
Vienintelei Amy 
taip pat 
Sophia ir Louisa 


!000 metais Zigmundas Froidas, lydimas savo 
tuometinio mokinio Karlo Jungo, pirmą ir vienintelį 
kartą atvyko į Jungtines Amerikos Valstijas skaityti 
paskaitų ciklo apie psichoanalizę Klarko universitete 
Vorčesteryje, Masačusetso valstijoje. Klarko universi- 
teto suteiktas garbės daktaro laipsnis yra vienintelis 


akademinis pripažinimas, kokio per visą gyvenimą 


sulaukė Froidas. Vlors jo apsilankymą lydėjo didžiu- 


lė sėkmė, vėliau Froidas kalbėjo taip, lyg vizitas į 
Jungtines Valstijas jį būtų stipriai paveikęs. Jis va- 
dino amerikiečius „laukiniais ; kaltino flmeriką dėl 
fizinių negalavimų, kurie kamavo jį ilgus metus iki pat 
IOO0-ųjų. Froido biografai suko galvas mėgindami 
įminti mįslę, koks niekam nežinomas nutikimas Ameri- 


koje sukėlė tokią nepaaiškinamą jo reakciją. 


PIRMAS SKYRIUS 


vICN 


LAIMĖS NEGAUBIA jokia paslaptis. 

Visi nelaimingi žmonės panašūs. Kokia nors seniai patirta 
nuoskauda, koks nors užgniaužtas troškimas, spyris savigar- 
bai, kokia nors su panieka - ar net blogiau, abejingumu - už- 
gesinta įsižiebusi meilės kibirkštis prilimpa prie jų, arba 
atvirkščiai. Ir taip žmonės leidžia dienų dienas po vakarykš- 
čių nuoskaudų šydu. Laimingas žmogus nesidairo atgal. Jis 
negalvoja apie ateitį, gyvena tik dabartyje. 

Bet štai kur šuo pakastas. Dabartis negali suteikti vieno da- 
lyko - prasmės. Būdai surasti laimę ir prasmę nėra tapatūs. 
Norėdamas surasti laimę, žmogus turi gyventi šia akimirka. 
Jam reikia gyventi tik dėl akimirkos. Bet jeigu Žmogui reikia 
prasmės, - jo sapnų, paslapčių, jo gyvenimo, - jis privalo iš 
naujo išgyventi savo praeitį, kad ir kokia tamsi ji būtų, ir gy- 
venti dėl ateities, nors ir labai neaiškios. Taigi mūsų prigimtis 
gundo mus visus siekti laimės ir prasmės, tačiau atkakliai rei- 
kalauja, kad pasirinktume vieną iš jų. 

Aš asmeniškai visada rinkausi prasmę. Dėl to, manau, taip 
ir atsitiko. 1909 metų rugpjūčio 29 dienos, sekmadienio, vaka- 
rą, stovėdamas Habokeno uosto kaitroje tarp minios žmonių, 
laukiau iš Bremeno atplaukiančio Nordeutche Lloyd garlaivio 
„Džordžas Vašingtonas“, atplukdančio į mūsų krantą žmogų, 
su kuriuo troškau susitikti labiau už viską pasaulyje. 

Septintą valandą vakaro laivo vis dar nesimatė nė ženklo. 
Dėl tos pačios priežasties kaip ir aš uoste lūkuriavo mano 
draugas ir kolega gydytojas Abrahamas Brilas. Jis vos tvėrė 
savame kailyje, nenustygo vietoje ir be paliovos rūkė. Buvo 
vis dar žudantis karštis, ir ore tvyrojo žuvies tvaikas. Virš 
vandens kybojo nenatūralus rūkas, tarsi vandenynas virtų ga- 
ruose. Jo platybėse aiškiai girdėjosi sirenų gausmas. Priežastis 
buvo nežinoma. Nesimatė net kirų, tik iš toli sklido jų rauda. 
Mane aplankė absurdiška nuojauta, kad „Džordžas Vašing- 


“< ve 


tonas“ šiame rūke užplaukė ant seklumos ir dvidešimt penki 
tūkstančiai jo keleivių nuskendo po Laisvės statulos kojomis. 
Sutemo, bet temperatūra nenukrito. Mes laukėme. 

Staiga pasirodė milžiniškas baltas laivas, panašus ne į tašką 
horizonte, bet į mamutą, išnirusį iš pasklidusios miglos tie- 
siai prieš mūsų akis. Visa prieplauka, sutartinai aiktelėjusi, 
žengtelėjo atgal lyg išsigandę vaiduoklio. Bet kerai išsisklaidė 
vos prasiveržus uosto darbininkų šūksniams, pamačius svie- 
džiamą ir pagaunamą virvę, netikėtai prasidėjus sujudimui ir 
stumdymuisi. Po valandėlės šimtas uosto krovikų jau gabeno 
krovinius į krantą. 

Brilas, riktelėjęs man sekti paskui jį, prasispraudė prie tra- 
po. Jo maldavimai lipti į laivą buvo griežtai atremti. Niekam 
nebuvo leidžiama nei įlipti, nei išlipti iš jo. Praėjo dar valan- 
da, kai Brilas timptelėjo mane už rankovės ir parodė į tris 
trapu besileidžiančius keleivius. Išsiskyrė pirmasis iš trijulės. 
Jis buvo nepriekaištingai apsirengęs, žilų plaukų ir su barzda 
džentelmenas, kurį pamatęs iškart supratau, kad tai psichiat- 
ras iš Vienos - dr. Zigmundas Froidas. 


„AD 


XX AMŽIAUS PRADŽIOJE Niujorką sudrebino architektūros 
priepuolis. Vienas po kito ėmė kilti dangoraižiais vadinami 
gigantiški bokštai, aukštesni už bet kokį iki tol žmogaus ran- 

komis pastatytą statinį. 1908 metais per iškilmingą juostos 
perkirpimo ceremoniją Laisvės gatvėje, kai meras Maklelanas 
paskelbė keturiasdešimt septynių aukštų raudonų plytų ir 
melsvo akmens Singer Building aukščiausiu statiniu pasaulyje, 
plojo visi miesto įtakingiausieji. Praėjus aštuoniolikai mėne- 
sių merui teko pakartoti tą pačią ceremoniją: atidaryti pen- 
kiasdešimties aukštų metropoliteno Life bokštą Dvidešimt 
ketvirtojoje gatvėje. Jau tada buvo kasama pamatų duobė 
pono Vulvorfo stulbinančiam penkiasdešimt aštuonių aukštų 
zikuratui miesto centre. 

Kiekviename miesto kvartale, dar vakar tuščių sklypų vie- 
tose dygo milžiniški plienu žvilgantys skeletai. Niekada ne- 
tilo trenksmas ir garinių žemsemių gaudesys. Galbūt visa tai 
galima prilyginti prieš pusę amžiaus Paryžių transformavu- 
siam barono Hausmano projektui. Bet Niujorke nebuvo jo- 
kios vizijos, jokio visa apjungiančio plano ar drausminančios 
valdžios. Kapitalas ir spekuliacija buvo visa ko varomoji jėga, 
išlaisvinanti fantastiškas, išskirtinai amerikietiškas ir indivi- 
dualistines jėgas. 

Negalima paneigti vyriškosios šio proceso pusės. Apačio- 
je nenumaldomai pulsavo Manhatano energetinė sistema su 
dviem šimtais sunumeruotų rytinių-vakarinių gatvių ir dvyli- 
ka šiaurinių-pietinių aveniu, uždėjusi miestui abstrakčios tie- 
sialinijinės tvarkos antspaudą. Virš jos, tarp aukštai iškilusių 
pastatų su įmantriomis puošmenomis, kunkuliavo ambicijos, 
spekuliacijos, varžybos, valdžia, net geismas - aukščio, dydžio 
ir visada pinigų. 

Prospekte stūksantis Balmoralas - niujorkiečiai tuo metu 
Brodvėjų nuo Penkiasdešimt devintosios iki Šimtas penkias- 
dešimt penktosios gatvės vadino Prospektu - buvo vienas 
naujausių milžiniškų didingų pastatų. Jo atsiradimo istoriją 
galima vadinti avantiūra. 1909 metais patys turtingiausieji vis 
dar gyveno namuose, ne butuose. Jie turėjo butus trumpoms 
ar sezoninėms viešnagėms mieste, bet negalėjo suprasti, kaip 

kas nors galėtų pastoviai tokiame gyventi. Balmoralas išdy- 
go susilažinus, kad būstų įmantrumas ir patogumas paskatins 
turtuolius apsigalvoti. 

Balmoralas išsistiebė į viršų septyniolika aukštų. Jis tapo 
aukščiausiu kada nors pastatytu gyvenamuoju namu. Ketu- 
ri jo flygeliai užėmė visą miesto kvartalą. Vestibiulis, kurio 
romėniško stiliaus fontane šokinėjo ruoniai, švytėjo baltu 
Carrera marmuru. Visuose butuose žėrėjo krištoliniai Mu- 
rano šviestuvai. Mažiausią būstą sudarė aštuoni kambariai; 
didžiausias puikavosi su keturiolika kambarių, septyniomis 
voniomis, didžiule pokylių sale su dvidešimties pėdų aukščio 
lubomis ir visu aptarnavimu, kurį teikė kambarinės. Jį gali- 
ma buvo išsinuomoti už siaubingą sumą - 495 dolerius per 
mėnesį. 

Balmoralo savininkas, ponas Džordžas Banvelas, džiaugėsi 
pavydėtina padėtimi: jis bet kokiu atveju čia nepraras savo pi- 
nigų. Jo investitoriai suteikė 6 000 000 dolerių vertės paskolą 
statybai, iš kurios jis nepasisavino nė cento, skrupulingai per- 
duodamas visą sumą statytojui, Amerikos plieno ir gamybos 
kompanijai. Beje, šios firmos savininkas taip pat buvo ponas 
Džordžas Banvelas, o tikroji statybų kaina tesiekė 4 200 000 
dolerių. 1909 metų sausį, likus šešiems mėnesiams iki numa- 
tytos Balmoralo atidarymo datos, ponas Banvelas paskelbė, 
kad visi butai, išskyrus du, jau išnuomoti. Šis iš piršto laužtas 
pareiškimas pasirodė įtikinamas, ir per tris savaites iš tiesų visi 
butai buvo išnuomoti. Ponas Banvelas įsisąmonino didžiąją 
tiesą, kad pati teisybė, kaip ir pastatai, gali būti sukuriama. 

Puošnumu akį rėžiantį Balmoralo eksterjerą kūrė Beaux 
meno mokykla. Stogo liniją karūnavo keturios trylikos pėdų 
stiklinės betoninės arkos nuo grindų iki pat lubų, išdėstytos 
keturiose pastato pusėse. Šie dideli arkiniai langai ėjo per ke- 
turis milžiniškus viršutinio aukšto kambarius, todėl stovint 
už jų galima pamatyti ir labai kompromituojančių vaizdų. Iš 
tiesų rugpjūčio 29 dienos, sekmadienio, vakarą Alabasterio 

flygelyje atsivėrė tikrai šokiruojantis vaizdas. Viduje, apsup- 
ta daugybės mirguliuojančių žvakių, stovėjo jauna, liekna, 
pusnuogė, dailaus proporcingo kūno moteris. Jos riešai buvo 
surišti virš galvos, o gerklę spaudė kietas raištis, šilkinis bal- 
tas vyriškas kaklaraištis, kurį stipriai veržė tvirta ranka - taip 
stipriai, kad ji duso. 

Visas jos kūnas žvilgėjo nuo nepakeliamos rugpjūčio kai- 
tros. Ilgos kojos, kaip ir rankos, buvo apnuogintos. Jos dailūs 
pečiai taip pat buvo nepridengti. Mergina buvo beprarandan- 
ti sąmonę. Ji bandė kalbėti, privalėjo užduoti vieną klausimą, 
prisiminė, bet... vėl pamiršo. Tada vėl prisiminė. 

— Mano vardas, - sušnabždėjo ji. - Koks mano vardas? 


„AD 


SU PALENGVĖJIMU ŽVELGIAU į daktarą Froidą, nes jis visai 
nepriminė pamišėlio: autoritetinga veido išraiška, taisyklinga 
galva, smaili, tvarkinga, profesionali barzdelė. Jis buvo kokių 
penkių pėdų ir aštuonių colių, apvalainas, bet gana geros for- 
mos ir apie penkiasdešimt trejų metų vyras. Vilkėjo iš aukštos 
kokybės medžiagos pasiūtu kostiumu, iš kišenės kyšojo laik- 
rodis su grandinėle, o kaklą juosė europiniu stiliumi užrišta 
kaklaskarė. Apskritai paėmus jis atrodė nepaprastai Žvaliai, 
turint omeny, kad šis žmogus išlipo į krantą po savaitę truku- 
sios kelionės vandenynu ir ypač atsižvelgus į jo nemalonius 
medicininius negalavimus, apie kuriuos sužinojau iš Brilo. 
Visai kas kita buvo jo akys. Brilas dėl jų mane įspėjo. Kai 
Froidas nusileido laivo trapu, iškart pamačiau jo bauginan- 
čias akis, tarsi jis būtų baisiai įpykęs. Galbūt šmeižtas, kurį 
jau ilgą laiką jis kenčia Europoje, jo kaktoje įrėžė tokią pa- 
stovią rūsčią išraišką. O gal jis tiesiog nesidžiaugė atvykęs į 
Ameriką? Prieš šešis mėnesius, kai Klarko universiteto rek- 
torius Holas, mano darbdavys, pirmą kartą pakvietė Eroi- 
dą į Jungtines Valstijas, jis atsisakė. Mes nežinojome kodėl. 

Holas taip greitai nenuleido rankų. Jis paaiškino, kad Klarko 
universitetas norėtų suteikti Froidui aukščiausią universite- 
to garbės laipsnį ir pageidauja padaryti jį pagrindiniu mūsų 
universiteto dvidešimtojo jubiliejaus akcentu. Be to, paprašė 
jo pirmą kartą Amerikoje paskaityti ciklą paskaitų apie psi- 
choanalizę. Galų gale Eroidas sutiko. Ar dabar jis gailėjosi 
savo sprendimo? 

Ne. Visos šios spėlionės, kaip greitai tuo įsitikinau, neturėjo 
pagrindo. Nužengęs nuo trapo Froidas prisidegė cigarą - pir- 
mas jo veiksmas Amerikos žemėje - ir tą akimirką rūsti iš- 
raiška išgaravo. Jo veide pasirodė šypsena ir visas tariamas 
pyktis dingo. Jis giliai įtraukė dūmo ir apsidairė aplink, tarsi 
linksmai reaguodamas į uosto dydį ir chaosą. 

Brilas Froidą sutiko šiltai. Jie susipažino Europoje. Brilas 
net svečiavosi Froido namuose Vienoje. Jis man papasako- 
jo apie tą vakarą: kerintis Vienos namas, pilnas antikvarinių 
daiktų, beprotiškai mylintys ir mylimi vaikai, ištisos valandos 
įdomaus pokalbio. Taigi beveik visas jo istorijas mokėjau at- 
mintinai. 

Iš niekur išdygo būrelis reporterių. Jie apstojo Froidą ir 
ėmė rėksmingai uždavinėti klausimus daugiausia vokiečių 
kalba. Jis atsakinėjo šmaikščiai, bet atrodė sutrikęs, kad inter- 
viu imamas taip atsitiktinai. Galiausiai Brilas nuvijo juos šalin 
ir stumtelėjo mane į priekį. 

— Leiskite man, - kreipėsi Brilas į Foidą, - pristatyti jums 
gydytoją Strathamą Jangerį, neseniai baigusį Harvardo uni- 
versitetą, dabar dėstytojaujantį Klarke ir atsiųstą Holo specia- 
liai rūpintis jumis jūsų savaitinės viešnagės Niujorke metu. 
Jangeris, be abejonės, yra talentingiausias psichoanalitikas 
visoje Amerikoje. Žinoma, reikia pažymėti, kad jis yra vienin- 
telis psichoanalitikas Amerikoje. 

— Ką? - paklausė Froidas Brilo. - Tu savęs nelaikai psicho- 


analizės specialistu, Abrahamai? 

— Aš savęs nelaikau amerikiečiu, - pašmaikštavo Brilas. - 
Esu vienas iš pono Ruzvelto vadinamų „amerikiečių per 
brūkšnelį“, kuriems, pasak jo, šioje šalyje ne vieta. 

Froidas kreipėsi į mane. 

— Man visada malonu, - tarė jis puikia anglų kalba, - su- 
sipažinti su naujuoju mūsų mažo judėjimo nariu ir ypač čia, 
Amerikoje, į kurią dedu tiek vilčių. - Jis paprašė manęs pa- 
dėkoti Holui, Klarko universiteto rektoriui, už jam suteiktą 
garbės titulą. 

— Tai mums garbė, pone, - atsakiau. - Bet vargu ar aš turiu 
psichoanalitiko kvalifikaciją. 

- Nekvailiok! - nukirto Brilas. - Žinoma, turi. - Paskui jis 
mane pristatė dviem Froido kelionės draugams. - Jangeri, 
susipažinkite su įžymiuoju Sandoru Ferenciu iš Budapešto, 
kurio vardas minimas kaip sinonimas, kai kalbama apie proto 
sutrikimų gydymą visoje Europoje. O čia dar geriau žinomas 
Karlas Jungas iš Ciuricho, kurio „Demencija“ vieną dieną bus 
garsi visame civilizuotame pasaulyje. 

— Labai malonu, - tarė Ferencis su stipriu vengrišku ak- 
centu, - labai malonu. Bet prašau nekreipti dėmesio į Brilo 
iškalbą. Patikėkite, visi taip daro, - Ferencis buvo draugiškas, 
bebaigiantis trečią dešimtį vyrukas smėlio spalvos plaukais, 
pasidabinęs ryškiu baltu kostiumu. Buvo nesunku pastebė- 
ti, kad jie su Brilu tikri draugai. Fiziškai jie sudarė malonų 
akiai kontrastą. Brilas buvo vienas iš žemiausio ūgio man pa- 
žįstamų vyrų, su arti viena kitos įsodintomis akimis ir plačia 
plokščia galva. Ferencis, nors ir neaukštas, turėjo ilgas rankas, 
pirštus, ilgas ausis ir nuo kaktos buvo bepradedąs plikti. Tai 
tik pailgino jo veidą. 

Man iškart patiko Ferencis. Bet dar niekada man neteko 
spausti tokios suglebusios rankos, panašios į mėsos gabalą 
ant mėsininko prekystalio. Buvo nesmagu: jis spygtelėjo ir 
atitraukė pirštus, tarsi juos būčiau sulaužęs. Aš nuoširdžiai at- 
siprašiau, bet jis atkakliai patikino, kad džiaugiasi „taip greitai 

susipažinęs ir su tokiu amerikietišku tvirtumu“. Į šią pastabą 
tegalėjau mandagiai linktelėti. 

Būdamas apie trisdešimt penkerių Jungas paliko absoliučiai 
kitokį įspūdį. Jis buvo daugiau kaip šešių pėdų ūgio, rimtas, 
mėlynakis, tamsiaplaukis, su ereliška nosimi, pieštuko plonu- 
mo ūsais ir plačia kakta, sakyčiau, gana patrauklus moterims, 
nors jam ir trūko Froido laisvumo. Jo ranka buvo tvirta ir šal- 
ta kaip plienas. Stovėdamas tiesus it mietą prarijęs, jis galėjo 
būti Šveicarijos gvardijos leitenantas, jei ne tie maži, apvalūs 
mokslininko akiniai. Neliko nė ženklo akivaizdžiai jaučiamo 
Brilo prielankumo Froidui ir Ferenciui, kai jis spaudė ranką 
Jungui. 

— Kaip sekėsi kelionė, džentelmenai? - pasiteiravo Brilas. 
Negalėjome niekur judėti, nes reikėjo sulaukti svečių lagami- 
nų. - Ne per daug varginanti? 

— Nuostabi, - atsakė Froidas. - Nepatikėsite: užtikau stiuar- 
dą, skaitantį mano „Kasdienio gyvenimo psichopatologiją 

— Negali būti! Tikriausiai jam tą knygą įbruko Ferencis. 

— Jam įbrukau?! - riktelėjo Ferencis. - Nieko panašaus, aš... 

Froidas nekreipė dėmesio į Brilo komentarą. 

— Tai, ko gero, pati maloniausia mano profesinio gyvenimo 
akimirka, kurių ne tiek daug pasitaiko mano veikloje. Mes 
sulaukiame pripažinimo, mano draugai, lėtai, bet užtikrintai. 

— Pone, ar ilgai truko kelionė? - kvailai įsiterpiau. 

— Savaitę, - atsakė Froidas. - Mes praleidome ją pačiu pro- 
duktyviausiu būdu: analizavome vienas kito sapnus. 

— Gerasis Dieve! - atsiduso Brilas. - O, kad būčiau buvęs 
ten su jumis! Ir kaipgi, dėl Dievo meilės, sekėsi? 

— Na, Žinai, - atsakė Ferencis, - psichoanalizė lyginama su 
apsinuoginimu viešoje vietoje. Įveikus pirminį pažeminimą, 
visai malonu. 

- Taip sakau visiems savo pacientams, - tarė Brilas, - ypač 
moterims. O kaip tu, Jungai? Ar ir tau pažeminimas buvo ma- 
lonus? 

Jungas, beveik pėda aukštesnis už Brilą, pažvelgė žemyn į jį 
kaip į kokį laboratorinį mėginį. 

— Ne visai tikslu, - atsakė jis, - teigti, kad mes trise analiza- 
vome vienas kitą. 

— Tiesa, - patvirtino Ferencis. - Tikriau sakant, mes su Jun- 
gu susirėmėme interpretuodami, o Froidas analizavo mūsų 
prieštaravimus. 

— Ką? - sušuko Brilas. - Norite pasakyti, kad niekas neiš- 
drįso analizuoti Mokytojo? 

— Niekam nebuvo leista, - visai nerodydamas jausmų pa- 
aiškino Jungas. 

- Taip, taip, - žinančiai nusišypsojo Froidas. - Bet jūs 
mane narstote po kaulelį vos man spėjus nusisukti, tiesa, 
Abrahamai? 

— Taip, iš tiesų, - pripažino Brilas. - Mes visi esame geri sū- 
nūs ir žinome savo edipišką pareigą. 


„AD 


AUKŠTAI VIRS MIESTO įrengtame bute, už merginos, ant 
lovos gulėjo įrankių rinkinys. Iš kairės į dešinę ten buvo su- 
guldyti: vyriškas stačiabriaunis skustuvas su kauline ranke- 
na; juodas odinis, kokių dviejų pėdų ilgio, jojiko botagas; trys 
didėjimo tvarka išdėlioti chirurginiai peiliai ir mažas bute- 
liukas, puspilnis skaidraus skysčio. Užpuolikas pasvarstęs pa- 
ėmė vieną iš tų instrumentų. 

Pamačiusi ant sienos šmėžuojantį vyriško skustuvo šešėlį, 
mergina papurtė galvą. Ji vėl pabandė surikti, bet, suspaudus 
gerklę, jos pagalbos šauksmas virto šnibždesiu. 

Jai iš už nugaros pasigirdo Žemas balsas. 

— Nori, kad palaukčiau? 

Ji linktelėjo galva. 

— Negaliu, - aukos riešai, sukryžiuoti virš jos galvos, buvo 
tokie gležni, pirštai tokie dailūs, o ilgos kojos tokios viliojan- 

čios. - Negaliu laukti, - mergina krūptelėjo, kai švelniausias 
koks tik gali būti brūkštelėjimas palietė vieną jos apnuogintą 
koją. Brūkštelėjimas skustuvo, kuris, nuslydęs jos oda, pali- 
ko joje ryškią raudoną srovelę. Ji suriko, išrietė nugarą tokia 
pačia arka kaip ir didieji langai. Nugara nuvilnijo juodi kaip 
varnas jos plaukai. Antras brūkštelėjimas kita šlaunimi, ir 
mergina vėl suriko, šįkart šaižiau. 

— Ne, - ramiai perspėjo balsas, - nerėk. 

Mergina tik paklaikusi purtė galvą. 

— Privalai leisti kitokius garsus. 

Mergina vėl papurtė galvą. Ji norėjo kalbėti, bet negalėjo. 

— Taip, privalai. Žinau, kad gali. Pats tave išmokiau. Nejau- 
gi pamiršai? - dabar skustuvas buvo padėtas ant lovos. To- 
liausioje sienoje, virpančioje žvakių šviesoje ji pamatė kylantį 
odinį botagą. - Tu to nori. Parodyk man, kaip nori. Privalai 
išleisti tą garsą, - palengva,bet nepermaldaujamai šilkinis kak- 
laraištis vis labiau ir labiau spaudė jai gerklę. - Išleisk. 

Ji pamėgino padaryti kaip prašoma, švelniai sudejuodama 
moteriška, nuolankaus nusižeminimo aimana, kuri dar nieka- 
da nebuvo išsiveržusi iš jos lūpų. 

— Gerai, būtent taip. 

Laikydamas balto kaklaraiščio galą vienoje rankoje, odinį 
botagą - kitoje, užpuolikas juo pliaukštelėjo merginai per nu- 
garą. Ji vėl išleido tą garsą. Kitas botago kirtis buvo stipresnis. 
Mergina suriko nuo aštraus skausmo, bet susizgribo ir tuoj 
pat išleido dar kitą garsą. 

- Jau geriau, - tolesnis kirtis nusileido ne ant jos nugaros, 
bet žemiau. Ji prasižiojo, bet tą pačią akimirką kaklaraištis dar 
labiau suspaudė gerklę, ir ji ėmė dusti. Dusdama aimanavo ti- 
kroviškiau. Dejavimas trūkinėjo, ir toks rezultatas jos kankin- 
tojui aiškiai patiko. Dar vienas kirtis... kitas... dar kitas... Gar- 
siau ir greičiau jie čaižė visas minkščiausias jos kūno vietas, 
suplėšydami drabužius ir palikdami ryškias, raudonas žymes 
ant baltos odos. Nepaisydama deginančio skausmo, mergina 

su kiekvienu botago kirčiu vaitojo taip, kaip jai buvo liepta. 
Jos riktelėjimai taip pat garsėjo ir greitėjo. 

Smūgių lietus nurimo. Ji jau seniai būtų susmukusi, bet ant 
lubų kabanti virvė, juosianti jos riešus, laikė ją tiesiai. Dabar 
jos kūnas buvo nusėtas plėštinių žaizdų. Keliose vietose bėgo 
kraujas. Akimirką jai aptemo akyse. Paskui sugrįžo blykčio- 
janti šviesa. Ją nupurtė drebulys. 

Mergina atsimerkė. Jos lūpos sujudėjo. 

- Ištark mano vardą, - stengėsi pašnibždėti ji, bet niekas 
neišgirdo. 

Užpuolikas, tyrinėdamas gražų merginos kaklą, atleido jį 
juosiantį šilkinį raištį. Kurį laiką ji kvėpavo laisvai, vis dar 
atlošusi galvą. Juodų plaukų bangos krito iki juosmens. Tuo- 
met kaklaraištis vėl suveržė jai gerklę. 

Mergina jau negalėjo aiškiai matyti. Ji pajuto ant savo bur- 
nos ranką, kurios pirštai lengvai perbėgo jos lūpomis. Tada 
tie pirštai užveržė šilkinį kaklaraištį dar tvirčiau, taip, kad ji 
net nustojo springti. Žvakių šviesa vėl užgeso jai prieš akis. Šį 
kartą ji neatsigavo. 


„AD 


—TRAUKINYS yra žemiau upės? - nepatikliai paklausė San- 
doras Ferencis. 

Mes su Brilu patikinome jį, kad toks traukinys ne tik yra, 
bet juo ir važiuosime. Be naujojo tunelio palei Hadsono upę, 
Hobokeno metro stotis galėjo pasigirti kita naujove - itin 
geru bagažo aptarnavimu. Atvykus į Jungtines Valstijas ke- 
liautojui tereikėjo pažymėti lagaminą savo viešbučio Man- 
hatane emblema. Nešikai sukraudavo lagaminus į traukinio 
bagažo automobilį, o darbininkai, laukiantys prie viešbučio, 
pasirūpindavo visu kitu. Pasinaudoję šia paslauga mes užli- 
pome ant platformos, nuo kurios atsivėrė vaizdas į upę. Saulei 
nusileidus išsisklaidė rūkas, atskleisdamas dantytą Manhata- 

no horizonto liniją, nusėtą elektros šviesomis. Mūsų svečiai 
nustebinti spoksojo į tokias neaprėpiamas horizonto platybes 
ir į smailias, dangų skrodžiančias viršūnes. 

- Čia pasaulio centras, - tarė Brilas. 

- Šiąnakt sapnavau Romą, - pasakė Froidas. 

Mes laukėme kaip ant adatų - bent jau aš - jo pasakojimo. 

Froidas užsitraukė cigaro dūmo. 

- Vaikštinėjau vienas, - tęsė jis. - Buvo ankstus pavaka- 
rys, toks kaip dabar. Priėjau parduotuvės vitriną, kurioje Ži- 
bėjo brangakmenių dėžutė. Tai, žinoma, reiškia moterį. Tada 
apsidairiau ir sutrikęs pamačiau, kad užklydau į viešnamių 
kvartalą. 

Vėliau prasidėjo diskusija apie tai, ar Froido moksliniai 
atradimai yra atviras iššūkis tradiciniam seksualiniam do- 
rovingumui. Jungas laikėsi pozicijos, kad jie yra iššūkis. Jis 
net tvirtino, kad tie, kurie neįžvelgė šios potekstės, nesuprato 
Froido. Taip pat teigė, kad visa psichoanalizės esmė yra ta, 
kad visuomenės draudimai yra nemokšiški ir žalingi. Tik bai- 
lumas priverstų žmones paklusti visuomenės priimtoms mo- 
ralinėms normoms ir suvokus Froido atradimus. 

Brilas ir Ferencis kategoriškai tai neigė. Psichoanalizės tiks- 
las - padėti žmogui įsisąmoninti savo tikruosius seksualinius 
troškimus, o ne pasiduoti jiems. 

— Išgirdę paciento sapną, - tarė Brilas, - mes jį interpretuo- 
jame. Bet mes neliepiame pacientui patenkinti tuos troški- 
mus, kuriuos jis nesąmoningai išreiškia, bent jau aš. O jūs, 
Jungai? 

Pastebėjau, kad tiek Brilas, tiek Ferencis vogčiomis žvilgčio- 
jo į Froidą, plėtodami jo idėjas, ir, mano manymu, tikėdamiesi 
pritarimo. Jungas to niekada nedarė. Jis arba pasitikėjo, arba 
dėjosi visiškai pasitikįs savo požiūriu. O Froidas nesikišo į gin- 
čą ir visai patenkintas stebėjo besirutuliojančias diskusijas. 

- Kai kuriems sapnams nereikia interpretacijos, - tarė Jun- 
gas. - Jiems reikalingas veikimas. Atkreipkite dėmesį į herr 

profesoriaus Froido vakarykštį sapną apie prostitutes. Prasmė 
aiški: užgniaužtas libido, kurį sužadino mūsų laukiamas atvy- 
kimas į naująjį pasaulį. Nėra prasmės kalbėtis apie tokį sap- 
ną. - Čia Jungas pasisuko į Froidą. - Kodėl nesiėmus veiks- 
mų? Mes esame Amerikoje ir galime daryti tai, ką norime. 

Pirmą kartą Froidas įsiterpė: 

— Esu vedęs vyras, Jungai. 

— Aš taip pat, - tarė Jungas. 

Froidas kilstelėjo antakį, linktelėjo, bet nieko neatsakė. In- 
formavau mūsų kompaniją, kad laikas sėsti į traukinį. Froidas 
paskutinį kartą žvilgtelėjo per turėklą. Stiprus vėjas pūstelėjo 
mums į veidus. Visiems spoksant į Manhatano šviesas, jis nu- 
sišypsojo ir pasakė: 

- Jei tik jie žinotų, ką jiems atvežame. 


ANTRAS SKYRIUS 


IGN 


1909 METAIS NIUJORKE sparčiai paplito mažas prietaisas, 
pagreitinęs susisiekimą ir visiems laikams pakeitęs Žmogiš- 
kojo bendravimo pobūdį - tai telefonas. Rugpjūčio 30 dieną, 
pirmadienį, aštuntą valandą ryto, Balmoralo valdytojas pakėlė 
perlamutrinį telefono ragelį nuo žalvarinės atramos ir skubiai 
paskambino šio pastato savininkui. 

Ponas Džordžas Banvelas atsiliepė į skambutį šešiolika 
aukštų virš valdytojo galvos esančiame Travertino flygelio 
mansardiniame bute, kuriame buvo pats įsikūręs. Jam buvo 
pranešta, kad savo kambaryje Alabasterio flygelyje buvo ras- 
ta nužudyta ir, greičiausiai ne tik, panelė Riverford. Ją aptiko 
kambarinė. 

Banvelas atsakė ne iš karto. Tyla ragelyje spengė taip ilgai, 
kad valdytojas paklausė: 

— Sere, ar girdite mane? 

Banvelas atsiliepė prikimusiu balsu: 

— Visus išvaryk ir užrakink duris. Niekam neleisk įeiti ir 
liepk žmonėms tylėti, jeigu jie brangina savo darbo vietą. - Po 
tojis paskambino senam draugui, Niujorko merui. Baigdamas 
pokalbį Banvelas tarė: - Negaliu įsileisti į pastatą jokių poli- 
cijos pareigūnų, Maklelanai, ir tik ne uniformuotų. Aš pats 
pranešiu šeimai. Su Riverfordu lankiau mokyklą. Teisingai, 
su jos nelaimingu tėvu! 

— PONIA NEVIL, - padėjęs ragelį pašaukė sekretorę meras, — 
tučtuojau pakvieskite man Hugelį! 

Čarlzas Hugelis buvo Niujorko koroneris. Koronerio 
pareiga - apžiūrėti lavoną, jei tik įtariama žmogžudystė. 
Ponia Nevil pranešė merui, kad ponas Hugelis jau laukia 
vestibiulyje. 

Maklelanas užsimerkė ir linktelėjo galva, bet tarė: 

— Puiku, tegu įeina. 

Net kaip reikiant neuždaręs durų koroneris Hugelis pa- 
leido pasipiktinimo kupiną tiradą apie miesto morgo būk- 
lę. Meras, jau ne kartą girdėjęs šią nusiskundimų litaniją, jį 
nutraukė. Jis informavo koronerį apie situaciją Balmorale ir 
liepė jam vykti nepažymėta transporto priemone į miesto pa- 
kraštį. Pastato gyventojai neturi suuosti apie policiją. Detek- 
tyvas atvyks vėliau. 

— Aš? - apsiniaukė koroneris. - O Hanlonas iš mano biuro 
gali tai padaryti. 

— Ne, - paprieštaravo meras. - Noriu, kad ten nuvyktum 
pats. Džordžas Banvelas yra senas mano draugas. Man reikia 
patyrusio specialisto ir žmogaus, kurio diskretiškumu galiu 
pasitikėti. Nedaug tokių kaip tu man liko. 

Koroneris dar pabambėjo, bet galiausiai pasidavė. 

— Tik su dviem sąlygom. Pirma, atsakingam pastato žmogui 
iškart reikia pranešti, kad nevalia nieko liesti. Nieko. Antra, 
negalima tikėtis, kad žmogžudystę išaiškinsiu, jei įrodymai 
buvo ištrypti ir sugadinti man dar nespėjus atvykti. 

— Savaime suprantama, - atsakė meras. - Kas dar? 

— Aš vadovausiu tyrimui ir pasirinksiu detektyvą. 

— Sutarta, - tarė meras. - Gali pasirinkti labiausiai patyrusį 
vyrą šioje srityje. 

— Būtent to ir nenoriu, - pažymėjo koroneris. - Būtų ma- 
lonu nors kartą pasamdyti detektyvą, kuris neparduotų bylos 

po to, kai aš ją išaiškinsiu. Yra toks naujas vyrukas - Litlmo- 
ras. Noriu jo. 

— Litlmoro? Puiku, - tarė meras, sutelkęs dėmesį į šūsnį 
popierių ant savo plataus stalo. - Bingamas minėjo, kad jis 
yra vienas gabiausių mums dirbančių jaunuolių. 

— Gabiausių? Jis tikras idiotas! 

Meras apstulbo. 

— Jei taip manai, Hugeli, kodėl jo nori? 

- Nes jo negalima papirkti, bent jau kol kas. 


„AD 


ATVYKUSIAM Į BALMORALĄ koroneriui Hugeliui buvo 
liepta palaukti pono Banvelo. Hugelis neapkentė laukti. Jam 
buvo penkiasdešimt devyneri, iš kurių pastaruosius trisde- 
šimt jis dirbo savivaldybės tarnyboje, daugiausia laiko pra- 
leisdamas kenksmingose sveikatai izoliuotose miesto morgų 
patalpose, o tai suteikė jo veidui pilką atspalvį. Jis nešiojo aki- 
nius storais stiklais, o tarp įdubusių skruostų puikavosi vešlūs 
ūsai. Jis buvo visiškai plikas, išskyrus šiurkščius kuokštus, Že- 
liančius iš už abiejų ausų. Hugelis buvo lengvai sudirginamas 
žmogus. Net kai elgdavosi įprastai, jo patinę smilkiniai suda- 
rydavo beprasidedančios apopleksijos įspūdį. 

1909 metais Niujorke koronerio pareigos užėmė ypatin- 
gą ir neįprastą vietą pavaldumo grandinėje. Būdamas pusiau 
teismo medicinos ekspertas, pusiau tyrėjas, pusiau prokuro- 
ras, koroneris buvo tiesiogiai atskaitingas merui. Jis nebuvo 
pavaldus policijos pajėgoms, net komisarui; bet niekas iš po- 
licijos nebuvo atskaitingas ir jam, net žemiausias pareigas už- 
imantis patruliuojantis policininkas. Hugelis su lengva panie- 
ka žvelgė į policijos skyrių, kuris, jo nuomone, nors ir turėjo 
porą išimčių, buvo pilnas neišmanėlių ir visiškai sugadintas 
korupcijos. Jis nepritarė mero sprendimui, kad vyriausiasis 
inspektorius Byrnsas, akivaizdžiai susikrovęs turtus iš kyšių, 

išeitų į pensiją. Hugelis pasisakė prieš naują komisarą, ku- 
riam buvo visiškai nepažįstamas tinkamai atliekamo tyrimo 
menas ir svarba. Faktiškai jis prieštaravo kiekvienam skyriaus 
sprendimui, apie kurį sužinodavo, nebent tą sprendimą būtų 
priėmęs jis pats. Bet Hugelis puikiai išmanė savo darbą. Nors 
formaliai ir buvo ne gydytojas, jis tris metus mokėsi medici- 
nos mokykloje ir galėjo atlikti skrodimą profesionaliau nei jo 

Po penkiolikos siutinančio laukimo minučių pagaliau pa- 
sirodė ponas Banvelas. Iš tikrųjų jis buvo ne ką didesnio ūgio 
nei Hugelis, bet išvaizda atrodė gerokai aukštesnis už jį. 

— O, jūs jau čia? - paklausė jis. 

— Niujorko koroneris, - pabrėždamas žodžius prisistatė 
Hugelis. - Tik man leidžiama liesti velionę. Už bet kokį įkal- 
čių sugadinimą gresia atsakomybė dėl trukdymo tyrimui. Ar 
suprantamai išsireiškiau? 

Džordžas Banvelas buvo - ir, be jokios abejonės, tai žino- 
jo - aukštesnis, gražesnis, geriau apsirengęs ir daug daug tur- 
tingesnis už koronerį. 

— Niekai, - numojo jis ranka. - Sekite paskui mane. Ir ne- 
kelkite balso, kol esate mano pastate. 

Banvelas apsisuko kilti į viršutinį Alabasterio flygelio 
aukštą. Grieždamas dantimis koroneris Hugelis nusekė pas- 
kui. Kylant liftu nebuvo ištartas nė žodis. Hugelis, ryžtin- 
gai įsmeigęs žvilgsnį į grindis, apžiūrinėjo idealiai išlygintas, 
plonomis linijomis dryžuotas pono Banvelo kelnes ir bliz- 
gančius pusbačius, kurie, be abejo, kainavo daugiau kaip ko- 
ronerio kostiumas, liemenė, kaklaraištis, kepurė ir batai kar- 
tu sudėjus. Jiems duris atidarė prie panelės Riverford buto 
budintis tarnas - sargybinis. Hugelis, vyriausiasis valdyto- 
jas ir tarnas tyliai nusekė ilgu koridoriumi paskui Banvelą į 
merginos miegamąjį. 

Ant grindų gulėjo beveik nuogas kūnas: melsvai pilkšvas, 
užmerktomis akimis, nuostabūs tamsūs plaukai išsitaršę ant 

įmantraus dizaino rytietiško kilimo. Ji vis dar buvo nepapras- 
tai graži: dailios rankos ir kojos, bet kaklą bjaurojo raudonis, o 
kūnas buvo nusėtas plakimo žymėmis. Jos riešai buvo surišti 
virš galvos. Koroneris greitai priėjo prie kūno ir prispaudė 
nykštį prie riešų, kad galėtų užčiuopti pulsą. 

- Kaip ją... kaip ji mirė? - paklausė gergždžiančiu balsu 
Banvelas, sukryžiavęs ant krūtinės rankas. 

— Negalite nuspėti? - klausiamai atkirto koroneris. 

— Argi klausčiau, jei galėčiau nuspėti? 

Hugelis pasižiūrėjo po lova. Jis atsistojo ir apžiūrėjo kūną 
iš kelių skirtingų kampų. 

— Sakyčiau, ji buvo labai lėtai pasmaugta. 

— Arją?.. - Banvelas nepabaigė savo klausimo. 

— Visko gali būti, - atsakė koroneris. 

Raudonos kreidos gabalėliu Hugelis apibrėžė septynių ar 
aštuonių pėdų skersmens ratą aplink merginos kūną ir pa- 
reiškė, kad niekam nevalia jo peržengti. Po to apžiūrėjo kam- 
barį. Viskas buvo idealiai tvarkinga; net brangūs lovos patalai 
skrupulingai suklostyti ir išlyginti. Koroneris atidarė mergi- 
nos spintas, jos komodą, papuošalų dėžutes. Atrodė, kad nie- 
ko netrūksta. Blizgančios suknelės gražiai kabėjo spintoje. 
Stalčiuose matėsi tvarkingai sulankstyti nėriniuoti apatiniai. 
Darniai sudėti deimantinė diadema su derančiais vienas prie 
kito auskarais ir vėriniu gulėjo vidurnakčio mėlynumo akso- 
minėje dėžutėje ant komodos. 

Hugelis paklausė, kas lankėsi šiame kambaryje. Valdyto- 
jas atsakė, kad tik kūną suradusi kambarinė. Nuo tada butas 
buvo užrakintas ir niekas į jį neįėjo. Koroneris liepė pakviesti 
kambarinę, kuri iš pradžių atsisakė kelti koją į miegamąjį. Ji 
buvo graži devyniolikametė italė su ilgu sijonu ir prijuoste iki 
žemės. 

— Panele, - kreipėsi į ją Hugelis, - ar jūs ką nors lietėte šia- 
me kambaryje? 

Kambarinė papurtė galvą. 

Nors ant grindų gulėjo kūnas ir į ją spoksojo darbdavys, kam- 
barinė drąsiai laikėsi ir pažvelgė tiesiai savo kvotėjui į akis. 

— Ne, sere. 

- Arjūs ką nors atnešėte arba išnešėte? 

— Aš ne vagilė, - atsakė ji. 

— Ar jūs pajudinote kokį baldą arba drabužį? 

— Ne. 

— Labai gerai, - linktelėjo galva Hugelis. - Ji gali eiti. 

— Jau laikas visa tai baigti, - paragino ponas Banvelas. 

Hugelis reikšmingai prisimerkė žiūrėdamas į Balmoralo 
savininką. Jis išsitraukė pieštuką ir popieriaus. 

— Vardas? 

— Kieno vardas? - suurzgė Banvelas taip, kad valdytojas net 
susigūžė. - Mano vardas? 

— Velionės vardas. 

— Elizabeta Riverford, - atsakė Banvelas. 

— Amžius? - toliau klausinėjo koroneris Hugelis. 

- Iš kur galiu Žinoti? 

— Kaip supratau, jūs pažįstate jos šeimą. 

— Pažįstu jos tėvą, - patikslino Banvelas. - Tai vyrukas iš 
Čikagos, bankininkas. 

— Aišku. Gal netyčia turite jo adresą? - paklausė koroneris. 

- Žinoma, turiu. 

Abu vyrai spoksojo vienas į kitą. 

— Gal būtumėte toks malonus, - paklausė Hugelis, - ir pa- 
sakytumėte man tą adresą? 

— Pasakysiu jį Maklelanui, - burbtelėjo Banvelas. 

Hugelis vėl ėmė griežti dantimis. 

- Šiam tyrimui vadovauju aš, o ne meras. 

- Dar pažiūrėsime, kiek ilgai vadovausite, - atkirto Ban- 
velas ir antrą kartą liepė koroneriui visą šį reikalą užbaigti. 
Banvelas paaiškino, kad Riverfordų šeima norės parsigabenti 
merginos kūną į namus. Taigi šią pareigą jis pageidautų atlikti 
nedelsiant. 

Koroneris pasakė, kad jis jokiais būdais to neleis: žmogžu- 
dysčių bylose velionio kūnas įstatymo numatyta tvarka turi 
būti nuvežtas į teismo lavoninę skrodimui. 

— Tik ne šis kūnas, - paprieštaravo Banvelas. Jis patarė 
koroneriui paskambinti merui, jei kilo kokių neaiškumų dėl 
pastarojo įsakymo. 

Hugelis atsakė, kad paklus tik teisėjo įsakymams. Jei kas 
nors pamėgins jam stoti skersai kelio ir neleisti šio kūno nu- 
vežti į centrinę nuovadą ir atlikti skrodimo, jis pasistengs, 
kad tie žmonės būtų patraukti baudžiamojon atsakomybėn. 
Akivaizdu, kad šis įspėjimas visai nesujaudino pono Banvelo. 
Koroneris dar pridūrė, kad pažįsta Herald laikraščio reporte- 
rį, kuriam žmogžudystė ir trukdymas teisingumui pasirodys 
labai vertos dėmesio temos. Banvelas nenoriai atlyžo. 

Koroneris atsinešė Bertilono kamerą ir ją įjungė. Banvelas 
perspėjo, kad jei šios nuotraukos papuls į Herald, koroneris 
gali būti tikras, kad daugiau niekada negaus darbo nei Niujor- 
ke, nei kur nors kitur. Hugelis nieko neatsakė, nes tą akimir- 
ką kambaryje pasigirdo keistas inkštimas, tarsi ištempto iki 
aukščiausios natos smuiko rauda. Garsas kilo nežinia iš kur. 
Atrodė, kad jis sklinda iš visur ir tuo pat metu iš niekur. Jis vis 
garsėjo ir garsėjo, kol virto beveik kaukimu. Kambarinė sukli- 
ko. Po jos klyksmo kambaryje įsiviešpatavo mirtina tyla. 

Tylą nutraukė ponas Banvelas. 

— Kas, po velnių, čia buvo? - paklausė jis valdytojo. 

— Nežinau, sere, - atsakė valdytojas. - Tai ne pirmas kartas. 
Gal sienos slūgsta? 

— Na, tai išsiaiškink, - liepė Banvelas. 

Baigęs fotografuoti koroneris pranešė, kad išeina ir pasi- 
ima su savimi velionės kūną. Jis nepareiškė noro apklausti 
aptarnaujančio personalo ar kaimynų (tai ne jo darbas), ar 
laukti detektyvo Litlmoro. Jis paaiškino, kad tokiame karštyje 
greitai prasidės irimas, jei lavonas tučtuojau nebus užšaldytas. 
Padedant dviem liftininkams merginos kūnas buvo nuvežtas 

žemyn prekiniu liftu į rūsį ir iš ten į užpakalinį skersgatvį, kur 
laukė koronerio vairuotojas. 

Po dviejų valandų atvyko detektyvas Džimis Litlmoras - be 
uniformos - ir iškart labai sutriko. Mero pasiuntinukai už- 
truko, kol surado Litlmorą. Detektyvas šaudė į taikinį naujos, 
vis dar remontuojamos vyriausiosios policijos nuovados rū- 
syje įrengtoje šaudykloje, Centrinėje gatvėje. Litlmorui buvo 
įsakyta nuodugniai ištirti žmogžudystės vietą. Jis ne tik kad 
nerado žmogžudystės vietos, bet nerado ir nužudytosios. Po--. 
nas Banvelas nepanoro su juo kalbėti. Darbuotojai taip pat 
buvo keistai nekalbūs. 

O vieno personalo nario detektyvas Litlmoras net negavo 
progos apklausti - tai kambarinės, kuri rado kūną. Išvykus 
koroneriui Hugeliui, bet prieš atvykstant detektyvui, šią mer- 
giną valdytojas pasikvietė į savo kabinetą ir įteikė jai voką 
su mėnesiniu užmokesčiu, žinoma, išskyrus vieną dieną, nes 
šiandien buvo tik rugpjūčio 30-oji. Jis pranešė merginai, kad 
ji atleista iš darbo. 

— Atleisk, Bete, - tarė jis. - Man tikrai labai gaila. 


„AD 


KoL DAR NIEKAS NEATSIKĖLĖ, prabangioje Manhatano 
viešbučio, kuriame Klarko universitetas savaitei apgyvendino 
Froidą, Jungą, Ferencį ir mane, rotondoje perverčiau rytinius 
pirmadienio laikraščius. (Brilui, kuris gyveno Niujorke, kam- 
bario nereikėjo.) Nė viename laikraštyje nebuvo straipsnio 
apie Froidą ar jo būsimą paskaitų ciklą Klarko universitete. 
Apie atvykimą užsimenama tik New Yorker Stats-Zeitung 
pranešime „Daktaras Froidas iš Vienos . 

Niekada nesvajojau būti gydytoju. To troško mano tėvas, 
o jo norai turėjo būti mums įsakymai. Kai buvau aštuonio- 
likos ir vis dar gyvenau savo tėvų namuose Bostone, pareiš- 
kiau jam, kad tapsiu įžymiausiu Šekspyro kūrybos specialistu 

Amerikoje. Jis atsakė, kad sugebėčiau tapti nebent prasčiausiu 
Šekspyro kūrybos specialistu, bet nesvarbu, tapsiu žinomu ar 
ne, jei nesieksiu karjeros medicinos srityje, turėsiu pats prasi- 
manyti lėšų susimokėti už mokslą Harvardo universitete. 

Jo grasinimas manęs nepaveikė. Man buvo nusispjauti, 
kad sulaužysiu seną šeimos tradiciją mokytis Harvarde, ir 
pareiškiau tėvui, kad džiaugsiuosi galėdamas įgyti išsilavini- 
mą kitur. Tai buvo pirmas ir paskutinis toks ilgas pokalbis 
su juo. 

Ironiška, bet nutariau paklusti savo tėvo troškimui tik tada, 
kai jis jau visai neturėjo pinigų, kurių galėtų man neduoti. 
Masinis indėlių įšaldymas Bostono bankuose 1904 metais toli 
gražu neprilygo po trejų metų Niujorką apėmusiai visuotinei 
panikai, bet mano tėvui užteko ir to. Jis prarado viską, įskai- 
tant mano motinos indėlį. Jo veidas paseno dešimčia metų 
per vieną naktį; kaktoje netikėtai įsirėžė gilios raukšlės. Mama 
sakė, kad turėčiau jo.pagailėti, bet niekada jo negailėjau. Per 
jo laidotuves, - kurių užjaučiantis Bostonas šalinosi, - pirmą 
kartą suvokiau, kad jei turėsiu galimybę tęsti studijas, rink- 
siuosi mediciną. Ar priimti šį sprendimą mane pastūmėjo 
neseniai įgytas naujas praktinis požiūris arba kas nors kita, 
sunku pasakyti. 

Aplinkybės susiklostė taip, kad man reikėjo pasigailėjimo, 
ir Harvardas manęs pasigailėjo. Po tėvo laidotuvių pranešiau 
universitetui, kad metų gale nutrauksiu studijas, nes dabar tie- 
siog neišgalėsiu sumokėti dviejų šimtų dolerių mokesčio. Ta- 
čiau rektorius Eliotas panaikino mokestį. Tikriausiai jis priėjo 
išvadą, kad jeigu išmestų Strathamą Jangerį Trečiąjį į gatvę, 
pakenktų ilgalaikiams Harvardo interesams. Todėl mane, pu- 
siau našlaitį, atleido nuo mokesčio šventai tikint, kad atlygis 
už tai laukia ateityje. Kad ir kokia būtų motyvacija, visada lik- 
sių dėkingas Harvardui, kad leido man pasilikti. 

Tik Harvarde galėjau lankyti įžymiąsias profesoriaus Put- 
namo neurologijos paskaitas. Tuo metu buvau medicinos stu- 

dentas, laimėjęs stipendiją. Bet pamažu aiškėjo, kad esu jokio 
entuziazmo nejaučiantis būsimasis gydytojas. Vieną pavasa- 
rio rytą, užuot pateikęs sausą nervų ligų sąrašą, Putnamas pa- 
minėjo Zigmundo Froido „seksualinę teoriją kaip vienintelį 
įdomų darbą, parašytą isterinių ir obsesinių neurozių tema. 
Po paskaitos šia tema paprašiau daugiau literatūros. Putna- 
mas nurodė Haveloką Elisą, kuris perėmė du radikaliausius 
Froido atradimus: vadinamąjį „pasąmonės“ egzistavimą ir 
seksualinę neurozės kilmę. Putnamas taip pat mane supažin- 
dino su Mortonu Princu, kuris tada buvo tik pradėjęs leisti 
savo žurnalą apie psichopatologiją. Profesorius Princas turėjo 
didelę užsienio leidinių kolekciją. Paaiškėjo, kad jis pažinojo ir 
mano tėvą. Pradėjau dirbti pas Princą korektoriumi. Jo dėka 
į mano rankas papuolė beveik visi Froido išleisti darbai, nuo 
„Sapnų aiškinimo“ iki novatoriško veikalo „Trys esė“. Puikiai 
mokėjau vokiečių kalbą, ir pagavau save taip godžiai ryjantį 
Froido veikalus, kaip nebuvau tai daręs metų metus. Froidas 
gniaužė kvapą savo erudicija. Jo rašymo stilius nepriekaištin- 
gas, o idėjos, jei teisingos, pakeis pasaulį. 

Tačiau visam laikui užkibau ant kabliuko aptikęs Froido 
pateiktą „Hamleto“ išaiškinimą. Froidas lyg tarp kitko užsi- 
minė apie tai dviem šimtais žodžių savo traktate apie sapnus. 
Tačiau jis pateikė naujutėlaitį atsakymą į garsiausią Vakarų 
literatūros mįslę. 

Šekspyro „Hamletas“ įvairiausiomis kalbomis buvo suvai- 
dintas tūkstančius kartų, daugiau nei bet kuri kita drama. Vi- 
soje literatūroje nėra tokio kūrinio, apie kurį būtų tiek daug 
parašyta. (Žinoma, išskyrus Bibliją.) Vis dėlto dramoje slypi 
keista, nepaaiškinama tuštuma: visas veiksmas pagrįstas he- 
rojaus negalėjimu veikti. Pjesė susideda iš daugybės išsisuki- 
nėjimų ir dingsčių, kuriuos pateikia melancholiškasis Ham- 
letas, kad pateisintų atidėliojamą kerštą savo tėvo Žudikui 
(jo dėdei, Klaudijui, dabartiniam Danijos karaliui, vedusiam 
Hamleto motiną). Tie išsisukinėjimai vienas už kitą neįtiki- 

namesni, pertraukiami kupinų kančios monologų, kuriuose 
jis graužia save dėl savo paties neveiksnumo. Žinoma, pats 
žymiausias jų prasideda monologu „Būti“: Tik po ilgo vilki- 
nimo ir klaidingų, į pražūtį stumiančių žingsnių, - Ofelijos 
savižudybės; motinos žmogžudystės, kai ši išgeria nuodų, ku- 
riuos Klaudijus buvo paruošęs Hamletui; ir kai pats gauna 
lemtingą užnuodyto Laerto kardo kirtį, - pagaliau Hamletas 
paskutinėje dramos scenoje atima savo dėdės trigubą netektį 
atnešusią gyvybę. 

Kodėl Hamletas nesiima veiksmų? Ne dėl progų trūkumo: 
Šekspyras suteikia Hamletui pačias palankiausias aplinkybes 
Klaudijui nužudyti. Hamletas net šitai pripažįsta (Dabar ga- 
lėčiau tai padaryti), bet vis tiek nusigręžia. Kas jį sulaiko? Ir 
kodėl šis nepaaiškinamas neryžtingumas - silpnumo, beveik 
bailumo apraiška - jau tris amžius taip prikausto publikos 
dėmesį visame pasaulyje? Didieji mūsų eros literatūros pro- 
tai - Gėtė ir Koleridžas - mėgino įminti šią paslaptį, bet ne- 
sėkmingai, o šimtai mažesnių šviesulių tik beviltiškai laužė 
galvas. 

Man nepatiko Froido sukurta Oidipo teorija. Tiesą sakant, 
pasibjaurėjau. Nenorėjau tuo tikėti, kaip kad nenorėjau tikėti 
pačiu Oidipo kompleksu. Jaučiau poreikį paneigti šokiruo- 
jančias Froido teorijas, privalėjau surasti kokį nors netikslu- 
mą, bet negalėjau. Dienų dienas, valandų valandas sėdėjau 
atrėmęs nugarą į medį universiteto sodelyje, įnikęs į Froidą ir 
Šekspyrą. Taikliam Froido „Hamleto“ išaiškinimui buvo vis 
sunkiau atsispirti. Jis ne tik pirmą kartą pateikia atsakymą į 
dramos turinio mįslę, bet paaiškina tai, ko negalėjo niekas ki- 
tas, tuo pagrįsdamas užburiančią, visuotinę tragedijos trauką. 
Mokslininkas savo atradimus pritaikė Šekspyrui. Medicina 
susiliejo su siela. Perskaičius tuos du daktaro Froido „Sapnų 
aiškinimo“ puslapius, mano ateitis buvo nulemta. Jei nesu- 
gebėsiu paneigti Froido psichologijos, pašvęsiu jai savo gy- 
venimą. 

KAI KAS PANELĖS Riverford miegamajame koroneriui Čarl- 
zui Hugeliui nepatiko. Tiesą sakant, ramybės nedavė du da- 
lykai. Pirma, iš sienų sklindantis specifinis triukšmas, lyg už- 
mūryta dvasia raudotų savo gyvenimo. Antrasis dalykas buvo 
visai kitoks. Kambaryje kažko trūko; jis buvo tuo tikras. Grį- 
žęs į biurą miesto centre, Hugelis paskambino pasiuntinukui, 
ir tas nurūko gatve pas detektyvą Litlmorą. 

Dar vienas Hugeliui nepatinkantis dalykas buvo jo biuras. 
Koronerio nepakvietė persikraustyti į prašmatnų naująjį po- 
licijos nuovados pastatą ar į naują pirmąjį miesto apylinkės 
namą, statomą Old Slip, kuriame bus įrengti telefonai. Tei- 
sėjai neseniai gavo savo Partenoną. Tuo tarpu jis, ne tik vy- 
riausiasis miesto medicinos ekspertas, bet ir teisės magistras, 
kuriam kur kas labiau reikia modernių įrenginių, buvo palik- 
tas byrančiame Van den Heuvel pastate su aptrupėjusiu tin- 
ku, supuvusiomis grindimis ir blogiausia, - vandens dėmėmis 
ant lubų. Jis bjaurėjosi tomis dėmėmis rudai geltonais danty- 
tais kraštais. Jis ypač neapkentė jų šiandien. Jam atrodė, kad 
dėmės išsiplėtė ir lubos tuoj įtrūks ir nukris ant jo. Žinoma, 
koroneris turi būti prie morgo. Jis tai suprato, bet ir katego- 
riškai atsisakė suprasti tai, kodėl naujoje vyriausiojoje poli- 
cijos nuovadoje nebuvo įrengtas naujas ir modernus morgas. 

Litlmoras lėtai įžengė į koronerio kabinetą. Detektyvui 
buvo dvidešimt penkeri. Nei aukštas ir nei žemas Džimis 
Litlmoras nebuvo negražus, bet ir nebuvo labai gražus. Jo 
trumpai kirpti plaukai buvo nei tamsūs, nei šviesūs. Jei jau 
taip, jie buvo rausvo atspalvio. Litlmoro veidas buvo tipiškai 
amerikietiškas, atviras ir draugiškas, nors ir su keliomis straz- 
danomis, bet niekuo neišsiskiriantis. Jei prasilenktumėte su 
juo gatvėje, tikriausiai vėliau jo neatpažintumėte. Tačiau gal 
prisimintumėte guvią šypseną ir raudoną peteliškę po kaklu, 
kuria jis mėgo puikuotis, ir plokščią šiaudinę skrybėlę. 

Koroneris, stengdamasis kalbėti kuo įsakmiau ir valdingiau, 
liepė Litlmorui papasakoti, ką sužinojęs apie Riverford bylą. 
Tik išskirtiniais atvejais koroneris buvo skiriamas tiesiogiai 
vadovauti tyrimui. Jis norėjo, kad Litlmoras suprastų, kokios 
rimtos pasekmės laukia, jei detektyvas dirbs nerezultatyviai. 

Aišku, įsakmus koronerio tonas nepadarė jokio įspūdžio 
detektyvui. Nors Litlmorui nebuvo tekę tirti bylos su korone- 
riu, jis kaip ir visi kiti policijoje neabejotinai žinojo, kad Hu- 
gelio nemėgsta naujasis komisaras, ir dėl užsidegimo atlikti 
lavonų skrodimus jis pravardžiuojamas „skerdiku “. Taigi po- 
licijoje jis neturi jokios realios įtakos. Bet Litlmoras, būdamas 
puikiai išauklėtas ir gero būdo vaikinas, su koroneriu elgėsi 
pagarbiai. 

— Ką sužinojau apie Riverford bylą? - pakartojo jis. - Na, 
visiškai nieko, pone Hugeli, išskyrus tai, kad žudikui per pen- 
kiasdešimt. Jis penkių pėdų ir devynių colių ūgio, nevedęs, 
nebijo kraujo, gyvena Kanalo gatvėje ir per pastarąsias dvi 
dienas lankėsi uoste. 

Hugelio žandikaulis atvipo. 

— Iš kur visa tai žinote? 

— Ašjuokauju, pone Hugeli. Nė velnio nežinau apie žudiką. 
Aš net nežinau, kodėl jie pasivargino mane ten nusiųsti. Jūs 
juk nepaėmėte pirštų atspaudų, tiesa, sere? 

- Pirštų atspaudų? - nusistebėjo koroneris. - Žinoma, ne. 
Teismai niekada nepripažins pirštų atspaudų rimtu įkalčiu. 

— Na, kai ten atvykau, buvo jau per vėlu. Viskas buvo nuva- 
lyta, visi merginos daiktai išnešti. 

Hugelis įsiuto. Jis pavadino tai įkalčių sunaikinimu. 

— Bet jūs tikriausiai sužinojote ką nors apie panelę River- 
ford, - pridūrė jis. 

— Na, ji buvo tikrai rami, uždaro būdo. 

— Ir viskas? 

- Ji neseniai atsikraustė, - paaiškino Litlmoras. - Ji gyveno 
ten tik mėnesį ar du. 

- Litlmorai, pastatą atidarė tik birželio mėnesį. Visi ten gy- 
vena mėnesį ar du. 

— Oi! 

— Ar vakar ji buvo su kuo nors pastebėta? - paklausė ko- 
roneris. 

- Ji grįžo apie aštuntą valandą viena. Nebuvo jokių svečių. 
Kiek žinoma, ji ėjo į savo butą ir neišėjo iš ten. 

— Arji turėjo pastovių lankytojų? 

— Ne. Niekas neprisimena, kad kas nors būtų pas ją lankęsis. 

— Kodėl ji gyveno Niujorke viena, būdama tokio amžiaus ir 
tokiame dideliame bute? 

- Ir man kilo toks klausimas, - linktelėjo galva Litlmoras. 
Bet Balmorale visi tylėjo kaip vandens į burnas prisisėmę. 
Visi. Tačiau aš rimtai kalbėjau apie uostą, pone Hugeli. Ant 
panelės Riverford miegamojo grindų radau visai šviežio mol- 
žemio. Manau, jis iš uosto. 

—- Molžemio? Kokios spalvos molžemio? - pasitikslino 
Hugelis. 

— Raudonos, plytų spalvos. 

— Tai ne molžemis, Litlmorai, - pavartė akis koroneris. — 
Tai mano kreida. 

Detektyvas susiraukė. 

— O aš laužiau galvą, kodėl tuo molžemiu apibrėžtas visas 
ratas. 

— Kad žmonės nesiartintų prie kūno, tu neišmanėli! 

— Aš juokauju, pone Hugeli. Tai nebuvo jūsų kreida. Ma- 
čiau jūsų kreidą. Molžemio radau prie židinio - porą mažų 
kruopelių. Man prireikė didinamojo stiklo, kad jas pastebė- 
čiau. Pasiėmiau jas namo, kad sulyginčiau su savo turimais 
pavyzdžiais. Jų turiu visą kolekciją. Labai panašu į raudoną 
molžemį iš prieplaukos. 

Hugelis tai įsidėmėjo. Jis svarstė, ar tai padarė jam įspūdį. 

- Ar molžemis uoste unikalus? Ar jis galėtų būti iš kur nors 
kitur, pavyzdžiui, iš Centrinio parko. 

— Tik ne iš parko, - papurtė galvą detektyvas. - Tai upės 
molžemis, pone Hugeli. Parke nėra upių. 

— O kaip Hadsono upės slėnis? 

— Gali būti. 

— Arba Fort Tryon parke miesto pakraštyje, kur Bilingsas ką 
tik iškasė tiek daug žemių? 

— Manote, kad ten yra molžemio? 

- Detektyve Litlmorai, sveikinu puikiai padirbėjus. 

— Ačiū, pone Hugeli. 

- Ar jums būtų įdomu išgirsti žudiko apibūdinimą? 

— Žinoma. 

- Jis yra vidutinio amžiaus, turtingas ir dešiniarankis. Jo 
plaukai žili arba žilstantys, anksčiau buvo tamsiai rudi, o ūgis 
tarp šešių ir šešių pėdų vieno colio. Ir aš tikiu, kad auka jį pa- 
žinojo - gerai pažinojo. 

Litlmoras atrodė nustebęs. 

— Kaipė.. 

- Štai trys plaukai, kuriuos radau ant merginos kūno, - ko- 
roneris parodė į mažą dvigubo stiklo stačiakampį stiklą ant 
savo stalo, šalia mikroskopo: tarp dviejų stiklų buvo suspausti 
trys plaukai. - Jie tamsūs, bet pilkai dryžuoti kaip vidutinio 
amžiaus vyro. Ant merginos kaklo buvo balto šilko siūlų - tai 
greičiausiai vyriškas kaklaraištis, aiškus jos pasmaugimo įran- 
kis. Šilkas buvo aukščiausios kokybės. Taigi mūsų vyrukas 
turi pinigų. Nekyla abejonių dėl jo miklumo - visos žaizdos 
padarytos iš dešinės į kairę. 

- Jo miklumo? 

— Dėl to, kad jis dešiniarankis, detektyve. 

- Bet iš kur jūs Žinote, kad jie buvo pažįstami? 

— Aš nežinau, tik įtariu. Atsakykite man štai ką: kokioje pa- 
dėtyje buvo panelė Riverford, kai ją plakė? 

- Ašjos nemačiau, - pasiskundė detektyvas. - Net nežinau 
jos mirties priežasties. 

- Ligatūrinė stranguliacija ir poliežuvinio kaulo lūžis, kaip 
paaiškėjo atvėrus jos krūtinės ląstą. Grakštus lūžis, jei galima 
taip pasakyti, krūtinkaulio išsišakojimas padalytas į dvi da- 
lis. Tikrai graži moteriška krūtinė: puikiai susiformavę šon- 
kauliai. Išėmęs plaučius ir širdį pamačiau sveiką uždusintą 
audinį. Buvo malonu laikyti juos rankose. Bet grįžtame prie 
temos. Panelė Riverford plakama stovėjo. Tai aišku iš papras- 
to fakto, kad kraujas iš jos plėštinių žaizdų lašėjo tiesiai Že- 
myn. Rankos, be jokios abejonės, buvo surištos jai virš galvos 
kažkokia stora virve. Beveik esu tikras, kad ji buvo prikabinta 
prie įrenginio lubose. Aš mačiau virvės siūlus ant to įrengi- 
nio. O tu? Ne? Na, tai grįžk atgal ir paieškok jų. Kyla klau- 
simas, kodėl gerą, tvirtą virvę turintis vyras pasmaugia savo 
auką elegantišku kaklaraiščiu? Išvada, ponaiti Litlmorai: jis 
nenorėjo apvynioti merginos kaklo šiurkščia virve. Ir kodėl 
gi? Hipotezė, ponaiti Litlmorai: nes jis buvo jai neabejingas. 
Dabar, kalbant apie vyro ūgį, mes grįžtame prie neginčijamų 
faktų. Panelė Riverford buvo penkių pėdų ir penkių colių 
ūgio. Sprendžiant iš Žaizdų ją plakė aukštesnis už ją septyniais 
ar aštuoniais coliais žmogus. Todėl žudiko ūgis yra tarp šešių 
ir šešių pėdų ir vieno colio. 

— Nebent jis stovėjo ant kažko pasilipęs, - spėjo Litlmoras. 

— Ką 

— Ant kėdės ar šiaip ant ko nors. 

— Ant kėdės? - pakartojo koroneris. 

— Visai įmanoma, - neatlyžo Litlmoras. 

— Detektyve, plakdamas merginą vyras ant kėdės nestovi. 

— Kodėl gi ne? 

— Nes tai absurdiška. Jis nukristų. 

- Tik ne tada, jei už ko nors laikytųsi, - nepasidavė detek- 
tyvas. - Gal už lempos arba kepurių kabyklos. 

— Kepurių kabyklos? - kilstelėjo antakius Hugelis. - Kam 
šito jam reikia? 

— Kad pagalvotume, jog jis aukštesnis. 

— Kiek žmogžudysčių bylų esate tyręs? - pasiteiravo koro- 
neris. 

— Ši yra pirmoji, - neslėpdamas džiaugsmo prisipažino Litl- 
moras, - atliekant detektyvo vaidmenį. 

Hugelis linktelėjo galva. 

- Ar bent jau su kambarine pasikalbėjote? 

— Kambarine? 

— Taip, kambarine, panelės Riverford kambarine. Paklausė- 
te jos, ar ji nepastebėjo ko nors neįprasto? 

— Nemanau, kad aš... 

— Nenoriu, kad manytumėte, - nukirto koroneris. - Noriu, 
kad išsiaiškintumėte. Grįžkite į Balmoralą ir vėl pasikalbėki- 
te su kambarine. Ji pirmoji atėjo į kambarį. Paprašykite jos 
smulkiai apibūdinti, ką ji pamatė įėjusi. Sužinokite detales, ar 
girdite mane? 


„AD 


PENKTOSIOS AVENIU ir Penkiasdešimt trečiosios gatvės 
sankirtoje, kambaryje, į kurį niekada nebuvo įžengusi jokia 
moteris net nuvalyti dulkių ar užtraukti užuolaidų, liokajus iš 
žėrinčio grafino įpylė į tris ėsdinto krištolo taures. Šių taurių 
įdubos buvo įmantriai išgraviruotos ir tokios gilios, kad jose 
galėjo tilpti visas butelis gėrimo. Liokajus į kiekvieną įpylė po 
ketvirtį colio raudonojo vyno. 

Šios taurės buvo pateiktos triumviratui. 

Trys vyrai sėdėjo giliuose, odiniuose krėsluose, sustatytuo- 
se pusračiu priešais židinį. Tai buvo biblioteka su daugiau 
kaip trisdešimt septyniais tūkstančiais knygų, kurių didžioji 
dalis buvo graikų, lotynų ar vokiečių kalbomis. Vienoje nede- 
gančio židinio pusėje stovėjo Aristotelio biustas ant nefrito 
spalvos žalio marmurinio pjedestalo. Kitoje pusėje stovėjo 
senovinė indų statulėlė. Virš židinio atbrailos kabėjo perdan- 
ga: joje buvo pavaizduota didžiulė susivijusi gyvatė liepsnų 

fone. Apačioje didžiosiomis raidėmis buvo išraižytas žodis 
CHARAKA. 

Iš vyrų pypkių besiraitantys dūmai kilo į viršų ir glostė 
aukštas lubas. Centre sėdintis vyras vos pastebimai pajudino 
dešinę ranką, ant kurios blizgėjo didelis, puošnus sidabrinis 
žiedas. Vyras buvo bebaigiantis šeštą dešimtį, elegantiškas, 
niūraus veido ir lieso sudėjimo, tamsių akių, juodais antakiais, 
sidabrinių plaukų ir pianisto rankomis. 

Sureagavęs į duotą ženklą liokajus įskėlė kibirkštį židinyje 
ir jame pamažu užsiliepsnojo didelis pluoštas popierių. Židi- 
nyje švytėjo ir spragsėjo šokančios oranžinės liepsnos. 

— Nepamiršk išsaugoti pelenų, - liepė šeimininkas savo 
tarnui. 

Pritariamai linktelėjęs liokajus tyliai pasišalino, uždaryda- 
mas už savęs duris. 

— Yra tik vienas būdas kovoti su ugnimi, - tęsė vyras pia- 
nisto rankomis. Jis pakėlė savo taurę. - Ponai! 

Triumviratas išgėrė. Jiems pakėlus krištolines taures,tas, kas 
atidžiai sekė akimis, būtų pastebėjęs, kad kiti du vyrai taip pat 
mūvėjo panašius sidabrinius žiedus ant savo dešiniųjų rankų. 
Vienas iš tų kitų džentelmenų buvo apkūnus raudonskruostis 
su žandenomis. Jis užbaigė elegantiškojo vyro tostą: 

— Su ugnimi! - ir ištuštino savo taurę. 

Kitas džentelmenas buvo praplikęs, skvarbaus žvilgsnio ir 
lieknas. Jis nepratarė nė žodžio, tik gurkšnojo 1870 metų der- 
liaus Chūteau Lafite vyną. 

— Ar pažįstate Baroną? - paklausė elegantiškasis vyras, pa- 
sisukdamas į praplikusį džentelmeną. - Kaip suprantu, jus 
sieja giminystės ryšiai. 

— Rofsčaildą? - negyvu balsu pasitikslino praplikęs vyras. — 
Neteko su juo susipažinti. Mus sieja giminystės ryšiai iš ang- 
liškosios pusės. 


TREČIAS SKYRIUS 


IGN 


PIRMAJAI FROIDO IšVYKAI Amerikoje Brilas parinko 
Koni salą. Mes pėsčiomis nuėjome į Didžiąją centrinę sto- 
tį, esančią vos už kvartalo nuo mūsų viešbučio. Danguje 
nesimatė nė debesėlio, saulė jau kaitriai plieskė, o gatvėse 
šurmuliavo įprastas pirmadieninis sujudimas. Automobi- 
liai nekantriai lenkė arklių tempiamus siuntinių vežimus. 
Susikalbėti buvo neįmanoma. Kitapus viešbučio, Keturias- 
dešimt antrojoje gatvėje, kur stiebėsi į viršų naujas pastatas 
ir pneumatiniai grąžtai kėlė kurtinantį triukšmą, stūksojo 
didžiuliai pastoliai. 

Įėjus į stotį staiga stojo tyla. Froidas ir Ferencis stabtelėjo, 
apimti pagarbios baimės. Mes stovėjome pasakiškame šešių 
šimtų penkiasdešimties pėdų ilgio ir šimto pėdų aukščio stik- 
lo ir plieno tunelyje, su masyviais dujiniais šviestuvais per 
visą išlenktų lubų ilgį. Šis inžinierių išmonės vaisius visiškai 
pranoko pono Eifelio bokštą Paryžiuje. Atrodė, kad tik Jun- 
gas išliko abejingas reginiui. Susirūpinau, ar jis gerai jaučiasi, 
nes atrodė truputį pablyškęs ir išsiblaškęs. Išgirdęs apie keti- 
nimą nugriauti šią stotį Froidas buvo šokiruotas ne mažiau 
nei aš. Bet ji buvo pastatyta seniems garvežiams, o garo erai 
jau atėjo galas. 

Kai mes nusileidome laiptais į metro, Froido nuotaika su- 
bjuro. 

— Jam kelia siaubą jūsų požeminiai traukiniai, - pašnibždė- 
jo man į ausį Ferencis. - Mažytė neatskleista neurozė. Jis man 
prasitarė apie tai vakar vakare. 

Turbūt Eroido neėmė juokas, kai smarkiai susvyravęs trau- 
kinys sustojo tunelyje tarp stočių, blykčiodamas lempomis ir 
panardindamas mus į dervos karštumo tamsą. 

— Pastatai, siekiantys dangų, traukiniai po žeme, - neslėpė 
susierzinimo Froidas. - Kas jus, amerikiečiai, apsėdo: jei nepa- 
vyko nuleisti padangių ant žemės, pasiryžote iškelti pragarą. 

— Tai jūsų epigrafas, tiesa? - paklausė Ferencis. 

— Taip, bet nemaniau, kad tai bus mano epitafija*, - atsakė 
Froidas. 

— Džentelmenai! - netikėtai sušuko Brilas. - Jūs dar negir- 
dėjote Jangerio analizės apie paralyžiuotą ranką. 

- Istorija apie vieną atvejį? - entuziastingai sukruto Feren- 
cis. - Be kalbų, turime ją išgirsti. 

— Ne, ne. Ji neišbaigta, - pasipriešinau. 

— Nesąmonė, - papriekaištavo man Brilas. - Tai viena to- 
buliausių analizių, kokias esu girdėjęs. Jos metu pasitvirtino 
psichoanalizės principai. 

Neturėjau kito pasirinkimo. Taigi belaukdamas troškiojo 
traukinio, atgyjančio tamsoje, smulkiai papasakojau apie savo 
nedidelį pasiekimą. 


„AD 


BAIGIAU HARVARDĄ 1908 metais, įgydamas ne tik medici- 
nos, bet ir psichologijos mokslinį laipsnį. Profesoriai, suža- 
vėti mano stropumo, pavedė mane G. Stenlio Holo globai, 
pirmajam žmogui istorijoje, baigusiam psichologiją Harvar- 
de, Amerikos psichologijos asociacijos įkūrėjui, o dabar Vor- 
česterio Klarko universiteto rektoriui. Holas troško pavers- 
ti ką tik susikūrusį, pasakišką finansavimą gaunantį Klarko 


* Antkapio įrašas. - Vert. past. 


44 | JED RUBENFELD 


universitetą pirmaujančia mokslinių tyrimų institucija šalyje. 
Kai jis pasiūlė man psichologijos dėstytojo asistento pareigas, 
galimybę pradėti savo medicinos praktiką ir išvykti iš Bosto- 
no - nedvejodamas sutikau. 

Po mėnesio pas mane apsilankė pirmoji psichoanalizės 
pacientė: šešiolikametė mergina, kurią vadinsiu Priscila. Ją į 
mano kabinetą atvedė iš proto einanti motina. Tai Holas darė 
įtaką šeimos sprendimui atvesti ją pas mane. Pirmiausia api- 
būdinsiu merginos asmenybę, o tada pasakosiu toliau. 

Priscila buvo žemo ūgio ir kresna, bet malonaus veido ir 
nuolankaus būdo. Metus laiko ją kankino stiprūs dusulio 
priepuoliai, retkarčiais užeinantys varginantys galvos skaus- 
mai ir visai paralyžiuota kairė ranka, kuri ją taip trikdė ir var- 
žė. Isteriją neabejotinai sukeldavo paralyžius, dėl to kildavo 
kankinantis skausmas visoje jos plaštakoje ir kartu skaudino 
riešą. Kaip pastebėjo Eroidas, tokio tipo paralyžiai nesusiję su 
nervų išsidėstymu organuose, todėl neturi jokio realaus fizio- 
loginio pagrindo. Pavyzdžiui, tikrai pažeidus nervus, gali ne- 
funkcionuoti keli pirštai, bet ne visas riešas. Arba nevaldomu 
tampa nykštys, o kiti pirštai lieka sveiki. Bet kai paralyžius 
apima visą kūno dalį per nervų sistemos tinklą, reikia tirti ne 
fiziologiją, o psichologiją, nes tokio tipo priepuolis išimtinai 
susijęs su mintimi, prote įsitvirtinusiu vaizdiniu - Priscilos 
atveju, jos kairiosios rankos vaizdiniu. 

Savaime suprantama, merginos gydytojas nerado jokio or- 
ganinio jos nusiskundimų pagrindo. Nieko nerado ir iš Niu- 
jorko atvažiavęs chirologas. Jis patarė ilsėtis, vengti aktyvios 
veiklos, o tai beveik neabejotinai pablogino jos būklę. Jie net 
pakvietė osteopatą, kuris, žinoma, nieko naujo nepasakė. 

Atmetus įvairias neurologinių ir ortopedinių negalavimų 
versijas, - paralyžių, Kienboko ligą ir t. t., - nutariau išmėginti 
psichoanalizę. Iš pradžių nieko neįvyko, nes trukdė nuo mer- 
ginos nesitraukianti jos mama. Jokios užuominos neprivertė 
šios geros moters suteikti gydytojo ir paciento konsultacijai 

taip būtiną psichoanalizei privatumą. Po trečiojo apsilanky- 
mo motinai atvirai pasakiau, kad negalėsiu padėti Priscilai ir, 
beje, priimti jos ateityje kaip pacientės, jei ji, motina, nepasi- 
šalins. Net ir tada iš pradžių man nepavyko prakalbinti Pris- 
cilos. Pagal Froido naujausias medicinines rekomendacijas 
paguldžiau ją ir liepiau užsimerkti, galvoti apie paralyžiuotą 
ranką ir sakyti bet ką, kas jai pirmiausia asocijuojasi su šiuo 
simptomu. Taip pat liepiau ištarti garsiai visas į galvą atei- 
nančias mintis, nesvarbu, kokios jos būtų ar atrodytų nereikš- 
mingos, netinkamos ar net nepadorios. Tačiau Priscila tik 
pakartodavo patį paviršutiniškiausią savo kančių priepuolio 
apibūdinimą. 

Tą lemtingąją 1907 metų rugpjūčio 10 dieną ji kaip visada 
pradėjo pasakoti tą pačią istoriją. Mergina prisiminė tikslią 
datą, nes tą dieną buvo jos nepaprastai mylimos vyresnio- 
sios sesers Merės, kuri gyveno Bostone su savo vyru Bredliu, 
laidotuvės. Tą vasarą Merė mirė nuo gripo ir paliko Bredlį 
rūpintis jų dviem mažamečiais vaikais. Kitą dieną po laido- 
tuvių motina įpareigojo Priscilą parašyti padėkas daugybei 
užuojautą pareiškusių draugų ir giminaičių. Vakare ji pajuto 
stiprų skausmą kairėje rankoje - rankoje, kuria rašė. Ji nieko 
nepastebėjo neįprasta, nes buvo parašiusi tiek daug laiškų. Be 
to, ranką mausdavo jau porą metų. Tą naktį ji pabudo negalė- 
dama kvėpuoti. Kai dusulys nuslūgo, mergina bandė užmigti, 
bet negalėjo. Rytą ji pirmą kartą pajuto galvos skausmą, kuris 
neatslūgo visus kitus metus. Negana to, merginai paralyžiavo 
kairę ranką, kuri liko kyboti ant jos riešo. 

Priscila nuolat kartojo šiuos ir kitus panašius faktus. Po 
pasakojimo ji ilgai tylėdavo. Nesvarbu, kaip įtaigiai jai tvir- 
tinčiau, kad ji nori man pasakyti kažką daugiau, - ir tiesiog 
negali būti jos galvoje jokių kitų minčių, - ji atkakliai tvirtino, 
jog nežino, ką daugiau pasakyti. 

Man kilo pagundų Priscilą užhipnotizuoti. Ši mergaitė tikrai 
būtų pasidavusi įtaigai, bet Froidas nedviprasmiškai pasisakė 

prieš hipnozę. Anksčiau, kai dar dirbo su Breueriu, Froidas 
mėgo taikyti šią techniką, bet vėliau jis suprato, kad hipnozė 
nepasižymi ilgalaikiu veikimu ir jos sukeltais prisiminimais 
negalima pasikliauti. Taigi nutariau saugiai išbandyti tą pačią 
techniką, kurią Froidas pasiūlė, atsisakęs hipnozės. Šiuo atve- 
ju būtent jos taikymas pralaužė ledus. 

Pasakiau Priscilai, kad paliesiu ranka jos kaktą. Patikinau, 
kad yra prisiminimas, kuris nori iškilti. Tai labai svarbus 
prisiminimas ir susijęs su viskuo, ką ji man papasakojo, be 
kurio mes nieko nesuprastume. Dar pasakiau, kad prisimini- 
mas saugomas jos pasąmonėje netgi tada, kai jai atrodo, jog 
jo nėra, ir tas prisiminimas iškils tik tą akimirką, kai paliesiu 
ranka jos kaktą. 

Atlikau šį darbą truputį nerimaudamas, nes rizikavau savo 
autoritetu. Jei nieko neišeis, atsidursiu blogesnėje padėtyje nei 
prieš tai. Bet iš tikrųjų prisiminimas iškilo būtent taip, kaip 
Froidas ir rašė savo veikaluose, t. y. tą akimirką, kai Priscila 
pajuto mano rankos spaudimą ant savo galvos. 

— Ak, gydytojau Jangeri, - suriko ji, - pamačiau! 

— Ką* 

— Merės ranką. 

— Merės ranką? 

— Karste. Tai buvo siaubinga. Jie liepė mums į ją žiūrėti. 

— Tęskite, - paraginau. 

Priscila nutilo. 

— Ar Merės rankai nutiko kažkas bloga? - paklausiau. 

— O ne, gydytojau, ji buvo tobula. Ji visada turėjo to- 
bulas rankas. Ji mokėjo gražiai groti pianinu, ne taip kaip 
aš, - Priscila kovojo su kažkokia emocija, bet negalėjau iš- 
šifruoti, kokia. Man kėlė nerimą jos skruostų ir kaktos spal- 
va - beveik skaisčiai raudona. - Ji vis tiek buvo graži. Net 
karstas buvo gražus, su aksominiu vidumi ir iš balto me- 
džio. Ji atrodė kaip mieganti gražuolė. Bet aš žinojau, kad 
ji nemiega. 

- Tuomet... Kas nutiko Merės rankai? 

— Jos rankai? 

— Taip, Priscila, jos rankai. 

— Prašau, neverskite manęs jums pasakoti, - papurtė galvą 
ji. - Man taip gėda. 

— Jums nėra ko gėdytis. Mes nesame atsakingi už savo jaus- 
mus, todėl nereikia gėdytis jokio jausmo. 

- Tikrai, gydytojau Jangeri? 

- Tikrai. 

— Bet aš taip blogai pasielgiau. 

- Jūsų poelgis susijęs su kairiąja Merės ranka, ar ne? - su- 
rizikavau. 

Ji linktelėjo galva, tarsi prisipažindama įvykdžiusi nusi- 
kaltimą. 

— Priscila, papasakokite man apie jos kairiąją ranką. 

- Žiedas, - sušnibždėjo ji silpniausiu balseliu. 

- Taip, - linktelėjau galva. - Žiedas, - tas taip buvo grynas 
melas. Tikėjausi, kad po mano žodžių Priscila pamanys, jog aš 
jau viską supratau, nors iš tikrųjų nieko nesupratau. Ko gailė- 
jausi - šiuo atveju vienintelio požiūrio į apgavystę. Bet vėliau 
pastebėjau, kad viena ar kita forma kartoju tą pačią apgavystę 
visuose savo psichoanalizės seansuose. 

Ji tęsė toliau. 

— Bredlis padovanojo jai auksinį žiedą. Ir aš pamaniau, koks 
nuostolis... koks nuostolis būtų palaidoti tą žiedą kartu su ja. 

- Nematau nieko gėdinga. Tokios mintys - dorybė, o ne 
yda, - patikinau ją savo įprastu įtaigiu tonu. 

- Jūs nesuprantate, - papurtė galvą ji. - Aš norėjau to žie- 
do sau. 

— Taip. 

— Norėjau jį mūvėti, gydytojau, - pakėlė balsą ji. - Norė- 
jau, kad Bredlis vestų mane. Argi aš nesugebėčiau pasirūpinti 
vargšais mažais vaikučiais? Argi jis būtų su manimi nelaimin- 
gas? - ji užsidengė rankomis veidą ir sukūkčiojo: - Džiau- 

giausi, kad ji mirė, gydytojau Jangeri. Džiaugiausi, nes dabar 
jis galėjo pasipiršti man. 

— Priscila, - tariau. - Nematau jūsų veido. 

— Atsiprašau. 

— Noriu pasakyti, kad nematau tavo veido, nes jį užsidengei 
kairiąja ranka. 

Ji tik išsižiojo. Tai buvo tiesa: savo kairiąja ranka ji šluostėsi 
ašaras. Simptomas dingo tą akimirką, kai jį sukėlęs užgniauž- 
tas prisiminimas iškilo jos atmintyje. Nuo tos dienos praėjo 
metai ir neatsinaujino nei paralyžius, nei dusulys, nei galvos 
skausmai. 

Atkurti įvykius buvo nesunku. Priscila įsimylėjo Bredlį jau 
tą akimirką, kai jis pirmą kartą atėjo pas Merę. Tada Prisci- 
lai buvo trylika. Tikiuosi, nieko nešokiruosiu pastebėdamas, 
kad trylikametės mergaitės meilė jaunam vyrui jau susijusi 
su seksualiniais geiduliais, dar visiškai neįsisąmonintais. Pris- 
cila niekada nepripažino šių geidulių ar jų sukelto pavydo 
savo seseriai. Šitai neišvengiamai vaiko prote įžiebė baisią, bet 
oportunistinę mintį, kad, mirus Merei, jos kelyje nebūtų jo- 
kių kliūčių. Visus šiuos jausmus Priscila nuslopino, išstūmė iš 
savo sąmonės. Toks nuslopinimas, be abejo, buvo tikrasis tų 
kartais juntamų skausmų kairėje rankoje šaltinis. Jie tikriau- 
siai prasidėjo pačią vestuvių dieną, kai Priscila pirmą kartą 
ant savo sesers piršto matė užmaunamą auksinį žiedą. Po tre- 
jų metų žiedas ant karste gulinčios Merės piršto sukėlė tas 
pačias mintis, kurios vos neiškilo - o gal akimirką ir šmėstelė- 
jo - Priscilos sąmonėje. Bet dabar šalia tų uždraustų geismo ir 
pavydo jausmų pirma laiko atsirado visiškai nepateisinamas 
pasitenkinimas sesers mirtimi. Taigi iškilo naujas poreikis vėl 
jį nuslopinti. Jis buvo gerokai stipresnis nei pirmasis. 

Sunku pasakyti, kokį vaidmenį suvaidino padėkos laiškai. 
Galima tik įsivaizduoti, kaip Priscila kankinosi, žvelgdama į 
savo kairę ranką, nedailiai atrodančią su vestuviniu žiedu ir 
pakartotinai atliekančią veiksmą, susijusį su užuojautos dėl 

sesers mirties reiškimu. Galbūt būtent šio prieštaravimo Pris- 
cilai ir buvo per daug. Neatmestina galimybė, kad varginantis 
rašymas galėjo suteikti fiziologinį pagrindą tam, kas sekė po 
to. Bet kuriuo atveju, kairė ranka jai tapo įžeidimu, prime- 
nančiu tiek apie netekėjusios statusą, tiek apie nepriimtinus 
troškimus. 

Tokiu būdu turėjo būti pasiekti trys pagrindiniai tikslai. 
Pirma, ji negalėjo turėti tokios rankos; privalėjo atsikratyti 
tos rankos, ant kurios nėra užmauto vestuvinio žiedo. Antra, 
turėjo nubausti save už troškimą tapti Bredlio žmona vietoj 
Merės. Trečia, šio troškimo įgyvendinimą privalėjo padaryti 
neįmanomą. Kiekvienas iš šių tikslų buvo pasiektas su neu- 
rotinių simptomų pagalba: pasąmonė nuostabiai kruopščiai 
atlieka savo darbą. Simboliškai kalbant, Priscila atsikratė Žei- 
džiančios rankos, tuo pat metu patenkindama savo troškimą 
ir nubausdama save už tai, kad jį turi. Paversdama save invali- 
de,ji taip pat užsitikrino, kad nebegalės daugiau rūpintis Bred- 
lio vaikais ar dar kitaip, kaip ji taktiškai išsireiškė - „suteikti 
jam laimės". 

Priscilos gydymas nuo pradžios iki pabaigos iš viso truko 
dvi savaites. Kai įtikinau ją, kad jos troškimai visiškai natū- 
ralūs ir nepavaldūs jos kontrolei, mergina ne tik atsikratė 
simptomų, bet ėmė tiesiog spinduliuoti. Naujienos apie in- 
valido išgydymą pasklido Vorčesteryje taip, tarsi Išganytojas 
būtų suteikęs regėjimą vienam iš aklų Izaijo vyrų. Žmonės 
pasakojo tokią istoriją: Priscila susirgo iš meilės, o aš ją išgy- 
džiau. Mano delnas, kuriuo paliečiau jos kaktą, neva priso- 
tintas visokių mistinių galių. Nors dėl šio atvejo išgarsėjau 
ir mano medicininė praktika suklestėjo, ne visos pasekmės 
mane džiugino. Mano kabinetą užplūdo trisdešimt ar ketu- 
riasdešimt būsimų psichoanalizės pacientų, kurių kiekvienas 
tvirtino kenčiantis nuo panašių simptomų kaip Priscila, tikė- 
damiesi, kad diagnozuosiu nelaimingą meilę ir išgydysiu savo 
rankos prisilietimu. 

KAI BAIGIAU PASAKOTI, metro traukinys jau lėtino greitį 
prie Rotušės stoties. Ten mums reikėjo persėsti į traukinį prie 
Park Row, rytinėje Rotušės pusėje, kuris nuvežtų mus į Koni. 
Niekas nekomentavo Priscilos atvejo, todėl ėmiau nerimauti, 
kad tikriausiai apsikvailinau. Mane išgelbėjo Brilas. Jis pasakė 
Froidui, kad aš nusipelnau žinoti, ką apie mano atliktą psi- 
choanalizę galvoja „Mokytojas“. 

Nedrįsau tuo patikėti, bet Froidas atsisuko į mane su lieps- 
nelėmis akyse. Jis pasakė, kad, išskyrus keletą nežymių ne- 
tikslumų, psichoanalizė buvo beveik tobula. Jis pavadino ją 
puikia ir paprašė mano leidimo paminėti ją vėlesniame savo 
veikale. Brilas paplekšnojo man per nugarą. Šypsodamasis 
Ferencis paspaudė ranką. Ši akimirka buvo ne tik pati malo- 
niausia mano profesiniame gyvenime, bet ir pati maloniausia 
viso gyvenimo akimirka. 

Niekada neatkreipiau dėmesio, kokia prabangi Rotušės 
stotis su krištoliniais sietynais, mozaikinėmis freskomis ir 
skliautinėmis arkomis. Visi pasakė porą žodžių apie ją, išsky- 
rus Jungą, kuris staiga pareiškė, kad su mumis nevyks. Jungas 
neafišavo savo nuomonės nei per mano papasakotą atvejį, nei 
po jo. Dabar jis pasakė, kad jam reikia pamiegoti. 

— Miegoti? - nusistebėjo Brilas. - Vakar jūs nuėjote miego- 
ti devintą valandą vakaro. 

Vos atvykus į viešbutį Jungas iš tiesų užsidarė savo kamba- 
ryje ir pas mus nenusileido. O mes kartu pavakarieniavę pa- 
linkėjome labos nakties vieni kitiems gerokai po vidurnakčio. 
Froidas paklausė Jungo, ar jis gerai jaučiasi. Kai Jungas atsakė, 
kad jam vėl tik skauda galvą, Froidas pasiūlė man palydėti jį 
atgal į viešbutį. Bet Jungas atsisakė pagalbos atkakliai tvirtin- 
damas, kad lengvai sugrįš atgal tuo pačiu keliu. Taigi Jungas 
sėdo į traukinį ir grįžo atgal į miesto pakraštį, o mes tęsėme 
kelionę. 

KAI PIRMADIENĮ VAKARE detektyvas Litlmoras grįžo į 
Balmoralą, vienas durininkas buvo ką tik pradėjęs budėjimą. 
Šis vyras, vardu Klarkas, vakar dirbo naktinėje pamainoje. 
Litlmoras pasiteiravo, ar jis pažinojo amžinatilsį panelę Ri- 
verford. 

Matyt, Klarkas negavo įsakymo laikyti liežuvį už dantų. 

- Žinoma, prisimenu, - linktelėjo galva jis. - Tokia gražuolė. 

— Ar teko su ja kalbėtis? - paklausė Litlmoras. 

- Ji daug nekalbėjo... bent jau su manimi. 

— Gal prisimenate apie ją ką nors neįprasto? 

— Kartais rytais jai atidarydavau duris, - pasakė Klarkas. 

— Kas čia neįprasto? 

— Mano pamaina baigiasi šeštą valandą. Tokiu metu matai 
tik dirbančias merginas, o panelė Riverford neatrodė dirbanti 
mergina, jei suprantate, ką noriu pasakyti. Ji išeidavo, neži- 
nau, gal penktą, pusę šešių? 

— Kurji eidavo? - paklausė Litlmoras. 

— Neįsivaizduoju. 

— Prisiminkite praėjusią naktį. Ar pastebėjote ką nors ne- 
įprasta“ 

— Ką jūs vadinate neįprastu? - pasitikslino Klarkas. 

— Kažką kitoniško, kokį žmogų, kurio niekada anksčiau ne- 
buvote matęs. 

— Buvo toks vienas tipelis, - tarė Klarkas. - Labai skubėda- 
mas išlėkė apie vidurnaktį. Ar matei tą vyruką, Makai? Jei pa- 
klaustumėte mano nuomonės, jis neatrodė labai patikimas. 

Durininkas, į kurį kreipėsi vardu, papurtė galvą. 

— Cigaretę? — pasiūlė Litlmoras Klarkui. Šis paėmė ją ir įsi- 
dėjo į kišenę, nes nebuvo galima leisti sau šio malonumo dar- 
bo metu. - Kodėl tas vyrukas atrodė nepatikimas? 

— Tiesiog taip atrodė. Gal užsienietis, - Klarkas nesugebėjo 
aiškiau ir tiksliau žodžiais apibūdinti savo įtarimo, bet aiškiai 

patvirtino, kad tas vyras negyveno pastate. Litlmoras užsirašė 
apibūdinimą: juodi plaukai, aukštas, liesas, gražiai apsirengęs, 
aukšta kakta, trisdešimt penkerių-keturiasdešimties metų, su 
akiniais, nešinas kažkokiu juodu lagaminėliu. Išėjęs iš Balmo- 
ralo vyras įsėdo į taksi ir pasuko miesto centro link. Litlmoras 
klausinėjo durininkus dar dešimt minučių. Nė vienas neprisi- 
minė į pastatą įeinančio Klarko minėto juodaplaukio vyruko. 
Bet jis galėjo netrukdomas įeiti su namo gyventoju ir likti ne- 
pastebėtas. Po to detektyvas paklausė, kur galėtų pasikalbėti 
su Balmoralo kambarinėmis. Šios parodė jam leistis laiptais 
žemyn. 

Rūsyje Litlmoras pateko į tvankų kambarį žemomis lubo- 
mis su vamzdžiais per visą sienų ilgį. Ten jis aptiko būrelį 
patalynę lankstančių kambarinių. Visos pažinojo panelės Ri- 
verford kambarinę - tai Betė Longobardi. Pašnibždomis jos 
atskleidė detektyvui paslaptį, kad Betės jis čia neras. Ji dingo. 
Betė išėjo anksti su niekuo neatsisveikinusi. Jos nežinojo, ko- 
dėl. Betė buvo kaip vijurkas, bet kartu ir labai miela mergina. 
Viena iš kambarinių žinojo, kur gyvena Betė. Gavęs šią infor- 
maciją Litlmoras apsisuko eiti. Tada jis pastebėjo kiną. 

Nešinas pintu krepšiu su šviežiai išskalbtomis paklodėmis 
į kambarį įėjo baltais vyriškais apatiniais marškiniais ir juo- 
domis kelnėmis vilkintis kinų tautybės vyras. Išvertęs krep- 
šio turinį ant stalo, pilno panašių daiktų, jis apsisuko eiti ir 
patraukė detektyvo dėmesį. Litlmoras spoksojo į nusklemb- 
tus storus veršiuko odos sandalus. Jie patys savaime nebuvo 
ypatingai įdomūs. Nebuvo įdomi ir jo eisena: jis vilko kojas 
vieną už kitos. Bet dėmesį traukė jo palikti pėdsakai. Vyrui iš 
paskos ant grindų driekėsi du šlapi rėžiai: jie žvilgėjo tamsiai 
raudonu molžemiu. 

— Ei, tu! - suriko Litlmoras. 

Vyras susikūprino ir suakmenėjo atsukęs nugarą į de- 
tektyvą. Po to staiga pasileido bėgti ir dingo už kampo vis 
dar nešinas krepšiu. Detektyvas šoko paskui jį ir, pasukęs už 

kampo, pamatė, kaip tas vyras mauna pro besisukančias duris 
ilgo koridoriaus gale. Litlmoras nubėgo koridoriumi, pranėrė 
pro tas duris ir karštligiškai apsidairė apie urvą primenan- 
čią triukšmingą Balmoralo skalbyklą, kurioje prie lyginimo 
ir skalbimo lentų, garinių presų ir rankinių skalbimo mašinų 
dirbo vyrai. Ten šmėžavo juodi ir balti, italų, airių ir kitokie 
veidai — bet nė vieno kino. Šalia lyginimo lentos gulėjo tuščias 
pintas krepšys, lengvai siūbuodamas ir lyg ką tik numestas. 
Grindys buvo visiškai šlapios, paslepiančios bet kokius pėd- 
sakus. Litlmoras kilstelėjo savo plokščios šiaudinės skrybėlės 
kraštą ir palingavo galvą. 


„AD 


((RAMERCY PARKAS Leksingtono aveniu pradžioje buvo 
vienintelis uždaras Manhatano parkas. Tik priešais subtilią 
plieninę parko tvorą stovinčių namų savininkai turėjo teisę 
patekti į jį. Kiekvienam namui priklausė raktas nuo parko 
vartelių, leidžiantis pakliūti į viduje esantį nedidelį gėlių ir ža- 
lumynų rojų. 

Merginai, išskubėjusiai iš vieno tokio namo ankstyvą pir- 
madienio vakarą, rugpjūčio 30 dieną, tas raktas visada buvo 
magiškas daikčiukas, auksinis, juodas, dailus, bet tvirtas. Kai ji 
buvo mažytė mergytė, senoji ponia Bigs, jų tarnaitė, leisdavo 
jai neštis raktelį savo mažutėje, baltoje piniginėje einant į kitą 
gatvės pusę. Ji buvo per maža pati pasukti raktą, bet ponia 
Bigs uždėdavo ranką ant jos rankutės ir padėdavo jai atrakin- 
ti vartelius. Atsivėrus geležiniams varteliams atrodydavo, kad 
jai prieš akis atsiveria visas pasaulis. 

Mergaitė augo, ir parkas jau neatrodė toks milžiniškas. 
Dabar, būdama septyniolikos, ji, žinoma, pati galėjo pasukti 
raktą. Taip padarė ir šį vakarą. Įėjusi ji lėtai nužingsniavo prie 
savo suoliuko, to, ant kurio visada sėdėdavo. Ji nešėsi visą glė- 
bį vadovėlių ir asmeninę knygos „Džiaugsmo namai“ kopiją. 

Ji vis dar mylėjo savo suoliuką, nors, jai paaugus, parkas vis 
labiau traukė ją prie tėvų namų. Čia ji jautėsi saugi. Jos mama 
ir tėtis buvo išvykę. Jie iškeliavo į užmiestį prieš penkias sa- 
vaites, palikę merginą ponios Bigs ir jos vyro priežiūrai. Mer- 
gina buvo patenkinta, kad jie išvyko. 

Diena vis dar buvo nepakeliamai karšta, bet jos suoliukas 
stovėjo vėsioje gluosnio ir kaštono priedangos šešėlyje. Už- 
verstos knygos gulėjo priešais ją. Poryt bus rugsėjis, mėnuo, 
kurio ji nekantriai laukė, rodos, visą amžinybę. Kitą savait- 
galį jai sukaks aštuoniolika. Dar po trijų savaičių ji bus oficia- 
liai priimta į Bernardo koledžą. Ji buvo viena iš tų merginų, 
kuri, nors ir aistringai troško gyventi kitą gyvenimą, kiek ga- 
lima stengėsi atitolinti moterišką brandą. Būdama trylikos, 
keturiolikos ir penkiolikos metų ji laikėsi įsikibusi pliušinių 
žaislų, nors klasės draugės jau kalbėdavosi apie kojines, lūpų 
dažus ir kvietimus. Sulaukus šešiolikos šie žaislai pagaliau 
buvo nugrūsti į aukščiausias spintos lentynas. Dabar ji buvo 
liauna, mėlynakė, kvapą gniaužianti septyniolikametė gra- 
žuolė. Savo ilgus, šviesius plaukus ji nešiojo surišusi kaspinu 
į uodegą. 

Kai Kalvarijos bažnyčios varpai sugaudė šešis kartus, ji pa- 
matė poną ir ponią Bigsus, greitai žingsniuojančius šaligatviu 
ir skubančius į parduotuves, kol jos dar atidarytos. Jie pa- 
mojavo merginai, o šioji - jiems. Praėjus kelioms minutėms, 
šluostydamasi nuo akių ašaras ji lėtai pakilo eiti namo, pri- 
spaudusi knygas sau prie krūtinės, svajingai nužvelgdama 
žolę, dobilieną ir dūzgiančias bites. Jei būtų pasukusi galvą į 
kairę, būtų pamačiusi toliausiame parko kampe, anapus gele- 
žinės tvoros, ją stebintį vyrą. 

Šis vyras jau seniai ją stebėjo. Dešinėje rankoje jis laikė juo- 
dą lagaminėlį ir buvo apsirengęs juodai, tiesą sakant, per daug 
prašmatniai, su puošnia skrybėle. Jis sekė merginą akimis, kai 
ji perėjo gatvę ir užlipo laiptais į savo namus, gražų kalkak- 
menio pastatą su dviem miniatiūriniais akmeniniais liūtais, 

dirbtiniais sargybiniais, snaudžiančiais abipus paradinių durų. 
Vyras matė, kaip mergina, nerakindama durų, įėjo į vidų. 

Jis taip pat pastebėjo, kaip du seni tarnai išėjo iš namo. Ap- 
sidairęs į dešinę, į kairę ir sau per petį jis perbėgo per gatvę. 
Tuomet greitai priėjo prie namo, užlipo laiptais aukštyn, pa- 
klebeno duris ir rado jas dar neužrakintas. 

Po pusvalandžio Gramercy parko vasaros vakaro tylą per- 
skrodė merginos klyksmas. Jis pasklido nuo vieno gatvės galo 
iki kito, pakibo ore ir truko ilgiau, nei kas nors būtų pagal- 
vojęs, kad tai fiziškai įmanoma. Netrukus po to pro galines 
merginos namo duris išlėkė vyras. Jis suklupo ant užpakalinių 
laiptų, ir jam iš rankų išsprūdo metalinis daiktas, ne dides- 
nis nei maža moneta. Šis nukrito ant pilkai melsvos spalvos 
grindinio akmens ir pašoko stebėtinai aukštai į orą. Vyras vos 
pats nepargriuvo, bet atgavo pusiausvyrą, prabėgo pro nedi- 
delę sodo pašiūrę ir išlėkė iš sodo galine alėja. 

Ponas ir ponia Bigsai išgirdo klyksmą. Jie kaip tik buvo ne- 
toliese, ėjo apsikrovę pilnais maisto produktų ir gėlių krep- 
šiais. Apimti siaubo jie nukrypavo į namą ir užlipo laiptais 
aukštyn taip greitai, kaip tik leido jų seni sąnariai. Antrame 
aukšte jie išvydo plačiai atlapotas miegamojo duris, kurios tu- 
rėjo būti uždarytos. Tame kambaryje jie rado merginą. Ponui 
Bigsui iš rankų iškrito pirkinių krepšiai. Svaras miltų pabiro 
ant jo senų, juodų batų, sukeldamas mažą baltų dulkių debesį, 
o geltonas svogūnas nuriedėjo prie plikų merginos pėdų. 

Ji stovėjo viduryje savo tėvų miegamojo, vilkinti tik apa- 
tinuku ir kitais apatiniais drabužiais, neskirtais tarnų akims. 
Jos kojos buvo nuogos. Ilgos ir lieknos rankos buvo išties- 
tos virš galvos, riešai surišti stora virve, pritvirtinta prie lubų 
įrenginio, ant kurio kabėjo nedidelis sietynas. Merginos pirš- 
tai beveik lietė jo krištolines prizmes. Jos apatinukas buvo 
perplėštas ir priekyje, ir nugaroje lyg nuo botagų ar rykštės 
kirčių. Aplink merginos kaklą buvo tvirtai apvyniotas ilgas 
baltas vyriškas kaklaraištis ar šalikas. 

Tačiau ji buvo gyva, tik spoksojo paklaikusiomis, išsprogu- 
siomis, nieko nematančiomis akimis. Ji žvelgė į pažįstamus 
senuosius tarnus ne su palengvėjimu, bet su kažkokiu siaubu, 
tarsi jų nepažintų, lyg jie būtų žudikai ar demonai. Nors buvo 
karšta, mergina visa drebėjo. Ji vėl pabandė surikti, bet neišėjo 
joks garsas, tartum ji būtų išeikvojusi visą savo balsą. 

Ponia Bigs pirmoji atgavo sveiką nuovoką ir liepė vyrui eiti 
iš kambario ir kuo greičiau pakviesti policininką. Ji atsargiai 
priėjo prie merginos ir, ramindama ją, atlaisvino kaklaraiš- 
tį. Kai jos burna buvo išlaisvinta, mergina judino lūpas taip, 
kaip normaliai kalbėtų, bet iš jų nepasigirdo joks garsas, jokie 
žodžiai ar net kuždesys. Atvykusiems policijos pareigūnams 
teko nusivilti, nes mergina buvo praradusi balsą. Bet jų laukė 
dar didesnė staigmena. Merginai buvo atneštas popieriaus la- 
pas ir pieštukas. Policijos pareigūnai paprašė raštu jiems pa- 
pasakoti, kas nutiko. Negaliu, parašė ji. „Kodėl?“ - paklausė 
jie. Jos atsakymas buvo toks: Neprisimenu. 


KETVIRTAS SKYRIUS 


IGN 


PIRMADIENĮ FROIDAS, FERENCIS IR Aš grįžome į viešbutį 
beveik septintą valandą vakaro. Brilas, pavargęs ir laimingas, 
išvažiavo namo. Manau, Koni sala yra mėgstamiausia Brilo 
vieta Amerikoje. Kartą jis man prasitarė, kad pirmą kartą at- 
vyko į šią šalį tada, kai buvo penkiolikos. Tuomet be cento 
kišenėje ir vienas jis dienų dienas praleisdavo ant lentomis 
nuklotų takų pajūryje, o kartais po jais ir nakvodavo. Vis dėlto 
nebuvau toks tikras, kad per pirmąją Froido viešnagę Niu- 
jorke reikėjo jam parodyti „Gyvą neišnešiotų inkubatorinių 
kūdikių šou“ ar Džoli Triksi, 685 svarus sveriančią moterį, 
reklamuojamą entuziastingu šūkiu: PO ŠIMTS, JI STORAI! JI 
SIAUBINGAI STORA! 

Bet Froidas atrodė patenkintas ir lygino ją su Vienos Prater 
pramogų parko apžvalgos ratu. „Tik ant milžiniškų svarstyk- 
lių“, - patikslino jis. Brilas net įkalbėjo jį išsinuomoti mau- 
dymosi kostiumą ir kartu su mumis paplaukioti didžiuliame 
sūraus vandens baseine Steeple chase parke. Froidas pasirodė 
esąs geresnis plaukikas už Brilą ar Ferencį, bet popiet jam pa- 
aštrėjo problemos dėl prostatos. Todėl mes atsisėdome pa- 
plūdimio kavinėje ir, pertraukiami tarškančio amerikietiškų 
kalnelių dundėjimo ir nuolatinės bangų mūšos, pradėjome 


pokalbį, kurio niekada nepamiršiu. 

Brilas šaipėsi iš neuroze sergančių moterų gydymo metodo, 
kurį naudojo Amerikos gydytojai: masažas, vibracija, vandens 
terapija. 

— Tai pusiau šundaktarystė ir pusiau sekso industrija, - pa- 
reiškė jis ir apibūdino milžinišką vibruojantį įrenginį, kurį 
neseniai už keturis šimtus dolerių nusipirko jo pažįstamas 
gydytojas, Kolumbijos universiteto profesorius. - Ar žinote, 
ką tie gydytojai iš tikrųjų daro? Niekas neprisipažįsta, bet jie 
savo pacientėms sukelia orgazmą. 

— Jūs be reikalo stebitės, - paprieštaravo Froidas. - Avicena 
taikė tą patį gydymo metodą Persijoje prieš tūkstantį metų. 

— Arjis iš to susikrovė turtus? - neslėpdamas kartėlio pa- 
klausė Brilas. - Kai kurie, taikydami šį metodą, užsidirba per 
mėnesį tūkstančius. Bet blogiausia yra jų veidmainystė. Kartą 
pareiškiau šiam didingam gydytojui, mano viršininkui, kad 
jeigu jo gydymas turi kokį poveikį, tai tik įrodo psichoanalizės 
teisingumą - ryšį tarp seksualumo ir neurozės. Kad būtumėte 
matę jo veido išraišką! Jis atkirto, kad šis gydymas neturi nie- 
ko seksualaus, visiškai nieko. Jis tiesiog leidžia pacientėms iš- 
krauti nervinės įtampos perteklių. Jei manyčiau kitaip, tai tik 
įrodytų tvirkinantį Eroido teorijų efektą. Man pasisekė, kad 
jis manęs neatleido. 

Froidas tiktai šypsojosi. Priešingai nei Brilas, jis nei pikti- 
nosi, nei teisinosi. 

— Negalima kaltinti neišmanančio, - atsakė jis. - Visą tiesą 
apie neurozę ir taip sunku atskleisti, o tą sudėtingumą pada- 
ro tvirtą per tūkstantmetį susikaupę galingi slopinimai, kurių 
negalima tikėtis įveikti per dieną. Apie kiekvieną ligą svarbu 
žinoti tai, - pasakė Froidas, - kad tik supratę priežastį galime 
teigti, jog išmanome patį negalavimą ir galime jį išgydyti. Kol 
kas šito priežastis jiems - paslaptis, kaip kad tamsiaisiais am- 
žiais kraujo nuleidimas pacientams - jau medicina. 

Būtent tada pokalbis pasisuko reikšminga linkme. Froidas 
paklausė, ar norėtume išgirsti vieną jo naujausią atvejį apie 

pacientą, kurį kankino mintys apie žiurkes. Žinoma, mes no- 
rėjome. 

Nesu girdėjęs taip kalbančio žmogaus kaip Froidas. Jis taip 
sklandžiai, su tokia erudicija ir įžvalgumu nupasakojo atvejį, 
kad mes susižavėję klausėmės visas tris valandas. Brilas, Fe- 
rencis ir aš retkarčiais įsiterpdavome, patikrindami jo išvadas 
savo prieštaravimais ir klausimais. Froidas panaikindavo abe- 
jonę dar nespėjus prasižioti. Jaučiausi gyvybingesnis per šias 
tris valandas labiau nei bet kada gyvenime. Jaučiau, kad tarp 
kvieslių šūksnių, rėkiančių vaikų ir adrenalino ieškotojų Koni 
saloje mes keturi vaikštinėjome pačiu žmoniškojo pažinimo 
pakraščiu, žengdami į neatrastą šalį, verždamiesi pirmyn neiš- 
tirtais keliais, kuriais vieną dieną įkandin eis pasaulis. Viskas, 
ką žmogus manėsi žinąs apie save, - savo sapnus, sąmonę, pa- 
čius slapčiausius troškimus, - pasikeis visam laikui. 

Grįžę į viešbutį Froidas ir Ferencis ruošėsi eiti vakarieniauti 
pas Brilą. Deja, buvau įsipareigojęs vakarieniauti kitur. Jungas 
turėjo eiti su jais, bet jo niekur nebuvo. Froidas paprašė ma- 
nęs pabelsti Jungui į duris, bet niekas neatsiliepė. Jie palaukė 
iki aštuonių ir išvyko pas Brilą be jo. Aš greitai, bet suirzęs 
apsivilkau vakarinį kostiumą. Bet kuriuo atveju susierzinčiau, 
nes nemėgau pokylių. Bet tai, kad dėl pokylio teks praleisti 
vakarienę su Froidu, kėlė tiesiog neapsakomą apmaudą. 


„AD 


NIUJORKO AUKŠTUOMENĘ paauksuotame amžiuje iš esmės 
sukūrė dvi labai turtingos moterys - ponia Viljam B. Astor ir 
ponia Viljam K. Vanderbilt. 1880 metais tarp jų kilo didžiulis 
kontliktas. 

Ponia Astor, mergautine pavarde Šermerhorn, didžiavo- 
si aukšta kilme. Ponia Vanderbilt, mergautine pavarde Smit, 
buvo nekilminga. Astorų turtai ir giminystės linija siekė XVIII 
amžiaus Niujorko olandų aristokratiją. Žinoma, sąvoka aristo- 

kratija šiuo atveju vartojama kiek perdėtai, nes kailių pirkliai 
iš Nyderlandų Naujajame pasaulyje iš tiesų nebuvo princai 
Senajame. Europos damos ir džentelmenai gal ir neperskai- 
tė Tocgueville io, bet vienas skirtumas tarp Jungtinių Valstijų 
ir Europos, kurį jie visi pripažino, buvo tas, kad Amerikoje, 
deja, trūko aristokratijos. XIX amžiaus pabaigoje, nepaisant 
visko, pasakiškai aptekę pinigais Astorai buvo pakviesti į 
Sent Džeimso teismą ir greitai gavo aristokratų pažymėjimus, 
patvirtinančius anglų aukštuomenės titulus. Pastarieji buvo 
daug aukštesni už olandiškuosius, jei tokie iš viso buvo. 

Priešingai, Vanderbiltas buvo visiškas nulis. Komodoras 
Kornelijus Vanderbiltas paprasčiausiai buvo turtingiausias 
žmogus Amerikoje, tiesą sakant, turtingiausias Žmogus pa- 
saulyje. XIX amžiaus antrojoje pusėje turėdamas vieną mili- 
joną dolerių jis buvo laikomas turtingu žmogumi. Kornelijus 
Vanderbiltas mirė 1877 metais, sukaupęs šimtą milijonų do- 
lerių. O jo sūnus po dešimtmečio jau valdė dvigubai didesnį 
turtą. Bet komodoras vis tiek buvo prasčiokiškas jūrų garlai- 
vių ir geležinkelio magnatas, susikrovęs turtus iš pramonės. 
Todėl ponas Astoras nesiveržė bičiuliautis nei su juo, nei su 
jo giminaičiais. 

Taigi ponia Astor nekėlė nė kojos į jaunosios ponios Viljam 
K. Vanderbilt, komodoro anūko Žmonos, namus. Ji net nė 
karto neatsiuntė kvietimo. Todėl nusistovėjo toks paprotys, 
kad Vanderbiltai buvo nepageidaujami geriausiuose Manha- 
tano namuose. Ponia Astor pareiškė, kad visame Niujorke yra 
tik keturi šimtai vyrų ir moterų, nusipelniusių įžengti į jos 
pokylių salę (kaip paaiškėjo, iš viso tiek svečių galėjo patogiai 
sutilpti nuosavoje ponios Astor pokylių salėje). Vanderbiltų 
tarp tų keturių šimtų nebuvo. 

Ponia Vanderbilt buvo nekerštinga, bet protinga ir atkakli. 
Siekiant nutraukti pabrėžtiną ignoravimą iš Astorų pusės, ne- 
buvo išleista nė cento. Pirmiausia dėl savo vyro dosnumo ji 
gavo kvietimą į Patriarchų balių, reikšmingą renginį Niujor- 

ko aukštuomenės kalendoriuje, kuriame rinkosi patys įtakin- 
giausi miesto piliečiai. Bet ponia Astor vis tiek neįtraukė jos 
kad ir į gerokai siauresnį pažįstamų būrį. 

Ponia Vanderbilt žengė antrą žingsnį, įkalbėdama vyrą 
pastatyti naują namą. Jis turėjo iškilti Penktosios aveniu ir 
Penkiasdešimt antrosios gatvės sankirtoje ir būti nepanašus 
į jokį kitą namą Niujorke. Suprojektuotas Ričardo Mori- 
so Hanto, - ne tik įžymiausio tų laikų Amerikos architekto, 
bet ir laukiamo svečio Astorų namuose, - Penktosios aveniu 
660-asis numeris tapo balto kalkakmenio prancūziško stiliaus 
rūmais, panašiais į Luaro slėnio pilis. Jo akmeninis holas buvo 
šešiasdešimties pėdų ilgio su dvigubai tiek pat aukštesnėmis 
skliautinėmis lubomis, o gale kilo didinga iš akmens nukalta 
Caen laiptinė. Tarp trisdešimt septynių šio namo kambarių 
buvo valgomasis su nepaprastai aukštomis lubomis. Į jį pro 
vitražinius langus veržėsi šviesa. Taip pat milžiniška trečią ir 
ketvirtą aukštą užimanti gimnastikos salė, skirta jos vaikams, 
ir pokylių salė, galinti sutalpinti aštuonis šimtus svečių. Visa- 
me name buvo Rembranto, Geinsboro, Reinoldo gobelenai ir 
baldai, kažkada priklausę Marijai Antuanetei. 

Kai rūmų statyba artėjo prie pabaigos, 1883 metais ponia 
Vanderbilt paskelbė apie įkurtuves, kurioms ji ketina išleis- 
ti apie 250 000 dolerių. Ji žinojo, kad geriausia investicija 
yra iš anksto užsitikrinti, kad ateis keli žymūs, bet paperka- 
mi svečiai, nepaisantys ponios Astor taisyklių. Tarp jų būtų 
kelios anglų damos, šiek tiek vokiečių baronų, būrelis italų 
grafų ir vienas buvęs Jungtinių Valstijų prezidentas. Subtiliai 
užsimindama apie išankstinius kvietimus ir ištaigingas, ne- 
girdėtas pramogas, ponia Vanderbilt išdalijo iš viso tūkstantį 
du šimtus kvietimų. Jos artėjantis pobūvis tapo viso miesto 
kalbų objektu. 

Viena ypač entuziastinga pokylių lankytoja buvo Kerė As- 
tor, mylimiausia ponios Astor dukra. Ji visą vasarą repetavo 
su savo draugėmis žvaigždžių kadrilį ponios Vanderbilt po- 

būviui. Bet Kerės Astor nepasiekė nė vienas iš to tūkstančio 
dviejų šimtų kvietimų. Visos Kerės draugės buvo pakvies- 
tos (jos jau džiūgaudamos planavo, kokias sukneles vilkės), 
bet tik ne apsiašarojusi Kerė. Visiems, kurie teiravosi, ponia 
Vanderbilt apgailestavo dėl vargšės merginos keblios padė- 
ties. „Bet kaip ji galėtų pakviesti Kerę, - klausė visų šeimi- 
ninkė, - kai ji niekada neturėjo progos susipažinti su mer- 
ginos mama?“ 

Taigi nutiko taip, kad vieną 1883 metų žiemos popietę po- 
nia Viljam Bekhaus Astor sėdo į karietą ir pasiuntė liokajų, 
apsirengusį mėlyna livrėja, įteikti jos išgraviruotą kortelę į 
Penktosios aveniu 660-uoju numeriu pažymėtą namą. Tai 
suteikė poniai Vanderbilt ne tik puikią progą paniekinti kil- 
mingąją Karoliną Astor, bet ir galimybę, kuriai tiesiog nepa- 
jėgtų atsispirti ne tokia įžvalgi moteris. Tačiau ponia Van- 
derbilt iškart nusiuntė į Astorų rezidenciją kvietimą į savo 
pokylį. Pagaliau Kerė gavo galimybę dalyvauti jame kartu 
su savo motina (ir pasipuošusi deimantiniu korsetu, vertu 
200 000 dolerių) ir visais likusiais keturiais šimtais ponios 
Astor rinktinių. 

Amžiaus pradžioje Niujorko aukštuomenė neatpažįstamai 
pasikeitė, virtusi kaprizinga įtakos, pinigų ir įžymybių meka. 
Vietą aukštuomenėje galėjo įsigyti kiekvienas, turintis šimtą 
milijonų dolerių. Aukštuomenės džentelmenai susidėdavo su 
šokėjomis, o damos palikdavo savo vyrus. Taigi ponia Van- 
derbilt jau nebebuvo ponia Vanderbilt: 1895 metais ji išsirei- 
kalavo skandalingų skyrybų, kad taptų ponia Oliver H. P. Bel- 
mont. Ponios Astor dukra Šarlotė, keturių vaikų mama, pabė- 
go į Angliją su kitu vyru. Trys multimilijonieriaus Džėjaus 
Gouldo sūnūs ir vienas anūkas sau į žmonas paėmė aktores. 
Džeimsas Ruzveltas jaunesnysis vedė prostitutę. Net žudiku 
buvo žavimasi kaip įžymybe, jei tik jis buvo kilmingas. Haris 
Fo, gana kuklios Pitsburgo rūdos gavybos turto paveldėtojas, 
niekada nebūtų tapęs Niujorko įžymybe, jei nebūtų nužudęs 

garsiojo architekto Stenfordo Vaito ant Madison Sguare Gar- 
den stogo viršaus 1906 metais. Nors Fo nušovė prie staliuko 
sėdintį Vaitą tiesiai į veidą šimto pietaujančių Žmonių aki- 
vaizdoje, po dvejų metų prisiekusieji išteisino jį, pripažindami 
nepakaltinamu. Kai kurie stebėtojai sakė, kad joks Amerikos 
prisiekusysis nepripažintų kaltu vyro, nužudžiusio nenaudėlį, 
kuris permiegojo su jo žmona. Nors, po teisybei, Vaito gandai 
apie nesantuokinius meilės ryšius su jaunąja mergina iškilo į 
viešumą tada, kai ji tebuvo šešiolikametė netekėjusi artistė, o 
ne gerbiamoji ponia Haris Fo. Remiantis kitų nuomone, šie 
prisiekusieji buvo ypač nelinkę nuteisti, nes gavo iš Fo didelę 
sumą. Taigi jo advokatas, atvirai kalbant, net nematė reikalo 
sakyti baigiamąją kalbą. 

Vasaromis Manhatano turtingieji vykdavo į marmurinius 
rūmus Njuporte ir Saratogoje, kur daugiausia plaukiodavo 
jachta, jodinėdavo, žaisdavo kortomis. Tomis dienomis pir- 
maujančios šeimos vis dar galėjo pademonstruoti, kodėl jos 
vadinamos geriausiomis šalyje. Jaunasis Haroldas Vanderbil- 
tas, užaugęs Penktosios aveniu 660-ajame name, tris kartus 
sėkmingai apgynė Amerikos kriketo taurę nuo britų puolimo. 
Taip pat jis išrado bridžą. 

Atėjus 1909 metų rugsėjo mėnesiui, visi ėmė ruoštis nau- 
jajam sezonui. Kiekvienas sutiko, kad tokių nuostabių de- 
biutančių jau seniai nebuvo. Panelė Džozefina Krosbi, kaip 
pažymėjo Times, buvo ypatingo grožio mergina, apdovano- 
ta lakštingalos balsu. Dailioji panelė Mildred Karter grįžo su 
savo tėvu iš Londono. Ten ji šoko su karaliumi. Panelė Haid, 
paveldėtoja, taip pat debiutavo kaip ir panelė Čapin ar panelė 
Ruterford. Šioji paskutinį kartą buvo pamergė savo pussese- 
rės, anksčiau buvusios panelės Vait, vestuvėse su grafu Šyru- 
Tosu. 

Rugpjūčio 30 dieną, pirmadienį, vakare, naujasis sezonas 
buvo atidaromas labdaringu ponios Staivesant Fiš pokyliu, 
skirtu surinkti lėšas naujai miesto nemokamai vaikų ligo- 

ninei. Tuo metu buvo madinga rengti tokius vakarėlius di- 
džiuosiuose miesto viešbučiuose. Ponios Fiš vakarėlis turėjo 
įvykti Waldorf-Astoria viešbutyje. 

Waldorf-Astoria viešbutis buvo pirmasis, iškilęs Penktosios 
aveniu ir Trisdešimt ketvirtosios gatvių sankirtoje, kur prieš 
ketvirtį amžiaus stovėjo ponios Astor namas, kai ji susitaikė 
su ponia Vanderbilt. Palyginti su spindinčiais Vanderbilt rū- 
mais, paprastas senų plytų Astorų namas staiga pasirodė ma- 
žas ir pilkas. Todėl ponia Astor be jokių ceremonijų nugriovė 
jį iki pat pamatų ir pasistatė dvigubai didesnius prancūziškus 
rūmus - ne Luaro stiliaus, bet kilmingesnius, Antrosios impe- 
rijos stiliumi - už trisdešimt kvartalų į šiaurę su pokylių sale, 
galinčia sutalpinti dvylika tūkstančių žmonių. Ponios Astor 
paliktoje žemėje jos sūnus pastatė didžiausią pasaulyje ir pra- 
bangiausią mieste viešbutį. 

Aukštuomenė plaukė į Waldorf-Astoria plačiu trijų šimtų 
pėdų ilgio koridoriumi iš Trisdešimt ketvirtosios gatvės pu- 
sės, žinomos kaip Povų alėja. Ištaigingo pokylio proga pri- 
važiuojančias karietas pasitikdavo durininkai su mėlynomis 
kojinėmis, o Povų alėjoje būriavosi šimtai žiūrovų, nedaly- 
vaujančių šioje lėtai judančioje turto ir garbės procesijoje. 
Valdorfo viešbutyje buvo Palmių sodas, didžiulis kupolo for- 
mos ir auksu tviskantis restoranas stiklinėmis sienomis, kad 
galėtų grožėtis išorinis pasaulis. Visur tviskėjo veidrodžiai iki 
pat žemės, kad esančios viduje damos ir džentelmenai galėtų 
savimi dar labiau puikuotis, nei stovintys lauke. Norėdama 
sutalpinti visus vakarėlio svečius, ponia Staivesant Fiš ne tik 
užsakė Palmių bei Imperijos sales, bet ir atvirame ore esantį 
Palmių sodą, pasamdė visą orkestrą bei Metropoliteno operos 
ansamblį. 

Šios muzikos garsai pasitiko Strathamą Jangerį, kai jis pa- 
sivaikščiodamas ėjo Povų alėja su į parankę įsikibusia pusse- 
sere, panele Belva Dula, praėjus pusei valandos po to, kai jo 
svečiai iš Europos išvažiavo vakarieniauti pas Brilą. 

MANO MOTINOS PAVARDĖ buvo Šermerhorn. Jos sesuo su- 
situokė su Fišu. Šie du didingi genealoginiai faktai lėmė, kad 
buvau pakviestas į karališką pobūvį Manhatane. 

Gyvendamas Vorčesteryje, Masačusetso valstijoje, turė- 
jau gerą dingstį išsisukti nuo daugelio tokių įsipareigojimų. 
Bet turėjau daryti išimtį pobūviams, kuriuos kėlė mano 
ekscentriška tetulė Mamė - ponia Staivesant Fiš. Ji, nors 
buvo netikra mano teta, primygtinai reikalavo, kad aš ją 
taip vadinčiau nuo tada, kai buvau mažas ir leisdavau vasa- 
ras jos name Njuporte. Po tėvo mirties būtent tetulė Mamė 
pasirūpino, kad mano mamai būtų patogu ir jai nereikėtų 
apleisti Back Bay namo, kuriame ji pragyveno visus savo 
santuokos metus. Taigi aš niekada negaliu atsisakyti, kai 
tetulė Mamė pakviečia mane į vieną iš jos švenčių. Be šio 
įsipareigojimo, dar turėjau pusseserę Belvą, kurią sutikau 
palydėti alėja. 

— Gal vėl pakartotum, kas tai? - paklausė manęs Belva, tu- 
rėdama omenyje muziką, kai mes ėjome nesibaigiančiu kori- 
doriumi, stebint daugybei žiūrovų iš abiejų pusių. 

— Tai pono Verdžio „Aida“, - atsakiau, - o mes einame pa- 
gal ją kaip cirko gyvūnai. 

Ji parodė pirštu į netoliese nuo mūsų plumpinančią apkū- 
nią moterį, lydimą savo vyro. 

— O, žiūrėk, Artūras Skotas Burdenas su žmona! Niekada 
nesu mačiusi ponios Burden su dideliu, tamsiai raudonu tur- 
banu. Labai primena dramblį. 

— Belva! 

— O ten Kondė Nasts. Jos Directoire skrybėlė daug gražes- 
nė, ar nemanai? Man patinka ir jos gardenijos, bet nesu to- 
kia tikra dėl stručio plunksnų. Jai einant pro šalį, žmonės gali 
pradėti slėpti galvas smėlyje. 

— Liaukis, Belva! 

— Ar suvoki, kad mus šiuo metu stebi koks tūkstantis žmo- 
nių? —- Belva akivaizdžiai mėgavosi dėmesiu. - Lažinuosi, kad 
Bostone nėra nieko panašaus. 

— Mes Bostone esame baisiai atsilikę, - linktelėjau galva. 

- Toji, su daugybe brangakmenių plaukuose, yra baronienė 
fon Hefton. Ji pernai žiemą nepakvietė manęs į pokylį, skirtą 
markizui de Šaretui. Anie yra Džonas Džeikobas Astoras su 
žmona - sakoma, kad jis visur rodosi su Made Fordž, kuriai 
ne daugiau kaip šešiolika - ir mūsų pokylio šeimininkai Stai- 
vesant Fiš. 

- Fiš. 

— Atsiprašau? 

— Daugiskaita Staivesant Fiš, - paaiškinau, - yra Staivesant 
Fiš. - Sakoma „Fiš“. Taisydamas Belvą pagal Niujorko etiketą, 
galėjau apsimesti labai retais atvejais. 

- Šią akimirką negaliu tuo patikėti, - atsakė ji. - Kad ir kaip 
ten būtų, šį vakarą ponia Fiš pati atrodo kaip daugiskaita. 

— Kad negirdėčiau nė žodžio apie mano tetą, Belva. - Pus- 
seserė Belva buvo beveik mano amžiaus, pažinojau ją nuo 
kūdikystės. Bet vargšė prakauli ir nedaili būtybė pirmą kartą 
pasirodė viešumoje prieš dešimt metų ir niekas ja nesusivi- 
liojo. Ji buvo dvidešimt septynerių, bijau, kad gana beviltiš- 
ka, nes aplinkinis pasaulis jau nurašė ją į senmerges. - Bent 
jau, - pridūriau, - teta Mamė šįvakar neatsivedė savo šuns. 

Teta Mamė kartą surengė pokylį Njuporte savo naujam 
prancūzų pudeliui, kuris išdidžiai bidzeno raudonu kilimu su 
deimantais inkrustuotu antkakliu. 

— Bet pažvelk, vis dėlto ji atsivedė savo šunį, - smagiai mirk- 
telėjo Belva, - su deimantiniu antkakliu. - Belva rodė pirštu 
į Marioną Fiš, tetos Mamės jauniausią dukrą, į kurios stulbi- 
nantį debiutą Belva nebuvo pakviesta. 

— Viskas, pussesere, jau atėjome. - Pasiekus koridoriaus galą 
Belvą paleidau, nors, tiksliau sakant, teta Mamė atplėšė mane 
nuojos,suporuodama mane su panele Haid, kuri,be abejo,buvo 

turtinga, bet kitokiu žavesiu nelabai pasižymėjo. Šokau dar su 
keliomis kitomis panelėmis, tarp jų ir su aukšta bei grakščia 
kaip balerina Eleonora Syrs, kuri buvo visai miela, nors ir turė- 
jau nuolat lankstytis, kad neatsitrenkčiau į jos plačią sombrero 
formos skrybėlę. Ir, žinoma, pašokdinau vargšelę Belvą. 

Po privalomos austrių užkandos valgėme - pagal pirmosios 
rūšies meniu - buffet russe, keptą kalnų avį su kaštonų tyre ir 
šparagais, šampano šerbetą, Merilendo vėžlį deimantine nu- 
gara ir rausvą antį su apelsinų salotomis. Tai buvo tik pirmoji 
iš dviejų vakarienių. Kita buvo numatyta patiekti po vidur- 
nakčio. Po antrosios vakarienės, apie pusę dviejų nakties, pra- 
sidės šokių vakaras, kurio metu prisistatys debiutantės ir bus 
šokami pagal etiketą numatyti šokiai, tikriausiai Veidrodis, jei 
gerai pažįstu tetulę Mamę. 

Aš tikrai su mielu noru kartais dalyvaudavau Niujorko 
pokyliuose. Lioviausi ėjęs į aukštuomenės susibūrimo vietas 
Bostone, kur man nepavykdavo išvengti kuždesių ir kreivų 
žvilgsnių dėl mano tėčio mirties aplinkybių. Bostono ir Niu- 
jorko aukštuomenės skyrėsi tuo, kad Bostone buvo daroma tik 
tai, kas jau laiko išbandyta ir įprasta, o Niujorkas visus pralen- 
kė savo originalumu. Bet Niujorko pokylių tuštybė (žmogus, 
atėjęs į tą pokylį, žinoma, tapdavo tos tuštybės dalimi) buvo 
toks dalykas, prie kurio mano bostonietiškasis kraujas nieka- 
da visiškai nepriprato. Ypač prie debiutančių, kurios nors ir 
buvo daug turtingesnės ir gražesnės nei jų kolegės Bostone, 
mano skoniui buvo pernelyg ryškios ir blizgančios. Jos buvo 
nuo galvos iki kojų nusagstytos deimantais ir perlais, paka- 
bintais ant korsetų, kaklų, ausų, jais papuošti pečiai ir plaukai. 
Ir nors visi šie dirbiniai, be jokios abejonės, buvo tikri, manęs 
neapleisdavo jausmas, kad žiūriu į pigius blizgučius. 

— Štai kur tu, Strathamai! - sušuko teta Mamė. - Ak, kaip 
gaila, kad mano Mariona tavo pusseserė. Jau seniai būčiau ją 
ištekinusi už tavęs. Dabar paklausyk: panelė Krosbi visų klau- 
sinėja, kas tu toks. Jai šiais metais sukaks aštuoniolika. Ji yra 

antra gražiausia Niujorko mergina, o tu vis dar esi vieninte- 
lis gražiausias vyras - noriu pasakyti, kad gražiausias vienišas 
vyras. Tu privalai su ja pašokti. 

- Jau šokau, - atsakiau, - ir iš patikimo šaltinio žinau, kad 
ji ketina tekėti už pono de Menokalo. 

— Bet aš nenoriu, kad ji tekėtų už pono de Menokalo, - pa- 
sipiktino teta Mamė. - Norėjau, kad de Menokalas vestų 
Franco ir Elės Sigelių anūkę Elzę. Tačiau ji pabėgo į Vašing- 
toną. Buvau įsitikinusi, kad žmonės bėga iš Vašingtono. Ką ta 
mergina sau galvoja? Taip galima pabėgti ir į Kongą. Ar jau 
sveikinaisi su Staivu? 

Staivas buvo, žinoma, jos vyras Staivesantas. Kadangi dar 
nebuvau pasisveikinęs su dėde Fišu, teta Mamė nuvedė mane 
pas jį. Jis karštai diskutavo su dviem vyrais. Šalia dėdės Fišo 
atpažinau Luisą J. de G. Milhau, su kuriuo kartu baigiau Har- 
vardą (jis buvo mano kurso draugas). Kitas vyras, gal ketu- 
riasdešimt penkerių, atrodė matytas, bet negalėjau prisimin- 
ti kur. Jo tamsūs plaukai buvo nukirpti trumpai. Jis turėjo 
protingas akis, buvo be barzdos ir atrodė orus. Teta Mamė 
išsprendė mano galvosūkį, pašnibždomis pridūrusi: 

— Meras. Supažindinsiu jus. 

Meras Maklelanas, kaip man pasirodė, jau ruošėsi eiti. Teta 
Mamė garsiai ir emocingai užprotestavo prikišdama, kad jis 
praleis Karuzo. Ji neapkentė operos, bet žinojo, kad visiems 
kitiems opera reiškia gero skonio viršūnę. Maklelanas atsi- 
prašė, nuoširdžiai padėkojo jai už labdarystę Niujorko mies- 
tui ir dievagojosi, kad tikrai neišvyktų tokiu metu, jei ne la- 
bai svarbus reikalas, kuriam nedelsiant reikia skirti visą savo 
dėmesį. Tetulė Mamė dar uoliau paprieštaravo. Šį kartą dėl 
išsireiškimo labai svarbus reikalas, pasakyto jos akivaizdoje. Ji 
pareiškė nenorinti girdėti apie jokius labai svarbius reikalus, 
išdidžiai apsisukdama su savo šifonine suknia. 

Mano nuostabai, Milhau tuomet tarė merui: 

— Tai Jangeris, gydytojas. Papasakokite jam. 

— Dievaži! - sušuko dėdė Fišas. - Teisingai! Harvardo ab- 
solventas. Jangeris tikrai žinos geriausią šiam darbui tinkantį 
žmogų. Papasakokite jam apie tai, Maklelanai. 

Meras tiriamai nužvelgė mane, viduje greitai apsisprendė 
ir paklausė: 

— Ar pažįstate Aktoną, Jangeri? 

— Lordą Aktoną? - pasitikslinau. 

— Ne, Arkotą Aktoną iš Gramercy parko. Tai susiję su jo 
dukra. 

Paaiškėjo, kad panelė Akton šį vakarą tapo žiauraus užpuo- 
limo auka šeimos namuose, kai jos tėvai buvo išvykę į Berkšy- 
ro vietovę užmiestyje. Nusikaltėlis nebuvo sulaikytas, jo nie- 
kas nematė. Meras Maklelanas, kuris pažinojo šeimą, beviltiš- 
kai norėjo išgauti iš panelės Akton nusikaltėlio apibūdinimą, 
bet mergina negalėjo nei kalbėti, nei prisiminti, kas jai nutiko. 
Meras kaip tik šią akimirką turėjo grįžti į policijos skyrių. 
Mergina buvo vis dar ten, prižiūrima šeimos gydytojo, kuris 
atvirai prisipažino suglumintas jos būklės. Gydytojas nerado 
fizinių sužeidimų, kurie galėjo sukelti šiuos simptomus. 

— Merginai isterija, - tariau. - Ji kenčia nuo kriptomnezijos. 

— Kriptomnezijos? - pakartojo Milhau. 

— Atminties netekimas, sukeltas nuslopinus sąmonėje trau- 
minį epizodą. Sąvokos autorius yra daktaras Froidas iš Vie- 
nos. Tokia būklė iš tikrųjų yra isterinė ir gali būti lydima afo- 
nijos - balso netekimo. 

— Dievaži! - išpūtė akis dėdė Fišas. - Balso netekimas, sa- 
kei? Taip ir yra! 

— Daktaras Froidas, - tęsiau, - parašė knygą apie kalbos dis- 
funkciją. - Froido monografija apie afazijas pasiekė Ameriką 
jau seniai, dar neišgarsėjus jo psichologiniams raštams. - Jis, 
ko gero, svarbiausias šio dalyko specialistas visame pasaulyje, 
aiškiai atskleidęs fiziologinių negalavimų ryšį su isterine trau- 
ma, ypač seksualine. 

- Gaila, kad profesorius Froidas gyvena Vienoje, - atsiduso 


meras. 


PENKTAS SKYRIUS 


VIT 


DAUŽIAU KUMŠČIU Brilo duris tol, kol pagaliau jas atidarė 
jo Žmona Roza. Man knietėjo pranešti ne tik tai, kad susita- 
riau dėl pirmosios Froido konsultacijos Amerikoje, bet kad 
į vietą mus nuveš apačioje laukiantis paties Niujorko mero 
atsiųstas automobilis ir vairuotojas. Tačiau įsibroviau į tokią 
geros, šventiškos nuotaikos kupiną atmosferą, kad iškart ne- 
sumojau, kaip galėčiau ją sutrikdyti. 

Brilo butas buvo penktame šešių aukštų namo aukšte, vaka- 
rinėje Centrinio parko pusėje. Jis buvo mažytis, tik trijų kam- 
barių, kurių kiekvienas buvo ne didesnis nei mano didžiulis 
kambarys Manhatane. Bet iš jo atsivėrė vaizdas tiesiai į parką, 
ir beveik kiekvienas colis buvo kimšte prikimštas knygų. Ore 
tvyrojo jaukus keptų svogūnų kvapas. 

Ten buvo Jungas, Brilas, Ferencis ir Froidas. Jie visi susėdę 
aplink mažą valgomojo stalą viduryje pagrindinio kambario, 
kuris buvo ir virtuvė, ir valgomasis, ir svetainė - viskas viena- 
me. Brilas šūktelėjo, kad privalau atsisėsti ir paragauti Rozos 
pagamintos įdarytos krūtinėlės. Man nespėjus atsakyti, jau 
buvo įpilta vyno. Brilas ir Ferencis kaip tik įsijautę pasakojo 
istoriją, inscenizuodami Froido psichoanalizės seansą. Brilas 
atliko Mokytojo vaidmenį. Visi juokėsi, net Jungas, kurio akys, 
kaip pastebėjau, ilgėliau užkliūdavo už Brilo žmonos. 

— Bet, palaukit, mano draugai, - įsiterpė Froidas, - tai neat- 
sako į klausimą: „Kodėl Amerika?“ 

— Klausimas, Jangeri, - paaiškino Brilas specialiai man, - 
yra toks: psichoanalizė ekskomunikuota visoje Europoje. Tuo 
tarpu čia, puritoniškoje Amerikoje, Froidas tuoj gaus savo 
pirmąjį garbės daktaro laipsnį. Jis yra kviečiamas skaityti pa- 
skaitų prestižiniame universitete. Kaip taip gali būti? 

- Jungas sako, - pridūrė Ferencis, - kad taip yra dėl to, kad 
amerikiečiai nesupranta Froido seksualinių teorijų. Pasak jo, 
vos tik suprasite, mesite psichoanalizę kaip karštą bulvę. 

— Aš taip nemanau, - užginčijau. - Manau, kad ji pasklis 
žaibo greitumu. 

— Kodėl? - paklausė Jungas. 

— Būtent dėl puritoniškumo, - atsakiau. - Bet aš noriu 
kai ką... 

- Atvirkščiai, - mąsliai susiraukė Ferencis, - puritoniškoji 
visuomenė turėtų mus prakeikti. 

- Ji ir prakeiks jus, - garsiai nusikvatojo Jungas, - kai tik 
suvoks, ką mes sakome. 

— Amerika puritoniška? - įsiterpė Brilas. - Velnias buvo 
puritoniškesnis. 

- Patylėkite, jūs visi - nutraukė kalbas Roza Bril, tamsia- 
plaukė moteris ryžtingomis, dalykiškomis akimis. - Leiskite 
daktarui Jangeriui paaiškinti, ką jis norėjo pasakyti. 

— Ne, palaukit, - tarė Froidas, - Jangeris nori dar kažką pa- 
sakyti. Kas nutiko, mano berniuk? 


„AD 


MES VISU GREITUMU NUBILDĖJOME iš ketvirto aukšto laip- 
tais žemyn. Kuo daugiau Froidas klausėsi apie dėstomą reika- 
lą, tuo labiau jį tas intrigavo. O sužinojęs apie tai, kad meras 
asmeniškai įsitraukė, jis nekantravo ne mažiau už mane kuo 
greičiau nuvykti į miesto centrą, nors buvo ir vėlus metas. Ke- 

turviečiame automobilyje buvo likusi viena laisva vieta, todėl 
Froidas nusprendė, kad su mumis važiuos Ferencis. Froidas iš 
pradžių pakvietė Jungą, bet jis, demonstruodamas keistą abe- 
jingumą, atsisakė ir net nenusileido su mumis į gatvę. 

Prieš mums išvažiuojant Brilas pasakė: 

— Man nepatinka, kad jūs čia paliekate Jungą. Leiskite man 
jį atvesti. Galėtumėte kaip nors susispausti ir pakeliui užvežti 
jį į viešbutį. 

— Abrahamai, - stebėtinai atšiauriai atsakė Froidas, - jums 
ne kartą išsakiau savo nuomonę šiuo klausimu. Privalote nu- 
galėti priešiškumą Jungui. Šis žmogus svarbesnis už mus vi- 
sus drauge sudėjus. 

— Aš ne dėl to, dėl Dievo meilės! - paprieštaravo Brilas. - 
Juk ką tik vaišinau jį vakariene savo namuose, tiesa? Kalbu 
apie jo būklę. 

— Kokią būklę? - paklausė Froidas. 

- Jis prastai jaučiasi: visas išraudęs, pernelyg susijaudinęs, 
vieną minutę jam karšta, kitą - krečia šaltis. Be abejo, jūs pats 
pastebėjote. Ir dar jis paisto kažkokias nesąmones. 

— Jis gėrė tavo vyno. 

— Sutinku, tai kitas dalykas, - linktelėjo galva Brilas. - Jun- 
gas juk negeria alkoholio. 

— Tai buvo Bleuler šizofrenijos simptomai, - paaiškino 
Froidas. - Jį išgydžiau. Abrahamai, tikiuosi, jums neskauda 
širdies, kad Jungas geria? 

- Žinoma, ne. Nėra nieko blogiau už blaivų Jungą. Neleis- 
kime jam niekada išsiblaivyti. Bet... jo elgesys kelia nerimą ir 
ypač nuo tos akimirkos, kai jis įžengė į vidų. Ar girdėjote, kaip 
jis paklausė, kodėl mano grindys tokios minkštos - mano me- 
dinės grindys? 

- Įsivaizduojate nebūtus dalykus, - papurtė galvą Froi- 
das. - O už vaizduotės visada slypi slaptas troškimas. Jungas 
paprasčiausiai nepratęs prie alkoholio. Tiesiog pasirūpinkite, 
kad jis saugiai sugrįžtų į viešbutį. 

— Na, gerai jau, gerai, - Brilas palinkėjo mums sėkmės. Kai 
pajudėjome iš vietos, jis šūktelėjo mums įkandin. - Bet taip 
pat gali slypėti ir troškimas neįsivaizduoti. 


„AD 


AUTOMOBILYJE ATVIRU STOGU, dardančiame Brodvėjaus 
gatve, Ferencis paklausė manęs, ar Amerikoje įprasta valgyti 
obuolių, riešutų, salierų ir majonezo mišinį. Matyt, Roza Bril 
svečius vaišino Valdorfo salotomis. 

Froidas nutilo. Jis atrodė susimąstęs. Įdomu, gal jo mintis 
sudrumstė Brilo komentarai? Aš pats pradėjau galvoti, kad 
Jungui kažkas negerai. Taip pat sukau galvą, ką Froidas turėjo 
omeny sakydamas, kad Jungas svarbesnis už mus visus kartu 
sudėjus. 

— Brilas yra paranoikas, - netikėtai pareiškė Ferencis, kreip- 
damasis į Froidą. - Jis tauškia niekus. 

— Niekada nebūna absoliučiai klystančio paranoiko, - atsa- 
kė Froidas. - Ar girdėjai Jungo apsirikimą? 

— Kokį apsirikimą? - nesuprato Ferencis. 

- Jo apsirikimą kalbant, - patikslino Froidas. - Jis pasakė: 
Amerika prakeiks jus - ne mus, bet jus, kai tik suvoks, ką mes 
sakome. 

Froidas vėl nugrimzdo į tylą. Mes nuvažiavome Brodvėju- 
mi iki pat Sąjungos aikštės. Tada pasukome Ketvirtąja aveniu 
į Boveri kelią per Žemesnįjį Yst Saidą. Važiuodami pro už- 
darytus prekystalius Hester gatvės turguje, turėjome sulėtinti 
greitį. Nors buvo beveik vienuolikta valanda, gatvėse buvo 
pilna žydų su ilgomis barzdomis ir apsirengusių juodai sa- 
vitais apdarais nuo galvos iki kojų. Turbūt buvo per karšta 
miegoti beoriuose sausakimšuose nuomojamuose daugiabu- 
čiuose, kuriuose gyveno miesto imigrantai. Žydai vaikščiojo 
įsikibę vieni kitiems į parankes arba būriavosi mažuose ra- 
teliuose daug gestikuliuodami ir garsiai ginčydamiesi. Visur 

skambėjo jų mišrios, šiurkščios vokiečių kalbos garsai, kurią 
hebrajai vadino jidiš. 

- Tai yra Naujasis pasaulis, - susiraukęs dairėsi aplinkui 
ant priekinės sėdynės sėdintis Froidas. - Ir ko jie čia atvažia- 
vo? Gal tam, kad atkurtų tai, ką paliko? 

Išdrįsau paklausti: 

- Arjūs religingas, daktare Froidai? 

Klausimas buvo nevykęs. Iš pradžių jis manęs neišgirdo. 
Už jį atsakė Ferencis. 

- Priklauso nuo to, kaip jūs suprantate sąvoką religingas. 
Jei, pavyzdžiui, religingas reiškia „tikintis“, kai Dievas yra 
didžiulė iliuzija, įkvėpta kolektyvinio Oidipo komplekso, tai 
Froidas labai religingas. 

Froidas dabar pirmą kartą įsmeigė į mane skvarbų žvilgsnį, 
kurį tąkart mačiau prieplaukoje. 

- Jums apibūdinsiu jūsų mąstymo procesą, kuris paska- 
tino manęs to paklausti, - pradėjo jis. - Aš paklausiau, ko- 
dėl šie žydai čia atvyko. Jums norėjosi pasakyti: Jie čia at- 
vyko dėl religinės laisvės. Tada jūs pamanėte, kad jei aš esu 
žydas ir nesuprantu pasakymo: „jie čia atvyko dėl religinės 
laisvės, tikriausiai religija man ir nėra tokia reikšminga. Iš 
tiesų ji tokia nereikšminga, kad aš net neįsivaizduoju, ko- 
kia ji svarbi jiems. Iš čia ir kyla jūsų klausimas. Ar teisingai 
supratau“ 

— Visiškai, - pritariau. 

— Nesijaudinkite, - įsiterpė Ferencis. - Jis taip elgiasi su 
visais. 

— Taigi jūs užduodate man tiesų klausimą, - tęsė Froidas. — 
Aš jums tiesiai ir atsakau. Esu giliausiai netikintis iš visų ne- 
tikinčiųjų. Kiekviena neurozė jos savininkui yra religija, o re- 
ligija yra visuotinė žmonijos neurozė. Tai akivaizdu: Dievui 
priskiriamos savybės atspindi mūsų baimes ir troškimus, ku- 
riuos mes pirmiausia patiriame kūdikystėje, vėliau ankstyvo- 
je vaikystėje. Tas, kuris to nepastebi, nesupranta pagrindinio 

dalyko apie žmogaus psichologiją. Jei ieškote religijos, paskui 
mane nesekite. 

— Froidai, jūs elgiatės nesąžiningai, - tarė Ferencis. - Jange- 
ris nesakė, kad ieško religijos. 

- Berniukas susidomėjo mano idėjomis. Tegu jis Žino ir jų 
prasmę, - Froidas tiriamai nužvelgė mane. Staiga dingo at- 
šiaurumas, ir jis į mane pažvelgė beveik tėviškai. - O kadangi 
aš galbūt galiu susidomėti jo idėjomis, klausiu to paties: „Ar 
jūs esate religingas žmogus, Jangeri?“ 

Gėda, bet nesumojau, ką atsakyti. 

— Mano tėvas buvo religingas, - leptelėjau. 

— Neatsakėte į klausimą, - įsiterpė Ferencis, - kuris jums 
buvo užduotas. 

— Bet aš jį suprantu, - tarė Froidas. - Jis norėjo pasakyti: jo 
tėvas tikėjo, todėl jis linkęs abejoti. 

— Tai tiesa, - pripažinau. 

— Bet kartu jis klausia savęs, - pridūrė Froidas, - ar ta pa- 
grįsta abejonė yra gera abejonė. Šitai skatina jį tikėti. 

Galėjau tik nustebęs spoksoti. Ferencis uždavė mano klau- 
simą: 

— Iš kur jūs tai žinote? 

- Iš to išplaukia logiška išvada, - atsakė Froidas. - Iš to, 
ką jis papasakojo mums praėjusį vakarą: stojimas į mediciną 
buvo jo tėvo, o ne jo paties noras. Be to, - pridūrė jis ir pasi- 
gardžiuodamas užsitraukė cigaro dūmo, - jaunystėje jaučiau- 
si lygiai taip pat. 


„AD 


ĮsPŪDINGAS MARMURINIS FASADAS su graikiškais fronto- 
nais ir fantastišku kupolu, švelniai apšviestu gatvės šviestu- 
vais, Centrinės nuovados skyrius 100-ajame Old Slip gatvės 
name labiau panėšėjo į itališkus rūmus nei į policijos štabo 
būstinę. Įžengę pro didžiules medines duris pamatėme uni- 


76 | JED RUBENFELD 


formuotą vyrą, sėdintį už pusapvalio, jo krūtinę siekiančio 
stalo. Elektrinės lemputės aplink jį skleidė geltoną švytėjimą. 
Vyras užsuko telefono aparatą, ir mes gana greitai pasisvei- 
kinome su meru Maklelanu ir su senesniu, susirūpinusiu, 
pilvotu džentelmenu, vardu Higinsonas, kuris pasirodė esąs 
Aktonų šeimos gydytojas. 

Kiekvienam paspaudęs ranką Maklelanas dosniai atsiprašė 
Froido, kad sukėlė jam tokius baisius nepatogumus. 

- Jangeris minėjo, kad jūs taip pat ir senovės Romos eks- 
pertas. Duosiu jums savo knygą apie Veneciją. Bet pirmiausia 
lipkime į viršų. Panelė Akton yra labai apgailėtinos būklės. 

Meras palydėjo mus marmuriniais laiptais aukštyn. Gy- 
dytojas Higinsonas neužsičiaupdamas klojo, kokias taikė 
priemones. Nė viena iš jų neatrodė kenksminga, todėl mums 
pasisekė. Mes įėjome į didelį klasikinio stiliaus kabinetą 
su odiniais krėslais, daugybe varinių dirbinių ir įspūdingu 
stalu. Už šio stalo, kuris atrodė tikrai jai per didelis, sėdėjo 
mergina, įsisupusi į lengvą apklotą. Iš abiejų pusių stovėjo 
policininkai. 

Maklelanas buvo teisus: ji tikrai apgailėtinos būklės. Buvo 
matyti, kad ji daug verkė. Jos veidas buvo siaubingai raudonas 
ir ištinęs nuo verksmo. Merginos ilgi šviesūs plaukai buvo su- 
sivėlę ir sulipę. Ji pakėlė į mus didžiules ir tokias išsigandusias 
akis, kokių man dar neteko matyti - pilnas baimės ir įtarias. 

— Mes išbandėme įvairiausius būdus, - pareiškė Maklela- 
nas. - Ji gali mums raštu papasakoti, kas nutiko prieš tai ir po 
to. Tačiau to lemtingo atsitikimo ji visai neprisimena. - Šalia 
merginos gulėjo lapai popieriaus ir rašiklis. 

Meras mus supažindino. Merginos vardas buvo Nora. Jis 
paaiškino, kad mes esame ypatingi gydytojai, kurie, kaip jis 
tikėjosi, galės padėti jai atgauti balsą ir atmintį. Jis kalbėjo su 
ja tarsi ji būtų septynmetis vaikas, galbūt supainiojęs jos nega- 
lėjimą kalbėti su neįstengimu suprasti. Tačiau iš jos žvilgsnio 
tuoj pat buvo galima suvokti, kad ji puikiai viską supranta. 

Kaip ir buvo laukta, trijų naujų nepažįstamų vyrų pasirody- 
mas labai sujaudino merginą. Jos akys prisipildė ašarų, bet ji 
nurijo jas. Nors ir keista, mergina raštu mūsų atsiprašė, lyg 
dėl amnezijos būtų kalta ji pati. 

— Prašom pradėti, džentelmenai, - paragino Maklelanas. 

Pirmiausia Froidas norėjo įsitikinti, kad fiziologinės prie- 
žastys nesukėlė tokių jos simptomų. 

— Panele Akton, - kreipėsi jis, - norėčiau įsitikinti, kad jūs 
nepatyrėte galvos traumos. Ar leisite man? - mergina link- 
telėjo galva. Po kruopštaus patikrinimo Froidas padarė išva- 
dą: - Nėra jokio kaukolės pažeidimo. 

— Afoniją galėjo sukelti gerklų pažeidimas, - pastebėjau tu- 
rėdamas omenyje merginos balso praradimą. 

Froidas pasuko galvą ir mostu pakvietė mane pačiam ap- 
Žiūrėti merginą. 

Besiartindamas prie panelės Akton pajutau nepaaiškinamą 
jaudulį. Negalėjau nustatyti to nerimo šaltinio. Rodos, bijojau 
pasirodyti Froidui nepatyręs, nors buvau atlikęs gerokai su- 
dėtingesnių apžiūrų - net mano profesorių iš Harvardo aki- 
vaizdoje - ir be jokios panašios įtampos. Panelei Akton pa- 
aiškinau, kad svarbu nustatyti, ar ji prarado balsą dėl fizinio 
pažeidimo. Paprašiau, kad ji paimtų mano ranką ir padėtų ją 
ant savo kaklo taip, kad minimaliai patirtų diskomfortą. Pakė- 
liau ranką, ištiesęs du pirštus. Ji nenoriai nuvedė ją prie savo 
gerklės, tačiau uždėjo mano pirštus ant savo raktikaulio. Po 
to paprašiau jos pakelti galvą. Ji įvykdė prašymą. Perbraukęs 
pirštais aukštyn iki gerklų, nors ir buvo sužeidimų, pastebėjau 
jos švelnias, tobulas, lyg marmure Berninio iškaltas kaklo ir 
smakro linijas. Kai spaudinėjau įvairius taškus, ji šnairavo, bet 
neatsitraukė. 

— Nėra jokių gerklų traumos požymių, - pranešiau. 

Panelė Akton dabar atrodė dar labiau nepasitikinti, nei vos 
mus pamačiusi. Jos nekaltinau. Žmogui daugiau nerimo gali 
kelti Žinia, kad jis fiziškai sveikas, nei tai, kad yra pažeidimų. 

Be to, ji buvo be savo šeimos, apsupta nepažįstamų vyrų. At- 
rodė, kad ji tiriamai mus visus vieną po kito nužiūrinėja. 

— Mieloji, - kreipėsi į ją Froidas, - jums kelia nerimą pra- 
rasta atmintis ir balsas. Nereikia nerimauti. Amnezija po 
tokio atsitikimo nėra retas atvejis. Esu matęs, kaip žmonės 
praranda kalbos dovaną. Jei nėra stipraus fizinio sužaloji- 
mo, - 0 pas jus tokio nėra, - man visada pasisekdavo paša- 
linti abu sutrikimus. Dabar užduosiu jums keletą klausimų, 
bet nė vieno apie tai, kas nutiko jums šiandien. Tik noriu, 
kad apibūdintumėte, kaip jaučiatės šią akimirką. Ar norė- 
tumėte ko nors išgerti? - Ji dėkingai linktelėjo galva. Mak- 
lelanas pasiuntė vieną pareigūną, kuris netrukus grįžo su 
puodeliu arbatos. Tuo tarpu Froidas įtraukė merginą į po- 
kalbį (jis kalbėjo, o ji rašė), bet tik apie pačius paprasčiausius 
dalykus, tokius kaip, pavyzdžiui, kad ji kitą mėnesį taps pir- 
makurse Bernarde. Galiausiai ji parašė labai apgailestaujanti, 
kad negalėjo atsakyti į policininkų klausimus ir, be to, nori 
važiuoti namo. 

Froidas davė ženklą, kad pageidauja pasikalbėti su mumis 
merginai negirdint. Todėl susirūpinusių vyrų būrys - Froi- 
das, meras Maklelanas, gydytojas Higinsonas ir aš - nuėjome 
į tolimiausią erdvaus kabineto kampą, kur Froidas labai tyliu 
balsu paklausė: 

— Ar ji buvo išžaginta? 

— Ačiū Dievui, ne - sušnibždėjo Maklelanas. 

- Bet jos žaizdos, - dėstė Higinsonas, - pastebimai išsidės- 
čiusios aplink jos išorinius lyties organus. - Jis atsikrenkštė. — 
Atrodo, kad, be nugaros, ji buvo pakartotinai plakama aplink 
sėdmenis ir... ee... dubenį. Ir dar abi jos šlaunys vieną kartą 
perrėžtos aštriu peiliu ar skustuvu. 

- Koks išsigimėlis galėjo taip pasielgti? - baisėjosi Makle- 
lanas. 

— Geriau paklauskite, kodėl taip nenutinka dažniau, - tyliai 
atsakė Froidas. - Malonumas patenkinus laukinį instinktą yra 

nepalyginti stipresnis nei patenkinus civilizuotą. Bet kuriuo 
atveju geriausias veikimo planas šįvakar, be abejo, yra nevei- 
klumas. Nesu įsitikinęs, kad jos amnezija yra sukelta neurozės. 
Tokį patį efektą galėjo sukelti smarkus dusinimas. Kita vertus, 
ji aiškiai kenčia nuo gilios savigraužos. Jai reikėtų išsimiegoti. 
Nenuostabu, jeigu ji atsikels neturėdama šių simptomų. O jei 
simptomai neišnyks, atliksime psichoanalizę. 

— Ji kenčia nuo savigraužos? - perklausė Maklelanas. 

— Ją kankina kaltė, - paaiškino Ferencis. - Mergina kenčia 
ne tik nuo užpuolimo pasekmių, bet ir nuo kaltės, kurią jaučia 
dėl jo. 

— Kodėl gi ji jaučiasi kalta? - nustebo meras. 

- Yra daug galimų priežasčių, - atsakė Froidas. - Bet sa- 
vigrauža beveik visada atsiranda jaunų merginų seksualinio 
išprievartavimo atvejais. Ji jau du kartus atsiprašė mūsų už 
atminties netektį. Dar sunkiau suvokiama, kodėl ji prarado 
balsą. 

— Gal ji buvo išprievartauta oraliniu būdu? - sušnibždėjo 
Ferencis. - Per burną? 

— Brangusis Dieve! - įsiterpė taip pat pašnibždomis Makle- 
lanas. - Ar tai įmanoma? 

— Įmanoma, - atsakė Froidas, - bet į tai nepanašu. Jei jos 
simptomų priežastis būtų oralinis įsiskverbimas, sutrikusi jos 
burnos funkcija, tikėtina, apimtų ir rijimą. Bet, kaip pastebė- 
jote, ji gėrė arbatą be jokio vargo. Tiesą sakant, dėl to ir pa- 
klausiau, ar ji ištroškusi. 

Mes akimirką susimąstėme. Dabar jau garsiai vėl prakalbo 
Maklelanas: 

— Gydytojau Froidai, atleiskite man už neišprusimą, bet ar 
to įvykio prisiminimas vis dar gyvuoja jos galvoje? O gal jis, 
taip sakant, jau išsitrynė? 

- Jei sakysime, kad tai isterinė amnezija, prisiminimas ne- 
abejotinai vis dar yra, - atsakė Froidas. - Dėl jo mergina pra- 
rado atmintį. 

— Prisiminimas yra amnezijos priežastis? - nepatikliai pa- 
klausė Maklelanas. 

— Užpuolimo prisiminimas, sukėlęs dar stipresnius prisi- 
minimus, yra nepageidautinas. Todėl jis buvo išstumtas į pa- 
sąmonę, taip paskatindamas amnezijos atsiradimą. 

- Stipresnius prisiminimus? - pakartojo meras. - Nesu- 
prantu. 

- Turiu omenyje kažkokį įvykį, kurį teko patirti šiai mer- 
ginai anksčiau, - paaiškino Froidas. - Kad ir koks žiaurus ar 
siaubingas užpuolimas būtų, jis paprastai tokio amžiaus mer- 
ginai nesukelia amnezijos. Auka prisimena, jei tik yra fiziš- 
kai sveika. Bet jei aukai anksčiau teko patirti kitą kokį trau- 
muojantį įvykį, - taip traumuojantį, kad prisiminimas apie jį 
turėjo būti visiškai išstumtas iš sąmonės, - užpuolimas gali 
sukelti amneziją, nes naujo užpuolimo negalima atsiminti ne- 
atskleidus prisiminimų apie senesnį įvykį, kuriam jos sąmonė 
neleidžia išplaukti į paviršių. 

- Gerasis Dieve! - atsiduso meras. 

— Ką darysime? - paklausė Higinsonas. 

— Ar galite ją išgydyti? - įsikišo meras. - Ji vienintelė, kuri 
mums gali pateikti užpuoliko apibūdinimą. 

— Gal pritaikome hipnozę? - pasiūlė Ferencis. 

— Griežtai pasisakau prieš hipnozę, - kaip kirviu nukirto 
Froidas. - Hipnozė jai nepadės. Be to, prisiminimai, iškilę hip- 
nozės metu, nepatikimi. 

— O kaip ta... ta psichoanalizė, ar kaip ten ji? - paklausė 
meras. 

— Galime pradėti rytoj anksti iš ryto, - atsakė Froidas. - Bet 
turiu jus įspėti: psichoanalizė yra intensyvus gydymas. Su pa- 
cientu turi būti susitinkama kasdien, bent po valandą kiekvie- 
ną dieną. 

— Tai nesudarys jokių problemų, - patikino Maklelanas. - 
Kyla klausimas, ką daryti su panele Akton šiąnakt, nes su 
merginos tėvais dar nepavyko susisiekti. Higinsonas pasiū- 

lė paskambinti kažkokiems šeimos draugams, bet meras tam 
nepritarė. - Aktonas nenorės, kad apie šį įvykį kas nors suži- 
notų. Žmonės gali pamanyti, kad mergina suluošinta visam 
gyvenimui. 

Panelė Akton tikrai nugirdo paskutinius mero žodžius. 
Dabar mačiau ją rašant mums naują raštelį. Priėjau prie 
jos ir paėmiau jį. Noriu važiuoti namo, buvo parašyta jame. 
Tuojau pat. 

Maklelanas nedelsdamas pasakė merginai, kad jis negali 
išleisti jos namo. Žinomi atvejai, kai nusikaltėliai grįždavo į 
savo nusikaltimo vietas. Užpuolikas gali net šią akimirką ste- 
bėti jos namus bijodamas, kad ji gali jį atpažinti. Jam gali net 
pasirodyti, kad vienintelė viltis išvengti teisingumo - atimti 
jai gyvybę. Todėl apie grįžimą į Gramercy parką negalėjo būti 
nė kalbos, bent jau iki tol, kol į miestą negrįš merginos tėvas, 
kuris galėtų užtikrinti jos saugumą. Išgirdus tai, panelės Ak- 
ton veidas vėl persimainė. Ji sugestikuliavo rankomis išreikš- 
dama emociją, kurios negalėjau atpažinti. 

— Sugalvojau, - pareiškė Maklelanas. Jis pasakė, kad nuveš 
panelę Akton į Manhatano viešbutį, kuriame mes esame ap- 
sistoję. Meras pats apmokės už kambarius. Ji ten apsigyvens 
su ponia Bigs, senąja namų šeimininke, kuri pasirūpins, kad 
iš Gramercy parko būtų atsiųsti tinkami drabužiai ir kiti rei- 
kalingi daiktai. Panelė Akton gyvens viešbutyje, kol jos tėvai 
grįš iš užmiesčio. Šis susitarimas bus ne tik saugiausias, bet ir 
patogiausias taikant terapinį gydymą. 

— Yra kita problema, - tarė Froidas. - Psichoanalizė parei- 
kalauja iš gydytojo skirti tam laiko - dažniausiai ne tik mėne- 
sių, kartais metų. Akivaizdu, kad nei aš pats, nei mano kolega 
gydytojas Ferencis negali paaukoti tiek laiko. O kaip jūs, Jan- 
geri? Ar apsiimsite ją gydyti? 

Froidas pastebėjo mano veide dvejonę, kuria norėjau pasi- 
dalyti su juo akis į akį. Jis pasivėdėjo mane į šalį. 

— Šis darbas skirtas Brilui, - pasakiau, - ne man. 

Froidas vėl įsmeigė į mane žvilgsnį, kuris galėtų kiaurai 
perskrosti uolą. Jis tyliai atsakė: 

— Aš neabejoju jūsų sugebėjimais, mano berniuk. Mano 
nuomonę patvirtina jūsų atsitikimų istorija. Noriu, kad ją gy- 
dytumėte jūs. 

Tai buvo įsakymas, kuriam negalėjau nepaklusti, ir kartu 
nuoširdžiai išreikštas pasitikėjimas, dėl kurio pajutau tokį pa- 
kylėjimą, jog buvo sunku ir žodžiais apsakyti. Aš sutikau. 

— Gerai, - garsiai tarė jis. - Ji yra jūsų. Kol būsiu Ameri- 
koje, prižiūrėsiu gydymo eigą, bet psichoanalizę atliks gydy- 
tojas Jangeris. Žinoma, - pridūrė jis, atsisukdamas į panelę 
Akton, - jei mūsų pacientė to taip pat nori kaip ir mes. 


ŠEŠTAS SKYRIUS 


vICT 


ĮDUBĘ KORONERIO HUGELIO SKRUOSTAI, kaip pastebėjo 
detektyvas Litlmoras antradienio rytą, atrodė dar labiau įkritę 
nei įprastai. Maišeliai po akimis turėjo dar vienus maišelius, o 
tamsūs ratilai - dar vienus ratilus. Litlmoras buvo įsitikinęs, 
kad jo atradimai koronerį atgaivins. 

— Klausykite, pone Hugeli, - pradėjo detektyvas. - Aš grį- 
žau į Balmoralą. Palaukit, kai išgirsite, ką sužinojau. 

— Kalbėjaisi su kambarine? - užbėgo už akių Hugelis. 

- Ji jau ten nebedirba, - atsakė detektyvas. - Ją atleido. 

— Taip ir galvojau! - sušuko koroneris. - Ar gavai jos adresą? 

— Ak, aš pats ją radau. Bet apie viską iš pradžių: grįžau į pa- 
nelės Riverford miegamąjį apžiūrėti įrenginio ant lubų - Ži- 
note, kėglių kamuolio formos daikto, prie kurio, jūs sakėte, ji 
buvo pririšta. Jūs buvote teisus. Ant jo radau virvės siūlų. 

— Gerai. Tikiuosi, kad juos išsaugojai? - pasitikslino Hugelis. 

— Aha, paėmiau juos ir visą tą kamuolį, - tarė Litlmoras, 
sukeldamas nemalonią blogos nuojautos išraišką koronerio 
veide. Detektyvas tęsė: - Pamaniau, kad lubos atrodo nelabai 
tvirtai, todėl užlipau ant lovos, gerai trūktelėjau, ir tas įrengi- 
nys iškart lūžo. 

— Tu pamanei, kad lubos atrodo nelabai tvirtai, - pakartojo 
koroneris, - todėl trūktelėjai ir įrenginys nulūžo. Puikiai pa- 


dirbėta, detektyve. 

- Ačiū, pone Hugeli. 

— Gal kitą kartą sugriaukite ir visą kambarį? Ar sugadinote 
dar kokį nors įkaltį? 

— Ne, - sąžiningai atsakė Litlmoras. - Aš tik nesuprantu, 
kaip jis galėjo taip lengvai lūžti. Kaip jis ją išlaikė? 

— Na, akivaizdu, kad išlaikė. 

— Yra daugiau naujienų, pone Hugeli, labai svarbių. Du da- 
lykai. - Litlmoras papasakojo apie nepažįstamą vyriškį, kuris 
apie vidurnaktį išėjo iš Balmoralo nešinas kažkokiu lagami- 
nu. - O ką jūs į tai pasakysite, pone Hugeli? - išdidžiai pa- 
klausė detektyvas. - Tai galėtų būti jis, tiesa? 

— Arjie tikri, kad jis ne namo gyventojas. 

— Tvirtai įsitikinę. Matė jį pirmą kartą. 

— Sakai, nešėsi lagaminą? - paklausė Hugelis. - Kurioje 
rankoje? 

— Durininkas neatkreipė dėmesio. 

— O klausei? 

- Žinoma, - linktelėjo galva Litlmoras. - Turėjau patikrin- 
ti vyruko sumanumą. 

Hugelis abejingai suniurnėjo: 

— Na, tai vis tiek ne mūsų ieškomas vyras. 

— Kodėl ne? 

— Nes, Litlmorai, mūsų ieškomo vyro plaukai žilstelėję ir 
jis gyvena tame pačiame pastate, - pagyvėjo koroneris. - Mes 
žinome, kad panelė Riverford neturėjo nuolatinių lankytojų. 
Žinome ir tai, kad sekmadienį vakare pas ją nebuvo atėjęs 
joks pašalinis žmogus. Kaip tada žudikas pateko į butą? Du- 
rys nebuvo išlaužtos. Yra tik viena galimybė: jis pasibeldė, o ji 
atidarė. Pagalvokite, ar mergina, kuri gyvena viena, atidarytų 
duris bet kam? Naktį? Nepažįstamajam? Labai tuo abejoju. 
Bet ji atvertų duris kaimynui, žmogui, kuris gyvena pastate, 
galbūt laukiamam svečiui, tam, kuriam jau buvo atvėrusi du- 
ris anksčiau. 

- Skalbyklos darbuotojui. 

Koroneris klausiamai įsispoksojo į detektyvą. 

— Tai kitas dalykas, pone Hugeli. Paklausykite. Balmoralo 
rūsyje pastebėjau kiną, paliekantį molžemio pėdsakus - rau- 
dono molžemio. Paėmiau mėginį. Tai tas pats molžemis, kurį 
radau panelės Riverford miegamajame. Esu tuo tikras. Galbūt 
jis žudikas. 

— Kinas, - pakartojo koroneris. 

- Mėginau jį sulaikyti, bet jis, tas skalbyklos darbuotojas, 
paspruko. Galbūt šis vyrukas sekmadienį vakare atnešė pa- 
nelei Riverford skalbinius, aišku? Ji atidaro jam duris, o jis 
nužudo ją. Tada jis lyg niekur nieko nesučiuptas grįžta atgal 
į skalbyklą. 

- Litlmorai, - giliai įkvėpdamas pasakė koroneris, - jos ne- 
nužudė skalbėjas kinas. Žudikas yra turtingas žmogus. Mes 
tai Žinome. 

- Ne, pone Hugeli, jūs padarėte prielaidą, kad jis turtingas 
žmogus, nes ją pasmaugė puošniu šilkiniu kaklaraiščiu. Bet 
jei dirbi skalbykloje, tai plauni tokius šilkinius kaklaraiščius 
kasdien. Galbūt šis kinas pavogė kaklaraištį ir pasmaugė juo 
panelę Rivertord. 

— Koks motyvas? - paklausė koroneris. 

— Nežinau. Gal jam patinka žudyti merginas kaip tam vy- 
rukui Čikagoje. Klausykite, panelė Riverford kilusi iš Čikagos. 
Nemanote, kad?.. 

— Ne, detektyve, nemanau. Kaip ir nemanau, kad tavo kinas 
prikišo nagus prie panelės Riverford nužudymo. 

— Bet molžemis... 

- Pamirškite molžemį. 

— Bet kinas puolė bėgti, kai... 

— Pamirškite kiną! Girdite mane, Litlmorai? Kinas niekaip 
nesusijęs su šia žmogžudyste. Žudikas buvo bent šešių pėdų 
ūgio. Jis baltasis. Plaukai, kuriuos radau ant jos kūno, ne azi- 
jietiški. Kambarinė... svarbiausia, ką pamatė kambarinė. Ką ji 
papasakojo jums? 

PRIEŠ SUSITIKIMĄ SU PANELE AKTON turėjau penkiolika 
minučių pusryčiams. Buvo ką tik atėjęs Froidas. Brilas ir Fe- 
rencis jau sėdėjo prie stalo. Priešais Brilą gulėjo trys tuščios 
lėkštės. Jis dorojo ketvirtąją. Vakar jam pasakiau, kad už pus- 
ryčius sumokės Klarko universitetas. Akivaizdu, kad jis bandė 
atsigriebti už praėjusius kartus. 

— Va čia tai Amerika, - jis kreipėsi pilna burna į Froidą. - 
Pradedi nuo avižinės košės su cukrumi ir grietinėle, tada su- 
doroji karštą ėriuko koją su keptomis prancūziškomis bul- 
vytėmis, krepšelį mielinių bandelių su šviežiu sviestu, o ga- 
liausiai skanauji grikių miltų sklindžius su Vermonto klevų 
sirupu. Aš devintam danguj. 

— O aš ne, - atsakė Froidas. Jį aiškiai vargino virškinimo 
sutrikimai. Jis neslėpė, kad mūsų maistas jam per sunkus. 

- Ir aš ne, - pasiskundė Ferencis, pasidėjęs priešais save 
tik puodelį arbatos. Jis liūdnai pridūrė: - Manau, kad mano 
skrandžiui nepatiko salotos su majonezu. 

— Kur Jungas? - paklausė Froidas. 

— Neįsivaizduoju, - atsakė Brilas. - Bet žinau, kur jis nuva- 
žiavo sekmadienio naktį. 

— Sekmadienio naktį? Sekmadienio naktį jis nuėjo miego- 
ti, - tarė Froidas. 

- O ne, nenuėjo, - atsakė Brilas tyčia erzinančiu tonu. - Ir 
aš žinau, su kuo jis buvo. Štai, parodysiu jums. Pažvelkit. 

Iš po savo kėdės Brilas ištraukė storą pluoštą gumelėmis 
įrištų popierių, gal tris šimtus puslapių. Ant viršelio buvo už- 
rašyta: Zigmundas Froidas, „Rinktiniai straipsniai apie isteri- 
ją ir kitas psichoneurozes“; vertimas ir pratarmė A. A. Brilo. 

- Jūsų pirmoji knyga anglų kalba, - tarė Brilas ir įteikė ran- 
kraštį švytėdamas tokiu pasididžiavimu, kokiu dar niekada 
nespinduliavo. - Ji sukels sensaciją, pamatysite. 

— Netveriu džiaugsmu, Abrahamai, - tarė Froidas, grąžin- 
damas rankraštį. - Tikrai labai džiaugiuosi. Bet tu kažką no- 
rėjai pasakyti apie Jungą. 

Brilo veidas apsiniaukė. Jis pakilo iš savo vietos, kilstelėjo 
smakrą ir išdidžiai pareiškė: 

— Tai štai kaip jūs įvertinote mano dvylika mėnesių trukusį 
darbą. Kai kurių sapnų nereikia aiškinti, juos reikia įgyven- 
dinti. Viso gero! 

Tada jis vėl atsisėdo. 

- Atleiskite, nežinau, kas mane apsėdo, - nuleido galvą 
jis. - Turbūt akimirką įsivaizdavau esąs Jungas. - Brilui nepa- 
prastai taikliai pavaizdavus Jungą, Ferencis plyšo juokais, bet 
Froidas išliko abejingas. Atsikrenkštęs Brilas atkreipė mūsų 
dėmesį į savo leidėją, Smitą Elį Dželifą, nurodytą ant antrašti- 
nio rankraščio puslapio. 

— Dželifas leidžia „Nervų ligų“ žurnalą, - paaiškino Bri- 
las. - Jis yra turtingas kaip gydytojas Krezas, kurio giminės 
užima aukštus postus. Mano dėka jis perėjo prie reikalo. Pri- 
siekiu Dievu, paversiu šią Gomorą psichoanalizės rojumi, 
pamatysite! Šiaip ar taip, mūsų draugas Jungas sekmadienį 
vakare turėjo slaptą pasimatymą su Dželifu. 

Paaiškėjo, kad Dželifas, kai Brilas šįryt atėjo pasiimti ran- 
kraščio, užsiminė, jog sekmadienį vakare savo bute vakarie- 
niavo su Jungu. Šis nė žodeliu neužsiminė apie susitikimą. 

— Matyt, pagrindinė jų pokalbio tema buvo geriausių Manha- 
tano viešnamių suradimas. Tik paklausykite, - tęsė Brilas, - Dže- 
lifas paprašė Jungo kitą savaitę paskaityti keletą paskaitų ciklų 
apie psichoanalizę Fordhamo universitete, jėzuitų mokykloje. 

— Bet tai puikios naujienos! - sušuko Froidas. 

— Nejaugi? - suabejojo Brilas.- Kodėl pasiūlymas teko 
Jungui, o ne jums? 

— Abrahamai, nuo kitos savaitės antradienio aš kasdien 
skaitysiu paskaitas Masačusetse. Man niekaip nepavyktų tuo 
pat metu dar dėstyti Niujorke. 

— Bet kam toks slaptumas? Kodėl jis nutylėjo apie savo su- 
sitikimą su Dželifu? 

Į šį klausimą niekas iš mūsų neturėjome atsakymo. Tačiau 
Froidas atrodė visiškai abejingas ir pažymėjo, kad Jungas nu- 
tylėjo dėl neabejotinai svarbios priežasties. 

Visą šį laiką laikiau storą Brilo rankraštį. Perskaitęs kelis 
pirmuosius puslapius, atverčiau kitą ir nustebau pamatęs be- 
veik visiškai tuščią lapą. Jo centre buvo atspausdintos tik pen- 
kios eilutės, išskirtos kursyvu ir didžiosiomis raidėmis. Tai 
buvo kažkoks biblinis posmas. 

— Kas tai? - paklausiau rodydamas į puslapį. 

Ferencis paėmė iš mano rankų lapą ir perskaitė: 


Apipjaustykite savo širdis VIEŠPAČIUI, 

teatsileidžia surambėjusios jūsų širdys, 

Judo vyrai ir Jeruzalės gyventojai, 

idant mano pyktis neužsipliekstų kaip ugnis 

ir nesileistų užgesinamas dėl jūsų nedorų darbų (Jer 4, 4)*. 


— Jeremijas, tiesa? - pridūrė Ferencis parodydamas, kad 
nusimano apie Šventąjį Raštą kur kas geriau nei aš. - Ką Jere- 
mijas veikia tavo knygoje apie neurozes? 

Negana to, apačioje puslapio, kurį dabar Ferencis padėjo 
ant stalo, buvo rašalu atspaustas veido atvaizdas. Tai buvo 
kažkoks susiraukšlėjęs rytų išminčius su turbanu ant galvos, 
ilga nosimi, poilge barzda ir plačiai atmerktomis hipnotizuo- 
jančiomis akimis. 

— Indas? - paklausė Ferencis. 

— Gal arabas? - bandžiau spėti. 

Keisčiausia, kad kitas rankraščio puslapis buvo lygiai toks 
pat, - tuščias, bet su ištrauka iš Biblijos, - nors jame jau nebu- 
vo didžiaakio su turbanu atvaizdo. Perverčiau likusius pusla- 
pius. Visi buvo tokie patys, tik be veido. 


* Šventasis Raštas. Senasis ir Naujasis Testamentas, Vilnius: Katalikų pa- 
saulis, 1998. - Vert. past. 

— Ar tai pokštas, Brilai? - paklausė Froidas. 
Sprendžiant iš Brilo veido išraiškos, tai buvo ne pokštas. 


„AD 


DETEKTYVAS LITLMORAS skaudžiai nusivylė, kad korone- 
ris paniekino jo atradimą, bet leido Hugeliui grįžti prie temos 
apie panelės Riverford kambarinę, kuri taip pat suteikė įdo- 
mios informacijos. 

— Pone Hugeli, jos situacija tikrai nepavydėtina. O, kad 
galėčiau jai kaip nors padėti! - pradėjo detektyvas. Tiesą sa- 
kant, jis padėjo. Betė iš pradžių su juo kalbėjo nenoriai, todėl 
Litlmoras nusivedė ją prie gazuoto vandens fontano. Kai jis 
pasakė jai, kad žino, jog ją atleido, šioji pratrūko kalbėti apie 
tai, kaip neteisingai buvo su ja pasielgta. Kodėl jie atleido ją? Ji 
nieko bloga nepadarė. Kai kurios kitos merginos iš butų vogė 
smulkius pinigus - kodėl jų neatleido? Ir ką jai dabar daryti? 
Paaiškėjo, kad Betės tėvas prieš metus mirė. Paskutinius du 
mėnesius Betė viena išlaikė savo šeimą - mamą ir tris mažus 
broliukus - iš algos, gaunamos Balmorale. 

— Ką ji papasakojo jums, detektyve? - paklausė prikąsda- 
mas lūpą koroneris. 

— Betė sakė, kad jai nepatikdavo eiti į panelės Riverford 
butą, nes ten vaidenasi. Ji buvo įsitikinusi, kad du kartus gir- 
dėjo verkiantį kūdikį, bet ten nebuvo jokio kūdikio. Butas bū- 
davo tuščias. Ji minėjo, kad panelė Riverford buvo keista. Ji 
tiesiog atsikraustė vieną dieną prieš keturias savaites. Nebuvo 
jokių sunkvežimių su daiktais, nieko. Butas jau buvo apstaty- 
tas baldais iki jos atvykimo. Tai labai uždaro būdo mergina. Ji 
visada palaikydavo bute tvarką, pati klodavosi lovą. Bet buvo 
maloni. Kartą ji norėjo atiduoti Betei auskarus. Betė paklausė, 
ar jie tikri, iš tiesų deimantiniai. Panelė Riverford atsakė tei- 
giamai, tačiau Betė jų neėmė. Kambarinė beveik niekada jos 
nematydavo. Kurį laiką ji dirbo naktimis, ir tik tuomet keletą 

kartų sutiko panelę Riverford. Kitais kartais ledi visada anksti 
keldavosi ir išeidavo iš buto prieš septynias, iki ateis Betė. Vie- 
nas iš durininkų man sakė, kad panelė Riverford kelis kartus 
išėjo iš pastato prieš šešias. Ką tai reiškia, pone Hugeli? 

— Tai reiškia, - atsakė koroneris, - kad reikia nedelsiant 
nusiųsti pareigūną į Čikagą. 

— Kad pasikalbėtų su šeima? 

— Būtent. Ką kambarinė papasakojo tau apie miegamąjį? 

— Dalykas tas, kad Betė nelabai prisimena tą epizodą. Vis- 
kas, ką ji prisimena iš to, kai įėjo į kambarį pirmą kartą, yra 
panelės Riverford veidas. 

— Ar ji matė ką nors šalia negyvos merginos arba ant jos? 

— Paklausiau, pone Hugeli, bet ji neprisimena. 

— Nieko? 

- Ji tik prisimena panelės Riverford akis: plačiai atmerktas 
ir išsprogusias. 

- Silpnavalė maža kvailė. 

— Taip nekalbėtumėte, jei su ja pabendrautumėte, - nuste- 
bęs paprieštaravo Litlmoras. - Taigi kaip jūs išsiaiškinote, kad 
kažko trūksta? 

— Ką? 

— Jūs sakote, kad kažkas kambaryje pasikeitė nuo tada, kai 
Betė pirmą kartą ten įžengė iki jums pasirodant. Bet aš ma- 
nau, kad butas buvo iškart užrakintas ir vestibiulyje pastatytas 
liokajus saugoti durų, kad niekas nejeitų, kol jūs neatvyksite. 

— Aširgi taip maniau, - atsakė koroneris, vaikštinėdamas iš 
vieno kabineto kampo į kitą. - Taip mums pasakė. 

— Tai kodėl jūs manote, kad kažkas įsibrovė į kambarį? 

— Kodėl? - susiraukęs pakartojo Hugelis. - Norite sužinoti 
priežastį? Labai gerai, pone Litlmorai. Sekite paskui mane. 

Koroneris išžirgliojo pro duris. Detektyvas nusekė jam 
įkandin - trimis aukštais žemyn senais laiptais ir per atsilu- 
pusių koridorių labirintą, kol galų gale jie atėjo į morgą. Ko- 
roneris atrakino arkines duris. Kai durys atsivėrė, Litlmoras 

pajuto staigų troškaus, šalto oro gūsį, po to pamatė eiles la- 
vonų ant medinių lentynų. Kai kurie jų buvo nuogi ir ištiesti 
per visą ilgį, kiti - uždengti paklodėmis. Jis negalėjo atitraukti 
akių nuo jų išorinių lyties organų, kurie kėlė jam pasišlykštė- 
jimą. 

— Niekas, - pranešė koroneris, - nepastebėtų šio įkalčio, 
jei ne... Na, pamatysite. - Jis nužingsniavo į šaldymo kame- 
ros galą, kur ant toliausios lentynos gulėjo kūnas. Jį den- 
gė balta paklodė, ant kurios buvo užrašyta: E. Riverford: 
29 08 09. - Detektyve, dabar atidžiai įsižiūrėkite ir pasakykite, 
ką tiksliai matote. 

Koroneris plačiu mostu atskleidė drobulę. Litlmoras išpū- 
tęs akis pažvelgė į gulintį lavoną. Hugelis pats atsisuko pasi- 
žiūrėti į lavoną. Detektyvo nuostabos priežastis buvo ši: po 
drobule gulėjo ne Elizabetos Riverford, o susiraukšlėjusio, pa- 
juodusio senuko kūnas. 


„AD 


PAKILAU LIFTU į panelės Akton aukštą. Tada prisiminiau, 
kad pirmiausia reikia grįžti į savo butą ir pasiimti popieriaus 
ir pieštukų. Brilą stipriai paveikė ta keista ištrauka iš Biblijos 
jo rankraštyje. Jis atrodė iš tikrųjų išsigandęs. Brilas pareiškė, 
kad grįš tiesiai pas Dželifą, savo leidėją, ir pareikalaus pasiaiš- 
kinti. Pajutau, kad jis galbūt kažką nutyli. 

Tikėjausi, kad Froidas dalyvaus per mano pirmuosius sean- 
sus su panele Akton. Tačiau užuot dalyvavęs, jis liepė man 
po to pateikti jam ataskaitą. Jo nuomone, pašalinio žmogaus 
buvimas tik sužlugdytų perkėlimo procesą. 

Perkėlimas yra psichoanalizės reiškinys. Froidas, didžiai 
savo nuostabai, atrado jį atsitiktinai. Nemaža dalis pacientų 
psichoanalizės metu pradėdavo jį garbinti, o kartais ir ne- 
kęsdavo. Iš pradžių jis bandė ignoruoti šiuos jausmus, trak- 
tuodamas juos kaip nepageidaujamus ir nevaldomus paša- 

linius terapinių santykių efektus. Tačiau po kurio laiko jis 
suvokė, kokią lemiamą įtaką šie jausmai turi tiek paciento 
ligai, tiek jo išgijimui. Psichoanalitiko kabinete pacientas at- 
kurdavo tuos pačius pasąmoningus konfliktus, kurie sukėlė 
simptomus, perkeldamas į gydytoją užslopintus troškimus. 
Šie ir buvo susirgimo šaltinis. Tai nėra atsitiktinumas. Froi- 
das suprato, kad neurozių kamuojamas individas perkelia 
naujiems žmonėms, o kartais net objektams visą komplektą 
vaikystėje susiformavusių, bet neįsisąmonintų jau užmirštų 
troškimų ir emocijų. Smulkiai išanalizavus šį reiškinį su pa- 
cientu (atskleidus perkėlimą ir su juo dirbant), psichoanalizė 
pasąmoningus dalykus iškelia į sąmonę ir pašalina susirgi- 
mo priežastį. 

Tokiu būdu perkėlimas tapo pačiu svarbiausiu Froido at- 
radimu. Ar man kada nors į galvą būtų atėjusi tokia reikš- 
minga visai žmonijai idėja? Prieš dešimt metų maniau, kad 
tokią idėją jau turiu. 1899 metų gruodžio 31 dieną susijaudi- 
nęs įbėgau į tėvo kabinetą ir pertraukiau jo gilų susimąstymą 
apie mokslo reikalus likus dviem valandoms iki svečių atvyki- 
mo į Naujųjų metų vakarėlį, kurį visada rengė mano motina. 
Manau, kad jis gerokai nustebo ir susierzino, jog sutrukdžiau 
jam dirbti, nors, žinoma, to neparodė. Jam pranešiau, kad pa- 
dariau tikėtinai labai svarbų atradimą ir paprašiau jo leidimo 
man papasakoti apie jį. Jis pakreipė galvą. 

— Pirmyn, - paragino tėvas. 

Argumentavau, kad išaušus moderniam amžiui, suvokiau 
ypatingą ryšį tarp staiga išsiveržusių mokslo ir meno genijų. 
Visi jie pasirodė amžiaus pradžioje, tiksliau, pirmame naujojo 
amžiaus dešimtmetyje. 

Koks žmogus ar kūrinys dailėje, poezijoje, skulptūroje, 
gamtos moksluose, dramoje, literatūroje, muzikoje, fiziko- 
je - kiekvienoje iš šių sričių - turėtų būti laikomas genialiu, 
kad pakeistų visos istorijos vystymosi kryptį? Dailėje žinovai 
sutartinai nurodo Scrovegni koplyčią, kurioje Gioto šiuolai- 

kiniam pasauliui pristatė trimatės erdvės atvaizdavimą. Jis 
nutapė įžymiąsias freskas tarp 1303-iųjų ir 1305 metų. Poezi- 
joje, be jokios abejonės, karūna priklauso Dantės „Pragarui“, 
pirmajam liaudiška tarme parašytam šedevrui, kuris dienos 
šviesą išvydo 1302 metais netrukus po poeto ištrėmimo iš 
Florencijos. Skulptūroje nėra lygių Mikelandželo „Dovydui“, 
1501 metais iškaltam iš vientiso marmuro bloko. Tie patys 
metai žymi fundamentalią modernaus mokslo revoliuciją, 
nes būtent tada kažkoks Nikolajus iš Torunės nukeliavo į 
Paduvą neva studijuoti medicinos, bet iš tiesų slapta tęsė as- 
tronominius stebėjimus, kurie jam atskleidė uždraustą tiesą. 
Šiandien jis mums pažįstamas Koperniko vardu. Literatūroje 
abejonių nepalieka visų romanų „protėvis“ - „Don Kicho- 
tas“, kuris 1604 metais pirmą kartą kovojo su vėjo malūnais. 
Niekas nenuginčys, kad muzikoje naujus kelius atvėrė geniali 
Bethoveno simfonija: pirmąją savo simfoniją jis sukūrė 1800 
metais, įžūliąją „Herojinę“ simfoniją - 1803-iaisiais, o Penk- 
tąją simfoniją - 1807 metais. 

Tokius faktus išdėsčiau savo tėvui. Žinau, kad kalbėjau vai- 
kiškai naiviai, bet buvau septyniolikos. Maniau, kad nuostabu 
gyventi amžiaus pradžioje. Pranašavau artimiausiais metais 
užplūsiančią novatoriškų darbų ir idėjų bangą. Žmonės ne- 
žinia ką sutiktų paaukoti, kad tik galėtų gyventi likus šimtui 
metų iki pirmo tūkstantmečio pabaigos! 

— Tikrai trykšti entuziazmu, - toks buvo šaltakraujiškas 
mano tėvo atsakymas. Vienintelis atsakymas. Suklydau ne- 
slėpdamas savo jaudulio. Entuziazmą mano tėvas vartojo kaip 
didžiausią pasmerkimo terminą. 

Bet mano entuziazmas pasiteisino. 1905 metais nežinomas 
vokiečių-žydų kilmės šveicarų patentų agentas sukūrė relia- 
tyvumo teoriją. Vos po dvylikos mėnesių mano profesoriai 
Harvarde kalbėjo, kad toks Einšteinas pakeitė mūsų suprati- 
mą apie erdvę ir laiką visiems laikams. Pripažįstu, jog meno 
pasaulyje nieko ypatingo neįvyko. Nebent reikia paminė- 

ti, kad 1903 metais kilo daug triukšmo dėl prancūzo Klodo 
Monė „Vandens lelijų“. Tačiau mano pranašystės žmogaus 
pažinimo srityje vėl išsipildė. 1900 metais Zigmundas Froidas 
išleido veikalą „Sapnų interpretacija“. Mano tėvas tik nusišai- 
pytų. Bet aš buvau įsitikinęs, kad Froidas visiems laikams pa- 
keis mūsų mąstymą. Po Eroido mes jau niekada nežiūrėsime 
į save ar kitus tomis pačiomis akimis. 

Mano motina visada „gindavo“ mus nuo tėvo. Tai mane 
erzino ir šito man nereikėjo - to reikėjo mano vyresniajam 
broliui. Bet jai apginti jo nepavykdavo. Visais atžvilgiais ge- 
riau gimti antram. Sakau taip ne dėl to, kad buvau labiau my- 
limas, bet, kol tėvas prisiruošė griebtis manęs, išmokau būti 
nepaveikiamas. Taigi jis negalėjo man rimtai pakenkti. Tačiau 
aš irgi turėjau Achilo kulną, kurį tėvas ilgainiui rado manyje. 
Tai buvo Šekspyras. 

Tėvas niekada tiesiogiai nepriekaištavo, kad perdėtai ža- 
viuosi Šekspyru. Bet jis aiškiai išreiškė savo nuomonę: ne- 
sveika ir pasipūtėliška labiau domėtis grožine literatūra, ypač 
„Hamletu', nei realiu gyvenimu. Jis tik vieną kartą išsakė savo 
požiūrį šiuo klausimu. Kai buvau trylikos, manydamas, kad 
nieko nėra namuose, garsiai perskaičiau Hamleto žodžius: 
Kas jam Hekubė arba jis Hekubei, kad reikėtų verkt dėl jos? 
Tikriausiai per daug mosavau rankomis itin garsiai sušukda- 
mas ištvirkęs, pasalus, bejausmis niekšas. Visai įmanoma, kad 
truputį persistengiau šaukdamas: O keršte! Fui, fui! Kas per 
šlykštybė! Nežinojau, kad už mano nugaros stovi tėvas ir vis- 
ką stebi. Kai baigiau, jis atsikrenkštė ir paklausė, kas man yra 
Hamletas arba aš jam, kad dėl jo verkiu? 

Nereikia nė sakyti, kad neverkiau. Kiek save prisimenu, 
niekada neverkiau. Tėvas taip pasakė ne tik siekdamas mane 
sugėdinti, bet ir parodyti, kad mano atsidavimas Hamletui yra 
nieko vertas ir visiškai bereikšmis mano ateities planų užmo- 
jams. Jis norėjo man įkalti tai į galvą nuo vaikystės. Jam pavy- 
ko ir, negana to, žinojau, kad jis buvo teisus. 

Tačiau šis žinojimas nesumažino mano atsidavimo Šeks- 
pyrui. Tikriausiai pastebėjote, kad į mano pasaulį pakeitusių 
genijų sąrašą neįtraukiau poeto iš Avono. Taip pat jo neįtrau- 
kiau į sąrašą, kai 1899 metais pateikiau argumentus savo tė- 
vui. Tai buvo strateginis žingsnis. Norėjau pažiūrėti, ar tėvas 
užkibs ant kabliuko. Jam būtų buvę sunku atsispirti panau- 
doti prieš mane mano „numylėtą Šekspyrą“, kaip jį vadin- 
davo tėvas. Jis buvo pernelyg gudrus, kad pacituotų Dikensą 
ar Tolstojų. Tėvas iškart suprato, kad būčiau juos pavadinęs 
klasikiniais šimtmečio vidurio minties galiūnais, egzistuojan- 
čių žanrų meistrais, o ne naujų išradėjais. Bet jis taip pat Ži- 
nojo, esu tuo tikras, kad revoliucingojo genijaus titulo vertas 
Šekspyras. Vadinasi, jis vien dėl to būtų iškart paneigęs mano 
argumentus. 

Galbūt tėvas suuodė spąstus. O gal jis žinojo istoriją ge- 
riau, nei aš tikėjausi? Kad ir kaip būtų, jis nieko nepaklausė, 
todėl neturėjau progos pasakyti, kad „Hamletas“ parašytas 
1600 metais. 

Taip ir negavau progos priminti, kad tikrai esu ne vieninte- 
lis aistringas Šekspyro gerbėjas. Kažkada žmonės buvo pasi- 
rengę dėl „Hamleto“ mirti. Mano tėvas to nežinojo: iš tikrųjų 
beveik visi apie tai buvo pamiršę. Bet kartą dėl „Hamleto“ kilo 
riaušės net čia, aukštu kultūros lygiu nepasižyminčiose Jung- 
tinėse Valstijose. Prieš šešiasdešimt metų amerikiečių akto- 
rius Edvinas Forestas gastroliavo Anglijoje. Ten pamatė, kaip 
Danijos princą vaidina garsusis Viljamas Makredė, aristokra- 
tiškas britų tragikas. Forestas nesirinkdamas žodžių išreiškė 
savo pasibjaurėjimą. Pasak Foresto, kuris buvo raumeningas 
ir užgrūdintas skurdaus demokratinio auklėjimo, pasipūtęs ir 
išlepęs Makredžio Hamletas vaikštinėjo tipendamas absurdiš- 
kais, mažais žingsniukais, žemindamas kilmingą princą. Taigi 
greitai kilo viešas ir plačiai pagarsėjęs kivirčas tarp šių dviejų 
tarptautinių garsenybių. Forestas buvo nušvilptas Anglijoje, o 
kai Makredis atvyko į Ameriką, gavo su kaupu atgal. Publika 

į sceną svaidė abejotino šviežumo kiaušinius, senus batus, va- 
riokus, net kėdes. Kivirčas pasiekė kulminaciją. Tai įvyko 1849 
metų gegužės 7 dieną Manhatane priešais senąjį Astor Place 
operos teatrą, kai penkiolika tūkstančių karingai nusiteiku- 
siųjų susirinko sužlugdyti Makredžio pasirodymo. Nepatyręs 
Niujorko meras, užėmęs šį postą tik prieš savaitę, iškvietė at- 
sargos kariuomenę ir galiausiai davė įsakymą šaudyti į minią. 
Tą vakarą Žuvo apie dvidešimt ar trisdešimt žmonių. 

„Ir viskas dėl tokio nieko, - būtų pasakęs mano tėvas, - dėl 
Hamleto.“ Bet taip visada būna. Žmonėms labiausiai įdomu 
tai, kas mažiausiai realu. Medicina man reiškė realybę. Visa 
tai, ką veikiau prieš medicinos mokyklą, buvo nerealu. Vis- 
kas buvo spektaklis. Tam, kad jo sūnūs pažvelgtų realybei į 
akis - štai kodėl tėvo mirtis buvo prasminga. 

Taip pat yra ir su perkėlimu: pacientas nepaprastai stipriai 
emociškai prisiriša prie gydytojo. Moteriškos lyties pacientė 
lies ašaras dėl savo gydytojo, jam siūlysis, bus pasiruošusi dėl 
jo numirti. Bet visa tai fikcija, fantazija. Tikrovėje jos jausmai 
neturi nieko bendra su gydytoju, į kurio asmenį ji projektuoja 
tam tikrą aistringą, erzinantį afektą, kuris iš realybės nukreip- 
tas į kitą asmenį. Psichoanalitikas apmaudžiai suklys palaikęs 
šiuos dirbtinius, geidulingus ar kupinus neapykantos jausmus 
tikrais. Taip drąsinau save žingsniuodamas koridoriumi į pa- 
nelės Akton kambarį. 


SEPTINTAS SKYRIUS 


vICGN 


Į PANELĖS AKTON apartamentus mane įleido sena moteris 
sušukdama: 

— Atėjo jaunasis gydytojas! 

Mergina sėdėjo ant aukštos sofos po langu, vieną koją pasi- 
kišusi po savimi ir skaitė. Atrodo, tai buvo matematikos vado- 
vėlis. Ji pakėlė akis, bet nepasisveikino. Savaime suprantama, 
juk ji negalėjo kalbėti. Ant lubų kabėjo šviestuvas. Jo ašaros 
formos kristalai lengvai virpėjo tikriausiai dėl giliai po žeme 
dundančių požeminių traukinių. 

Panelė Akton vilkėjo paprasta balta, mėlynais siūlais išsiu- 
vinėta suknele. Ji nesegėjo jokių papuošalų. Jos kaklą, truputį 
virš trapaus raktikaulio, juosė dangaus žydrynės spalvos kak- 
laskarė: ji norėjo užmaskuoti vis dar matomas mėlynes ant 
gerklės. 

Merginos išvaizda taip skyrėsi nuo vakarykščios, kad bū- 
čiau jos neatpažinęs. Vakar jos ilgi plaukai buvo susivėlę, o 
šiandien tobulai sušukuoti ir spindintys, surišti į ilgą arklio 
uodegą. Tąkart nesuvaldomai drebėjusi, šiandien ji buvo gra- 
cingumo įsikūnijimas, aukštai iškėlusi smakrą virš ilgo kaklo. 
Tik jos lūpos liko truputį patinusios toje vietoje, kur buvo 
suduota. 

Išsitraukiau iš savo juodo portfelio keletą sąsiuvinių, dau- 
gybę pieštukų ir rašiklių. Jie buvo skirti ne man, o panelei 

Akton, kad ji galėtų su manimi bendrauti raštu. Paisydamas 
Froido patarimo niekada psichoanalizės seansų metu neužsi- 
rašinėjau pastabų. Bet paskui tiksliai pasižymėdavau pokalbį 
iš atminties. 

- Labas rytas, panele Akton, - pasisveikinau. - Čia jums. 

— Ačiū, - tarė ji. - Kurį man naudoti? 

— Kokį tik... - pradėjau nespėjęs suvokti akivaizdaus fak- 
to. - Jūs kalbate. 

— Ponia Bigs! - šūktelėjo ji. - Įpilkite gydytojui arbatos. 

Aš atsisakiau arbatos. Susierzinau ne tik todėl, kad iškart 
išsidaviau nustebęs, bet kad esu gydytojas, sugebantis piktin- 
tis, jog pacientas pasveiko be mano pagalbos. 

- Jūs atgavote ir atmintį? - paklausiau. 

— Ne, bet jūsų draugas, senasis gydytojas, sakė, kad viskas 
grįš į savo vietas natūraliai, tiesa? 

- Panele Akton, gydytojas Froidas minėjo, kad greičiausiai 
natūraliai atgausite balsą, o ne atmintį, - keista, kad taip pasa- 
kiau, nes visai neatsiminiau tikslių Froido žodžių. 

— Nekenčiu Šekspyro, - leptelėjo ji. 

Ji žvelgė tiesiai man į akis, bet greitai supratau, kas iššaukė 
šią su kontekstu nesusijusią pastabą. Iš po krūvos sąsiuvinių, 
kuriuos jai padaviau, kyšojo mano „Hamleto“ egzempliorius. 
Paėmiau pjesę išjos rankų ir įsidėjau atgal į portfelį. Man knie- 
tėjo paklausti, kodėl ji nekenčia Šekspyro, bet apsigalvojau. 

— Ar pradėsime gydymą, panele Akton? 

Atsidususi kaip pernelyg daug gydytojų mačiusi pacientė, ji 
nusisuko atgręždama man nugarą ir įsižiūrėjo pro langą. Ma- 
tyt, mergina manė, kad ją klausysiu stetoskopu ar apžiūrėsiu 
jos žaizdas. Pasakiau jai, kad mes tik kalbėsimės. 

Ji skeptiškai susižvalgė su ponia Bigs. 

— Koks tai gydymas, daktare? - paklausė. 

- Jis vadinasi psichoanalizė. Viskas labai paprasta. Norė- 
čiau paprašyti išeiti jūsų tarnaitę. Tada, jei malonėsite atsi- 
gulti, panele Akton, jums užduosiu klausimų. Reikės garsiai 

pasakyti bet kokią jums pirmiausia į galvą atėjusią mintį. Pra- 
šau nesirūpinti, jei kilusi mintis atrodys nereikšminga, nepri- 
imtina, ar net nemaloni. Tiesiog kalbėkite apie tai, kas jums 
pirmiausia šauna į galvą, bet ką. 

Ji sumirksėjo. 

— Jūs juokaujat! 

- Visai ne. - Prireikė kelių minučių įveikti merginos dve- 
jones ir dar kelių - atremti jos tarnaitės pareiškimą, kad ji 
niekada negirdėjusi apie tokį dalyką. Bet pagaliau ponią Bigs 
pavyko įtikinti išeiti, o panelę Akton išsitiesti ant sofos. Ji pa- 
sitaisė kaklaskarę, pasitiesino suknelės apačią ir, atrodė, kad ji 
pirmą kartą jaučiasi nejaukiai. Paklausiau, ar jai skauda nuga- 
ros sužeidimus. Ji atsakė neigiamai. Atsisėdęs ant kėdės ten, 
kur ji nemato, pradėjau: 

— Ar galėtumėte papasakoti, ką sapnavote šiąnakt? 

— Prašau atleisti? 

- Panele Akton, esu tikras, kad girdėjote klausimą. 

— Nesuprantu, kuo čia dėti mano sapnai? 

— Mūsų sapnai, - paaiškinau, - susideda iš praėjusios die- 
nos išgyvenimų fragmentų. Bet kuris jūsų prisimintas sapnas 
gali padėti atgauti atmintį. 

— Ojeigu aš nenoriu? - paklausė ji. 

— Jūs sapnavote sapną, kurio nenorėtumėte pasakoti? 

— Ne tai norėjau pasakyti, - tarė ji. - O jei nenoriu prisi- 
minti? Jūs visi manote, kad noriu prisiminti. 

— O aš manau, kad jūs nenorite prisiminti. Jei norėtumėte, 
prisimintumėte. 

— Ką tai turėtų reikšti? - mergina atsisėdo, perverdama 
mane atvirai priešišku žvilgsniu. Paprastai vos tik susipažinę 
su manimi žmonės nejaučia man antipatijos. Šis atvejis, atro- 
do, bus išimtis. - Manote, kad apsimetinėju? 

— Neapsimetinėjate, panele Akton. Kartais mes nenorime 
prisiminti įvykių, nes jie pernelyg skausmingi. Taigi mes juos 
nuslopiname, ypač vaikystės prisiminimus. 

— Aš ne vaikas. 

— Ne tai turėjau omeny, - atsakiau. - Norėjau pasakyti, kad 
galite turėti labai senų prisiminimų, kurių neįsileidžiate į savo 
sąmonę. 

— Apie ką jūs kalbate? Mane užpuolė vakar, o ne prieš dau- 
gelį metų. 

— Taip, ir kaip tik todėl klausiu jūsų apie sapnus. 

Ji įtariai pažvelgė į mane, bet, man meilikaujant, šiaip 
ne taip pavyko ją įtikinti vėl atsigulti. Spoksodama į lubas 
ji tarė: 

— Gydytojau, ar jūs ir kitų pacienčių prašote pasipasakoti 
savo sapnus“ 

— Taip. 

— Kaip tai turėtų būti įdomu! - stebėjosi ji. - O jei sapnai 
labai nuobodūs? Ar jos prisigalvoja įdomesnių? 

— Nesirūpinkite dėl to. 

— Dėl ko. 

— Dėl to, kad jūsų sapnai gali būti nuobodūs, - atsakiau. 

— Aš nieko nesapnavau. Jūs tikriausiai dievinate Ofeliją. 

— Atsiprašau? 

- Už jos paklusnumą. Visos Šekspyro moterys yra kvaišos, 
bet Ofelija pati kvailiausia. 

Tai mane pribloškė. Ko gero, visada žavėjausi Ofelija. Tie- 
są sakant, jaučiuosi iš Šekspyro sužinojęs viską, ką Žinau apie 
moteris. Akivaizdu, kad panelė Akton tyčia keitė temą ir, nors 
dėl to gydymo procesas užtrunka, kartais naudinga psicho- 
analizės metu pažaisti su šiais išsisukinėjimais, nes jie dažnai 
nuveda atgal prie dalyko esmės. 

— Kodėl jums nepatinka Ofelija? - paklausiau. 

- Ji nusižudo, nes mirė jos tėvas, kvailas, apgailėtinas tėvas. 
Ar nusižudytumėte, jei mirtų jūsų tėvas? 

— Mano tėvas mirė. 

Ji užsidengė burną ranka. 

— Atleiskite. 

- Ir aš nusižudžiau, - pridūriau. - Nematau tame nieko 
neįprasto. 

Ji nusišypsojo. 

— Panele Akton, kokios mintys jums kyla pagalvojus apie 
vakarykščius įvykius? 

— Man nekyla jokių minčių, - tarė ji, - tikriausiai todėl, kad 
man amnezija, tiesa? 

Merginos pasipriešinimas manęs nenustebino. Froidas man 
patarė taip lengvai nepasiduoti. Isterinė amnezija pasižymi 
tuo, kad paciento sąmonę spaudžia kažkoks labai nemalonus 
ir seniai pamirštas epizodas iš praeities, kurį atgaivino naujas 
įvykis. O pati sąmonė savo ruožtu smarkiai priešinasi steng- 
damasi neįsileisti nepriimtino prisiminimo. Psichoanalizė pa- 
laiko prisiminimo pusę kovodama prieš nuslopinimo jėgas, 
todėl ji sukelia tiesioginį ir kartais stiprų pasipriešinimą. 

— Niekada nebūna taip, kad mūsų galvoje būtų tuščia, - pa- 
prieštaravau. - Kokia mintis sukasi jūsų galvoje šią akimirką? 

— Būtent dabar? 

— Taip. Negalvokite, tiesiog pasakykite. 

— Gerai. Jūsų tėvas nemirė. Jis nusižudė. 

Akimirką stojo tyla. 

— Iš kur žinote? 

— Klara Banvel man papasakojo. 

— Kas? 

— Džordžo Banvelo žmona, - paaiškino ji. - Ar pažįstate 
poną Banvelą? 

— Ne. Ė 

- Jis yra mano tėvo draugas. Pernai Klara nusivedė mane 
į žirgų lenktynes. Mes jus ten matėme. Ar vakar dalyvavote 
ponios Fiš pokylyje? 

Linktelėjau galva. 

— Dabar jūs sukate galvą, ar mano šeima buvo pakviesta, — 
tarė ji. - Bet bijote paklausti, nes būgštaujate, kad pakvietimo 
negavome. 

— Ne, panele Akton. Sukau galvą, iš kur ponia Banvel suži- 
nojo mano tėvo mirties aplinkybes. 

- Ar nesmagu, kai žmonės žino? 

— Norėtumėte, kad pasijusčiau nesmagiai? 

— Klara sako, kad visoms merginoms tai daro didelį įspūdį, 
jog jūsų tėvas nusižudė. Jos mano, kad tai jums priduoda tam 
tikro žavesio. Atsakau: mes buvome pakviesti. Bet aš nė už ką 
neičiau nė į vieną jūsų pokylį. 

- Tikrai? 

- Taip, tikrai. Man jie šlykštūs. 

— Kodėl? 

— Nes juose taip... taip nuobodu. 

— Juose šlykščiai nuobodu? 

— Gydytojau, ar žinote, kaip verčiama elgtis debiutantė? Iš 
pradžių kartu su motina ji turi aplankyti visus mamos pažįs- 
tamus - užsukti į kokį šimtą namų. Abejoju, ar bent nutuo- 
kiate, kokia tai kankynė. Kiekvienuose namuose moterys be 
perstojo kartoja, kokia atrodai suaugusi, turėdamos omeny 
kai ką... gana bjauraus. Išaušus didžiajai dienai, esi ekspo- 
nuojama kaip koks zoologijos sodo gyvūnas, apie kurį dabar 
visi tik ir kalba. Tada esi priversta ištverti šokių vakarą, ku- 
riame kiekvienas vyras tiki turįs teisę tau meilintis, nesvar- 
bu, kas jis toks, kiek jam metų ar kaip smirda iš jo burnos. 
Ačiū Dievui, man nereikėjo su jais šokti! Šį mėnesį pradedu 
mokytis universitete. Daugiau niekada nepasirodysiu aukš- 
tuomenei. 

Pasirinkau teisę neatsakyti į šį ilgą pasvarstymą, kuris iš es- 
mės atrodė gana įtikinamas. Vietoj to pasiteiravau: 

— Pasakykite, kas nutinka, kai bandote prisiminti. 

— Kaip suprasti „kas nutinka“? 

— Noriu, kad man apibūdintumėte bet kokią mintį, vaizdinį 
ar jausmą, kuris jus aplanko, kai stengiatės prisiminti vaka- 
rykščius įvykius. 

Ji giliai įkvėpė. 

— Prisiminimo vietoje dabar tvyro tamsa. Nežinau, kaip ki- 
taip apibūdinti. 

— Arjūs taip pat ten, tamsoje? 

— Ar aš toje tamsoje? - jos balsas pritilo. - Manau, kad 
taip. 

— Ar ten yra dar kas nors? 

- Kažkokia būtybė, - ji nusipurtė. - Vyras. 

— Kokias mintis jums sukelia šis vyras? 

— Nežinau. Jis priverčia greičiau plakti mano širdį. 

— Jūs bijote? 

Ji sunkiai nurijo seiles. 

- Bijau? Leiskite pagalvoti. Mane užpuolė namuose. Tas 
vyras nepagautas. Net nežinoma, kas jis toks. Manoma, kad 
jis dar slankioja aplink mano namus, ketindamas mane nu- 
žudyti, kai grįšiu. O jūs užduodate tokį įžvalgų klausimą, ar 
aš bijau? 

Gal reikėjo parodyti daugiau užuojautos? Bet nutariau pa- 
minti savo sąžinę. 

— Panele Akton, jūs praradote balsą ne pirmą kartą. 

Ji susiraukė. Mano akys netikėtai nuslydo jos glotniomis 
smakro ir profilio linijomis. 

— Kas jums papasakojo? 

— Vakar ponia Bigs papasakojo policijai. 

— Tai nutiko prieš trejus metus, - atsakė ji ir vos pastebimai 
nuraudo. - Tai visai nesusiję su vakarykščiu įvykiu. 

— Panele Akton, jums nėra ko gėdytis. 

— Man nėra ko gėdytis? 

Išgirdau, kaip ji pabrėžė man, bet nesugebėjau iššifruoti to 
žodžio reikšmės. 

— Mes neatsakingi už savo jausmus, - atsakiau, - todėl ne- 
turėtume gėdytis jokio jausmo. 

— Kvailesnės pastabos nesu girdėjusi per visą savo gyvenimą. 

— Nejaugi? - atsakiau. - O kaip tas mano klausimas: „Ar 
jūs kažko bijote?“ 

— Savaime aišku, kad žmonėms gali būti gėda dėl savo jaus- 
mų. Taip atsitinka visą laiką. 

— Ar jūs gėdijatės to, kas nutiko tada, kai pirmą kartą pra- 
radote balsą? 

— Jūs nė nenutuokiate, kas nutiko, - atkirto ji. Nors jos bal- 
sas to neišdavė, bet staiga ji pasirodė labai pažeidžiama. 

— Todėl ir klausiu. 

— Na, o aš neketinu jums to pasakoti, - atsakė ji ir pakilo 
nuo sofos. - Čia jokia ne terapija. Tai... tuščias smalsavimas. — 
Ji pakėlė balsą. - Ponia Bigs? Ponia Bigs, ar jūs ten? - Durys 
plačiai atsilapojo ir pro jas įvirto ponia Bigs. Ji tikriausiai 
visą laiką stovėjo koridoriuje, be jokios abejonės, prikišusi 
ausį prie rakto skylutės. - Gydytojau Jangeri, - kreipėsi pa- 
nelė Akton į mane. - Aš važiuoju apsipirkti, nes nežinia, kiek 
laiko man teks čia praleisti. Esu tikra, kad rasite kelią į savo 
kambarį. 


„AD 


MERAS PRIVERTĖ koronerį Hugelį laukti valandą korido- 
riuje. Paprastai kantrybe nepasižymintis Hugelis dabar atro- 
dė tiesiog įtūžęs. 

— Tai įžūliausias trukdymas! - užriko jis, pagaliau įleistas į 
mero Maklelano kabinetą. - Reikalauju nuodugnaus tyrimo. 

Džordžas Brintonas Maklelanas jaunesnysis - gerai žino- 
mo pilietinio karo generolo sūnus - buvo intelektualiausias, 
labiausiai prityręs ir perspektyviausiai mąstantis vyras Niu- 
jorko mero poste iš visų jo pirmtakų. 1909 metais tik sau- 
jelė amerikiečių buvo pripažįstami įtakingais italų istorijoje. 
Maklelanas buvo tame sąraše. Sulaukęs keturiasdešimt trejų, 
Maklelanas jau buvo laikraščio redaktorius, teisininkas, rašy- 
tojas, Kongreso narys, Europos istorijos dėstytojas Prinstono 
universitete, Amerikos architektų draugijos narys ir didžiau- 
sio šalies miesto meras. Kai Niujorko miesto tarybos nariai 

1908 metais paruošė įstatymo projektą, draudžiantį moterims 
rūkyti viešumoje, Maklelanas jį vetavo. 

Tačiau jo kaip mero kadencija ėjo į pabaigą. Kiti rinkimai 
turėjo įvykti greičiau nei už devynių savaičių ir, nors kandi- 
datai nebuvo oficialiai įvardyti, Maklelanas iš jokios didesnės 
partijos ar konsorciumo vis dar negavo pasiūlymo kandida- 
tuoti. Jis padarė dvi galimai lemtingas politines klaidas. Pirmą 
kartą jis suklydo 1905 metais, kai sužlugdė Viljamą Randol- 
f4ą Herstą, kuris tuo metu užtvindė laikraščius šmeižiančiais 
straipsniais apie begėdišką Maklelano korupciją. Antrą kar- 
tą - susipykęs su Tamaniu Holu, nekentusiu jo už negalėji- 
mą papirkti. Tamanis Holas vadovavo Demokratų partijai 
Niujorke, o demokratai valdė Niujorką. Tai buvo pelninga są- 
junga: Tamanio vadovavimas kainavo miestui mažiausiai 500 
milijonų dolerių per visus demokratų viešpatavimo metus. Iš 
pradžių Maklelanas buvo Tamanio iškeltas kandidatas. Bet tik 
jį išrinkus atsisakė daryti begėdiškas protekcijas ir nepriėmė 
Tamanio žmonių į atsakingus postus. Jis pašalino liūdnai pa- 
garsėjusius korumpuotus pareigūnus ir daugeliui kitų iškė- 
lė kaltinimus. Maklelanas tikėjosi išplėšti valdžią iš Tamanio 
partijos, bet šio tikslo iki šiol jam pasiekti nepavyko. 

Ant kaštoninio mero stalo, be visų penkiolikos miesto mero 
laikraščių, gulėjo ir šūsnis projekto planų. Juose buvo pavaiz- 
duotas labai aukštai kabantis tiltas, paremtas dviejų milžiniš- 
kų, bet nuostabiai plonų bokštų. Per jį važiavo tramvajai, o 
žemiau buvo šešios kelio juostos, skirtos arkliams, automobi- 
liams ir traukiniams. 

- Ar žinote, Hugeli, - tarė meras, - kad esate jau penktas 
žmogus šiandien, kuris pareikalavo tyrimo dėl vieno ar kito 
dalyko? 

— Kur dingo kūnas? - suurzgė Hugelis. - Ar jis atsistojo ir 
išėjo savo kojomis? 

— Pažvelkite, - atsakė meras, rodydamas į projekto pla- 
nus. - Tai Manhatano tiltas. Jo statyba kainuoja trisdešimt 

milijonų dolerių. Jį atidarysiu jau šiais metais, nors tai būtų 
paskutinis mano darbas einant šitas pareigas. Toji arka Niu- 
jorke yra tiksli Šv. Denio portalo Paryžiuje kopija, tik dvigu- 
bai didesnė. Po šimto metų šis tiltas... 

— Mere Maklelanai, panelė Riverford... 

- Žinau apie panelę Riverford, - staiga valdingai atkirto 
Maklelanas. Jis pažvelgė Hugeliui tiesiai į akis: - Ką pasakyti 
Banvelui? Ką jis pasakys nelaimingai merginos šeimai? Atsa- 
kykite man į šį klausimą. Žinoma, turėjo būti atliktas tyrimas. 
Jūs jau seniai turėjote būti jį atlikęs. 

— Aš? - išpūtė akis koroneris. - Seniai? 

— Hugeli, kiek kūnų mes praradome per pastaruosius šešis 
mėnesius, tarp jų ir du nepaskelbtus atvejus po to, kai, rodos, 
jau pagavome kaltininkus. Dvidešimt? Jūs žinote ne blogiau 
už mane, kur jie dingsta. 

- Juk jūs nenorite pasakyti, kad aš... 

- Žinoma, ne, - tarė meras. - Bet kažkas iš jūsų darbuotojų 
pardavinėja mūsų lavonus medicinos mokykloms. Girdėjau, 
kad už vieną duoda penkis šimtus dolerių. 

- Ar aš kaltas, - suinkštė Hugelis, - dėl savo darbo sąly- 
gų: jokios apsaugos, sargybos, vien krūvos lavonų, nėra kur 
jų dėti?! Kartais jie supūva prieš juos atiduodant. Kiekvieną 
mėnesį raportuodavau apie apgailėtinas sąlygas morge. Bet 
jūs vis tiek palikote mane toje triušidėje. 

— Aš atsiprašau už morgo būklę, - tarė Maklelanas. - At- 
sižvelgiant į išteklius, niekas nebūtų nė pusės tiek taip gerai 
išsivertęs kaip jūs. Bet jūs užsimerkiate prieš lavonų vagystes, 
o aš turiu už tai sumokėti. Iškvoskite kiekvieną darbuotoją. 
Susisiekite su kiekviena medicinos mokykla mieste. Noriu, 
kad tas kūnas būtų surastas. 

- Šio kūno medicinos mokykloje nėra, - paprieštaravo ko- 
roneris. - Aš jau atlikau skrodimą. Dėl Dievo meilės, ventilia- 
vau plaučius, kad galima būtų patvirtinti, jog ji užduso. 

— Kas iš to? 

— Jokia medicinos mokykla nenorės išskrosto lavono. Jiems 
reikia nesugadinto kūno. 

— Taigi vagys suklydo. 

— Nesuklydo, - karštai atrėmė koroneris. - Ją pavogė Žu- 
dikas. 

— Hugeli, valdykitės, - perspėjo meras. - Jūs labai audrin- 
gai reaguojate. 

— Aš puikiai valdausi. 

— Nesuprantu, ką norite pasakyti, - tęsė Maklelanas. - Jūs 
teigiate, kad panelės Riverford žudikas šiąnakt įsibrovė į mor- 
gą ir paspruko su savo aukos lavonu. 

— Būtent. 

— Kodėl? 

— Nes ant merginos, ant jos kūno liko įkalčių, kuriuos jis 
norėjo nuo mūsų paslėpti. 

— Kokių įkalčių? 

Koronerio žandikauliai taip smarkiai dirbo, kad jo smilki- 
niai nusidažė slyvos atspalviu. 

— Įkalčiai yra... jie yra... nesu tikras dėl jų, todėl mes nedel- 
siant privalome atgauti kūną! 

— Hugeli, - tarė meras, - morgas rakinamas, tiesa? 

- Žinoma. 

— Gerai. Ar šįryt spyna buvo išlaužta? Ar aptikote kokių įsi- 
laužimo požymių? 

— Ne, - nenoromis pripažino Hugelis. - Bet turėdamas tin- 
kamą visraktį... 

— Pone koroneri, - tarė Maklelanas, - štai ką jūs nedelsda- 
mas pranešite savo darbuotojams: tam, kuris „suras“ panelę 
Riverford vienoje iš medicinos mokyklų, atiteks penkiolikos 
dolerių premija. Jei ją suras šiandien - dvidešimt penki do- 
leriai. Taip mes ją atgausime. Dabar atsiprašau, esu labai už- 
siėmęs. Geros dienos! - Kai Hugelis nenoriai pasisuko eiti, 
meras staiga pakėlė akis nuo stalo. - Palūkėkite! Palūkėkite! 
Ar sakėte, kad panelė Riverford užduso? 

— Taip, - atsakė koroneris. - O ką? 

— Kaip užduso? 

— Užveržiant kaklą. 

— Ji buvo pasmaugta? - pasitikslino Maklelanas. 

— Taip. O ką? 

Meras antrą kartą nekreipė dėmesio į koronerio klausimą. 

— Ar ant jos kūno buvo kokių kitų žaizdų? 

- Viskas parašyta mano ataskaitoje, - pasipiktinęs atsakė 
Hugelis, kurį dabar labai įžeidė žinia, kad meras neperskaitė 
jo ataskaitos. - Mergina buvo plakama. Rasta plėštinių žaizdų 
ant sėdmenų, nugaros ir krūtinės. Be to, jai buvo du kartus 
įpjauta oda ypač aštria geležte S2 ir L2 sankirtoje. 

— Kur? Hugeli, prašau kalbėti angliškai. 

— Abiejų kojų šlaunų vidinės pusės viršuje. 

— Dieve mano! - žioptelėjo meras. 


„AD 


NULIPAU ŽEMYN VĖLYVŲ PUSRYČIŲ, mėgindamas į vietas 
sudėlioti susitikimo su panele Akton detales. Prie stalo sėdėjo 
Jungas ir skaitė amerikietišką laikraštį. Atsisėdau prie jo. Kiti 
buvo išvykę į Metropoliteno muziejų. Jungas paaiškino, kad 
liko viešbutyje, nes ketino šį rytą skambinti gydytojui Onufui, 
neuropsichiatrui iš Elis Ailendo. 

Pirmą kartą likau vienas su Jungu. Atrodė, kad jis buvo 
gerai, draugiškai nusiteikęs. Jungas prisipažino miegojęs va- 
kar visą popietę, ir ilgas pogulis jam išėjo tik į gera. Iš tikrų- 
jų blyškumas, kuris man vakar kėlė nerimą, buvo pastebimai 
sumažėjęs. Jis neslėpė, jog taip pat gerėjo jo nuomonė apie 
Ameriką. 

- Amerikiečiams paprasčiausiai trūksta literatūros, - pažy- 
mėjo jis, - o ne apskritai kultūros. 

Manau, kad Jungas norėjo pasakyti komplimentą. Kad ir 
kaip būtų, norėdamas parodyti, kad amerikiečiai ne tokie jau 

tamsuoliai, papasakojau jam istoriją apie Astor Place operos 
teatre vykusias riaušes dėl Šekspyro. 

— Taigi amerikiečiai norėjo vyriško amerikietiškojo Ham- 
leto, - susimąstęs palingavo galva Jungas. - Jūsų pasakojimas 
patvirtina mano nuomonę. Vyriškasis Hamletas prieštarauja 
logikai. Kaip mano prosenelis sakydavo, Hamletas simboli- 
zuoja moteriškąją vyro pusę: protaujantis, įsigilinęs į vidų, 
pakankamai jautrus, kad pamatytų dvasinį pasaulį, bet nepa- 
kankamai stiprus pakelti jam užkrautą naštą. Tikras išban- 
dymas yra suderinti abu dalykus: girdėti kito pasaulio balsus, 
bet gyventi šiame tik imantis realių veiksmų. 

Suglumau dėl tų Jungo paminėtų „balsų“, - galbūt pasą- 
monės? — bet buvau patenkintas, kad jis turi nuomonę apie 
Hamletą. 

— Tu apie Hamletą kalbi beveik taip pat kaip ir Gėtė, - pa- 
sakiau. - Gėtė būtent taip aiškino Hamleto nesugebėjimą 
veikti. 

— Juk minėjau, kad toks buvo mano prosenelio požiūris, - 
atsakė Jungas, gurkšnodamas kavą. 

Susigaudžiau ne iškart. 

— Gėtė buvo jūsų prosenelis? 

— Froidas iš visų poetų labiausiai vertina Gėtę, - atsakė Jun- 
gas. - Džounsas, atvirkščiai, vadina jį ditirambininku. Įsivaiz- 
duojate? Tik anglas gali taip pasakyti. Nesuprantu, ką jame 
mato Froidas, - Džounsas, kurį turėjo omenyje Jungas, neabe- 
jotinai buvo Ernestas Džounsas, Froido pasekėjas britas, dabar 
gyvenantis Kanadoje, žadėjęs rytoj atvykti pas mus į vakarėlį. 
Jau padariau išvadą, kad Jungas nori išvengti mano klausimo. 
Bet tada jis pridūrė: - Taip, esu Karlas Gustavas Jungas tre- 
čiasis. Pirmasis, mano senelis, buvo Gėtės sūnus. Visi tai žino. 
Įtarimai dėl žmogžudystės, žinoma, buvo absurdiški. 

— Nežinojau, kad Gėtė buvo kaltinamas žmogžudyste. 

- Aišku, kad ne Gėtė,- pasipiktinęs atšovė Jungas, - 
o mano senelis. Aš tikrai į jį labai panašus. Jie suėmė jį už 

žmogžudystę, bet tai buvo tik pretekstas. Tačiau jis parašė 
gana gerą romaną apie žmogžudystę pavadinimu „Įtariama- 
sis“, kuriame aprašo nekaltą vyrą, pripažintą kaltu Žmogaus 
nužudymu, arba bent jau jis atrodo niekuo dėtas. Po to mano 
senelį ėmėsi ginti fon Humboldtas. Žinote, Jangeri, beveik no- 
rėčiau, kad jūsų universitetas nesuteiktų vienodų garbės var- 
dų Froidui ir man. Jis labai jautrus tokiems dalykams. 

Nesuvokiau, ką atsakyti į tokį netikėtą Jungo pasisakymą. 
Klarko universitetas neketino suteikti vienodų garbės vardų 
Froidui ir Jungui. Visiems buvo žinoma, kad Froidas buvo 
centrinė Klarko universiteto iškilmingo paminėjimo figūra, 
svarbiausias pranešėjas, skaitantis visas penkias paskaitas. 
Tuo tarpu Jungas paskutinę akimirką pakeitė atsisakiusį at- 
vykti dalyvį. 

Bet Jungas nelaukė atsakymo. 

— Kaip supratau, vakar klausėte Froido, ar jis tikintis. Įžval- 
gus klausimas, Jangeri. - Tai buvo dar vienas kartas, kai Jun- 
gas neparodė palankios reakcijos jokiems mano ištartiems 
žodžiams. - Be jokios abejonės, jis jums pasakė, kad netiki. Jis 
yra genijus, bet jo nuovoka jį pražudys. Visą gyvenimą tyrinė- 
jęs patologiškus, sunykusius ir žemų aistrų kamuojamus indi- 
vidus, žmogus gali prarasti tikėjimą tyra, aukštesniąja dvasia. 
Pavyzdžiui, aš netikiu, kad Žmogus iš esmės yra tik kūniška 
būtybė. O jūs? 

— Nežinau, daktare Jungai. 

— Bet jūsų ta mintis neužvaldo. Ji savo esme nėra jums pa- 
traukli, o jiems - priimtina. 

Paklausiau, apie ką tokius jis kalba. 

— Apie visus, - atsakė Jungas. - Apie Brilą, Ferencį, Adlerį, 
Abrahamą, Štekelį. Jį supa tokie žmonės. Jie visi nori tai, kas 
kilnu, nužeminti iki genitalijų ir ekskrementų. Sielos negali- 
ma įsprausti į kūno rėmus. Net Einšteinas, būdamas vienas iš 
jų, netiki, kad galima atmesti Dievą. 

— Albertas Einšteinas? 

— Jis dažnas svečias mano namuose, - atsakė Jungas. - Bet 
jis taip pat turi tą patį polinkį viską supaprastinti. Jis visą vi- 
satą paremtų matematinėmis taisyklėmis. Tai ypač būdinga 
žydiškam protui, tiksliau, vyriškos giminės žydams. Žydės 
moterys yra paprasčiausiai agresyvios. Brilo žmona yra tipiš- 
kas to pavyzdys - protinga, patraukli, bet labai agresyvi. 

— Daktare Jungai, abejoju, kad Roza yra žydė, - papriešta- 
ravau. 

— Roza Bril? - nusijuokė Jungas. - Moteris tokia pavarde 
gali būti tik vienos religijos. 

Nieko neatsakiau. Matyt, Jungas pamiršo, kad Rozos pa- 
vardė ne visada buvo Bril. 

— Arijų, - tęsė Jungas, - prigimtis yra kitokia. Jie nesisten- 
gia visko supaprastinti iki žmogaus lygio. Čia, Amerikoje, 
pastebima panaši tendencija supaprastinti. Bet ji kiek kito- 
kia. Viskas čia skirta vaikams ir pateikta pernelyg paprastai, 
kad vaikas suvoktų viską - ir ženklus, ir reklamą. Net žmonių 
eisena vaikiška: eina mosikuodami rankomis. Įtariu, kad tai 
yra jų bendro gyvenimo su negrais pasekmė. Jie geraširdiška 
rasė ir labai religinga, bet tokia vaikiškai naivi. Amerikiečiai 
jums daro milžinišką įtaką. Dar pastebėjau, kad jūsų pietie- 
čiai kalba su negrų akcentu. Tai rodo, kad jūsų šalyje vyrau- 
ja matriarchatas. Moteris, be abejo, yra dominuojanti figūra 
Amerikoje. Jūs, vyrai amerikiečiai, esate avys, o jūsų moterys 
vaidina plėšrius vilkus. 

Man nepatiko Jungo veido spalva. Iš pradžių pamaniau, 
kad ji pagyvėjo. Dabar jis atrodė per daug įraudęs. Jo mąsty- 
mo proceso eiga mane taip pat neramino dėl keleto priežas- 
čių. Jungas kalbėjo padrikai, mintis dėstė nelogiškai, ir jo pra- 
simanymai man kėlė nerimą. O visų svarbiausia, mano nuo- 
mone, Jungas manė pernelyg gerai išmanantis apie Ameriką 
kaip asmuo, kuris šalyje svečiuojasi vos dvi dienas - ypač apie 
Amerikos moteris. Pakeičiau temą pranešdamas jam, kad ką 
tik baigiau pirmąjį psichoanalizės seansą su panele Akton. 

Jungo balsas tapo atšiaurus. 

— Ką? 

— Ji apsistojo apartamentuose viršuje. 

- Jūs atliekate psichoanalizę su ta mergina čia, viešbutyje? 

— Taip, daktare Jungai. 

— Aišku, - jis nenuoširdžiai palinkėjo man sėkmės ir paki- 
lo eiti. Paprašiau perduoti linkėjimus gydytojui Onufui. Aki- 


wv.-)- oo 


pasakė, kad su malonumu perduos linkėjimus. 


AŠTUNTAS SKYRIUS 


IGN 


RYTINĖJE HADSONO UPĖS pakrantėje, šešios mylios į šiau- 
rę nuo Niujorko, stovėjo XIX amžiuje pastatytas milžiniškas, 
išsiplėtojęs, raudonų plytų Viktorijos laikų stiliaus gydymo įs- 
taigos pastatas su šešiais flygeliais, mažais langais ir centriniu 
bokšteliu. Tai buvo Matyvano valstybinė ligoninė nepakalti- 
namiesiems. 

Matyvano bepročių namai buvo palyginti silpnai saugomi. 
Juk 550 gyventojų ne kaliniai. Jie paprasčiausiai buvo nepa- 
kaltinami. Daugeliui iš viso nebuvo pateikti kaltinimai, o ku- 
riems jie buvo pateikti, buvo pripažinti nekaltais. 

1909 metų žinios apie psichines ligas nebuvo išsamiai 
moksliškai pagrįstos. Matyvane apie 10 proc. gyventojų vie- 
nintele beprotystės priežastimi buvo laikoma masturbacija. 
Daugeliui kitų diagnozuotas paveldimas pamišimas. Tačiau 
gydytojai daugumą ligonių stipriai spaudė pasakyti, kas juos 
išvedė iš proto, arba jie galbūt tikrai išprotėjo. 

Smurtaujantys ir siautėjantys buvo sugrūsti į perpildytus 
kambarius minkštomis sienomis ir grotuotais langais. Kitų 
ar kokios nors „pasikalbėjimo priemonės“. Matyvane buvo 
praktikuojama vienintelė terapija - protinė higiena. Gydy- 
mas buvo toks: ankstyvas kėlimasis ir nesunkus, bet atimantis 
daug laiko darbas (daugiausia sodinti ir prižiūrėti daržoves 

tūkstančius akrų užimančiame ūkyje aplink ligoninę); pamal- 
dos sekmadieniais; tuo pačiu metu, penktą valandą, kasdien 
patiekiama vakarienė valgykloje; šachmatai ar kita naudinga 
pramoga vakare, ir ėjimas anksti miegoti. 

Palatoje Nr. 3121 pacientas savo dienas leido kitaip. Jam 
priklausė kambariai nuo Nr. 3122 iki Nr. 3124. Jis, priešin- 
gai nei kiti gyventojai, miegojo ne ant gulto, bet dvigulėje 
lovoje. Miegodavo ilgai. Kadangi nemėgo skaityti knygų, 
paštu gaudavo keletą Niujorko dienraščių ir visus savaiti- 
nius žurnalus, kuriuos perskaitydavo valgydamas virtą kiau- 
šinį. Tuo tarpu jo kolegos pacientai būriu traukdavo į fermą 
rytiniam darbui. Porą kartų per savaitę jis susitikdavo su 
advokatais. Penktadienio vakarais pats geriausias vyriausia- 
sis virėjas iš Delmonicos restorano atvažiuodavo traukiniu 
paruošti jam vakarienės, kurią jis valgydavo savo asmeninia- 
me valgomajame. Šampaną ir kitus alkoholinius gėrimus jis 
dosniai dalydavosi su nedideliu Matyvano sargų personalu, 
su kuriais naktimis lošdavo pokerį. Pralošęs pokerį jis daž- 
nai daužydavo daiktus: butelius, langus, kartais sulaužydavo 
kėdę. Todėl sargai stengdavosi, kad jis kuo rečiau praloštų: 
jau geriau Žaidžiant kortomis paaukoti keletą penkių cen- 
tų monetų, nei netekti pinigų, kuriuos jis mokėdavo jiems 
už privilegiją nesilaikyti ligoninės taisyklių. Jie kraudavosi į 
kišenes dosniai dalijamus turtus, vis atveždami merginų jo 
pramogoms. 

Tačiau tai padaryti ne taip lengva. Įsivesti merginų nebu- 
vo jokia problema. Bet pacientas, esantis palatoje Nr. 3121, 
turėjo išlavintą skonį. Jam patiko jaunos ir gražios merginos. 
Vien jau ši būtina sąlyga apsunkino sargybinių darbą: jie tu- 
rėjo užsidirbti pinigus sąžiningai ir tiesiog negalėjo atvesti bet 
kokios nusivalkiojusios ar senos girtuoklės. Negana to, kai jie 
surasdavo tinkamą merginą, ji niekada neateidavo daugiau 
kaip du kartus, nors ir gaudavo dosnų atlygį. Praėjus dvylikai 
mėnesių sargybiniai jau beveik neturėjo, ką atvesti. 

1909 metų paskutinę rugpjūčio dieną, antradienį, pirmą 
valandą dienos į kambarį Nr. 3121 įskubėję du džentelmenai 
nuodugniai apsvarstė šią problemą ir ją išsprendė, bent taip 
jiems atrodė. Tai buvo ne sargybiniai. Vienas buvo apkūnus 
vyras su labai savimi patenkinta veido išraiška ir kieta vyriš- 
ka skrybėle, o kitas - elegantiškas pagyvenęs džentelmenas su 
laikrodžio grandinėle, karančia iš liemenės kišenės, sulysusiu 
veidu ir pianisto rankomis. 


„AD 


KoORONERIS NET APSIPUTOJO IŠ PYKČIO, kai meras Ma- 
klelanas papasakojo jam apie įvykius Aktonų rezidencijoje. 

— Kas jums yra, Hugeli? - pasiteiravo meras. 

— Man nebuvo pranešta. Kodėl man nepasakėte? 

— Nes jūs esate koroneris, - tarė Maklelanas. - Niekas ne- 
buvo nužudytas. 

— Bet nusikaltimai yra faktiškai identiški, - suurzgė Hugelis. 

— Nežinojau, - tarė meras. 

— Jei būtumėte skaitęs mano ataskaitą, žinotumėte! 

— Hugeli, dėl Dievo meilės, nurimkite! - Maklelanas liepė 
koroneriui sėstis. Kai vyrai dviese smulkiau paanalizavo abu 
nusikaltimus, Hugelis pareiškė, kad negali būti jokios abejo- 
nės: Elizabetos Riverford žudikas ir Noros Akton užpuolikas 
yra vienas ir tas pats Žmogus. 

— Viešpatie! - sumurmėjo meras. - Gal perspėti miesto gy- 
ventojus? 

Hugelis nusijuokė ir numojo ranka. 

— Paskelbti, kad mūsų gatvėse šmirinėja aukštuomenės 
merginų žudikas? 

Maklelaną sutrikdė koronerio balso tonas. 

— Na, taip, manau, arba kažką panašaus. 

— Vyrai nepuldinėja jaunų moterų be jokios priežasties, — 
pareiškė Hugelis. - Nusikaltimai turi motyvus. Skotlend Jar- 

das taip ir nesugavo Riperio, nes nesurado ryšio tarp aukų. Jie 
net nesistengė susieti nusikaltimų. Tą akimirką, kai nuspren- 
dė, kad susidūrė su pamišėliu, byla žlugo. 

— Dieve mano, žmogau, juk nenorite pasakyti, kad čia Ri- 
perio darbas? 

— Ne, ne, ne, - atsakė koroneris susierzinęs ir gestikuliuo- 
damas rankomis. - Sakau, kad šie du užpuolimai nėra atsi- 
tiktiniai. Juos kažkas sieja. Suradę ryšį pagausime nusikaltėlį. 
Jums nereikia viešumo. Jums tik reikia apginti merginą. Jis 
jau norėjo ją nužudyti. O dabar ji vienintelė, galinti atpažinti 
jį teisme. Nepamirškite: nusikaltėlis nežino, kad ji prarado at- 
mintį. Jis tikrai mėgins pabaigti pradėtą darbą. 

— Ačiū Dievui, perkėliau ją į viešbutį, - tarė Maklelanas. 

— Ar kas nors žino, kur ji yra? 

— Niekas, išskyrus mus ir, žinoma, gydytojus. 

— Ar pranešėte apie tai kokiems šeimos draugams? - pa- 
klausė Hugelis. 

— Aišku, ne, - pasipiktino Maklelanas. 

- Gerai. Tada ji kol kas saugi. Ar ji ką nors šiandien pri- 
siminė“ 

— Nežinau, - liūdnai palingavo galva Maklelanas. - Man 
nepavyko susisiekti su gydytoju Jangeriu. - Meras svarstė, 
ką jam daryti. Jis norėjo paskambinti senajam generolui Bin- 
gamui, nuolatiniam policijos komisarui. Bet Maklelanas vos 
prieš mėnesį išstūmė Bingamą į pensiją. Šis atsisakė refor- 
muoti policijos pajėgas, bet pats buvo nepaperkamas ir žino- 
jo, ką reikia daryti. Meras būtų laimingas, kad nebūtų paaiš- 
kėję, jog Beikeris, naujasis komisaras, nebūtų toks neišmanė- 
lis. Vienintelė Beikerio pokalbių tema buvo beisbolas, ir kiek 
daug pinigų šioje srityje galima užsidirbti. „Hugelis, - pagal- 
vojo meras, - yra vienas labiausiai patyrusių vyrų visoje po- 
licijoje. Ne, labiausiai patyręs žmogžudysčių skyriuje.“ Jeigu 
jam atrodo, kad šios informacijos nereikia viešinti, jis tikriau- 
siai teisus. Laikraščiai tikrai priskaldytų malkų, sukeldami vi- 

suotinę paniką, apipiltų merą pamazgomis, kai tik sužinotų 
(o jie tikrai sužinotų) apie dingusį pirmosios aukos kūną. Be 
to, Maklelanas pažadėjo Banvelui, kad policija pasistengs ty- 
liai išaiškinti nusikaltimą. Džordžas Banvelas buvo vienas iš 
nedaugelio merui likusių draugų. Maklelanas nusprendė pa- 
klausyti Hugelio patarimo. 

— Na, gerai, - tarė Maklelanas. - Kol kas pavojaus varpais 
neskambinsime. Tikėkimės, kad jūs teisus, pone Hugeli. Su- 
raskite man tą žudiką. Tučtuojau važiuokite į Aktonų namus. 
Tyrimui vadovausite ten. Ir prašau pasakyti Litlmorui, kad 
nedelsiant atvyktų į mano biurą. 

Hugelis paprieštaravo. Valydamasis akinius jis primi- 
nė merui, kad jis yra „tik koroneris“. Į koronerio pareigas 
neįeina bastytis skersai išilgai po miestą kaip eiliniam de- 
tektyvui. Maklelanas nurijo savo susierzinimą. Jis patikino 
koronerį, jog tik jam galima patikėti tokią delikačią ir svar- 
bią bylą. Visi Žino, kad jo akys pačios skvarbiausios visoje 
policijoje. Hugelis mirkčiodamas, lyg išreikšdamas visišką 
pritarimą šiems teiginiams, sutiko nuvažiuoti į Aktonų re- 
zidenciją. 

Kai tik koroneris uždarė jo kabineto duris, Maklelanas pa- 
sikvietė sekretorę. 

— Paskambink Džordžui Banvelui, - paliepė jai. Sekretorė 
pranešė merui, kad ponas Banvelas skambino visą rytą. - Ko 
jis norėjo? - paklausė meras. 

— Jis buvo gana šiurkštus, Jūsų kilnybe, - atsakė ji. 

— Viskas gerai, panele Nevil. Ko jis norėjo? 

Panelė Nevil perskaitė iš savo stenografuotų užrašų: 

— Sužinoti, „kas, po velnių, nužudė panelę Riverford; kodėl 
tas prakeiktas koroneris taip ilgai daro skrodimą, ir kur jo 
pinigai . 

Meras giliai atsiduso. 

— Kas, kodėl ir kur. Dar pamiršo paklausti kada, - Makle- 
lanas žvilgtelėjo į laikrodį. Kada greitai baigsis jam pačiam. 

Daugiausia po dviejų savaičių turi būti paskelbti kandidatai 
į mero postą. Jis neturi jokios vilties, kad Tamanis dabar jį 
iškels kandidatu. Jo vienintelis šansas kandidatuoti kaip ne- 
priklausomam ar visiems bendram kandidatui. Bet tokiai 
rinkiminei kampanijai reikia pinigų ir geros reklamos, o ne 
naujienų apie keletą neišaiškintų išpuolių prieš aukštuome- 
nės merginas. - Perskambinkite Banvelui, - pridūrė jis pa- 
nelei Nevil. - Perduokite jam, kad susitinkame po pusantros 
valandos Manhatano viešbutyje. Jis neprieštaraus. Jo darbas 
netoliese, todėl jis galės užsukti bet kuriuo atveju. Ir suraskite 
Litlmorą. 

Po pusvalandžio detektyvas prisistatė į mero kabinetą. 

— Jūsų kilnybe, norėjote mane matyti? 

— Pone Litlmorai, - tarė meras, - ar girdėjote apie dar vie- 
ną užpuolimą? 

— Taip, sere. Ponas Hugelis man papasakojo, sere. 

— Gerai. Detekyve, ši byla man labai svarbi. Aš pažįstu Ak- 
toną, o Džordžas Banvelas yra senas mano draugas. Noriu 
žinoti visas tyrimo detales ir pageidauju didžiausio diskretiš- 
kumo. Kuo greičiausiai nuvykite į Manhatano viešbutį. Su- 
raskite gydytoją Jangerį ir išsiaiškinkite, ar padaryta kokia pa- 
žanga. Jei yra naujos informacijos, iškart paskambinkite man. 
Ir, detektyve, pasistenkite likti nepastebimas. Negali kilti nė 
menkiausio įtarimo, kad viešbutyje gyvena galima žmogžu- 
dystės liudytoja. Nuo to gali priklausyti merginos gyvybė. Ar 
suprantate“ 

— Taip, sere, pone mere, - atsakė Litlmoras. - Raportuoti tik 
jums, sere, ar komisarui Keriui iš Žmogžudysčių skyriaus? 

- Jūs raportuosite ponui Hugeliui, - tarė meras, - ir man. 
Norėčiau, kad ši byla bet kokia kaina būtų išaiškinta, Litlmo- 
rai. Ar turite koronerio pateiktą žudiko aprašymą? 

- Taip, sere, - padvejojęs atsakė Litlmoras. - M-m... ar gali- 
ma užduoti vieną klausimą, sere? O jeigu koronerio pateiktas 
žudiko aprašymas neteisingas? 

— Ar turite priežasčių manyti, kad jis neteisingas? 

— Aš manau... - tarė Litlmoras, - manau, kad su tuo gali 
būti susijęs kinas. 

— Kinas? - pakartojo meras. - Ar pasakėte apie tai ponui 
Hugeliui? 

— Jis nesutinka, sere. 

— Aišku. Na, patarčiau tau pasitikėti ponu Hugeliu. Detek- 
tyve, aš Žinau, kad jis yra... šiek tiek įžeidus... Bet privalote 
nepamiršti, kaip sunku sąžiningam Žmogui dirbti beveik be 
įvertinimo. Tuo tarpu nedori žmonės maudosi turte ir šlovė- 
je. Štai kodėl korupcija yra tokia pražūtinga. Ji pamina gerų 
žmonių valią. Hugelis yra nepaprastai geras specialistas. Jis 
palankiai jus vertina, detektyve, ir paprašė, kad šią bylą pa- 
skirčiau tirti būtent jums. 

— Tikrai, sere? 


— Tikrai. Dabar paskubėkite, pone Litlmorai. 
„AD 


BUVAU BEIŠEINĄS iš viešbučio, kai susidūriau su apsipirk- 
ti išsiruošusia mergina ir jos tarnaite ponia Bigs. Prie jų jau 
stojo samdyta karieta. Kadangi gatvės danga buvo duobėta, 
žemėta ir su išdžiūvusio purvo vėžėmis, įkėliau panelę Akton 
į karietą. Bekeldamas sutrikau pastebėjęs, kad jos lieknutį lie- 
menį beveik galėjau apimti abiem rankomis. Norėjau padėti 
ir poniai Bigs, bet geroji moteriškė atsisakė pagalbos. 

Panelei Akton pasakiau, kad laukiu mūsų susitikimo rytoj 
ryte. Ji paklausė, apie ką kalbu. Paaiškinau, kad turėjau ome- 
ny jos kitą psichoanalizės seansą. Ranką laikiau ant atidarytų 
karietos durelių. Ji, stipriai trūktelėjusi, užtrenkė dureles, nu- 
stumdama mane. 

— Nesuprantu, kas jus visus apsėdo, - susiraukė ji. - Dau- 
giau nenoriu jokių jūsų seansų. Aš viską prisiminsiu pati. Tie- 
siog palikite mane ramybėje. 

Karieta nuvažiavo. Sunku apsakyti mane užplūdusius jaus- 
mus, kai nulydėjau ją akimis. Kad buvau nusivylęs - tai būtų 
netikslus apibūdinimas. Tą akimirką troškau, jog mano įsi- 
tempęs kūnas, prasivėrus gatvės purvui, prasmegtų skradžiai 
žemę. Brilui reikėjo pavesti atlikti psichoanalizę. Patyręs tera- 
pijos specialistas, vyriausiasis miesto gydytojas, būtų susido- 
rojęs su šia užduotimi geriau nei aš, taip nemokšiškai bandy- 
damas imituoti psichoanalitiką. 

Susimoviau net nepradėjęs. Mergina atsisakė psichoana- 
lizės, o aš nesugebėjau priversti jos persigalvoti. Ne, per stip- 
riai spausdamas sukėliau atmetimo reakciją net nespėjus 
padėti tvirto pagrindo. Tiesa buvo ta, kad tai, ką ji pasakė, 
buvau nepasiruošęs išgirsti. Pamiršau net Froido įspėji- 
mą, jog ji gali atgauti balsą per naktį. Turėjau apsidžiaug- 
ti dėl to, kad ji atgavo balsą. Bet, užuot įvertinęs tai kaip 
patį sėkmingiausią įvykį, išsimušiau iš vėžių. Įsivaizdavau 
esąs kantrus ir be galo supratingas gydytojas. Tačiau į jos 
pasipriešinimą reagavau pradėdamas teisintis ir gintis kaip 
nevėkšla mėgėjas. 

Ką reikės pasakyti Eroidui? 


„AD 


PAKELIUI Į MANHATANO VIEŠBUTĮ detektyvas Litlmoras 
praėjo jauną džentelmeną, padedantį į karietą įlipti jaunai 
ledi. Šie du asmenys simbolizavo visiškai svetimą Litlmorui 
pasaulį. Jie abu buvo gražūs pažiūrėti, išsipustę tokiais puoš- 
niais drabužiais, kokius gali sau leisti tik aukštesnis visuo- 
menės sluoksnis. Jaunasis džentelmenas buvo aukštas, tam- 
siaplaukis ir su tvirtais skruostikauliais, jaunoji ledi labiau 
priminė angelą. Litlmorą pribloškė jos nežemiškas grožis. 
O džentelmeno judesiai, kai jis kėlė jaunąją ledi į karietą, spin- 
duliavo grakštumu ir rafinuotumu, kurio taip trūko pačiam 
Litlmorui. 

Visa tai nė kiek nejaudino detektyvo. Jis nepavydėjo jau- 
najam džentelmenui, ir jam labiau patiko tarnaitė Betė negu 
ši angeliška jaunoji ledi. Bet tą akimirką jis pasiryžo išmokti 
judėti taip kaip tas džentelmenas. Tai jis gali išsiaiškinti ir pa- 
mėgdžioti. Litlmoras įsivaizdavo save lygiai taip pat keliantį į 
karietą Betę. Jei jis kada nors važinės karieta, būtinai vėžinsis 
su Bete. 

Po minutės, greitai persimetęs keliais žodžiais su regis- 
tratūros administratoriumi, Litlmoras išlėkė į lauką prie to 
paties jauno vyro, kuris nejudėdamas stovėjo vietoje. Sunė- 
ręs rankas už nugaros, jis žvelgė į nutolstančią karietą taip 
nepaprastai susikaupęs, kad Litlmoras pamanė, jog jam kaž- 
kas negerai. 

- Jūs esate gydytojas Jangeris, tiesa? - paklausė detektyvas. 
Jokio atsakymo. - Ar gerai jaučiatės, drauguži? 

- Atleiskite? - atsiliepė jaunasis džentelmenas. 

- Jūs gydytojas Jangeris, taip? 

— Deja. 

— Aš detektyvas Litlmoras. Mane atsiuntė meras. Ar toje 
karietoje buvo panelė Akton? - Detektyvas matė, kad jo pa- 
šnekovas nesiklauso. 

— Prašau atleisti, - atsakė Jangeris. - Kas jūs toks sakė- 
te esąs“ 

Litlmoras prisistatė iš naujo. Jis paaiškino, kad panelės Ak- 
ton užpuolikas praėjusio sekmadienio naktį nužudė kitą mer- 
giną, bet policija vis dar neturi jokių liudytojų. 

— Daktarėli, ar panelė ką nors prisiminė? 

Jangeris papurtė galvą. 

— Panelė Akton atgavo balsą, bet vis dar neprisimena įvykio. 

— Viskas man atrodo gana keista, - neslėpė detektyvas. - Ar 
žmonės dažnai praranda atmintį? 

— Ne, - atsakė Jangeris, - bet taip nutinka. Ir ypač po tokių 
dalykų, kuriuos teko patirti panelei Akton. 

Ei jos sugrįžta? 

Iš tikrųjų panelės Akton karieta apsisuko kvartalo gale ir 
važiavo atgal prie viešbučio. Kai ji sustojo, panelė Akton pa- 
aiškino Jangeriui, kad ponia Bigs pamiršo atiduoti jų kamba- 
rio raktą administratoriui. 

— Duokite man, - pasiūlė Jangeris ir ištiesė ranką. - Aš nu- 
nešiu. 

— Ačiū, bet galiu ir pati, - atkirto panelė Akton, iššokdama 
iš karietos be pagalbos ir praeidama pro Jangerį nė nežvilg- 
telėdama į jo pusę. Jangeris nieko neparodė, bet Litlmoras iš- 
kart atpažino moterišką atkirtį ir užjautė gydytoją. Tuo metu 
jam į galvą atėjo kita mintis. 

— Sakykit, daktarėli, - tarė jis, - ar jūs leidžiate panelei Ak- 
ton taip vaikštinėti po viešbutį, turiu omenyje, vienai? 

— Šiuo klausimu nelabai ką galiu pasakyti. Tiesą sakant, 
nieko. Bet ne, manau, kad iki dabar ją lydėjo tarnaitė arba 
policijos pareigūnas. O ką? Gresia pavojus? 

— Neturėtų grėsti, - tarė Litlmoras. Koroneris jam pasakė, 
kad žudikas nežino, kur apsistojusi panelė Akton. Tačiau de- 
tektyvas jautėsi vis tiek nejaukiai. Visa byla buvo beprotiška: 
mirusi mergina, apie kurią niekas nieko nežino, žmonės pra- 
randa atmintį, kinai pabėga, iš morgo dingsta kūnai. - Bet ne- 
pakenks, jei apsidairysime. 

Detektyvas grįžo į viešbutį kartu su Jangeriu. Jiems stebint 
miniatiūrinę panelę Akton kitoje apskrito, kolonomis parem- 
to vestibiulio pusėje, Litlmoras prisidegė cigaretę. Kambario 
raktą grąžinantis vyras tiesiog būtų numetęs jį ant stalo ir iš- 
ėjęs, bet panelė Akton kantriai stovėjo prie registratūros stalo 
laukdama, kol ateis jos eilė. Vestibiulyje buvo pilna keliautojų, 
šeimų, verslininkų. Detektyvas pastebėjo, kad pusė čia esan- 
čių vyrų tikrai atitiktų koronerio apibūdinimą. 

Tačiau vienas vyras patraukė Litlmoro dėmesį. Jis laukė lif- 
to. Tai buvo aukštas, tamsiaplaukis vyras, su akiniais ant no- 
sies ir laikraščiu rankose. Litlmoras negalėjo įžiūrėti jo veido, 
bet kostiumas buvo sukirptas pagal užsienietišką madą. Dar 

detektyvas atkreipė dėmesį į laikraštį. Vyriškis laikė jį truputį 
aukščiau nei įprasta. Ar jis stengėsi paslėpti veidą? Panelė Ak- 
ton grąžino raktą. Dabar ji ėjo atgal. Vyras dirstelėjo į jos pusę 
(gal į patį detektyvą?), o tada vėl įkišo nosį į laikraštį. Lifto 
durys atsivėrė. Vyras vienas įėjo į vidų. 

Panelė Akton nuskubėjo prie durų ir, praeidama pro šalį, 
nesiteikė pažvelgti nei į gydytoją, nei į detektyvą. Nepaisyda- 
mas to, Jangeris nusekė paskui ją į lauką ir palydėjo į karietą. 

Litlmoras liko vestibiulyje. „Tai nieko nereiškia ,- pasa- 
kė jis sau. Beveik visi vyrai žvilgsniais nulydėjo vestibiuliu 
plaukiančią panelę Akton. Vis dėlto Litlmoras akylai stebėjo 
strėlytę virš lifto, į kurį įžengė nepažįstamas vyriškis. Strėlytė 
judėjo lėtai trūkčiodama ir rodydama kilimą aukštyn. Tačiau 
Litlmoras nepamatė, kur ji galiausiai sustojo. Ji vis dar judėjo, 
kai jis išgirdo lauke veriantį klyksmą. 


„AD 


KLyKsMAS BUVO NE ŽMOGAUS. Tai buvo kurtinantis ir 
skausmingas arklio žvengimas. Minėtas arklys tempė karie- 
tą. Ji ką tik išniro iš už statybų aikštelės, kur dabar augo 
naujo devynaukščio metalinis karkasas, už pusės kvartalo 
važiuojant Medisono aveniu. Karietą vadeliojantis vyras 
vilkėjo brangiais drabužiais, buvo su cilindru ant galvos ir 
ant kelių pasidėjęs dailų botagą. Šis ponas buvo Džordžas 
Banvelas. 

1909 metais kiekvienoje didesnėje Niujorko gatvėje arkliai 
vis dar konkuravo su automobiliais. Tiesą sakant, mūšis jau 
buvo pralaimėtas. Trūkčiojantys, signalizuojantys automo- 
biliai buvo greitesni ir paslankesni už brikeles. Negana to, 
automobilis sumažino užterštumą: tais laikais šis terminas 
buvo taikomas arklių mėšlui, kurio kvapas jau vidudienį tvy- 
rojo ore, o judresnės gatvės tapdavo beveik nepravažiuoja- 
mos. Nors Džordžas Banvelas mėgo savo automobilius ne 

mažiau nei bet kuris kitas džentelmenas, širdyje jis buvo 
raitelis. Visą vaikystę jis praleido jodinėdamas, todėl dabar 
nesiruošė taip lengvai išsižadėti arklio. Ir iš tiesų Banvelas 
atkakliai važnyčiojo savo paties karietą, o vežėjas tik sutrikęs 
sėdėdavo greta. 

Beveik visą rytą Banvelas praleido statybų aikštelėje Ka- 
nalo gatvėje. Ten jis vadovavo gerokai didesniam projektui. 
Vienuoliktą valandą trisdešimt minučių Banvelas priva- 
žiavo prie Medisono aveniu ir Keturiasdešimt ketvirtosios 
gatvės kampo, kuris buvo vos už kvartalo nuo Manhatano 
viešbučio. Greitai ten patikrinęs vyrų darbą, dabar Banve- 
las važiavo į viešbutį susitikti su meru. Bet tą akimirką, kai 
įsuko į aveniu, jis smarkiai ir staigiai trūktelėjo kumelės va- 
deles, įspausdamas žąslus į nelaimingo gyvulio nasrus, nuo 
ko ji sustojo ir sužvengė. Žvengimas Banvelo nepaveikė. 
Atrodė, kad jis to garso nė negirdėjo. Įsmeigęs sustingu- 
sį žvilgsnį į objektą maždaug už kvartalo nuo jo, vyras vis 
stipriau spaudė žąslus į kumelės žandikaulį pasibaisėjusio 
vežėjo akivaizdoje. 

Kumelė kinkavo galva aukštyn žemyn ir į šonus, bergž- 
džiai mėgindama išsivaduoti iš pjaunančių žąslų. Galiausiai 
ji šoko piestu ant užpakalinių kojų ir neįprastai, desperatiš- 
kai sužvengė. Žvengimą išgirdo Litlmoras ir visi kiti gatvėje 
buvę žmonės. Ji nusileido ant žemės, bet iškart vėl stojo pies- 
tu, šį kartą niršiau, ir visa karieta pasviro ant šono. Banvelas 
ir jo vežėjas iššoko kaip jūreiviai iš apvirtusios valties. Karieta 
siaubingai braškėdama nuvirto ant žemės, nutempdama arklį 
žemyn su savimi. 

Pirmasis ant kojų pašoko vežėjas. Jis puolė padėti savo 
šeimininkui atsistoti, bet Banvelas šiurkščiai stumtelėjo jį 
nuo savęs, valydamasis purvą nuo kelių ir alkūnių. Aplink 
juos susirinko minia žmonių. Nekantrūs automobilių vai- 
ruotojai jau signalizavo. Banvelą tai akivaizdžiai išvedė iš 
pusiausvyros. Jis nebuvo toks vyras, kuris pakęstų būti nu- 

mestas arklio. Taigi išvirsti iš karietos jam buvo neįsivaiz- 
duojamas dalykas. Jo akys degė pykčiu ne tik automobilių 
vairuotojams, žioplinėjantiems praeiviams, bet ir labiausiai 
sutrikusiai, leisgyvei kumelei, kuri nesėkmingai iš visų jėgų 
bandė atsistoti. 

— Ginklą, - šaltai paliepė jis vežėjui. - Paduok mano ginklą. 

- Prašau, sere, nežudykite gyvulio! - pasipriešino vežėjas, 
kuris tupinėjo apie kumelę, narpliodamas jos kanopas iš susi- 
pynusių virvių nelaisvės. - Kaulai nelūžę. Ji tik susipainiojo. 
Na, štai ji. Nagi, stokis! - jis paliepė kumelei, padėdamas jai 
atsikelti. - Tai ne tavo kaltė. 

Be abejonės, vežėjas norėjo tik gero, bet jo žodžiai tik įpylė 
žibalo į ugnį. 

— Ne jos kaltė, a? - sugriaudėjo Banvelas. - Ji stoja piestu 
kaip neprajodinėtas kuinas, ir tai ne jos kaltė? - Jis čiupo 
žąslus ir stipriai atsuko kumelės kaklą, įsispoksodamas jai į 
akis. - Dabar matau, - vis dar šaltu balsu tarė jis vežėjui, - 
tu jos taip ir neišmokei nuolankumo. Na, tuoj aš ją pamo- 
kysiu! 

Nutraukęs karietos lazdas Banvelas pagriebė vadeles ir už- 
sėdo ant jos be balno. Jis nujojo su ja į statybos aikštelę ir ten 
sukinėjosi tol, kol pamatė didelį kabantį keliamojo krano kab- 
lį, kuris dunksojo iškilęs labai aukštai vidury žemės sklypo. 
Paėmęs abiem rankomis tą kablį, Banvelas pritvirtino jį po 
patikimai juosiančiu jos papilvę kumelės apynasriu. Paskui 
nušoko nuo arklio ir sušuko kranininkui: 

— Ei, tu, pakelk ją! Tu, krane! Sakau, pakelk ją! Negirdi? Pa- 
kelk ją! 

Apstulbęs kranininkas nesuprato, kaip reaguoti. Pagaliau 
jis įjungė griozdiškos mašinos pavaras. Jos ilgas trosas įsitem- 
pė, ir kablys įsirėžė į balną. Dėl nemalonaus pojūčio kumelė 
muistėsi ir kasė kanopa žemes. Kurį laiką nieko nenutiko. 

— Kelk, tu bukagalvi! - suriko Banvelas kranininkui. - Kelk, 
arba šį vakarą grįši namo pas žmoną be darbo! 

Kranininkas dar kartą perkėlė svirtis. Trūktelėjusi kumelė 
pakilo. Tą akimirką, kai jos kanopos atsiplėšė nuo Žemės, gy- 
vulį apėmė nesuvokiama panika. Kumelė kraupiai Žvengė ir 
blaškėsi, bet nuo to ji tik ėmė pašėlusiai suktis ore, kabodama 
ant storo krano kablio. 

- Paleisk ją! - sukliko piktas ir sukrėstas merginos balsas. 
Tai buvo panelė Akton. Stebėdama įvykių eigą, ji atskubėjo į 
Medisono aveniu ir dabar stovėjo minios priešakyje. Jangeris 
buvo šalia, o Litlmoras - už kelių eilių. Mergina vėl sušuko: — 
Nuleisk ją! Kas nors priverskite jį liautis! 

— Į viršų! - įsakė Banvelas. Jis išgirdo merginos balsą. Aki- 
mirką jis įsmeigė žvilgsnį tiesiai į ją, po to vėl sutelkė dėmesį į 
kumelę. - Aukščiau! 

Kranininkas darė kaip liepiamas, kėlė gyvulį vis aukščiau ir 
aukščiau: dvidešimt, trisdešimt, keturiasdešimt pėdų virš že- 
mės. Filosofai abejoja, ar gyvuliai išgyvena panašias emocijas 
kaip žmonės, bet visi, pamatę siaubą kumelės akyse, niekada 
dėl to jau neabejos. 

Žmonės gailiai spoksojo į bejėgį, tavaruojantį ore ir be- 
siblaškantį gyvulį, todėl niekas iš minios nepastebėjo suju- 
dėjusios plieninės sijos trečiame pastolių aukšte. Sija buvo 
pritvirtinta prie krano kablio pririštos virvės. Iki šiol ta vir- 
vė buvo neįtempta, todėl plieninė sija nekaltai gulėjo savo 
vietoje ant pastolių. Bet kai kablys pakilo, virvė pamažu įsi- 
tempė ir dabar, be jokio įspėjimo, metalinė sija nuriedėjo 
nuo medinių lentų. Nuo ten ji laisvai krito švytuoklės prin- 
cipu. Kadangi ji buvo pririšta prie krano kablio, savaime su- 
prantama, kad nulėkė į kablio pusę, taigi į Džordžo Banvelo 
pusę. 

Banvelas nepastebėjo į jį lekiančios mirtinos, įgaunančios 
pagreitį sijos. Šioji nenumaldomai apsisuko ore taip, kad ar- 
tėjo prie jo priekiu tiksliai taip kaip milžiniškas žeberklas, nu- 
taikytas jam į pilvą. Jei sija būtų jį kliudžiusi, Banvelas tikrai 
jau gulėtų negyvas. Nutiko taip, kad ji prašvilpė pro jį sulig 

pėdos atstumu. Banvelui kaip visada labai pasisekė. Bet sija 
skriejo toliau, dabar nusitaikiusi į minią, iš kurios keletas 
žmonių sušuko iš išgąsčio, o geras tuzinas vyrų nėrė į purvą, 
kad išvengtų smūgio. 

Tačiau tarp jų buvo vienas žmogus, kuriam iš tikrųjų rei- 
kėjo griūti. Tai buvo panelė Nora Akton. Kaip tik dvidešim- 
ties pėdų plieninė sija skriejo tiesiai į ją. Tačiau panelė Akton 
nei klykė, nei judėjo. Ar dėl pašėlusiu greičiu artėjančios sijos, 
kuri ją kažkaip užhipnotizavo, ar neapsispręsdama, į kurią 
pusę pulti, panelė Akton, apimta siaubo, stovėjo ant Žemės 
kaip įbesta ir buvo per plauką nuo tragiškos mirties. 

Jangeris čiupo merginą už jos ilgos, šviesios plaukų uode- 
gos ir stipriai, bet nelabai riteriškai trūktelėjo ją į savo glėbį. 
Lekianti sija prašvilpė pro juos taip arti, kad abu jautė jos ke- 
liamą vėją, ir pakilo aukštai į orą virš jų. 

- Ai! - spygtelėjo panelė Akton. 

-— Atleiskite, - tarė Jangeris. Tada jis timptelėjo mergi- 
ną už plaukų antrą kartą, dabar ją nutempdamas į priešin- 
g4 pusę. 

- Ai! - dar garsiau aiktelėjo panelė Akton, kai grįždama 
plieninė sija vėl praskrido pro juos. Šį kartą vos per plauką 
nekliudydama jos pakaušio. 

Banvelas šaltakraujiškai nužvelgė pro jį neriančią siū- 
buojančią siją. Su pasibjaurėjimu jis stebėjo, kaip šioji iškilo 
aukštai į orą ir trenkėsi į pastolius, nuo kurių ir prasidėjo jos 
kelionė, sugriaudama tą konstrukciją taip, lyg ji būtų buvusi 
suręsta iš dantų krapštukų, paleisdama vyrius, įrankius ir me- 
dines lentas skristi į visas puses. Dulkės išsisklaidė, tik kume- 
lė vis dar triukšmavo, žvengdama ir bejėgiškai siūbuodama 
jiems virš galvų. Banvelas davė ženklą kranininkui nuleisti ją 
žemyn ir su šaltu įniršiu įsakė darbininkams sutvarkyti nuo- 
laužas. 

- Prašyčiau palydėti mane į kambarį, - paprašė Jangerio 
panelė Akton. 

SMALSUOLIAI DAR ILGAI SUKINĖJOSI APLINK, apžiūrinė- 
dami padarytą žalą, dalydamiesi įspūdžiais apie įvykius. Ku- 
melė buvo sugrąžinta vežėjui, prie kurio dabar priėjo detekty- 
vas Litlmoras. Šis atpažino Džordžą Banvelą. 

— Sakykite, kaip ji laikosi, ta vargšelė? - pasiteiravo Litlmo- 
ras vežėjo. - Kokios ji veislės, perch? 

— Pusiau perch, - atsakė vežėjas, iš paskutiniųjų stengda- 
masis nuraminti vis dar išsigandusį gyvulį. - Jos vardas Grie- 
tinėlė. 

- Ji iš tiesų gražuolė. 

- Tikrai, - nusišypsojo vežėjas, glostydamas kumelės snukį. 

— Dievuliau, įdomu, kodėl ji taip stojo piestu. Ji tikriausiai 
kažką pamatė. 

— Tiksliau, jis pamatė. 

— Kaip? 

— Ji čia niekuo dėta, - suniurnėjo vežėjas. - Tai jis pasiuto. 
Jis bandė su kumele pasitraukti atgal. Juk negalima arkliui, 
traukiančiam karietą, įjungti atbulinės pavaros. - Vežėjas 
švelniai kreipėsi į kumelę: - Jis bandė priversti tave apsisukti, 
nes išsigando, štai ką jis darė. 

- Išsigando? Ko? 

— Kodėl jums nepaklausus jo? Jis taip lengvai neišsigąsta. 
Šitai ne jam. Bet jis paklaiko it šėtoną išvydęs. 

— Nieko sau, - Litlmoras pasikasė pakaušį ir grįžo į vieš- 
butį. 


„AD 


TUO PAČIU METU viršutiniame Manhatano viešbučio aukš- 
te Karlas Jungas iš balkono stebėjo apačioje besirutuliojan- 
tį reginį. Jis matė keistus įvykius statybų aikštelėje už vieno 
kvartalo. Tie įvykiai ne tik kad jo neišgąsdino, bet jis pajuto 

neapsakomai pakilią nuotaiką, beveik palaimą - tokią, kokią 
jautė vieną ar du kartus per visą savo gyvenimą. Jis grįžo į 
kambarį ir, apkvaitęs nuo tokio jausmo, atsisėdo ant grindų 
ir atsirėmė nugara į lovą, žiūrėdamas į kitiems nematomus 
veidus, girdėdamas kitiems negirdimus balsus. 


DEVINTAS SKYRIUS 


IGN 


KAI GRĮŽOME Į PANELĖS Akton kambarį, ponia Bigs buvo 
paklaikusi. Iš pradžių ji liepė panelei Akton atsigulti, paskui 
atsisėsti, po to pavaikštinėti, kad „atgautų veido spalvą '. Pane- 
lė Akton nekreipė jokio dėmesio į šiuos nurodymus. Ji nuėjo 
tiesiai į mažą virtuvėlę, kuri buvo įrengta jos apartamentuose, 
ir užkaitė arbatinuką, ketindama išvirti arbatos. Iškėlusi ran- 
kas ponia Bigs užprotestavo pareikšdama, kad tai jos darbas 
virti arbatą. Senoji moteris nusiramino tik tuomet, kai panelė 
Akton atsisėdo ir pabučiavo jai rankas. 

Mergina turėjo šiurpą keliantį sugebėjimą atgauti šalta- 
kraujiškumą po ypač sukrečiančių įvykių, arba mokėjo meis- 
triškai apsimesti ramia. Ji išgėrė arbatą ir padavė garuojantį 
puodelį poniai Bigs. 

— Panele Nora, jūs galėjote žūti, - palingavo galva senoji 
moteriškė. - Galėjote žūti, jei ne jaunasis gydytojas. - Pa- 
nelė Akton uždėjo rankas ant moters rankų, ragindama 
gerti arbatą. Kai ponia Bigs išgėrė arbatą, mergina paprašė 
jos išeiti, nes ji norinti pasikalbėti su manimi asmeniškai. 
Po atkaklių įkalbinėjimų pagaliau pavyko įtikinti ponią 
Bigs pasišalinti. 

Kai pasilikome dviese, panelė Akton man padėkojo. 


— Kodėl privertėte savo tarnaitę išeiti? - paklausiau. 

— Ašjos neverčiau, - atsakė mergina. - Jūs norėjote sužino- 
ti aplinkybes, kurioms susidarius, prieš trejus metus praradau 
balsą. Noriu jums papasakoti. 

Tą akimirką arbatinukas ėmė drebėti jos rankose. Mėgin- 
dama įpilti, ji visiškai nepataikė į puodelį. Tuomet pastatė ar- 
batinuką ir sunėrė pirštus. 

— Vargšas arkliukas. Kaip jis galėjo taip pasielgti? 

— Panele Akton, jūs dėl to nekalta. 

— Kas jus apsėdo? - piktai dėbtelėjo ji. - Kodėl turėčiau 
save kaltinti? 

- Tam nėra jokios priežasties. Bet jūs kalbate taip, lyg save 
kaltintumėte. 

Panelė Akton nuėjo prie lango. Ji praskleidė užuolaidą, ati- 
dengdama už prancūziškų durų esantį balkoną, iš kurio atsi- 
vėrė panoraminis apačioje verdančio miesto vaizdas. 

- Ar žinote, kas jis toks? 

— Ne. 

— Tai Džordžas Banvelas, Klaros vyras ir mano tėvo drau- 
gas. - Merginos kvėpavimas staiga ėmė trūkčioti. - Tai įvyko 
prie ežero, jo vasarnamyje. Jis man pateikė pasiūlymą. 

— Prašau atsigulti, panele Akton. 

— Kodėl? 

— Tai gydymo dalis. 

— Ak, gerai jau, gerai. 

Kai ji gulėjo ant sofos, tęsiau: 

— Ponas Banvelas pasiūlė jums tekėti už jo, kai jums tebuvo 
keturiolika? 

— Šešiolika, daktare, ir jis man nesiūlė tekėti. 

— Tai ką jis pasiūlė? 

— Turėti... turėti... - ji užsikirto. 

— Turėti lytinių santykių? - Visada delikatu kalbėtis apie 
seksualinius santykius su jaunomis pacientėmis, nes negali 


būti tikras, kiek jos išmano biologiją. Bet yra blogiau leisti per 

daug subtiliai sustiprinti pražūtingą gėdos jausmą, kurį mer- 
gina gali sieti su tokia patirtimi. 

— Taip, - atsakė ji. - Visa mūsų šeima svečiavosi jo už- 
miesčio viloje. Mes dviese vaikštinėjome takeliu aplinkui 
tvenkinį. Jis pasigyrė netoliese nusipirkęs kitą vasarnamį, 
kur mes galėtume nuvažiuoti. Dar minėjo, kad jame stovi 
graži didelė lova, kurioje galėtume pabūti dviese ir niekas 
apie tai nesužinotų. 

— Ką jūs atsakėte? 

— Trenkiau jam antausį ir pabėgau, - atšovė panelė Akton 
ir oriai kilstelėjo smakrą. - Papasakojau apie tai savo tėvui, iš 
kurio palaikymo nesulaukiau. 

- Jis nepatikėjo? — pasitikslinau. 

- Jis elgėsi taip, lyg būčiau nusikaltusi. Primygtinai reika- 
lavau, kad tėvas mestų šiuos kaltinimus Banvelui į veidą. Po 
savaitės jis man papasakojo, kad taip ir padaręs. Anot tėvo, 
ponas Banvelas didžiai pasipiktinęs neigė savo kaltę. Esu tik- 
ra, kad jis buvo nutaisęs panašią išraišką, kokią ką tik matėte 
jo veide. Banvelas tik prisipažino užsiminęs man apie nau- 
ją vasarnamį ir teigė, kad aš pati pasidariau bjaurias išvadas 
dėl... dėl kažkokių perskaitytų knygų. Mano tėvas pasirinko 
tikėti ponu Banvelu. Nekenčiu jo. 

— Pono Banvelo? 

— Savo tėvo. 

— Panele Akton, jūs buvote praradusi balsą prieš trejus me- 
tus, bet pasakojate apie praėjusių metų atsitikimą. 

- Prieš trejus metus jis mane pabučiavo. 

— Jūsų tėvas? 

— Ne, kaip šlykštu, - nusipurtė panelė Akton. - Ponas Ban- 
velas. 

— Jums buvo keturiolika? - paklausiau. 

— Daktare Jangeri, tikriausiai jums mokykloje sunkiai sekė- 
si matematika! 

— Tęskite, panele Akton. 

— Tai buvo Nepriklausomybės diena, - tęsė ji. - Mano tėvai 
susipažino su Banvelais vos prieš keletą mėnesių, bet tėvas su 
ponu Banvelu jau buvo geriausi draugai. Pono Banvelo dar- 
bininkai remontavo mūsų namą. Mes ką tik buvome grįžę iš 
jų namų užmiestyje, kur praleidome tris savaites, kol vyko at- 
naujinimo darbai. Klara buvo labai maloni. Daktare Jangeri, 
ji pati stipriausia, gražiausia ir protingiausia moteris, kokią tik 
esu sutikusi. Ar esate kada matęs, kaip Lina Kavalieri vaidina 
Salomėją? 

— Ne, - prisipažinau. - Savo nepaprastu grožiu garsėjanti 
panelė Kavalieri atliko šį vaidmenį Manhatano operos teatre 
praėjusią žiemą. Bet tuo metu negalėjau atvykti iš Vorčesterio 
ir jo nemačiau. 

— Klara labai į ją panaši. Prieš daugelį metų jai taip pat teko 
vaidinti scenoje. Ją fotografavo pats ponas Gibsonas. Bet ku- 
riuo atveju ponui Banvelui priklausė vienas iš tų milžiniškų 
pastatų, kurie dygsta kaip grybai - tai Hanoveris, jei gerai at- 
simenu. Mes ketinome užlipti ant to pastato stogo pasižiūrėti 
fejerverkų. Bet mano mama apsirgo (ji visada serga), todėl 
atsisakė vykti. Kažkodėl paskutinę akimirką ir tėvas apsigal- 
vojo. Tik nežinau kodėl. Manau, kad jis taip pat susirgo, nes 
tą vasarą siautė gripas. Kad ir kaip ten būtų, ponas Banvelas 
pasisiūlė nuvesiąs mane ant stogo, nes aš to labai laukiau. 

— Dviese? 

— Taip. Jis nusivežė mane savo karieta. Buvo naktis. Banve- 
las paleido arklius bėgti risčiomis Brodvėjaus gatve. Prisime- 
nu, kaip karštas vėjas degino man veidą. Mes dviese pakilome 
liftu į viršų. Labai jaudinausi, nes kilau juo pirmą kartą gyve- 
nime. Nekantravau išvysti fejerverkus. Bet kai iššovė pirmieji 
pabūklai, siaubingai išsigandau, tikriausiai suklykiau. Nespė- 
jau atsikvošėti, kai jis mane apkabino abiem rankomis. Vis 
dar jaučiau, kaip jis spaudžia mano... mano viršutinę kūno 
dalį... prie savęs. Paskui jis prispaudė savo lūpas prie manų- 
jų. - Mergina nusivaipė, norėdama nusispjauti. 

— O tada? - paklausiau. 

- Išsiveržiau iš jo glėbio, bet nebuvo, kur dingti. Nežinojau, 
kaip pabėgti ir nulipti nuo stogo. Jis man ranka rodė ženklus 
nusiraminti ir netriukšmauti. Banvelas pašnibždėjo, kad tai 
bus mūsų mažytė paslaptis ir, lyg niekur nieko, pasiūlė toliau 
stebėti fejerverkus. Mes stovėjome ten ir žiūrėjome. 

— Arjūs kam nors apie tai papasakojote? 

— Ne. Būtent tada dingo mano balsas - tą naktį. Visi manė, 
kad pasigavau gripą. Gal taip ir buvo. Balsą atgavau kitą rytą 
lygiai taip kaip ir šį kartą. Bet iki šiol niekam apie tą įvykį ne- 
pasakojau. Po to daugiau niekada nepasilikau su ponu Ban- 
velu viena. 

Stojo ilga tyla. Matyt, mergina paskendo staiga iškilusiuose 
prisiminimuose. 

— Panele Akton, pagalvokite apie vakar dieną. Ar ką nors 
prisimenate? 

— Ne, - tyliai tarė ji. - Man labai gaila. 

Paprašiau jos leidimo perpasakoti tuos žodžius Froidui. Ji 
sutiko. O tada pasakiau jai, kad tęsime pokalbį rytoj. 

Ji atrodė nustebusi. | 

— Apie ką dar mes kalbėsimės, daktare? Aš viską papasa- 
kojau. 

— Jums dar gali kas nors ateiti į galvą. 

— Kodėl taip sakote? 

— Nes jus vis dar kamuoja amnezija. Esu įsitikinęs, kad at- 
skleidusi viską, kas susiję su šiuo įvykiu, atgausite atmintį. 

- Manote, kad kažką slepiu? 

— Nemanau, kad sąmoningai kažką slepiate, panele Akton. 
Tiksliau sakant, jūs kažką slepiate nuo pačios savęs. 

— Nesuprantu, apie ką jūs kalbate, - atkirto mergina. Kai 
buvau bežengiąs pro duris, ji sustabdė mane savo tyru, švel- 
niu balsu: 

— Daktare Jangeri? 

— Panele Akton? 

Jos mėlynose akyse sužvilgo ašaros. Ji laikė aukštai iškėlusi 
smakrą. 

- Jis tikrai mane pabučiavo. Jis tikrai... pasiūlė man... prie 
ežero. 

Nesusivokiau, kodėl ji dėl to nerimauja. Kaip aš ir jos tėvas 
gali nepriimti už gryną pinigą jos pasakojimo? Ji pavartojo 
žodį pasiūlė vietoj pasiūlymas kažkokiu neapsakomai mielu 
stiliumi. 

— Panele Akton, - atsakiau, - tikiu kiekvienu jūsų ištartu 
žodžiu. 

Mergina pravirko. Ją palikau ir, prasilenkdamas su ponia 
Bigs koridoriuje, palinkėjau jai geros dienos. 


„AD 


ATOKIAME MANHATANO VIEŠBUČIO salės kampe sėdėjo 
Džordžas Banvelas ir meras Maklelanas. Meras pastebėjo, kad 
Banvelas atrodo taip, lyg būtų dalyvavęs muštynėse. Banvelas 
gūžtelėjo pečiais. 

— Nedidelė problemėlė su kumelaite, - paaiškino jis. 

Meras iš vidinės švarko kišenės išsitraukė voką ir padavė jį 
Banvelui. 

— Štai tavo čekis. Patariu šią popietę apsilankyti banke. Iš- 
rašiau labai didelę sumą. Šis čekis paskutinis. Kad ir kas nu- 
tiktų, daugiau jų nebus. Ar suprantamai kalbu? 

Banvelas linktelėjo galva. 

— Kaip supratau, jei bus papildomų išlaidų, būsiu priverstas 
jomis pasirūpinti pats. 

Tada meras papasakojo, kad tikriausiai antrą kartą apsireiš- 
kė panelės Riverford žudikas. Ar Banvelas pažįsta Harkortą 
Aktoną? 

— Žinoma, pažįstu Aktoną, - atsakė Banvelas. - Jis su žmo- 
na dabar vieši mano vasarnamyje. Jie vakar atvažiavo pas 
Klarą. 

— Tai štai kodėl mums nepavyko su jais susisiekti, - tarė 
Maklelanas. 

— O ką pasakysi apie Aktoną? - paklausė Banvelas. 

— Antroji auka buvo jo dukra. 

— Nora? Nora Akton? Aš ką tik prieš dvi valandas mačiau 
ją gatvėje. 

- Taip, ačiū Dievui, ji liko gyva, - atsakė meras. - Bet mer- 
gina prarado balsą ir nieko neprisimena. Ji, kaip ir mes, ne- 
žino, kas tai padarė. Dabar ją stebi keli specialistai. Tiesą sa- 
kant, ji čia. Apgyvendinau ją Manhatano viešbutyje, kol grįš 
Aktonai. 

— O velnias, - suniurnėjo Banvelas, įsidėmėdamas mero 
žodžius, - graži mergina! 

— Tikrai taip, - pritarė meras. 

— Išprievartauta? 

— Ačiū Dievui, ne. 

— Ačiū Dievui. 

AD -— 

KiITUS SUTIKAU Metropoliteno muziejaus senovės romėnų 
ir graikų menėse. Kol Froidas buvo įsitraukęs į pokalbį su 
gidu (Froidas visus stebino savo pritrenkiančiu išprusimu), 
atsilikau nuo jų su Brilu. Jis jautėsi geriau dėl rankraščio. Bri- 
lo leidėjas Dželifas iš pradžių suglumo kaip ir mes, bet tada 
prisiminė, kad praėjusią savaitę paskolino spausdinimo maiši- 
ną bažnyčios pastoriui, kuris leido pamokančias biblines bro- 
šiūras. Matyt, kažkokiu būdu susimaišė abu darbai. 

- Ar žinojai, - paklausiau Brilo, - kad Gėtė buvo Jungo 
prosenelis? 

— Nesąmonė! - prunkštelėjo Brilas, kuris metus gyveno 
Ciuriche ir dirbo Jungui. - Šlovingos šeimos legendos. Ar jis 
priskiedė ir apie Humboldtą? 

— Tiesą sakant - taip, - atsakiau. 

— Vyrui užtektų vesti turtingą moterį, kad daugiau nereikė- 
tų apsimetinėti kilusiu iš kilmingos šeimos. 

— Nebent to siekdamas jis ir apsimetinėja, - pritariau. 

Brilas kažką suniurnėjo, išsisukdamas nuo atsakymo, ir la- 
bai atsargiai kilstelėjo plaukų kuokštą nuo kaktos, parodyda- 
mas baisų nubrozdinimą. 

— Matai? Tai Roza mane šitaip „išgražino“ vakar vakare, kai 
jūs išvažiavote. Ji sviedė į mane keptuvę. 

— Viešpatie! - žioptelėjau. - Už ką? 

— Už Jungą. 

— Ką 

— Papasakojau Rozai, kokiais nuogąstavimais apie Jungą 
pasidalijau su Froidu, - pradėjo Brilas. - Ją tai įsiutino. Ji drė- 
bė, kad aš pavydžiu Jungui, jog Eroidas jį labai vertina. Be to, 
esu kvailys, nes Froidas kiaurai permato mano pavydą, todėl 
jo nuomonė apie mane suprastės. Į tai jai atsakiau, kad turė- 
jau priežastį Jungui pavydėti leptelėdamas, kaip ji visą vakarą 
į jį žiūrėjo. Dabar pagalvoju, kad galbūt ir neteisingai ją užsi- 
puoliau, nes juk pats Jungas nuo jos nenuleido akių. Ar Žinai, 
kad ji turi tokį patį medicinos išsilavinimą kaip ir aš? Bet ji 
negauna gydytojos darbo, o aš negaliu jos tinkamai išlaikyti, 
turėdamas keturis nuolatinius pacientus. 

— Ji sviedė į tave keptuvę? - negalėjau patikėti. 

— Ak,tik nereikia į mane žiūrėti tuo diagnozuojančiu žvilgs- 
niu. Moterys mėto daiktus. Anksčiau ar vėliau jos visos tai 
daro. Įsitikinsi pats. Visos, išskyrus Emą, Jungo žmoną. Atida- 
vusi Karlui visą kraitį, Ema augina jo vaikus ir šypsosi, kai jis 
apgaudinėja ją. Ema net patiekia jo meilužėms vakarienę, kai 
jis atsiveda jas į savo namus. Tas vyras tikras raganius. Ne, jei 
dar išgirsiu bent žodį apie Gėtę ir fon Humboldtą, pritrėkšiu 
jį kaip musę. 

Prieš išeinant iš muziejaus vos neatsitiko nelaimė. Froidui 
staiga prireikė pisuaro, ir gidas mus nusiuntė į rūsį. Lipant 
žemyn Froidas tarė: 

— Nesakyk, pats žinau. Turėsiu pereiti mylios ilgumo ko- 
ridorių, o tada jo gale rasiu marmurinius rūmus. - Jis buvo 
teisus abiem atvejais. Mes pasiekėme „rūmus“ pačiu laiku. 


„AD 


KoRONERIS HUGELIS GRĮŽO į savo biurą tik antradienį va- 
kare. Jis praleido popietę Aktonų namuose Gramercy parke. 
Hugelis žinojo, ką parašys ataskaitoje: fiziniai įkalčiai - plau- 
kai, šilkiniai siūlai, virvės skutai. Tai, be abejonės, įrodė, kad 
Norą Akton užpuolė tas pats vyras, kuris nužudė ir Elizabetą 
Riverford. Bet koroneris keikė save už tai, ko nerado. Jis iš- 
šniukštinėjo kiekvieną didžiojo miegamojo milimetrą, iššuka- 
vo sodą užpakalinėje namo dalyje, net šliaužiojo po jį ketur- 
pėsčias. Kaip ir tikėjosi, rado išlaužytas šakas, sutryptas gėles 
ir daugybę kitų greito sprukimo ženklų. Bet niekur neaptiko 
įrodymo, kurio jis ieškojo, vieno svaraus įkalčio, kuris padėtų 
jam atskleisti nusikaltėlio tapatybę. 

Koroneris jautėsi išsekęs, kai pasiekė biurą. Nors ir buvo 
mero įsakymas, Hugelis neišsiuntinėjo savo darbuotojams 
pasiūlymo, žadančio apdovanoti radusį Riverford kūną. „Bet 
vargu ar galima mane kaltinti, - pasakė sau Hugelis. Juk pats 
meras jį nusiuntė tiesiai į Aktonų namus, užuot leidęs grįžti 
į morgą. 

Vestibiulyje jo laukė detektyvas Litlmoras. Jis pranešė, kad 
vienas iš žemesniojo rango pareigūnų, Gitlou, jau traukiny- 
je pakeliui į Čikagą. Jis bus ten rytojaus naktį. Kaip visada 
linksmai nusiteikęs Litlmoras smulkiai nupasakojo epizodą 
apie poną Banvelą ir kumelę. Įdėmiai išklausęs Hugelis su- 
šuko: 

- Banvelas! Tikriausiai jis pamatė panelę Akton prie vieš- 
bučio. Štai kas jį išgąsdino! 

- Pone Hugeli, panelės Akton tikrai nepavadinčiau bai- 
sia, - tarė Litlmoras. 

- Kvaily! - atšovė koroneris. - Juk aišku, kad jis manė, jog 
ji negyva! 

— Kodėl jis manė, kad ji negyva? 

- Pasukite smegenis, detektyve. 

— Jei Banvelas yra mūsų ieškomas vyrukas, jis žino, kad 
ji gyva. 

— Ką? 

— Jūs sakote, kad tai Banvelas, tiesa? Bet panelės Akton už- 
puolikas žino, kad ji gyva. Taigi, jei Banvelas yra tas užpuoli- 
kas, jis nemano, kad ji mirusi. 

— Ką? Nesąmonė! Jis galbūt manė, kad ją pribaigė, arba... 
arba bijojo, jog jį atpažins. Bet kuriuo atveju, ją išvydus jį ap- 
ėmė panika. 

— Kodėl jūs manote, kad tai jis? 

— Litlmorai, jo ūgis virš šešių pėdų. Jis yra vidutinio am- 
žiaus, turtingas. Jo plaukai buvo tamsūs, bet dabar žyla. Yra 
dešiniarankis, gyvena tame pačiame pastate kaip pirmoji auka 
ir ėmė panikuoti pamatęs antrąją. 

— Iš kur jūs žinote? 

— Jūsų dėka. Minėjote, kad jo vežėjas jums prasitarė, kad 
Banvelas išsigando. Kaip kitaip galima visa tai paaiškinti? 

— Ne, turėjau omeny, iš kur žinote, kad jis dešiniarankis? 

— Nes vakar susipažinau su juo, detektyve, ir esu akylas. 

— Vaje, pone Hugeli, jūs išties nepaprastas! O kas aš - de- 
šiniarankis ar kairiarankis? - detektyvas paslėpė rankas už 
nugaros. 

— Ar nesiliausite, Litlmorai! 

— Nežinau, pone Hugeli. Kad būtumėte matęs jį po viso to. 
Jis buvo šaltas kaip agurkas, įsakinėjo ir liepė viską sutvarkyti. 

— Niekai. Jis ne tik žudikas, bet ir geras aktorius. Detektyve, 
mes pričiupome tą, kurio ieškojome. 

— Ne visai. 

— Jūs teisus, - susimąstė koroneris. - Aš vis dar neturiu 
svaraus įrodymo. Mums reikia šio to daugiau. 


DEŠIMTAS SKYRIUS 


TIT 


IšėjĘę Iš METROPOLITENO mes sėdome į karietą ir nudar- 
dėjome per parką į naują Kolumbijos universiteto miestelį su 
milžiniška biblioteka. Paskutinį kartą ten lankiausi 1897 me- 
tais, kai mano mama nusitempė mus į Šermerhorn pastato 
pašventinimo ceremoniją. Laimei, Brilas nežinojo apie mano 
nežymų ryšį su ta gimine, nes, be jokios abejonės, jis būtų apie 
tai užsiminęs Froidui. 

Užsukome į psichiatrijos kliniką, kurioje Brilas turėjo savo 
kabinetą. Po to Froidas pageidavo išgirsti apie mano psicho- 
analizės seansą su panele Akton. Taigi, kol Brilas ir Ferencis 
atsilikę nuo mūsų diskutavo apie gydymo metodus, mes su 
Froidu nuėjome pasivaikščioti Riversaido alėja, nuo kurios 
erdvaus tako atsivėrė Žavingas vaizdas į suskeldėjusias lauki- 
nes Naujojo Džersio stačias uolas kitapus Hadsono upės. 

Nieko nenutylėdamas atpasakojau pirmąjį seansą su panele 
Akton, kuris baigėsi nesėkme, ir antrąjį, kurio metu ji netikė- 
tai atskleidė patirtį, susijusią su jos tėvo draugu, ponu Banve- 
lu. Froidas nuodugniai manęs klausinėjo, norėdamas išgirsti 
kiekvieną smulkmeną, nors ir kokia ji atrodytų nereikšminga, 
ir atkakliai reikalaudamas, kad nieko neperpasakočiau savais 
žodžiais, o tiksliai atkartočiau jos ištartus žodžius. Kai baigiau 
pasakoti, Froidas koja užgesino cigaro nuorūką ant šaligatvio 


ŽMOGŽUDYSTĖS INTERPRETACIJA | 143 


ir paklausė, ar, mano manymu, įvykis ant stogo prieš trejus 
metus ir buvo panelės Akton balso praradimo priežastis. 

— Manyčiau, kad taip, - atsakiau. - Burnos trauma ir su tuo 
susijęs draudimas pasakoti. Jai nutiko kažkas neapsakomai 
baisaus, todėl ji padarė taip, kad negalėtų kalbėti. 

— Gerai. Taigi isterinę reakciją sukėlė gėdingas keturioli- 
kametės bučinys ant stogo? - stebėdamas mano reakciją pa- 
klausė Froidas. 

Supratau: jis mąstė priešingai, negu teigė. Įvykis ant stogo, 
Froido požiūriu, negalėjo sukelti panelei Akton isterinės re- 
akcijos. Epizodas nebuvo nei iš jos vaikystės, nei oidipiškas. 
Tik vaikystės traumos sukelia neurozes, nors vėlesnis įvykis 
paprastai tampa priežastimi, pažadinančia seniai nuslopinto 
konflikto prisiminimą ir sukeliančia isterijos simptomus. 

— Daktare Froidai, - paklausiau, - nejaugi šiuo konkrečiu 
atveju isterinės reakcijos negalėjo sukelti paauglystės trauma? 

- Gal ir būtų įmanoma, mano berniuk, bet yra viena pro- 
blema: mergaitės elgesys ant stogo jau tada buvo absoliučiai 
ir visiškai isteriškas. - Froidas išsitraukė kitą cigarą iš kišenės, 
apsigalvojo ir įsikišo jį atgal. - Leiskite jums pateikti apibrė- 
žimą, ką reiškia isteriškas: tas, kuriam seksualinio malonumo 
galimybė sukelia tik labai nemalonius jausmus. 

— Jai buvo tik keturiolika. 

— O kiek buvo Džuljetai jos vestuvių naktį? 

— Trylika, - pripažinau. 

— Stiprus, visiškai subrendęs vyras, - apie kurį mes nežinom 
nieko kito, išskyrus tai, kad jis tvirtas, aukštas, pasiturintis ir 
gražaus sudėjimo, - pabučiuoja mergaitę į lūpas, - tarė Froi- 
das. - Akivaizdu, kad jis seksualiai susijaudinęs. Be to, galime 
būti tikri, kad Nora tiesiogiai fiziškai pajuto jo susijaudinimą. 
Ji dar prasitarė galinti jausti, kaip Banvelas spaudžia jos kūną 
prie savęs. Man iškart kyla klausimas, kokią jo kūno vietą ji 
jautė. Visa tai sveikai keturiolikametei mergaitei būtų tikrai 
sukėlę malonų genitalinį sudirginimą. Tačiau Norą apėmė 

nemalonus jausmas galugerklyje arba ryklėje, būtent šleikštu- 
lys. Kitaip sakant, ji jau buvo isteriška prieš tą bučinį. 

- Bet juk Banvelo pastangos suartėti galėjo būti nepagei- 
daujamos, tiesa? 

- Labai tuo abejoju. Jūs nesutinkate su manimi, Jangeri. 

Aš tikrai nesutikau su jo nuomone (net energingai prieši- 
nausi), nors ir stengiausi to neparodyti. 

Froidas tęsė: 

— Arjūs įsivaizduojate, kaip ponas Banvelas puola besiprie- 
šinančią ir nekaltą auką? Bet galbūt tai ji sugundė jį: išvaizdų 
vyrą, savo tėvo geriausią draugą. Jos amžiaus mergaitei tokia 
pergalė būtų patraukli. Tokiu būdu ji norėtų sukelti pavydą 
tėvui. 

- Ji atstūmė jį, - užginčijau. 

- Tikrai? - paklausė Froidas. - Ji niekam neišdavė jo pa- 
slapties apie bučinį net atgavusi balsą. Teisingai? 

- Taip. 

— Gal toks elgesys labiau atspindi baimę, kad panašus įvykis 
pasikartos? O gal kaip tik rodo troškimą, kad jis pasikartotų? 

Froido logiką supratau, bet, mano nuomone, jis nepaneigė 
nekalto merginos elgesio galimybės. | 

— Po to ji atsisakė su juo likti dviese, - atrėmiau. 

— Priešingai, - atšovė Froidas, - ji vaikščiojo su juo prieš du 
metus aplink ežerą pačioje romantiškiausioje vietoje. 

— Bet ji dar kartą jį atstūmė. 

— Ji skėlė jam antausį, - patikslino Froidas. - Tai nebūtinai 
reiškia atstūmimą. Mergina yra kaip psichoanalizės pacientas: 
prieš pasakydama „taip“, pirmiausia privalo pasakyti „ne“. 

— Ji pasiskundė tėvui. 

— Kada? 

- Iškart, - suskubau atsakyti ir tuomet viską apmąsčiau. — 
Tiesą sakant, nežinau, neklausiau. 

— Galbūt ji laukė, kol Banvelas vėl pabandys su ja suartėti, 
ir nesulaukusi iš apmaudo apskundė jį tėvui. - Daugiau nieko 

nesakiau, bet Froidas matė, kad manęs tai visiškai neįtikino. 
Jis pridūrė: - Šiuo atveju, mano berniuk, privalote įsisąmo- 
ninti, kad esate neabejingas. 

— Nesuprantu, sere, - suglumau. 

— Suprantate. 

Svarsčiau. 

- Jūs norite pasakyti, kad norėčiau, jog panelei Akton Ban- 
velo bandymai suartėti atrodytų nemieli? 

— Jūs ginate Noros garbę. 

Staiga suvokiau, kad vadinau panelę Akton „panele Ak- 
ton“. Tuo tarpu Froidas ją vadino vardu. Taip pat suvokiau, 
kad stipriai išraudau. 

— Taip yra tik todėl, kad ją myliu, - prisipažinau. 

Froidas nieko neatsakė. 

— Daktare Eroidai, būtų geriau, jei psichoanalizę tęstumėte 
jūs arba Brilas. Jau nuo pat pradžių reikėjo šį darbą patikėti 
Brilui. 

— Nesąmonė. Ji jūsų, Jangeri. Jums puikiai sekasi. Bet jums 
nederėtų taip rimtai vertinti savo jausmų. Psichoanalizėje 
jie neišvengiami. Jie yra gydymo dalis. Be abejo, Norą veikia 
perkėlimas, o jus - kontrperkėlimas. Šiuos jausmus privalote 
vertinti kaip naudingą informaciją ir juos išnagrinėti. Jie fik- 
tyvūs ir tiek tikri, kiek aktoriaus scenoje suvaidinti jausmai. 
Geras aktorius, vaidinantis Hamletą, pyks ant savo dėdės, bet 
neklys manydamas, kad iš tiesų pyksta ant kolegos tragiko. 
Taip pat yra ir su psichoanalize. 

Kurį laiką mes abu tylėjome. Tada paklausiau: 

— Daktare Froidai, ar jūs kada nors buvote... įsimylėjęs pa- 
cientę? 

— Daugybę kartų. Tik per plauką pavyko nepasiduoti pa- 
gundai. Psichoanalizę pradėjau taikyti būdamas daug vyres- 
nis už tave, dėl to man buvo lengviau. Be to, aš vedęs. Mano 
atveju greta moralinių įsipareigojimų, kurių negalėjau sulau- 
žyti, buvo suvokimas, kad tie jausmai nenatūralūs. - Gal pa- 

sirodys juokinga, bet vienintelė mintis mano galvoje, Froidui 
baigus kalbėti, buvo ši: ar žodis nenatūralus gali būti žodžio 
netikras sinonimas? 

Froidas tęsė: 

— Užteks. Nuo šiol pagrindinė užduotis - išaiškinti anks- 
tesnę traumą, kuri sukėlė mergaitės isterišką reakciją ant sto- 
go. Pasakykite man štai ką: „Kodėl Nora nepasakė policijai, 
kur yra jos tėvai?“ 

Klausiau savęs to paties. Panelė Akton užsiminė, kad jos 
tėvai vieši Džordžo Banvelo užmiesčio viloje, bet, užuot at- 
skleidusi šį faktą policijai, ji leido jiems siuntinėti Žinutes į jos 
šeimai priklausantį vasarnamį, kuriame niekas negyveno. Vis 
dėlto man šis nutylėjimas nepasirodė keistas. Visada pavydė- 
jau tiems, kurie kritinėmis akimirkomis gali gauti nuoširdų 
palaikymą iš tėvų. Joks kitas palaikymas neprilygs tėvų para- 
mai. Bet šito man niekada neteko patirti. 

— Galbūt, - atsakiau Froidui, - ji nepageidavo susitikti su 
tėvais iškart po užpuolimo. 

— Galbūt, - sutiko jis. - Kaip ir tu, visą gyvenimą slėpiau 
nuo tėvo nepasitikėjimą savimi ir silpnumo akimirkas, - pri- 
sipažino Froidas, lyg mano santykiai su tėvu būtų jam gerai 
žinomas faktas. Iš tikrųjų nė žodžiu neužsiminiau jam apie 
savo tėvą. - Bet toks nutylėjimas visada turi neurozinį veiks- 
nį. Jangeri, rytoj pradėkite seansą su Nora nuo šio klausimo. 
Tai mano patarimas. Toje užmiesčio viloje kažkas yra. Ne- 
abejoju, kad tai bus susiję su merginos neįsisąmonintu lytiniu 
potraukiu tėvui. Įdomu, ar....- Jis stabtelėjo ir užsimerkė. Po 
ilgos pauzės atsimerkęs tarė: - Jau žinau. 

— Ką? 

— Na, kai ką įtariu, Jangeri, bet jums nesakysiu. Nenoriu 
pakišti jums ar jai savo minčių. Išsiaiškinkite, kokius prisi- 
minimus jai kelia užmiesčio namas, ar ji prisimena kokį įvykį 
prieš incidentą ant stogo. Nepamirškite, kad nevalia demons- 
truoti savo jausmų ir emocijų. Jūs turite būti kaip veidrodis, 

atspindintis tik tai, ką ji rodo jums. Galbūt ji kažką pamatė, 
ko jai nederėjo matyti. O gal ji nenorės pasipasakoti. Būkite 
atkaklus. 


„AD 


VĖLYVĄ ANTRADIENIO popietę triumviratas vėl susirin- 
ko bibliotekoje. Jiems reikėjo daug ką aptarti. Vienas iš trijų 
džentelmenų, laikydamas savo plonose, ilgose rankose nese- 
niai gautą ataskaitą, perskaitė ją kitiems. Ataskaitoje, be kitų 
dalykų, buvo laiškų rinkinys. 

- Šitų, - tarė jis, - mes nedeginsime. 

— Sakiau jums, visi jie išsigimėliai, visi iki vieno! - pratrūko 
šalia jo sėdintis apkūnus, raudonveidis vyras su žandenomis. - 
Reikia juos vieną po kito nušluoti nuo žemės paviršiaus. 

— Ak, taip ir padarysime, - linktelėjo galva pirmasis. - Grei- 
tai. Bet pirmiausia jais pasinaudosime. 

Stojo trumpa tyla. Tada prabilo trečiasis - plinkantis vyras: 

— O kaip įkalčiai? 

— Nebus jokių įkalčių, - atsakė pirmasis, - išskyrus tuos, 
kuriuos nutarsime palikti. 


„AD 


DeETEKTYVAS DŽIMIS LITLMORAS išlipo iš metro Septy- 
niasdešimt devintosios gatvės ir Brodvėjaus sankryžoje, ar- 
čiausiai Balmoralo esančioje stotelėje. Ponas Hugelis gal ir 
buvo įsitikinęs Banvelo kalte, bet Litlmoras neketino taip pa- 
prastai atsisakyti savo įtarimų. 

Praėjusį vakarą Litlmorui nepavyko nieko išsiaiškinti apie 
tą pabėgusį kiną. Kiti skalbyklos darbininkai vadino jį Čongu, 
bet tik tiek apie jį ir težinojo. Valdytojas jau buvo išvykęs. Jo 
pavaduotojas patarė Litlmorui grįžti dienos metu ir pasikal- 
bėti su buhalteriu Meichju. 

Dabar Litlmoras rado Meichju suvedinėjantį duomenis už- 
pakalinėje pastato dalyje įrengtame kabinete. Detektyvas pa- 
klausė buhalterio apie kiną, kuris dirbo skalbykloje. 

— Ką tik įtraukiau jo vardą į sąrašą, - tarė nepakeldamas 
akių Meichju. 

— Arjis šiandien neatėjo į darbą? - paklausė Litlmoras. 

— Iš kur žinote? 

— Pasisekė atspėti, - tarė detektyvas. Meichju suteikė išsa- 
mią informaciją. Visas kino vardas buvo Čongas Singas. Jo 
adresas: 782 Aštuntosios aveniu, Midtaunas. Litlmoras pa- 
klausė, ar ponas Čongas kada nors nešė skalbinius į Alabaste- 
rio flygelį, tiksliau sakant, panelei Riverford. 

Meicbhju šyptelėjo. 

— Jūs turbūt juokaujate, - tarė jis. 

— Kodėl taip sakote? 

— Juk tas vyras kinas. 

— Na ir kas? 

— Tai aukščiausios klasės pastatas, detektyve. Paprastai mes 
net nesamdome kinų. Čongui buvo uždrausta išeiti įš rūsio. 
Jam iš viso pasisekė, kad gavo čia darbą. | 

- Esu tikras, kad jis buvo labai laimingas, - tarė Litlmo- 
ras. - Kodėl jį pasamdėte? 

Meichju gūžtelėjo pečiais. 

— Neįsivaizduoju. Ponas Banvelas paprašė mūsų surasti 
jam darbo, todėl mes ir suradome. Akivaizdu, kad šis vyrukas 
nesuvokė, kaip jam pasisekė. 

Kita Litlmoro užduotis buvo rasti taksistą, sekmadienio 
vakare vežusį juodaplaukį vyrą. Durininkai patarė detekty- 
vui nuvažiuoti į arklides Amsterdamo aveniu, kur visi vežėjai 
pasiimdavo arklius. Bet perspėjo, kad nesivargintų ten anksti 
eiti. Naktiniai vežėjai neatvyksta anksčiau nei devintą ar pusę 
dešimtos. 

Litlmoras labai nudžiugo gavęs laisvo laiko. Tai suteikė jam 
progą iš pradžių dar kartą žvilgtelėti į panelės Riverford kam- 

barį, o tada užsukti pas Betę. Jos nuotaika buvo daug geresnė. 
Sutikusi nueiti į Nickelodeon kino teatrą, vėliau Betė supažin- 
dino detektyvą su savo mama, o jis atsisveikindamas apkabi- 
no visus jos mažuosius broliukus. Šie išsižioję spoksojo į de- 
tektyvo demonstruojamus ginklus ir netvėrė džiaugsmu, kai 
jis leido jiems pažaisti su ženkleliu ir antrankiais. Paaiškėjo, 
kad Betė gavo naują darbą. Visą rytą ji praleido nesėkmingai 
vaikščiodama iš vieno didelio viešbučio į kitą veltui tikėda- 
masi, kad ten atsiras vieta patyrusiai kambarinei. Bet triko- 
tažo fabrike netoli Vašingtono aikštės jai pavyko pasikalbėti 
dėl darbo su savininku ponu Hariu, kuris iškart ją pasamdė. 
Ji turėtų pradėti dirbti rytoj. 

Naujojo Betės darbo valandų skaičius nedžiugino: nuo sep- 
tynių ryto iki aštuonių vakaro. Dėl atlyginimo ji taip pat ne- 
šokinėjo iš laimės. 

- Bentjau mokama dalimis, - guodėsi ji. - Ponas Haris sako, 
kad kai kurios merginos uždirba po du dolerius per dieną. 

Apie pusę dešimtos Litlmoras nuėjo į arklides Amsterdamo 
aveniu netoli 100-osios gatvės. Per kitas dvi valandas geras 
tuzinas samdomų karietų vežėjų atvyko iškinkyti ar įkinkyti 
arklių. Litlmoras visus užkalbino, bet nieko nepešė. Kai pa- 
skutinis gardas ištuštėjo, arklidėse dirbantis berniukas patarė 
Litlmorui palaukti dar vieno seno darbuotojo, kuris turi arklį. 
Kaip ir tikėtasi, likus kelioms minutėms iki vidurnakčio, į kie- 
mą lėtai įkinkavo pagyvenusio vežėjo raginamas senas kui- 
nas. Iš pradžių senukas atsisakė kalbėtis su detektyvu, bet kai 
Litlmoras ėmė į orą mėtyti dvidešimt penkių centų monetą, 
jis atgavo kalbos dovaną. Tas senukas iš tiesų prieš dvi naktis 
prie Balmoralo paėmė juodaplaukį vyrą. Ar jis prisimena, kur 
jie važiavo? Taip, prisiminė: į Manhatano viešbutį. 

Litlmoras neteko žado, bet senasis vežėjas dar turėjo ką pa- 
sakyti: 

— Žinote, ką jis daro vos ten nuvykęs? Tiesiai prieš mano 
akis iškart sėda į kitą taksi, vieną iš tų raudonai žalių benzi- 

ninių daiktų. Tuomet ištraukia pinigus iš mano kišenės, - tik 
šitaip galiu tai pavadinti, - ir įkiša juos dar kažkam. 


„AD 


FROIDAS NUTRAUKĖ mūsų pokalbį netikėtai pareikšdamas, 
kad jam tučtuojau reikia grįžti į viešbutį. Supratau, kas nuti- 
ko. Laimei, karieta buvo čia pat. 

Vos įžengus į viešbutį, mus su Froidu užkalbino Jungas. 
Tikriausiai jis laukė Froido sugrįžtant. Su nepaaiškinamu už- 
sidegimu jis išdygo Eroidui prieš akis. Stodamas mums sker- 
sai kelio pareiškė privaląs nedelsiant pasikalbėti su Mokyto- 
ju. Nepalankesnio momento jis negalėjo išsirinkti. Froidas, 
akivaizdžiai sutrikęs ką tik man prasitarė, kaip jį spaudžia 
reikalas. 

— Dėl Dievo meilės, Jungai, - nekantriai paragino Eroi- 
das, - praleiskite mane. Turiu grįžti į savo kambarį. 

— Kodėl? Ar vėl atsinaujino jūsų problema? 

- Tyliau! - atkirto Froidas. - Taip. Dabar praleisk mane. 
Tai skubu. b 

— Taip ir žinojau, enurezė, - tarė Jungas, pavartodamas me- 
dicininį terminą šlapimo nelaikymui nusakyti. - Ji yra psi- 
chogenetinės kilmės. 

— Jungai, tai... 

— „tai neurozė. Aš galiu jums padėti! 

— Tai yra... - Froidas sustojo vidury sakinio. Jo balsas visiš- 
kai pasikeitė. Jis prabilo ramiai ir labai tyliai, įsmeigęs akis į 
Jungą. - Dabar jau per vėlu. 

Po to sekė labai nejauki pauzė. Tada Froidas tęsė: 

— Prašau jūsų nežiūrėti žemyn. Jungai, jūs apsisuksite ir ei- 
site tiesiai priešais mane, o jūs, Jangeri, eisite man iš kairės. Ne, 
priešais mane ir kairiau. Eikite tiesiai prie lifto. Judinkitės! 

Taip sustoję mes kaip sustingusi procesija nužingsniavo- 
me link lifto. Vienas administratorius įsispoksojo į mus. Tai 

erzino, bet nemanau, kad jis ką nors įtarė. Mano nuostabai, 
Jungas nesiliovė kalbėjęs. 

— Viską paaiškina jūsų sapnas apie grafą Tungą. Ar leisite 
man jį išanalizuoti? 

— Vargu ar pajėgčiau dabar paprieštarauti, - sau po nosim 
tarė Froidas. 

Froido sapną apie grafą Tungą, buvusį Austrijos ministrą 
pirmininką, žinojo visi, skaitę jo veikalą. Kai priėjome liftą, 
pabandžiau tyliai pasišalinti. Nustebau, kai Jungas mane su- 
stabdė. Jis pasakė, kad reikia, jog būčiau šalia. Praleidome vie- 
ną liftą, kitas buvo laisvas, ir mes įlipome. 

Lifto viduje Jungas toliau kalbėjo: 

— Grafas Tungas simbolizuoja mane. Tungas ir Jungas - aiš- 
kiau ir būti negali. Abu žodžius sudaro šešios raidės. Jie turi tą 
patį dvigarsį un*, kurio reikšmė akivaizdi. Grafo šeima pagal 
kilmę yra vokiečiai, bet jie privalėjo emigruoti. Mano taip pat. 
Jis, kaip ir aš, yra aukštesnės kilmės už Jus. Grafas - aroganci- 
jos įsikūnijimas, o man nuolatos prikišama ta arogancija. Jūsų 
sapne grafas yra jūsų priešas, bet iš jūsų aplinkos. Jūs esate jo 
vadovas, bet jis kelia jums grėsmę. Jis yra tikras arijas. Išvada 
aiški: jūs sapnavote mane, bet tai turėjote iškreipti, nes neno- 
rite pripažinti, kad laikote mane grėsmingu. 

— Karlai, - lėtai pradėjo Froidas, - sapnavau grafą Tungą 
1898 metais, t. y. daugiau kaip prieš dešimt metų. O mes su 
jumis susipažinome tik 1907 metais. 

Durys atsidarė. Koridorius buvo tuščias. Froidas greitai iš- 
ėjo. Mes nusekėme jam įkandin. Nė neįsivaizdavau, apie ką 
dabar galvoja Jungas ir ką jis atsakys. O jis atsakė štai ką: 

- Žinau! Mes sapnuojame ne tik tai, kas buvo, bet ir tai, kas 
bus, Jangeri! - sušuko jis ir įsistebeilijo į mane nenormaliai 
blizgančiomis akimis. - Jūs galite patvirtinti! 

— Aš? 


* Un (angl.) - žymi ypatybę, priešingą reiškiamai pamatiniu žodžiu. - 
Vert. past. 

-— Taip, žinoma, jūs, nes ten buvote. Jūs viską matėte, - stai- 
ga Jungas tartum apsigalvojo ir vėl kreipėsi į Froidą: - Tiek 
to. Jūsų enurezė simbolizuoja pripažinimo troškimą. Ji reiš- 
kia norą atkreipti į save dėmesį - kaip tik tai jūs ką tik pada- 
rėte vestibiulyje. Ji atsinaujina, kai tik jūs jaučiatės turįs prie- 
šą - priešingybę un, kurią jums būtina įveikti. Dadar tas un 
esu aš. Taigi jūsų problema atsinaujino. 

Mes priėjome Froido kambarį. Jis ėmė žvejoti kišenėje rak- 
to: tokioje situacijoje užduotis būna labai nemaloni. Galiau- 
siai raktas nukrito ant grindų. Niekas nepasijudino. Froidas 
pats jį pakėlė. Vėl atsitiesęs jis kreipėsi į Jungą: 

— Labai abejoju, ar man patinka ta mintis apie mumyse sly- 
pinčią aiškiaregystės dovaną. Bet galiu jums pasakyti štai ką: 
jūs esate mano įpėdinis. Kai mirsiu, jūs būsite psichoanalizės 
tęsėjas ir dar iki tol tapsite žymiausiu jos atstovu. Aš tuo pa- 
sirūpinsiu. Tuo jau rūpinuosi. Visa tai anksčiau sakiau jums 
ir kitiems. Dabar vėl kartoju. Karlai, jums konkurentų nėra. 
Tuo neabejokite. 

— Tuomet papasakokite man likusią sapno apie grafą Tun- 
gą dalį! - maldaujamai paprašė Jungas. - Jūs ne kartą užsimi- 
nėte, kad papasakojote ne visą sapną. Jei esu jūsų įpėdinis, tai 
papasakokite. Šitai tik patvirtins mano analizę. Esu tuo tikras. 
Tai ką jūs nutylėjote? 

Froidas papurtė galvą. Manau, jis šypsojosi, tik gal liūdnai. 

— Mano berniuk, - tarė jis Jungui, - yra tokių dalykų, kurių 
net aš negaliu papasakoti. Daugiau nenorėčiau girdėti jokių 
panašių reikalavimų. Dabar abudu palikite mane. Ateisiu pas 
jus į valgomąjį po pusvalandžio. 

Jungas apsisuko ir, netaręs nė žodžio, nužirgliojo. 


„AD 


MANHATANO TILTAS, kurio statyba ėjo į pabaigą 1909 metų 
vasarą, buvo paskutinis iš trijų didžiulių kabančių tiltų, nu- 

tiestų per Yst upę, norint sujungti Manhatano salą su ta vie- 
tove, kuri iki 1898 metų buvo Bruklino miestas. Bruklino, 
Viljamsburgo, Manhatano tiltai pagal savo atstumą nuo vie- 
no kranto iki kito tapo ilgiausiais tiltais visame pasaulyje. Jie 
buvo išliaupsinti žurnale Scientific American kaip didingiausi 
inžinerijos šedevrai per visą pasaulio istoriją. Jų konstrukcija 
tapo įmanoma tik išradus plieninį kabelį ir dėl vienos ypatin- 
gos technologinės naujovės - įmantraus įtaiso - pneumatinio 
kesono. 

Kesonas buvo sugalvotas išspręsti konkrečiai problemai. 
Masyvūs atraminiai šių tiltų bokštai, ant kurių kabinami lai- 
kantys tiltą lynai, turėjo stovėti ant įtvirtintų beveik šimtą 
pėdų po vandeniu pamatų. Šie pamatai negalėjo būti klojami 
tiesiai ant minkštos upės vagos. Dugnas turėjo būti išvalytas, 
pašalinta daug sluoksnių smėlio, dumblo, skalūno, molžemio 
ir didelių akmenų, didesnės kliūtys susprogdinamos dinami- 
tu, kol pasiekiama tvirta pamatinė uoliena. Vyravo visuoti- 
nis įsitikinimas, kad atlikti tokių kasimo darbų po vandeniu 
praktiškai neįmanoma, kol pagaliau į viešumą iškilo pneuma- 
tinio kesono idėja. 

Kesonas iš esmės buvo milžiniška medinė dėžė. Manhata- 
no tilto kesonas Niujorko pusėje užėmė septyniolikos tūks- 
tančių kvadratinių pėdų plotą. Jo sienos buvo pagamintos iš 
daugybės geltonų pušų lentų, kurių storis sudėjus siekė virš 
dvidešimt pėdų, o tarpai tarp jų užkamšyti milijonu barelių 
pakulų, karštos dervos ir lako. Trys pėdos nuo kesono apačios 
iš vidaus ir išorės buvo sutvirtintos katiline geležimi. Visos 
dėžės svoris - daugiau kaip milijonas svarų. 

Kesonas turėjo sienas, bet dugnas nebuvo padarytas. Jo 
dugną atstojo pati upės vaga. Iš esmės pneumatinis kesonas 
buvo didžiausia kada nors pagaminta dėžė po vandeniu: 

1907 metais kesonas buvo nugramzdintas į upės dugną. 
Visą jo vidų užliejo vanduo. Krante buvo užkurti milžiniški 
gariniai varikliai, kurie dieną naktį pumpavo orą pro gele- 

žinius vamzdžius žemyn į didžiąją dėžę. Besiveržiantis oras, 
sukeldamas didžiulį spaudimą, išstūmė visą vandenį pro dė- 
žės sienose išgręžtus kanalus. Dėžę su tilto bokštu jungė lifto 
šachta, kuri leidosi ir kilo iš kesono pro stogą. Nusileidę šiuo 
liftu žemyn į kesoną vyrai galėjo kvėpuoti pumpuojamu su- 
spaustu oru. Ten jie turėjo tiesioginį priėjimą prie upės vagos 
ir tokiu būdu galėjo atlikti povandeninius statybos darbus, 
kurie anksčiau buvo laikomi neįmanomais: skaldyti uolienas, 
kasti kastuvu dumblą, sprogdinti didžiulius akmenis, klo- 
ti betono ir plieno pamatus. Nuolaužos buvo šalinamos pro 
sumaniai įrengtas kameras, vadinamas langais, nors pro juos 
nebuvo nieko matyti. Vienu metu dėžėje galėjo dirbti trys 
šimtai vyrų. 

Tačiau ten jų laukė nenumatytas pavojus. Po darbo die- 
nos pačiame pirmame pneumatiniame kesone, pritaikytame 
Bruklino tilto statybai, išėję vyrai iškart pajuto keistą galvos 
svaigimą. Po jo ėjo sąnarių kietėjimas, alkūnių ir kelių para- 
lyžius, taip pat ir nepakeliamas skausmas visame kūne. Gy- 
dytojai praminė paslaptingą būklę dėžės liga. Darbininkai dėl 
iškreiptos pozos, į kurią nukentėjėliai buvo priversti sūsiriesti, 
vadino ją „mazgu, susilenkimu . Tūkstančiai darbuotojų pra- 
rado sveikatą dėl šios ligos, šimtai liko paralyžiuoti ir daugy- 
bė mirė, kol buvo išsiaiškinta, kad šiam sveikatos sutrikimui 
galima užkirsti kelią, sulėtinus iškėlimo į krantą tempą. Taigi 
kylant lifto šachta priversti vyrus praleisti tam tikrą laiko tar- 
pą tarpinėse stotelėse. 

Iki 1909 metų mokslas apie dekompresiją įspūdingai pa- 
žengė į priekį. Siekiant nustatyti, kiek tiksliai reikia žmogui 
sumažinti slėgį, ir atsižvelgiant į tai, kiek jis laiko praleido 
dėžėje, buvo įrengti kilnojami stalai. 1909 metų rugpjūčio 
31 dieną prieš pat vidurnaktį į kesoną ruošėsi leistis vyras. 
Remdamasis tyrimo rezultatais, jis žinojo, kad gali praleisti 
penkiolika minučių apačioje ir be jokių tarpinių stabtelėjimų 
grįžti atgal. Jis nebijojo leistis po vandeniu. Vyrui teko keliauti 

tokiu maršrutu daugybę kartų. Tačiau ši kelionė bus neįprasta 
kitu požiūriu - jis keliaus vienas. 

Vyras privažiavo vienu iš savo automobilių beveik prie pat 
upės, laviruodamas tarp įrengimų, pjautinės medienos, pasvi- 
rusių ir sukežusių skardinių trobelių, penkiasdešimties pėdų 
ilgio plieninio kabelio sukinių ir krūvos suskaldytų akmenų. 
Statybos aikštelė buvo tuščia. Pirmosios darbininkų brigados 
atvyks tik po kokių trijų valandų. Beveik baigtas tilto bokš- 
tas metė šešėlį ant jo automobilio mėnesienoje. Taigi nuo gat- 
vės jis buvo nematomas. Gariniai varikliai vis dar riaumojo, 
pumpuodami orą žemyn į dėžę, esančią šimtas metrų po van- 
deniu, ir nustelbdami visus kitus garsus. 

Iš automobilio bagažinės jis išėmė didžiulį juodą lagaminą, 
kurį užsitempė ant tilto prie kesono lifto šachtos. Kitas vyras 
nebūtų sugebėjęs atlikti tokio žygio, bet šis vyras buvo stiprus, 
aukštas ir atletiškas. Jis žinojo, kaip užsikelti sunkų lagaminą 
sau ant nugaros. Iš šalies atrodė keistai, nes vyras ryšėjo juodą 
kaklaraištį ir vilkėjo fraką. 

Atrakinęs liftą jis įžengė į vidų ir įvilko paskui save lagami- 
ną. Šviesą skleidė du mėlynų ugnelių deglai. Liftui leidžian- 
tis žemyn, garo variklių riaumojimas virto tolimu gaudesiu. 
Tamsa atvėso. Tvyrojo sodrus, drėgnas ir šaltas žemės ir drus- 
kos kvapas. Vidinėje ausies dalyje vyras pajuto didėjantį slėgį. 
Jis susidorojo su oro kaiščiu, atidarė duris į dėžę, nustūmė 
lagaminą trapu - nukritusi ji siaubingai skardžiai bumbtelė- 
jo - ir nusileido medinėmis lentomis į apačią. 

Mėlynliepsnės dujinės lempos kartu apšvietė ir dėžę. Jos 
degino gryną deguonį, suteikdamos pakankamai šviesos dar- 
bui ir neskleisdamos nei dūmų, nei kvapo. Plazdančių lieps- 
nelių metami katiški šešėliai žaidė ant žemės ir gegnių. Vy- 
ras dirstelėjo į laikrodį, nužingsniavo tiesiai prie vieno iš taip 
vadinamų langų, atvėrė vidines dureles ir krioktelėjęs įstūmė 
dėžę į vidų. Hermetiškai uždaręs langą, jis paėmė į rankas ant 
sienos pakabintas dvi traukiamas grandines. Patraukus pir- 

mąją atsidarė lango išorinis liukas. Patraukus antrąją lango 
kamera ėmė suktis išversdama į upę tai, kas joje buvo - šiuo 
atveju vieną didelį, juodą lagaminą. Kitu grandinių deriniu jis 
uždarė išorinį liuką ir suaktyvino oro vamzdį, kuris išstūmė 
upės vandenį iš kameros, vėl paruošdamas langą kitam nau- 
dotojui. 

Viskas baigta. Jis žvilgtelėjo į laikrodį: praslinko tik penkios 
minutės nuo tada, kai jis nusileido į dėžę. Tuo metu jis išgirdo 
lentų girgžtelėjimą. 

Tarp įvairiausių garsų, kuriuos galima nugirsti uždaroje 
patalpoje naktį, kai kurie yra iškart atpažįstami. Pavyzdžiui, 
abejonių nekelia mažo žvėrelio tipenimas ar vėjyje pokšinčios 
durys. Visada aišku, kai suaugęs žmogus perkelia svorį nuo 
vienos kojos ant kitos, žengdamas medinėmis grindimis. Tai 
buvo tas garsas, kurį ką tik išgirdo vyras. 

Jis apsisuko ir šūktelėjo: 

— Kas ten? 

— Tai tik aš, sere, - atsiliepė balsas, skambantis apgaulingai 
toli suspaustame ore. 

- Kas tas aš? - paklausė vyras juodu kaklaraiščiu 17 fraku. 

— Malis, sere. - Iš šešėlių, kur persikirto dvi gegnės, išžengė 
raudonplaukis vyras. Jis buvo žemas, bet drūtas kaip lokys, 
murzinas, susivėlęs ir plačiai išsišiepęs. 

— Symusas Malis? 

— Vienas ir tas pats, - atsakė Malis. - Juk jūs neatleisite ma- 
nęs, tiesa, sere? 

— Kokį velnią tu veiki čia, apačioje? — susiraukė aukštesnis 
vyras. - Ar dar kas nors, be tavęs, čia yra? 

— Nė gyvos dvasios. Tiesiog, sere, antradienį dirbu dvylika 
valandų, o trečiadienį rytinėje pamainoje. 

— Tu čia nakvoji? 

— Kokia gi prasmė kilti į viršų, kai vos tik pakilus jau reikia 
vėl leistis žemyn? - Malis buvo labai mėgstamas darbinin- 
kų Jis garsėjo puikiu tenoru, kurį mėgdavo lavinti aidinčiose 

dėžės kamerose, ir, regis, neribotomis galimybėmis suvartoti 
didelius kiekius bet kokių alkoholinių gėrimų. Pastarasis ta- 
lentas užvakar namuose jam pridarė nemalonumų, nes buvo 
sekmadienis — tai diena, kai apskritai negalima vartoti alko- 
holio. Įsiutusi žmona liepė jam daugiau išvis nesirodyti akyse, 
jei nesugebės kitą sekmadienį parodyti blaivaus veido. Tiesą 
sakant, šis ultimatumas ir privertė Malį nakvoti dėžėje. - Tai- 
gi sau ir pasakiau: „Mali, tiesiog pernakvok šiąnakt čia, kodėl 
gi ne? Juk nieko bloga nenutiks.“ 

— Visą šį laiką mane stebėjai, tiesa, Symusai? - paklausė 
vyras. 

— Nieku gyvu, sere. Jau kurį laiką miegojau, - atsakė Malis, 
drebėdamas kaip šaltoje, šlapioje vietoje miegojęs žmogus. 

Vyras juodu kaklaraiščiu labai abejojo šiuo tvirtinimu, nors 
žmogelis nemelavo. Bet ar tai tiesa, ar ne, juk nėra jokio skir- 
tumo - Malis jį pamatė. 

— Symusai, būčiau tikras begėdis, - tarė jis, - jei atleisčiau 
tave už tokį dalyką. Nejaugi nežinai, kad mano motina, amži- 
ną jai atilsį, buvo airė? 

— Nežinojau, sere. 

— Na, juk prieš trisdešimt metų ji atsivedė mane už rankos 
pasižiūrėti paties Parnelio, kuris išlipo kaip tik toje vietoje virš 
mūsų galvų, kur mes dabar ir stovime šią minutę. 

— Esate laimingas žmogus, sere, - atsakė Malis. 

— Pasakysiu, ko tau reikia, Symusai. Tau nuotaiką čia 
praskaidrins butelis gero airiško viskio, kurį kaip tik turiu 
savo automobilyje. Eime kartu į viršų. Aš tau jį padovano- 
siu, jei tik duosi lašelį ir man. Tada galėsi grįžti ir patogiai 
įsitaisyti. 

— Sere, jūs per geras, per geras, - Malio akys sublizgo. 

— Ak, užsičiaupk, ir eime kartu. - Palydėjęs Malį trapu 
aukštyn į liftą, vyras juodu kaklaraiščiu trūktelėjo svertą ir lif- 
tas ėmė kilti. - Žinai, man iš tiesų reikės imti iš tavęs mokestį 
už nuomą. 

— Na, užmokėčiau viską vien už vaizdą pro langą, - prunkš- 
telėjo Malis. - Sere, mes praleisime pirmąją stotelę. Reikia 
sustoti. 

- Visai nereikia, - paprieštaravo aukštesnis vyras. - Symu- 
sai, pakilti ir nusileisti neužtruksi nė penkių minučių. Nerei- 
kia sustoti, jei iškart leidiesi žemyn. 

— Tikrai, sere? 

- Tikrai, viskas apskaičiuota lentelėse. - Ir vyras juodu kak- 
laraiščiu iš tiesų išsitraukė slėgio mažinimo lenteles iš lieme- 
nės kišenės ir pamojavo jomis Maliui prieš nosį. Jo žodžiuose 
buvo tiesos: žmogus galėtų greitai pakilti ir nusileisti žemyn 
į kesoną be jokios rizikos, jei praleis ant žemės paviršiaus ne 
daugiau kaip penkias minutes. - Gerai. Ar pasirengęs sulai- 
kyti kvėpavimą? 

— Kvėpavimą? - nesuprato Malis. 

Juodus drabužius vilkintis vyras trūktelėjo lifto stabdį ir 
susvyravusi kabina sustojo. 

- Juk sakiau, kad kylame tiesiai į viršų. Reikia įkvėpti ir ne- 
kvėpuoti nuo čia iki pat viršaus. Nori numirti nuo „dėžės“ 
ligos? - Jie buvo pakilę trečdalį kelio šachtos vamzdžiu, Še- 
šiasdešimt penkios pėdos po vandeniu. - Kiek laiko buvai 
apačioje, ar ne penkiolika valandų? 

— Beveik dvidešimt, sere. 

— Dvidešimt valandų apačioje, Symusai! Tave tikrai para- 
lyžiuotų, jei iš viso išgyventum. Atidžiai paklausyk, ką pa- 
sakysiu. Kartu su manimi giliai įkvėpk ir laikyk užgniaužęs 
kvapą, jei gyvenimas tau brangus. Tik neiškvėpk. Pajausi 
nedidelį spaudimą, bet neiškvėpk, kad ir kas atsitiktų. Pasi- 
ruošęs? 

Malis linktelėjo galva. Abu vyrai labai giliai įkvėpė. Tada 
vyras juodu kaklaraiščiu paleido liftą dar kartą. Jiems kylant 
Malis pajuto augantį sunkumą krūtinėje. Vyras juodu kakla- 
raiščiu nejuto jokio spaudimo, nes jis tik dėjosi sulaikęs kva- 
pą. Iš tikrųjų, liftui kylant į viršų, jis tolygiai, bet nepastebimai 

iškvėpė orą. Per ritmingą garo variklių gausmą nesigirdėjo, 
kaip iš jo šnervių šnypščia oras. 

Maliui maudė krūtinę. Norėdamas parodyti, kaip jam ne- 
patogu ir sunku laikyti užgniaužus kvapą, jis parodė pirštu į 
savo krūtinę ir burną. Vyras juodu kaklaraiščiu papurtė galvą 
ir pagrasė smiliumi įspėdamas, kaip svarbu, kad Malis neiš- 
kvėptų. Paskui vienu mostu pakvietė Malį šalia savęs, užspau- 
dė savo didele plaštaka Malio burną ir nosį, visiškai neleisda- 
mas jam kvėpuoti. Po to kilstelėjo antakius, tarsi klausdamas 
Malio, ar taip geriau. Malis persikreipęs linktelėjo galva. Jo 
veidas paraudo, akys išsprogo ir, vos tik liftas pasiekė galinę 
stotelę, jis nevalingai sukosėjo į vyro juodu kaklaraiščiu delną. 
Dabar visas delnas buvo kruvinas. 

Žmogaus plaučiai yra stebėtinai neelastingi. Jie negali iš- 
sitempti. Šešiasdešimt penkios pėdos po žeme, kai Malis pa- 
skutinį kartą įkvėpė, aplinkos spaudimas yra vidutiniškai trys 
atmosferos. Vadinasi, Malis į savo plaučius įtraukė tris kar- 
tus didesnį nei įprasta oro kiekį. Liftui kylant, oras plėtėsi. 
Jo plaučiai kaip perpūsti balionai greitai išsiplėtė, viršydami 
savo tūrį. Netrukus Malio plaučiuose esanti pleura - mažyčiai 
maišeliai, kurie sulaiko orą, - ėmė pasiutusiu greičiu sprogi- 
nėti. Išsilaisvinęs oras apėmė visą krūtinplėvės ertmę - plo- 
tą tarp krūtinės ir plaučių. Trūkus vienam plaučiui, susidarė 
spontaninis pneumotoraksas. 

— Symusai, Symusai, juk tu neiškvėpei, tiesa? - Jie pasiekė vir- 
šų, bet vyras juodu kaklaraiščiu neskubėjo atidaryti lifto durų. 

- Prisiekiu, neiškvėpiau, - žioptelėjo Malis. - Švenčiausioji 
Mergele, kas man nutiko? 

— Tu tik netekai vieno plaučio, - ramiai paaiškino aukštas 
vyras. - Nuo to nemirsi. 

— Aš noriu... - Malis susmuko ant kelių, - prigulti. 

- Prigulti? Ne, žmogau, reikia stovėti. Ar girdi mane? - 
Aukštesnis vyras sugriebė Malį už pažastų, trūktelėjo į viršų ir 
atrėmė jį į lifto duris. - Taip geriau. 

Kaip ir daugelis skystyje suspaustų dujų, oro burbuliukai 
žmogaus kraujyje kyla tiesiai į viršų. O Malis kaip tik buvo 
vertikalioje padėtyje. Tai užtikrino, kad oro burbuliukai, vis 
dar cirkuliuojantys jo plaučiuose, verždamiesi pro pratrūku- 
sius krūtinplėvės kapiliarus, pateks tiesiai į jo širdį, o iš ten - į 
koronarines ir miego arterijas. 

— Ačiū, - sušvokštė Malis. - Ar aš pasveiksiu? 

— Sužinosime visai netrukus, - burbtelėjo vyras. 

Malis griebėsi už svaigstančios galvos. Jo skruostuose išryš- 
kėjo ryškiai mėlynos venos. 

— Kas su manimi vyksta? - paklausė jis. 

— Na, Symusai, manau, kad tau insultas. 

— Ar aš mirsiu? 

— Būsiu su tavimi atviras, žmogau: jei mes dabar iškart nu- 
sileistume žemyn, į pačią apačią, tave išgelbėčiau. - Tai buvo 
tiesa. Slėgio padidinimas yra vienintelis būdas išgelbėti žmo- 
gų, mirštantį nuo jo sumažėjimo. - Bet žinai ką?.. - Vyras 
juodu kaklaraiščiu švaria nosinaite lėtai nusivalė kraują nuo 
rankos ir užbaigė mintį: - Mano mama nebuvo airė. 

Malis pravėrė burną, tarsi norėtų kažką pasakyti. Jis pažvelgė į 
savo žudiką. Jo akys apsiblausė, o judesiai sustingo. Vyras juodu 
kaklaraiščiu tyliai pravėrė lifto duris. Aplink nebuvo nė gyvos 
dvasios. Jis grįžo prie automobilio, susirado bagažinėje butelį 
viskio ir, grįžęs prie lifto, padėjo butelį greta susmukusio kūno. 
Vargšelio Malio kūną aptiko po poros valandų. Jis bus apverktas 
kaip dar viena dėžės auka. Geras žmogus, sutiks jo draugai, bet 
kvailas, kad leido naktis apačioje nei gyvuliui, nei žmogui netin- 
kamoje vietoje. Kai kurie susimąstys, kodėl jis sumanė iškilti vi- 
dury nakties ir kaip galėjo pamiršti stabtelėti sustojimo aikštelė- 
se? Tikriausiai buvo ne tik kad girtas, bet ir ne juokais išsigandęs. 
Ant tilto niekas nepastebės ir žudiko paliktų raudono molžemio 
pėdsakų, nes visi dėžėje dirbantys darbuotojai tokius pėdsakus 
palikdavo. Taigi elegantiškų vyriškų batų kontūrai greitai pra- 
nyks tarp tūkstančio sunkių batų paliekamų žymių. 


VIENUOLIKTAS SKYRIUS 


vICN 


KETVIRTADIENĮ ATSIKĖLIAU šeštą valandą ryto. Noros Ak- 
ton nesapnavau, - bent jau neprisiminiau, - bet kai pramer- 
kiau akis medinėmis plokštėmis iškaltoje baltoje savo vieš- 
bučio kambario dėžėje, ji vėl iškart užvaldė mano mintis. Ar 
tikrai panelės Akton simptomų priežastis buvo jos seksualinis 
potraukis tėvui? Froidas buvo tuo įsitikinęs. O aš nenorėjau 
patikėti. Ši mintis man buvo šlykšti. 

Niekada nesižavėjau Oidipu. Man nepatiko pati pjesė, 
jos herojus ir šio veikėjo vardu pavadinta Froido teorija. 
Tokiai psichoanalizės daliai niekada nepritariau. Tvirtai ti- 
kėjau, kad mes gyvename pasąmoninį psichinį gyvenimą, 
nuolatos nuslopiname uždraustus seksualinius troškimus 
ir agresiją, kuri kyla jiems nubudus. Šie užslopinti norai pa- 
sireiškia per mūsų sapnus, apsirikimus kalbant, neurozes. 
Bet man buvo nepriimtina idėja, kad vyrai nori mylėtis su 
motinomis, o mergaitės - su tėvais. Žinoma, Froidas pasa- 
kytų, kad mano skepticizmas yra tik „pasipriešinimas“. Jis 
pasakytų ir tai, kad aš nenoriu, jog Oidipo teorija būtų tei- 
singa. Be jokios abejonės, taip ir buvo. Bet pasipriešinimas, 
ar kas tai būtų, dar neįrodo tos teisingumo idėjos, kuriai 
prieštaraujama. 

Todėl aš vis susimąstydavau apie Hamletą ir nepaprastai 
patrauklų, bet erzinantį atsakymą į jo mįslę. Dviem sakiniais 

Froidas sugriovė ilgai gyvavusį požiūrį, kad Hamletas buvo, 
kaip teigė Jungo „prosenelis“ Gėtė, pernelyg intelektualus 
estetas, iš esmės nepajėgus ryžtingam poelgiui. Froidas at- 
kreipė dėmesį į tai, kad Hamletas imasi ryžtingų veiksmų 
net kelis kartus. Jis nužudo Polonijų, sugalvoja ir atlieka 
savo vaidmenį spektaklyje, apgaule priversdamas Klaudijų 
pripažinti kaltę. Hamletas pasmerkia myriop Rozenkrancą 
ir Gildensterną. Akivaizdu, kad jis negali padaryti tik vieno 
dalyko: atkeršyti niekšui, kuris nužudė jo tėvą ir įsiviliojo į 
lovą motiną. 

O tikroji priežastis, pasak Froido, paprasta. Hamletas mato 
dėdės veiksmuose savo paties slaptų troškimų išsipildymą - 
oidipiškų troškimų. 

Klaudijus tiesiog padarė tai, ką pats Hamletas norėjo pa- 
daryti. Remiantis Froidu būtų taip: „Todėl neapykanta, kuri 
turėtų pastūmėti jį keršyti, pakeičiama savęs kaltinimu, sąži- 
nės graužatimi.“ Tai, kad Hamletas negailestingai save kalti- 
na, abejonių nekelia. Jis „plaka“ save be atvangos, be saiko, 
beveik be proto. Jis net mąsto apie savižudybę - ar bent jau 
taip visada interpretuojamas jo monologas „Būti ar nebūti. 
Hamletas svarsto, ar atimti sau pačiam gyvybę. Kodėl? Kodėl 
Hamletas jaučiasi kaltas ir yra linkęs nusižudyti, galvodamas 
apie kerštą už savo tėvą? Niekas per tris šimtus metų nesuge- 
bėjo paaiškinti įžymiausio monologo visoje dramos istorijoje 
iki pat Froido. 

Pasak Froido, Hamletas nesąmoningai žino, kad pats troš- 
ko užmušti tėvą ir pakeisti jį motinos lovoje, kaip kad padarė 
Klaudijus. Todėl Klaudijus yra paties Hamleto slaptų troški- 
mų įsikūnijimas, paties Hamleto atspindys. Hamleto mintys 
apie kerštą virsta mintimis apie kaltę ir savižudybę, nes savo 
dėdėje mato pats save. Klaudijaus nužudymas reikštų oidipiš- 
kų troškimų pripažinimą, o tai būtų tolygu susinaikinimui. 
Štai kodėl Hamletas elgiasi lyg paralyžiuotas! Štai kodėl jis 
negali imtis veiksmų! Jis yra neurastenikas, kankinamas stip- 

rių oidipiškų geismų, kurių jam nepavyko sėkmingai išstumti 
iš sąmonės. | 

Ir vis tiek jaučiau, kad turi būti kitoks paaiškinimas, yra 
kita monologo „Būti ar nebūti“ prasmė. Įsivaizdavau, kad at- 
skleidęs šio monologo paslaptį, galėčiau argumentuoti ir savo 
pasipriešinimą visai Oidipo teorijai. Bet man taip ir nepavyko 
šios mįslės įminti. 

Atėjęs pusryčiauti pamačiau Brilą ir Ferencį. Jie sėdėjo prie 
to paties staliuko kaip ir vakar. Brilas energingai šturmavo 
lėkštę su žlėgtainiu ir kiaušiniais. Ferencis nebuvo taip įsi- 
jautęs: jis atkakliai tvirtino, kad visą dieną neims nė kąsnio į 
burną. Atrodė, kad abu bendrauja su manimi kiek nenoriai. 
Tikriausiai sutrukdžiau jų asmenišką pokalbį. 

— Padavėjai, - atkreipė dėmesį Ferencis, - visi negrai. Ar tai 
dažnas reiškinys Amerikoje? 

— Tik geresnėse įstaigose, - atsakė Brilas. - Nepamirškite, 
kad niujorkiečiai priešinosi išlaisvinimui iki tol, kol suvokė, 
jog juodukai ir toliau jiems tarnaus, tik jiems mokėti reikės 
mažiau. 

— Niujorkas nesipriešino išsilaisvinimui, - įsiterpiau. 

— O riaušės - ar ne pasipriešinimas? - paklausė Brilas. 

Ferencis tarė: 

— Jangeri, nekreipkite į jį dėmesio. Jis tikrai to nevertas. 

— Taip, nekreipkite į mane dėmesio, - atsakė Brilas. - Visi 
taip daro. Užuot skyrę dėmesį vieni kitiems, turime domėtis 
vien tik Jungu, nes jis daug svarbesnis už mus visus kartu su- 
dėjus. 

Supratau, kad prieš man ateinant jie kalbėjosi apie Jungą. 
Paklausiau, ar jie galėtų man išsamiau papasakoti apie Jungo 
santykį su Froidu. Jie neprieštaravo. 

Ne taip jau seniai, prieš porą metų, Froidas subūrė nau- 
ją šveicarų pasekėjų grupę. Jungas tarp jų buvo įžymiausias. 
Ciurichiečiais piktinosi pirmieji Froido pasekėjai iš Vienos, 
kurių pavydas dar labiau išaugo, kai Froidas paskyrė Jungą vy- 

riausiuoju „Psichoanalizės metraščio“, - pirmojo periodinio 
leidinio pasaulyje, skirto naujajai psichologijai, - redaktoriu- 
mi. Eidamas šias pareigas Jungas turėjo galią spręsti apie kitų 
mokslininkų straipsnių vertę. Vienoje gyvenantys pasekėjai 
plakė liežuviais, kad Jungas iš tikrųjų nepritarė „seksualinei 
etiologijai “, Eroido esminiam atradimui, pagal kurį neurozes 
ir kitas psichines ligas sukelia nuslopinti seksualiniai troški- 
mai. Jie jautė, kad Jungas iškilo didžiulio Froido palankumo 
dėka. Pasak Brilo, pasekėjai iš Vienos buvo labiau teisūs, negu 
manėsi esą. Froidas ne tik jautė palankumą Jungui, bet ir pa- 
skyrė jį savo „sosto paveldėtoju“ ir „įpėdiniu“ - žmogumi, 
kuris vėliau vadovaus psichoanalizės judėjimui. 

Aš nutylėjau, jog girdėjau, kaip Froidas vakar vakare apie 
tai kalbėjo Jungui. Kitu atveju būčiau priverstas papasakoti 
nelaimingą Froido atsitikimą. Užuot pasakojęs apie vakarykš- 
tį įvykį, garsiai pastebėjau, kad man pasirodė, jog Jungui labai 
svarbi Froido nuomonė apie jį. 

— Ak, mums visiems ji labai svarbi, - atsakė Ferencis. - Bet, 
be abejonės, Froidą ir Jungą sieja labai artimi tėvo ir sūnaus 
santykiai. Būnant laive teko stebėti juos savo akimis. Dėl to 
Jungas labai jautriai reaguoja į bet kokį priekaištą. Jį tai siu- 
tina, ir ypač dėl perkėlimo. Kaip čia pasakius, Jungas laikosi 
kitokio požiūrio apie perkėlimo reiškinį. 

- Tikrai? Ar jis kur nors publikavo savo požiūrį? - pa- 
klausiau. 

Ferencis susižvalgė su Brilu. 

— Ne visai. Aš kalbu apie jo požiūrį į pacientes. Jo... e-e... 
pacientes moteris. Na, suprantate. 

Pamažu ėmiau suprasti. 

Brilas pašnibždėjo: 

— Jis miega su jomis. Apie tai sklinda legendos. 

- Aš asmeniškai - niekada! - nukirto Ferencis. - Dar nesu- 
sidūriau su didelėmis pagundomis, tad mane sveikinti, deja, 
per anksti. 

— Ar daktaras Froidas žino? 

Šį kartą Ferencis kuštelėjo: 

- Viena didelės širdgėlos apimta Jungo pacientė parašė 
Froidui laišką, kuriame išdėstė viską iki smulkmenų. Froidas 
parodė man laiškus laive. Jis net turi labai savotišką Jungo 
laišką merginos motinai. Froidas prašė manęs patarimo. - 
Ferencis neslėpė, jog tuo didžiuojasi. - Pasakiau jam, kad ne- 
reikėtų merginos žodžių priimti už gryną pinigą. Žinoma, jau 
žinojau apie šį atvejį. Visi žino. Tai graži mergina - žydė, stu- 
dentė. Kalbama, kad Jungas elgėsi su ja labai bjauriai. 

— One, - tarė Brilas, žiūrėdamas į pusryčių kambario prie- 
angį. Prie mūsų artinosi Froidas, bet ne vienas. Su juo buvo 
kitas vyras. Prieš porą metų su šiuo vyriškiu susipažinau Niu 
Heivene, psichoanalizės specialistų kongrese. Tai buvo Ernes- 
tas Džounsas, Froido pasekėjas britas. 

Džounsas atvyko į Niujorką savaitei, tikėdamasis ją praleis- 
ti su mūsų kompanija. Šeštadienį jis keliaus su mumis į Klar- 
ko universitetą. Daktaras Džounsas, kokių keturiasdešimties 
metų vyras, buvo nedidelio ūgio kaip ir Brilas, bet stambesnis, 
nepaprastai balto veido, tamsiais, gerai plaukų aliejumi su- 
lygintais plaukais, beveik be smakro ir suspausta plonalūpe 
šypsena, kuri labiau bylojo apie pasitenkinimą savimi nei apie 
draugiškumą. Jis turėjo savotišką įprotį nežiūrėti į žmogų, į 
kurį kreipiasi. Juokaudami Froidas su Džounsu artėjo prie 
stalo. Froidas akivaizdžiai džiaugėsi jį matydamas. Nei Feren- 
cis, nei Brilas neatrodė tokie patenkinti. | 

— Sandoras Ferencis! - nustebo Džounsas. - Kokia staig- 
mena, senas bičiuli! Bet jūsų juk niekas nekvietė, tiesa? Turiu 
omenyje, Holas nekvietė jūsų skaityti pranešimo Klarke. 

— Ne, - atsakė Ferencis, - bet... 

— Ir Abrahamas Brilas... - tęsė Džounsas, šaudydamas aki- 
mis po kambarį ir lyg ieškodamas kitų pažįstamų. - Kaip 
mums sekasi? Vis dar tik trys pacientai? 

- Keturi, - burbtelėjo Brilas. 

— Na, manyk, kad esi laimės kūdikis, seni, - atsakė Džoun- 
sas. - Toronte knibždėte knibžda tiek mano pacientų, kad ne- 
lieka laisvos minutės prispausti rašiklio prie popieriaus. Ne, 
aš tik spėjau nusiųsti rankraštinį straipsnį žurnalui Neurolo- 
gy. Turiu mažytę skiltį Insanity ir paskaitų ciklą Niu Heivene, 
kurį nori išleisti Prince leidykla. O kaip tu, Brilai, ar žadi ką 
nors kada nors išleisti? 

Džounso pastabos tikrai nepraskaidrino atmosferos. Brilo 
veidas įgavo apsimestinio nusivylimo išraišką. 

— Bijau, kad tik Froido knygą apie neurozes. - Jis gūžtelėjo 
pečiais. 

Džounso lūpos sujudėjo, bet neišleido jokio garso. 

— Taip, tik mano tiesioginis Froido veikalo vertimas, - tęsė 
Brilas. - Buvau gerokai primiršęs vokiečių kalbą, nei maniau, 
bet ji baigta. 

Džounso veidas nušvito. 

— Mulki! Eroidui nereikia vertėjo į vokiečių kalbą, - garsiai 
nusikvatojo jis. - Froidas pats rašo vokiškai. Jam reikia anglų 
kalbos vertėjo. 

- Aš ir esu anglų kalbos vertėjas, - nesutriko BrilaZ: 

Džounsas atrodė apstulbęs. Jis atsisuko į Froidą. | 

- Jūs... jūs... nejaugi jūs leidžiate Brilui versti jūsų dar- 
bus? - Ir į Brilą: - Seni, ar jūsų anglų kalba tokia tobula, a? 
Kad ir kaip būtų, jūs esate imigrantas. 

— Ernestai, - subarė Eroidas, - jūs pavydite. 

— Aš? - išpūtė akis Džounsas. - Pavydžiu Brilui? Ar aš ga- 
lėčiau? | 

Tą akimirką į kambarį įėjo berniukas, laikantis rankoje si- 
dabrinę pailgą lėkštutę, ir šūktelėjo Brilo pavardę. Ant lėkš- 
tutės gulėjo vokas. Brilas demonstratyviai davė berniukui de- 
šimt centų arbatpinigių. 

- Visada svajojau viešbutyje gauti telegramą, - linksmai 
tarė jis. - Taip norėjau patirti, koks tai jausmas, nes vakar vos 
pats sau jos neišsiunčiau. 

Tačiau Brilas, ištraukęs iš voko žinutę, persimainė. Jo veidas 
sustingo. Ferencis čiupo iš jo rankų oficialų laišką ir parodė 
mums visiems. Telegramoje buvo parašyta: 


TUOMET VIEŠPATS LIJO ANT SODOMOS IR GOMOROS SIE- 
RA IR UGNIMIL. JIS SUNAIKINO TUOS MIESTUS IR VISĄ LY- 
GUMĄ DRAUGE SU VISAIS MIESTŲ GYVENTOJAIS IR ŽE- 
MĖS AUGMENIJA. IR JO ŽMONA, EIDAMA IŠ PASKOS, DAI- 
RĖSI ATGAL IR PAVIRTO DRUSKOS STULPU (PR 19, 24-26)*. 


— Vėl, - sušnibždėjo Brilas. 

— Sakau, - pareiškė Džounsas, - kad nėra jokios priežasties 
žiopsoti taip, lyg būtume išvydę vaiduoklį. Akivaizdu, kad jį 
atsiuntė koks nors religinis fanatikas. Amerikoje jų pilna. 

— Iš kur jie žino, kad esu čia? - perbalęs paklausė Brilas. 


„AD 


MeERAs DžoRDŽAsS MAKLELANAS gyveno senoviškame 
graikiško renesanso stiliaus dvaro tipo name. Tokių namų ne- 
mažai stūksojo šiaurinėje Vašingtono aikštės pusėje, prie pat 
Penktosios aveniu. Eidamas iš namų ankstyvą ketvirtadienio 
rytą, Maklelanas apstulbo pamatęs iš parko per gatvę jo link 
skubantį koronerį Hugelį. Abu džentelmenai susitiko tarp ko- 
rintietiškų kolonų, rėminančių paradines mero namo duris. 

— Hugeli, - pirmas prabilo Maklelanas, - ką jūs čia veikia- 
te? Gerasis Dieve, žmogau, atrodote lyg nemiegojęs daugybę 
naktų! 

— Man būtinai reikėjo su jumis pasimatyti, - sušvokštė vos 
atgaudamas kvapą koroneris. - Tai Banvelo darbas. 

— Ką 

— Panelę Riverford nužudė Džordžas Banvelas, - patikslino 
Hugelis. 


* Sodomos sunaikinimas. - Šventasis Raštas. Senasis ir Naujasis Testa- 
mentas, Vilnius: Katalikų pasaulis, 1998. - Vert. past. 

— Nepaistyk niekų, - atkirto meras. - Pažįstu Banvelą dvi- 
dešimt metų. 

— Nuo tos akimirkos, kai įžengiau į jos butą, - tarė Hugelis, - 
jis stengėsi sutrukdyti tyrimui. Banvelas grasino nušalinsiąs 
mane nuo bylos tyrimo. Jis bandė užkirsti kelią skrodimui. 

— Dėl Dievo meilės, jis pažįsta merginos tėvą. 

- Ir dėl to reikia kliudyti atlikti skrodimą? 

— Daugeliui vyrų, Hugeli, nebūtų labai malonu matyti iš- 
pjaustinėtą savo dukters kūną. 

Meras taikėsi Hugeliui įkasti, bet koroneris nekreipė dėme- 
sio į šią pastabą. 

— Jis visais požiūriais atitinka žudiko aprašymą: gyveno jos 
pastate; buvo šeimos draugas, kuriam ji būtų atvėrusi duris; 
pašalino bet kokius nusikaltimo pėdsakus iš kambario, Litl- 
morui nespėjus ištirti įvykio vietos. 

— Bet jūs pats apieškojote kambarį! - atšovė meras. 

— Visai ne! - atrėžė Hugelis. - Aš tik apžiūrėjau. Nuodug- 
niai ištirti turėjo Litlmoras. 

— Ar Banvelas žinojo, kad Litlmoras ateis? Ar jūs jam pa- 
sakėte? 2 

- Ne, - burbtelėjo koroneris. - Bet kaip jūs paaiškinsite, 
kodėl jis nustėro iš siaubo vakar gatvėje pamatęs panelę Ak- 
ton? - Jis papasakojo merui apie vakarykščius įvykius, kurių 
ataskaitą jam pateikė Litlmoras. - Banvelas mėgino paspruk- 
ti, nes manė, jog ji atpažins jį kaip savo užpuoliką. 

— Nesąmonė, - numojo ranka meras. - Mes iškart po to 
susitikome viešbutyje. Ar žinote, kad Banvelai ir Aktonai arti- 
mai draugauja? Harkortas ir Mildred Aktonai šiuo metu sve- 
čiuojasi Džordžo Banvelo vasarnamyje. 

— Norite pasakyti, kad jis pažįsta Aktonus? - pasitikslino 
Hugelis. - Na, tai tik viską įrodo! Jis vienintelis pažinojo abi 
aukas. 

Meras šaltai dėbtelėjo į koronerį. 

— Kas ant jūsų švarko, Hugeli? Atrodo, lyg ištepta kiaušiniu. 

— Taip ir yra. - Hugelis nusišluostė atlapą pageltusia nosi- 
ne. - Mane apmėtė tie chuliganai kitoje parko pusėje. Būtina 
nedelsiant suimti Banvelą. 

Meras papurtė galvą. Pietinėje Vašingtono aikštės pusėje 
gyveno nedaug gerai išauklėtų žmonių. O Maklelanas nesu- 
gebėjo pašalinti iš pietvakarinės dalies berniūkščių gaujos, 
kuriems tai, kad visai šalia gyveno meras, buvo kaip papildo- 
mas akstinas išdaigoms. Maklelanas praėjo pro koronerį link 
jo laukiančios arklių traukiamos karietos. 

— Hugeli, jūs mane stebinate. Pažėrėte man krūvą spėlionių. 

— Tai nebus spėlionė, kai jūsų galvą užgrius dar viena žmog- 
žudystė. 

— Džordžas Banvelas nenužudė panelės Riverford! - nukir- 
to meras. 

— Iš kur žinote? 

- Žinau, - tvirtai atrėžė Maklelanas. - Kad negirdėčiau dau- 
giau šio absurdiško šmeižto. Dabar eikite namo. Tokios būklės 
jūs netinkamas rodytis darbe. Pailsėkite. Tai įsakymas. 


„AD 


LITLMORO SURASTAS PASTATAS Nr. 782 Aštuntojoje ave- 
niu,- kur, kaip manoma, 4C bute gyveno Čongas Singas, — 
buvo purvinas, aptrupėjęs penkiaaukštis daugiabutis, su iš 
kojų verčiančiais skrudinamos kiaulienos ir varvančios anties 
skerdenos, iškabintos antrojo aukšto languose, kvapais. Už 
jo stovėjo kinų restoranas. Po restoranu, gatvės lygyje, veikė 
aprūkusi dviračių parduotuvėlė, kurios savininkas buvo bal- 
tasis. Visi kiti žmonės pastate ir aplink jį - senos moteriškės, 
zujančios pirmyn atgal pro laukujas duris; vyras, rūkantis ilgą 
pypkę atvirame prieangyje; veidai, šmėžuojantys antrame 
aukšte esančio restorano languose - buvo kinai. 

Kai detektyvas užlipo ant trečios neapšviestų laiptų pako- 
pos, jam kelią pastojo iš tamsos išdygęs nedidukas vyras ilgu 

munduru. Šis vyras turėjo plonytę barzdą, ilgą kasą iki juos- 
mens ir šviežių rūdžių spalvos dantis. Litlmoras sustojo. 

- Tu eiti blogas kelias, - pareiškė kinas be jokių įžangų. — 
Restoranas apačioje, antras aukštas. 

- Aš neieškau restorano, - atsakė detektyvas. - Ieškau pono 
Čongo Singo. Jis gyvena ketvirtame aukšte. Ar pažįstate jį? 

— Ne, - kinas neketino trauktis Litlmorui iš kelio, - jokio 
Čongo Singo viršuje. 

— Norite pasakyti, kad jis išvykęs arba čia negyvena? 

- Jokio Čongo Singo viršuje, - pakartojo kinas. Jis spuste- 
lėjo pirštų galiukais Litlmoro krūtinę. - Tu eiti šalin. 

Litlmoras prasibrovė pro vyrą ir toliau lipo siaurais laip- 
tais, kurie girgždėjo po jo pėdomis. Jam iš paskos sekė įkyrus 
riebios mėsos kvapas. Žingsniuodamas aprūkusiu koridoriu- 
mi ketvirtame aukšte, - tamsiu ir belangiu, nors lauke švie- 
tė skaisti rytmečio saulė, - jis jautė, kaip pro vos prasklęstus 
tarpdurius jį sekė akys. 4C buto durų niekas neatidarė. Litl- 
morui pasigirdo, kad kažkas skubiai nubildėjo laiptais žemyn. 
Iš pradžių keptos mėsos kvapas žadino detektyvo apetitą, bet 
dabar, beoriuose viršutiniuose aukštuose, susimaišęs-su opiu- 
mo dūmų kamuoliais, jis kėlė jam šleikštulį. | 


„AD 


KAI MERAS ATVYKO į Municipaliteto rūmus, ponia Nevil 
pranešė jam, kad skambina ponas Banvelas. Maklelanas jai 
liepė juos sujungti. 

— Džordžai, - kreipėsi Džordžas Banvelas, - čia Džordžas. 

— Dievaži!* - tarė Džordžas Maklelanas, užbaigdamas pa- 
sisveikinimą, kurį jie sugalvojo beveik prieš dvidešimt metų, 
kai dar buvo neapsiplunksnavę Manhatano klubo nariai. 

— Norėjau tau pasakyti, kad vakar susisiekiau su Akto- 
nu, - tarė Banvelas. - Pranešiau jam šiurpias naujienas. Šįryt 


* By George! (angl.). - Vert. past. 


ŽMOGŽUDYSTĖS INTERPRETACIJA | 173 


jis skubiai įsėdo į pašto traukinį. Jis turėtų pasiekti viešbutį iki 
pusiaudienio. Susitinku su juo ten. 

— Puiku, - tarė Maklelanas, - atvažiuosiu ir aš. 

— Ar Nora ką nors prisiminė? 

— Ne, - atsakė meras, - tačiau koroneris turi įtariamąjį — 
tave. 

— Mane? - sušuko Banvelas. - Iškart pajutau antipatiją tam 
mažam landūnui. 

— Akivaizdu, kad jausmas abipusis. 

— Ką tu jam pasakei? 

— Pasakiau, kad to nepadarei, - atsakė meras. 

— O kaip Elizabetos kūnas? - paklausė Banvelas. - River- 
fordas skambinėja man kas minutę. 

— Džordžai, kūnas dingo, - atsiduso meras. 

— Ką? Kaip dingo? 

— Žinai apie problemas, su kuriomis susiduriu morge. Ti- 
kiuosi jį greitai surasti. Ar gali kaip nors užlaikyti Riverfordą 
dar vienai dienai? 

— Užlaikyti? - pakartojo Banvelas. - Jo dukrą nužudė. 

— Ar gali bent pamėginti? - paklausė meras. 

— Velniai nematė, - tarė Banvelas, - pasistengsiu. Beje, kas 
tie... tie specialistai, kurie tikrina Norą? 

— Nejaugi tau nesakiau? - nusistebėjo meras. - Jie terapeu- 
tai. Kalbama, kad jie gali išgydyti amneziją tiesiog kalbėda- 
miesi su pacientu. Tiesą sakant, nepaprastai įdomus reikalas. 
Jiems pacientai pripasakoja visokiausių dalykų. 

— Kokių dalykų? - paklausė Banvelas. 

— Visokiausių, - atsakė Maklelanas. 


„AD 


PAKLUSĘS MERO ĮSAKYMUI Hugelis grįžo namo. Jis buvo 
įsikūręs mažo medinio namo Vareno gatvėje dviejuose viršu- 
tiniuose aukštuose. Ten koroneris atsigulė ant savo griozdiš- 

kos lovos, bet neužmigo. Šviesa buvo per ryški, o garsūs vežė- 
jų šūksniai nedavė ramybės net pakišus galvą po pagalve. 

Namas, kuriame gyveno Hugelis, buvo atokiame Market 
rajono kampe, žemutiniame Manhatane. Tuo metu, kai jis 
išsinuomojo kambarius, tai buvo malonus gyvenamasis rajo- 
nas. Iki 1909 metų jis buvo užtvindytas gamybiniais sandė- 
liais ir fabrikų pastatais. Taigi Hugelis taip ir neišsikraustė. Už 
koronerio algą jis negalėjo išlaikyti visų dviejų namo aukštų 
prabangesnėje miesto dalyje. 

Hugelis nekentė tų kambarių. Lubos buvo nusėtos tokio- 
mis pačiomis šlykščiomis rudakraštėmis vandens dėmėmis, 
kurios jį erzino ir darbo kabinete. Jam prieš akis stovėjo Džor- 
džo Banvelo veidas. Hugelis riebiai nusikeikė. Jis buvo Niu- 
jorko koroneris. Kodėl jo kostiumas toks apšiuręs, palyginti 
su išvalytu ir pagal užsakymą pasiūtu Banvelo švarku? 

Hugeliui visiškai pakaktų įkalčių tam, kad suimtų Banvelą. 
Kodėl meras nenorėjo apie tai nė girdėti? O kad jis pats savo 
rankomis galėtų suimti Banvelą! Koroneris neturėjo panašaus 
įgaliojimo, bet šią akimirką kaip tik svajojo turėti tokią teisę. 
Hugelis iš naujo viską permąstė. Turi būti kažkas daugiau. 
Visą šią istoriją galima kokiu nors būdu susieti. Jei Elizabetos 
Riverford žudikas pavogė jos kūną iš morgo, nes ant jo buvo 
likę įkalčių, koks tai galėjo būti įkaltis? Staiga koronerį paga- 
vo įkvėpimas: jis pamiršo nuotraukas, kurias padarė panelės 
Riverford bute. Ar negalėtų kuris nors iš jo fotografų padėti 
atskleisti dingusį nusikaltimo įkaltį? 

Hugelis išlipo iš lovos ir paskubomis apsirengė. Jis galė- 
tų pats jas išryškinti: turėjo tamsų kambariuką greta morgo, 
nors ir retai juo naudojosi. Ne, bus saugiau, jei savo darbą 
atliks policijos fotografijos ekspertas Luisas Rivjeras. 


„AD 


DEVINTĄ VALANDĄ RYTO nuėjau į panelės Akton kamba- 
rį. Jame buvo tuščia. Mano akys atsitiktinai užkliuvo už man 

skirto raštelio, padėto ant rašomojo stalo. Jame panelė Akton 
rašė, kad grįš į savo kambarį apie vienuoliktą valandą ir, jei 
noriu, galiu ją tada aplankyti. 

Psichoanalizės prasme, visa tai buvo blogai. Visų pirma, pas 
panelę Akton ateidavau ne su tikslu ją „aplankyti“. Antra, ne 
pacientas, o gydytojas turėtų kontroliuoti susitikimo laiką. 

Bet vis dėlto atėjau pas panelę Akton vienuoliktą. Ji sėdėjo 
patogiai įsitaisiusi ant sofos, lygiai toje pačioje vietoje kaip 
vakar ryte ir į balkoną atsiveriančių dvejų prancūziškų durų 
fone gurkšnojo arbatą. Nepakeldama akių panelė Akton pa- 
kvietė mane atsisėsti. Tai mane taip pat suerzino. Ji jautėsi 
pernelyg patogiai. Psichoanalizės aplinka turėtų būti kabine- 
tas, - mano kabinetas, - ir aš turėčiau valdyti situaciją. 

Kai panelė Akton pagaliau pakėlė akis, visiškai apstulbau. Ji 
drebėjo ir buvo labai susijaudinusi. 

— Kam jūs prasitarėte, - paklausė ji ne kaltinančiu, bet ne- 
rimo kupinu balsu, - apie tai... apie tai, ką man padarė Ban- 
velas? 

— Tik daktarui Froidui. O ką? Kas nutiko? 

Ji susižvalgė su ponia Bigs, kuri parodė per pusę perlenk- 
tą popieriaus lapą. Senoji moteris padavė jį man. Raštelyje 
plunksnakočiu buvo parašyta: Laikyk liežuvį už dantų. 

- Berniukas, - irzliai tarė panelė Akton, - gatvėje... Jis įbru- 
ko šį popierių man į rankas ir pabėgo. Ar manote, kad mane 
užpuolė ponas Banvelas? 

— O jūs? 

— Nežinau, nežinau. Kodėl negaliu prisiminti? Ar padėsite 
man prisiminti? - maldavo ji mane. - O jeigu jis ten, lauke, ir 
mane stebi? Prašau, daktare, padėkite man! 

Pirmą kartą mačiau tokią panelę Akton. Ji pirmą kartą iš 
tikrųjų paprašė mano pagalbos. Be to, tai buvo pirmas kartas 
nuo tada, kai ji atvyko į viešbutį ir atrodė tikrai išsigandusi. 

— Galiu pabandyti, - atsakiau. 

Šį kartą ponia Bigs jau pati susiprato išeiti iš kambario. 
Iškart liepiau merginai atsigulti, nors jai akivaizdžiai tai ne- 
patiko. Ji buvo tokia susijaudinusi, kad vos galėjo išsilaikyti 
nejudėjusi. 

— Panele Akton, - pradėjau, - grįžkite trejus metus atgal, 
prieš tą nutikimą ant stogo. Jūs su šeima viešėjote Banvelų 
užmiesčio viloje. 

— Kodėl jūs manęs apie tai klausinėjate? - pratrūko ji. - 
Noriu prisiminti, kas nutiko prieš dvi dienas, o ne prieš trejus 
metus. 

- Jūs nenorite prisiminti, kas nutiko prieš trejus metus? 

— Ne tai norėjau pasakyti. 

— Bet pasakėte. Daktaras Froidas mano, kad galbūt tada jūs 
kažką pamatėte - kažką, ką pamiršote, kas trukdo jums dabar 
prisiminti. 

— Aš nieko nepamiršau, - atšovė ji. 

— Tuomet jūs tikrai kažką matėte. 

Ji tylėjo. 

— Jums nėra ko gėdytis, panele Akton. 

— Liaukitės tai kartojęs! - su labai netikėtu įniršiu suriko 
mergina. - Ko aš turėčiau gėdytis? 

— Nežinau. 

— Išeikite! - paliepė ji. 

— Panele Akton... 

— Išeikite! Man jūs nepatinkate. Jūs neprotingas. 

— Ką jūs matėte? - nenusileidau. - Ji nieko neatsakė, tik 
ryžtingai spoksojo kita kryptimi. Po to atsistojau ir surizika- 
vau: - Atleiskite, panele Akton, negaliu jums padėti. Gaila, bet 
negaliu. 

Ji giliai įkvėpė. 

— Pamačiau savo tėtį su Klara Banvel. 

- Ar galite papasakoti, ką matėte? 

— Ak, gerai. 

Atsisėdau. 

— Pirmajame aukšte yra didžiulė biblioteka, - pradėjo ji. — 
Mane dažnai kamuodavo nemiga, tad kai negalėdavau užmig- 
ti, eidavau ten. Skaitydavau mėnesienoje net neužsidegdama 
žvakės. Vieną naktį durys į biblioteką buvo pravertos. Gali- 
ma buvo nuspėti, kad kažkas yra viduje. Priglaudžiau akį prie 
durų plyšio. Mano tėvas sėdėjo pono Banvelo krėsle, veidu į 
mane, tame pačiame krėsle, kuriame visada sėdėdavau ir aš. 
Mačiau jį mėnulio šviesoje, bet jis kažkaip nenatūraliai laikė 
atlošęs galvą. Klara klūpėjo ant kelių priešais jį. Jos suknelė 
buvo atsagstyta ir nusmukusi jai iki juosmens, nugara - vi- 
siškai nuoga. Daktare, jos nugara labai graži, idealiai balta, 
nepriekaištinga, oda tokia balta ir skaisti... beveik kaip... ir 
smėlio laikrodžio ar violončelės formos figūra. Ji... nežinau, 
kaip pasakyti... bangavo. Jos galva kilo ir leidosi lėtu ritmu. 
Nemačiau jos rankų. Manau, jos buvo priešais ją. Vieną ar du 
kartus ji permetė plaukus sau per petį, bet nesiliovė kilnojusi 
galvos. Vaizdas buvo užburiantis. Žinoma, tuo metu nesupra- 
tau, ką mačiau. Man jos judesiai pasirodė gražūs, tarsi lengva 
bangelė skalautų krantą. Bet puikiai žinojau, kad jie daro kaž- 
ką bloga. 

— Tęskite. 

— Tada mano tėvas ėmė leisti kažkokį bjaurų, šaižų garsą. 
Stebėjausi, kaip Klara gali jį pakęsti. Bet ji ne tik jį pakentė. 
Atrodė, kad jis sukėlė greitesnį ir ryžtingesnį jos bangavimą. 
Tėvas suspaudė krėslo ranktūrius. Klaros galva kilo ir leido- 
si vis greičiau. Stovėjau kaip užkerėta, bet nebegalėjau ilgiau 
žiūrėti. Pirštų galiukais užlipau laiptais aukštyn, atgal į savo 
kambarį. 

— O tada? 

- Viskas, pabaiga. - Mes žvelgėme vienas į kitą. - Tikiuosi, 
kad patenkinote savo smalsumą, daktare Jangeri, nes mano 
amnezijos šis pasakojimas tikrai nepagydė. 

Stengiausi psichoanalitiškai išanalizuoti epizodą, kurį ką 
tik papasakojo panelė Akton. Epizodas, savaime suprantama, 

buvo traumuojančio pobūdžio, bet iškilo ir kita problema: 
neatrodė, kad jis traumavo pačią panelę Akton. 

— Ar po to jūs patyrėte kokių fizinių sutrikimų? - paklau- 
siau jos. - Būtent praradote balsą? 

— Ne. 

- Galjums paralyžiavo kurią nors kūno vietą? Peršalote? 

— Ne. 

- Ar jūsų tėvas sužinojo, kad jį matėte? 

- Jis per kvailas. 

Tai įsidėmėjau. 

— Kai galvojate apie amneziją dabar, kas pirmiausia ateina 
į galvą? 

— Niekas. 

— Galvoje visada yra kokia nors mintis. 

- Jūs tai sakėte praėjusį kartą! - užriko ji piktai, ir aš nu- 
tilau. Ji įsmeigė į mane savo mėlynas akis. - Jūs padarėte tik 
vieną dalyką, - tarė mergina, - kuris net privertė mane pati- 
kėti, kad galite man padėti. Bet jis visai nesusijęs su visais jūsų 
klausimais. 

— Kokį dalyką? 

Ji nudelbė akis. 

— Nežinau, ar verta jums sakyti. 

— Kodėl? 

— Ak, tiek to. Tai nutiko policijos nuovadoje. 

Panelė Akton kalbėjo tyliai, nusukusi galvą. 

- Taip. Kai pirmą kartą palietėte mano gerklę, vieną aki- 
mirką beveik kažką pamačiau: nežinia kokį vaizdinį, prisimi- 
nimą. Nežinau, kas tai buvo. 

Šios naujienos buvo netikėtos, bet logiškos. Pats Froidas at- 
rado, kad fizinis prisilietimas gali išlaisvinti nuslopintus prisi- 
minimus. Panaudojau tą techniką su Priscila. Galbūt panelės 


Akton amneziją irgi pavyks išgydyti šiuo metodu. 

— Ar norėtumėte išmėginti kažką panašaus dar kartą? - pa- 
klausiau jos. 

— Man buvo baisu, - tarė ji. 

— Tikriausiai vėl bus baisu. 

Ji linktelėjo galva. Priėjau prie jos ir ištiesiau savo delną. 
Ji ketino nusirišti kaklaskarę. Pasakiau jai, kad nereikia, aš 
tik paliesiu jos kaktą, ne kaklą. Ji nustebo. Paaiškinau, kad 
kaktos lietimas yra vienas standartinių Froido metodų, pa- 
dedantis išlaisvinti prisiminimus. Mergina neatrodė paten- 
kinta, bet leido man tęsti. Atsargiai priglaudžiau delną prie 
jos kaktos. Nebuvo jokios reakcijos. Paklausiau, ar jai atėjo 
kokia mintis. 

— Aš tik pagalvojau, kad jūsų labai šalta ranka, daktare, — 
atsakė ji. 

— Atleiskite, panele Akton, bet, atrodo, teks grįžti prie mūsų 
pokalbio. Prisilietimas nepasiteisino. - Vėl atsisėdau. Ji atro- 
dė beveik įpykusi. - Ar galite man pasakyti vieną dalyką? — 
toliau dėsčiau. - Minėjote, kad ponios Banvel nugara - jos 
nuoga nugara - buvo beveik tokia balta kaip kažkas, ką jūs 
matėte prieš tai. Tik jūs nepasakėte, kas. 

— O jūs norėtumėte sužinoti? 

— Aš to paklausiau. 

— Lauk iš čia! - iškošė ji atsisėsdama. 

— Atsiprašau? 

— Nešdinkitės! - suriko ji ir sviedė į mane vazelę su cukraus 
kubeliais. Paskui atsistojo ir metė į mane lėkštelę ir puodelį, 
tiksliau, šių ji nesviedė, tik šveitė juos iš visų jėgų, kiek tik 
įstengė. Laimei, abu daiktai nuskriejo skirtingomis kryptimis: 
lėkštelė prašvilpė man iš kairės, o puodelis aukštai iš dešinės 
pusės ir, atsitrenkę į sieną, pažėrė šukių lietų. Panelė Akton 
pakėlė arbatinuką. 

— Nereikia, - ramiai pasakiau. 

— Nekenčiu jūsų! 

Aš taip pat atsistojau. 

— Jūs nekenčiate ne manęs, panele Akton, o savo tėvo, kad 
jus pardavė Banvelui mainais už jo žmoną. 

Klydau naiviai tikėdamasis, kad mergina į tai reaguos ap- 
sipildama ašaromis ir susmukdama ant sofos. Ji staigiai puo- 
lė kaip laukinė katė ir trenkė į mane arbatinuką. Jis pataikė 
man į kairį petį. Smūgis buvo įspūdingas. Kaip tokia gležna 
būtybė ji buvo nepaprastai stipri. Arbatinuko dangtelis nu- 
lėkė, ir karštas verdantis vanduo išsiliejo ant mano rankos. 
Tiesą sakant, kur kas daugiau skausmo sukėlė plikinantis 
vanduo nei smūgis į petį. Bet aš nei sujudėjau, nei parodžiau 
kokią nors reakciją. Tai, spėju, ją dar labiau įsiutino. Panelė 
Akton dar kartą užsimojo arbatinuku, tik šį kartą tiesiai į 
galvą. 

Buvau aukštesnis už ją, todėl man tereikėjo lengvai loštelėti 
atgal. Arbatinukas nepataikė į taikinį, ir aš sulaikiau panelę 
Akton už rankos. Iš inercijos ji apsisuko aplink ir sustojo nu- 
gara į mane. Stipriai prispaudžiau jos rankas prie liemens ir 
atsukau į save. 

— Paleiskite mane! - įsakė ji. - Paleiskite, arba rėksiu. 

— O tada pasakysite visiems, kad jus užpuoliau? 

— Skaičiuoju iki trijų, - atsakė ji nuožmiai. - Paleiskite, arba 
rėksiu. Vienas, du, tr... 

Griebiau jai už gerklės, užgniauždamas jos burnoje žodį. 
Žinoma, nederėjo taip elgtis, bet manyje užvirė kraujas. At- 
ėmiau iš jos bet kokią galimybę rėkti, bet kartu sukėliau neti- 
kėtą pašalinį poveikį. Staiga nuslūgo įtampa jos kūne. Arbati- 
nukas iškrito iš jos pirštų. Ji plačiai atmerkė suglumusias akis, 
kurių safyro spalvos rainelės greitai lakstė į šalis. Nežinojau, 
kas buvo keisčiau: užpuolimas ar šis staigus jos persimainy- 
mas. Iškart paleidau jos gerklę. 

— Aš jį mačiau, - sušnibždėjo mergina. 

— Ar prisimenate? - paklausiau. 

— Mačiau jį, - pakartojo ji. - Bet dabar viskas dingo. Ma- 
nau, kad buvau surišta, nes negalėjau pajudėti. Ak, kodėl ne- 

galiu prisiminti? - Ji iškart atsisuko į mane. - Padarykite tai 
dar kartą. 

— Ką? 

— Tą patį, ką padarėte. Aš prisiminsiu, esu tikra. 

Lėtai, nenuleisdama akių nuo manųjų, ji atsirišo kaklaska- 
rę, apnuogindama vis dar nubrozdintą kaklą. Tada sugniaužė 
mano ranką savo gležnais pirštais ir prisitraukė ją prie kaklo 
taip kaip pirmojo mūsų susitikimo metu. Atsargiai, vengda- 
mas žiaurių mėlynių, paliečiau švelnią jos odą pasmakrėje. 

— Ar prisimenate ką nors? - paklausiau. 

— Ne, - sušnibždėjo ji. - Turite padaryti tą patį, ką darėte 
prieš tai. 

Nieko neatsakiau. Nesupratau, ar ji norėjo, kad padaryčiau 
tą patį, ką ir policijos nuovadoje, ar tai, kas atsitiko prieš ke- 
letą akimirkų. 

— Smaukite mane, - paprašė ji. 

Nieko nedariau. 

— Prašau, - pakartojo ji, - smaukite mane. 

Pridėjau savo smilių ir nykštį prie tos vietos ant jos kaklo, 
kur buvo raudonos žymės. Ji prikando lūpą: tikriausiai skau- 
dėjo. Uždengus šias mėlynes, neliko jokio buvusio užpuoli- 
mo pėdsako. Mačiau tik dailiai išlenktą kaklą. Spustelėjau jos 
gerklę. Ji iškart užmerkė akis. 

— Stipriau, - tyliai paprašė ji. 

Kairiąja ranka truputį prilaikiau jos nugarą, o dešiniąja 
smaugiau. Jos nugara išsilenkė, galva atsilošė. Ji stipriai su- 
griebė mano ranką, bet nesistengė jos patraukti. 

— Ar ką nors matote? — paklausiau. Ji silpnai papurtė gal- 
vą, vis dar užmerkusi akis. Prisitraukiau ją arčiau, dar tvir- 
čiau spausdamas kaklą. Jos gerklėje užstrigo įkvepiamas oras. 
Mergina liovėsi kvėpavusi. Prasivėrė jos skaisčiai raudonos 
lūpos. 

Buvo nelengva prisipažinti, kokios nedoros mintys užplū- 
do mano galvą. Dar niekada neteko matyti tokių gražių lūpų. 

Jos buvo putlios ir virpėjo. Oda - skaisti, kreminės spalvos. 
Ilgi plaukai žėrėjo kaip saulės aukso spalva nudažyti krintan- 
čio vandens purslai. Prisitraukiau ją dar arčiau. Viena jos ran- 
ka buvo prigludusi prie mano krūtinės. Nežinau, kada ir kaip 
ji ten atsidūrė. 

Staiga pamačiau į mane įbestas jos mėlynas akis. Kada ji 
atsimerkė? Jos lūpos dėliojo nebylų žodį. Anksčiau to nepa- 
stebėjau. Tas žodis buvo stop. 

Atleidau jos gerklę tikėdamasis, kad ji skausmingai įkvėps 
oro. Tačiau užuot žioptelėjusi, ji tyliai, vos girdimai pasakė: 

— Pabučiuokite mane. 

Turiu pripažinti, kad nežinau, kaip būčiau atsakęs į šį pra- 
šymą. Bet tą akimirką pasigirdo garsus beldimas į duris ir sku- 
biai brukamo į spyną rakto žvangsėjimas. Iškart ją paleidau. 
Ji mikliai pakėlė nuo žemės arbatinuką ir padėjo jį ant stalo. 
Mes abu atsisukome į duris. 

- Prisimenu, - skubiai pašnibždėjo ji man, kai pasisuko 
rankena. - Žinau, kas tai padarė. 


DVYLIKTAS SKYRIUS 


vICN 


Tos PAČIOS DIENOS POPIETĘ, rugsėjo 1 dieną, Karlas Jun- 
gas drauge su Smitu Eli Dželifu - leidėju, gydytoju ir psichinių 
ligų profesoriumi iš Fordhamo universiteto - pietavo klube 
Penktojoje aveniu. Iš jo atsiveria vaizdas į parką. Froidas, kaip 
ir Ferencis, Brilas ir Jangeris, nebuvo pakviestas. Jų išskyrimas 
nesutrikdė Jungo. Jis jautė, kad tai buvo dar vienas ženklas - 
jo kylantis tarptautinis lygis. Ne toks kilniaširdis žmogus jau 
būtų pasigyręs, mojavęs kvietimu kitiems priešais nosis. Bet 
jis, Jungas, rimtai žvelgė į savo pareigą būti geram, todėl apie 
šį kvietimą niekam neprasitarė. 

Vis dėlto labai skausminga slėpti tiek daug dalykų. Tai pra- 
sidėjo jau pirmą dieną išvykus iš Bremeno. Žinoma, Jungas 
atvirai nemelavo. Jis prisiekė sau, kad to niekada nedarys. Bet 
tai buvo ne jo kaltė. Jie patys paskatino jį veidmainiauti. 

Pavyzdžiui, Froidas ir Ferencis garlaivyje „Džordžas Va- 
šingtonas“ užsisakė antros klasės miegamąsias kajutes. Ar 
jis kaltas? Nenorėdamas, kad jie pasijustų nepatogiai, Jungas 
buvo priverstas pasakyti, jog kai pirko bilietą, buvo dar lais- 
vos tik pirmos klasės kajutės. Pirmą naktį laive jis susapnavo 
sapną. Tikroji jo reikšmė buvo akivaizdi: jis pranoko Froidą 
įžvalga ir reputacija. Taigi rūpindamasis Froido jautria savi- 
meile, jis tvirtino, kad kaulai, kuriuos atrado sapne, priklauso 
jo Žmonai, o ne Froidui. Tiesą sakant, Jungas protingai pri- 

dūrė, kad kaulai priklausė ne tik jo žmonai, bet ir žmonos 
seseriai: jis norėjo pamatyti, kaip Froidas reaguos į tai, nes 
skeletai yra paties Froido spintoje. Tai buvo niekniekiai, bet 
jie padėjo pagrindą kur kas didesnei veidmainystei, kuri tapo 
neišvengiama nuo pat atvykimo į Ameriką dienos. 

Pietūs Dželifo klube buvo labai smagūs. Aplink ovalų stalą 
sėdėjo devyni ar dešimt vyrų. Intelektualus mokslinis pokalbis 
ir puikus raudonasis vynas buvo dar pagardinti doze nešvan- 
kaus humoro, kurį Jungas visada mėgo. Daugiausia pašaipų 
susilaukė moterų balsavimo teisė. Vienas vyras paklausė, ar 
kas nors yra matęs sufražistę, su kuria norėtų pergulėti. Vien- 
balsiai buvo atsakyta neigiamai. Kitas džentelmenas pareiškė, 
kad kas nors turėtų toms damoms pranešti, jog, gavus balsa- 
vimo teisę, dar nereiškia, kad su jomis bet kas ir miegos. Visi 
sutiko, kad geriausias vaistas moteriai, reikalaujančiai balsa- 
vimo teisės, yra gera ir sveika „techninė apžiūra . Tačiau kai 
kurias taip gydyti būtų šlykštu. Taigi jau geriau suteikti joms 
tą balsavimo teisę. 

Jungas jautėsi esąs savo stichijoje. Bent kartą nebuvo reika- 
lo apsimesti mažiau turtingu, negu kad buvo iš tikrųjų. Jis ne- 
jautė pareigos neigti savo kilmę. Po pietų nariai nuėjo į rūko- 
mąjį, kuriame pokalbis tęsėsi prie konjako. Jų gretos pamažu 
retėjo, kol Jungas liko tik su Dželifu ir trimis vyresniais vyrais. 
Vienas iš šių džentelmenų davė subtilų ženklą. Dželifas iškart 
atsistojo eiti. Jungas taip pat atsistojo manydamas, kad Dželi- 
fo išėjimas reiškė, jog ir jam jau metas eiti. Bet Dželifas Jungui 
pasakė, kad šie trys džentelmenai nori trumpai su juo asme- 
niškai šnektelėti. Be to, po jų pokalbio lauke jo lauks karieta. 

Tiesą sakant, Dželifas visai nebuvo šio klubo narys. Jis tik 
siekė juo būti. Šis klubas priklausė vyrams, esantiems aukš- 
tuomenės viršūnėje. Jie sprendžia, kas jai priklauso. Taigi šie 
vyrai ir liepė Dželifui šiandien atsivesti Jungą. 

— Prašom sėstis, daktare Jungai, - pakvietė Dželifą išlydėjęs 
vyras, pamodamas į patogų krėslą elegantiška ranka. 

Jungas bandė prisiminti džentelmeno vardą. Bet šiandien 
jis su tiek daug kuo susipažino ir buvo taip nepratęs gerti 
vyną per pietus, kad visai nesisekė prisiminti. 

— Esu Dana, - paslaugiai prisistatė vyras. Jo tamsūs anta- 
kiai paryškino sidabrinę plaukų spalvą, - Čarlzas Dana. Ką 
tik apie jus, Jungai, kalbėjausi su savo geru draugu, vyriau- 
siuoju Times redaktoriumi Oksu. Jis nori išspausdinti apie jus 
straipsnį. 

— Straipsnį? - paklausė Jungas. - Nesuprantu. 

— Nes kitą savaitę skaitysite paskaitas Fordhamo universi- 
tete, todėl jis nori paimti iš jūsų interviu. Oksas ketina pateikti 
trumpą biografiją - du pilnus laikraščio puslapius. Jūs tapsite 
gana įžymus. Nežinojau, ar sutiksite. Pasakiau jam, kad jūsų 
pasiteirausiu. 

— Na, - atsakė Jungas, - aš... aš ne... 

- Yra tik viena kliūtis. Oksas, - Dana ištarė Ouksas, - bijo, 
kad jūs esate froidistas. Jis nenori, kad jo straipsnis būtų sieja- 
mas su... su... na, jūs žinote, kas kalbama apie Froidą. 

— Jis pamišęs dėl sekso išsigimėlis, - drėbė iš dešinės sėdin- 
tis vyras, glostydamas žandenas. 

— Ar Froidas iš tiesų tiki tuo, ką rašo? - paklausė trečiasis 
džentelmenas, plinkantis vyrukas. - Kad kiekviena jo gydoma 
mergina bando jį sugundyti? Arba tuo, ką jis sako apie fekali- 
jas... fekalijas... Dėl Dievo meilės! Arba apie pernelyg pedan- 
tiškus vyrus, geidžiančius analinio sekso? 

— Arba apie berniukus, norinčius lytiškai santykiauti su 
savo motinomis? - toliau tęsė apkūnusis vyriškis su didžiau- 
sio pasišlykštėjimo išraiška veide. 

— O Dieve, ar jis tiki? - paklausė Dana, kimšdamas tabaką į 
pypkę. - Jungai, jums tikriausiai labai sunku. 

Jungas nebuvo tikras, kokia šio teiginio potekstė. Jis nieko 
neatsakė. 

- Aš pažįstu jus, Jungai, - tarė Dana. - Žinau, kas esate. Jūs 
šveicaras, krikščionis, mokslininkas kaip ir mes. Esate aistrin- 

gas žmogus. Tas, kuris veikia vedamas savo troškimų. Žmogus, 
kuriam reikia daugiau nei vienos moters, kad jaustųsi puikiai. 
Nėra prasmės čia slėpti šių dalykų. Šie vadinamieji vyrai, ku- 
rie nesiima veiksmų, leidžia savo troškimams pūliuoti kaip 
žaizdoms, o jų tėvai, prekiautojai narkotikais, visada jautėsi 
menkesni už mus - tik jie galėtų išgalvoti tokias begėdiškas, 
gašlias fantazijas, nuleisdami Dievą ir žmogų į kanalizacijos 
vamzdį. Jums turėtų būti nepaprastai sunku, kad jūsų vardas 
siejamas su šiuo purvu. 

Jungui vis sunkiau sekėsi suvokti žodžių srautą. Tikriausiai 
į galvą mušė alkoholis. Atrodė, kad šis džentelmenas iš tiesų 
jį pažįsta. Bet iš kur? 

— Kartais sunku, - lėtai atsakė Jungas. 

— Aš visai ne antisemitas. Galite paklausti Sakso. - Jis 
parodė į plinkantį vyrą sau iš kairės. - Priešingai, žaviuosi 
Žydais. Jie suprato savo rasinio grynumo paslaptį ir pagrin- 
dinę priežastį kur kas geriau nei mes. Būtent tai jiems ir 
padėjo tapti tokia didžia rase, kokia jie yra dabar. - Vy- 
ras, į kurį buvo kreiptasi kaip į Saksą, tylėjo. Apkūnusis 
vyras tik sučiaupė savo storas lūpas. Dana tęsė: - Bet pra- 
ėjusį sekmadienį, kai, pažvelgęs į mūsų kraujuojantį Išga- 
nytoją, prisiminiau, kad šis žydas iš Vienos teigia, jog mūsų 
potraukis Jam yra seksualinis, sunkiai begalėjau melstis. 
Labai. Manyčiau, kad ir jums teko susidurti su panašiais 
sunkumais. O gal Froido pasekėjams draudžiama lankytis 
bažnyčioje? 

- Aš vaikštau į bažnyčią, - sutrikęs atsakė Jungas. 

— Asmeniškai aš, - tarė Dana, - negaliu suprasti to visuoti- 
nio susižavėjimo psichoterapija: egzistencinė psichoterapija, 
naujoji mintis, mesmerizmas, dr. Kuakenbosas. 

- Kuakenbosas, - pakartojo susiraukęs vyras su žandenomis. 

- Krikščioniškas mokslas, - tęsė Dana, - psichoanalizė, ma- 
no manymu, tai yra sektos. Bet be tokių sektų pusė Amerikos 
moterų neįsivaizduoja savo gyvenimo. Todėl geriausia, kad 

jos negertų iš to užteršto šaltinio. Patikėkite manimi, jos gers 
iš jūsiškio po to, kai perskaitys apie jus Times. Na, trumpiau 
tariant, esmė tokia: mes galime jums padėti tapti įžymiausiu 
psichiatru Amerikoje, bet Oksas parašys apie jus į spaudą tik 
tada, jei savo paskaitų metu Fordhame aiškiai - labai aiškiai — 
atsiribosite nuo visų Froido nešvankybių. Viso geriausio, dak- 
tare Jungai! 


„AD 


NESILIOVĖ BELDIMAS į panelės Akton viešbučio kambario 
duris, o durų rankena sukinėjosi į vieną ir į kitą pusę. Galiau- 
siai durys plačiai atsilapojo ir į vidų įskubėjo penki Žmonės, iš 
kurių tris atpažinau: meras Maklelanas, detektyvas Litlmoras 
ir Džordžas Banvelas. Kiti du - dama ir džentelmenas - ne- 
abejotinai buvo turtingi. 

Vyras atrodė bebaigiantis penktąją dešimtį, šviesios odos, 
kuri dabar luposi nuo įdegio saulėje, smailiu smakru, pradė- 
jęs plikti nuo kaktos, ir su baltu marliniu tvarsčiu ant kairio- 
sios akies. Supratau, kad tai panelės Akton tėvas. Palyginti 
su tokia grakščia merginos figūra, jos tėvas su savo ilgomis 
galūnėmis atrodė bejėgiškai. O dėl tokių švelnių moteriškų 
veido bruožų, kurie taip puošė merginą, šis vyras man pasi- 
rodė be galo nepasitikintis savimi. Moteris, kurią palaikiau 
panelės Akton motina, buvo daugiausia penkių pėdų ūgio. 
Jos liemuo buvo platesnis už jos vyro. Ji buvo apsikarsčiusi 
papuošalais ir pasidažiusi veidą, avėjo batelius su pavojin- 
gai aukšta pakulne, matyt, norėdama atrodyti keliais coliais 
aukštesnė. Galbūt kažkada ji buvo patraukli. Dama pirmoji 
prabilo surikdama: 

— Nora, vargšele, nelaiminga mergaite! Aš baisiai kanki- 
nausi nuo tada, kai sužinojau siaubingas naujienas. Mes va- 
žiavome valandų valandas. Harkortai, ar tu tiesiog stovėsi ten 
kaip įbestas? 

Noros tėvas atsiprašė apkūniosios moters ir, ištiesęs jai 
ranką, saugiai palydėjo ją iki kėdės, į kurią ji susmuko gar- 
siai suaimanavusi. Meras pristatė mane Aktonui ir jo žmo- 
nai Mildred. Paaiškėjo, kad jų kompanijai vos spėjus įeiti į 
vestibiulį, kažkas prie administratoriaus stalo pasiskundė dėl 
iš panelės Akton kambario sklindančio triukšmo. Patikinau 
juos, kad mums nieko nenutiko, ir tuo metu labai troškau, 
kad prie tolimiausios sienos negulėtų sudaužytas į šukes puo- 
delis. Jie stovėjo nugaromis į tą sieną ir, manau, kad nieko 
nepastebėjo. 

— Nora, dabar viskas bus gerai, - užtikrino ponas Akto- 
nas. - Meras sakė, kad spauda nieko nesuuodė, ačiū Dievui! 

— Kodėl tavęs paklausiau? - kreipėsi Mildred Akton į duk- 
terį. - Sakiau, kad nereikėtų tavęs palikti Niujorke. Argi ne- 
sakiau, Harkortai? Ar matai, kas nutiko? Maniau, kad mirsiu, 
kai išgirdau. Bigs! Kur ta Bigs? Ji sudės tavo daiktus. Būtina 
nedelsiant tave iš čia išvežti, Nora. Manau, kad prievartau- 
tojas yra čia, šiame viešbutyje. Nujaučiu tokius dalykus. Vos 
įžengusi čia, pajutau, kaip jis mane stebi. 

— Tave, brangioji? - paklausė Aktonas. 

Negaliu pasakyti, kad panelės Akton išraiškoje įžvelgiau 
šiltą prielankumą ar saugumo jausmą, kurį tikėtumeisi pama- 
tyti merginos veide, susitikus su savo tėvais po ilgai trukusio 
ir pilno įvykių išsiskyrimo. Bet negalėčiau jos kaltinti dėl iki 
šiol jos atžvilgiu išsakytų pastabų turinio. Buvo keista, kad 
panelė Akton dar neištarė nė žodžio. Ji porą kartų mėgino 
kažką pasakyti, bet atrodė, kad jai tiesiog neišeina kalbėti. Jos 
skruostus ryškiai nudažė raudonis. Tuomet supratau: mergi- 
na vėl prarado balsą. O gal man taip pasirodė? Pagaliau pane- 
lė Akton tyliai ir ramiai ištarė: 

— Mama, manęs niekas neišprievartavo. 

- Ša, Nora! - nukirto tėvas. - Šis žodis netariamas garsiai. 

- Juk tu nežinai, vargšele! - sušuko motina. - Tu neprisi- 
meni nusikaltimo ir niekada nesužinosi. 

Dabar kaip tik buvo ta akimirka, kai panelė Akton, jei būtų 
norėjusi, būtų pasakiusi, kad atgavo atmintį. Bet užuot užsi- 
minusi apie sugrįžusius prisiminimus, ji atsakė: 

- Aš liksiu čia, viešbutyje, ir tęsiu gydymą. Nenoriu grįžti 
namo. 

— Tik paklausykit, ką ji kalba! - užsiplieskė jos motina. 

— Namuose nesijausiu saugiai, - paaiškino panelė Akton. - 
Užpuolikas gali manęs ten ieškoti. Pone Maklelanai, jūs pats 
taip sakėte sekmadienį. 

— Mergina teisi, - atsakė meras. - Viešbutyje jai bus daug 
saugiau. Žudikas nežino, kad ji čia. 

Žinojau, kad tai netiesa, nes panelė Akton gatvėje gavo gra- 
sinantį laiškelį. Neabejoju, kad pati panelė Akton tai žinojo. 
Po mero žodžių ji sugniaužė dešinę ranką: raštelis kyšojo iš 
jos kumščio. Tačiau ji nieko nepasakė ir vietoj to nukreipė 
žvilgsnį nuo Maklelano į savo tėvus, tarsi Maklelanas būtų 
visiškai įrodęs jos pozicijos teisingumą. Man pasirodė, kad ji 
vengia tiriamo pono Banvelo žvilgsnio. 

Banvelas žiūrėjo į Norą su ypatinga išraiška. Fiziškai jis 
buvo pranašesnis už visus. Tarp esančių kambaryje jis buvo 
aukštesnis, išskyrus mane, ir turėjo tvirtą krūtinę. Jo tam- 
sūs plaukai buvo lygiai sušukuoti atgal su kažkokiu tepalu, 
o smilkiniai gražiai pražilę. Banvelo žvilgsnis buvo įsmeig- 
tas į Norą. Gali nuskambėti absurdiškai, ir kitas stebėtojas, 
be jokios abejonės, būtų tai paneigęs, bet, mano nuomone, 
jo visa išraiška šaukte šaukė apie troškimą merginą išprie- 
vartauti. Dabar jis prabilo, bet jo tonas neišdavė jokių pa- 
našių norų: 

- Tikriausiai geriausia būtų Norą išvežti iš miesto, - pasiū- 
lė jis gergždžiančiu balsu ir atrodė, kad nuoširdžiai susirū- 
pinęs jos saugumu. - Kodėl ne į mano vasarnamį? Klara ja 
pasirūpins. 

— Aš labiau norėčiau pasilikti čia, - paprieštaravo Nora, 
nudelbusi akis. 

— Tikrai? - atsiliepė Banvelas. - Jūsų motina mano, kad žu- 
dikas yra viešbutyje. Kaip jūs galite būti tikra, kad jis nestebi 
jūsų kad ir šią minutę? 

Panelės Akton veidas paraudo, kai Banvelas kalbėjo su ja. 
Man pasirodė, kad visas jos kūnas iš baimės įsitempė. 

Pasakiau, kad jau ketinu eiti. Panelė Akton nukreipė į mane 
sunerimusį žvilgsnį. Aš, tarsi kažką prisiminęs, pridūriau: 

— Ak, panele Akton, štai jūsų receptas raminamiesiems, 
apie kuriuos kalbėjau. - Išsitraukiau iš kišenės kvitą, greitai 
jį užpildžiau ir padaviau jai. Ant jo parašiau: Ar tai buvo Ban- 
velas? 

Ji perskaitė mano žinutę ir linktelėjo man galva vos paste- 
bimai, bet užtikrintai. 

— Duokite jį man, - paprašė Banvelas, prisimerkęs žiūrėda- 
mas į mane. - Mano vyrukas apačioje tuoj pat gali nubėgti į 
vaistinę. 

- Puiku, - atsakiau. Iš panelės Akton rankų paėmiau ir 
kvitą, ir anonimišką raštelį. Jam padaviau pastarąjį. - Ar jūsų 
vyrukas galės įvykdyti šį pavedimą? 

Banvelas jį perskaitė. Truputį tikėjausi, kad jis suglamžys 
raštelį ir pervers mane pavojingu, rūsčiu žvilgsniu, išsiduoda- 
mas esąs piktadarys kaip kokiame pigiame romane. Bet užuot 
taip pasielgęs, jis užriaumojo: 

— Ką, po velnių, tai reiškia: Laikyk liežuvį už dantų?! Jau- 
nuoli, tikiuosi, kad galėsite viską paaiškinti. 

— Tai įspėjimas, kurį panelė Akton gavo šįryt gatvėje, - at- 
sakiau. - O jūs puikiai tai Žinote, pone Banvelai, nes pats jį 
parašėte. - Stojo bežadė tyla. - Pone mere, pone Litlmorai: šis 
vyras yra jūsų ieškomas nusikaltėlis. Vos prieš porą minučių 
iki jūsų atvykimo panelė Akton prisiminė užpuolimą. Patariu 
jums nedelsiant jį suimti. 

— Kaip jūs drįstate? 

— Kas šis... šis žmogus? - paklausė Mildred Akton, rodyda- 
ma į mane. - Iš kur jis atsirado? 

— Daktare Jangeri, - tvardydamasis tarė meras Maklela- 
nas, - jūs nuvertinate melagingo apkaltinimo svarbą. Atsiim- 
kite savo žodžius. Jei panelė Akton jums tai pasakė, jos atmin- 
tis ją apgauna. 

— Pone mere, sere, - pradėjo detektyvas Litlmoras. 

— Ne dabar, Litlmorai, - ramiai nutraukė jį meras. - Dakta- 
re, jūs atsiimsite savo kaltinimus, atsiprašysite pono Banvelo 
ir pasakysite, ką jums papasakojo panelė Akton. 

- Bet, jūsų kilnybe... - neatlyžo detektyvas. 

— Litlmorai! - užrėkė meras su tokiu įniršiu, kad Litlmoras 
net žengtelėjo atgal. - Negirdėjai, ką sakiau? 

— Mere Maklelanai, - įsiterpiau, - nesuprantu. Ką tik pa- 
sakiau, kad panelė Akton prisimena užpuolimą. Jūsų paties 
detektyvas, atrodo, nori pridurti kažką patvirtinančio šiuos 
įtarimus. Panelė Akton aiškiai įvardijo, kad ją užpuolė ponas 
Banvelas. 

- Vienintelis įrodymas yra jūsų žodžiai, daktare, jei jus ga- 
lima taip vadinti, - tarė Banvelas. Jis atšiauriai dėbtelėjo į pa- 
nelę Akton. Man pasirodė, kad jis įtemptai stengėsi nuslopinti 
galingą emociją. - Nora, tu puikiai žinai, kad nieko tau nepa- 
dariau. Pasakyk jiems, Nora. 

— Nora, - tarė merginos motina, - pasakyk šiam jaunuo- 
liui, kad jis suprato klaidingai. 

— Nora, mieloji? - paragino jos tėvas. 

— Pasakyk jam, Nora, - spaudė Banvelas. 

— Nesakysiu, - atsakė mergina. Ir tai viskas, ką ji pasakė. 

— Pone mere, - tariau, - negalite leisti, kad panelę Akton 
tardytų ją užpuolęs vyras, tas, kuris jau nužudė kitą merginą. 

— Jangeri, esu tikras, kad jūsų ketinimai geri, - atsakė me- 
ras. - Bet jūs klystate. Sekmadienį vakare, kai buvo nužudyta 
Elizabeta Riverford, Džordžas Banvelas buvo su manimi. Jis 
buvo su manimi, ar girdite? Su manimi visą tą vakarą ir nak- 
tį, ir taip pat gerą dalį pirmadienio ryto. Būdamas du šimtai 
penkiasdešimt mylių už miesto, jis nieko negalėjo nužudyti. 

Po TO, KAI JUNGAS IŠĖJO, bibliotekoje lubas lėtai glostė ky- 
lančios besiraitančios dūmų uodegos. Tarnas nunešė stiklines, 
pakeitė pelenines ir tyliai pasišalino. 

- Ar jis mūsų? - paklausė plinkantis vyras, į kurį buvo 
kreiptasi Sakso pavarde. 

— Be jokios abejonės, - atsakė Dana. - Jis net silpnesnis, nei 
aš įsivaizdavau. Ir mes turime daugiau nei pakankamai, kad 
bet kuriuo atveju galėtume jį sunaikinti. Ar Oksas gavo tavo 
pastabas, Alenai? 

— O taip, - atsakė apkūnusis storalūpis džentelmenas su 
žandenomis. - Išspausdinsime mano straipsnį tą pačią dieną, 
kaip ir jo interviu su šveicaru. 

— O kaip reikalai Matyvane? - paklausė Saksas. 

- Palikite tai man, - atsakė Dana. - Belieka tik užkirsti 
kelią kitoms jų platinimo priemonėms. Iki rytojaus tai bus 
atlikta. 


„AD 


NET IšGIRDĘS MERO alibi, negalėjau susitaikyti su tuo, kad 
Banvelas nekaltas. Bent jau subjektyviai. Objektyviai kalbant, 
neturėjau jokio pagrindo netikėti ar protestuoti. 

Nora atsisakė važiuoti namo. Jos tėvas maldavo, o moti- 
na piktinosi, jos nuomone, merginos užsispyrimu. Dilemą 
išsprendė meras. Jis akivaizdžiai suprato, kad viešbutyje 
gyventi nesaugu ir galima sergėti jos namus. Juk namą leng- 
viau apsaugoti nei viešbutį, į kurį ateina tiek daug žmonių. 
Jis pastatys policininkus prie Aktonų namo iš priekio ir iš 
užpakalio. Jie budės ištisą parą. Be to, Maklelanas priminė 
panelei Akton, kad ji vis dar nepilnametė: pagal įstatymą 
jis įpareigotas vykdyti jos tėvo pageidavimus net prieš jos 
valią. 

Maniau, kad panelė Akton tuoj pratrūks prieštarauti. Ta- 
čiau užuot puolusi priešintis, ji pakluso su sąlyga, kad rytoj 
ryte jai bus leista tęsti gydymo terapiją. 

— Ypač, - pridūrė ji, - dabar, kai žinau, kad negaliu pasi- 
kliauti atmintimi. - Tai ji ištarė tikrai nuoširdžiai. Bet buvo 
neįmanoma atspėti, ar ji šitokiu būdu išreiškė abejonę savo 
atminties patikimumu, ar priekaištą tiems, kurie atsisakė ja 
tikėti. 

Po to ji nė karto nepažvelgė į mane. Lėtas leidimasis tyloje 
žemyn liftu buvo tiesiog nepakeliamas, bet panelė Akton lai- 
kėsi taip oriai, kaip niekada negalėtų laikytis jos motina, kuri 
bet kokį nemalonumą laikė asmeniniu įžeidimu. Susitarėme, 
kad rytoj anksti iš ryto atvažiuosiu į jų namus Gramercy par- 
ke, ir jie nurūko automobiliu į miesto centrą. Maklelanas irgi 
išvažiavo. Banvelas, metęs į mane paskutinį kraują stingdantį 
geranorišką žvilgsnį, nurūko arklių traukiama karieta, palik- 
damas detektyvą Litlmorą ir mane ant šaligatvio. 

Litlmoras atsisuko į mane. 

— Ji sakė jums, kad tai Banvelo darbas? 

— Taip, - atsakiau. 

- Ir jūs tikite ja, tiesa? 

— Taip. 

— Galiu jus šio to paklausti? - tarė Litlmoras. - Tarkim, 
mergina praranda atmintį. Jos galvoje tuščia. Tada prisimini- 
mas grįžta. Ar galite lažintis, kad tai tikrai tas prisiminimas? 
Ar galite būti visiškai tikras? 

— Ne, - atsakiau. - Atmintis gali apgauti. Lengva fantaziją 
supainioti su prisiminimu. 

— Bet jūs ja tikite? 

— Taip. 

— Tai kokias padarėte išvadas, daktarėli? 

— Nedarau jokių išvadų, - atsakiau. - Detektyve, ar galiu 
šio to paklausti ir jūsų? Ką jūs norėjote pasakyti merui pane- 
lės Akton kambaryje? 

- Tik norėjau jam priminti, kad koroneris Hugelis - jis va- 
dovauja šiai bylai - taip pat teigė, kad žudikas yra Banvelas. 

— Teigė? - paklausiau. - Norite pasakyti, kad jau neteigia? 

— Na,jau negaliu. Tik ne po mero pasakytų žodžių, - atsakė 
Litlmoras. 

— Bet Banvelas galėjo užpulti panelę Akton net ir tada, jei tą 
kitą merginą nužudė kažkas kitas, tiesa? 

— Nec-e, - atsakė detektyvas. - Mes turime įrodymų. Abiem 
atvejais pasidarbavo tas pats vyrukas. 

Grįžau į vidų abejodamas savimi, paciente ir susiklosčiu- 
sia situacija. Ar įmanoma tai, kad Maklelanas gina Banvelą? 
O gal jis nori pridengti jį? Ar Nora bus saugi savo namuo- 
se? Viešbučio administratorius šūktelėjo mano vardą. Ką tik 
buvo pristatytas man skirtas laiškas. Jis buvo nuo G. Stenlio 
Holo, Klarko universiteto rektoriaus. Laiškas buvo ilgas ir 
vertė rimtai susirūpinti. 


„AD 


Išėjęs Iš MANHATANO viešbučio detektyvas Litlmoras pa- 
suko taksi stovėjimo aikštelės link. 

Iš senojo taksisto vakar Litlmoras sužinojo, kad juodaplau- 
kis vyras, išvykęs iš Balmoralo sekmadienį apie vidurnaktį, įli- 
po į raudonos ir žalios spalvos benzininę taksi priešais Man- 
hatano viešbutį. Ši informacija detektyvui labai pravertė. Vos 
prieš dešimtmetį dar visi taksi Manhatane buvo traukiami ark- 
lių. Apie 1900 metus mieste zujo jau šimtas motorizuotų tak- 
si, bet jie buvo varomi elektra. Prislėgti aštuonis šimtus svarų 
sveriančių baterijų, elektriniai automobiliai buvo populiarūs, 
bet gremėzdiški. Neretai keleiviams tekdavo net padėti pa- 
stumti automobilį kylant į stačią įkalnę. 1907 metais Niujorko 
taksi kompanija paleido pirmąją partiją nuomojamų benzini- 
nių automobilių su įtaisytais taksometrais, kad keleiviai galėtų 
matyti važiavimo mokestį. Šie taksi iškart išpopuliarėjo, - bet 

tik tarp aukštuomenės, nes tik jai priklausantys galėjo leisti 
sau mokėti penkiasdešimt centų už mylią, - ir greitai skaičiu- 
mi viršijo visą kitą samdomą miesto transportą: elektrinį ir 
traukiamą arklių. Pamatęs visada atpažindavai Niujorko taksi 
dėl jos išskirtinio raudonu ir žaliu raštu nudažyto paviršiaus. 

Keletas tokių automobilių stovėjo Manhatano viešbu- 
čio taksi stovėjimo aikštelėje. Vairuotojai pasiūlė Litlmorui 
važiuoti į Aleno garažą, Penkiasdešimt septintojoje gatvėje 
tarp Vienuoliktos ir Dvyliktos aveniu, kur buvo pagrindinis 
Niujorko taksi biuras. Ten jis galės lengvai sužinoti, kas sek- 
madienį dirbo naktinėje pamainoje. Detektyvui pasisekė. Po 
dviejų valandų jis turėjo atsakymus. Praėjusį sekmadienį vai- 
ruotojas, pavarde Lurija, paėmė juodaplaukį vyrą prie Manha- 
tano viešbučio. Lurija tai aiškiai prisiminė, nes vyras išėjo ne 
iš viešbučio, bet iššoko iš samdomos karietos. Litlmoras taip 
pat sužinojo, kur nuvažiavo juodaplaukis vyras. Detektyvas 
nuvyko ten, į gyvenamąjį namą, bet sėkmė nuo jo nusisuko. 

Namas buvo Keturiasdešimtojoje gatvėje visai šalia Brod- 
vėjaus. Tai buvo dviaukštis pastatas, su akį rėžiančiu durų 
beldikliu ir langus rėminančiomis tankiomis, raudonomis 
užuolaidomis. Litlmoras pabeldė penkis ar šešis kartus, kol 
pagaliau duris atidarė patraukli jauna moteris. Merginos dra- 
bužėliai vidurdieniui tikrai buvo per lengvi. Kai Litlmoras pa- 
aiškino, kad jis yra policijos detektyvas, ji pavartė akis ir liepė 
palaukti. 

Detektyvą pakvietė užeiti į svetainę, papuoštą storais rytie- 
tiškais kilimais ant grindų, su akinančia daugybe veidrodžių 
ant sienų ir apstatytą storu, purpuriniu veliūru aptrauktais 
baldais. Į užuolaidų klostes buvo įsigėręs tabako ir alkoho- 
lio kvapas. Kažkur viršuje verkė kūdikis. Po penkių minučių 
raudona kilimine danga išklotais laiptais žemyn nulipo senes- 
nė stamboka moteris vyšninės spalvos suknele ir milžiniška 


skrybėle ant galvos. 

— O jūs labai įžūlus, - tarė moteris, prisistačiusi kaip Siu- 
zana Meril - ponia Siuzana Meril. Iš sieninio seifo, paslėpto 
už veidrodžio, ji ištraukė išgraviruotą metalinę dėžutę, kurią 
atrakino raktu, ir suskaičiavo penkiasdešimt dolerių. — Štai, 
dabar nešdinkitės! Aš jau vėluoju. 

— Ponia, man nereikia jūsų pinigų, - tarė Litlmoras. 

— Ak, ką jūs sakote? Man nuo jūsų visų bloga. Greta, grįžk 
čia! - Žiovaudama atslinko ta pati menkai apsirengusi mergina. 
Nors dabar buvo be penkiolikos trys, ji iš tikrųjų miegojo, kai 
Litlmoras pabeldė į duris. - Greta, detektyvas nenori mūsų pini- 
gų. Nusivesk jį į žaliąjį kambarį. Pone, pasistenkite greičiau. 

- Ir ne to čia atėjau, - tarė Litlmoras. - Tik noriu paklausti 
jūsų vieno dalyko. Vėlyvą sekmadienio vakarą čia lankėsi vy- 
rukas. Aš jo ieškau. 

Ponia Meril įtariai nužvelgė detektyvą. 

— Ak, tai dabar jums reikia mano klientų? Ką jūs ketinate 
daryti? Juos apieškoti? 

— Tikriausiai jums teko susidurti su blogais policininkais, - 
tvirtai pasakė Litlmoras. 

— O yra kitokių? 

— Sekmadienio naktį buvo nužudyta mergina, - paaiškino 
Litlmoras. - Jos žudikas ją plakė, surišo, padarė keletą pjau- 
tinių Žaizdų. Vėliau ją pasmaugė. Noriu rasti tą vyruką - štai 
ir viskas. 

Moteris tvirčiau apsigaubė pečius plačiu, raudonu drabu- 
Žiu. Ji padėjo pinigus atgal į seifą ir jį uždarė. 

— Ar ji buvo prostitutė? 

— Ne, - atsakė detektyvas, - turtinga mergina, labai turtin- 
ga. Ji gyveno prašmatniame pastate priemiestyje. 

- Ak, kaip gaila. Bet ką tai turi bendra su manimi? 

— Tas vyrukas tąnakt lankėsi čia, - atsakė Litlmoras. - Mes 
manome, kad jis gali būti žudikas. 

- Arjūs bent įsivaizduojate, kiek vyrų čia apsilankė sekma- 
dienio naktį? 

- Tas vyrukas buvo vienas: aukštas, tamsiaplaukis, dešinia- 
rankis, nešėsi didelį lagaminą, krepšį ar kažką panašaus. 

— Greta, ar prisimeni panašų į tokį? 

— Leiskite pagalvoti, - susimąstė užsimiegojusi Greta. - Ne, 
tokio neprisimenu. 

— Na, tai ko jums iš manęs reikia? - paragino ponia Me- 
ril. - Girdėjote, ką ji sakė. 

— Bet vyrukas atėjo čia, ponia. Taksi išleido jį tiesiai prie 
jūsų durų. 

- Išleido? Tai nereiškia, kad jis čia atėjo. Šis namas nėra 
vienintelis kvartale. 

Litlmoras lėtai linktelėjo galva. Jis išsiėmė vizitinę kortelę 
iš piniginės. 

- Jei ką nors prisiminsite, čia mano pavardė ir telefonas, 
kuriuo galite paskambinti. 


TRYLIKTAS SKYRIUS 


vICN 


JI PAPRAŠĖ, KAD ją pabučiuočiau. 

Žingsniavau per miestą Keturiasdešimt antrąja gatve, bet 
mintyse regėjau Noros Akton užmerktas akis ir pravertas lū- 
pas. Girdėjau ją šnabždant tuos du žodžius. 

Rektoriaus Holo laiškas su susirūpinimą keliančiomis nau- 
jienomis gulėjo liemenės kišenėje. Mano galvoje turėjo būti 
tik viena mintis: kaip išgelbėti nuo žlugimo ne tik kitos savai- 
tės konferenciją Klarko universitete, bet ir visą daktaro Froi- 
do reputaciją, bent jau Amerikoje. Tačiau mano mintis buvo 
užvaldžiusios jos lūpos ir akys. 

Nemelavau sau. Žinojau, kokius ji man jaučia jausmus. 
Anksčiau daug kartų teko su tuo susidurti. Viena mano pa- 
cientė iš Vorčesterio, mergina, vardu Reičel, atkakliai prašy- 
davo leisti jai nusirengti iki pusės kiekvieno mūsų psichoa- 
nalizės seanso metu. Kaskart ji sugalvodavo naują priežastį: 
sutrikęs širdies ritmas, baimė dėl galimai sulaužyto šonkau- 
lio, tvinkčiojantis skausmas juosmens srityje. Ir Reičel buvo 
tik viena iš daugelio. Visais šiais atvejais man neteko kovoti 
su pagunda, nes niekada jos nejaučiau. Priešingai, mane net 
krėsdavo šiurpas, pastebėjus savo psichoanalizės objektų el- 
gesyje bet kokius bandymus sugundyti. 

Abejoju, ar tokius pat neigiamus jausmus man būtų sukė- 
lusios patrauklios pacientės. Nesu dorybės įsikūnijimas. Bet 

šios moterys buvo nepatrauklios. Daugelis jų man būtų tikę į 
motinas. Jų aistra man atrodė atstumianti. Reičel buvo kito- 
kia. Ji buvo žavi: ilgos kojos, tamsios akys, - jeigu kalbėtume 
atvirai, susodintos truputį per arti viena kitos, - ir pasakytum, 
kad jos figūra gera, net per gera. Bet ji buvo agresyviai neuro- 
tiška, o tai niekada manęs neviliojo. 

Mintyse susidarydavau vaizdą kaip kitos, gražesnės mergi- 
nos, kreipiasi į mane gydytojo konsultacijos. Įsivaizduodavau 
draudžiamus, bet įmanomus atsitikimus savo kabinete. Todėl 
ilgainiui pastebėjau, kad apsilankius naujai psichoanalizės pa- 
cientei, pirmiausia įvertinu jos išvaizdą. Galų gale taip pradė- 
jau save graužti, kad jau mąsčiau apie atsisveikinimą su psi- 
choanalitiko karjera. Visą vasarą nepriėmiau nė vienos naujos 
psichoanalizės pacientės, kol pasirodė panelė Akton. 

O dabar ji paprašė ją pabučiuoti. Neslėpiau nuo savęs, ką 
norėčiau su ja padaryti. Man niekada neteko patirti tokio ais- 
tringo troškimo užvaldyti, turėti. Labai abejojau, kad išgyve- 
nu kontrperkėlimo simptomus. Atvirai kalbant, panelei Ak- 
ton pajutau tą geismą iš pirmo žvilgsnio. Bet jos jausmai buvo 
visai kitokie. Ją ne tik slėgė fizinio užpuolimo sukelta trauma. 
Ši mergina kentėjo nuo įtempto perkėlimo. 

Ji man nerodė nė ženklo prielankumo iki tos akimirkos, kai 
pajuto grįžtančius užslopintus prisiminimus, kuriuos išlais- 
vino fizinis jos kaklo spaudimas. Tą akimirką jai tapau kaž- 
kokiu didvyriu, autoritetu. Ankstesnis jos neprielankumas - 
per švelniai pasakyta. Ji nekentė manęs. Tai pati sakė. O tą 
akimirką ji buvo pasiruošusi man atsiduoti... ar tiesiog taip 
manė. Buvo aišku kaip dieną, kad ir kaip būtų gaila pripažinti, 
ši meilė, kurią ji jautė (jei galima tai pavadinti meile), buvo jos 
vaizduotės produktas, fikcija, sukurta intensyvaus perkėlimo 
psichoanalizės metu. 

Neprisimenu, kaip perėjau Penktąją, Šeštąją ar Septintąją 
aveniu, bet netikėtai susivokiau, kad stoviu viduryje Times 
aikštės. Nuėjau į Hammersteins Victoria teatro sodą ant 

stogo, kur turėjau susitikti su Froidu ir kitais ir kartu pa- 
pietauti. Sodas ant stogo buvo tikras teatras: su pakelta sce- 
na, terasomis, ložėmis ir penkiasdešimties pėdų stogu virš 
galvos. Vis dar vyko vaidinimas - pasirodymas ant įtempto 
lyno. Lyno akrobatė buvo prancūzaitė, užsidėjusi moterišką 
skrybėlaitę, su dangaus žydrumo suknele ir mėlynomis ko- 
jinėmis. Kaskart jai iškėlus skėtį, kad išlaikytų pusiausvyrą, 
unisonu suklikdavo puošniai apsirengusios žiūrovės. Nie- 
kada nesupratau, kodėl publika taip reaguoja: akivaizdu, 
kad asmuo ant įtempto lyno tik apsimetinėja, jog jam gresia 
pavojus. 

Niekaip nepavyko rasti kitų. Stipriai vėlavau. Jie tikriausiai 
išėjo. Taigi grįžau atgal prie Brilo pastato, esančio Centrinio 
parko vakarinėje pusėje, nes žinojau, kad ten jie pagaliau grįš. 
Niekas neatsakė į durų skambutį. Perėjęs per gatvę vienas at- 
sisėdau ant suoliuko, nugarą atsukęs į Centrinį parką. Iš port- 
felio išsitraukiau Holo laišką. Perskaitęs jau kokį penktą kar- 
tą, pagaliau padėjau jį į šalį ir išsitraukiau kitą skaitinį. Turbūt 
nereikia sakyti, kokį. 


„AD 


— TURI JUOS? - vėlyvą vakarą paklausė koroneris Hugelis 
Luisą Rivjerą, vyriausiąjį fotografijos ekspertą, centrinės po- 
licijos nuovados rūsyje. 

- Jau tuoj baigsiu! - šūktelėjo Rivjeras, stovėdamas virš 
kriauklės tamsiame kambaryje. 

- Bet palikau tau fotoplokšteles šįryt, - pasipiktino Huge- 
lis. - Neabejoju, kad jos jau išryškintos. 

— Nusiraminkite, gerai? - tarė Rivjeras ir uždegė šviesą. — 
Užeikite, galite į jas pasižiūrėti. 

Hugelis įžengė į tamsų kambariuką visas drebėdamas iš ne- 


w-o- oo) 


rėjo jas greitai, vieną po kitos, padėdamas į šalį tas, kurios jo 

nesudomino. Tada koroneris sustojo, įsispoksodamas iš arti į 
nufotografuotą merginos kaklą, ant kurio ypač gerai matėsi 
apskritimo formos žymė. 

- Kas tai? Čia, ant merginos gerklės? - paklausė jis. 

— Mėlynė, ar ne? - tarė Rivjeras. 

— Jokia įprasta mėlynė nebūtų tokios idealios žiedo for- 
mos, - atsakė koroneris ir, nusiėmęs akinius, prisitraukė nuo- 
trauką prie pat nosies. Fotografijoje ant beveik balto kaklo 
buvo matyti nelygi, apskrita juoda dėmė. - Luisai, kur jūsų 
didinamasis stiklas? 

Rivjeras atnešė daiktą, panašų į apverstą alkoholio stikliu- 
ką. Koroneris griebė jį Luisui iš rankų, uždėjo stikliuką ant 
nuotraukos toje vietoje, kur buvo juoda dėmė, ir priglaudė 
prie jo akį. 

— Pagavau jį! - sušuko jis. - Pagavau jį! 

Už tamsaus kambariuko sienų pasigirdo detektyvo Litlmo- 
ro balsas. 

— Kas nutiko, pone Hugeli? 

- Litlmorai, - nenustygo vietoje Hugelis, - jūs čia! Nuos- 
tabu! 

— Pone Hugeli, jūs pats kvietėte mane ateiti. 

— Taip. Tuoj suprasi, kodėl, - tarė koroneris, duodamas 
ženklą Litlmorui pažiūrėti pro Rivjero didinamąjį stiklą. De- 
tektyvas pakluso. Padidinus juodo apskritimo viduje nelygios 
linijos išryškėjo į kažkokius simbolius. 

— Sakykite, - tarė Litlmoras, - ar tai raidės? 

— Tikrai taip, - pergalingai patvirtino koroneris, - raidės. 

— Jos kažkokios keistos, - tęsė Litlmoras. - Atrodo kažkaip 
ne taip. Antroji galėtų būti raidė J. Pirmoji - raidė I. Net ne- 
žinau. 

— Pone Litlmorai, jos atrodo kažkaip ne taip, nes įsispaudu- 
sios atbulai, - paaiškino koroneris. - Luisai, paaiškink detek- 
tyvui, kodėl raidės įsispaudusios atbulai. 

Rivjeras pažvelgė pro didinamąjį stiklą. 

— Matau jas: dvi persipynusios raidės. Jei jos įsispaudusios 
atbulai, tuomet ta, esanti dešinėje, kurią mesjė Litlmoras įvar- 
dijo kaip raidę J, yra ne J, o raidė G“. 

— Teisingai, - pritarė koroneris. 

- Bet kodėl, - paklausė Rivjeras, - užrašas turi būti įspaus- 
tas atbulai? 

— Nes, džentelmenai, šią žymę paliko merginos kakle įsi- 
spaudęs žudiko kaklaraiščio segtukas. - Hugelis padarė pauzę, 
siekdamas įspūdingesnio efekto. - Prisiminkite, juk žudikas 
pasmaugė merginą savo paties šilkiniu kaklaraiščiu. Jis buvo 
pakankamai protingas, kad pasiimtų tą kaklaraištį iš žmogžu- 
dystės vietos. Bet jis padarė vieną klaidą. Tuo metu, kai darė 
nusikaltimą, ant jo kaklaraiščio buvo segtukas - segtukas, pa- 
puoštas jo paties monograma. Tas segtukas atsitiktinai tiesio- 
giai prisilietė prie švelnios, jautrios merginos kaklo odos. Dėl 
nepaprastai stipraus ir ilgo spaudimo monograma įsispaudė į 
jos kaklą, kaip kad siauras žiedas įsirėžtų į pirštą. Šis įspaudas, 
džentelmenai, užfiksuoja žudiko inicialus taip aiškiai, tarsi jis 
būtų mums palikęs savo vizitinę kortelę, tik reikia atsižvelgti į 
veidrodinį atspindį. Dešinėje pusėje yra atbula raidė G, nes G 
yra pirmoji panelės Riverford žudiko raidė. Kairėje pusėje yra 
atbula raidė B, nes tas vyras buvo Džordžas Banvelas. Dabar 
mes Žinome, kodėl jis pavogė merginos kūną iš morgo. Jis 
pamatė išdavikišką įspaudą ant jos kaklo ir žinojo, kad anks- 
čiau ar vėliau jį dešifruosiu. Tačiau jis nenumatė, kad, pavogęs 
lavoną, nieko nepeš kaip tik dėl šios fotografijos! 

— Pone Hugeli, sere? - atsikrenkštė detektyvas Litlmoras. 

Koroneris sunkiai atsiduso. 

— Ar paaiškinti dar kartą, detektyve? 

— Pone Hugeli, Banvelas negalėjo to padaryti, - tarė Litl- 
moras. - Jis turi alibi. 

- Neįmanoma, - papurtė galvą Hugelis. - Jo butas yra to 
paties pastato tame pačiame aukšte. Žudikas atėjo sekmadie- 


* Originalo kalba. - Vert. past. 

nį tarp vidurnakčio ir antros valandos nakties. Iki to laiko 
Banvelas būtų grįžęs iš bet kokio susitikimo. 

- Jis turi alibi, - pakartojo Litlmoras, - ir dar kokį! Visą sek- 
madienio naktį iki ankstyvo pirmadienio ryto jis praleido su 
meru užmiestyje. 

— Ką? 

- Jūsų argumentuotėje įsivėlė klaida, - įsiterpė Rivjeras. - 
Jūs ne taip gerai išmanote apie nuotraukas kaip aš. Tas nuo- 
traukos atvaizdas, kurį matote, skiriasi nuo realybės. Kairė 
pusė yra dešinė, o dešinė pusė yra kairė. 

— Ką? 

— Dvigubai atbulai? 

— Dvigubai neigiamai, - paaiškino Rivjeras. - O visi dvigu- 
bai neigiami yra teigiami. Tai reiškia, kad ši nuotrauka rodo 
monogramą tokią, kokia ji atrodo iš tiesų, o ne atvirkščiai. 

— Negali būti! - sušuko Hugelis, jausdamasis labiau įžeis- 
tas, nei galintis tuo patikėti. Atrodo, tarsi Litlmoras ir Rivjeras 
tyčia mėgintų jį sužlugdyti. 

— Mesjė Hugeli, sakau jums tiesą, - neatlyžo Rivjeras. 

— Taigi tai buvo raidė J, - patvirtino detektyvas Litlmoras. - 
Vyruko pavardė Jonsonas ar panašiai. Kokia pirmoji raidė? 

Rivjeras vėl priglaudė akį prie stiklo. 

— Tai visai neatrodo kaip raidė. Bet, galimas daiktas, kad tai 
raidė E, sakyčiau... arba ne, gal raidė Č. 

— Čarlzas Jonsonas, - atsakė detektyvas. 

Koroneris tik stovėjo kaip įbestas ir kartojo: „Negali būti.“ 


„AD 


PAGALIAU PRIE BRILO PASTATO sustojo taksi, iš kurio išlipo 
keturi vyrai: Froidas, Brilas, Ferencis ir Džounsas. Šūktėlėjau 
jiems. Paaiškėjo, kad po pietų jie nuvažiavo pasižiūrėti filmo 
apie policininkų ir plėšikų susirėmimą su pašėlusiomis gau- 
dynėmis. Ferencis negalėjo liautis apie jį kalbėjęs. Brilas man 


204 | JED RUBENFELD 


pasakė, kad jis, tikrąja to žodžio prasme, pašoko iš savo vietos, 
kai ekrane pasirodė tiesiai į žiūrovus lekiantis garvežys. Jis 
pirmą kartą žiūrėjo kino filmą. 

Froidas paklausė, ar nenorėčiau su juo valandą pasivaikš- 
čioti parke ir papasakoti apie panelės Akton terapijos eigą. 
Pasakiau, kad to norėčiau labiau už viską, bet atsitiko šis tas 
netikėta. Gavau nemalonių žinių paštu. 

— Ne tu vienas, - burbtelėjo Brilas. - Šįryt Džounsas gavo 
telegramą nuo Mortono Princo iš Bostono. Vakar jį suėmė. 

— Daktarą Princą? - apstulbau. 

— Kaltinamas nešvankumu, - tęsė Brilas. - Vadinamoji ne- 
švankybė: du straipsniai, kuriuos jis ketino publikuoti apie 
neurozių gydymą psichoanalizės metodu. 

- Nesijaudinu dėl Princo, - tarė Džounsas. - Žinote, kartą 
jis buvo Bostono meras. Jis išlips sausas iš balos. 

Mortonas Princas niekada nebuvo Bostono meras (meras 
buvo jo tėvas), bet Džounsas taip tikėjo tuo, ką sako, kad ne- 
norėjau jo sugėdinti ir tiesiog paklausiau: 

— Iš kur policija galėjo sužinoti, ką ketina publikuoti Princas? 

— Būtent tai ir yra didžiausia mįslė, - tarė Ferencis. 

— Niekada nepasitikėjau Sidžiu, - pridūrė Brilas, turėdamas 
omenyje gydytoją, kuris priklausė Princo žurnalo redaktorių 
komisijai. - Bet nevalia pamiršti, kad tai Bostonas. Ten jie 
pasirengę suimti net sumuštinį su vištos krūtinėle, jei nebus 
tobulai suteptas. Jie suėmė tą australę merginą, plaukikę Ke- 
lerman, nes jos maudymosi kostiumas nedengė kelių. 

— Džentelmenai, bijau, kad turiu dar prastesnių naujie- 
nų, - tariau. - Jos tiesiogiai susijusios su daktaru Froidu. 
Paskaitos kitą savaitę gali neįvykti. Daktarą Froidą asmeniš- 
kai užpuolė - turiu omeny pasikėsino į jo gerą vardą - Vor- 
česteryje. Negaliu apsakyti, kaip man nemalonu pranešti 
tokias Žinias. 

Kiek įmanoma apibendrinau rektoriaus Holo laišką nesi- 
leisdamas į bjaurius kaltinimus Froidui. Vakar su Holu su- 

sitiko įgaliotinis, atstovaujantis nepaprastai turtingai Niujor- 
ko šeimai. Jis pasiūlė auką Klarko universitetui, kurią Holas 
apibūdino kaip „pačią dosniausią“. Šeima buvo pasirengusi 
finansuoti penkiasdešimties lovų psichinių ir nervinių sutri- 
kimų ligoninę, apmokėdama naujo pastato statybą bei visą 
pačią moderniausią aparatūrą, slaugytojas, personalą ir algas, 
pakankamas pritraukti geriausius neurologus iš Niujorko ir 
Bostono. 

— Tai kainuotų pusę milijono dolerių, - tarė Brilas. 

— Gerokai daugiau, - nesutikau. - Mes akimirksniu tap- 
tume pirmaujančiu psichiatrijos institutu visoje Amerikoje. 
Pranoktume net Maklyną. 

— Kas ta šeima? 

— Holas nesako, - atsakiau Brilui. 

— Bet ar tai teisėta? - pasiteiravo Ferencis. — Šeima moka 
valstybiniam universitetui? 

- Tai vadinama filantropija, - atsakė Brilas. - Štai kodėl 
Amerikos universitetai tokie turtingi. Jie greitai pralenks ge- 
riausius Europos universitetus. 

— Nesąmonė! - numojo ranka Džounsas. - Niekada. 

- Tęskite, Jangeri, - paragino Froidas. - Kol kas jūs nepa- 
sakėte nieko bloga. 

— Šeima iškėlė dvi sąlygas, - tęsiau. - Matyt, šeimos narys 
yra gerai žinomas gydytojas, turintis tvirtą nuomonę apie psi- 
chologiją. Pirmoji sąlyga yra ta, kad naujoje ligoninėje pacien- 
tų nebus galima gydyti psichoanalize. Ši disciplina turi išnykti 
iš Klarko studijų programų. Antroji, turi būti atšauktos kitą 
savaitę numatytos daktaro Froido paskaitos. Priešingu atveju 
auka atiteks kitai ligoninei Niujorke. 

Po to sekė įvairūs nusivylimo ir pasipiktinimo kupini šūks- 
niai. Tik Froidas išliko stojiškas. 

— Ką Holas ketina daryti? - paklausė jis. 

- Bijau, kad tai dar ne viskas, - atsidusau, - ir ne blogiau- 
sia. Rektoriui Holui buvo pateikta daktaro Froido dosjė. 


206 | JED RUBENFELD 


— Tęskite, dėl Dievo meilės! - subarė mane Brilas. - Ne- 
žaiskite slėpynių. 

Paaiškinau, kad šioje dosjė pateikiami amoralaus, negana 
to - nusikalstamo Froido elgesio pavyzdžiai. Rektoriui Holui 
buvo pasakyta, kad apie didžiulį profesinį Eroido aplaidumą 
greitai paskelbs Niujorko spauda. Šeima buvo įsitikinusi, kad, 
perskaitęs dosjė turinį, Holas sutiks, jog Froido pasirodymas 
Klarko universitete turi būti atšauktas. 

— Rektorius Holas neatsiuntė originalaus dokumento, - pa- 
sakiau, - bet jis apibendrina kaltinimus savo laiške. Ar norite 
perskaityti laišką, daktare Froidai? Rektorius Holas paprašė 
manęs perduoti jį jums. Jo manymu, jūs turite teisę Žinoti vis- 
ką, kas buvo pasakyta prieš jus. 

— Pasielgė kilniai, - tarė Brilas. 

Nežinau kodėl, - galbūt todėl, kad buvau laiško įteikė- 
jas, - bet jaučiau atsakomybę dėl kilusių nemalonumų. Jau- 
čiausi taip, lyg būčiau asmeniškai pakvietęs Froidą į Klarko 
universitetą tik norėdamas jį sužlugdyti. Nerimavau ne tik dėl 
Froido. Turėjau savanaudiškų priežasčių, dėl kurių nenorėjau 
matyti, kaip šis vyras maišomas su purvu. Jo autoritetas yra 
daugelio mano įsitikinimų pagrindas - tiesą sakant, mano da- 
bartinio gyvenimo pagrindas. Niekas nėra šventas. Bet prieš 
daug metų kažkaip įtikėjau, kad Froidas kitoks nei mes visi. 
Įsivaizdavau, kad jis (ne taip kaip aš) dėl savo psichologinės 
įžvalgos įžengė į aukštesnę pakopą, kurioje neegzistavo pa- 
grindinės žmogiškos pagundos. Meldžiau dangaus, kad Holo 
laiške išdėstyti kaltinimai būtų melagingi. Bet jie buvo apra- 
šyti taip smulkiai, kad norom nenorom pradedi abejoti. 

— Nėrajokio reikalo man skaityti šį laišką asmeniškai, - tarė 
Froidas. - Papasakok mums, kas buvo pasakyta prieš mane. 
Neturiu ko nuo jūsų slėpti. 

Pradėjau nuo švelniausių kaltinimų. 

— Sakoma, kad jūs nevedęs moters, su kuria gyvenate, nors 
pasauliui pristatote ją kaip savo žmoną. 

- Bet taip elgiasi ne Froidas, - sušuko Brilas, - o Džounsas! 

- Atsiprašau? - pasipiktinęs pakėlė balsą Džounsas. 

— Na, baik, Džounsai, - tarė Brilas. - Visi žino, kad gyveni 
nesusituokęs su Loja. 

- Froidas nevedęs, - pakraipė galvą Džounsas, žiūrėdamas 
pro jo kairįjį petį. - Koks absurdas! 

— Kas dar? 

— Kad jus atleido iš darbo labai aukšto lygio ligoninėje, - 
nejaukiai mindžikuodamas tęsiau toliau, - nes jūs nesiliovėte 
aptarinėjęs seksualinių fantazijų su dvylikos ir trylikos metų 
mergaitėmis, kurios gulėjo ligoninėje dėl grynai fizinių, o ne 
psichinių negalavimų. 

- Bet juk jie kalba apie Džounsą! - linksmai sušuko Brilas. 

Džounsas staiga minutei susidomėjo pastato, kuriame buvo 
Brilo butas, architektūra. 

— Rašoma, kad vienos pacientės vyras jus padavė į teismą, o 
kitos pacientės sutuoktinis į jus net šovė, - išpyškinau. 

— Ir vėl Džounsas, - laidė liežuvį Brilas. 

— Kad jūs šiuo metu esate užmezgęs romaną, - tęsiau, - su 
paaugle guvernante. 

Brilas nužvelgė Froidą, mane, Ferencį, Džounsą, kuris dabar 
stovėjo įsmeigęs akis į dangų, tikriausiai stebėdamas Manha- 
tano paukščių migracijos ypatumus. 

— Ernestai, - atsargiai paklausė Brilas, - juk neturite roma- 
no su paaugle? Pasakykite, kad neturite. 

Džounsas išleido daug melodingų atsikrenkštimų, bet jokio 
žodinio atsakymo. 

— Koks jūs šlykštūnas!- nusivaipė Brilas, žiūrėdamas į 
Džounsą. - Tikras šlykštūnas. 

- Ar tai viskas, Jangeri? - paklausė Froidas. 

— Ne, sere, - atsakiau. - Paskutinis kaltinimas buvo pats 
blogiausias iš visų: jūs šiuo metu palaikote dar vienus nesan- 
tuokinius seksualinius ryšius su savo paciente, devyniolika- 
mete ruse, medicinos studente. Kalbama, kad jūsų romanas 

taip visiems Žinomas, jog jums net rašė merginos motina, 
maldaudama nepražudyti jos dukters. Dosjė tvirtinama, kad 
yra atkurtas laiškas, kurį jūs atrašėte merginos motinai. Jūsų 
laiške, tiksliau, pasak jų, savo laiške jūs reikalaujate pinigų iš 
motinos už... už susilaikymą nuo tolesnių seksualinių santy- 
kių su paciente. 

Kai baigiau, visi kurį laiką tylėjo. Galiausiai pratrūko Fe- 
rencis: 

— Po velnių, juk tai prisidirbo Jungas! 

— Sandorai! - griežtai nutildė jį Froidas. 

— Jungas taip parašė? - negalėjo patikėti Brilas. - Pacientės 
motinai? 

Ferencis užsidengė ranka burną. 

— Oi, - tarė jis. - Bet, Froidai, negalima leisti visiems gal- 
voti, kad šitaip gyvuliškai elgiatės jūs. Jie papasakos laikraš- 
čiams. Jau įsivaizduoju antraštes. 

Aš taip pat: ATMESTI VISI KALTINIMAI FROIDUI. 

- Taigi, - niūriai mintijo Brilas, - mus vienu metu užsipuo- 
la Bostone, Vorčesteryje ir Niujorke. Tai negali būti atsitikti- 
numas. 

— Koks užsipuolimas Niujorke? - paklausė Ferencis. 

— Tas reikalas susijęs su Jeremėjumi ir Sodoma ir Gomo- 
ra, - irzliai atsakė Brilas. - Tai ne vienintelės žinutės, kurias 
gavau. Jų buvo daug. 

Mes visi nustebome ir paprašėme Brilą paaiškinti. 

— Tai prasidėjo iškart, kai pradėjau versti Eroido knygą 
apie neurozes, - tarė jis. — Neaišku, iš kur jie sužinojo, kad 
ėmiausi šio darbo. Bet tą pačią savaitę, kai pradėjau, gavau 
pirmąją žinutę ir kuo toliau, tuo blogiau. Jos atsiranda, kai 
jų mažiausiai tikiesi. Esu tikras, kad man grasinama. Kaskart 
gaunu kokią nors kraugerišką ištrauką iš Biblijos - visada 
apie žydus, geidulius ir ugnį. Nori nenori imi galvoti, kad tau 


gresia pavojus. 

„AD 


ŠĮ KARTĄ NIEKAS NEBANDĖ trukdyti Litlmorui, kai jis lipo 
namo, pažymėto numeriu 782, laiptais Aštuntojoje aveniu. 
Buvo vakaras - vakarienės metas restorane, iš kurio girdė- 
josi kinų kalbos riksmai, pertraukiami į įkaitintus riebalus 
metamų vištienos dalių šnypštimo. Nieko nuo pat ryto bur- 
noj neturėjęs Litlmoras pats nebūtų atsisakęs sukirsti kiniš- 
ką kiaulienos troškinį. Jis jautėsi stebimas kiekvienoje laiptų 
aikštelėje, bet nieko nematė. Taip pat viršuje, koridoriuje, gir- 
dėjo bėginėjimą ir šnabždesį. Beldimas į 4C buto duris kaip ir 
praėjusį kartą nedavė jokių rezultatų: nieko, išskyrus tokį patį 
skubių žingsnių garsą, tolstantį laiptais žemyn. 

Litlmoras žvilgtelėjo į laikrodį. Jis prisidegė cigaretę, kad 
užgožtų koridoriuje pritvinkusius kvapus, tikėdamasis laiku 
suspėti pas Betę, kad galėtų pakviesti ją pavakarieniauti. Po 
poros minučių laiptais sparčiai užlipo pareigūnas Džonas 
Rierdonas, tempdamas paskui save klusnų, išsigandusį kiną. 

— Kaip ir sakėte, detektyve, - tarė pareigūnas Rierdonas. — 
Šovė pro užpakalines duris kaip įgeltas. 

Litlmoras tiriamai nužvelgė apgailėtinai atrodantį Čongą 
Singą. 

— Pone Čongai, vengiate su manimi pokalbio, tiesa? - pa- 
klausė jis. - Manau, neprieštarausite, jei pasižvalgysime po 
jūsų butą. Atidarykite! 

Čongas Singas buvo daug žemesnis už Litlmorą ar Rier- 
doną. Jis buvo kresno sudėjimo, su plokščia, plačia nosimi 
ir raupų išvagota oda. Kinas bejėgiškai skėstelėjo rankomis, 
bandydamas parodyti, kad nemoka angliškai. 

— Atidaryk! - įsakė Litlmoras, kumščiu trenkdamas į užra- 
kintas duris. 

Kinas išsitraukė raktą ir atrakino duris. Jo vieno kambario 
butas buvo pavyzdingai tvarkingas ir švarus. Jame nebuvo nė 
dulkelės ar ne vietoje pastatyto puodelio. Dvi žemos sulanks- 

tomos lovos su aptriušusiais apklotais tikriausiai atliko lovų, 
sofų ir stalų funkciją. Sienos buvo plikos. Kampe gulėjo geras 
tuzinas sudegintų smilkalų lazdelių, kurios tankiai nevėdina- 
mai patalpai teikė erzinantį specifinį kvapą. 

— Viską sutvarkėte, nes laukėte mūsų, - suprato Litlmo- 
ras. - Sumanu. Tačiau vieną dėmelę pamiršote išvalyti. Kils- 
telėdamas smakrą Litlmoras davė ženklą pažiūrėti į viršų. 
Čongas Singas ir pareigūnas Rierdonas užvertė galvas. Ant 
žemų lubų, virš abiejų lovų plytėjo stora, apyjuodė, kokių trijų 
pėdų pločio dėmė. 

— Kas tai? - paklausė policininkas. 

— Dūmų pėdsakai, - atsakė Litlmoras. - Opijus. Džekai, ar 
jums neatrodo keistai tas langas? 

Rierdonas pažvelgė į vieną mažą uždarytą suveriamą kam- 
bario langą. 

— Ne, o ką? - paklausė jis. 

- Jis uždarytas, - atsakė Litlmoras. - Šimtas laipsnių, o lan- 
gas uždarytas. Patikrinkite, kas už jo. 

Rierdonas atidarė langą ir persisvėręs kyštelėjo ranką į 
siaurą ventiliacijos angą. Jis atsitiesė su pilnomis rankomis 
daiktų, kuriuos rado žemiau, po langu: stiklinė alyvinė lempa, 
pustuzinis ilgų pypkių, dubenėlių ir adata. Čongas Singas at- 
rodė labai sumišęs. Jis purtė galvą, išsigandęs Žvilgčiojo tai į 
detektyvą, tai į policininką, vėl į detektyvą. 

- Jūs čia pardavinėjate opijų, tiesa, pone Čongai? - konsta- 
tavo detektyvas. - Ar esate kada nors lankęsis panelės River- 
ford bute Balmorale? 

- A? - tepasakė Čongas, bejėgiškai gūžčiodamas pečiais. 

— Kaip ant jūsų batų atsirado raudono molžemio? - atkak- 
liai siekė atsakymo detektyvas. 

— Ą? 

— Džekai, - tarė Litlmoras, - nuvežkite ir uždarykite poną 
Čongą į tardymo kamerą Keturiasdešimt septintojoje gatvėje. 
Pasakykite komisarui Postui, kad jis narkotikų prekeivis. 

Kai pareigūnas Rierdonas suėmė jį už rankos, Čongas pa- 
galiau prabilo: 

— Palaukite, pasakysiu. Aš gyventi šiame bute tik dieną. Ne- 
žinau opijaus. Niekada anksčiau nemačiau opijaus. 

— Kurgi ne, - ramiai tarė Litlmoras. - Išveskite jį, Džekai. 

— Geriai, geriai, - pasidavė Čongas. - Pasakysiu jums, kas 
pardavinėti opijų. Geriai? 

— Išveskite jį iš čia, - pakartojo detektyvas. 

Pamatęs Rierdono antrankius Čongas suriko: 

— Palaukite! Pasakysiu jums kai ką. Parodysiu jums kai 
ką. Jūs sekti paskui mane koridoriumi. Parodysiu jums, ko 
ieškoti. 

Čongo balsas pasikeitė. Dabar jis atrodė tikrai išsigandęs. 
Litlmoras davė ženklą Rierdonui paleisti Čongą, ir jis nusive- 
dė juos į tamsų, siaurą koridorių. Dviem aukštais žemiau vis 
dar buvo girdėti restorano klegesys, o kai eidami paskui kiną 
koridoriumi jie praėjo laiptinę, Litlmoras išgirdo brunzgimą, 
nedarnius kiniškos styginės muzikos akordus. Mėsos kvapas 
stiprėjo. Visos durys buvo pravertos, kad gyventojai iš vidaus 
galėtų stebėti praeivius - visos durys, išskyrus vienas. Toli- 
miausiame koridoriaus gale buvo kambarys su užrakintomis 
durimis. Šioje vietoje Čongas stabtelėjo. 

— Viduje, - paragino jis, - viduje. 

— Kas čia gyvena? - paklausė detektyvas. 

- Mano pusbrolis, - pasakė Čongas, - Leonas. Jis gyventi 
čia anksčiau. Dabar niekas negyventi. 

„Durys buvo užrakintos. Niekas neatsakė į Litlmoro beldi- 
mą. Bet tą akimirką, kai besibrazdindamasis jau beveik nusi- 
balnojo krumplius, detektyvas suprato, kad viską užgožiantis 
mėsos kvapas sklido visai ne iš restorano. Jis išsitraukė iš ki- 
šenės du plonus metalinius smeigtukus. Litlmoras buvo užra- 
kintų durų ekspertas. Šias jis atrakino per minutę. 

Kambarys,nors identiško dydžio,visais kitais aspektais buvo 
Čongo Singo buto priešingybė. Visi paviršiai buvo išmarginti 

akį rėžiančiais raudonais ornamentais. Aplinkui mėtėsi de- 
šimtys įvairaus dydžio vazų, daugelis jų drakonų ar demonų 
formos. Ant palangės gulėjo nulakuota kosmetikos dėžutė, o 
užjos padėtas apskritas veidrodis. Ant tualetinio staliuko sto- 
vėjo nudažyta Mergelės Marijos ir Kūdikėlio Jėzaus statulėlė. 
Beveik kiekvienas sienos colis buvo nukabinėtas įrėmintomis 
nuotraukomis, kuriose įamžintas kinas atrodė visiška Čongo 
Singo priešingybė. Vyras nuotraukose buvo aukštas ir įspū- 
dingo grožio, su ereliška nosimi ir lygia, nepriekaištinga oda. 
Jis vilkėjo amerikietišku švarku, marškiniais, ryšėjo kaklaraiš- 
tį. Beveik visose nuotraukose šis vyras buvo su jaunomis mo- 
terimis - skirtingomis jaunomis moterimis. 

Tačiau labiausiai dėmesį traukė vienas didžiulis objektas, 
pūpsantis kambario viduryje: milžiniškas uždarytas laga- 
minas. Tai buvo pasiturinčių keliautojų lagaminas - odiniu 
paviršiumi ir variniais vyriais. Jo matmenys buvo tokie: dvi 
pėdos aukščio, dvi gylio ir trys ilgio. Lagaminas buvo aprištas 
standžios tentinės virvės vijomis. 

Ore tvyrojo dvokas. Litlmoras vos galėjo kvėpuoti. Kiniš- 
ka muzika sklido iš kambario tiesiai virš jų. Detektyvui buvo 
sunku susikaupti. Atrodė, kad tirštame ore lagaminas keistai 
raibuliuoja. Litlmoras atlenkė kišeninį peiliuką. Pareigūnas 
Rierdonas išsitraukė tokį pat. Be žodžių jie drauge priėjo prie 
skrynios ir pradėjo pjaustyti storas virves. Prie durų susirin- 
ko būrys smalsuolių kinų, daugelis iš jų užsidengę burnas no- 
sinėmis. 

— Džekai, patrauk savo peilį! - liepė Litlmoras pareigūnui 
Rierdonui. - Nenuleisk akių nuo Congo. 

Detektyvas įsijuosęs pjaustė virves. Kai jis nutraukė pa- 
skutinę virvę, lagamino dangtis staiga atšoko. Rierdonas 
krūptelėjęs žengtelėjo atgal: gal iš nuostabos, o gal dėl iš 
lagamino vidaus staiga išsiveržusių dvokiančių dujų. Litl- 
moras užsidengė burną rankove, bet neatsitraukė. Skrynios 
viduje buvo trys daiktai: moteriška skrybėlaitė su paukščio 

iškamša ant skrybėlės krašto; stora šūsnis laiškų ir vokų, 
perrištų virvele; ir baisiai suiręs, susmukęs jaunos moters 
kūnas, tik su apatiniais drabužiais, sidabriniu pakabučiu 
ant krūtinės ir tvirtai aplink kaklą apvyniotu baltu šilkiniu 
kaklaraiščiu. 

buvo beprarandąs sąmonę. Tai pamatęs, Čongas šmurkštelėjo 
į būrį murmančių kinų ir nėrė pro duris. 


„AD 


MES TYLĖDAMI KOPĖME į ketvirtame aukšte esantį Brilo 
butą, manau, visi sukdami galvas, kaip reaguoti į Vorčestery- 
je kilusius sunkumus. Mums buvo likusios dvi valandos iki 
vakarėlio, į kurį mus pakvietė Brilo leidėjas Smitas Dželifas. 
Penktojo aukšto laiptų aikštelėje Ferencis užsiminė, kad už- 
uodžia specifinį degančių lapų ar popieriaus kvapą. 

- Gal kažkas virtuvėje kremuoja negyvėlį? - pajuokavo jis. 

Brilas atvėrė duris. Tai, ką pamatėme viduje, buvo labai ne- 
tikėta. 

Brilo bute snigo, ar bent taip atrodė. Kambaryje skrajojo 
smulkios, baltos dulkių kruopelės, besisukančios verpetais 
oro srovėse, kurias sukėlėme mes, atidarę duris. Visos grin- 
dys buvo nuklotos tomis dulkėmis. Storas jų sluoksnis dengė 
visas Brilo knygas, stalus, palanges ir kėdes. Visur tvyrojo de- 
gėsių kvapas. Kambario viduryje stovėjo nuo galvos iki kojų 
„apšerkšnijusi“ Roza Bril su šluota ir semtuvėliu šiukšlėms, ir 
išsijuosusi šlavė. 

- Aš ką tik grįžau! - sušuko ji. - Dėl Dievo meilės, uždary- 
kite duris! Kas tai? 

Paėmiau į rankas kelias kruopeles. 

— Tai pelenai, - tariau. 

— Jūs palikote užkaistą puodą? - paklausė jos Ferencis. 

— Ne, - atsakė ji, braukdama baltas kruopeles nuo akių. 

— Kažkas čia jų pribarstė, - tarė Brilas. Jis vaikštinėjo po 
kambarį apimtas transo būsenos, ištiesęs rankas priešais save, 
tai pagaudamas pelenus, tai juos paleisdamas skristi. Staiga jis 
atsisuko į Rozą. 

— Pažvelkite į ją! Pažvelkite į ją! 

— Kas yra? - paklausė Froidas. 

— Ji virto druskos stulpu. 


„AD 


KAI KOMISARAS PosTAS su pastiprinimu atvyko iš Vakarų 
Keturiasdešimt septintosios gatvės nuovados, jis įsakė, - ne- 
paisydamas detektyvo Litlmoro prieštaravimų, - suimti pus- 
tuzinį kinų, esančių 782-ajame name Aštuntojoje aveniu, tarp 
jų restorano vadybininką ir du nuolatinius klientus, kurie, 
savo nelaimei, užlipo į viršų pasidomėti, koks ten subruzdi- 
mas. Kūnas buvo nuvežtas į morgą. Prasidėjo intensyvios nu- 
sikaltėlio gaudynės. 

Iš pradžių Litlmoras pagalvojo, kad jis rado dingusį Eliza- 
betos Riverford kūną, bet jis buvo per daug suiręs. Litlmoras 
nebuvo patologas ir abejojo, ar sekmadienio naktį nužudyta 
panelė Riverford šitaip galėjo iki ketvirtadienio supūti. „Ponas 
Hugelis, - pamanė Litlmoras, - tikrai žinos, kaip čia yra.“ 

Tuo tarpu detektyvas pervertė lagamine rastus laiškus. Tai 
buvo daugiau kaip trisdešimt meilės laiškų. Visi prasidėjo 
kreipiniu: Mielasis Leonai. Kiekvienas buvo pasirašytas Elzės 
vardu. Kaimynai skirtingai įvardijo kambario gyventoją: vie- 
ni jį vadino Leonu Lingu, kiti sakė, kad jo vardas Viljamas Le- 
onas. Jis dirbo vadybininku viename kinų kvartalo restorane, 
bet niekas nebuvo jo matęs jau visą mėnesį. Vyriškis puikiai 
kalbėjo angliškai ir vilkėjo tik amerikietiškus kostiumus. 
kas. Pastato gyventojai patvirtino, kad tas vyriškis nuotrauko- 
se yra Leonas, bet jie nežinojo ar nenorėjo sakyti, kas tos mo- 

terys. Litlmoras pastebėjo, kad visos moterys baltosios. Tada 

Detektyvas nukabino vieną fotografiją. Joje tarp dviejų la- 
bai patrauklių merginų šypsodamasis stovėjo Leonas. Iš pra- 
džių detektyvas pamanė, kad apsiriko. Įsitikinęs, kad neklysta, 
jis įsidėjo nuotrauką į liemenės kišenę, susitarė rytoj susitikti 
su komisaru Postu ir išėjo iš pastato. 

Vėlyvo vakaro oras buvo vis dar slegiančiai karštas ir drėg- 
nas, bet, palyginti su tuo kambariu, kuriame teko būti Litlmo- 
rui, jam dabar kvepėjo rojaus sodais. Į Betės butą jis atvažiavo 
pusę dešimtos. Jos nebuvo namuose. Merginos motina padri- 
kai mėgino aiškinti, kur yra „Benedeta“, bet kadangi moteris 
kalbėjo itališkai ir dar greitai, jis ničnieko nesuprato. Pagaliau 
vienas Betės broliukas priėjo prie durų ir išvertė: Betė kalėji- 
me. 

Ponia Longobardi tik žinojo, - nes jai atėjo pasakyti tokia 
maloni žydukė, - kad fabrike kilo problemų, kur Betė šian- 
dien pradėjo dirbti. Iš ten išvežė nemažai merginų, tarp jų 
ir Betę. 

— Išvežė? - negalėjo patikėti savo ausimis Litlmoras. - 
Kurė 

Motina nežinojo. 

Litlmoras nubėgo į metro stotį, esančią Penkiasdešimt de- 
vintojoje gatvėje. Visą kelią į miesto centrą jis važiavo stovė- 
damas, nes buvo pernelyg susijaudinęs, kad galėtų nusėdėti. 
Centrinėje policijos nuovadoje sužinojo, kad streikuotojai 
šturmavo vieną didžiulį drabužių fabriką Grynvič Vilidže. 
Piketuotojai ėmė daužyti langus, todėl policija suėmė porą 
dešimčių pačių smarkiausių, kad išvalytų gatves. Visi triukš- 
madariai dabar sėdėjo kalėjime. Vyrai buvo uždaryti Tombse, 
o merginos - Džeferson Maketo kalėjime. 


KETURIOLIKTAS SKYRIUS 


VIT 


1880 METAIS prie Devintosios gatvės ir Šeštosios aveniu 
kampo, šiaip jau apleistame rajone, trikampio formos žemės 
sklype iškilo aukštas, įmantrus karalienės Viktorijos laikų 
stiliaus gotikinis pastatas. Pusės mylios spinduliu nebuvo 
aukštesnio pastato už namą su dviem pagriuvusiais aukštais. 
Naujieji įvairiaspalviai teismo rūmai buvo smailiaviršūnių, 
nuožulniai kylančių stogų su įvairiausio aukščio ir pasviri- 
mo kampo frontonais kratinys. Jo 170 pėdų aukščio stebė- 
jimo bokšte iš visų keturių pusių buvo po didžiulį laikrodį. 
Prie teismo rūmų buvo prijungtas tokio pat stiliaus penkių 
aukštų kalėjimas, o prie kalėjimo - kitas didingas pastatas su 
jame įrengtu prekybos centru. Apskritai ši vieta buvo vadi- 
nama Džefersono birža. Ši įmantri metafora reiškė, kad teisės 
ir tvarkos palaikymo institucijos neturėtų būti atskirtos nuo 
kasdienio gyvenimo institucijų. 

Dienos metu svarbiausios baudžiamosios bylos buvo na- 
grinėjamos Džefersono biržos teismo rūmuose. Po darbo 
valandų tas pats specialiosios jurisdikcijos teismas tapda- 
vo naktiniu teismu, kuris nagrinėjo amoralias bylas. Dėl to 
Džefersono biržos kalėjime daugiausia sėdėjo prostitutės, 
laukiančios bylos išsprendimo ir bausmės. Būtent čia, šiame 
teisme, ketvirtadienio vakarą Litlmoras ir rado išsekusią, bet 
nenukentėjusią Betę. 

Ji sėdėjo didelėje, pilnutėlėje kameroje trečiame aukšte. Ka- 
meros nuo koridoriaus buvo atitvertos grotomis. Pro suve- 
riamus langus apačioje matėsi Dešimtoji gatvė. Viduje buvo 
užrakinta apie dvidešimt penkias ar trisdešimt moterų, kurios 
stoviniavo mažomis grupelėmis ar sėdėjo ant ilgų, siaurų suo- 
lų prie sienų. 

Kameroje esančias kaltinamąsias buvo galima padalyti į du 
tipus. Ten apytikriai buvo apie penkiolika jaunų moterų su 
darbinėmis uniformomis kaip Betė - tamsiais vienspalviais 
sijonais iki kulkšnių ir, žinoma, baltomis palaidinėmis ilgomis 
rankovėmis. Šios kaltinamosios buvo iš trikotažo fabriko, ku- 
riame Betė pradirbo vos pusę dienos. Porai suimtų merginų 
buvo ne daugiau kaip trylika metų. 

Kitas tuzinas įvairaus amžiaus moterų krito į akis dėl daug 
spalvingesnių drabužių ir ryškaus makiažo. Daugelis garsiai 
kalbėjo ir traukė akį savo laisvu elgesiu, nes joms ši aplinka 
jau buvo pažįstama. Tačiau viena triukšmavo garsiau nei ki- 
tos, skųsdamasi sargybiniams ir reikalaudama paaiškinti, kaip 
jie gali moterį laikyti kalėjime tokiomis sąlygomis. Litlmoras 
iškart ją atpažino. Tai buvo ponia Siuzana Meril. Ji vienintelė 
sėdėjo vietoje, kurią kitos pagarbiai jai užleido. Pečius buvo 
apsigobusi tamsiai raudona skara ir, nepaisydama šurmulio, 
rankose laikė ramiai miegantį kūdikį. Litlmoro ženklelis pa- 
dėjo jam patekti į kalėjimą, bet ištraukti iš ten Betės negalėjo. 
Jie stovėjo vos porą colių atstumu vienas nuo kito, nes juos 
skyrė nuo žemės iki lubų einančios metalinės grotos, ir tyliai 
šnekučiavosi. 

— Bete, šiandien tavo pirmoji darbo diena, - tarė Litlmo- 
ras, - O tu paskelbei streiką? 

Ji nepaskelbė streiko. Kai ryte Betė atvyko į fabriką, ji paki- 
lo tiesiai į devintą aukštą ir prisidėjo prie šimto kitų siuvėjų. 
Kad ir kaip ten būtų, bet ji pastebėjo penkiasdešimt tuščių kė- 
džių priešais laisvas siuvimo mašinas. Iš tiesų nutiko štai kas: 
vakar šimtas penkiasdešimt siuvėjų buvo atleistos už tai, kad 

yra „profesinės sąjungos šalininkės“. Tą vakarą Tarptautinė 
moterų drabužių darbininkių sąjunga paskelbė fabrike, ku- 
riame dirbo Betė, streiką. Kitą rytą apačioje, gatvėje, susirinko 
nedidelė grupelė profsąjungos darbininkių ir ėmė šūksniais 
raginti viršutiniuose aukštuose dirbančias darbuotojas. 

— Jos vadino mus streiklaužėmis, - paaiškino Betė. - Da- 
bar žinau, kodėl jie mane taip greitai pasamdė: jiems reikėjo 
pakeisti profsąjungai priklausančias merginas. Juk negalėjau 
būti streiklaužė, Džimi, supranti? 

- Turbūt taip, - tarė Litlmoras. - Bet dėl ko jos iš viso ry- 
žosi skelbti streiką? 

— Ak, nepatikėtum. Visų pirma, ten karšta kaip krosnyje. 
Merginos dar privalo mokėti už viską: už siuvimo mašinas, 
adatas, kėdes, užrakinamas spinteles. Negauni nė pusės žadė- 
to atlyginimo. Džimi, ten buvo mergina, kuri praėjusią savaitę 
dirbo septyniasdešimt dvi valandas ir užsidirbo tris dolerius. 
Tris dolerius! Tai... tai... kiek išeitų padalijus? 

— Keturi centai už valandą, - atsakė Litlmoras. - Ne ka- 
žin kiek. 

- Ir tai dar ne pats blogiausias dalykas. Jie užrakina duris, 
kad merginos nesiliautų dirbusios. Net neleidžiama nueiti į 
tualetą. 

— Dievuliau, Bete, reikėjo tiesiog išeiti! Nereikėjo piketuoti 
drauge su kitais žmonėmis daužant langus ir visa kita. 

Betė atrodė pusiau pasipiktinusi, pusiau sutrikusi. 

— Aš nepiketavau, Džimi. 

— Na, tai už ką tave suėmė? 

— Nes išėjau iš darbo. Jie mus perspėjo, kad sėsime į kalė- 
jimą, jei išeisime iš darbo. Bet aš jais nepatikėjau. Ir niekas 
nedaužė langų. Tiesiog policininkai mušė žmones. 

— Negali būti, kad policininkai... 

— O taip, gali. 

— Vaje! - palingavo galva Litlmoras. - Reikia tave iš čia iš- 
traukti. - Jis mostu pakvietė vieną iš sargybinių ir paaiškino 

jam, kad Betė - jo mergina. Ji visai nedalyvavo streike ir tik 
per klaidą pakliuvo į areštinę. Išgirdusi žodžius „mano mergi- 
na , Betė įsmeigė akis į grindis ir susidrovėjusi nusišypsojo. 

Sargybinis, Litlmoro bičiulis, apgailestaudamas atsakė, kad 
jis bejėgis. 

— Niekuo negaliu padėti, Džimi, - tarė jis. - Pasikalbėk su 
Bekeriu. 

— Beku? - paklausė Litlmoras, ir jo akys nušvito. - Ar Be- 
kas čia? 

Sargybinis palydėjo Litlmorą koridoriumi į kabinetą, ku- 
riame po mirksinčia elektrine lempute gėrė, rūkė ir triukš- 
mingai pliekė kortomis penki vyrai. Tarp jų buvo seržantas 
Čarlzas Bekeris, penkiolika metų atitarnavęs policijos vetera- 
nas. Jis dirbo Tenderloine, viename iš didžiausių, amoralių 
nusikaltimų skaičiumi pasižyminčių Manhatano rajonų, kur 
viešpatavo blizgantys miesto kazino ir viešnamiai, tarp jų ir 
Siuzanos Meril įstaiga su prabanga spindinčiais „Omarų klu- 
bais“ ir varjetė. Litlmorui, kuris šešis mėnesius dirbo patruliu 
Bekerio skyriuje, nusišypsojo laimė, kad rado buvusį viršinin- 
ką kalėjime. 

— Labas, Bekai! - šūktelėjo Litlmoras. 

- Litlmausai! - sugriaudėjo Bekeris, dalydamas kortas. — 
Vyručiai, susipažinkite su mano mažuoju broliuku detektyvų 
iš centro. Džimi, čia Džypas, Vaitis, Leftis ir Dago. Ar prisi- 
meni Dago? 

— Dago, - linktelėjo galva detektyvas. 

— Prieš porą ar trejetą metų, - pasakė Bekeris savo bičiu- 
liams, žiūrėdamas į Litlmorą, - šis vyrukas apsisuko kaip vi- 
jurkas: sugavo man nusikaltėlį (tai buvo ištarta kaip nūsikaltė- 
lį), kuris nuo tada leidžia dieneles kaliūzėje. Jie visada sumoka 
už savo darbelius, vyručiai. Ką tu čia veiki, Džimi? Gal ieškai 
paukštytės? 

Bekeris jį išklausė linksėdamas ir nepakeldamas akių nuo 
pokerio stalo. Garsiai nusikvatojęs didžiai kilniaširdžio žmo- 

gaus balsu, jis paliepė sargybiniams išleisti detektyvo paukšty- 
tę. Litlmoras nuoširdžiai padėkojo Bekeriui ir nuskubėjo prie 
kameros, iš kurios išsivedė Betę. Beeinant išėjimo link, Litl- 
moras kyštelėjo galvą į kortų kambarį ir dar kartą padėkojo 
Bekeriui. 

- Ei, Bekai, - tarė jis, - gal galima paprašyti dar vienos pa- 
slaugos? 

- Sakyk, mažasis broliuk, - atsakė Bekeris. 

— Ten sėdi ponia su kūdikiu. Ar galėtum ir ją išleisti? 

Bekeris užgesino nuorūką. Jo balsas išliko nerūpestingas, 
bet bičiulių juokas staiga dingo. 

— Ponią? - paklausė Bekeris. 

Litlmoras suprato, kad kažkas negerai, bet nežinojo, kas. 

- Bose, jis kalba apie Siuzę, - paaiškino Džypas, kurio tik- 
roji pavardė buvo Horovicas. 

— Siuzę? Siuzė Meril nesėdi mano kalėjime, tiesa, Vaiti? — 
paklausė Bekeris. 

— Sėdi, bose, - atsakė Vaitis, kurio tikroji pavardė buvo Sai- 
denšneris. 

—- Džimi, kokių reikalų turi su Siuze? 

— Jokių, Bekai, - tarė Litlmoras. - Tik pamaniau... ji ten, su 
kūdikiu... tokiomis sąlygomis... 

— Aha-a-a-a... - nutęsė Bekeris. 

— Pamiršk tai, - numojo ranka Litlmoras. - Noriu pasakyti, 
jei ji... 

Bekeris užbaubė sargybiniams išleisti Siuzę. Jis papildomai 
pasiuntė savo komandai keletą prakeiksmų, išreikšdamas pa- 
sipiktinimą ir rėkdamas, kad jo kalėjime buvo uždarytas kūdi- 
kis. Ir jei ateityje pasitaikys „dar koks kūdikis“, jis iš kameros 
turi būti pristatytas tiesiai jam. Ši pastaba sukėlė darbuotojų 
juoko pliūpsnį. Litlmoras nusprendė, kad jam jau laikas eiti. 
Detektyvas padėkojo Bekeriui trečią kartą - į šį nebuvo nieko 
atsakyta - ir išlydėjo Betę. 

Šeštojoje aveniu buvo beveik tuščia. Iš vakarų pūtė lengvas 
vėjelis. Betė stabtelėjo ant kalėjimo pastato laiptų Viktorijos 
laikų stiliaus rūmų šešėlyje. 

— Tu pažįsti tą moterį? - paklausė ji. - Tą, su vaiku? 

— Iš dalies. 

- Bet, Džimi, ji... ji viešųjų namų šeimininkė. 

- Žinau, - išsišiepęs atsakė Litlmoras. - Lankiausi pas ją. 

Betė skėlė detektyvui antausį. 

— Ai! - susiraukė Litlmoras. - Aš tik nuėjau ten užduo- 
ti jai keletą klausimų apie panelės Riverford žmogžudystę. 
Tik tiek. 

— Ak, Džimi, kodėl iškart nepasakei? - susigėdo Betė. Ji ran- 
komis užsidengė veidą. Tada švelniai priglaudė delnus prie jo 
skruostų ir nusišypsojo. - Atsiprašau. 

Jie apsikabino ir vis dar stovėjo susiglaudę, kai po minutės 
girgždėdamos atsivėrė sunkios ąžuolinės kalėjimo durys. Juos 
apšvietė šviesos ruožas. Tarpduryje stovėjo Siuzana Meril, lai- 
kydama kūdikį vienoje iš savo milžiniškų skrybėlių. Litlmoras 
padėjo jai išeiti pro duris. Betė pasisiūlė palaikyti kūdikį, ku- 
rio vardas buvo Fanė. Jį vyresnioji moteris noriai jai padavė. 

— Tai tu mane iš ten ištraukei? - kreipėsi Siuzė į Litlmo- 
rą. - Neabejoju, kad dabar liksiu tau ilgam skolinga. 

— Ne, ponia. 

Siuzė pakėlė galvą ir atidžiai įsižiūrėjo į detektyvą. Paim- 
dama kūdikį iš Betės ji taip tyliai sušnibždėjo, kad Litlmoras 
vos išgirdo: 

— Tave nudės. 

Nei Litlmoras, nei Betė neatsakė. 

- Žinau, ko tu ieškai, - tęsė Siuzė vos girdimais žodžiais. - 
1907 metų vasario 26-oji. 

— Ką 

— Aš žinau kas ir ką. Tu nežinai, bet aš žinau. Tačiau nieko 
nepasakoju veltui. 

— Kas nutiko 1907 metų vasario 26-ąją? 

- Išsiaiškink ir pričiupk jį, - sušnypštė ponia su tokiu smar- 
kiu įtūžiu, kad uždengė ranka kūdikio veidą, tarsi norėdama 
apsaugoti jį nuo savęs. 

— Kas nutiko tądien? - neatlyžo Litlmoras. 

— Pasiteirauk kaimynystėje, - šnypštelėjo Siuzė Meril ir iš- 
nyko tamsoje. 


„AD 


RoZA MUS IŠŠLAVĖ iš buto. Kokia ji buvo supratinga! Ji 
tikrai nenorėjo, kad Froidas padėtų tvarkytis. Tuo tarpu 
Brilas atrodė apdujęs kaip kareivis su DaCosta sindromu. 
Jis pareiškė, kad neis vakarieniauti, ir paprašė mūsų už jį 
atsiprašyti. 

Džounsas grįžo metro į viešbutį. Šis buvo toliau nuo centro 
ir ne toks brangus kaip mūsų, o Froidas, Ferencis ir aš nuta- 
rėme pasivaikščiodami per parką nueiti pėsčiomis iki Man- 
hatano. Tikrai nepaprasta, koks gali būti tuščias didžiausias 
Niujorko parkas vakare. Iš pradžių mes apsikeitėme hipote- 
zėmis apie keistą reginį Brilo bute. Paskui Froidas paklausė 
Ferencio ir manęs, kaip jam reikėtų atsakyti į rektoriaus Holo 
laišką. 

Ferencis pareiškė, kad reikia iškart nusiųsti paneigimą - 
geriau būtų telegrama - su paaiškinimu, jog Froidui mesti 
kaltinimai dėl neetiško profesinio elgesio iš tiesų turėtų būti 
nukreipti į Džounsą ir Jungą. Vienintelis klausimas, pasak Fe- 
rencio, yra toks: „Ar Holas patikės mūsų žodžiu?“ 

- Jangeri, jūs pažįstate Holą, - tarė Froidas. - Ką jūs ma- 
note? 

- Rektorius Holas patikės mūsų žodžiu, - atsakiau turėda- 
mas omenyje tai, kad jis patikės mano žodžiu. - Bet svarsčiau, 
daktare Froidai, ar tik jie ne to siekia. 

— Kas? — paklausė Ferencis. 

— Tie, kurie už viso to slepiasi, - atsakiau. 

— Kažko nesuprantu, - tarė Ferencis. 

- O aš suprantu, Jangeri, ką nori pasakyti, - atsakė Froi- 
das. - Kad ir kas būtų tai padaręs, turi žinoti, kad šie įtari- 
mai skirti Džounsui ir Jungui, o ne man. Taigi jie priverčia 
mane apkaltinti draugus. Šiuo atveju Holas jau nebegalės 
sakyti, kad jį pasiekė vien tik gandai. Priešingai, aš patvir- 
tinsiu įtarimus ir Holas neturės kitos išeities kaip tik imtis 
atsakingų priemonių. Greičiausiai jis neleis kitą savaitę pa- 
sisakyti Džounsui ir Jungui. Skaityčiau paskaitas vien tam, 
kad galėčiau suteršti dviejų savo pasekėjų garbę. Taip būtų 
sužlugdyti du geriausieji, kuriuos išsirinkau skleisti mano 
idėjas pasauliui. 

- Bet jūs negalite tylėti, - paprieštaravo Ferencis. - Tylėji- 
mas reikš pritarimą kaltinimams. 

Froidas susimąstė. 

— Mes paneigsime kaltinimus - ir tiek. Nusiųsiu Holui 
trumpą laišką, kuriame išdėstysiu faktus: vedęs, niekada ne- 
buvau atleistas iš darbo jokioje ligoninėje, į mano gyvybę nie- 
kada nebuvo pasikėsinta ir t. t. Jangeri, ar dėl to jūs patirsite 
nepatogumų“ 

Supratau, ko jis klausė. Norėjo sužinoti, ar jausiu pareigą 
pranešti Holui, kad Froidas nekaltas, nors pagal Džounsą ir 
Jungą šie kaltinimai pagrįsti. Savaime suprantama, niekada 
taip nepasielgčiau. 

— Visai ne, sere, - atsakiau. 

— Gerai, - užbaigė Froidas. - Galiausiai viską paliksime 
spręsti Holui. Jei dėl „dosnios dovanos“ Amerikos psicho- 
logijos asociacijos prezidentas pasiruošęs uždrausti psicho- 
analizės tiesų skleidimą universitete, tuomet - atleiskite man, 
Jangeri - jis nieko vertas sąjungininkas. Taigi visa Amerika 
gali nueiti šunims šėko pjauti. 

— Holas niekada nesutiks su jų sąlygomis, - tariau su dides- 


niu įsitikinimu, nei iš tiesų tai jaučiau. 

PRIE DŽEFERSONO BIRŽOS KALĖJIMO Betė Longobardi 
pasakė Džimiui Litlmorui tris žodžius: 

— Dinkime iš čia. 

Litlmoras apsisuko labai nenoromis ir su Bete perėjo į kitą 
gatvės pusę, kur jie toliau stovėjo jaukiai pasislėpę tamsoje. Iš 
ten jis nepajudėjo ir susijaudinęs pašnibždomis jai nupasako- 
jo savo kupiną įvykių dieną. 

— Džimi, ji sakė, kad tave kažkas nudės. - Šis Betės atsaky- 
mas pribloškė Litlmorą kaip mažiausias jo pasiekimų įverti- 
nimas, kokio tik jis galėjo tikėtis. 

- Ji taip pat pasakė, kad reikėtų paklausti kaimynystėje, - 
atsakė jis. - Tikriausiai ponia turėjo omenyje teismo rūmus. 
Eime, jie atidaryti. 

— Nenoriu. 

— Bete, ten teismo rūmai, todėl mums negresia joks pavojus. 

Detektyvas nusitempė Betę už rankos atgal per gatvę. Vi- 
duje Litlmoras parodė administratoriui ženklelį. Šis paaiški- 
no, kur yra archyvas, bet perspėjo, kad taip vėlai ten jie gali 
nieko nerasti. Užlipę į antrą aukštą ir praėję tuščią korido- 
rių labirintą, Litlmoras ir Betė priėjo duris, pažymėtas užrašu 
ARCHYVAS. Durys buvo užrakintos, kambarys už jų tamsus. 
Paprastai detektyvas jėga nesilauždavo, bet šiomis aplinkybė- 
mis jis jautėsi turįs teisę. Betė nervingai apsidairė aplinkui. 

Litlmoras išlaužė spyną. Uždaręs duris sau už nugaros, jis 
įjungė elektros lemputę. Jie atsidūrė mažame kabinete su vie- 
nu didžiuliu rašomuoju stalu. Kambaryje buvo užpakalinis 
išėjimas. Durys buvo neužrakintos. Litlmoras vedė į didesnį 
sandėlį. Čia jie pamatė daugybę spintelių su etiketėmis sužy- 
mėtais stalčiais. | 

— Nėra datų, - pastebėjo Betė, - tik raidės. 

— Bus ir rodyklė, - tarė Litlmoras. - Visada yra rodyklė. Pa- 
lauk, tuoj rasiu. 

Jis ilgai netruko. O grįžęs prie stalo, ant kurio gulėjo dvi 
rašomosios mašinėlės, bloknotai, rašalinės, detektyvas pamatė 
daugiau kaip dviejų pėdų pločio šūsnį oda aptrauktų regis- 
tro knygų. Litlmoras atsivertė pirmąją. Joje buvo užfiksuota 
kiekviena Niujorko Aukščiausiojo teismo gyvenimo diena, 
teismo proceso data, dalys nuo I iki III. Litlmoras pervertė 
puslapius su 1909 metų datomis. Jis atsivertė antrąjį segtuvą, 
kuriame buvo 1908 metų registras, o tada trečiąjį. Sklaidy- 
damas lapus Litlmoras greitai surado 1907 metų vasario 26 
dieną. Jis pamatė įgudusia ranka pieštuku ir rašalu prirašytas 
eilutes su bylų pavadinimais ir numeriais, dažnai užbrauktais 
ir perrašytais. Detektyvas garsiai perskaitė: 

- „Rytas, 10 val. 15 min., dienotvarkė, III dalis: Velsas prieš 
IRT*, J. Truaksas.“ Gerai, Velsas. Reikia surasti Velsą. - Jis 
nuskubėjo pro Betę į saugyklą, kur rado keletą stalčių, pažy- 
mėtų raide V. Viename jų Litlmoras rado bylą „Velsas prieš 
IRT“: sąvaržėle susegti trys lapai. Jis peržvelgė juos. - Nieko 
gero, - susiraukė detektyvas. - Gal koks nelaimingas atsitiki- 
mas metro. Byla net nepasiekė teismo. 

Jis grįŽo prie segtuvo. 

— „Bernšteinas prieš tą patį, - perskaitė jis. - Mensinubas 
prieš tą patį. Selksas prieš tą patį.“ Dievaži, čia mažiausiai dvi- 
dešimt šių IRT bylų. Ko gero, teks peržiūrėti jas visas. 

— Džimi, gal mes ieškome ne jų? Ar tai viskas? 

— „Rytas, 10 val. 15 min., teismo procesas: Tablesas prieš 
Tablesą.“ Skyrybos? 

— Ar viskas? - paklausė Betė. 

— „Rytas, 10 val. 30 min., teismo procesas, I dalis, baudžia- 
masis procesas (sausio mėnesio proceso tęsinys): Žmonės 
prieš Harį K. Fo.“ 

Jie susižvalgė. Betė ir Litlmoras iškart atpažino pavardę, 
kurią tuo metu žinojo bet kuris niujorkietis ar beveik kiekvie- 
nas šalies pilietis. 


* Interboro metro kompanija. - Vert. past. 

— Tai jis... - pradėjo Betė. 

— „„nužudė Madison Sguare Garden koncertų salės archi- 
tektą, - pabaigė Litlmoras. Staiga jis suprato, kodėl Betė nuti- 
lo vidury sakinio: koridoriuje girdėjosi sunkūs žingsniai. 

— Kas ten? - sušnibždėjo ji. 

- Išjunk šviesą, - liepė Litlmoras Betei, kuri stovėjo prie 
lempos. Ji kyštelėjo ranką po gaubtu ir apgraibomis nervingai 
suspaudė mygtukus, bet dėl tokių jos pastangų tik užsidegė 
dar viena lemputė. Žingsniai nutilo, paskui vėl pasigirdo ir 
dabar neabejotinai artėjo archyvo kabineto link. 

— O ne! - prikando lūpą Betė. - Pasislėpkim saugykloje! 

— Nemanau, - tarė Litlmoras. 

Žingsniai priartėjo ir sustojo. Durų rankena pasisuko, ir 
durys plačiai atsilapojo. Tarpduryje stovėjo žemaugis vyras su 
minkšta fetrine skrybėle ant galvos ir pigiai atrodančiu trijų 
dalių kostiumu, su išsipūtusia vidine liemenės kišene, lyg ne- 
šiotųsi ginklą. 

— Ar čia niekur nėra tualeto? - paklausė jis. 

— Antrame aukšte, - atsakė Litlmoras. 

— Ačiū, - padėkojo vyras ir užtrenkė duris. 

— Nagi, - paragino Litlmoras, grįždamas į dokumentų sau- 
gyklą. Byla „Žmonės prieš Fo“ užėmė geras dvi dešimtis stal- 
čių. Litlmoras rado proceso stenogramą: tūkstančius lapų, ke- 
turių colių pluoštais surištų guminėmis juostelėmis. Vietomis 
stenograma buvo neįskaitoma, su nevienodo dydžio raidėmis, 
be skyrybos ženklų, matėsi daugybė sakinių su tendencingai 
iškraipytais žodžiais. 1907 metų vasario 26 dieną buvo skir- 
ta tik penkiasdešimt ar šešiasdešimt puslapių. Pervertęs juos 
Litlmoras greitai aptiko keletą popieriaus lapų, kurie skyrė- 
si nuo kitų: tvarkingai atspausdinti, sudėlioti atskiromis pa- 
straipomis, be skyrybos klaidų. 

— Raštiškas parodymas su priesaika, - tarė jis. 

— O Dieve! - išsižiojo Betė. - Pažvelk! - Ji rodė į žodžius: 
griebė man už gerklės ir plakti. 

Litlmoras skubiai atsivertė pirmąjį parodymų puslapį. Jo 
data buvo 1903 metų spalio 27 diena ir prasidėjo taip: Evelina 
Nesbit, deramai prisiekusi, teigia... 

— Tai Fo žmona, kabareto šokėja, - paaiškino Betė. Eveliną 
Nesbit daugybė susižavėjusių to meto autorių titulavo gra- 
žiausia visų laikų mergina. Ji ištekėjo už Hario Fo 1905 me- 
tais, o po metų jis nužudė Stenfordą Vaitą. 

— Ji dar nebuvo jo žmona, - pasakė Litlmoras. Jie skaitė 


toliau: 


Aš gyvenu Savojos viešbutyje prie Penktosios aveniu ir Pen- 
kiasdešimt devintosios gatvių kampo, Niujorko mieste. Man 
aštuoniolika metų, gimiau 1884 metais per Kalėdas. 

Keletą mėnesių iki 1903 metų birželio gulėjau daktaro 
Belso ligoninėje Vakarų Trisdešimt trečiojoje gatvėje, kur 
man buvo atlikta apendicito operacija, o birželio mėnesį 
Henrio Kendalo Fo prašymu praleidau Europoje. Ponas Fo 
ir aš keliavome po Olandiją, persėsdami į traukinius įvai- 
riose vietose, o paskui nuvykome į Miuncheną Vokietijoje. 
Mes keliavome po Bavarijos aukštumas, galiausiai patekome 
į Austrijos Tirolį. Per visą šį laiką minėtasis Fo ir aš buvome 
laikomi vyru ir žmona. Fo mus pristatinėjo pono ir ponios 


Delis pavarde. 


- Žaltys! - susiraukė Betė. 
— Na, bet vėliau jis bent jau ją vedė, - gūžtelėjo pečiais Litl- 


moras. 


Po penkias ar šešias savaites trukusio mūsų keliavimo mi- 
nėtasis Fo Austrijos Tirolyje išnuomojo pilį, pastatytą labai 
atokaus kalno papėdėje. Ši pilis turbūt skaičiuoja ne pirmą 
amžių, nes kambariai ir langai buvo labai senamadiški. Man 


buvo paskirtas asmeninis miegamasis. 

Pirmąją naktį buvau labai pavargusi ir iškart po vakarie- 
nės nuėjau miegoti. Ryte pusryčiavau su minėtuoju Fo. Po 
pusryčių ponas Fo pasakė, kad nori man kažką pasakyti, ir 
paprašė leisti užeiti į mano kambarį. Vos įėjęs į kambarį mi- 
nėtasis Fo be jokios priežasties griebė man už gerklės ir nu- 
plėšė nuo mano kūno chalatą. Įvardytasis vyras buvo baisiai 
susijaudinęs. Jo akys degė pykčiu, o dešinėje rankoje laikė 
karvės odos rimbą. Jis stipriai mane sučiupo ir numetė ant 
lovos. Buvau bejėgė ir mėginau rėkti, bet tas vyriškis įkišo 
pirštus man į burną ir bandė mane uždusinti. 

Tada jis be jokios provokacijos ir be menkiausios priežas- 
ties sudavė man keletą skaudžių ir smarkių smūgių karvės 
odos rimbu. Vyras taip žiauriai mane plakė, kad mano oda 
buvo prakirsta ir sumušta iki mėlynių. Maldavau jį liautis, 
bet jis neklausė, tik stabtelėdavo kas minutę ar šiaip, pailsėti, 
o paskui vėl plakdavo. 

Tikrai bijojau, kad mirsiu. Tarnai negirdėjo mano riksmų, 
nes balsas niekaip negalėjo prasiskverbti pro storas pilies sie- 
nas. Taigi negalėjau prisišaukti pagalbos. Ponas Fo pagrasino 
mane nužudysiąs, o dėl jo žiauraus užpuolimo, kurį aprašiau, 
negalėjau pajudėti. 

Kitą rytą Fo vėl atėjo į mano kambarį ir išplakė mane 
panašiai kaip vakar. Paėmęs karvės odos rimbą jis talžė juo 
mano nepridengtą odą, sučaižydamas mane beveik iki sąmo- 
nės netekimo. Aš apalpau ir nežinau, kiek laiko praėjo, kol 


atgavau sąmonę. 


— Koks siaubas! - nusipurtė Betė. - Bet ji ištekėjo už jo... 
kodėl? 

— Spėju, kad dėl pinigų, - tarė Litlmoras. Jis dar kartą per- 
vertė parodymus. - Tu manai, kad tai viskas, ką Siuzė norėjo, 
kad mes rastume? 

- Tikriausiai, Džimi. Taip pat buvo pasielgta ir su vargše 
penele Rivertord. 

- Žinau, - tarė Litlmoras. - Bet tai parodymai. Ar Siuzė 
kaip tik toji, kuri žino apie parodymus su priesaika? 

— Ką turi galvoje? Tai negali būti sutapimas. 

— Kodėl ji prisiminė dieną, tikslią dieną, kai šie parodymai 
buvo perskaityti teismo proceso metu? Nesueina galai. Ma- 
nau, yra dar kažkas. - Litlmoras atsisėdo ant grindų ir įniko 
skaityti stenogramą. Betė nekantriai atsiduso. Staiga detekty- 
vas sušuko: - Minutėlę! Na, štai! Pažvelk į raidę K čia, Bete. 
Tai prokuroras ponas Džeromas. Jis užduoda klausimus. Da- 
bar pažiūrėk, kas yra atsakymus pateikianti liudytoja. 

Detektyvo nurodytoje stenogramos vietoje buvo toks įrašas: 


K. Jūsų vardas ir pavardė. 

A. Siuzana Meril. 

K. Prašau įvardyti savo veiklos pobūdį. 

A. Aš nuomoju kambarius džentelmenams Keturiasdešimt 
trečiojoje gatvėje. 

K. Ar pažįstate Harį K. Fo? 

A. Taip. 

K. Kada pirmą kartą su juo susipažinote? 

A. 1903 metais jis atvyko pas mane išsinuomoti kambario. 
Aš jam išnuomojau. 

K. Ar jis pasakė kokiu tikslu? 

A. Jis sakė, kad ieško jaunų panelių darbui scenoje. 

K. Ar į savo kambarius jis atsivesdavo lankytojų? 

A. Taip, daugiausia jaunų merginų - penkiolikas ir daugiau 
metų. Jos tvirtino norinčios patekti į pramogų verslą. 

K. Ar kada nors tų merginų apsilankymo metu įvyko kaž- 
kas neįprasto? 

A. Taip. Kartą pas jį atėjo viena jauna mergina. Truputį 
vėliau išgirdau riksmus ir įbėgau į kambarį. Ji buvo pri- 
rišta prie lovos kojos. Dešinėje rankoje jis laikė botagą ir 
jau ketino jai smogti. Visą jos kūną dengė rumbai nuo 
plakimo. 

Kuo ji vilkėjo? 

Tik apatiniais drabužėliais. 

Kas nutiko po to? 

Jis buvo įsiaudrinęs ir tuoj pat išlėkė iš kambario. Ji man 
prasitarė, kad vyriškis kėsinosi ją nužudyti. 

Ar galite apibūdinti botagą? 

Tą kartą tai buvo šuns pavadas. 

Ar buvo ir kitų kartų? 

Kitą kartą pas jį atėjo dvi merginos. Viena buvo visiškai 
nuoga, 0 kita - pusnuogė. Jis plakė jas moterišku jojimo 
botagu. 


„ Ar kalbėjotės su juo apie tai? 
„ Taip, kalbėjausi. Pasakiau jam, kad jos visos jaunos mer- 


ginos, ir jis neturįs teisės jų plakti. 
Kaip jis paaiškino savo elgesį? 


„Jis nieko neaiškino. Tik pasakė, kad joms to reikia. 


Ar jūs kada nors pranešėte apie tai policijai? 
Ne. 

Kodėl ne? 

Jis pagrasino, kad mane užmuš, jei pranešiu. 


PENKIOLIKTAS SKYRIUS 


vICN 


— NAGI! - PARAGINO FROIDAS, pakeisdamas temą, kai ėjo- 
me per parką iš Brilo viešbučio link. - Geriau paklausykime, 
kaip jums sekasi su panele Nora. 

Ėmiau dvejoti, bet Froidas mane užtikrino, kad galiu pasi- 
kliauti Ferenciu taip kaip ir juo. Taigi atpasakojau istoriją su 
visomis smulkmenomis: Froido kažkaip nuspėtą nepriimtiną 
sueitį tarp pono Aktono ir ponios Banvel, kurią prabėgomis 
pamatė keturiolikametė Nora; į mane nukreiptą merginos 
įniršio priepuolį viešbučio kambaryje; netikėtai atgautą at- 
mintį ir Džordžo Banvelo apkaltinimą užpuolimų; taip pat 
nelauktą paties Banvelo pasirodymą kartu su merginos tėvais 
ir meru, kuris suteikė Banvelui alibi. 

Ferencis, neslėpdamas pasibjaurėjimo ponios Banvel ir 
Harkorto Aktono seksualiniu aktu, - labai sunkiai supranta- 
ma psichoanalizės specialisto reakcija, - paklausė, kodėl Ban- 
velas negalėjo užpulti Noros Akton, nors ir nenužudė kitos 
merginos. Paaiškinau, kad lygiai tokį patį klausimą uždaviau 
detektyvui ir, matyt, rasta daiktinių įkalčių, įrodančių, jog abu 
užpuolimai yra to paties vyro darbas. 

— Paliekam kaltės įrodymą policijai, gerai? - tarė Froidas. - 
Jei psichoanalizė policijai padės, bus labai puiku. O jei ne, mes 
bent jau pagelbėsime pacientei. Turiu jums du klausimus, 
Jangeri. Pirma, ar jums neatrodo keistas Noros pareiškimas, 

kad, pamačiusi ponią Banvel su savo tėvu, tuo metu ji nesu- 
prato, ką mato? 

— Daktare Froidai, daugelis keturiolikamečių mergaičių 
Amerikoje menkai išmano šiuos dalykus. 

— Vertinu tai, - atsakė Froidas. - Bet ne šitai turėjau ome- 
ny. Ji leido suprasti, kad dabar supranta, ką matė, tiesa? 

— Taip. 

— Ar septyniolikametė mergina išmano tokius dalykus ge- 
riau nei keturiolikametė? 

Pradėjau suprasti, ką jis nori pasakyti. 

- Iš kur, - paklausė Froidas, - ji dabar supranta tai, ko ne- 
suprato tada? 

— Vakar ji man užsiminė, - atsakiau, - kad skaito intymaus 
turinio knygas. 

— O taip, teisingai, labai gerai. Na, reikės daugiau apie tai 
pagalvoti. Bet kol kas pateiksiu kitą klausimą: „Pasakykite, 
Jangeri, kodėl ji nukreipė savo jausmus į jus?“ 

— Klausiate, kodėl ji sviedė į mane puodelį ir lėkštutę? 

- Taip, - linktelėjo galva Froidas. 

- Ir trenkė jums verdančiu arbatinuku, - pridūrė Ferencis. 

Atsakymo nežinojau. 

— Ferenci, ar galite apšviesti mūsų draugą? 

— Mano galvoje irgi tamsu, - atsakė Ferencis. - Akivaizdu, 
kad ji įsimylėjo jį. 

Froidas kreipėsi į mane: 

— Pergalvokite ir pasakykite, ką jūs pasakėte jai tą akimirką, 
kai ji įsisiautėjo? 

— Ką tik buvau patraukęs ranką nuo jos kaktos, - tariau, — 
nes lietimas nedavė laukto rezultato. Tuomet atsisėdau ir pa- 
prašiau jos baigti palyginimą, kurį buvo pradėjusi anksčiau 
sakyti. Mergina su kažkuo lygino ponios Banvel nugaros 
baltumą, bet staiga sakinį pertraukė. Paprašiau jos užbaigti 
mintį. 

— Kodėl? - paklausė Froidas. 

— Nes, daktare Froidai, jūs rašėte, kad paciento pradėtas ir 
neužbaigtas sakinys yra nuslopinimo ženklas. 

- Šaunuolis! - pagyrė Froidas. - Ir kaip reagavo Nora? 

— Ji nei iš šio, nei iš to liepė man nešdintis lauk. O tada ėmė 
į mane svaidyti daiktus. 

— Tiesiog ėmė svaidyti ir viskas? - paklausė Froidas. 

— Taip. 

— Na ir kas? 

Aš ir vėl nežinojau, ką atsakyti. 

— Arjums nepasirodė, kad Nora pavydi jūsų parodyto susi- 
domėjimo Klara Banvel, tiksliau, jos nuoga nugara? 

— Susidomėjimo ponia Banvel? - pakartojau. - Aš ponios 
Banvel nepažįstu. 

— Pasąmonei nerūpi tokios subtilybės, - tarė Froidas. - Pri- 
siminkite faktus. Nora ką tik papasakojo, kaip Klara Banvel 
atlieka jos tėvui feliaciją, kurią ji pamatė, būdama keturioli- 
kos. Žinoma, šie veiksmai atstumiantys kiekvienam padoriam 
žmogui. Jie kelia mums didžiausią pasibjaurėjimą. Bet pareiš- 
kusi, kad visiškai suvokia šių veiksmų pobūdį, Nora neparodo 
jokio pasibjaurėjimo. Ji net sako, kad ponios Banvel judesiai 
jai pasirodė žavingi. Taigi praktiškai neįmanoma, kad Nora 
stebėjo šią sceną nejausdama kvapą gniaužiančio pavydo. 
Mergaitei ir taip buvo nelengva pakęsti savo motiną. Ji smar- 
kiai pyks ant bet kurios jos tėvo aistrą sužadinusios moters. 
Todėl Nora jautė pavydą Klarai. Ji pati troško atlikti tėvui fe- 
liaciją. Troškimas buvo nuslopintas. Nuo tada ji tą troškimą 
puoselėjo pasąmonėje. 

Prieš akimirką viduje griežtai išbariau Ferencį už tai, kad jis 
neslėpė pasibjaurėjimo „iškrypusiu“ seksualiniu aktu - pasi- 
bjaurėjimo, kurio aš dėl kažkokios priežasties nejaučiau, nors 
ir susidūriau su Froido pastebėjimu, kaip į tai reaguoja pado- 
rūs žmonės. Kaip tik mąsčiau, kad kiekviena psichoanalizės 
pamoka smogia visuomenei nepritarti vadinamajam seksu- 
aliniam nukrypimui. Tačiau dabar mane užplūdo panašus 

jausmas. Panelei Akton primestas Froido troškimas man su- 
kėlė šleikštulį. Pasibjaurėjimas yra toks raminantis dalykas. Jis 
tarsi įrodo, kad turi moralę. Sunku atsikratyti pasibjaurėjimu 
grįsto moralinio įsitikinimo. Tai padarome tik iš pagrindų su- 
drebinę gėrio ir blogio pajautimą, lyg nugriaudami atraminę 
siją, kuri laikė visą pastatą. 

- Tą akimirką, - tęsė Froidas, - Nora pasiryžo suvilioti 
poną Banvelą, kad atkeršytų Klarai. Štai kodėl praėjus porai 
savaičių Nora sutiko dviese su ponu Banvelu lipti ant sto- 
go pasižiūrėti fejerverkų. Štai kodėl ji kartu su juo vaikščiojo 
romantiško ežero pakrante prieš dvejus metus. Tikriausiai ji 
visą tą laiką skatino jį, rodydama susidomėjimo užuominas. 
O tai puikiai pavyksta bet kuriai gražiai ir jaunai merginai. 
Jis tikriausiai labai nustebo, kai ji atstūmė jį ne vieną, bet du 
kartus. 

— Taip ji pasielgė, nes tikrasis jos geismo objektas buvo tė- 
vas, - įsiterpė Ferencis. - Bet vis tiek neaišku, kodėl ji užsi- 
puolė Jangerį? 

— Taip, kodėl, Jangeri? - paklausė Froidas. 

— Todėl, kad atsidūriau jos tėvo vaidmenyje? 

— Būtent. Atlikdamas psichoanalizę, tampate jo pakaitalu. 
Tai iš anksto Žinoma perkėlimo reakcija. Dėl perkėlimo efek- 
to dabar Nora pasąmoningai trokšta patenkinti Jangerį burna 
ir gerkle. Šis troškimas ją apėmė, kai Jangeris priėjęs palietė 
jos kaktą. Prisiminkite, kaip jis mums sakė, jog tą akimirką 
ji norėjo atsirišti kaklaskarę. Šis gestas simbolizavo Jangeriui 
kvietimą pasinaudoti ja. Reikėtų pridurti, kad čia slypi atsaky- 
mas, kodėl tikslas buvo pasiektas liečiant būtent gerklę, o ne 
kaktą. Bet Jangeris atstūmė jos kvietimą, liepdamas jai užsiriš- 
ti kaklaskarę. Ji jautėsi atstumta. 

- Ji tikrai atrodė įsižeidusi, - pritariau. - Nežinojau, kodėl. 

— Nepamirškite, - tęsė Froidas, - kad natūralu, jog ji gėdi- 
jasi patirtų sužalojimų. Priešingu atveju ji visai neryšėtų kakla- 
skarės. Taigi jai buvo neramu, kaip jūs reaguosite, pamatęs jos 

kaklą ar nugarą. Neleidęs nusirišti kaklaskarės ją įskaudinote. 
O netrukus iškėlęs klausimą apie Klaros Banvel nugarą tarsi 
pasakėte: „Man patinka Klara, o ne tu. Aš noriu pamatyti Kla- 
ros nugarą, o ne tavo.“ Tokiu būdu jūs nesąmoningai pakarto- 
jote tėvo išdavystės aktą, išprovokuodamas staigų ir iš pažiū- 
ros nepaaiškinamą merginos įtūžį. Štai kodėl ji taip audringai 
reagavo, o vėliau troško jums atsiduoti gerkle ir burna. 
— Nepaneigiama, - susižavėjęs palingavo galva Ferencis. 


„AD 


ĮĖJUSI Į SAVO NAMŲ Gramercy parke svetainę Nora Akton 
pareiškė motinai, kad tą naktį nemiegos savo kambaryje. Ji 
verčiau pasiliksianti mažame svečių kambaryje pirmame 
aukšte. Iš ten ji galėtų matyti prie namo patruliuojantį po- 
licininką. Nora primygtinai pasakė, kad kitaip nesijausianti 
saugi. 

Tai buvo pirmieji Noros žodžiai, ištarti tėvams išvažiavus iš 
viešbučio. Grįžusi namo ji tuoj pat užsidarė kambaryje. Atėjo 
gydytojas Higinsonas, bet Nora atsisakė su juo susitikti. Ji taip 
pat atsisakė kartu vakarieniauti pareiškusi, kad nesijaučia al- 
kana. Tai buvo netiesa. Iš tiesų ji nė kąsnio neturėjo burnoje 
nuo pat ryto, kai ponia Bigs jai paruošė pusryčius. 

Atsilošdama ant svetainės sofos ir paskelbdama, kad jau- 
čiasi išsekusi, Mildred Akton pasakė savo dukrai, kad ji elgiasi 
visai neprotingai. Kai vienas policininkas budi prie paradinių 
durų, o kitas už namo, koks gali būti pavojus? Bet kuriuo atve- 
ju negali būti nė kalbos, kad Nora nakvos svečių kambaryje. 
Ją pamatys kaimynai. Ką jie pagalvos? Šeima dabar privalo 
stengtis elgtis taip, lyg nieko gėdingo nebūtų nutikę. 

—- Mama, - tarė Nora, - kaip tu gali sakyti, kad aš užtrau- 
kiau šeimai gėdą? 

— Na, bet aš nieko panašaus nesakiau. Harkortai, ar taip 


sakiau? 

— Ne, mieloji, - atsakė Harkortas Aktonas, stovėdamas prie 
kavos staliuko ir atidžiai apžiūrinėdamas per penkias savaites 
susikaupusius laiškus. - Žinoma, ne. 

— Aiškiai pasakiau, kad mes turime elgtis taip, lyg nieko gė- 
dingo nebūtų nutikę, - paaiškino motina. 

— Bet aš nieko gėdingo nepadariau, - laikėsi savo mergina. 

— Nora, neapsimesk kvaila, - sudraudė ją motina. 

Nora atsiduso. 

— Kas tavo akiai, tėve? 

— Ak!.. Susižeidžiau per polo varžybas, - paaiškino Akto- 
nas. - Bakstelėjau pats sau su lazda. Kvailys! Prisimeni mano 
seną pažeistą tinklainę? Ta pati akis. Dabar su ja nė velnio 
nematau. Ar gali labiau nesisekti? 

Niekas neatsakė į šį klausimą. 

— Na, - susigriebė Aktonas, - žinoma, nesilyginu su tavimi, 
Nora, aš nenorėjau... 

— Nesėsk ten! - riktelėjo ponia Akton savo vyrui, kuris ke- 
tino sėstis į krėslą. - Ne, ir ne ten. Kėdes aptraukiau naujais 
apmušalais tik prieš mums išvykstant. 

- Bet kur tada man sėdėti, brangioji? - paklausė Aktonas. 

Nora užsimerkė. Ji apsisuko eiti. 

— Nora, - paklausė Mildred, - koks tavo koledžo pavadi- 
nimas? 

Mergina stabtelėjo, visi jos raumenys įsitempė. 

— Bernardas, - atsakė ji. 

— Harkortai, rytoj iš ryto reikia nedelsiant su jais susisiekti. 

- Kodėl jums reikia su jais susisiekti? - paklausė Nora. 

- Nagi pranešime jiems, kad tu neatvyksi. Šiuo metu tai ne- 
įmanoma. Gydytojas Higinsonas sako, kad tau reikia ilsėtis. 
Niekada nepritariau šiai minčiai. Koledžas jaunoms mergi- 
noms! Niekuomet neteko girdėti apie tokį dalyką, kai buvau 
jauna. 

Noros skruostai užsiliepsnojo. 

- Tu to nepadarysi. 

- Atsiprašau? - kilstelėjo antakius ponia Akton. 

— Aš gausiu išsilavinimą. 

- Ar girdėjote? Ji vadina mane neišsilavinusia! - piktinosi 
Mildred vyrui. - Padėk tuos akinius, Harkortai, imk tuos, nuo 
viršaus. 

— Tėve? - paklausė Nora. 

— Na, Nora, - tarė Aktonas, - mes turime atsižvelgti į tai, 
kas tau geriausia. 

Nora, neslėpdama įtūžio, pažvelgė į savo tėvus. Po to išbė- 
go iš kambario ir užlėkė laiptais aukštyn nestabtelėdama nei 
antrame aukšte, kur buvo jos miegamasis, nei trečiame, bet 
pakilo į ketvirtą su žemomis lubomis ir mažomis patalpomis. 
Ten ji įbėgo tiesiai į ponios Bigs miegamąjį ir krito ant se- 
nosios moters lovos, įsikniaubdama veidu į šiurkštų pagalvės 
užvalkalą. Nora pareiškė poniai Bigs, jei tėvas neleis jai vykti į 
Bernardą, ji pabėgs iš namų. 

Ponia Bigs kaip įmanydama stengėsi nuraminti mergaitę. 
Ji guodė ją, jog geras nakties miegas suteiks jai naujų jėgų. 
Buvo beveik vidurnaktis, kai pagaliau Nora sutiko eiti miego- 
ti. Norėdama užtikrinti jos saugumą, ponia Bigs pasirūpino 
prie Noros kambario durų pasodinti ant kėdės poną Bigsą, 
kuriam įsakė nepajudėti iš vietos visą naktį. 

Senasis tarnas visą naktį ištikimai išbuvo savo poste, nors 
labai greitai užsnūdo. Lauke patruliavo policijos pareigūnai. 
Ir buvo iš tikrųjų keista, kodėl nakties tamsoje mergina staiga 
pajuto stipriai prie jos burnos spaudžiamą vyrišką nosinę ir 
šaltus, aštrius skustuvo ašmenis ant kaklo. 


„AD 


DŽELIFO NAMUOSE LANKIAUSI pirmą kartą, todėl buvau 
nepasirengęs jų ekstravagantiškumui. Žodis apartamentai 
buvo netinkamas, nebent turėtume galvoje frazę karališki apar- 
tamentai, pavyzdžiui, Versalio rūmuose, kurių įspūdį Dželi- 

fas akivaizdžiai siekė perkelti į savo būstą. Visur akį traukė 
mėlynas kiniškas porcelianas, baltos marmurinės statulos ir 
puošniai išraitytos kojos - aukštos komodos, gulimosios so- 
fos ir spintelės. Jei Dželifas siekė nustebinti svečius savo tur- 
tais - tai jam pavyko. 

Jau pakankamai gerai pažinojau Froidą, kad pastebėčiau 
jo pasibjaurėjimą. Taip pat kaip bostonietis reagavau ir aš. 
O Ferencis priešingai, buvo nuoširdžiai priblokštas praban- 
gos. Nugirdau, kaip prieš vakarienę jis maloniai šnekučiuo- 
jasi su pagyvenusiomis viešniomis Dželifo svetainėje, ku- 
rioje tarnai siūlė mums užkandžių ant auksinių, o ne sidab- 
rinių padėklų. Su baltu kostiumu Ferencis buvo vienintelis 
ne juodai apsirengęs vyras, bet neatrodė, kad tai jį nors kiek 
trikdytų. 

— Kiek daug aukso! - susižavėjęs čiulbėjo jis ponioms (ant 
aukštų lubų virš mūsų žėrėjo paauksuotos dangiškos sce- 
nos). - Šis kambarys man primena Yblo operos teatrą Buda- 
pešte. Ar teko ten apsilankyti? 

Nė vienai iš tų dviejų damų ten lankytis neteko. Tikrai, jos 
prisipažino sutrikusios. Argi Ferencis ką tik joms neminėjo, 
kad atvyko iš Vengrijos? 

— Taip, taip, - patvirtino Ferencis. - Ak, tik pažvelkite į 
mažą angelėlį kampe su maža vynuogių keke, kabančia iš jo 
nedidelės burnytės! Koks jis nuostabus, tiesa? 

Froidas buvo įsitraukęs į pokalbį su Džeimsu Hyslopu, ką 
tik išėjusiu į pensiją Kolumbijos universiteto logikos profeso- 
riumi, kuris laikė prie ausies klausymosi ragelį, panašų į gra- 
mofono ragą. Dželifas palaikė pokalbį su Čarlzu Lumiu Dana, 
įžymiu neurologu, ir, priešingai nei šių namų šeimininkas, iš 
to paties aukštuomenės sluoksnio kaip mano tetulė Mamė. 
Bostone Danų šeima laikoma karališkosios šeimos nariais: 
laisvės sūnumis, artimais Adamsų draugais ir panašiai. Paži- 
nojau vieną Dano tolimą pusseserę, panelę Dreiper iš Nju- 
porto. Ji ne kartą užsitraukė nemalonę dėl susižavėjimo senu 

Žydu siuvėju. Dželifas man priminė džiaugsmingai besisveiki- 
nantį senatorių. Jis atrodė pasitikintis savimi, didžiuodamasis 
įspūdingu stotu, tarsi apkūnumas simbolizuotų nepalaužia- 
mą vyriškumą. 

Dželifas įtraukė mane į savo Žmonių grupelę, kuriuos jis 
linksmino istorijomis apie įžymųjį klientą Harį Fo, šiuo metu 
kaip karalių gyvenantį ligoninėje, į kurią jis buvo priversti- 
nai uždarytas. Dželifas taip įsijautė, kad net pareiškė, jog aki- 
mirksniu pasikeistų vietomis su Fo. Iš šių pastabų padariau 
išvadą, kad Dželifas mėgavosi šlove, kurią jam atnešė buvimas 
Fo psichiatru. 

— Ar galite įsivaizduoti? - pridūrė jis. - Prieš metus jis mus 
visus privertė patvirtinti jo beprotybę, kad už žmogžudystę 
netektų sėsti į kalėjimą. Dabar jis nori, kad mes patvirtintu- 
me, jog jis yra sveiko proto ir net galėtų ištrūkti iš beprotna- 
mio! Ir mes jį ištrauksim! 

Dželifas plyšo juokais apkabinęs ranka Danos petį. Keletas 
jo klausytojų pritariamai nusijuokė, tačiau Dana liko santū- 
rus. Visi minėtieji svečiai, kurių buvo koks dešimt, buvo iš- 
sibarstę po kambarį. Bet supratau, kad laukiama dar vieno. 
Netrukus atvėręs duris pirma savęs į kambarį liokajus įleido 
moterį. 

— Ponia Klara Banvel, - pranešė jis. 


„AD 


— DAKTARE FROIDAI, AR GALĖTUMĖTE kam nors iš mūsų 
atlikti psichoanalizę? - paklausė ponia Banvel, kai visi drauge 
įžengėme į Dželifo valgomąjį. - Ar galite man pritaikyti psi- 
choanalizę? 

1909 metais prie stalo kviečiami svečiai aukštuomenės va- 
karėlyje sudarydavo porinę procesiją: kiekviena moteris buvo 
lydima vyro, įsikibusi jam į parankę. Ponia Banvel ištiesė ran- 
ką ne Froidui. Lemiamu momentu ji švelniai uždėjo pirštus 


240 | JED RUBENFELD 


ant Jangerio riešo, bet vis tiek sugebėjo kreiptis į Froidą, kartu 
patraukdama ir visos kompanijos dėmesį. 

Klara Banvel grįžo į miestą iš priemiesčio tuo pačiu auto- 
mobiliu su ponia ir ponu Harkortu Aktonu tik šįryt. Ji visai 
atsitiktinai susidūrė su Dželifu jų pastato vestibiulyje. Vos tik 
sužinojęs, kad jos vyras, ponas Džordžas Banvelas, užsiėmęs, 
jis pakvietė Klarą į savo namus vakarienės ir garantavo, kad 
turės labai įdomių svečių. Jei Dželifas negalėjo atsispirti Kla- 
rai Banvel, tai jos vyro visiškai nepakentė. 

Tam tikrų pobūvių metu paprastai orūs ir rimti vyrai pra- 
deda elgtis kaip teatro artistai: vaidina, kai kalba ir gestiku- 
liuoja. To priežastis visada būna moteris. Klara Banvel kaip 
tik ir sukėlė šį efektą Dželifo svečiams. Ji buvo dvidešimt šeše- 
rių, baltos odos kaip nupudruota japonų princesė. Viskas joje 
buvo tobula: nepaprastai daili figūra, tamsūs lyg miškas plau- 
kai, akys žalios kaip jūra ir žvilgančios subtiliu, provokuojan- 
čiu intelektu. Jos kaklą puošė ant sidabrinio siūlo pakabintas 
mirguliuojantis rytietiškas perlas, įdėtas į deimantų ir plati- 
nos kraitelę. Kai ji vos vos nusišypsodavo, - o ji šypsojosi tik 
nežymiai, - vyrai krisdavo po jos kojomis. 

- Tai, ko nori moteris, - atsakė į jos klausimą Froidas, kai 
mes atsisėdome prie krištolu tviskančio stalo, - yra didžiausia 
paslaptis tiek psichoanalitikui, tiek poetui. Jei tik jūs mums 
atsakytumėte, ponia Banvel, bet jūs negalite. Jūs net pati sau 
esate galvosūkis. O ką jau kalbėti apie mus, vargšus vyrus! Tuo 
tarpu tai, ko nori vyrai, beveik visada labai aišku. Mūsų šeimi- 
ninkas, pavyzdžiui, vietoj šaukšto per klaidą paėmė peilį. 

Visos galvos atsisuko į besišypsantį, stambų Dželifo veidą 
stalo gale. Taip ir buvo: dešinėje rankoje jis laikė peilį - ne 
duonos, bet didelį pietų peilį. 

— Daktare Froidai, ką tai reiškia? - paklausė pagyvenusi 
dama. 

- Tai reiškia, kad ponia Banvel sužadino mūsų šeimininko 
agresijos impulsus, - paaiškino Froidas. - Tokia agresija, ky- 

lanti dėl šiame kambaryje verdančios akivaizdžiai pastebimos 
seksualinės konkurencijos, privertė jo ranką paimti ne tą įrankį, 
atskleisdama troškimus, kurių jis pats sąmoningai nesuvokia. 

Aplink stalą nuvilnijo murmesio banga. Jangeris, sėdintis 
poniai Banvel iš dešinės, sunerimo: kaip svečiai priims taip 
atvirai dėstomas mintis. 

— Ak taip, tai gryna tiesa, prisipažįstu! - džiaugsmingai su- 
šuko nesutrikęs Dželifas, mojuodamas peiliu į Klaros pusę. - 
Žinoma, išskyrus tai, kad tie troškimai buvo pasąmoningi. — 
Jo kultūringas pašmaikštavimas aplinkui sukėlė pritariamą 
juoko bangą, ir Jangeris lengviau atsipūtė. 

— Ir priešingai, - tęsė Froidas, - mano gerasis draugas Fe- 
rencis, kuris šiuo metu taip skrupulingai kiša už apykaklės 
servetėlę kaip seilinuką, nori save paversti vaiku. Ponia Ban- 
vel, jis apeliuoja į jūsų motinišką instinktą. 

Geraširdiškai suglumęs Ferencis apsidairė aplinkui: tik 
tuomet pastebėjo, kad jis vienas tokiu būdu naudoja pietų 
servetėlę. 

— Daktare Froidai, prieš vakarienę jūs ilgai kalbėjotės su 
mano vyru, - tarė ponia Hyslop, gerų akių senutė, sėdinti gre- 
ta Dželifo. - Ką apie jį sužinojote? 

— Profesoriau Hyslopai, - atsakė Froidas, - ar patvirtinsite 
vieną dalyką, sere? Jūs juk neminėjote man savo motinos var- 
do, tiesa? 

— Ką sakėte? - nenugirdo Hyslopas ir iškėlė aukštyn ausies 
ragelį. 

— Mes nekalbėjome apie jūsų motiną? - paklausė Froidas. 

— Apie motiną? - pakartojo Hyslopas. - Nė žodžio. 

- Jos vardas Marija, - tarė Froidas. 

- Iš kur jūs žinote? - nusistebėjo Hyslopas. Jis įtariai apsi- 
žvalgė aplinkui. - Iš kur jis žino? Aš jam nesakiau savo moti- 
nos vardo. 

- Tikrai pasakėte, - atrėmė Froidas, - to nežinodamas. 
Man jūsų žmonos vardas yra mįslė. Prisipažįstu, įtariau, kad ji 

vardu Marija. Buvau visai tuo tikras. Ponia Hyslop, ar galima 
jūsų paklausti? Ar jūsų vyras vadina jus kokiu nors mažybiniu 
vardu? 

— Na, mano vidurinysis vardas tikrai Marija, - atsakė nu- 
stebusi ponia Hyslop, - ir jis visada mane vadina Maryte. 

Po šio prisipažinimo Dželifas džiaugsmingai šūktelėjo, ir 
Froidas sulaukė gausių aplodismentų. 

— Šįryt pabudau persišaldžiusi, - įsiterpė garbingo amžiaus 
moteris, sėdinti priešais Ferencį, - ir dar vasaros pabaigoje. 
Ar tai ką nors reiškia, daktare Froidai? 

— Persišaldėte, ponia? - Froidas akimirką pasvarstė. - Na, 
kartais persišaldymas yra tik persišaldymas. 

— Bet nejaugi moterys iš tikrųjų tokios paslaptingos? - tęsė 
pradėtą pokalbį Klara Banvel. - Manau, kad jūs pernelyg at- 
laidžiai žiūrite į mūsų lytį. Moterys nori paprasčiausio dalyko 
pasaulyje. - Ji pasisuko į nepaprastai patrauklų, tamsiaplaukį 
jauną vyrą, sėdintį jai iš dešinės, kurio balta varlytė buvo tik 
šiek tiek kreiva. Prie stalo jis dar nebuvo prataręs nė žodžio. — 
Kaip jums atrodo, daktare Jangeri? Ar galite mums pasakyti, 
ko nori moteris? 

Jangeriui sunkiai sekėsi perprasti Klarą Banvel prade- 
dant tuo, kad visai negalėjo atsieti ponios Banvel nuo pono 
Džordžo Banvelo, kurį Jangeris nesiliovė laikęs žudiku, nors 
meras ir pateikė alibi. Be to, Jangeris vis dar galvojo apie 
Noros Akton apibūdintą dailią, nuogą ponios Banvel nuga- 
rą, kuri lengvai banguoja mėnesienoje, o ji permeta plaukus 
per savo petį. 

Jangeriui Nora atrodė pati gražiausia mergina, kokią yra 
regėjęs. Tačiau Klara Banvel buvo beveik tokia pat patraukli, 
jei ne labiau. Pasak Hėgelio, aistra žmoguje visada praside- 
da nuo aistros kitiems. Joks vyras, žiūrėdamas į Klarą Ban- 
vel, negalėtų nenorėti, kad ji išsirinktų būtent jį, parodytų 
jam palankumą ir kažko iš jo norėtų. Pavyzdžiui, Dželifas su 
džiaugsmu pultų ant kardo, jei tik Klara suteiktų jam malonę 

ir to paprašytų. Pakeliui į valgomąjį, kai Klaros pirštai palietė 
jo ranką, Jangeris pajuto šį kontaktą visu savo kūnu. Tačiau ji 
turėjo ir kažką atstumiančio. Galbūt tai, kad jis neseniai susi- 
pažino su Harkortu Aktonu? Jangeris nelaikė savęs puritonu, 
bet mintis, kad ponia Banvel tenkina tokį silpną, paliegusiai 
atrodantį vyrą, tikrai nekėlė ūpo. 

— Ponia Banvel, esu tikras, - atsakė jis, - kad visiems bus 
daug įdomiau, jei moters paslaptį mums atskleisite jūs, nes aš 
galiu tik mėginti tai padaryti. 

— Manau, kad galėčiau atskleisti, ką iš tikrųjų moterys mano 
apie vyrus, - valiūkiškai atsakė Klara. - Bent jau apie vyrus, 
kuriems jos neabejingos. Ar norėtumėte? - pritarimo banga 
nuvilnijo aplink stalą bent jau iš vyrų pusės. - Bet tik tuomet, 
kai jūs, vyrai, prižadėsite pasakyti, ką jūs iš tikrųjų manote 
apie moteris. - Sandoris buvo greitai sudarytas vieningu ir 
audringu pritarimu, nors Jangeris, kaip ir stalo gale sėdintis 
Dana, tylėjo lyg liežuvį prariję. 

— Na, džentelmenai, jei taip primygtinai reikalaujate, - pra- 
dėjo Klara, - atskleisiu jums paslaptį. Moterys yra vyrų pa- 
valdinės. Žinau, kad taip sakydama žengiu žingsnį atgal, bet 
tai neigti būtų beprotystė. Visi žmonijos materialiniai ir dva- 
siniai turtai yra vyrų kūriniai. Mūsų didingi miestai, mokslas, 
menas ir muzika - viskas pastatyta, atrasta, nutapyta ir su- 
kurta vyrų. Moterys tai žino. Mes negalime atsispirti pagun- 
dai būti užvaldomoms stipresnių vyrų ir liautis pykusios už 
tai ant jūsų. Moters meilė yra pusiau laukinė aistra, pusiau 
neapykanta. Kuo stipriau moteris myli vyrą, tuo labiau jo ne- 
kenčia. Tikras vyras turi būti moters valdovas. Jei jis valdo ją, 
viena jos dalis jo nekenčia. Mes jus pranokstame tik grožiu, 
todėl nieko keista, kad labiau už viską ir vertiname grožį. Štai 
kodėl moteris, - baigė ji, - jaučia didžiausią pavojų gražaus 
vyro draugijoje. 

Jos klausytojai buvo pakerėti. Bet prie tokios reakcijos Kla- 
ra Banvel buvo pripratusi. Jangeris pajuto, kad tardama pa- 

skutinį sakinį, ji vos pastebimai dirstelėjo į jį (jis ne vienintelis 
vyras prie stalo, kuriam tai pasirodė), bet sau pasakė, kad tai 
tik jo vaizduotės vaisius. Jangeriui dabar toptelėjo, kad ponia 
Banvel ką tik paaiškino baisiai prieštaringus jausmus, kuriuos 
motina rodydavo jo tėvui. Jangerio tėvas nusižudė 1904 me- 
tais. Motina antrą kartą neištekėjo. Jis susimąstė, ar tikrai jo 
motina visada mylėjo ir kartu nekentė tėvo, kaip kad ką tik 
papasakojo ponia Banvel. 

— Ponia Banvel, pavydas tikrai yra dominuojanti jėga mo- 
terų psichiniame gyvenime, - tarė Froidas. - Štai kodėl mote- 
rys taip menkai išmano apie teisingumą. 

— Vyrai nepavydūs? - paklausė Klara. 

— Vyrai ambicingi, - atsakė jis. - Jų pavydas kyla būtent 
iš šio šaltinio. Priešingai, moters pavydas visada yra erotinis. 
Skirtumas atsiskleidžia fantazijose. Visi mes fantazuojame. 
Tačiau vyrai turi dviejų tipų fantazijas: erotines ir susijusias su 
gyvenimo tikslais. Moterų fantazijos yra išimtinai erotinės. 

— Mano tai tikrai ne, - pareiškė apkūni, persišaldžiusi moteris. 

— Manau, kad daktaras Froidas teisus, - sutiko Klara Ban- 
vel, - visais atžvilgiais, bet ypač dėl vyrų ambicingumo. Pa- 
vyzdžiui, mano vyras Džordžas - tobulas vyras. Jis nėra gra- 
žuolis, bet patrauklus, dvidešimt metų už mane vyresnis, tur- 
tingas, stiprus, atsidavęs vienam tikslui, nesutramdomas. Už 
visas šias savybes aš jį myliu. Tačiau tą akimirką, kai dingstu 
jam iš akių, jis visiškai pamiršta apie mano egzistavimą. Tai 
tokia stipri jo ambicija! Už tai jo nekenčiu. Tokia mano mo- 
teriška prigimtis. Tačiau nėra to blogo, kas neišeitų į gera: esu 
laisva daryti viską, ką noriu. Pavyzdžiui, būti šį vakarą čia, 
viename iš žavingų Smito vakarėlių, ir Džordžas niekada net 
nesužinos, kad buvau išėjusi iš namų. 

— Klara, - kreipėsi Dželifas, - mano širdis apsipylė krauju. 
Jūs niekada nesakėte man, kad mėgaujatės tokia laisve. 

— Smitai, sakiau, kad esu laisva daryti tai, ką aš noriu, - at- 
sakė Klara, - o ne ką jūs norite. - Vėl visi draugiškai nusi- 

juokė. - Na, aš jau atlikau išpažintį. Ką pasakys vyrai? Argi 
vyrai slapta neniekina santuokinės ištikimybės? Tik nereikia, 
Smitai. Žinau, ką galvoji. Norėčiau išgirsti objektyvesnę nuo- 
monę. Daktare Froidai, ar santuoka yra geras dalykas? 

— Visuomenei ar individui? - paklausė Froidas. - Visuome- 
nei santuoka, be jokios abejonės, naudinga. Bet civilizuotos 
moralės našta daugeliui per sunki. Kiek metų jūs ištekėjusi, 
ponia Banvel? 

— Ištekėjau už Džordžo būdama devyniolikos, - atsakė Kla- 
ra, ir mintis apie devyniolikametės Klaros Banvel vestuvinę 
naktį užvaldė beveik visų svečių protus - ne tik vyriškos lyties 
atstovų. - Iš viso septyneri metai. 

— Tuomet jūs žinote pakankamai, - tęsė Froidas, - jei ne iš 
savo asmeninės patirties, tai iš jūsų draugių. Ir tai, ką pasaky- 
siu, jūsų nenustebins. Teikiantys pasitenkinimą lytiniai san- 
tykiai daugelyje santuokų tęsiasi neilgai. Šia prasme santuoka 
po keturių ar penkių metų visiškai nebetenkina ir, kai taip 
nutinka, neišvengiamai ateina galas dvasiniam bendravimui. 
Taigi daugelis atvejų rodo, kad santuoka atneša tiek dvasinį, 
tiek fizinį nusivylimą. Psichologiškai kalbant, vyras ir moteris 
noromis nenoromis grįžta į savo ikisantuokinę padėtį. Bet iš- 
lieka vienas skirtumas: dabar jie jau vargšai. O vargšai todėl, 
nes neteko iliuzijos. 

Klara Banvel įdėmiai žvelgė į Froidą. Akimirką ji nete- 
ko žado. 

— Apie ką jis kalba? - šūktelėjo senasis profesorius Hyslo- 
pas, ištiesdamas klausymosi ragelį į Froido pusę. 

- Jis pateisina svetimavimą, - pirmą kartą prabilo Čarlzas 
Dana. - Žinote, daktare Froidai, mane stebina ne tiek jūsų 
viešnamių pokštai, kiek jūsų savotiška pozicija, kad negala- 
vimus sukelia seksualinė frustracija. Mūsų problema tikrai 
nėra ta, kad mes per daug varžome savo seksualinį palaidu- 
mą. Problema ta, kad per mažai jį apribojame. 

- Nejaugi? - pasakė Froidas. 

— Šioje žemėje dabar gyvena milijardas žmonių. Milijardas. 
Ir skaičius auga geometrine progresija. Kaip jie gyvens, dak- 
tare Froidai? Ką jie valgys? Kiekvienais metais mūsų kran- 
tus užtvindo milijonai skurdžiausių, mažiausiai išsilavinusių, 
linkusių nusikalsti žmonių. Mūsų miestas dėl jų artėja prie 
anarchijos. Kalėjimai perpildyti. Tokie žmonės dauginasi 
kaip musės. Jie iš mūsų vagia. Dėl to jų negalima kaltinti. Jei- 
gu vyras neturi pinigų pamaitinti savo vaikus, jis eina vogti. 
Ojums, daktare Froidai, jei suprantu jūsų idėjas, rodos, rūpi tik 
seksualumo nuslopinimo blogybės. Manau, kad mokslininkui 
labiau turėtų rūpėti seksualinės emancipacijos pavojai. 

- Ką jūs siūlote, Čarlzai? Užkirsti kelią imigracijai? - pa- 
klausė Dželifas. 

- Sterilizaciją, - optimistiškai atsakė Dana, nosine nusi- 
šluostydamas lūpų kampučius. - Pats paprasčiausias ūkinin- 
kas neleidžia daugintis blogiausiai gyvulių veislei. Žmonės, 
kaip ir galvijai, yra skirtingi. Jei galvijams būtų leista laisvai 
daugintis, valgytume labai prastą mėsą. Kiekvienas imigran- 
tas šioje šalyje be jokių kalbų turi būti sterilizuotas. 

— Juk ne priverstinai, Čarzlai? - pasitikslino ponia Hyslop. 

— Alva, niekas neverčia jų čia atvykti, - atsakė jis. - Niekas 
neverčia pasilikti. Kaip galima tai vadinti priverstiniu steri- 
lizavimu? Jei jie nori daugintis, tegu išvyksta. Tai mes esame 
priversti rūpintis jų priekvailių atžalų globa. Jos galiausiai 
tampa elgetomis ir vagimis. Žinoma, darau išimtį tiems, ku- 
rie gali išlaikyti intelekto testą. Puiki sriuba, Dželifai! Tikra 
vėžlių sriuba, tiesa? Ak, žinau, kad pasakysite, jog esu Žiaurus 
ir beširdis. Bet aš tik siūlau atimti iš jų vaisingumą. Daktaras 
Froidas atimtų iš jų kur kas vertingesnį dalyką. 

— Kokį? - paklausė Klara. 

— Moralę, - atsakė Dana. - Koks būtų mūsų pasaulis, dak- 
tare Froidai, jei jūsų požiūris taptų visuotiniu? Aš beveik ga- 
liu tai įsivaizduoti. Žemieji visuomenės sluoksniai išsityčioja 
iš „civilizuotos moralės“. Pasitenkinimas tampa dievybe. Visi 

kartu atmeta discipliną ir pasiaukojimą, be kurio gyvenimas 
netenka kilnumo. Minia sukelia riaušes. O kodėl gi ne? Bet ko 
įsigeis ši minia, kai išnyks civilizacijos taisyklės? Manote, kad 
jie norės tik sekso? Jie norės naujų taisyklių. Jie norės paklusti 
kokiam naujam pamišėliui. Jie norės kraujo, tikriausiai jūsų 
kraujo, daktare Froidai, jei galima remtis istorija. Jie stengsis 
įrodyti savo pranašumą, nes žemiausieji visada to nori. Paga- 
liau jie žudys, kad tai įrodytų. Aš įsivaizduoju kraujo nulei- 
dimą, didžiulį kraujo nuleidimą, kokio pasaulis dar nematė. 
Jūs nušvilptumėte civilizuotą moralę - vienintelį dalyką, ku- 
ris kontroliuoja žmogaus žiaurumą. Ką jūs siūlote mainais, 
daktare Froidai? Ką pateiksite vietoj jos? 

— Tik teisybę, - atsakė Froidas. 

— Oidipo teisybę? - prisimerkė Dana. 

— Taip, ir visa kita, - tarė Froidas. 

- Jūsų teisybė labai skiriasi nuo tiesos. 


„AD 


ŽVAKĖS LIEPSNA VIRPĖJO prie Noros lovos krašto. Užuolai- 
dų klostėse žaidė blyški lempų šviesa, sklindanti iš Gramercy 
parko. Apšvietimas buvo per silpnas, kad būtų galima įžvelg- 
ti kambaryje esančio vyro siluetą, kurio buvimą Nora labiau 
jautė, nei matė. Ji norėjo surikti, bet kūnas neklausė proto. 
Jos sąmonė kažkaip ištrūko ir dabar klajojo atsiskyrusi nuo 
kūno. Mergina, rodos, pakilo iš lovos ir dabar sklandė palei 
lubas, palikusi apačioje ant lovos mažą, naktiniais marškiniais 
apvilktą kūnelį. 

Dabar ji aiškiai pamatė užpuoliką, bet iš viršaus. Žvelgda- 
ma žemyn į save ji matė, kaip jis nuima nosinę nuo jos veido, 
kaip moteriškais lūpų dažais tepa jos minkštas, nejudrias lū- 
pas. Kodėl jis dažo jos lūpas? Merginai patiko, kaip jos atro- 
do. Jai visada buvo įdomu, kaip jos atrodytų padažytos. Ką 
vyras darys toliau? Iš viršaus Nora sekė akimis, kaip jis pri- 


248 | JED RUBENFELD 


sidega cigaretę nuo degančios žvakės, esančios prie jos lovos, 
prispaudžia keliu jos aukštielninkai gulintį kūną ir užgesina 
smilkstančią cigaretę tiesiai jai į odą vos porą colių nuo pačios 
intymiausios vietelės. 

Jos kūnas suvirpa po vyriškio keliu, prispaudusiu ją prie 
lovos. Mergina tai stebėjo iš viršaus. Ji matė savo drebantį 
kūną. Atrodė, kad jai labai skauda. Bet juk neskaudėjo, tiesa? 
Visa tai matydama iš viršaus ji nieko nejautė. Ir, jei žvelgdama 
į save ji nejaučia skausmo, tuomet skausmo ir nėra. Juk niekas 
kitas už ją negali jo jausti, tiesa? 


ŠEŠIOLIKTAS SKYRIUS 


vICN 


REIKĖS APSIMESTI, KAD jos nemyliu ir visai nieko jai nejau- 
čiu. Taip svarsčiau skusdamasis barzdą ketvirtadienį iš ryto. 
Pusę vienuolikos turėjau atvažiuoti į Aktonų rezidenciją ir 
tęsti Noros psichoanalizę. Žinojau, kad galiu ją turėti. Bet tai 
būtų išnaudojimas, manipuliacija, pasinaudojimas jos terapi- 
niu pažeidžiamumu - gydytojo priesaikos sulaužymas. 

Neįmanoma aprašyti, kokios mintys užplūsta mano galvą, 
kai įsivaizduoju šią merginą! O ją įsivaizduoju beveik kas aki- 
mirką. Na, ne tai, kad neįmanoma, bet nepatartina. Kai jos 
nėra šalia, jaučiu žodžiais neapsakomą tuštumą savyje. Jau- 
čiuosi taip, lyg mirčiau iš noro būti kartu su ja. 

Jaučiuosi kaip negalintis veikti Hamletas. Tačiau yra skir- 
tumas: jaučiu, kad mirsiu, jei nesiimsiu veiksmų, o Hamletas 
patirs tokį pat pojūtį, jei jų imsis. Hamletui žodis būti reiškia 
„neveikti“, o ryžtis veikti - „mirti ', t. y. „nebūti“: 

Būt ar nebūt - štai klausimas. Ir kas 

Yra kilniau, ar nusilenkti dvasioj 

Strėlėms ir dūžiams atšiauraus likimo, 

Ar su ginklu prieš negandų marias 

Į kovą stot ir jais nusikratyti? 

Numirt?..* 

* Dramos „Hamletas“ ištraukos vertimas (žr. Viljamas Šekspyras. Dra- 


mos. Sonetai, Vilnius: Vaga, 1986, p. 395-396; iš serijos „Pasaulinės lite- 
ratūros biblioteka“). - Vert. past. 

Kitais žodžiais tariant, būti, vadinasi, tik nusilenkti savo lem- 
čiai, nieko nedaryti ir taip gyventi, tuo tarpu nebūti - tai veik- 
ti, su ginklu stoti ir numirti. Kadangi veikimas reiškia „mirtį“, 
Hamletas sako, kad žino, kodėl nesiima veiksmų. Kaip jis tei- 
gia baigdamas savo monologą, bailiu jį pavertė mirties baimė 
ar baimė dėl kažko ten, po mirties, todėl užmojai nublunka. 

Taigi Hamletui būti reiškia „sąstingį ', „kančią“, „bailumą“, 
„neveikimą“, o nebūti siejamas su „drąsa“, „iniciatyva“, „vei- 
kimu“. Ar bent jau taip visada buvo suprantama jo kalba. Bet 
man kyla abejonių. 

Taip, pabaigoje, kai pagaliau Hamletas imasi veiksmų prieš 
savo dėdę, jis miršta. Galbūt jis žino, kad toks jo likimas. Bet 
egzistavimas negali būti prilygintas neveikimui. Gyvenimas 
ir veikimas pernelyg glaudžiai susiję. Būti negali reikšti nieko 
neveikimą. Negali. Hamletas sukaustytas, nes jam veikimas 
kažkokiu būdu susijęs su nebuvimu. Taigi šis klaidingas su- 
lyginimas ir netikras sugretinimas niekada nebuvo iki galo 
suprastas. 

Bet Froido dėka jau nebegaliu galvoti apie „Hamletą“ ne- 
galvodamas apie Oidipą, ir bijau, kad kažkas panašaus lemia 
ir mano požiūrį į panelę Akton. Jei Froidas teisus dėl panelės 
Akton noro patenkinti savo tėvą, manau, su tuo negalėčiau 
susitaikyti. Žinau, kad nelogiška taip mąstyti. Jei Froidas tei- 
sus, visi turi tokių troškimų. Niekas negali jų išvengti ir nė 
vienas neturėtų būti dėl to užgauliojamas. Vos tik pritaikau tą 
spėjimą panelės Akton atvejui, mano meilė jai išgaruoja. Vi- 
siškai prarandu sugebėjimą mylėti. Kaip galima mylėti žmo- 
nes, puoselėjančius savyje tokias bjaurias aistras? 


„AD 


KETVIRTADIENIO RYTAS Aktonų namuose prasidėjo skan- 
dalu. Nora pabudo auštant, išsvirduliavo iš lovos ir, atlapojusi 
duris, vos neužgriuvo ant pono Bigso, kuris miegojo ant kė- 

dės, atremtos į jos kambario duris. Žinia pasklido žaibo grei- 
čiu, kilo baisi panika: panelę Akton šiąnakt vėl užpuolė. 

Du lauke patruliavę policininkai zujo laiptais aukštyn že- 
myn daug šūkalodami ir nieko gero nenuveikdami. Dar kartą 
buvo iškviestas gydytojas Higinsas. Gerasis senasis gydytojas 
akivaizdžiai sielvartavo, kad Norą dar kartą užpuolė, ir, sutri- 
kęs dėl jos nudegimo vietos, davė merginai nuskausminamąjį 
tepaliuką, kuriuo ji gali pasitepti, jei jaus maudimą. Tuoj po to 
jis išėjo purtydamas galvą ir patikindamas šeimą, kad daugiau 
jokių sužeidimų ji nepatyrė. Į įvykio vietą atvyko daugiau po- 
licininkų. Detektyvas Litlmoras, praėjusią naktį užmigęs prie 
savo stalo, atvažiavo aštuntą. 

Detektyvas rado Norą ir jos iš proto einančius tėvus mergi- 
nos kambaryje. Uniformuoti policininkai tyrinėjo kilimu iš- 
klotas grindis ir langus. Litlmoras padavė vienam vyrui pirštų 
atspaudų ieškojimo įrankius ir liepė pasistengti rasti kokių 
nors ryškių pirštų atspaudų ant rankenos, lovos kraštų ar pa- 
langės. Nora sėdėjo ant lovos krašto kaip koks nepajudinamas 
viesulo epicentras, vis dar su naktiniais marškiniais, susitar- 
šiusiais plaukais, apsiblaususiomis ir abejingomis akimis. Jau 
nežinia kelintą kartą ji davė parodymus. 

„Tai buvo Džordžas Banvelas“, - atsakydavo ji. Džordžas 
Banvelas atėjo pas ją naktį su cigarete ir peiliu. Ar niekas ne- 
suims Džordžo Banvelo? Šis klausimas sukėlė neramius pono 
ir ponios Akton protestus. Džordžas Banvelas to padaryti ne- 
galėjo, - teigė jie. - Tai tiesiog neįmanoma! Kaip Nora gali 
būti tokia „įsitikinusi vidury nakties? 

Litlmoras buvo sutrikęs. O kad jis turėtų ką nors daugiau 
prieš Banvelą, išskyrus merginos parodymus! Šiaip ar taip 
panelės Akton atmintis nebuvo tvirta kaip akmuo. Maža 
to, ji prisipažino, kad negalėjo gerai įsižiūrėti į tą vyrą, ku- 
ris įslinko į jos kambarį naktį. Buvo per tamsu. Ji tik pasa- 
kė (geriau jau būtų patylėjusi), kad „tiesiog jautė, jog tai 
Banvelas. Meras tikrai neapsidžiaugtų, jei Litlmoras suim- 

tų Banvelą. Jo kilnybei nepatiktų, jei Banvelą jis nusivežtų į 
nuovadą apklausti. 

Viską apsvarstęs detektyvas nusprendė geriau palaukti 
mero nurodymų. 

— Panele Akton, jei jūs nieko prieš, - tarė jis, - ar galiu jums 
užduoti klausimą? 

— Klauskite, - atsakė ji. 

— Ar pažįstate Viljamą Leoną? 

— Atsiprašau? 

— Viljamą Leoną, - pakartojo Litlmoras, - kiną. Jis dar pri- 
sistato Leono Lingo vardu. 

— Nepažįstu jokio kino, detektyve. 

— Galbūt tai padės jums prisiminti, panele, - tarė detek- 
tyvas. Jis išsitraukė iš liemenės kišenės fotografiją ir padavė 
ją merginai. Tai buvo nuotrauka, kurią jis pasiėmė iš Leono 
buto. Joje įamžintas kinas su dviem jaunomis moterimis. Vie- 
na iš jų buvo Nora Akton. 

- Iš kur ją gavote? - paklausė mergina. 

- Jei tik galėtumėte man pasakyti, kas jis toks, panele, - tarė 
Litlmoras. - Tai labai svarbu. Jis gali būti pavojingas. 

— Nežinau. Niekada nežinojau. Jis atkakliai prašė leisti nu- 
sifotografuoti su Klara ir manimi. 

— Klara? 

— Klara Banvel, - patikslino Nora. - Ten ji šalia jo. Vyriškis 
buvo vienas iš Elzės Sigel pažįstamų kinų. 

Šie abu vardai nepaprastai sudomino detektyvą Litlmorą. 
Jis ką tik sužinojo, kad kita moteris nuotraukoje buvo Džor- 
džo Banvelo žmona. Be to, jei Viljamą Leoną traukė Elzė (jis 
ką tik nustatė lagamine aptiktų laiškų autorių), visai galimas 
daiktas, kad tai toji negyva mergina, rasta lagamine. 

— Elzė Sigel, - pakartojo Litlmoras, imdamas nuotrauką 
iš panelės Akton rankų ir įsikišdamas ją atgal į liemenės ki- 
šenę. - Ar galėtumėte man papasakoti apie ją, pasileidusią 
Žydaitę? 

— Dieve saugok, ne! - stebėjosi Nora. - Elzė užsiėmė mi- 
sionieriška veikla. Tikriausiai esate girdėjęs apie Sigelius. Jos 
senelis buvo gana įžymi asmenybė. Riversaido parke stovi jo 
statula. 

Viduje Litlmoras švilptelėjo. Generolas Francas Sigelis iš 
tikrųjų buvo įžymus pilietinio karo didvyris, tapęs populiariu 
Niujorko politiku. 1902 metais per jo laidotuves dvidešimt 
penki tūkstančiai niujorkiečių atėjo atiduoti pagarbos šiam 
senoliui, pašarvotam su paradine uniforma. Pilietinio karo 
generolų anūkėms nederėjo rašyti meilės laiškų kinų kvarta- 
lo restoranų valdytojams. Joms iš viso nepritiko rašyti laiškų 
kinams. Jis paklausė, kas siejo panelę Sigel su Viljamu Leonu. 

Nora papasakojo tiek, kiek žinojo. Praėjusį pavasarį ji su 
Klara pasisiūlė būti savanorėmis vienai pono Riso labdarin- 
gai draugijai. Jos lankė daugiabučiuose gyvenančias šeimas 
Žemesniajame Yst Saide, siūlydamos įvairiausią pagalbą. Vie- 
ną sekmadienį kinų kvartale jos susitiko su Elze Sigel, vedan- 
čia Biblijos pamokėlę. Vienas jos mokinys turėjo fotoaparatą. 
Nora gerai jį prisiminė, nes jis buvo kitoks nei kiti: daug gra- 
žiau apsirengęs ir iškalbingesnis. Nora nesužinojo jo vardo, 
bet, atrodo, Elzė jį gerai pažinojo. Dėl jųdviejų akivaizdaus 
ryšio jos su Klara ir pakluso atkakliam prašymui nusifoto- 
grafuoti. 

— Panele Akton, ar žinote, kur gyvena panelė Sigel? - pa- 
klausė Litlmoras. 

— Ne, bet kad ir kaip ten būtų, abejoju, ar rasite ją namie, 
detektyve, - tarė Nora. - Liepos mėnesį Elzė pabėgo su jaunu 
vyru. Visi sako, kad į Vašingtoną. 

Litlmoras linktelėjo galva. Jis padėkojo Norai. Tada paklau- 
sė pono Aktono, ar galėtų paskambinti iš jų namų. Susisiekęs 
su centrine policijos nuovada, jis paliko nurodymus surasti 
Elzės Sigel, generolo Franco Sigelio anūkės, tėvus. Jei Sigeliai 
patvirtins, kad nematė savo dukters nuo pat liepos mėnesio, 
palaikus būtina nuvežti į morgą. 

Grįžęs į Noros kambarį Litlmoras rado jame tik Norą ir po- 
nią Bigs. Paskutinis policininkas buvo beišeinąs iš kambario. 
Jis pasakė Litlmorui, kad ant palangių ir lovos kojų nerado 
jokių pirštų atspaudų. O dėl durų rankenų - pernelyg daug 
žmonių įėjo ir išėjo iš kambario. Ponia Bigs stengėsi įvesti 
tvarką, kurią paliko patruliuojantys policininkai. Nora sėdėjo 
ten pat, kur detektyvas ją ir paliko. Jis atidžiai apsidairė po 
kambarį. 

— Panele Akton, - tarė Litlmoras - kaip, jūsų manymu, tas 
vyras naktį pateko į jūsų kambarį? 

— Na,jis tikriausiai... Na, nežinau. 

„Tai tikra mįslė“, - susimąstė Litlmoras. Aktonų namuose 
tik dvi laukujos durys: priekinės ir užpakalinės. Prie jų visą 
naktį budėjo du tvirti policininkai, kurie prisiekė, kad nie- 
kas pro juos nepraėjo. Žinoma, senasis Bigsas akimirksniu 
užsnūdo. Tai pripažino visi. Bet Bigsas išmintingai pasistatė 
kėdę tiesiai priešais merginos kambario duris - štai kodėl ji 
užkliuvo už jo šįryt. Būtų buvę labai sunku praeiti pro Bigsą 
jo nepažadinus. 

Ar galėjo įsibrovėlis įlipti pro langą? Noros kambarys buvo 
antrame aukšte. Galvoje netilpo, kaip vyras galėtų užlipti 
namo siena, kai merginos kambarys į parko pusę? Bandanty- 
sis atlikti tokį žygį atsidurtų tiesiai prieš budinčio pareigūno 
akis. O gal jis galėjo nusileisti nuo stogo? Tai įmanoma. Sto- 
gą buvo galima pasiekti nuo gretutinių pastatų. Bet kaimynai 
prisiekinėjo, kad į jų namus vakar niekas naktį neįsibrovė. Be 
to, Litlmorui atrodė, kad stotingam vyrui būtų per sunku įsi- 
sprausti pro kurį nors Noros langą. 

Detektyvui Litlmorui tyrinėjant langus, - ant kurių nebuvo 
jokių Žmogaus įėjimo ar išėjimo Žymių, - ėmė ryškėti spra- 
gos Noros pasakojime. Pirmąjį atradimą padarė ponia Bigs, 
radusi užgesintą cigaretę Noros šiukšlių dėžėje. Ant cigaretės 
buvo lūpų dažų žymės. Ponia Bigs labai nustebo. Detektyvas 
taip pat. 

— Panele, ar ši cigaretė jūsų? - paklausė jis. 

- Žinoma, ne, - tarė Nora. - Aš nerūkau ir net neturiu lūpų 
dažų. 

— Tai kas dabar ant jūsų lūpų? - paklausė Litlmoras. 

Nora užsiėmė ranka burną. Tik tada ji prisiminė mačiusi, 
kaip Banvelas dažo jai lūpas. Kažkaip anksčiau šis keistas fak- 
tas buvo išgaravęs jai iš galvos. Visas epizodas buvo toks mig- 
lotas ir taip keistai apsiblausęs. Mergina papasakojo detekty- 
vui, ką padarė Banvelas. Ji pasakė, kad tikriausiai jis padažė 
lūpų dažais cigaretę ir, prieš išeidamas, įmetė ją į šiukšlių dėžę. 
Bet Nora nepaminėjo paties svarbiausio savo prisiminimo: ji 
matė Banvelą iš viršaus, o ne iš apačios. Taigi ji atkakliai laikė- 
si savo tvirtindama, kad neturi jokių makiažo priemonių. 

— Panele Akton, ar neprieštarausite, jei pasižvalgysiu po 
jūsų kambarį? - paklausė Litlmoras. 

- Jūsų vyrai tyrinėjo mano kambarį visą valandą, - at- 
sakė ji. 

— Ar neprieštarausite, panele? 

— Gerai. 

Niekas iš patrulių neapieškojo asmeninių Noros daiktų, 
o Litlmoras tai padarė. Žemiausiame jos tualetinio staliuko 
stalčiuje jis rado keletą kosmetikos priemonių, tarp jų veido 
pudrą, buteliuką kvepalų ir lūpų dažus. Be to, ten gulėjo pa- 
kelis cigarečių. 

- Šie daiktai ne mano, - dievagojosi Nora. - Nežinau, iš 
kur jie atsirado. 

Litlmoras pasikvietė pareigūnus atgal į kambarį atlikti 
nuodugnesnio tyrimo. Po poros minučių viršutinėje mergi- 
nos spintos lentynoje, paslėptą po krūva žieminių megztinių, 
policininkas rado kai ką netikėto. Tai buvo trumpas botagas 
lenkta rankena. Litlmoras nebuvo viduramžiais praktikuoja- 
mo plakimo žinovas, bet net jis suprato, kad būtent šiuo bota- 
gu būtų patogu plakti paprastai uždengtas vietas, tokias kaip 
plakamojo nugara ir jos apatinė dalis. 

„Kaip gerai, kad nesuėmėm Banvelo“, - pamanė Džimis 
Litlmoras. 

Detektyvas nežinojo, ką ir galvoti, tačiau tuo metu kitas 
pareigūnas atnešė jam radinį iš kiemo. Policijos patrulis įli- 
po į medį norėdamas pažiūrėti, ar įmanoma nuo jo patekti 
ant stogo. Nusprendęs, kad neįmanoma, leisdamasis žemyn 
jis pamatė kažką panašų į monetą: mažytis, blizgantis metali- 
nis apskritimas, spindintis medžio kamieno griovelyje kokia 
pėda nuo šaknų - visai nematomas, kai stovi ant Žemės. Jis 
padavė Litlmorui rastą daiktą: vyrišką apskritą, auksinį kakla- 
raiščio segtuką su įspausta monograma ir baltu šilkiniu siūlu, 
prikibusiu prie jo susegimo. Ant kaklaraiščio segtuko puika- 
vosi inicialai GB. 


„AD 


Šį KARTĄ BRILAS vėlavo pusryčių. Kai pagaliau atėjo, atrodė 
baisiai: nesiskutęs, išsigandęs, vienu stačiu apykaklės kampu. 
Jis pasiguodė Froidui, Ferenciui ir man, kad Rozą visą naktį 
kankino nemiga. Prieš valandą jis davė jai opijaus tinktūros, 
o pats beveik nesudėjo bluosto. Brilas pasakė norįs pasikal- 
bėti su mumis ne viešoje vietoje. Mes visi nuėjome į Froido 
kambarį. 

— Man labai gaila, bet tiesiog negaliu. Jau pasakiau Dže- 
lifui. - Akivaizdu, kad jis kalbėjo apie Froido knygos verti- 
mą. - Jei kalbėtume tik apie mane, patikėkite... Bet negaliu 
leisti, kad grėstų pavojus Rozai. Ji yra viskas, ką turiu. Juk su- 
prantate mane, tiesa? 

Mes privertėme jį atsisėsti. Aprimęs tiek, kad bent rišliai 
kalbėtų, Brilas bandė mus įtikinti, kad jo namuose išbars- 
tyti pelenai susiję su jam skirtomis biblinio turinio telegra- 
momis. | 

— Patys ją matėte. - Brilas vėl turėjo omeny Rozą. - Jie paver- 
tė ją druskos stulpu. Nutiko taip, kaip parašyta telegramoje. 

— Kažkas sąmoningai apteršė tavo namus? - paklausė Fe- 
rencis. - Kodėl? 

— Tai buvo įspėjimas, - atsakė Brilas. 

— Nuo ko? - paklausiau. 

— Nuo tų pačių Žmonių, kurie Bostone suėmė Princą. Tai 
tie patys žmonės, kurie stengiasi užkirsti kelią Froido paskai- 
toms Klarko universitete. 

— Iš kur jie žino, kur tu gyveni? - paklausė Ferencis. 

- Iš kur jie Žino, kad Džounsas miega su savo tarnaite? — 
klausimu atsakė Brilas. 

— Nereikia daryti skubotų išvadų, - prabilo Froidas. - Bet 
abejonių nekelia tai, kad kažkas apie mus surinko nemažai 
asmeninės informacijos. 

Brilas išsiėmė iš liemenės" voką. Iš jo ištraukė mažytį, ne- 
lygiais kraštais apdegusio popieriaus lapelį su spausdintomis 
raidėmis. Ant jo ryškiai matėsi raidė i (su umliautu). Vie- 
nas ar du tarpai nuo jos į dešinę buvo raidė, panaši į didžiąją 
H. Daugiau nieko nesimatė. 

— Radau tai svetainėje, - tarė Brilas. - Jie sudegino mano 
rankraštį, Froido rankraštį. Jie išbarstė pelenus mano bute. 
Kitą kartą iki pamatų sudegins ir visą pastatą. Šis įspėjimas 
yra telegramoje: lijo siera ir ugnimi ir sustok, kol nevėlu. Jei 
išleisiu Froido knygą, jie užmuš Rozą ir mane. 

Ferencis mėgino viską užglaistyti bandydamas jį įtikinti, 
kad Brilo baimių priežastis yra tokia daugybė įvykių vienu 
metu. Tada įsiterpė Froidas. 

— Abrahamai, kad ir koks būtų viso to paaiškinimas, - tarė 
jis, uždėdamas ranką ant Brilo peties, - knygos išleidimą kol 
kas atidėkime. Knyga gali palaukti. Tu man esi už ją svar- 
besnis. 

Brilas nunarino galvą ir uždėjo savo ranką ant Froido ran- 
kos. Pamaniau, kad jis tuoj tuoj pravirks. Kaip tik tą akimir- 
ką pasibeldęs įėjo durininkas, nešinas padėklu su kava ir py- 
ragaičiais, kuriuos užsakė Froidas. Brilas atsitiesė. Jis sutiko 

išgerti puodelį kavos. Atrodė, kad jam beprotiškai palengvė- 
jo, išgirdus paskutinę Eroido pastabą. Tarsi didžiulis akmuo 
būtų nusiritęs nuo jo širdies. Išsipūtęs nosį jis prabilo jau vi- 
sai kitokiu tonu - savo senuoju, visiems pažįstamu, su pusiau 
rimta gaidele: 

— Ne dėl manęs jums reikėtų nerimauti, o dėl Jungo. Ar 
žinote, Eroidai, kad mūsų su Ferenciu nuomone, Jungas yra 
psichiškai nesveikas? Tai pagrįsta medicininė išvada. Pasaky- . 
kite jam, Sandorai. 

— Na, nepasakyčiau, kad psichiškai nesveikas, - krenkštelė- 
jo Ferencis. - Bet tikrai matau galimo nervinio išsekimo po- 
žymių. 

— Nesąmonė, - papurtė galvą Froidas. - Kokių požymių? 

— Jis girdi balsus, - atsakė Ferencis. - Jis skundžiasi, kad po 
kojomis minkštos Brilo grindys. Jungas bendrauja netaisyk- 
linga kalba ir visiems sutiktiesiems pasakoja, kad jo senelis 
buvo melagingai apkaltintas žmogžudyste. 

— Tam galima surasti kitų paaiškinimų ir be psichozės, — 
atrėmė Froidas. Nujaučiau, kad jis turi omenyje kažką kon- 
kretaus, bet nedetalizavo. Sukau galvą, ar papasakoti visiems. 
Kaip pritrenkiamai Jungas išaiškino Froido sapną apie grafą 
Tungą? Bet susilaikiau, nes suabejojau, ar Froidas šį sapną 
buvo papasakojęs Brilui ir Ferenciui. O visai be reikalo! 

— Be viso to, jis teigia, kad jūs sapnavote jį prieš dešimt 
metų! - sušuko Brilas. - Tas vyras beprotis! 

Froidas giliai įkvėpė ir atsakė: 

— Džentelmenai, jūs ne blogiau už mane žinote, kad Jun- 
gas laikosi tam tikrų įsitikinimų apie aiškiaregystę ir magiją. 
Džiaugiuosi, kad jūs, kaip ir aš, šia tema esate skeptiškai nusi- 
teikę. Bet Jungas ne vienintelis, turintis platesnį požiūrį. 

- Platesnį požiūrį, - pakartojo Brilas. - Jei aš taip plačiai 
Žiūrėčiau, jūs pasakytumėte, kad man prasidėjo haliucinaci- 
jos. Jis taip pat plačiau žiūri ir į Oidipo kompleksą. Juk žinote, 
kad Jungas jau nepritaria seksualinei etiologijai. 

— Norėtumėte, kad taip būtų, - atsakė ramiai Froidas, - ir 
išmesčiau jį iš savo pažįstamų būrio? Jungas pritaria seksuali- 
nei teorijai be išlygų. Tiesą sakant, kitą savaitę Klarko univer- 
sitete jis pristatys infantilaus seksualumo atvejį. 

- Tikrai? Ar jūs paklausėte, apie ką jis ketina kalbėti Ford- 
hame? 

Froidas nieko neatsakė, bet, žiūrėdamas į Brilą, prisimerkė. 

- Dželifas sakė kalbėjęsis su Jungu, ir šis neslėpė savo 
nepasitenkinimo dėl pernelyg sureikšminamo sekso vaid- 
mens, kilus psichoneurozėms. Tai jo žodžiai: pernelyg su- 
reikšminamo. 

— Na, žinoma, jis nenori per daug jo sureikšminti, - atšo- 
vė Froidas. - Ir aš nenoriu taip jo sureikšminti. Jūs abu pa- 
klausykite. Žinau, kad patyrėte Jungo antisemitizmą. Jis gai- 
lisi manęs, todėl daugiausia išsilieja ant jūsų. Patikėkite, labai 
gerai Žinau apie Jungo sunkumus priimti seksualinę teoriją. 
Bet nepamirškite: jam buvo sunkiau tapti mano pasekėju nei 
jums. Jangeriui čia taip pat bus sunkiau. Ne žydas privalo 
įveikti daug didesnį vidinį pasipriešinimą. O Jungas ne tik 
krikščionis, bet dar ir pastoriaus sūnus. 

Niekas nieko nesakė, todėl išdrįsau paprieštarauti. 

— Atleiskite, daktare Froidai! Koks skirtumas, žmogus 
krikščionis ar Žydas? 

— Mano berniuk, - atšiauriai rėžė Froidas, - tu man prime- 
ni veikėją iš vieno romano, kurį parašė Džeimso brolis. Koks 
jo vardas? 

— Henris, pone? 

— Taip, Henris, - klydau tikėdamasis, kad Froidas išsamiau 
pakomentuos savo atsakymą. Užuot paaiškinęs, jis pasisuko į 
Ferencį ir Brilą. - Norėtumėte, kad psichoanalizė liktų žydų 
nacionalinis dalykas? Žinoma, kad elgiuosi neteisingai, iš- 
aukštindamas Jungą, kai kiti buvo su manimi ilgiau. Bet mes, 
Žydai, turime būti pasiruošę pakęsti tam tikrą dozę neteisybės, 
jei norime prasimušti šiame pasaulyje. Kito pasirinkimo nėra. 

Jei mano pavardė būtų Džounsas, mano idėjos, kad ir kokios 
jos būtų, tikrai sukeltų daug mažesnį pasipriešinimą. Prisi- 
minkite Darviną. Jis paneigė Biblijos Pradžios knygą, todėl 
buvo paskelbtas didvyriu. Jei į Pažadėtąją žemę mus gali at- 
vesti ne žydas, turime su tuo susitaikyti. Jungas labai svarbus 
mūsų bendram Sache. Visos mūsų viltys dedamos į jį. 

Froido vokiškai ištartas žodis reiškė reikalą. Nežinau, kodėl 
jis pavartojo ne anglišką žodį. Keletą minučių visi tylėjo. Mes 
įnikome į pusryčius. Tačiau užuot valgęs, Brilas tik kandžiojo 
savo krumplius. Maniau, kad diskusija apie Jungą baigta, bet 
vėl klydau. 

— O ar atkreipėte dėmesį į tai, kaip jis pradingdavo? - pa- 
klausė Brilas. - Dželifas sakė, kad Jungas išvyko iš Balmoralo 
ne vėliau kaip prieš vidurnaktį. Bet administratorius prisieki- 
nėja, kad Jungas grįžo į viešbutį tik antrą nakties. Dvi valandas 
po vidurnakčio jis buvo dingęs be žinios. Kitą dieną Jungas 
tvirtina visą popietę prasnaudęs kambaryje. O administrato- 
rius tvirtina, kad jis grįžo tik vakare. Jangeri, jūs pats beldėte į 
Jungo duris pirmadienio popietę. Beldžiau ir aš - ilgai ir stip- 
riai. Nemanau, kad jis buvo savo kambaryje. Kur jis buvo? 

Įsiterpiau: 

- Atleiskite, ar ne jūs ką tik pasakėte, kad Jungas sekmadie- 
nio naktį buvo Balmorale? 

- Teisingai, - atsakė Brilas, - Dželifo pastate. Jūs vakar va- 
kare ten lankėtės? 

— O, - tariau, - nenumaniau. 

— Ko nenumanėte? - paklausė Brilas. 

— Nieko, - atsakiau. - Tiesiog keistas sutapimas. 

— Koks sutapimas? 

— Kita nužudytoji mergina buvo rasta Balmorale. - Ne- 
patogiai pasimuisčiau kėdėje. - Tai įvyko sekmadienio naktį 
tarp vidurnakčio ir antros valandos nakties. 

Brilas su Ferenciu susižvalgė. 

— Džentelmenai, - įsikišo Froidas, - tai absurdas. 

— Ir Nora buvo užpulta pirmadienio popietę, - atkreipė dė- 
mesį Brilas. - Kur? 

- Abrahamai, - perspėjo Froidas. 

— Niekas nieko nekaltina, - nepiktai atsakė Brilas. Tačiau jo 
veido išraiška išdavė nemenką susijaudinimą. - Aš tik klausiu 
Jangerio, kur gyvena Nora. 

— Gramercy parke, - atsakiau. 

— Džentelmenai, atsisakau klausytis šių kalbų, - pareiškė 
Eroidas. 

Dar kartą pasigirdo beldimas į duris. Atėjo pats Jungas. 
Mes su juo gana šaltai pasisveikinome, kaip ir buvo galima 
tikėtis. Jungas, rodos, nepastebėjo, kad jaučiamės nepatogiai. 
Jis įsidėjo šaukštelį cukraus į kavą ir pasiteiravo, ar mums pa- 
tiko vakarienė pas Dželifą. 

— Ak, Jungai, - įsiterpė Brilas, - pirmadienį jus pastebėjo. 

— Atsiprašau? - atsisuko į jį Jungas. 

— Jūs mums sakėte, - priekaištavo Brilas, - kad pirmadie- 
nio popietę praleidote miegodamas savo kambaryje. Bet pa- 
aiškėjo, kad jus pastebėjo vaikštinėjantį mieste. 

Froidas, purtydamas galvą, nuėjo prie lango ir plačiai jį at- 
vėrė. 

— Niekada nesakiau, kad pirmadienio popietę praleidau 
savo kambaryje, - ramiai atsakė Jungas. 

— Keista, - gūžtelėjo pečiais Brilas, - galėčiau prisiekti, kad 
sakėte. Jungai, prisiminiau, kad šiandien galvojame apsilan- 
kyti Gramercy parke. Tikriausiai nenorėsite eiti kartu? 

— Suprantu, - tarė Jungas. 

— Ką suprantate? - paklausė Brilas. 

— Kodėl nepasakote tiesiai šviesiai? - atšovė Jungas. 

— Nesuprantu, apie ką jūs kalbate, - nekaltai sumirksėjo 
Brilas. Jis tyčia kalbėjo kaip prastas aktorius, kuriam nėsiseka 
suvaidinti nežiniuko. 

— Gerai, mane pastebėjo Gramercy parke, - šaltai atkirto 
Jungas. - Ką darysite? Pranešite apie mane policijai? - Jis at- 

sisuko į Froidą. - Na, atrodo, kad pasikvietėte mane čia, tu- 
rėdamas tikslą iškvosti. Atleiskite, bet su jumis nepusryčiau- 
siu. - Jungas atidarė duris išeiti ir įsmeigė akis į Brilą: - Man 
dėl nieko negėda. 


„AD 


VELIONIS GENEROLAS SIGELIS buvo išties įžymus žmogus, 
todėl policijai nebuvo sunku nustatyti jo anūkės Elzės adresą. 
Ji gyveno su savo tėvais Vadsvorfo aveniu, netoli Aštuoniolik- 
tosios gatvės. Pareigūnas iš Vašingtono Heits nuovados, nu- 
siųstas į tuos namus, atlydėjo poną ir ponią Sigelius kartu su 
jų dukterėčia Mabele į Van den Heuvelo pastatą. Ten, laukia- 
majame prie morgo, jie susitiko su detektyvu Litlmoru. 

Jis sužinojo, kad devyniolikametė Elzė iš tikrųjų dingo 
beveik prieš mėnesį taip ir negrįžusi, kai išvažiavo į Brukli- 
ną aplankyti savo bendravardės senelės Elzės. Pirmosiomis 
dienomis po dingimo Elzė atsiuntė telegramą iš Vašingtono, 
leisdama suprasti, kad ji dabar gyvena su jaunu vyru, už kurio 
neva ištekėjo. Ji prašė tėvų dėl jos nesijaudinti, ir juos patiki- 
no, kad jai viskas gerai. Pažadėjo sugrįžti namo rudenį. Tėvai 
išsaugojo šią telegramą ir parodė ją detektyvui. Telegrama iš 
tikrųjų buvo išsiųsta iš viešbučio sostinėje. Apačioje buvo El- 
zės vardas, bet, žinoma, niekaip nepatikrinsi, kad ją išsiuntė 
būtent ji. Ponia Sigel dar nesikreipė į policiją, tikėdamasi su- 
laukti žinių iš dukters, nes labai bijojo skandalo. 

Litlmoras parodė Sigeliams laiškus, rastus Viljamo Leo- 
no lagamine. Jie atpažino jos rašyseną. Po to detektyvas 
parodė jiems sidabrinį pakabutį, rastą ant negyvos mergi- 
nos kaklo, ir skrybėlę su paukščiu. Ponas ir ponia Sigeliai 
regėjo šiuos daiktus pirmą kartą, - ir dar aiškiai patvirtino, 
kad jie ne Elzės, - bet Mabelė jiems paprieštaravo. Pakabu- 
tis priklausė merginai. Ji pati padovanojo jį Elzei birželio 
mėnesį. 

Litlmoras, pasivėdėjęs poną Sigelį į šalį, paprašė jo pasi- 
žiūrėti į kūną, kurį rado Leono bute. Apačioje, morge, ponas 
Sigelis iš pradžių negalėjo atpažinti lavono, nes jis buvo per- 
nelyg suiręs. Jis niūriai pasakė detektyvui, kad žinotų tiksliai, 
jei pasižiūrėtų į dantis: dukters kairysis priekinis dantis buvo 
kreivas. Taip pat kreivai ant marmurinės plokštės dabar gulė- 
jo mažas, pūnantis kūnas. 

— Tai ji, - tyliai tarė ponas Sigelis. 

Kai abu vyrai grįžo į laukiamąjį, ponas Sigelis pažvelgė į 
žmoną pastėrusiu, kaltinančiu žvilgsniu. Moteris tikriausiai 
viską suprato. Ją ištiko konvulsijų priepuolis, ir nuraminti 
prireikė nemažai laiko. Tada jos vyras papasakojo istoriją. 

Ponia Sigel kinų kvartale skelbė Dievo žodį. Daugelį metų 
ji plušėjo siekdama atversti stabmeldžius kinus į krikščiony- 
bę. Praėjusį gruodį ji ėmė vedžiotis į misijos namus Elzę. Šioji 
entuziastingai ėmėsi darbo. Tai pamalonino jos motiną, bet 
kėlė nerimą tėvui. Nors ponas Sigelis smarkiai tam nepritarė, 
mergina greitai su mielu noru pati ėmė važinėti į kinų kvar- 
talą kelis kartus per savaitę ir vesti sekmadieninės Biblijos 
pamokėles. Vienas jos gabiausių mokinių (karčiai prisiminė 
ponas Sigelis) išdrįso prieš keletą mėnesių apsilankyti jų na- 
muose. Ponas Sigelis nežinojo jo vardo. Litlmoras parodė jam 
Viljamo Leono nuotrauką. Tėvas užsimerkęs linktelėjo galva. 

Žurnalistai jau lūkuriavo lauke, kai Sigeliai išėjo iš morgo, 
pasiruošę ištverti savo kančią ir blogą reputaciją. O detekty- 
vui Litlmorui parūpo, kur yra ponas Hugelis. Litlmoras nu- 
manė, kad koroneris tikrai būtų norėjęs pats atlikti skrodimą 
ir išgirsti Sigelių parodymus. Bet koroneris nepasirodė. Kūną 
ištyrė vienas jo pavaduotojas, gydytojas daktaras O' Hanlonas. 
Jis pranešė Litlmorui, kad panelė Sigel buvo pasmaugta. Ji nu- 
žudyta prieš tris ar keturias savaites. Taip pat priminė, kad 
koroneris Hugelis sėdi savo kabinete, viršuje, nerodydamas 
nė trupučio susidomėjimo šia byla. 


SEPTYNIOLIKTAS SKYRIUS 


IGN 


DAiILIOjI KLARA BANVEL, vilkinti nepaprastai derančią prie 
jos akių žalią suknelę, nurenginėjo tokią pat dailią, tik puolu- 
sią į neviltį Norą Akton: ramino ją, guodė, drąsino. Dvi mote- 
rys nesimatė nuo pat pirmojo užpuolimo. Atvykusi į Aktonų 
namus netrukus po to, kai išvažiavo Litlmoras, Klara malo- 
niai išlydėjo visus iš Noros kambario - tiek policiją, tiek pačią 
šeimą. Nurengusi Norą Klara prileido į vonią vėsaus vandens. 
Ji švelniai maudė merginą, ištrinko plaukus ir atsargiai šluos- 
tė jos gyjančias žaizdas glotniu, drėgnu skudurėliu. Iš ponios 
Bigs Klara gavo tepaliuką, paliktą gydytojo Higinso. 

Nora maldavo Klaros leisti jai kalbėti, nes ji turi tiek daug 
ką jai papasakoti. 

— Jie manimi netiki, - tarė ji. 

Klara pridėjo du pirštus Norai prie lūpų. 

— Ša! - nutildė ji. - Dar ne, brangioji, nekalbėk! Užsimerk! 

Nora pakluso. Staiga ji pasijuto taip, tarsi ilgą laiką būtų ba- 
lansavusi ant bedugnės krašto be poilsio ar atokvėpio - ir štai 
staiga jai leista nužengti, nukristi. Ji pajunta gilų, visa užgo- 
žiantį ir visaapimantį atsipalaidavimą. Toks atsipalaidavimas 
dabar užplūdo Norą. 

— Klara, - tarė ji. 

— Klausau. 

— Kodėl tu neatėjai anksčiau? 

- Ššš! - nuramino Klara, vėsindama Noros kaktą. - Dabar 
aš esu čia. 

— Klara? 

— Ką pasakysi? 

Noros skruostais nuriedėjo ašaros. Dvi moterys buvo visiš- 
kai vienos. Vonioje buvo tylu, tik girdėjosi prislopintas Noros 
kūkčiojimas. 

Vėliau, kai vanduo iš vonios ištekėjo, Nora, apsivijusi lie- 
menį baltu rankšluosčiu ir vis dar užsimerkusi, staiga pajuto 
keistą pojūtį tarp kojų. 

— Ką tu man darai, Klara? - paklausė ji. 

— Skutu. Reikia sutvarkyti šį baisų nudegimą. Be to, taip at- 
rodys gražiau. - Klara globėjiškai uždėjo Noros ranką ant pa- 
čios jautriausios vietelės. - Štai, - tarė ji, - nuspausk žemyn, 
širdele. - Klara uždėjo savo stiprią ranką ant Noros rankos, 
kad būtų tvirčiau ir patogiau ir, retkarčiais keisdama padėtį, 
darbavosi toliau. - Nora, vakar visą naktį Džordžas buvo su 
manimi. Policija manęs klausė, todėl turėjau jiems pasakyti. 
Tu turi jiems pasakyti tiesą, kitaip jie tave išveš. Jau tariasi dėl 
vietos sanatorijoje. 

— Man sanatorija visai prie širdies, - tarė Nora. 

— Nebūk kvailutė. Juk būtų daug smagiau, jei važiuotum 
su manimi į užmiestį. Taip mes ir padarysime. Tu ir aš, vie- 
nui vienos, taip, kaip mums patinka. Mes galėsime apie viską 
pasikalbėti, - Klara baigė braukiusi skustuvu. Ji užtepė ant 
Noros nudegimo raminamojo balzamo, kurį paliko gydyto- 
jas. - Bet tu turi jiems pasakyti. 

— Ką turiu pasakyti? 

— Na, kad pati sau viską pasidarei. Tu taip ant mūsų visų 
pykai: Džordžo, savo mamos ir tėvo, net ant manęs. Tu norė- 
jai mums atkeršyti? 

— Ne, niekada negalėčiau pykti ant tavęs. 

— Ak, širdele, ir aš ant tavęs negalėčiau, - Klara sutelkė dė- 
mesį į dvi plėštines žaizdas ant Noros šlaunų. Jas ji švelniais 

sukamaisiais pirštų judesiais įtrynė gydytojo tepaliuku. - Bet 
turi jiems pasakyti dabar. Pasakyk jiems, kaip dėl visko gai- 
liesi. Pamatysi, kaip tau palengvės. O tada galėsi su manimi 
išvažiuoti ir būti kartu tiek, kiek panorėsi. 


„AD 


NET TOKIO ŪMAUS TEMPERAMENTO ŽMOGUI kaip koroneriui 
retai pasitaikydavo, kad įtūžį taip greitai pakeistų džiaugsmas, 
o paskui gilus liūdesys, kai jis klausėsi detektyvo Litlmoro 
ataskaitos apie to ryto įvykius Aktonų namuose. 

Litlmoras bandė sudominti koronerį Elze Sigel, bet jis į tai 
numojo ranka. Koroneris tik atsitiktinai iš vieno pasiunti- 
nuko sužinojo apie šauksmus ir riksmus Aktonų namuose. 
Jis labai supyko. Kodėl jie pranešė Litlmorui, o ne jam? Ir, 
klausydamasis Noros parodymų atpasakojimo, Hugelis šitaip 
džiūgavo: „Cha! Dabar mes jį pačiupom!“ ir „O ką aš tau sa- 
kiau?“ Pagaliau išgirdęs apie merginos kambaryje paslėptus 
ir aptiktus lūpų dažus, cigaretes ir botagą jis vėl Žnektelėjo 
į kėdę. 

- Viskas baigta, - tyliai ištarė Hugelis. Jo veidas apsiniau- 
kė. - Merginą reikia atiduoti į beprotnamį. 

— Ne, palaukit, pone Hugeli! Paklausykit! - Litlmoras pa- 
pasakojo koroneriui apie rastą kaklaraiščio segtuką. 

Hugelis abejingai išklausė naujienas. 

— Truputį per vėlu, - karčiai atsiduso jis ir pasidygėdamas 
sugriežė dantimis. - O aš tikėjau viskuo, ką ji sako. Tą mergi- 
ną reikia atiduoti į beprotnamį, ar girdite mane? 

— Manote, kad ji pamišėlė? 

Koroneris giliai įkvėpė. 

- Sveikinu jus, detektyve, kad turite tokią aštrią kaip skus- 
tuvas nuovoką. Riverford-Akton bylą skelbiu nutraukta. Pra- 
neškite merui. Aš su juo nesikalbėsiu. 

Detektyvas nieko nesuprasdamas sumirksėjo. 

— Pone Hugeli, negalima nutraukti bylos. 

— Nėra jokios bylos, - suurzgė koroneris. - Negaliu vyk- 
dyti Žmogžudystės tyrimo be corpus delicti. Suprantate? 
Kokia žmogžudystė be kūno? Negaliu tirti užpuolimo be 
užpuolimo. Ar apkaltinsime panelę Akton savo pačios už- 
puolimu? 

- Palaukite, pone Hugeli, jums dar ne viską papasakojau. 
Prisimenate juodaplaukį vyrą? Sužinojau, kur jis nuvažiavo. 
Iš pradžių jis nuvažiuoja į Manhatano viešbutį. Kaip jums pa- 
tinka? Vėliau - į viešnamį Keturiasdešimtojoje gatvėje. Taigi 
aš pats nuvykstu į tą viešnamį, o jo valdytoja perspėja mane 
apie Harį Fo, kuris... 

— Litlmorai, apie ką jūs kalbate? 

— Apie Harį Fo, kuris nužudė Stenfordą Vaitą. 

- Aš žinau, kas toks tas Haris Fo, - vos pajėgdamas susival- 
dyti sušnypštė koroneris. 

— Pone Hugeli, nepatikėsite. Bet jei žudikas ne kinas, ma- 
nau, kad Haris Fo yra būtent tas, kurio ieškome. 

— Haris Fo. 

- Jis išsisuko ir išvengė bausmės, - tęsė Litlmoras. - Na, kai 
vyko bylos nagrinėjimas, jo žmona davė parodymus ir... 

— Ar į tai įvelsi ir Harį Hudinį? 

- Hudinį? Hudinis yra pabėgęs menininkas, pone Hugeli. 

- Žinau, kas toks yra Hudinis, - labai tyliai pasakė ko- 
roneris. 

— Kodėl jį turėčiau į tai įvelti? 

— Nes Haris Fo sėdi uždarytas kameroje, detektyve. Jis ne- 
išvengė bausmės ir yra įkalintas Matyvano valstybinėje ligo- 
ninėje nepakaltinamiems. 

— Tikrai? Maniau, kad jį paleido. Bet tada... tada jis negalėjo 
nieko nužudyti. 

— Ne. 

— Nesuprantu. Ta moteris viešnamyje, kur lankėsi juoda- 


plaukis vyras... 

— Pamirškite juodaplaukį vyrą! - pratrūko koroneris. - Ma- 
nęs niekas niekada negirdi. Parašau ataskaitą, o jos niekas ne- 
perskaito. Nusprendžiu suimti, bet mano sprendimo nepaiso- 
ma. Tuomet nutraukiu bylą. 

— Bet siūlai, - atsiliepė Litlmoras, - plaukai, sužalojimai. 
Jūs pats taip sakėte, pone Hugeli, pats taip sakėte. 

— Ką aš sakiau? 

— Sakėte, kad Norą Akton užpuolė panelės Riverford 
žudikas. Sakėte, kad turite įkalčių. Tai reiškia, kad panelė 
Akton ne viską išsigalvojo. Ją tikrai užpuolė, pone Hugeli. 
Faktai akivaizdūs. Pirmadienį kažkas tikrai užpuolė panelę 
Akton. 

— Aš tik sakiau, detektyve, kad abiem atvejais fiziniai įkal- 
čiai tik rodo, kad užpuolikas yra tas pats asmuo. Bet aš nesa- 
kiau, kad tai įrodyta. Perskaitykite mano ataskaitą. 

— Juk jūs nemanote, kad panelė Akton... Juk nemanote, kad 
ji pati save nuplakė? 

Koroneris spoksojo tiesiai priešais save niūriomis, pavar- 
gusiomis akimis. 

— Šlykštu, - tepasakė jis. 

— Bet kaipgi kaklaraiščio segtukas? Minėjote, kad ant seg- 
tuko buvo Banvelo inicialai. Būtent to mes ir ieškojome, pone 
Hugeli. 

— Litlmorai, ar jūs kurčias? Girdėjote, ką sakė Rivjeras. Ant 
Elizabetos Riverford kaklo nebuvo įspaustos raidės GB. Aš 
suklydau, - piktai sumurmėjo Hugelis. - Pridariau daugybę 
klaidų. 

— Tai iš kur atsirado tas segtukas medyje? 

- Iš kur man žinoti?! - užriko Hugelis. - Kodėl jos nepa- 
klausiate? Mes nieko neturime. Nieko. Tik tą prakeiktą mer- 
giotę. Jokie prisiekusieji visoje šalyje dabar ja nepatikės. Ji 
tikriausiai pati įdėjo tą segtuką į medį. Ji... ji psichopatė! Jos 
vieta beprotnamyje! 

SANDORAS FERENCIS šypsodamasis ir pritariamai linkčio- 
damas atbulomis išslinko iš Jungo viešbučio kambario kaip 
dvariškis, pasitraukdamas iš karališkosios draugijos. Jis tru- 
putį drebėdamas perdavė Jungui, kad Froidas pageidauja su 
juo pasimatyti akis į akį. 

— Perduokite, kad ateisiu už dešimties minučių, - atsakė 
Jungas. - Su malonumu. 

Ferencis tikėjosi didžiai įsižeidusio nepermaldaujamo švei- 
caro, 0 ne romaus Jungo, kuris su juo pasisveikino. Ferencis 
vėliau Froidui prisipažins, kad jį pribloškė Jungo nuotaikų 
kaita. Negana to, jis papasakos Froidui, ką Jungas tuo metu 
veikė. 

Ant Jungo kambario grindų buvo pribarstyta šimtai žvirgž- 
do dalelių ir mažų akmenukų, krūva nulaužtų šakelių ir nu- 
plėštos žolės kuokštų. Ferencis neįsivaizdavo, iš kur visa tai čia 
atsirado, tikriausiai iš tuščių kokių nors pastatų statybų aikš- 
telių, kurios Niujorke buvo labai populiarus reiškinys. Pats 
Jungas sėdėjo sukryžiavęs kojas ant grindų ir žaidė su tomis 
medžiagomis. Jis pristūmė visus viešbučio baldus - krėslus, 
lempas, kavos staliuką - prie sienos, palikdamas didelį tuščią 
plotą ant grindų. Tame plote iš akmenų pastatė kaimą su dau- 
gybe mažyčių namukų aplink pilį. Kiekvienas namukas turėjo 
po savo mažą lopinėlį kuokštais augančios žolės, galbūt daržą 
ar sodelį. Į pilies bokštą Jungas mėgino įstatyti išsišakojusią 
šakelę su prie jos pririštais ilgais žolės stiebeliais, bet ši vėliava 
niekaip nesilaikė tiesiai. Ferencis padarė prielaidą, kad būtent 
dėl to Jungas pasakė, jog ateis po dešimties minučių. „Tikėki- 
mės, - pridūrė Ferencis pats sau, - kad šis uždelsimas niekaip 
nesusijęs su tarnybiniu revolveriu, gulinčiu ant stalelio prie 


Jungo lovos.“ 

KAD NAMAS BŪTŲ išraiškus - tai visiškai neįmanoma. Bet 
galėčiau prisiekti priešingai, kai vėlyvą ketvirtadienio rytą 
priėjau prie Aktonų kalkakmeninio namo. Dar stovėdamas 
už durų jau žinojau, kad viduje atsitiko kažkas blogo. 

Mane įleido ponia Bigs. Ji buvo neįprastai tyli. Moteris tie- 
siog grąžė rankas. „Kas atsitiko?“ - skubiai paklausiau. Ku- 
pinu kančios balsu ji sušnibždėjo, kad tai ji dėl visko kalta. Ji 
tik tvarkė kambarį. Jei būtų žinojusi, niekada niekam nebūtų 
parodžiusi to, ką rado. 

Pamažu ponia Bigs aprimo ir papasakojo man apie baisius 
įvykius, tarp jų ir apie išdavikiškai rastą cigaretę. Bent jau su 
palengvėjimu dabar ponia Bigs pridūrė, kad viršuje yra ponia 
Banvel. Buvo aišku, kad senoji tarnaitė tvirtai tikėjo, jog Kla- 
ra Banvel labiau sugeba viskuo pasirūpinti tokioje situacijoje 
(pasirūpinti pačia Nora), nei merginos mama ar tėvas. Po- 
nia Bigs įleido mane į svetainę. Po penkiolikos minučių atėjo 
Klara Banvel. 

Ji dėvėjo paprastą skrybėlaitę su permatomu vualiu ir ran- 
koje laikė suskleistą skėtį, kuris, sprendžiant iš vaivorykštės 
spalvomis mirguliuojančios jo rankenos, atrodė gana bran- 
gus. Kai ji nusiėmė skrybėlaitę su vualiu, negalėjau nepastebė- 
ti jos Žėrinčias, protingas akis rėminančių ilgų ir tankių blaks- 
tienų. Jos suknelė buvo su aukšta apykakle, beveik siekiančia 
smakrą. Toji tamsi apykaklė ir juodi plaukai dar labiau pa- 
ryškino jos dramblio kaulo odą, lūpų raudonį ir žalias akis. 
Ponia Banvel nebuvo viena iš ponios Varton salonų taisyklių 
pavergtų miško nimfų. Jai labiau tiko paklusti įsigalėjusioms 
taisyklėms. Atrodė, kad visos mūsų mados buvo sukurtos iš- 
ryškinti jos kūną, odos spalvą ir akis. Nieko negalėjau išskai- 
tyti iš jos veido išraiškos. Ji sugebėjo atrodyti kartu ir išdidi, 


ir pažeidžiama. 

- Atleiskite, daktare Jangeri, - tarė ji. - Nenoriu jums truk- 
dyti jūsų susitikimo su Nora. Bet ar galėčiau prieš išeinant su 
jumis pasikalbėti? 

— Žinoma, ponia Banvel. 

- Žinau, kad Nora jums papasakojo, - pradėjo ji, - apie 
mane. Vakar vakare to dar nežinojau. 

— Man labai gaila, - atsakiau. - Gydytojo dalia nepavy- 
dėtina. 

— Ar esate įsitikinęs, kad jūsų pacientai sako jums tiesą? 

Nieko neatsakiau. 

— Na, šiuo atveju, tai tiesa, - tarė ji. - Nora užklupo mane 
su jos tėvu - šitai ji pasakojo jums. Bet kadangi jūs tiek daug 
žinote, noriu, kad sužinotumėte viską. Taip pasielgiau ne be 
savo vyro žinios. 

— Ponia Banvel, jus užtikrinu... 

— Prašau, nereikia. Manote, teisinuosi? - Ji paėmė fotogra- 
fiją nuo židinio atbrailos: joje buvo įamžinta trylikos ar ketu- 
riolikos metų sulaukusi Nora. - Aš tikrai nesiruošiu teisintis, 
daktare. Noriu jums kai ką pasakyti Noros, o ne savo labui. 
Prisimenu, kai jie atsikraustė į šį namą. Tai Džordžas jiems 
jį pastatė. Jau tada mergaitė buvo neapsakomai graži, o tik... 
keturiolikos. Atrodytų, lyg deivės atidėjo į šalį savo nesutari- 
mus ir visos kartu sukūrė ją kaip dovaną Dzeusui. Aš neturiu 
vaikų, daktare. 

— Suprantu. 

— Tikrai? Neturiu vaikų, nes vyras nenori leisti man gimdy- 
ti. Pasak jo, tai sugadins mano figūrą. Mes su vyru niekada... 
nesimylėjome įprastu lytiniu būdu. Niekada. Jis nesutinka. 

— Galbūt jis impotentas. 

— Džordžas? - atrodė, kad ši mintis ją prajuokino. 

— Sunku patikėti, kad vyras savanoriškai susilaikytų ėsant 
tokioms aplinkybėms. 

- Ačiū jums už komplimentą, daktare. Na, Džordžas ne- 
praktikuoja susilaikymo. Jis verčia mane patenkinti jį... kitu 

būdu. Įprastą sueitį jis atlieka su kitomis moterimis. Mano 
vyras nori daugybės jaunų moterų, ir jis gauna jas. Jis norėjo 
Noros. Taip jau nutiko, kad Noros tėvas geidė manęs. Todėl 
Džordžas sugalvojo būdą, kaip gauti tai, ko nori. Jis priver- 
tė mane sugundyti Harkortą Aktoną. Žinoma, man nebuvo 
leista daryti su Harkortu to, kas uždrausta su savo vyru. Nora 
matė būtent tai. 

- Jūsų vyras norėjo priversti Aktoną parduoti savo dukrą? 

— Daktare, niekas tiesiogiai nereikalavo iš Harkorto par- 
duoti savo dukters. Mano vyras siekė, kad Harkortas pajustų, 
jog jo paties laimė taip priklauso nuo manęs, kad jis priešintų- 
si, stipriai priešintųsi bet kokiam konfliktui tarp savo ir mūsų 
šeimos. Todėl, atėjus laikui, jis turėtų užsimerkti ir užsikimšti 
ausis. 

Supratau. Džordžas Banvelas pirmą kartą pabandė suartėti 
su Nora, kai ponia Banvel užmezgė santykius su ponu Akto- 
nu. Kai Nora pasiskundė tėvui ir maldavo išvaryti Banvelą, 
ponas Aktonas nusprendė nepatikėti ir ją išbarti, tarsi, pasak 
Noros, ji būtų padariusi kažką bloga. Ir ji padarė: tiesiog kėlė 
grėsmę brangiam tėvo ryšiui su ponia Banvel. Aktonas ne- 
abejotinai troško, kad geriau jau duktė meluotų arba visiškai 
atsiduotų Banvelui, nei būtų paskelbta apie išprievartavimą ir 
dėl to jį priverstų atsisakyti naktinio pasitenkinimo. 

— Tik įsivaizduokite, - pridūrė ponia Banvel, - ką reiškia 
tokiam vyrui kaip Harkortas Aktonas gauti tai, apie ką jis tik 
svajojo (tiesą sakant, apie ką jis nė nedrįso pasvajoti). Tikrai 
tikiu, kad tas vyras būtų padaręs viską, ko tik būčiau papra- 
šiusi. 

Pajutau keistą spaudimą žemiau krūtinkaulio. 

— Ar jūsų vyras gavo tai, ko nori? 

— Daktare, ar šito klausiate profesiniais sumetimais? 

- Žinoma. 

- Kurgi ne? Bet, manau, kad negavo. Bent jau kol kas - 
ne. - Ji padėjo Noros fotografiją į vietą ant židinio atbrailos, 

greta merginos tėvų nuotraukos. - Bet kuriuo atveju, dakta- 
re, Nora žino, kad aš esu... nelaiminga... būdama santuokoje. 
Manau, kad dabar ji stengiasi mane išgelbėti. 

— Kaip“ 

— Noros labai laki vaizduotė. Įsidėmėkite: nors jūsų vyriš- 
komis akimis žiūrint Nora ir atrodo kaip moteris, geidžiamas 
laimikis, pasiruošęs būti pagautas, bet ji vis dar vaikas. Vaikas, 
kurio tėvai niekada nė trupučio nesuprato. Vienturtis vaikas. 
Nora beveik visą savo gyvenimą pragyveno savo pačios susi- 
kurtame pasaulyje. 

— Minėjote, kad ji stengėsi jus išgelbėti. Kaip? 

— Galbūt ji pamanė, kad jai pavyks sutramdyti Džordžą, jei 
pasakys policijai, jog jis užpuolė ją. O gal ji net tiki, kad taip ir 
buvo? Gali būti, kad vargšė mergaitė buvo taip sukrėsta, kad 
dabar kenčia nuo haliucinacijų. 

— Arba galimas daiktas, kad jūsų vyras iš tiesų ją užpuolė? 

— Nesakau, kad jis nesugebėtų. Toli gražu. Mano vyras galė- 
tų padaryti beveik viską. Bet šiuo atveju jis nekaltas. Džordžas 
vakar grįžo namo netrukus po to, kai aš parėjau iš vakarėlio. 
Tai buvo apie pusę dvylikos. Nora sako, kad ji į savo kambarį 
nuėjo tik be penkiolikos dvylika. 

— Ponia Banvel, jūsų vyras galėjo išeiti iš namų naktį. 

— Taip, Žinau. Kurią kitą naktį jis tikrai galėjo išeiti, bet tik 
ne vakar. Suprantate, jis buvo pernelyg užsiėmęs manimi. 
Visą naktį. - Ji nusišypsojo labai maža, ironiška, tobula šyp- 
sena ir nesąmoningai pasitrynė vieną savo riešą. Jos riešus 
slėpė rankovės, bet, pastebėjusi mano žvilgsnį, ji giliai įkvėpė 
ir tarė: 

— Galite pats pasižiūrėti. 

Ji priėjo prie manęs taip arti, kad pamačiau ausies lezgeliuo- 
se žėrinčius deimantus ir pajutau kvapų jos plaukų aromatą. 
Moteris truputį atsmaukė rankoves ir parodė skaudžius, švie- 
Žius nubrozdinimus ant abiejų riešų. Esu girdėjęs apie vyrus, 
kurie suriša moteris dėl malonumo. Nesu tikras, kad ponios 

Banvel nubrozdinta oda reiškė būtent tai, bet, kad apie tai pa- 
galvojau, buvo tikra tiesa. 

Ji švelniai nusijuokė. Juokas buvo ne piktas, bet ironiškas. 

— Daktare, esu puolusi moteris ir kartu vis dar nekalta. Ar 
kada esate girdėjęs apie tokį dalyką? 

— Ponia Banvel, nesu teisininkas, bet manau, kad turite 
daugiau nei pakankamą pagrindą skyryboms. Be to, pagal 
įstatymą jūs iš viso galite būti laikoma netekėjusia, nes nieka- 
da neturėjote sueities su savo vyru. 

— Skyrybos? Nepažįstate Džordžo. Jis greičiau mane nužu- 
dys, nei paleis. - Ji vėl nusišypsojo. Negalėjau liautis įsivaiz- 
davęs, koks užplūstų jausmas bučiuojant jos lūpas ir akis. - Ir 
kas mane imtų, daktare, jei man ir pavyktų išsiskirti? Kuris 
vyras norėtų mane liesti žinodamas, ką padariau? 

— Bet kuris, - leptelėjau. 

- Jūs mielas, bet meluojate. - Ji pakėlė į mane akis. - Žiau- 
riai meluojate. Laisvai galėtumėte dabar mane paliesti, bet jūs 
nepaliesite. 

Pažvelgiau į jos nepriekaištingus, neapsakomai Žavius vei- 
do bruožus. 

— Ne, ponia Banvel, nepaliesiu, bet ne dėl jūsų nurodytų 
priežasčių. 

Tą akimirką tarpduryje išdygo Nora Akton. 


„AD 


Po POKALBIO SU KORONERIU detektyvo Litlmoro eisena 
neteko įprasto gyvumo. Žinia, kad Haris Fo vis dar uždarytas 
beprotnamyje, buvo jam kaip smūgis žemiau juostos. Nuo tos 
akimirkos, kai perskaitė Fo stenogramą, Litlmoras įsivaizda- 
vo, kad ši byla kur kas painesnė, nei visi įsivaizdavo, ir jis gali 
netrukus ją išnarplioti. Dabar detektyvas nežinojo, ar byla iš 
viso egzistuoja. Jį keistai paveikė koronerio sprendimas. 

Litlmoras labai palankiai vertino poną Hugelį, kad ir ko- 
kie būtų jo emocijų proveržiai ir būdo keistenybės. Jis buvo 
įsitikinęs, kad Hugelis išaiškins šią bylą. Policija negali taip 
lengvai pasiduoti. Ypač nevalia nuleisti rankų koroneriui, nes 
jis per daug išmintingas. 

Litlmoras tikėjo policija. Jis dirbo joje aštuonerius metus 
nuo tada, kai, sumelavęs savo amžių, tapo jaunesniuoju po- 
licininku patruliu. Tai buvo pirmasis tikras jo darbas. Nuo 
to laiko jis liko jam ištikimas. Tik pradėjus dirbti jam pati- 
ko gyventi policijos barakuose, valgyti su kitais policininkais, 
klausytis jų pasakojimų. Jis žinojo, kad yra nesąžiningų, ko- 
rumpuotų pareigūnų. Bet kartu ir tikėjo, jog jie tik išimtys. 
Pavyzdžiui, jei pasakytumėte jam, kad jo herojus seržantas 
Bekeris iškrėtė kiekvieną viešnamį ir kazino Tenderloine, rei- 
kalaudamas mokesčio už apsaugą, Litlmoras pagalvotų, kad 
pokštaujate. O jei pasakytumėte jam, kad naujasis policijos 
komisaras naudojosi prostitučių paslaugomis, jis pasukiotų 
jums pirštą prie smilkinio. Trumpiau tariant, detektyvas la- 
bai gerbė savo viršininkus policijoje, o Hugelis nepateisino 
lūkesčių. 

Bet Litlmoras niekada neatsukdavo nugaros jį nuvylusiam 
žmogui. Jo reakcija buvo priešinga. Dabar jis troško atvesti 
koronerį į kelią. Jis pasiryžo padaryti ar rasti kažką, kas įti- 
kintų koronerį atnaujinti bylą. Nuo pat pradžių Hugelis buvo 
įsitikinęs, kad nusikaltėlis yra Banvelas. Galbūt jis visą laiką 
buvo teisus? 

Reikia pažymėti, kad Litlmoras tikėjo meru Maklelanu dar 
labiau nei koroneriu Hugeliu. O meras suteikė Banvelui tvirtą 
alibi: panelė Riverford buvo nužudyta naktį. Bet galbūt Ban- 
velas turėjo bendrininką - kiną? Argi ne pats Banvelas pa- 
samdė Čongą Singą dirbti Balmoralo skalbykloje? O dabar 
paaiškėjo, kad panelės Riverford žudikas ir panelės Akton 
užpuolikas gali būti ne tas pats asmuo. Juk taip sakė Hugelis! 
Tikriausiai Banvelo bendrininkas nužudė panelę Riverford, o 

pats Banvelas užpuolė panelę Akton. Litlmorui atėjo į galvą 
mintis, kad, remiantis šia teorija, Hugelis vis tiek suklydo. Bet 
nors detektyvas labai vertino koronerio sugebėjimus, jis ne- 
laikė jo neklystančiu. Todėl Litlmoras nusprendė, kad Huge- 
lis nesupyks klydęs dėl vienos detalės, jei paaiškės, jog buvo 
teisus dėl viso reikalo. 

Taigi detektyvas žinodamas, kad jo laukia darbai, paspar- 
tino žingsnį. Iš pradžių jis nuėjo gatve į centrinę nuovadą ir 
susirado rūsyje Luisą Rivjerą, kuris dirbo tamsiame kambarė- 
lyje. Litlmoras paklausė Rivjero, ar jis galėtų padaryti atbulą 
fotografijos vaizdą. Joje matyti žymė ant Elizabetos Riverford 
kaklo. Prancūzas liepė ateiti jos pasiimti vakarop. 

- Ir gal galėtumėte ją man padidinti, Lui? - paklausė Litl- 
moras. 

— Kodėl gi ne? — atsakė Rivjeras. - Apšvietimas geras. 

Paskui detektyvas nuvyko į miesto pakraštį. Įsėdęs į met- 
ro nuvažiavo iki Keturiasdešimt antrosios gatvės, o nuo ten 
pasivaikščiodamas pasiekė Siuzės Meril namus. Niekas ne- 
atidarė durų, todėl jis įsitaisė kitoje gatvės pusėje. Po valandos 
pro duris išėjo stambioji Siuzė, užsidėjusi kitą didžiulę skry- 
bėlę, kuri sviro nuo dirbtinių vaisių kekių. Litlmoras nusekė 
paskui ją į „Vaikų pietų kambarį“ Brodvėjuje. Ji sėdėjo prie 
staliuko viena. Litlmoras palaukė, kol jai bus patiektas valgis, 
norėdamas įsitikinti, ar ji nieko nelaukia. Kai ponia Meril įni- 
ko doroti patiekalą iš mėsos gabalėlių ir daržovių, Litlmoras 
klestelėjo ant kėdės priešais ją. 

— Labas, Siuze! - pasisveikino jis. - Radau tai... ką norėjai, 
kad rasčiau. 

— Ką čia veiki? Nešdinkis! Juk sakiau, kad manęs į šį reikalą 
nepainiotum. 

— Ne, nesakei. 

— Na,tai sakau dabar! - suurzgė Siuzė. - Nori, kad mus abu 
užmuštų? 

- Kas, Siuze? Fo tupi psichiatrinėje ligoninėje už miesto. 

— Ak, tikrai? 

— Taip. 

— Tokiu atveju jis, ko gero, negali būti žudikas, - pareiškė ji. 

— Ko gero. 

— Taigi nėra apie ką kalbėtis, tiesa? 

— Siuze, neslapukauk. 

- Jei tau nusispjauti į savo gyvybę, tai kaip sau nori. Tik 
į tai manęs nevelk. - Ponia Meril pakilo, dėdama trisdešimt 
centų ant stalo: penkių centų monetą už kavą, dvidešimties 
centų už troškinį ir virtą kiaušinį, ir dar penkių centų monetą 
padavėjai. - Namuose manęs laukia kūdikis, - tarė ji. 

Litlmoras pačiupo ją už rankos. 

— Gerai viską apgalvok, Siuze. Man reikia atsakymų, todėl 
dar sugrįšiu. 


AŠTUONIOLIKTAS SKYRIUS 


vICN 


KLARA BANVEL VISAI NESUTRIKO kaip aš, pamatęs į mus 
įsmeigtas Noros akis. Pripildžiusi orą lengvų žodžių ji atsi- 
sveikino, elgdamasi taip, lyg mes su ja būtume ką tik užklupti, 
stovėdami keliais coliais per arti vienas kito. Klara ištiesė man 
ranką, pabučiavo Norai į skruostą ir supratingai pridūrė, kad 
nereikia jos išlydėti, nes ji daugiau nenorinti gaišinti Noros 
gydymo seanso nė akimirkos. Po kelių sekundžių išgirdau, 
kaip ji uždarė laukujes duris. 

Nora stovėjo toje pačioje vietoje, kurioje prieš porą mi- 
nučių buvo ponia Banvel. Atsižvelgiant į šiurpų praėjusios 
nakties įvykį, neturėjau teisės vertinti jos išvaizdos, bet 
negalėjau susilaikyti. Koks absurdas! Kitas nueitų mylias 
Niujorke (kaip aš šįryt) ar praleistų visą mėnesį Didžiojoje 
centrinėje stotyje taip ir nepamatęs nė vienos nepaprasto 
fizinio grožio moters. Tuo tarpu per penkias minutes dvi 
tokias išvydau priešais save Aktonų svetainėje. Bet kokios 
jos skirtingos! 

Nora nenešiojo jokių papuošalų, juvelyrinių dirbinių, ne- 
vilkėjo nėriniuotų audinių. Ji neturėjo nei skėčio, nei vualio, 
vilkėjo paprasta balta palaidine su rankovėmis iki alkūnių 
ties nepaprastai laibu liemeniu sukištą į dangaus žydrumo 
klostuotą sijoną. Marškinėlių viršus buvo su nedidele, apvalia 
iškirpte, atidengiančia dailų raktikaulį ir ilgą, žavingą kaklą, 
kuris dabar atrodė beveik nepažeistas, o mėlynės išbluku- 
sios. Noros šviesūs plaukai kaip visada buvo sušukuoti atgal 
ir surišti į uodegą. Šioji beveik siekė juosmenį. Pasak ponios 
Banvel, ji buvo dar visai mergaitė. Kiekviena jos kūno dalelė, 


ŽMOGŽUDYSTĖS INTERPRETACIJA | 281 


kiekvienas linkis pulsavo jaunyste, jaunatviška viltimi, tyru- 
mu, ypač jos nukaitę skruostai. Ir, turėčiau pridurti, žavėjo 
įtūžiu degančios akys. 

— Nekenčiu jūsų labiau už viską pasaulyje, - pareiškė ji. 

Taigi dabar labiau nei bet kada atsidūriau jos tėvo vaidme- 
nyje. Tarsi vedama kokios negailestingos lemties, ji užtiko 
mane ir Klarą Banvel užsidariusius dviese kambaryje, kaip kad 
prieš trejus metus užklupo tėvą ir ponią Banvel intymiai ben- 
draujančius kitame kambaryje. Didelio skirtumo (tarp mūsų 
su ponia Banvel nieko nebuvo) ji, matyt, nepastebėjo. Ir tai 
niekam nekėlė nuostabos. Ne mane dabar ji varstė žvilgsniu, 
o savo tėvą, vilkintį mano drabužius. Jei būčiau siekęs įrodyti 
psichoanalitinį perkėlimą, geresnės strategijos nebūčiau su- 
manęs. O jeigu būčiau norėjęs pasiekti terapijos kulminaciją, 
tai įvykiai susiklostė tiesiog idealiai. Dabar turėjau progą (ir 
pareigą) pabandyti atskleisti Norai klaidingą perkėlimą, vyks- 
tantį jos mintyse tam, kad ji galėtų suvokti, kaip neapykanta, 
kurią ji įsivaizdavo jaučianti man, iš tikrųjų yra tik neteisinga 
linkme nukreiptas užslėptas pyktis tėvui. 

Kitaip tariant, buvau priverstas užgniaužti savo jausmus. 
Negalėjau parodyti nė trupučio jausmo, kurį puoselėjau jos 
atžvilgiu, kad ir koks nuoširdus, nenugalimas jis būtų. 

— Tuomet man labai gaila, panele Akton, - atsakiau. - My- 
liu jus labiau už viską pasaulyje. 

Kurį laiką stojo mirtina tyla. 

— Tikrai? - paklausė ji. 

— Taip. 

— Bet jūs su Klara... 

— Ne, prisiekiu. 

— Ne? 

— Ne. 

Nora ėmė sunkiai kvėpuoti. Jos išoriniai drabužiai nebuvo 
per daug aptempti, bet atrodė, kad ji po apačia vilki kažką, kas 
jai trukdo kvėpuoti. Ji kvėpavo tik viršutine krūtinės dalimi. 

Susirūpinęs, kad ji gali nualpti, nuvedžiau ją prie laukujų durų 
ir jas pravėriau. Norai reikėjo įkvėpti gryno oro. Kitoje gatvės 
pusėje mirgėjo Gramercy parko miškelis. Mergina žengė per 
slenkstį į lauką. Užsiminiau, kad reikėtų pranešti tėvams, jog 
ji išeina. 

— O kam? - gūžtelėjo ji pečiais. - Mes tik nueisime į parką. 

Perėjome per gatvę. Prie geležinių vartelių Nora išsitraukė 
iš piniginės raktelį. Nejauku buvo tai, kad kai atidariau varte- 
lius, reikėjo apsispręsti, ar einant pasiūlyti jai parankę. Susi- 
laikiau nepasiūlęs. 

Kalbant iš gydytojo pozicijų, patekau į bėdą. Nesibaiminau 
dėl savęs, nors keista, kad mano jausmai šiai merginai nepa- 
sikeitė paaiškėjus, jog ji gali būti nestabilios psichikos ar net 
psichiškai nesveika. Buvo dvi prielaidos, ar Nora tikrai pati 
nusidegino. Pirmoji, kad ji tai padarė visiškai sąmoningai, 
apgalvotai ir visiems melavo. Antroji - nusidegino asmeny- 
bės susidvejinimo metu, paveikta hipnozės arba per miegus, 
kas visiškai nesusiję su sąmoningu elgesiu. Jei reikėtų rinktis, 
teikčiau pirmenybę pirmajai. Bet jos abi buvo nepatrauklios. 

Nesigailėjau, kad pasisakiau jai apie savo jausmus. Mane 
privertė aplinkybės. Ir mano kilnus prisipažinimas meilėje 
dužtų į šipulius, jei, pasinaudodamas jos prielankumu, pa- 
sielgčiau negarbingai. Pačios žemiausios kilmės niekšas nepa- 
sinaudotų mergina, kurios dvasinis pasaulis yra toks netvirtas. 
Privalėjau surasti būdą jai tai parodyti. Turėjau išsilaisvinti iš 
mylimojo vaidmens, kuriame ką tik atsidūriau, ir vėl pamė- 
ginti tapti jos gydytoju. 

— Panele Akton, - pradėjau. 

— Vadinkite mane Nora, daktare. 

— Ne. 

— Kodėl? 

— Nes vis dar esu jūsų gydytojas. Negaliu į jus kreiptis 
Nora. Esate mano pacientė. - Nebuvau tikras, kaip ji į tai rea- 
guos. Bet tęsiau: - Papasakokite, kas nutiko praėjusią naktį. 

Ne, palaukite! Vakar viešbutyje minėjote, kad prisiminėte 
pirmadienio užpuolimą. Pirmiausia papasakokite, ką apie jį 
prisimenate. 

— Ar būtina? 

— Taip. 

Ji norėjo atsisėsti, todėl mes suradome suoliuką nuošalia- 
me kampelyje. Nora prisipažino, kad vis dar nežino, kaip visa 
tai prasidėjo ir kaip ji ten pateko. Tą prisiminimo dalį vis dar 
gaubė tirštas rūkas. Bet ji prisiminė, kaip buvo surišta tamsoje 
savo tėvų miegamajame. Ji stovėjo, o jos riešai buvo surišti 
jai virš galvos. Ji vilkėjo tik apatinuką. Visos užuolaidos buvo 
užtrauktos, langinės uždarytos. 

Jai už nugaros stovėjo vyras. Jis aprišo jos gerklę švelnaus 
audinio juosta (galbūt šilkine) ir taip stipriai ją veržė, kad ji 
negalėjo kvėpuoti. Ką jau kalbėti apie pagalbos šauksmą! Be 
to, vyriškis mušė ją kažkokiu dirželiu ar botagu. Šis dilgino, 
bet skausmas nebuvo nepakeliamas, tik panašus į pliaukštelė- 
jimą ranka. Ją labiau gąsdino gerklę veržianti šilkinė juosta. Ji 
manė, kad vyras kėsinasi ją nužudyti. Bet kaskart pajutęs, kad 
ji neteks sąmonės, jis šiek tiek juostą atleisdavo, ir ji truputį 
atgaudavo kvapą. 

Vyras ėmė plakti ją stipriau. Taip skaudėjo, kad ji manė, 
jog daugiau neištvers. Tuomet vyriškis numetė botagą, prisi- 
artino prie jos taip arti, jog šioji jautė jo šiurkštų kvėpavimą 
ant savo pečių, ir uždėjo ant jos kūno ranką. Ji nepasakė, kur 
tiksliai, o aš neklausiau. Tuo pačiu metu prie jos šlaunies pri- 
gludo jo kūno dalis, kaip ji įvardijo - „kieta dalis“. Vyras iš- 
leido bjaurų garsą... Tuo metu staiga atsilaisvino kaklaraištis, 
apjuostas apie jos gerklę. Ji giliai įkvėpė ir suklykė... Klykė iš 
visų plaučių tiek ilgai, kiek galėjo. Po to ji tikriausiai neteko 
sąmonės. Kai atsikvošėjo, šalia jos jau buvo ponia Bigs. 

Nora pasakojo ramiai, sunėrusi ant kelių rankas. Tokiu pa- 
čiu ramiu tonu ji paklausė: 

— Arjūs pasišlykštėjote manimi? 

— Ne, - atsakiau. - Ar tas jus užpuolęs vyras - tai Banvelas? 

— Aš taip maniau. Bet meras sakė... 

— Meras sakė, kad Banvelas buvo su juo sekmadienio naktį, 
kai kita mergina buvo nužudyta. Jei prisimenate, kad jūsų už- 
puolikas buvo Banvelas, turite tai pasakyti. 

— Nežinau, - gailiai atsiduso Nora, - tik taip manau. Neži- 
nau. Jis visą laiką buvo man už nugaros. 

— Papasakokite apie praėjusią naktį, - paprašiau. 

Ji papasakojo istoriją apie įsibrovėlį į jos kambarį. Pasak 
jos, šį kartą ji buvo tikra, kad tai Banvelas. Tačiau baigdama 
pasakoti ji nusigręžė nuo manęs dar kartą. Ar ji kažką slėpė? 

— Aš net neturiu lūpų dažų, - nuoširdžiai reziumavo ji. - 
O dar tas baisus daiktas, kurį jie rado mano spintoje! Kur aš 
galėjau jį gauti? 

Pasakiau akivaizdų dalyką: 

- Jūs dabar esate pasidažiusi. - Jos lūpos buvo labai švel- 
niai pablizgintos, skruostai vos pastebimai parausvinti. 

- Bet ši kosmetika Klaros! - sušuko ji. - Ji mane padažė. 
Klara sakė, kad man tiks. 

Kurį laiką sėdėjome tylėdami. 

Pagaliau ji prabilo: 

— Jūs netikite nė vienu mano žodžiu. 

— Netikiu, kad man galėtumėte meluoti. 

— Meluoti, - atsakė ji. - Melavau. 

— Kada? 

— Kai sakiau, kad jūsų nekenčiu, - ištarė ji po ilgos pauzės. 

— Pasakykite, ką jūs nutylite. 

— Apie ką jūs kalbate? - paklausė ji. 

— Kažkas praėjusią naktį nutiko... Kažkas, kas jus verčia sa- 
vimi abejoti. 

— Iš kur žinote? - susiraukė ji. 

— Tiesiog papasakokite. 

Mergina nenoriai prisipažino, kad vienas su tuo įvykiu su- 
sijęs dalykas yra nesuvokiamas. Ji stebėjo, kaip rutuliojasi šis 

baisus įvykis ne jos akimis, bet iš viršaus, kai ji pakilusi virš 
savęs ir įsibrovėlio. Nora iš tikrųjų matė save gulinčią lovoje, 
lyg ji būtų stebėtoja, o ne auka. 

— Kaip tai įmanoma, gydytojau? - paklausė ji su ašaromis 
akyse. - Juk tai neįmanoma, tiesa? 

Norėjau ją nuraminti, bet mano žodžiai tikrai nebuvo pa- 
guodžiantys: 

— Taip mes kartais matome dalykus sapnuose. 

— Bet jei aš viską susapnavau, tai iš kur atsirado šis nudegi- 
mas? - sušnabždėjo ji. - Juk pati nenusideginau, tiesa? 

Negalėjau į tai nieko atsakyti. Man prieš akis rutuliojosi 
dar baisesnė įsivaizduojamų įvykių seka. Ar ji pati galėjo save 
taip baisiai (tą pirmą kartą) sužaloti? Pabandžiau įsivaizduoti, 
kaip ji iki kraujo perrėžia peiliu ar skustuvu savo švelnią odą. 
Negalėjau tuo patikėti. 

Iš tolimo miesto centro nuaidėjo žmonių balsų griausmas. 
Staiga prasiveržė džiaugsmo pritarimo šūksniai. Nora paklau- 
sė, kas tai galėtų būti. Pasakiau, kad tai tikriausiai streikuoto- 
jai. Vakar dėl kažkokių darbo problemų komercinėje miesto 
dalyje profsąjungos vadovai žadėjo surengti piketą. Liūdnai 
pagarsėję kurstytojai, vadinamieji gomperiai, prisiekė sukelti 
tokį streiką, kuris sutrikdys visą miesto pramonės veiklą. 

- Jie turi teisę streikuoti, - tarė Nora, akivaizdžiai norėda- 
ma pakeisti temą. - Kapitalistams turėtų būti gėda, kad, įdar- 
binę žmones, moka jiems skatikus, kurių neužtenka išlaikyti 
šeimai. Ar matėte, kokiuose namuose jie gyvena? 

Ji man papasakojo, kaip visą praėjusį pavasarį drauge su 
Klara Banvel lankė šeimas daugiabučiuose Žemesniajame Yst 
Saide. Ši mintis kilo Klarai. Ten, pasak Noros, ji susipažino su 
Elze Sigel ir kinu, apie kurį klausinėjo detektyvas Litlmoras. 

— Elzė Sigel? - pakartojau. Tetulė Mamė minėjo panelės Si- 
gel pavardę per savo šventę. - Toji, kuri pabėgo į Vašingtoną? 

- Taip, - patvirtino Nora. - Maniau, kad ji labai kvailai 
elgiasi, švaistydama laiką misionieriškai veiklai, kai žmonės 

miršta be maisto ir pastogės. Be to, Elzė dirbo tik su vyrais. 
O juk labiausiai kenčia moterys ir vaikai. - Nora paaiški- 
no, kad Klara ypatingą dėmesį skyrė toms šeimoms, kurias 
buvo palikę ar per nelaimingus atsitikimus darbe žuvę vyrai. 
Klara ir Nora susipažino su daugybe šeimų, praleido ištisas 
valandas jų namuose. Nora rūpindavosi mažaisiais, o Klara 
draugiškai pagelbėdavo moterims ir vyresniems vaikams. Jos 
pradėjo lankyti tas šeimas vieną kartą per savaitę, atnešdamos 
maisto ir kitų būtiniausių dalykų. Du kartus jos vežė kūdikius 
į ligoninę, išgelbėdamos juos nuo rimtos ligos ar net mirties. 
Kartą, - niūriau prabilo Nora, - dingo mergina. Ji su Klara 
apvažiavo visas policijos nuovadas ir ligonines miesto centre, 
kol pagaliau rado merginą morge. Teismo medicinos eksper- 
tas joms pranešė, kad mergina buvo išprievartauta. Nieko ne- 
buvo, kas paguostų ar paremtų merginos motiną. Taigi Klara 
ir guodė, ir ją palaikė. Tą vasarą Nora pamatė neįsivaizduoja- 
mo skurdo, bet taip pat (ar bent man taip atrodė) ir anksčiau 
jos nepatirtos šeimyninės meilės šilumos. 

Kai ji baigė pasakoti, mes sėdėjome ir žiūrėjome vienas į 
kitą. Netikėtai ji paklausė: 

— Ar pabučiuotumėte mane, jei paprašyčiau? 

— Panele Akton, neprašykite manęs, - papurčiau galvą. 

Ji suėmė mano ranką ir prisitraukė prie savęs, priglausda- 
ma mano krumplius prie savo skruosto. 

- Ne, - griežtai nukirtau. Ji iškart paleido mano ranką. Dėl 
visko kaltas aš. Juk aš suteikiau jai pagrindo patikėti, kad ji 
gali sau leisti elgtis familiariai, kaip ką tik pasielgė. Dabar ją 
išmušiau iš vėžių. - Patikėkite manimi, - patikinau ją. - Nie- 
ko kito labiau netrokštu, bet negaliu. Tai būtų pasinaudojimas 
jūsų padėtimi. 

- Noriu, kad manimi pasinaudotumėte, - tyliai padrą- 
sino ji. 

— Ne. 

- Nes man septyniolika? 

— Nes esate mano pacientė. Paklausykite! Netikėkite tais 
jausmais, kuriuos neva man jaučiate. Jie netikri. Jie yra psi- 
choanalizės išdava. Taip nutinka kiekvienai pacientei, kuriai 
atlieku psichoanalizę. 

Ji žvelgė į mane lyg manytų, kad juokauju. 

— Manote, kad jūsų kvaili klausimai privertė mane jus pa- 
mėgti? 

- Prisiminkite! Vieną akimirką jūs man abejinga, o kitą — 
negalite manęs pakęsti, vėl kitą - pavydite. Tada dar kažkas. 
Bet visa tai jūs jaučiate ne man. Nieko jums nepadariau. Esu 
čia niekuo dėtas. Ir kaip būčiau galėjęs? Jūs manęs nepažįs- 
tate. Jūs nieko apie mane nežinote. Visi šie jausmai kyla iš 
kitų jūsų gyvenimo potyrių. Jie iškyla į paviršių dėl tų kvailų 
klausimų, kuriuos jums užduodu. Bet jie skirti kitam Žmogui. 
Šiuos jausmus jūs jaučiate ne man. 

— Manote, kad aš įsimylėjusi kitą vyrą? Ką? Tik jau ne Džor- 
džą Banvelą? 

— Galbūt. 

— Niekada. - Jos veidas persikreipė iš pasibjaurėjimo. - 
Man jis šlykštus. 

Žengiau rizikingą žingsnį. Nesinorėjo jo žengti, nes numa- 
niau, kad nuo šiol ji manimi pasibjaurės. Tai buvo tikrai ne- 
tinkamas laikas, bet šitai vis dar buvo mano pareiga. 

— Panele Akton, daktaras Froidas turi teoriją. Ją galima pri- 
taikyti jūsų atveju. 

— Kokią teoriją? - Ji staiga susierzino. 

— Perspėju, ji labai nemaloni. Jis tiki, kad mes visi nuo pat 
mažens puoselėjame... kad mes slapčia trokštame... Na, jūsų 
atveju, jis mano, kad, pamačiusi ponią Banvel su savo tėvu... 
Kai pamatėte ją klūpančią priešais jūsų tėvą ir... eee... užsi- 
imančią su juo... 

— Nebūtina to sakyti, - įsiterpė ji. 

— Jis mano, kad pajutote pavydą. 

Mergina spoksojo į mane tuščiu žvilgsniu. 

Man buvo sunku paaiškinti, ką noriu pasakyti. 

— Tiesiogiai, fiziškai pavydėjote. Noriu pasakyti, kad dak- 
taras Froidas mano, jog, stebėdama tai, ką ponia Banvel daro 
jūsų tėvui, jūs norėjote būti ta... kad svajojote būti ta, kuri... 

— Liaukitės! - suriko ji ir užsidengė rankomis ausis. 

- Atleiskite. 

— Iš kur jis žino? - Ji buvo priblokšta, ir dabar užsidengė 
rankomis burną. 

Įsidėmėjau šią reakciją ir išgirdau jos žodžius, bet bandžiau 
save įtikinti, kad nieko negirdėjau. Tik norėjau garsiai pasa- 
kyti: Tikriausiai man pasigirdo; tikrai akimirką pamaniau, kad 
klausėte, iš kur Froidas žino. 

— Niekam apie tai nepasakojau, - sušnabždėjo ji, smarkiai 
išrausdama. - Nė vienam. Iš kur jis galėjo sužinoti? 

Aš tik išsižiojęs spoksojau į ją, kaip kad ji prieš akimirką 
žiūrėjo į mane išplėtusi akis. 

— Ak, kokia aš begėdė! - suriko ji ir nubėgo namų link. 


„AD 


IŠĖJĘS IŠ „VAIKŲ PIETŲ KAMBARIO, Litlmoras pėsčiomis 
nuėjo į Keturiasdešimt septintosios gatvės policijos nuova- 
dą patikrinti, ar pagauti Čongas Singas ir Viljamas Leonas. 
„Abu vyrai iš tiesų buvo suimti šimtus kartų“, - irzliai pa- 
brėžė detektyvui komisaras Postas. Per keletą valandų, kai ži- 
niasklaidoje pasirodė nusikaltėlių duomenys, iš viso miesto 
ir net iš Džersio ėmė skambinti žmonės, tvirtinantys, kad jie 
matė Čongą. Su Leonu buvo dar blogiau. Kiekvienas kinas, 
apsivilkęs kostiumu ir pasipuošęs kaklaraiščiu, buvo laikomas 
Viljamu Leonu. 

- Džekas Rierdonas lakstė visą dieną po miestą lyg galvą 
pametęs, - tarė komisaras Postas, turėdamas omeny pareigū- 
ną, buvusį su Litlmoru, kai buvo atrastas panelės Sigel kū- 
nas. Jis buvo vienintelis Posto vyrukas, gyvai matęs sunkiai 

įsimenamą Čongą Singą. Rierdonas apvažiavo visas miesto 
policijos nuovadas, kuriose buvo sulaikytas dar vienas „ponas 
Čongas“. Tačiau visur buvo suimtas ne tas žmogus. - Nieko 
gero. Mes sukišome už grotų pusę kinų kvartalo ir vis dar 
jų nesuradome. Turėsiu liepti vaikinams liautis suiminėjus 
žmones. Štai! Ar nori pats paieškoti? 

Postas metė Litlmorui sąrašą praneštų, bet dar nepatikrintų 
atvejų, kai buvo pastebėti Čongas Singas ir Viljamas Leonas. 
Detektyvas atidžiai perskaitė sąrašą, vesdamas pirštu žemyn 
per ranka rašytus užrašus. Jis stabtelėjo puslapio viduryje, kur 
jo akys užkliuvo už vienos eilutės aprašymo. Ten buvo pa- 
rašyta: Upės kanalas. Kinas pastebėtas dirbantis prieplaukoje. 
Teigiama, kad atitinka įtariamojo Čongo Singo aprašymą. 

— Turite automobilį? - paklausė Litlmoras. - Noriu pati- 
krinti šitą. 

— Kodėl? 

— Nes tose prieplaukose yra raudono molžemio, - atsakė 
detektyvas. 

Litlmoras nuvažiavo vienu vieninteliu komisaro Posto po- 
licijos automobiliu į centrą kartu su uniformuotu pareigū- 
nu. Jie įsuko į Kanalo gatvę ir važiavo ja visą kelią iki rytinės 
miesto dalies, kur iš Ysto upės kilo didžiuliai, plonyčiai, naujai 
išdygę Manhatano tilto bokštai. Litlmoras stabtelėjo prie įėji- 
mo į statybų aikštelę ir nužvelgė darbininkus. 

— Štai kur jis, - parodė pirštu detektyvas. - Tai jis. 

Būtų sunku nepastebėti Čongo Singo: į akis iškart krito vie- 
nišas kinas tarp daugybės baltaodžių ir juodaodžių darbinin- 
kų. Jis stūmė pilną šlakbetonio blokų karutį. 

— Eik tiesiai prie jo, - liepė Litlmoras pareigūnui. - Jei ban- 
dys sprukti, jį sulaikysiu. 

Čongas Singas nebandė sprukti. Pamatęs policijos pareigū- 
ną jis tik nunarino galvą ir toliau stūmė karutį. Kai pareigū- 
nas uždėjo ranką jam ant peties, Čongas pasidavė nesipriešin- 
damas. Kiti darbininkai sustoję stebėjo, kaip vyksta nuobodus 

areštas, bet niekas nesikišo. Kai pareigūnas grįžo prie polici- 
jos automobilio, kur laukė Litlmoras, vyrai jau buvo grįžę prie 
darbo lyg niekur nieko. 

— Pone Čongai, kodėl vakar pabėgote? 

- Aš nepabėgti, - atsakė Čongas. - Aš eiti į darbą. Supran- 
tate? Aš eiti į darbą. 

— Jums bus pateikti kaltinimai už bendrininkavimą įvyk- 
dant žmogžudystę. Suprantate, ką tai reiškia? Jus gali pakar- 
ti, - Litlmoras parodė judesį, įliustruojantį paskutinio ištarto 
žodžio prasmę. 

— Aš nieko nežinau, - teisinosi kinas. - Leonas dingti. Iš 
Leono kambario sklisti kvapas. Tai viskas. 

— Kurgi ne? - tarė detektyvas. Litlmoras davė pareigūnui 
nurodymą nuvežti Čongą Singą į Tombso kalėjimą. Detekty- 
vas pasiliko. Jis norėjo atidžiau apsidairyti prieplaukoje. Gal- 
vosūkio detalės iš naujo dėliojosi detektyvo galvoje ir pradėjo 
viena su kita susieiti. Litlmoras žinojo, kad ras molžemio prie 
Manhatano tilto. Taip pat jis nujautė, kad į tą molžemį bus 
įmynęs Džordžas Banvelas. 

Visi žinojo, kad Manhatano tilto atramas stato Banvelas. 
Kai meras Maklelanas įteikė sutartį Banvelo Amerikos plieno 
kompanijai, bulvariniai laikraščiai skalambijo apie korupciją, 
pasmerkdami merą už palankumą senam draugui ir piktdžiu- 
giškai pranašaudami darbų vilkinimą, gedimus ir užsiprašytą 
per didelę kainą. Iš tiesų Banvelas tuos bokštus pastatė ne tik 
už numatytą kainą, bet ir rekordiniu greičiu. Jis asmeniškai 
vadovavo statyboms, todėl Litlmorui ir šovė į galvą ta mintis 
apie molžemį. 

Litlmoras nuėjo prie upės ir įsimaišė tarp daugybės 
vyrų. Jis galėtų susibičiuliauti beveik su bet kuo, jei norė- 
tų. Litlmorui puikiai sekėsi sutarti su visais, nes jis buvo 
draugiškas, ypač kai darbas eidavo kaip iš pypkės. Čon- 
gas Singas pas Džordžą Banvelą dirbo dviejuose darbuose. 
Įdomu, tiesa? 

Detektyvas pasirodė ant sausakimšos centrinės tilto prie- 
plaukos kaip tik besikeičiant pamainoms. Šimtai murzinų, ba- 
tuotų vyrų sunkiai vilko kojas nuo prieplaukos, o ilga kitų eilė 
laukė, kol galės liftu nusileisti į kesoną. Turbinų ūžesys, nuola- 
tinis mechaniškas gausmas pritvindė orą pašėlusio ritmo. 

Jei paklaustumėte Litlmoro, iš kur jis sužinojo, kad atsitiko 
kažkokia bėda, jog ore tvyro nelaimė, jis nebūtų galėjęs jums 
atsakyti. Prakalbinęs du vyrus jis greitai sužinojo apie Symuso 
Malio mirtį. 

Pasak tų vyrų, vargšas Malis buvo dar viena kesono ligos 
auka. Kai ryte prieš porą dienų jie atidarė lifto duris, rado 
jį gulintį negyvą. Iš jo ausų ir burnos vingiavo sukrešėjusio 
kraujo žymės. 

Vyrai piktinosi sąlygomis kesone, kurį jie vadino „dėže“ 
arba „karstu“. Kai kurie manė, kad ji prakeikta. Beveik visi 
patyrė slėgio sukeltų negalavimų. Daugelis džiaugėsi, kad 
darbas buvo beveik baigtas. Bet vyresnieji cvaksėjo liežuviais 
ir sakė, kad greitai ilgėsis sandhogo dienų. Sandhogu jie vadi- 
no kesono darbininką, kai jam liaujamasi mokėti algą. Kokią 
algą? Vienas vaikinas numojo ranka. Ar galima vadinti alga 
trijų dolerių užmokestį už dvylika darbo valandų? 

— Prisiminkite Malį, - pasakė jo draugas. - Jis net negalėjo 
leisti sau įsigyti stogo virš galvos už jūsų „algą“ - štai kodėl 
jis miręs. Jie nužudė jį ir tuoj mus visus pribaigs. - Bet kitas 
pastebėjo, kad Malis turėjo neblogą stogą virš galvos. Be to, jis 
turėjo ir žmoną - štai kodėl jis leisdavo naktis apačioje, toje 
„dėžėje“. 

Litlmoras, pastebėjęs raudono molžemio pėdsakus, einan- 
čius per visą prieplauką, priklaupė užsirišti bato ir vogčia pa- 
ėmė mėginį. Jis pasiteiravo, ar ponas Banvelas kada nors buvo 
atėjęs į prieplauką. Atsakymas buvo teigiamas. Jis sužinojo, 
kad iš tiesų ponas Banvelas kasdien bent kartą nusileidžia į 
„karstą“ patikrinti, kaip vyksta darbai. Kartais su juo nusilei- 
džia net jo kilnybė ponas meras. 

Detektyvas pasidomėjo, koks yra Banvelas kaip darbdavys. 
Jam buvo atsakyta, kad Banvelas - velnio išpera. Visi vyrai su- 
tartinai patvirtino, kad Banvelui nerūpi, kiek jų miršta kesone. 
Svarbu, jog darbas būtų atliktas kuo greičiau. Vakar Banvelas 
pirmą kartą parodė susirūpinimą dėl jų saugumo. 

— Kaip? - paklausė Litlmoras. 

- Jis liepė mums pamiršti penktąjį langą. 

„Langai“, - paaiškino vyrai Litlmorui, - yra kesono statybi- 
nių nuolaužų išmetimo kameros. Kiekvienas buvo pažymėtas 
numeriu, o penktasis langas šią savaitę užsikimšo anksčiau. 
Paprastai bosas, Banvelas, būtų iškart jiems įsakęs išvalyti 
kamštį. O šio darbo sandhogai neapkentė, nes tam reikėjo 
sudėtingo, pavojingo manevro, kurio metu bent vienas vyras 
turėjo lįsti į lango vidų, pilną vandens. Bet vakar pirmą kartą 
Banvelas leido jiems nesivarginti. Kažkuris iš jų pareiškė, kad 
bosas tampa nuolaidesnis. Kiti tai paneigė. Jie minėjo, kad 
Banvelas tiesiog nematė jokios prasmės rizikuoti, kai tiltas jau 
beveik užbaigtas. 

Litlmoras gerai apmąstė gautą informaciją ir nuėjo prie 
lifto. 

Liftininkas, susiraukšlėjęs plikas senukas, sėdėjo ant medi- 
nės kėdutės įrenginio viduje. Detektyvas paklausė jo, kas už- 
rakino liftą prieš dvi naktis - tą naktį, kai mirė Malis. 

— Aš, - savininko tonu atsakė senukas. 

— Ar liftas buvo čia, prieplaukoje, kai užrakinote jį nakčiai, 
ar jis buvo apačioje? 

— Aišku, kad viršuje. Jūs nelabai nuovokus, tiesa, jaunuoli? 
Kaipgi liftas gali būti apačioje, jei aš viršuje? 

Geras klausimas. Liftas buvo valdomas rankiniu būdu. Tik 
žmogus, esantis kabinos viduje, galėjo ją pakelti ir nuleisti že- 
myn. Taigi, kai liftininkas tą naktį pakilo paskutinį kartą, ka- 
bina neišvengiamai liko prieplaukoje. Jei liftininkas paklausė 
Litlmoro gero klausimo, tai detektyvas nutarė jam atsakyti 
dar geresniu. 

— Tai kaip jis čia pakilo? 

— Ką? 

— Velionis, - tarė Litlmoras, - Malis. Jis liko apačioje antra- 
dienio naktį, kai visi kiti pakilo? 

— Teisingai, - senukas palingavo galva. - Paikas vyriokas. 
Ne pirmas kartas. Sakiau, kad nereikėtų. Sakiau. 

— O kitą rytą jį rado čia, kabinoje, prieplaukoje? 

— Teisingai. Jau buvo miręs ir atšalęs kaip žuvis. Dar matyti 
jo kraujas. Visas dvi dienas stengiausi jį nugremžti, bet neišei- 
na. Ploviau su muilu, su soda. Matote? 

— Tai kaip jis pakilo? - pakartojo klausimą detektyvas. 


DEVYNIOLIKTAS SKYRIUS 


IN 


KARLAS JUNGAS PASITEMPĘS stovėjo Froido kambaryje. Jis 
vilkėjo vakariniu kostiumu. Iš jo aprangos ir manierų niekad 
nepasakytum, kad šis vyras ką tik žaidė su lazdelėmis ir akme- 
nukais ant viešbučio kambario grindų. 

Froidas, dėvintis liemene ir vyriškais marškiniais, pasiūlė 
svečiui patogiai įsitaisyti. Nuojauta jam kuždėjo, kad šis po- 
kalbis bus lemiamas. Jungas tikrai atrodė kaip nesavas. Froidas 
netikėjo Brilo mestais kaltinimais, bet jau buvo linkęs sutikti, 
kad Jungas, ko gero, pamažu tolsta nuo jo, Froido, orbitos. 

Froidas žinojo, kad Jungas buvo kur kas protingesnis ir 
kūrybingesnis už kitus jo pasekėjus. Šis žmogus yra pirma- 
sis, kuris pajėgia paruošti naują dirvą jo idėjoms. Bet Jungas 
neabejotinai turėjo tėvo kompleksą. Kai viename iš savo pir- 
mųjų laiškų Jungas paprašė Froido atsiųsti nuotrauką saky- 
damas, kad ją labai „brangins“, Froidas jautėsi pamalonintas. 
Bet kai jis atvirai paprašė Froido laikyti jį ne sau lygiu, o savo 
sūnumi, Froidas sunerimo. Tada jis pats sau pasakė, kad šiai 
problemai reikės skirti ypatingą dėmesį. 

Froidui atėjo į galvą mintis, jog, kiek jam žinoma, Jungas 
neturi jokių kitų vyriškos lyties draugų. Tikriau sakant, Jun- 
gas buvo apsuptas moterų, daugybės moterų. Jų buvo net per 
daug. Bet buvo kita problema. Po Holo laiško Froidas dau- 
giau nebegalėjo išvengti pokalbio su Jungu apie merginą, kuri 

rašė esanti Jungo pacientė ir meilužė. Froidui teko skaityti 
tą begėdišką laišką, kurį Jungas nusiuntė merginos motinai. 
Visa tai vainikavo Ferencio pranešimas apie situaciją Jungo 
viešbučio kambaryje. 

Tačiau vienas dalykas Froidui nekėlė jokių abejonių - Jun- 
go tikėjimas fundamentaliais psichoanalizės principais. As- 
meniniuose laiškuose ir valandų valandas trukusių asmeni- 
nių pokalbių metu Froidas tikrino, kabinėjosi, tyrinėjo. Aišku 
kaip dieną, kad Jungas tikrai tikėjo seksualiniu priežastingu- 
mu. Jis buvo įtikėjęs pačiu patikimiausiu būdu: nugalėjo savo 
skeptiškumą pamatęs, kaip Froido hipotezės reguliariai pasi- 
tvirtina praktikoje. 

— Visada buvome vienas kitam atviri, - tarė Froidas. - Ar 
galime atvirai pasikalbėti dabar? 

— Nieko geriau ir būti negali, - tarė Jungas. - Ypač šiuo 
metu, kai išsilaisvinau iš jūsų tėviško autoriteto. 

Froidas stengėsi neišsiduoti apstulbęs. 

— Gerai, gerai. Kavos? 

— Ne, ačiū. Tai nutiko vakar, kai jūs neatskleidėte tiesos apie 
grafo Tungo sapną, siekdamas išsaugoti savo autoritetą. Ma- 
tote, koks paradoksas. Jūs bijojote prarasti autoritetą. O išėjo 
taip, kad praradote. Jums autoritetas rūpėjo labiau už tiesą. 
Bet taip yra geriau. Mano išsilaisvinimas tik paskatins jūsų 
dalyko suklestėjimą. Tiesą sakant, jis jau klesti. Aš išspren- 
džiau kraujomaišos problemą! 

Iš šio minčių srauto Froidui užstrigo du žodžiai. 

— Mano dalykas? 

— Ką? 

— Pasakėte jūsų dalykas, - pakartojo Eroidas. 

— Nesakiau. 

— Sakėte jau antrą kartą. 

— Na, jis jūsų, tiesa? - Jūsų ir mano. Dabar jis turės gero- 
kai tvirtesnį pagrindą. Ar girdite? Išsprendžiau kraujomaišos 
problemą. 

— Kaip suprasti išsprendžiau? - paklausė Froidas. - Kokią 
problemą? 

— Mes žinome, kad suaugęs sūnus tikrai seksualiai negei- 
džia savo motinos su išsiplėtusiomis venomis ir nukarusio- 
mis krūtimis. Tai visiems aišku. Lygiai taip pat geismo nejau- 
čia mažametis sūnus, kuris nieko nenutuokia apie įsiskverbi- 
mą. Tai kodėl tada suaugusiųjų neurozės taip dažnai siejamos 
su Oidipo kompleksu, kaip patvirtina jūsų ir mano pacientų 
atvejai? Šiąnakt susapnavau atsakymą. Suaugusio Žmogaus 
patirta konfliktinė situacija atgaivina vaikystės prisiminimus. 
Nuslopintas neurasteniko libido užsilaiko pasąmonėje - kaip 
kad jūs visada sakėte! Ten suranda savo motiną, kuri kažkada 
buvo ypač brangi. Libido pasigauna ją, nors niekada iš tikrųjų 
motina ir nebuvo to geismo objektu. 

Šie pastebėjimai sukėlė keistą Zigmundo Froido fizinę 
reakciją: į smegenų žievę supančias arterijas gausiai plūste- 
lėjo kraujas, todėl jis pajuto sunkumą galvoje. Froidas nurijo 
seiles ir tarė: 

- Jūs neigiate Oidipo kompleksą? 

— Visai ne. Kaip galėčiau? Aš pats sugalvojau terminą. 

— Jūs sugalvojote terminą kompleksas, - patikslino Froi- 
das. - Jūs išsaugote kompleksą, bet neigiate Oidipą. 

— Ne! - atšovė Jungas. - Aš nepaneigiu nė vienos jūsų fun- 
damentalios įžvalgos. Neurastenikai tikrai turi Oidipo komp- 
leksą. Neurozė skatina juos tikėti, kad jie seksualiai geidė savo 
motinos. 

- Jūs teigiate, kad bent jau tarp sveikų Žmonių iš tiesų nėra 
jokių kraujomaišiškų troškimų? 

— Jų nėra net tarp neurastenikų! Tai nuostabu. Neuraste- 
nikas įgyja mamos kompleksą, nes jo libido užsilaiko pasą- 
monėje. Taigi neurastenikas susigalvoja sau iliuzinę priežastį 
savigraužai. Jis jaučiasi kaltas dėl troškimo, kurio niekada ne- 
turėjo. 

— Aišku. Tada kas sukelia neurozę? - paklausė Froidas. 

— Dabartyje išgyvenamas konfliktas; kokia nors aistra, ku- 
rios jis nepripažįsta; koks nors gyvenimo mestas iššūkis, kurio 
jis nedrįsta priimti. 

— Ak, dabartyje išgyvenamas konfliktas! - nusistebėjo Froi- 
das. Užuot jautęs sunkumą galvoje, dabar jis pajuto užplūs- 
tant ypatingą lengvumą. - Taigi nėra jokios prasmės tyrinėti 
seksualinės paciento praeities ar net jo vaikystės. 

— Būtent, - tarė Jungas. - Kaip anksčiau apie tai nepagalvo- 
jau! Žvelgiant grynai iš terapinės perspektyvos, reikia atskleis- 
ti būtent dabartinį konfliktą ir jį išspręsti. Gali iškilti kokie 
nors seksualiniai vaikystės potyriai, bet jie tėra jaukas, spąstai. 
Šitaip pacientas stengiasi pabėgti nuo neurozės. Dabar apie 
visa tai rašau. Pamatysite, atsiras daug daugiau psichoanalizės 
šalininkų, kai sumažinsime seksualumo vaidmenį. 

— Ak, arba iš viso jį panaikinsime! Tada seksis dar geriau, — 
šaltai atkirto Froidas. - Ar galiu paklausti? Jei niekas tikrai 
nenori kraujomaišos, kodėl egzistuoja tabu? 

— Tabu? 

- Taip, - tarė Froidas. - Kodėl kraujomaiša buvo draudžia- 
ma visose žmonių visuomenėse, kokios kada egzistavo, jei 
niekas niekada jos netroško? 

— Nes... nes... daugelis dalykų, kurių nenorime, yra tabu. 

— Paminėkite nors vieną. 

— Na, daug dalykų. Susidarytų gana ilgas sąrašas, - sutriko 
Jungas. 

— Įvardykite nors vieną. 

— Taigi... pavyzdžiui, priešistoriniai gyvūnų kultai, totemai. 
Jie... e-e-e... - Jungas nesugebėjo pabaigti sakinio. 

— Ar galiu paklausti dar vieno dalyko? - nepasidavė Froidas. — 
Minėjote, kad ši įžvalga jus aplankė analizuojant sapną. Įdomu, 
koks buvo sapnas. Galbūt jį galima interpretuoti ir kitaip? 

- Aš nesakiau, kad analizuojant sapną, - atsakė Jungas. — 
Sakiau, kad sapne. Tiesą sakant, tuo metu ne visai miegojau. 

— Nesuprantu, - papurtė galvą Froidas. 

- Žinote, kad prieš užmiegant naktį girdžiu balsus. Išmo- 
kau su jais susisiekti. Vienas jų man perteikia senovės išmin- 
tį. Mačiau jį. Tai senukas, egiptietis gnostikas, tikras chimera, 
vardu Filemonas. Jis man atskleidė šią paslaptį. 

Froidas nieko neatsakė. 

— Man baugu, kad jūs taip nepasitikite, - tarė Jungas. — 
Pone daktare, danguje ir žemėje egzistuoja daugiau dalykų, 
negu apima jūsų psichologija. 

— Neabejoju. Bet klausytis kažkokio balso, Jungai? 

— Galbūt sukeliu klaidingą įspūdį, - atsakė Jungas. - File- 
monas argumentavo visus savo teiginius. Be argumentų aš 
netikiu. Jis savo poziciją išdėstė pradėdamas nuo primityvių 
motinos kultų egzegesės. Patikėkite, iš pradžių tuo nepatikė- 
jau. Pateikiau jam keletą kontrargumentų, į kuriuos jis suge- 
bėjo atsakyti. 

- Jūs su juo kalbatės? 

— Akivaizdu, kad mano nauja teorija kelia jums pasipik- 
tinimą. 

— Man neduoda ramybės jos šaltinis, - atsakė Froidas. 

— Ne. Jums neramu dėl savo teorijų - seksualinių teorijų, - 
Jungo pasipiktinimas pastebimai augo. - Todėl jūs keičiate 
temą ir stengiatės įtraukti mane į pokalbį apie antgamtinius 
reiškinius. Aš neužkibsiu ant šio kabliuko. Savo poziciją galiu 
pagrįsti objektyviais argumentais. 

— Tais, kuriuos jums davė dvasia? 

— Kadangi jums neteko patirti tokio fenomeno, tai nereiš- 
kia, kad jis neegzistuoja. 

— Sutinku, - lėtai linktelėjo galva Froidas. - Bet reikia įro- 
dymų, Jungai. 

— Ašjį mačiau, juk sakiau! - karščiavosi Jungas. - Kodėl tai 
ne įrodymas? Jis raudojo pasakodamas apie faraonus, kurie 
nuskaptuodavo tėvų vardus nuo monumentinių antkapių. 
Tai faktas, kurio net nežinojau, bet jis vėliau pasitvirtino. Kas 
jūs toks, kad spręstumėte, kas yra įrodymas, o kas ne? Jūs iš- 

kart padarote išvadą: jis neegzistuoja. Todėl tai, ką matau ir 
girdžiu, negalima laikyti įrodymu. 

— Ką jūs girdite. Karlai, negalima laikyti įrodymu to, ką gir- 
di vienas žmogus. 

Iš už sofos, ant kurios sėdėjo Froidas, ėmė sklisti keistas 
garsas: girgždėjimas ar traškėjimas, tarsi kažkas bandytų iš- 
trūkti iš sienos. 

— Kas čia? - paklausė Froidas. 

— Nežinau, - tarė Jungas. 

Girgždėjimas vis garsėjo, kol šio garso prisipildė visas kam- 
barys. Kai jis pasiekė kulminaciją, pasigirdo panašus į perkū- 
no trenksmą garsas. 

— Kas po šimts? - išsižiojo Froidas. 

- Atpažįstu šį garsą, - atsakė Jungas. Jo akyse suspindo per- 
galės kibirkštėlės. - Esu girdėjęs tą garsą. Štai jums įrodymas! 
Tai katalizės pasireiškimas. 

— Kas? 

— Dvasios pasireiškimas per išorinį objektą, - paaiškino 
Jungas. - Tą garsą sukėliau aš! 

— Ak, Jungai, nereikia, - numojo ranka Froidas. - Mano 
manymu, tai buvo šūvio atatranka. 

— Jūs klystate. Tuoj jums įrodysiu, sukeldamas jį vėl - šią 
akimirką! 

Vos Jungas spėjo ištarti šį nepaprastą pareiškimą, pasigirdo 
girgždesys. Jis lygiai taip pat kaip ir pirmą kartą stiprėjo iki 
nepakeliamos ausims kulminacijos ir, staiga garsiai sprogęs, 
dingo. 

— Tai ką dabar pasakysite? - paklausė Jungas. 

Froidas nieko nesakė. Jis nualpo ir pradėjo slysti nuo sofos. 


„AD 


DETEKTYVAS LITLMORAS, vikriai skindamasis kelią pro 
Kanalo gatvės prieplaukoje besidarbuojančius vyrus, mintyse 

viską sudėliojo į savo vietas. Tai pirmoji jo atskleista žmogžu- 
dystė. Ponas Hugelis bus devintame danguje. 

Haris Fo čia buvo niekuo dėtas. Nuo pat pradžių iki galo 
tai buvo Džordžo Banvelo darbas. Banvelas nužudė panelę 
Riverford ir pavogė jos kūną iš morgo. Litlmoras įsivaizda- 
vo, kaip Banvelas važiuoja prie upės kranto, užtempia negy- 
vą kūną ant prieplaukos ir dingsta lifte, leisdamasis žemyn į 
kesoną. Banvelas turėjo raktą nuo lifto durų, o kesonas yra 
ideali vieta atsikratyti lavonu. 

Bet Banvelas manė, kad kesone bus vienas. Jis tikriausiai la- 
bai apstulbo ten radęs Malį. Kaip Banvelas galėjo pasiaiškinti, 
kodėl nusileido į apačią vidury nakties vilkdamas lavoną? Jis 
to paaiškinti negalėjo, todėl privalėjo jį nužudyti. 

Geriausias įrodymas - penktojo lango užsikimšimas ir 
Banvelo reakcija į tai. Jis nenorėtų, kad kas nors atrastų, kas 
užkimšo penktąjį langą, argi ne taip? 

Detektyvas visa tai matė, kai, vos atgaudamas kvapą, skubė- 
jo Kanalo gatve - viską, išskyrus didelį, juodai raudoną auto- 
mobilį Stanley Steamer, lėtai slenkantį jam iš paskos pusės 
kvartalo atstumu. Eidamas per gatvę Litlmoras įsivaizdavo, 
kaip jam suteikiamas leitenanto laipsnis; matė, kaip jį apdo- 
vanoja pats meras ir jo naująja uniforma žavisi Betė. Bet jis 
nepastebėjo, kaip automobilis dideliu greičiu šovė į priekį ir 
staiga metėsi į šalį, kad jį partrenktų. Žinoma, detektyvas ne- 
galėjo matyti savęs apsiverčiančio ore, kai į jo kojas rėžėsi au- 
tomobilio apsauginės grotelės. 

Automobilis nurūko Antrąja aveniu, palikdamas Kana- 
lo gatvėje tysoti sudribusį kūną. Kai kurie šokiruoti praei- 
viai svaidė keiksmus įkandin iš įvykio vietos sprunkančiam 
vairuotojui. Vienas pavadino jį žudiku. Sankryžoje kaip tik 
budėjo policininkas. Jis atskubėjo prie parmušto Litlmoro, 
kuriam dar užteko jėgų kažką pašnibždėti pareigūnui į ausį. 
Policininkas susiraukė ir linktelėjo galva. Pagaliau po dešim- 
ties minučių atvažiavo arklių traukiama greitosios pagalbos 

karieta. Užuot nuvežę detektyvą į ligoninę, jie nugabeno jį 
tiesiai į morgą. 


„AD 


JUNGAS SUGRIEBĖ FROIDĄ už pažastų ir paguldė ant sofos. 
Staiga jis Jungui pasirodė senas ir bejėgis, o jo bauginantis 
sugebėjimas kritikuoti dabar buvo suglebęs kaip jo kabančios 
rankos ir kojos. Froidas atsigavo per kelias sekundes. 

- Tikriausiai taip saldu mirti, - tarė jis. 

— Arjūs sergate? - paklausė Jungas. 

— Kaip jūs tai padarėte? Kaip sukėlėte tą garsą? 

Jungas gūžtelėjo pečiais. 

— Duodu žodį, kad dar kartą pagalvosiu apie parapsicholo- 
giją, - tarė Froidas. - Brilo elgesys. Labai atsiprašau. Jis kalba 
ne mano vardu. 

- Žinau. 

— Visus metus pernelyg griežtai reikalavau, kad praneštu- 
mėte apie savo darbus, - tarė Froidas. - Žinau. Pažadu atsi- 
sakyti nesaikingai akcentuoti libido. Bet, Karlai, man neramu. 
Ferencis matė jūsų... kaimą. 

— Taip, radau naują būdą sužadinti vaikystės prisiminimus 
per žaidimą. Kai buvau mažas, statydavau ištisus miestus. 

— Aišku, - Froidas atsisėdo, priglaudęs nosinę prie kaktos. 
Jungas padavė jam stiklinę vandens. 

— Leiskite man atlikti jums psichoanalizę, - tarė Jungas. - 
Galiu jums padėti. 

— Atlikti man psichoanalizę? Ai, dėl to mano nualpimo! 
Manote, kad jis nervinės kilmės? 

- Žinoma. 

— Sutinku, - tarė Froidas. - Bet jau žinau priežastį. 

- Jūsų ambicija. Ji jus apakino, siaubingai apakino. Pana- 
šiai kaip mane. 

Froidas giliai įkvėpė. 

— Norite pasakyti, kad taip apakino, jog nejaučiau baimės 
būti nuverstam nuo sosto ar apmaudo dėl jūsų sėkmės ir savo 
gausių pastangų jus nusodinti? 

Jungas krūptelėjo. 

— Jūs žinojote? 

- Žinojau, ką pasakysite, - atsakė Froidas. - Ką aš pada- 
riau, kad jūs taip su manimi elgiatės? Argi nepalaikiau jūsų 
kiekviename žingsnyje, nenukreipiau pas jus savo pacientų, 
necitavau jūsų, negyriau jūsų nuopelnų? Argi dėl jūsų nepa- 
dariau visko, ką tik galiu, net įskaudindamas senus draugus, 
suteikdamas jums statusą, kurį galėjau pasilaikyti sau? 

- Bet jūs neįvertinote paties svarbiausio dalyko - mano 
atradimų. Aš išsprendžiau kraujomaišos problemą. Tai per- 
versmas. Tačiau jūs jį nuvertinate. 

Froidas pasitrynė akių vokus. 

- Patikėkite, tikrai nenuvertinu. Aš labai gerai suprantu šio 
atradimo svarbą. Jūs papasakojote mums sapną, kurį sapna- 
vote, plaukdamas laivu „Džordžas Vašingtonas“. Ar pamena- 
te? Jūs esate giliai rūsyje ar oloje, labai giliai po žeme. Jūs ma- 
tote skeletą. Taip pat jūs sakėte, kad kaulai yra jūsų žmonos 
Emos ir jos sesers. 

— Tarkime, - tarė Jungas. - O ką? 

— Tarkime? 

— Na, taip. Ir ką? 

— Kieno iš tikrųjų buvo tie kaulai? 

— Ką turite omeny? - paklausė Jungas. 

— Jūs melavote. 

Jungas neatsakė. 

— Nagi, - palingavo galva Froidas, - nejaugi manote, kad 
dvidešimt metų stebėjęs pacientų išsisukinėjimus neskiriu 
tiesos nuo melo? 

Jungas vis dar tylėjo. 

— Skeletas buvo mano, tiesa? - paklausė Froidas. 

— Ojei ir buvo? - susiraukė Jungas. - Tas sapnas reiškė, kad 
aš jus pranoksiu. Nenorėjau įžeisti jūsų jausmų. 

— Karlai,jūs troškote mano mirties. Priėmiau jus kaip sūnų, 
o dabar trokštate mano mirties. 

- Suprantu, - tarė Jungas. - Suprantu, kur link sukate. 
Mano teorinės naujovės yra bandymas jus nugalėti. Juk taip 
jūs visada sakote, tiesa? Jei kas nors jums nepritaria, tai gali 
būti tik neurozės požymis. Pasipriešinimas, Oidipo troški- 
mas, tėvažudystė - viskas, išskyrus objektyvią tiesą. Atleiskite, 
tikriausiai nepaprastai trokštu nors kartą būti intelektualiai 
suprastas ir sulaukti ne diagnozės, o supratimo. Bet galbūt 
psichoanalizėje tai neįmanoma. Galbūt tikroji psichoanalizės 
funkcija yra įžeidinėti ir luošinti kitus, klastingai šnibždant 
apie jų kompleksus, tarsi jie viską paaiškintų. Kokia tamsuo- 
liška teorija! 

- Jungai, įsiklausykite į savo žodžius. Išgirskite savo balsą. 
Prašau apsvarstyti galimybę, tik galimybę, jog, kalbant jūsų 
žodžiais, jumyse veikia tėvo kompleksas. Būtų labai gaila, jei 
viešai paskelbtumėte savo pažiūras, kurių tikrą motyvaciją 
pamatytumėte vėliau. 

— Paklausėte, ar galėtume pasikalbėti atvirai, - tarė Jun- 
gas. - Bent jau aš būsiu su jumis atviras. Permatau jus kiau- 
rai. Pažįstu jūsų Žaidimą. Jūs iššniukštinėjate visų kitų ne- 
galavimus, apsirikimus kalbant, nuolat taikydamas į pačias 
silpniausias vietas, visus paversdamas vaikais, o pats Žžvelgiate 
į juos iš viršaus, mėgaudamasis tėvišku autoritetu. Niekas ne- 
išdrįs timptelėti Mokytojui už barzdos. Gerai, aš nesu neu- 
rastenikas. Nesu tas, kuris nualpo ir nesusivaldė. Šiandien jūs 
pasakėte vieną teisingą dalyką: jūsų nualpimas yra nervinės 
kilmės. Taip, jūs kenčiate nuo neurozės - savo, o ne mano. 
Manau, kad jūs iš tikrųjų nekenčiate neurotikų. Ir to: išda- 
va - psichoanalizė. Jūs mus visus paverčiate savo sūnumis, 
meluojate, siekdamas išprovokuoti kokią nors mūsų agresijos 
apraišką (padarote viską, kad ta agresija pasireikštų), o tada 

abejingai diagnozuojate Oidipo kompleksą ar mirties troški- 
mą. Na, man nusispjauti ant jūsų diagnozių. 

Kambaryje stojo mirtina tyla. 

— Žinoma, jums visa tai atrodo kritika. - Jungo balse jau 
buvo mažiau pasitikėjimo savimi. - Bet su jumis kalbu atvi- 
rai, nes esu jūsų draugas. 

Froidas-išsitraukė cigarą. 

— Tai jūsų paties labui, - tarė Jungas, - ne mano. 

Froidas išgėrė vandenį, buvusį stiklinėje. Neužsidegęs ciga- 
ro jis atsistojo ir priėjo prie viešbučio kambario durų. 

— Mes, psichoanalitikai, vieni kitus suprantame, - pagaliau 
prabilo jis. - Niekam nereikėtų gėdytis savo mažytės neuro- 
zės. Bet dievagojimasis, kad esi psichiškai sveiko Žmogaus 
pavyzdys, kai elgiesi taip keistai, tik reiškia, kad visai nesu- 
voki sergąs. Būkite laisvas. Apsieisiu be jūsų draugystės. Viso 
gero. 

Froidas atidarė duris išleisti Jungą. Prieš išeidamas Jungas 
mestelėjo paskutinę pastabą: 

— Pamatysite, ką jums tai reikš. Visa kita nugrims į užmarštį. 


„AD 


((RAMERCY PARKE VYRAVO nepaprasta tyla ir ramybė. 
Dar ilgai sėdėjau ant suoliuko po to, kai ji pabėgo, spok- 
sodamas tai į jos, tai į savo dėdės Fišo seną namą už kam- 
po, kuriame lankydavausi vaikystėje. Dėdė Fišas niekada 
mums neleisdavo paimti rakto į parką. Iš pradžių man 
šovė padrika mintis: jei Nora išėjo namo su raktu, vadinasi, 
negalėsiu iš čia išeiti. Tada suvokiau, kad raktas tikriausiai 
skirtas įeiti, o ne išeiti. 

Kad ir kaip būtų bjauru visais galimais atžvilgiais, paga- 
liau privalėjau pripažinti Froido Oidipo teorijos teisingu- 
mą. Aš taip ilgai prieš ją atsilaikiau. Tiesą sakant, porą savo 
klientų prisipažinimų galėjau interpretuoti remdamasis Oi- 

dipu. Bet dar niekada nė vienas mano pacientas taip tiesiai 
šviesiai, be jokių išvedžiojimų neprisipažino savo kraujomai- 
šiškų troškimų. 

Nora savuosius pripažino. Gal net žavėjausi jos savimone. 
Bet kartu nepataisomai ja pasidygėjau. 

Stok į vienuolyną, - mąsčiau apie pakartotiną Hamle- 
to įsakymą Ofelijai tapti vienuole iškart po „Būti ar nebū- 
ti“. - Kam tau perėti nusidėjėlius? - jis klausia jos. - Būk tu 
skaisti kaip ledas... o šmeižtų vis vien neišvengsi. - Ar Ofelija 
dažytųsi veidą? - Dievas suteikė jums vieną veidą, o jūs sau 
duodate kitą. 

Mano jausmai buvo dvilypiai: dabar visa savo esybe žinojau, 
kad nė už ką negalėčiau prisiliesti prie Noros. Mane žudė vien 
toks galvojimas apie ją. Jau verčiau būsiu prakeiktas, bet nepa- 
kęsiu minties, kad prie jos galėtų prisiliesti koks kitas vyras. 

Žinau, kokia neracionali buvo mano reakcija. Nora nėra 
atsakinga už savo jausmus. Ji nepasirinko turėti kraujomai- 
šiškų troškimų, tiesa? Žinojau, bet tai nieko nekeitė. 

Pakilęs nuo suoliuko persibraukiau rankomis plaukus. Pri- 
verčiau save sutelkti dėmesį į medicininius šio atvejo aspek- 
tus. Aš vis dar buvau gydytojas. Mediciniškai kalbant, Noros 
prisipažinimas, kad ji stebėjo praėjusios nakties užpuolimą iš 
viršaus, buvo daug svarbesnis už pripažinimą turint oidipiškų 
troškimų. Jai pasakiau, kad tokie potyriai dažni sapnuojant. 
Bet tas cigaretės paliktas nudegimas ant jos odos piršo mintį 
apie psichozę. Jai tikriausiai reikia daugiau nei psichoanalizės. 
Galbūt ją reikia paguldyti į ligoninę ar nuvežti į sanatoriją. 

Vis dėlto negalėjau prisiversti patikėti, kad ji pati pirmą 
kartą taip save susižalojo - šitaip Žiauriai pirmadienį nusipla- 
kė. Be to, visai neketinau taip greitai pripažinti haliucinacija 
jos praėjusios nakties užpuolimo. Mano galvoje šmėstelėjo 
vienas prisiminimas iš medicinos mokyklos. 

Niujorko universitetas buvo vos už kelių kvartalų į centro 
pusę. Paaiškėjo, kad Gramercy parko vartai iš tiesų užtrenkti. 

Turėjau per juos perlipti ir, tai darydamas, dėl nesuprantamos 
priežasties jaučiausi kaip nusikaltėlis. 

Eidamas pro Vašingtono aikštėje stovinčią monumenta- 
liąją Stenfordo Vaito arką, persižegnojau ir susimąsčiau apie 
tai, kaip meilė gali pražudyti žmogų. Kiek puikių statinių dar 
būtų pastatęs šis architektas, jei jo nebūtų nušovęs pamišęs 
pavydus vyras. Tai tas pats vyras, kurį Dželifas stengėsi iš- 
traukti iš beprotnamio? Gatvės gale priėjau nuostabią Niu- 
jorko universiteto biblioteką. 

Pradėjau nuo profesoriaus Džeimso veikalo apie azoto 
suboksidą. Apie jį buvau daug girdėjęs dar Harvardo laikais, 
bet neradau nieko, kas atitiktų aprašymą. Bendri aneste- 
ziologijos tekstai irgi nedavė jokios naudos. Taigi perėjau 
prie psichologinės literatūros. Kortelių kataloge buvo įrašas: 
ASTRALINĖ PROJEKCIJA. Bet tai pasirodė tik teosofinės 
klejonės. Tada aptikau daugybę įrašų su pavadinimu: BILO- 
KACIJA. Pasiknaisiojęs juose porą valandų, pagaliau radau 
tai, ko ieškojau. 

Man pasisekė: Durvilas pateikė keletą užuominų savo ką 
tik išleistoje knygoje apie vaiduoklius. Bocanas papasakojo 
ypač verčiantį susimąstyti atvejį, Ostis net dar aiškesnį ge- 
gužės-birželio mėnesio „Metafizikos apžvalgoje“. Bet tik Ba- 
tersbio veikale atrastas vieno atvejo aprašymas išsklaidė visas 
mano abejones. Batersbis citavo šį pacientės pasakojimą: 


Spurdėjau taip smarkiai, kad net dvi seselės ir gydytojas 
negalėjo manęs nulaikyti... Vieną akimirką net suvokiau, jog 
girdžiu kurtinantį klyksmą ir, pakibusi ore, žvelgiu žemyn į 
lovą, virš kurios palinkę seselės ir gydytojas. Supratau, kad 
jie bergždžiai stengiasi nutildyti mano klyksmą. Tiesą sakant, 
girdėjau juos šnekant: „Panele Bi, panele Bi, nerėkite taip. Jūs 
gąsdinate kitus pacientus.“ Tuo pat metu aiškiai supratau, 
kad atsiskyriau nuo rėkiančio kūno, kurio niekaip negalėjau 


kontroliuoti. 

Neturėjau detektyvo Litlmoro telefono numerio, bet žinojau, 
kad jis dirba centrinėje policijos nuovadoje, miesto centre. Jei 
jo paties ten nerasiu, bent galėsiu palikti Žinutę. 


DVIDEŠIMTAS SKYRIUS 


TIT 


VAN DEN HEUVEL PASTATE pasiuntinukas užbėgo laiptais 
į koronerio Hugelio kabinetą pranešti, kad greitosios pagal- 
bos automobiliu į morgą ką tik atvežtas dar vienas negyvė- 
lis. Koroneris abejingai padėkojo berniukui, bet šis neišėjo. 
Jis pasakė, kad tai ne šiaip koks, o detektyvo Litlmoro kūnas. 
Koroneris, apsuptas dėžių ir ant grindų į krūvas sukrautų pa- 
laidų popierių, nenorėjo tuo patikėti, ir nubėgo žemyn į rūsį 
greičiau už patį berniuką. 

Litlmoro kūnas gulėjo ne morge. Jis buvo laboratorijoje, 
prieškambaryje ant stalo, kur Hugelis atlikdavo skrodimus. 
Detektyvas buvo atvežtas su ratukais ir perkeltas ant vieno 
operacinio stalo. Greitosios pagalbos darbuotojai jau buvo 
išvykę. 

Hugelis su pasiuntinuku klupdami įgriuvo į prieškamba- 
rį ir sustingo pamatę persikreipusį detektyvo kūną. Hugelis 
kiek per stipriai suspaudė berniuko petį ir lėtai priėjo prie 
skrodimo stalo. | 

— O ne! - sunkiai nurijo seiles koroneris. - Aš dėl to kaltas. 

— Ne, pone Hugeli, - paprieštaravo atmerkdamas akis kūnas. 

Pasiuntinukas suspiegė. 

— Kad tave kur griebtų velniai, po šimts! - nusikeikė Hugelis. 

Detektyvas atsisėdo ir nusibraukė dulkes nuo švarko atla- 
pų. Koronerio veide jis pamatė beveik lygiomis dalimis be- 

simainantį vis dar neišsisklaidžiusį sielvartą ir besikaupian- 
tį įtūžį. 

— Atleiskite, pone Hugeli, - tarė jis susidrovėjęs. - Dabar 
viskas yra puiku. Atnešiau jums naujienų - didelių naujienų. 

Koroneris išdidžiai apsisuko ant kulno ir išžingsniavo iš 
morgo. Litlmoras nušoko nuo stalo. Pasiekęs kojomis žemę jis 
suriko iš skausmo. Jo dešinioji koja buvo daug sunkiau sužeista, 
nei jam atrodė. Mindamas Hugeliui ant kulnų jis nuklibikščia- 
vo paskui jį, dėstydamas savo teoriją apie Symuso Malio mirtį. 

— Absurdas, - burbtelėjo Hugelis. Jis lipo laiptais į viršų, 
nesiteikdamas net atsigręžti į Litlmorą, šlubčiojantį jam iš pas- 
kos. - Kam Banvelui, nužudžius tą Malį, tempti jo lavoną į 
liftą? Dėl kompanijos kylant į viršų? 

— Galbūt Malis miršta lifte pakeliui į viršų. 

- Ak, žinoma, - tarė koroneris. - Banvelas nužudo jį lifte ir 
palieka ten, kad sukeltų dar daugiau įtarimų ir būtų suimtas 
už dvi žmogžudystes. Detektyve, Banvelas ne kvailas. Jis viską 
apskaičiuojantis žmogus. Jei būtų padaręs tai, ką jūs teigiate, 
jis būtų nusileidęs liftu tiesiai žemyn į kesoną ir atsikratęs to 
Malio taip pat, kaip atsikratė panelės Riverford. 

— Bet molžemis, pone Hugeli? Pamiršau jums pasakyti apie 
molžemį... 

— Nenoriu girdėti, - nukirto koroneris. Jie atėjo į jo kabi- 
netą. - Daugiau nieko nenoriu apie tai girdėti. Kodėl neinate 
pas merą? Neabejoju, kad jis išklausys jus. Juk sakiau, jog byla 
baigta. 

Litlmoras sumirksėjo ir papurtė galvą. Jis pastebėjo krūvas 
dokumentų ir dėžių ant jo kabineto grindų. 

— Pone Hugeli, kažkur išvykstate? 

— Tiesą sakant - taip, - prisipažino koroneris. - Išeinu iš 
darbo. 

— Išeinate? 

— Negaliu dirbti tokiomis sąlygomis. Niekas negerbia mano 
sprendimų. 

— Bet kur jūs važiuosite, pone Hugeli? 

— Ar manai, kad tik šiam miestui reikia teismo medicinos 
eksperto? - koroneris nužvelgė po kabinetą išmėtytas doku- 
mentų dėžes. - Beje, žinau, kad šis postas yra laisvas Kliv- 
lende, Ohajo valstijoje. Ten mano nuomonė bus vertinama. 
Žinoma, man jie mokės mažiau, bet tai nesvarbu. Jau turiu 
susitaupęs nemažą sumą. Beje, detektyve, niekas negalės skųs- 
tis dėl mano vedamos apskaitos. Mano pareigų perėmėjas ras 
puikiai parengtą sistemą, kurią sukūriau. Ar žinote, kokios 
būklės buvo šis morgas prieš mano atėjimą? 

— Bet, pone Hugeli, - išplėtęs akis stovėjo detektyvas. 

Tą akimirką koridoriuje išdygo Luisas Rivjeras ir Stratha- 
mas Jangeris. 

— Mesjė Litlmorai! - iš Rivjero krūtinės išsiveržė palengvė- 
jimo šūksnis. - Jūs gyvas! 

- Deja, - sumurmėjo koroneris. - Džentelmenai, atsipra- 
šau, turiu darbo. 


„AD 


KAI TRINKTELĖJO PARADINĖS DURYS, Klara Banvel ilsė- 
josi vonioje. Ši turkiška vonia su mėlyna Mudejar plytelių iš 
Andalūzijos mozaika buvo įrengta Banvelų apartamentuose 
specialiu Klaros užsakymu. Išgirdusi vyro balsą riaumojant 
jos vardą, ji paskubomis įsisupo į du baltus vonios rankšluos- 
čius: vienu apsivyniojo liemenį, o kitu - plaukus. 

Visa dar varvanti ji nuėjo į keturiasdešimt penkių 
pėdų svetainę, kurioje rado savo vyrą, žiūrintį pro langą 
į Hadsono upę su stikline rankoje. Jis įsipylė sau burbono 
su ledu. 

— Prieik, - neatsisukdamas įsakė Banvelas, stovėdamas ki- 
tame kambario gale. - Ar matei ją? 

— Taip, - Klara liko stovėti ten, kur stovėjo. 

— Irė.. 

— Policija mano, kad ji pati save sužalojo. Jie mano, kad ji 
arba pamišusi, arba siekia tau atkeršyti. 

— Ką tu jiems pasakei? - paklausė jis. 

— Kad tu visą naktį buvai namuose. 

Banvelas suniurnėjo. 

— Ką ji sako? 

— Džordžai, Nora labai palūžusi. Manau... 

Ją pertraukė viskio butelio trenksmas į stiklinį stalo pavir- 
šių. Stalas nesuskilo, bet alkoholis išsiliejo iš butelio. Džordžas 
Banvelas atsisuko į žmoną. 

— Prieik, - pakartojo jis. 

— Nenoriu. 

- Prieik. 

Ji pakluso. Jai priartėjus, Banvelas pasižiūrėjo žemyn. 

— Ne, - papurtė galvą ji. 

- Taip. 

Ji atsegė vyrui diržą. Kol jį traukė iš kelnių kilpų, jis įsipylė 
dar vieną stiklinę gėrimo. Klara padavė jam juodą odinį diržą 
ir pakėlė rankas, sudėjusi delnus tarsi maldai. Banvelas surišo 
jos riešus, užsegė sagtį ir stipriai suveržė. Ji aiktelėjo. 

Jis trūktelėjo ją prie savęs ir pabandė pabučiuoti jai į lūpas. 
Klara leido jam pabučiuoti tik lūpų kampučius, atsukdama 
pirma vieną, paskui kitą skruostą. Jis įsikniaubė veidu į jos 
apnuogintą kaklą. Ji giliai įkvėpė. 

— Ne, - sukuždėjo ji. 

Tuomet Banvelas jėga ją parklupdė. Nors ir surišta diržu, ji 
galėjo pajudinti rankas tiek, kad atsegtų savo vyro kelnes. Jis 
nuplėšė baltą rankšluostį nuo jos kūno. 

Po kurio laiko visiškai apsirengęs Džordžas Banvelas sėdė- 
jo ant kušetės ir gurkšnojo burboną, o Klara nuoga klūpėjo 
ant grindų, atsukusi vyrui nugarą. 

— Pasakyk, ką ji sakė, - liepė jis, atsilaisvindamas kaklaraištį. 

— Džordžai, - Klara pakėlė akis į savo vyrą, - gal jau baik 
visa tai? Ji tik maža mergaitė. Ką blogo ji gali tau padaryti? 

Ji iškart pajuto, kad jos žodžiai ne tik nenumalšino, bet tik 
dar labiau įpylė žibalo į jos vyro užgniaužtą pyktį. Jis atsistojo 
užsisagstydamas sagas. 

— Maža mergaitė, - pakartojo jis. 


„AD 


PRANZŪZAS, MATYT, BUVO neabejingas detektyvui Litlmo- 
rui. Jis pabučiavo jį į abu skruostus. 

— Reikės dažniau apsimesti mirusiu, - tarė Litlmoras. - 
Luji, dar niekada nebuvote man toks malonus. 

Rivjeras įbruko detektyvui į rankas didžiulį aplanką. 

- Jos išėjo puikiai, - pasidžiaugė jis. - Tiesą sakant, aš net 
pats save pranokau. Nemaniau, kad padidinus taip išryškės 
detalės. Labai neįprasta. - Tai pasakęs prancūzas išėjo šūkte- 
lėdamas, kad taria au revoir, bet ne adieu. 

Dabar likau vienas su detektyvu. 

— Jūs... apsimetėte mirusiu? - paklausiau jo. 

— Tai buvo tik pokštas. Atgavau sąmonę greitosios pagal- 
bos karietoje. Man šovė mintis, kad tai gali būti smagu. 

Susimąsčiau. 

— Ir buvo? 

Litlmoras apsidairė aplink. 

- Visai smagu, - nusišypsojo jis. - Sakykite, ką jūs čia 
veikiate? 

Papasakojau detektyvui, kad padariau svarbų atradimą 
panelės Akton byloje. Tačiau staiga suvokiau, kad man ne- 
lengva visa tai paaiškinti. Nora patyrė bilokacijos būseną - 
reiškinį, kai tuo pat metu esama dviejose vietose. Iš dienų, 
praleistų Harvarde, lyg per rūką prisiminiau skaitęs apie 
bilokaciją, susijusią su kai kuriais ankstyvais eksperimen- 
tais išbandant naujuosius anestetikus. Šie visiems laikams 
pakeitė chirurginę mediciną. Mano tyrimas tai patvirtino. 
Dabar buvau įsitikinęs, kad Nora buvo užmigdyta chloro- 

formu. Iki ryto neliko nei jokio kvapo ir nei jokio didesnio 
pašalinio poveikio. 

Nerimavau dėl to, kad Nora man prisipažino nieko nepa- 
sakojusi detektyvui Litlmorui apie keistus potyrius užpuoli- 
mo metu. Ji bijojo, kad jis nepatikės ja. Nutariau kalbėti be 
užuolankų: 

— Panelė Akton kai ką nutylėjo apie praėjusios nakties už- 
puolimą. Ji matė jį, t. y. viską suvokė stebėdama save tarsi iš 
šalies. - Girdėdamas savo paties žodžius supratau, kad pasi- 
rinkau mažiausiai priimtiną, mažiausiai įtikinamą paaiški- 
nimą, kokį tik buvo galima surasti. Detektyvo veido išraiška 
taip pat nieko gero nežadėjo. Dar pridūriau: - Lyg ji sklandy- 
tų virš savo lovos. 

— Sklandytų virš savo lovos? - pakartojo Litlmoras. 

- Tikrai taip. 

— Chloroformas! - sušuko jis. 

Apstulbau. 

— Iš kur jūs žinote? 

— H. G. Velsas mano mėgstamiausias rašytojas. Jis parašė 
istoriją, kurioje būtent toks dalykas nutinka vaikinui operaci- 
jos metu, kai jis buvo paveiktas chloroformo. 

— Vadinasi, be reikalo sugaišau visą popietę bibliotekoje. 

— Ne, ne be reikalo, - paguodė detektyvas. - Juk galite tai 
patvirtinti... turiu omeny, moksliškai? Tą sklandymą, sukeltą 
chloroformo? 

— Taip, o ką? 

— Paklausykite, atidedam šį reikalą sekundėlei, gerai? Man 
reikia kai ką patikrinti, kol esame čia. Ar galite eiti su mani- 
mi? - Litlmoras smarkiai šlubčiodamas nuskubėjo koridoriu- 
mi ir nulipo laiptais žemyn. Atsigręžęs per petį jis paaiški- 
no: - Hugelis apačioje turi tikrai gerų mikroskopų. 

Rūsyje mes įžengėme į mažą teismo medicinos laboratoriją 
su keturiais stalais marmuriniu paviršiumi ir aukštos kokybės 
medicinine įranga. Iš kišenių detektyvas išsitraukė tris mažus 

vokus, kurių kiekviename buvo rausvos žemės ar molžemio 
dalelių. 

— Vienas iš pavyzdžių, - paaiškino jis man, - yra iš Eliza- 
betos Riverford buto, kitas — iš Balmoralo rūsio, o trečiasis - 
nuo Manhatano tilto, iš prieplaukos, kuri priklauso Džordžui 
Banvelui. Jis prispaudė šiuos tris pavyzdžius prie trijų skirtin- 
gų skaidrių, kurias padėjo po dviem dar kitais mikroskopais. 
Tuomet priglaudė akį prie vieno, paskui greitai prie kito. 

— Jie sutampa, - patvirtino jis. - Visi trys. Taip ir galvojau. 

Tada detektyvas atsivertė Rivjero aplanką. Dabar mačiau 
nuotrauką, kurioje buvo užfiksuotas merginos kaklas su tam- 
sia, gruoblėta, apvalia dėme. Tai buvo (jei teisingai supratau 
detektyvą, o galbūt ir nesupratau) atvirkštinis nuotraukos 
vaizdas, kurioje pastebėtas ant nužudytosios panelės River- 
ford kaklo rastas atspaudas. Litlmoras atidžiai įsižiūrėjo į 
nuotrauką, lygindamas su auksiniu, vyrišku kaklaraiščio seg- 
tuku, kurį išsitraukė iš kitos kišenės. Litlmoras parodė man 
segtuką (jame buvo išgraviruota monograma GB) ir paprašė 
palyginti jį ir nuotrauką. 

Palyginau. Laikydamas rankoje segtuką akivaizdžiai ma- 
čiau panašios emblemos kontūrą, neabejotinai sutampantį su 
tamsia, apskrita dėme fotografijoje. 

— Jos panašios, - pagaliau konstatavau. 

— Aha, - linktelėjo galva Litlmoras, - beveik identiškos. 
Vienintelė problema, pasak Rivjero, kad jos neturėtų būti pa- 
našios. Vaizdas nuotraukoje turėtų būti veidrodinis. To aš ne- 
suprantu. Žinote, kur radome kaklaraiščio segtuką? Aktonų 
kieme už namo. Šis segtukas įrodo, kad Banvelas buvo pas 
Aktonus ir lipo į medį galbūt norėdamas patekti į panelės Ak- 
ton kambarį pro langą. - Jis atsisėdo ant kėdės, nes jam per 
stipriai skaudėjo dešiniąją koją, kad galėtų ilgai išstovėti. - 
Daktarėli, ar jums vis dar atrodo, kad tai Banvelo darbas? 

— Taip. 

— Tuomet eime kartu pas merą, - paragino detektyvas. 

SMITAS ELIs DŽELIFAS, patogiai įsitaisęs pirmoje Cirko are- 
nos eilėje, didžiausiame pasaulyje teatre, įsikūrusiame užda- 
rose patalpose, tyliai verkė. Verkė ir daugelis teatro lankytojų. 
Jie stebėjo tokį jaudinantį reginį: šešiasdešimt keturios nar- 
dančios merginos iškilmingai viena po kitos žengė į septynio- 
likos pėdų gylio baseiną, užimantį dalį Cirko arenos scenos. 
(Vanduo baseine buvo tikras. Povandeninės oro talpyklos ir 
požeminiai koridoriai vedė į užkulisius.) Kas galėtų sulaiky- 
ti ašaras, kai gražios, orios, maudymosi kostiumus vilkinčios 
merginos dingsta raibuliuojančiame vandenyje ir jau niekada 
neišvys Žemės? Kodėl jos pasmerktos amžinai vaidinti mar- 
siečių karaliui jo cirke taip toli nuo namų? 

Dželifui netekties skausmą palengvino žinojimas, kad jis 
vėl greitai pamatys dvi iš tų merginų. Po pusvalandžio Dželi- 
fas su neslepiamu pasitenkinimu žingsniavo kartu su aukšta- 
kulniais avinčiomis nardytojomis, įsikibęs joms už parankių. 
Jie ėjo į Murėjaus romėnų soduose esantį valgomąjį su kolo- 
nomis Keturiasdešimt antrojoje gatvėje. Už Dželifo driekėsi 
moteriški ilgi rožiniai abiejų merginų šaliai. Priešais jį sto- 
vėjo masyvios, paauksuotos sodų gipso kolonos, siekiančios 
šimtą pėdų virš galvų esančias lubas, kuriose žibėjo elektrinės 
žvaigždės, o skliautu nenatūraliai greitai sukosi išgaubtas mė- 
nulis. Restorano centre žvilgėjo trijų aukštų Pompėjos laikų 
fontanas. Visas sienas puošė freskos, vaizduojančios išdykau- 
jančias nuogas mergaitiškas figūras. 

Dželifas svėrė tiek, kiek abi nardytojos kartu sudėjus. Jis 
manė, kad dėl šių pusamžio vyro apimčių jis buvo nepapras- 
tai patrauklus moteriškai lyčiai. Jis ypač mėgavosi savo mer- 
gaičių kompanija, nes šįvakar jam buvo labai svarbu padaryti 
gerą įspūdį. Dželifas vakarieniavo su triumviratu. Jie pirmą 
kartą pasikvietė jį vakarienės. Arčiausiai uždaro jų būrio jam 
teko būti per oficialius pietus jų klube. Bet dabar to klubo 

vertė buvo akivaizdžiai pakilusi dėl ryšių su naująja psicho- 
terapija. 

Dželifui nereikėjo pinigų. Jis troško šlovės, pagarbos, tvirto 
autoriteto, prestižo - viso to, ką jam galėjo suteikti triumvi- 
ratas. Pavyzdžiui, tik jie nusiuntė pas jį Hario Fo advokatus, 
suteikdami Dželifui progą pirmą kartą paragauti įžymybės 
duonos. Pati didingiausia jo gyvenimo diena buvo toji, kai sek- 
madienio laikraščių puslapiuose pasirodė pirmasis straipsnis 
apie jį antrašte „Vienas įžymiausių svetimšalių valstijose“. 

Be to, triumviratas skyrė stebėtinai didelį dėmesį jo leidyk- 
lai. Jie buvo labai pažangūs žmonės. Iš pradžių uždraudė jam 
priimti bet kokius straipsnius apie psichoanalizę. Vėliau jų 
požiūris pasikeitė. Maždaug prieš metus triumviratas davė 
nurodymą siųsti jiems visų, priimtų leisti ir susijusių su Froi- 
du straipsnių santraukas, vėliau jam pranešdami, kuriems pri- 
taria. Kaip tik triumviratas jam patarė išleisti Jungo knygą ir 
paragino jį imtis Brilo išverstos Froido knygos leidybos, nors 
atrodė, kad ją gali išleisti Morton Prince leidykla Bostone. Bū- 
tent jie pasamdė Dželifui redaktorių, kuris padėtų padailinti 
Brilo vertimą. 

Dželifas gudriai apgalvojo, kiek merginų atsivesti vakarie- 
nės. Jis buvo puikus merginų žinovas. Tokiais „klijais“ jis su- 
tvirtino daugybę socialinių ir profesinių ryšių. Dželifas žinojo 
visas geriausias džentelmenų susirinkimų vietas. Paklaustas 
visada rekomenduodavo laisvalaikio klubą Gramercy parke. 
Tačiau triumviratas niekada nelaikė Dželifo sau lygiu. Kai jį 
pakvietė pavakarieniauti romėnų soduose, Dželifas pajuto, 
kad atėjo toji maloningoji proga. Visi miesto vyrai žinojo, kad 
virš sodų yra prabangiai įrengti dvidešimt keturi viengungių 
apartamentai, kurių kiekviename buvo dvigulė lova, atskira 
vonia ir ledo kibirėlyje šąlantis šampano butelis. Iš pradžių 
Dželifas mąstė apie keturias merginas ir keturis kambarius, 
bet, viską apsvarsčius, jam pasirodė nepakankamai kolegiška. 
Taigi jis pasirūpino dviem apartamentais ir dviem mergino- 

mis: jis jautė, kad pasikeitimas paeiliui suteiks aštresnių po- 
jūčių. 

Dželifas tikrai padarė įspūdį, bet ne tokį, kokį ketino. Pasi- 
rodęs privačioje nišoje, kur triumviratas turėjo savo staliuką, 
bon vivant ir jo damos buvo sutiktos su nedviprasmišku froi- 
deur iš ten sėdinčių trijų džentelmenų. Nė vienas net neatsi- 
stojo. Dželifas, nieko neįtardamas, kad kažkas ne taip, drąsiai 
pasisveikino su šeimininkais, šūktelėjo metrdoteliui atnešti 
papildomų kėdžių ir pranešė, kad po vakarienės jų laukia du 
viengungių apartamentai. Grakščios rankos mostu daktaras 
Čarlzas Dana atšaukė prašymą atnešti papildomų kėdžių. Pa- 
galiau Dželifas susiprato ir šnipštelėjo merginoms geriau pa- 
laukti jo viršuje. 

Netrukus po to triumviratas išgavo iš Dželifo informaciją, 
kad Abrahamas Brilas be įspėjimo, neribotam laikui atidėjo 
Froido knygos išleidimą. „Gaila, - tarė Dana. - O kaip dėl 
daktaro Jungo paskaitų Fordhame*“ Dželifas pranešė, kad jo 
planai skaityti paskaitas Fordhame pildosi. Be to, New York Ti- 
mes susisiekė su juo, norėdami susitarti dėl interviu su Jungu. 

Dana pasisuko į apkūnų vyruką su žandenomis. 

— Starai, ar iš tavęs Times irgi ėmė interviu? 

Įvarvinęs į burną austrę Staras pasakė, kad jis, po šimts, 
tikrai davė interviu ir kad, po šimts, kalbėjo tiesiai šviesiai. 
Tada pokalbis pasisuko apie Harį Fo. Dželifui buvo aiškiai 
duota suprasti daugiau su juo neeksperimentuoti. 

Po vakarienės Dželifas baiminosi, kad jo reikalas ir vėl neiš- 
degė. Dana ir Saksas išeidami net nepaspaudė jam rankos. Bet 
jo prigesusi nuotaika vėl įsiliepsnojo, kai Staras padelsęs, kol 
kiti du išeis, paklausė, ar jis teisingai išgirdo Dželifą sakant, 
kad jis užsakė du kambarius viršuje. Dželifas patvirtino. Pora 
apkūnių džentelmenų susižvalgė, abu įsivaizduodami mote- 
rišku šaliu apsisiautusią artistę, pusiausėda gulinčią prie šalto, 
uždaryto šampano butelio. Staras rimtai pasakė, kad nevalia 
vėjais paleisti dalykų, už kuriuos sumokėta. 

— DETEKTYVE, JŪS IŠSIKRAUSTĖTE IŠ PROTO? - paklausė 
meras Maklelanas už uždarų savo kabineto durų ketvirtadie- 
nį vakare. 

Litlmoras paprašė vyrų komandos, norėdamas nusileisti į 
Manhatano tilto kesoną ištirti neveikiančio lango. Sėdėjome 
priešais mero stalą. Maklelanas dabar stovėjo. 

— Pone Litlmorai, - tarė Maklelanas nieko gera nežadančiu 
balsu (akivaizdu, kad jis paveldėjo karingą tėvo balso toną). - 
Pažadėjau šiam miestui metro, ir jį daviau. Pažadėjau mies- 
tui Times Sguare, ir ją įrengiau. Pažadėjau Manhatano tiltą, 
ir Dievas mato - jį pastatysiu, jei tai ir bus paskutinis mano 
darbas užimant šias pareigas. Jokios aplinkybės nesutrukdys 
tilto statybos nė vienai prakeiktai minutei. Ir jokiomis aplin- 
kybėmis nebus kliudoma Džordžui Banvelui. Girdite? 

— Taip, sere, - tarė Litlmoras. 

- Elizabeta Riverford nužudyta prieš keturias dienas. Kol 
kas galiu pasakyti tik tiek, kad per šį laiką tesugebėjote praga- 
nyti jos negyvą kūną. 

— Tiesą sakant, radau kūną, jūsų kilnybe, - nuolankiai pa- 
tikslino Litlmoras. 

— Ak taip, panelės Sigel, - tarė Maklelanas, - kuri dabar ke- 
lia man daugiau rūpesčių net už panelę Riverford. Ar skaitė- 
te popietinius laikraščius? Juose viskas. Kur žiūri šio miesto 
meras, kad mergina iš geros šeimos randama kino lagamine? 
Tarsi aš asmeniškai būčiau atsakingas! Detektyve, pamirškite 
Džordžą Banvelą. Suraskite man Viljamą Leoną. 

- Jūsų kilnybe, pone, su visa turima pagarba, - papriešta- 
ravo Litlmoras. - Manau, kad Riverford ir Sigel bylos susiju- 
sios. Be to, esu įsitikinęs, kad į jas abi yra įsipainiojęs ponas 
Banvelas. 

Maklelanas sukryžiavo rankas. 

— Manote, kad panelę Sigel nužudė ne Leonas? 

— Pone, gali būti, kad ne. 

Meras giliai įkvėpė. 

— Pone Litlmorai, jūsų ponas Čongas - vyras, kurį pats su- 
ėmėte - prieš valandą prisipažino. Jo pusbrolis Leonas nužu- 
dė panelę Sigel prieš mėnesį apimtas pavydaus įniršio, kai pa- 
matė ją su kitu kinu. Nuvykusi į to kito vyro namus, policija 
rado daugiau panelės Sigel rašytų laiškų. Leonas ją pasmaugė. 
Čongas viską matė. Jis net padėjo jam įdėti lavoną į Leono 
lagaminą. Aišku? Ar dabar patenkintas? 

— Nesu tikras, sere, - tarė Litlmoras. 

— Na, velniai rautų, jau geriau įsitikinkite. Noriu atsakymų. 
Kur Leonas? Ar panelę Akton praėjusią naktį užpuolė, tiesa? 
Ar ją iš viso užpuolė? Ar aš turiu dirbti visų darbus? Taigi 
pasakysiu jums dar vieną dalyką, detektyve, - nuleido balsą 
Maklelanas. - Jei jūs ar kas nors kitas įsiverš į mano kabinetą 
viauksėdamas, kad panelę Riverford nužudė vyras, kuris, esu 
tuo tikras, negalėjo jos nužudyti, aš visus jus atleisiu. Ar aiš- 
kiai kalbu? 

— Taip, pone, jūsų kilnybe, sere, - nuskambėjo detektyvo 
atsakymas. 

Mums buvo maloningai leista eiti. Išėjus į koridorių pa- 
sakiau: 

— Meras tikrai ne mūsų pusėje. 

— Aš nepraganiau panelės Riverford kūno, - su jam nebū- 
dingu apmaudu tarė Litlmoras. - Kas jus visus apsėdo? Tu- 
riu kaklaraiščio segtuką, molžemio, neišaiškintą to vyro, kuris 
atitinka koronerio aprašymą, mirtį statybų aikštelėje. Ban- 
velas išsigąsta pamatęs panelę Akton. Šioji patvirtina, kad jis 
užpuolė ją, o mes net negalime nusileisti žemyn patikrinti, 
kas užkimšo to žmogystos povandeninį atliekų nutekamąjį 
vamzdį? 

Priminiau akivaizdžią tiesą, kad Elizabetos Riverford nužu- 
dymo naktį Banvelas buvo išvykęs iš miesto, todėl objektyviai 
negalėjo įvykdyti šio nusikaltimo. 

— Taip, bet galbūt jis turi bendrininką, kuris atliko šį juodą 
darbą? - neatlyžo Litlmoras. - Ar žinote ką nors apie kesoni- 
nę ligą, daktarėli? 

— Taip. O ką? 

— Nes žinau, ką reikia daryti, - tarė Litlmoras, kuris dabar 
dar stipriau šlubčiojo, - bet pats neįstengsiu. Ar padėsite man? 

Išklausęs detektyvo pasiūlymą, iš pradžių pamaniau, kad 
tai pats beprotiškiausias planas, kokį esu kada girdėjęs. Tačiau 
gerai pagalvojus ėmė atrodyti kitaip. 

NoRA AKTON STOVĖJO ant savo namo stogo. Švelnus vėje- 
lis plaikstė smulkias plaukų sruogeles apie jos kaktą. Prieš jos 
akis plytėjo visas Gramercy parkas ir suolelis, ant kurio prieš 
porą valandų ji sėdėjo su daktaru Jangeriu. Mergina abejojo, 
ar dar kada vėl su juo ten sėdės. 

Buvimas namuose nepakeliamai slėgė. Tėvas sėdėjo užsi- 
daręs darbo kambaryje. Nora nutuokė, ką jis ten veikė. Jis ne- 
dirbo, nes neturėjo darbo. Prieš daugelį metų ji aptiko slapta- 
vietę su tėvo knygomis - nešvankiomis knygomis. Lauke du 
patruliai vėl saugojo priekines ir užpakalines duris. Šįryt jie 
buvo išvykę. Neseniai grįžo. 

Nora mąstė, ar mirtų nušokusi nuo stogo. Jai taip neatro- 
dė. Mergina grįžo į namą ir nulipo laiptais žemyn į virtuvę. Ji 
pasirausė giliame apatiniame stalčiuje ir rado vieną iš ponios 
Bigs didelių peilių mėsai pjaustyti. Atsinešė jį į viršų ir pasi- 
dėjo po pagalve. 

Kas jai beliko daryti? Ji negalėjo niekam atskleisti tiesos, bet 
negalėjo ir ilgiau tylėti. Niekas ja nepatikėtų. Nė vienas ja ir 
nepatikėjo. 

Nora neketino virtuviniu peiliu kažką pasidaryti. Ji netroško 
mirties. Tačiau ji bent galės pamėginti apsiginti, jei vėl jis ateis. 


DVIDEŠIMT PIRMAS SKYRIUS 


vICN 


KoL LITLMORAS RAKINO visrakčiu spyną, stoviniavau už 
jo. Tikriausiai buvo kokia antra valanda nakties. Turėjau bud- 
riai dairytis aplinkui, bet tamsoje nieko negalėjau įžiūrėti. Be 
to, nieko negirdėjau, nes visus kitus garsus nustelbė variklių 
ūžesys. Taigi man beliko vėpsoti į žvaigždėmis nusagstytą 
dangaus skliautą. 

Spyną pavyko atrakinti greičiau nei per minutę. Lifto kabi- 
na buvo neįtikėtinai didelė. Litlmoras stipriai patraukė duris, 
ir mes užsidarėme blausiai apšviestoje kabinoje. Dvi dujinės 
liepsnelės skleidė užtektinai šviesos, kad Litlmoras galėtų at- 
rakinti valdymo svirtį. Liftas trūktelėjęs pajudėjo kartu su 
mumis žemyn į kesoną. 

— Ar tikrai gerai jaučiatės? - paklausė manęs Litlmoras. 
Viena iš dviejų mėlynų liepsnelių atsispindėjo jo akyse, o kita 
turbūt manosiose. Daugiau nieko nesimatė. Virš mūsų vie- 
nodai tvinkčiojo gaudžiantys varikliai, tarsi mes leistumės 
žemyn didžiule aortos kraujo srove. - Dar nevėlu. Mes dar 
galime grįžti. 

— Jūs teisus, - tariau. - Grįžkim. 

Liftas trūktelėjęs sustojo. 

- Jūs rimtai? - paklausė Litlmoras. 

— Ne, tik pajuokavau. Nagi, leiskimės žemyn. 

— Ačiū, - tarė jis. 

Litlmoras man kažką priminė, bet iš pradžių niekaip ne- 
prisiminiau ką. Galiausiai mano atmintis nušvito: tėvai vai- 
kystėje kiekvieną vasarą veždavo mus į kaimą - ne į tetos 
Mamės „vasarnamį“ Njuporte, bet į tikrą nuosavą užmiesčio 
namą netoli Springfildo, be įrengto vandentiekio. Man patiko 
tas mažas namelis. Taigi ten turėjau geriausią draugą, Tomį 
Nolaną, kuris nuolatos gyveno kaimyninėje sodyboje. Mes su 
Tomiu nužygiuodavome mylių mylias palei medines tvoras, 
skiriančias mūsų ūkius vieną nuo kito. Jau seniai buvau be- 
prisiminęs Tomį. 

— Kaip, jūsų nuomone, reaguos apie visa tai sužinojęs me- 
ras? - paklausiau. 

— Išmes mane iš darbo, - ramiai atsakė Litlmoras. - Jaučia- 
te spaudimą ausyse? Užspauskite nosį ir pūskite. Taip išsivalo 
takai. Mane tėtis išmokė. 

Žinojau ir kitą gudrybę. Tarp daugybės beverčių įgūdžių 
turėjau sugebėjimą valingai valdyti vidinės ausies raumenis, 
kurie atveria Eustachijaus vamzdžius. Liftas leidosi skaus- 
mingai lėtai. Atrodė, kad vos judame. 

— Kiek truksime nusileisti? - paklausiau. 

— Vyrukas sakė, kad penkias minutes, - tarė detekty- 
vas. - Tėtis galėdavo po vandeniu išsilaikyti ilgiau nei dvi 
minutes. 

— Atrodo, kad gerai sutarėte. 

— Su tėčiu? Vis dar sutariame. Tai pats geriausias žmogus. 

— O kaip jūsų motina? 

— Geriausia moteris, - nusišypsojo Litlmoras. - Dėl jos pa- 
daryčiau viską. Žmogau, galvojau, jei tik rasčiau tokią mergi- 
ną kaip mama, akimirksniu ją vesčiau. 

— Juokinga, kad taip manėte. 

- Taip maniau iki tol, kol sutikau Betę, - prisipažino Litl- 
moras. - Ji buvo panelės Riverford kambarinė. Pirmą kartą 
ją pamačiau, - ką, gal prieš tris dienas? - o jau einu dėl jos 
iš proto. Įsimylėjęs iki ausų. Ji visai nepanaši į mano mamą. 

Italė. Nepaprastai karšto temperamento. Vakar vakare ji man 
skėlė tokį antausį, kad iki šiol vis dar maudžia. 

- Ji jums trenkė? 

- Taip. Pamanė, kad su ja žaidžiu, - paaiškino detektyvas. — 
Trys dienos, o jau negaliu pakvailioti. Įsivaizduojate? 

— Galbūt. Vakar panelė Akton man smogė garuojančiu ar- 
batinuku. 

- Oi! - užjaučiamai pakraipė galvą Litlmoras. - Pastebėjau 
tą lėkštutę ant grindų. 

Kabinoje pasigirdo pratisas švilpimas, reiškiantis, kad liftas 
viduje keičia orą. Paviršiuje esantis variklių gaudimas dabar 
jau buvo nutolęs ir virtęs prislopintu tvinkčiojimu, kurį dau- 
giau jautei, nei girdėjai. 

— Teko gydyti tokią pacientę, - pasakiau. - Ji man prasita- 
rė... prasitarė... kad nori pasimylėti su savo tėvu. 

— Ką? 

— Girdėjote, - nekartojau. 

- Šlykštu. 

— Ar ne“ 

— Tai pats šlykščiausias dalykas, kokį esu girdėjęs, - nusi- 
purtė detektyvas. 

— Na, aš... 

— Iš tokios gero nelauk. 

— Sutinku, - ištariau daug garsiau, nei ketinau, nes lifto ka- 
binoje nuskambėjo garsus aidas. - Atsiprašau. 

— Nieko tokio, pats kaltas, - atsakė Litlmoras, nors kaltas 
nebuvo. 

Neįsivaizduoju tėvo taip reaguojant. Jis niekada neparody- 
davo savo jausmų. Mano tėvas gyveno vadovaudamasis pa- 
prastu principu: niekada savo noru neparodyk skausmo. Tik- 
riausiai ilgą laiką jis jautė tik skausmą, nes jei būtų jautęs dar 
ką nors, samprotavau, jis būtų galėjęs išreikšti tai nenusiženg- 
damas savo principui. Viską supratau tik vėliau. Visi jausmai 
vienaip ar kitaip kelia skausmą. Pats didžiausias džiaugsmas 

gelia širdį, o meilė... meilė yra sielos krizė. Todėl laikydamasis 
principų tėvas negalėjo parodyti jokio jausmo. Jis ne tik ne- 
galėjo parodyti, ką jaučia, bet ir negalėjo parodyti, kad iš viso 
jaučia. 

Mano mama neapkentė jo uždaro būdo. Ji sakė, kad būtent 
tas būdas jį galų gale ir pražudė. Bet keista, tuo jo uždarumu 
labiausiai Žavėjausi. Aną naktį, kai tėvas atėmė sau gyvybę, 
jo elgesys vakarienės metu niekuo nesiskyrė nuo įprastinio. 
Aš irgi kiekvieną savo gyvenimo dieną apsimetinėju, iš dalies 
laikydamasis tėvo principo, nors nė pusės taip gerai nevai- 
dinu, kaip tai darė jis. Labai seniai apsisprendžiau: kalbėsiu 
apie savo jausmus, bet niekada jokiu būdu nedemonstruosiu 
emocijų. Štai ką turėjau omeny sakydamas iš dalies. Tiesą sa- 
kant, tikiu tik tais jausmais, kurie išreikšti žodžiais. Visi kiti 
išraiškos būdai yra vaidyba, spektaklis. Jie visi netikri. 

Hamletas teigia kažką panašaus. Faktiškai tai pirmas da- 
lykas, kurį jis pasako dramoje. Motina paklausė jo, kodėl jis 
vis dar atrodo nusiminęs dėl tėvo mirties. Atrodo? - atsako 
jis. - Ne, yra. To, kas atrodo, nereikia man. Tada jis griežtai pa- 
smerkia visas išorines sielvarto išraiškos priemones: niaurus 
apsiaustas ir iškilmingai juodas rūbas; vandeningoji akių srovė. 
Pasak jo, šie ženklai - tai būtent tik atrodo, ir kiekvienas galėtų 
suvaidinti panašiai... 

— Dieve mano! - tariau tamsoje. - Dieve mano, supratau! 

- Aš irgi! - taip pat susijaudinęs šūktelėjo Litlmoras. - Ži- 
nau, kaip jis nužudė Elizabetą Riverford, nors ir buvo išvykęs 
iš miesto. Turiu omeny Banvelą. Ji buvo su juo. Niekas kitas 
nežinojo. Meras nežinojo. Banvelas nužudo ją ten, kur jie iš- 
vykę. Aišku? Tada atitempia jos kūną į josios butą, suriša ją 
ir viską sutvarko taip, kad atrodytų, jog žmogžudystė įvyko 
ten. Negaliu patikėti, kad nesusivokiau anksčiau. Ar apie tai 
galvojote? 

— Ne. 

— Ne? Ai!.. Tai apie ką, daktarėli, galvojote? 

— Nesvarbu, - atsidusau. - Tiesiog supratau tai, dėl ko taip 
seniai sukau galvą. 

— Ką? 

Nežinia kodėl nusprendžiau pabandyti jam paaiškinti. 

— Ar esate girdėjęs apie būti ar nebūti? 

— Štai kur klausimas? 

— Taip. 

- Šekspyras. Visi tai žino. - Savo išprusimu džiaugėsi Litl- 
moras. - Ką tai reiškia? Visada norėjau sužinoti. 

— Tai aš ką tik suvokiau. 

- Gyvenimas ar mirtis, taip? Jis ketina nusižudyti ar dar 
kokį galą? 

— Taip visada buvo manoma, - atsakiau. - Bet šie žodžiai 
reiškia ne tai... visai ne tai. 

Susivokiau per vieną akimirką. Tas supratimas švystelėjo kaip 
saulė, prasiveržusi pro audros debesis. Tačiau kaip tik tuo metu 
liftas stipriai krestelėdamas sustojo apačioje. Mums reikėjo už- 
sukti oro kaištį. Litlmoras atsiklaupė pasukti spaudimo čiau- 
pų, kurie buvo arti grindų. Pro juos plūdo galingos oro srovės. 
Kvapas buvo savotiškas: sausas ir kartu atsiduodantis pelėsiais. 
Oro spaudimas tapo nepakeliamas. Pradėjo tvinkčioti galva. 
Atrodė, kad smegenys spaudžia akis. Matyt, detektyvą vargino 
tokie patys simptomai. Jis smarkiai pūtė orą pro šnerves, ku- 
rias tuo pat metu laikė užspaudęs. Bijojau, kad šitokiu būdu jis 
susprogdins ausies būgnelį. Bet galų gale mums abiem pavyko 
prisitaikyti prie spaudimo. Mes atvėrėme duris į kesoną. 


„AD 


NoRA AKTON ATSIKĖLĖ iš lovos tą rytą antrą valandą tris- 
dešimt minučių. Ji negalėjo užmigti, nors niekas jai netrukdė. 
Per langą ji matė, kaip ant šaligatvio patruliuoja policininkas. 
Šiąnakt jie budėjo trise: vienas priekyje, kitas už namo, o tre- 
čias, atėjęs jau sutemus, ant stogo. 

Žvakių šviesoje Nora ant balto laiškinio popieriaus lapo 
dailia rašysena brūkštelėjo trumpą laiškelį. Įdėjo jį į mažą 
voką, ant kurio parašė adresą, užklijavo ir užantspaudavo. 
Tada nusėlino laiptais žemyn ir išmetė tą voką pro laukujų 
durų plyšį, skirtą paštui. Iš ten jis įkrito į dėžutę lauke. Paš- 
tas buvo pristatomas dukart per dieną. Laiškanešys paims jos 
laišką apie septintą valandą ryto. Jis bus pristatytas adresatui 
dar iki pietų. 


„AD 


NENUTUOKIAU, KOKS JIS milžiniškas. Ant visų kesono sie- 
nų mirksėjo mėlynos dujų liepsnelės, mesdamos raibuliuo- 
jančius šviesos voratinklius, šešėlius ant gegnių viršuje ir mo- 
liu išplūktos žemės apačioje. Iš lifto nusileidome stačiu trapu 
žemyn. Litlmorui buvo sunku judėti, jo veidas kaskart per- 
sikreipdavo, kai jis perkeldavo svorį ant dešinės kojos. Mes 
atsidūrėme sankirtoje daugybės medinėmis lentomis išklotų 
takų, vedančių į visas puses. Tolumoje matyti kameros, į ku- 
rias buvo suskirstytas kesonas. 

— Daktarėli, kiek mes turime laiko? - paklausė Litlmoras. 

— Dvidešimt minučių, - atsakiau. - Po to kylant į viršų 
mums reikės stabtelėti sumažinti slėgį. 

— Gerai, mums reikia penktojo lango. Jie turėtų būti pažy- 
mėti numeriais. Išsiskirkim. 

Detektyvas smarkiai nušlubčiojo viena kryptimi, o aš pa- 
sukau kita. Iš pradžių tvyrojo mirtina, nyki ir dusli tyla, ku- 
rią sudrumsdavo tik krintančių vandens lašų aidas ir nelygiai 
tolstantys Litlmoro žingsniai. Tada pajutau gilų, žemą gaudesį 
lyg milžiniškos pabaisos urzgimą. Manau, kad jį skleidė pati 
upė: vandens gelmių garsas. 

Kesonas buvo keistai ištuštėjęs. Tikėjausi išvysti mašinų, 
grąžtų - darbo ir kasimo ženklų. Tačiau pastebėjau tik nu- 
mestą laužtuvą ir sulūžusį kastuvą, kurie apleisti gulėjo tarp 

išmėtytų didelių akmenų ir tamsaus vandens balų. Įėjau į di- 
delę kamerą, bet ji tikriausiai buvo vidinė, nes nemačiau jokių 
nuolaužoms skirtų nuleidžiamųjų vamzdžių, kuriuos Litlmo- 
ras vadino langais. Žengus vieną žingsnį, po mano batu įlūžo 
lenta. Vos trakštelėjus pasigirdo skubus mažo gyvūno kojyčių 
tipenimas. Ar gali čia, apačioje, šimtas pėdų po žeme, gyventi 
pelės? 

Tipenimas nutilo taip netikėtai, kad ėmiau abejoti, ar jis 
buvo tikras. O gal man tik pasigirdo? Perėjau į kitą kamerą, 
tokią pat tuščią kaip ir pirmoji. Mano takas pasibaigė. Dabar 
turėjau žengti per vandens ir purvo balas. Kiekvieną mano 
tekštelėjimą lydėjo aidas. Kitoje kameroje, išilgai tolimiausios 
sienos, porą pėdų nuo žemės buvo trys didelės geležinės lėkš- 
tės. Radau ir langus. Šalia ir tarp jų kabėjo daugybė grandinių, 
kažkokių traukiamų virvių. Ant pirmosios buvo išraižytas 
skaičius septyni, ant kitos - šeši. Kai pasilenkiau pasižiūrėti į 
paskutiniąją, mano petį sugriebė ranka. 

— Daktarėli, radome! - sušuko detektyvas. 

— Viešpatie, Litlmorai! - net krūptelėjau. 

Jis atstūmė penktosios lėkštės velkę ir trūktelėjo jos ran- 
keną. Lėkštė pakilo kaip užuolaida, išnykdama medinėje sie- 
noje viršuje. Viduje buvo karsto dydžio, dviejų pėdų aukščio 
ir šešių pėdų pločio erdvė, šarvuota iš visų pusių, užteršta 
akmenimis, popiergaliais ir nuolaužomis. Toliausioji kame- 
ros siena aiškiai buvo išorinis liukas, pro kurį šiukšlės išpi- 
lamos į upę: viena iš traukiamų grandinių, be abejonės, jį 
atidarytų. 

- Ir neturi būti, - atsakė Litlmoras. Sukandęs dantis jis la- 
bai sunkiai atsisėdo, ketindamas nusiauti batus. 

— Gerai, kai tik būsiu viduje, uždarysite langą ir paleisite 
vandenį. Duosite man vieną minutę, daktarėli, tiksliai vieną 
minutę, tada... 

— Palaukite... juk jūs nelįsite į vandenį? 

— Aišku, lįsiu, - tarė jis, atsiraitodamas kelnių klešnes. - Jos 
kūnas yra iškart už išorinio liuko. Jis turi būti. Ištrauksiu ją 
atgal. Tada jūs mane išleisite ir mes laimingi grįšime namo. 

— Su tokia koja? 

— Aš jaučiuosi gerai. 

— Jūs vos paeinate, - paprieštaravau. Jau pats plaukimas 
jam bus skausmingas, jeigu atsižvelgsime į jo kojos būklę 
(būgštavau, kad jam skilęs kaulas). Taigi negalėjo būti nė kal- 
bos apie grūmimąsi su nuolaužomis ar lavonu po vandeniu, 
šimtas pėdų po žeme. Stipri srovė jį kaip mat nuneštų. 

— Kitos išeities nėra, - tarė Litlmoras. 

— Ne, yra, - tariau. - Lisiu aš. 

— Nė užkąjums to neleisiu, - užkirto detektyvas. Jis atsitū- 
pė, pasiryžęs įsisprausti į kamerą, bet negalėjo sulenkti kairės 
kojos. Paskui apsisuko ir bergždžiai pabandė įlįsti į kamerą 
atbulomis. Galiausiai jis bejėgiškai pažvelgė į mane. 

— Ak, baikite juokus! - subariau. - Vis tiek jūs geriau žino- 
te, kaip ši kamera veikia. 

Taigi savo nuostabai, po minutės įsispraudęs į langą žmo- 
gus buvau aš, nusirengęs iki pusės, nusiavęs batus ir kojines. 
Labai atidžiai apsidairiau kameroje žinodamas, kad bet kurią 
akimirką pasinersiu į šaltą vandenį. Iš lubų kyšojo geležinė 
rankena. Į ją tvirtai įsikibau. Iš sienų matėsi išlindę guminiai 
vamzdžiai. Pasakiau sau, kad vandenyje būsiu labai trumpai. 
Po šešiasdešimties sekundžių Litlmoras vėl atidarys langą iš 
vidaus. Tikrai abejojau, kad surasiu ir įvilksiu į vidų lavoną. 
Litlmoro teorija dabar atrodė visiškai neįtikima. Lango lėkš- 
tės buvo pernelyg sunkios ir stiprios. Neįsivaizdavau, kaip 
merginos kūnas galėtų sutrukdyti funkcionuoti tam langui. 

Litlmoras paskutinį kartą perspėjo pasiruošti. Už manęs 
garsiai skambtelėdamas nukrito vidinis liukas. Tokioje akli- 
noje tamsoje visiškai nesiorientavau. Nepagalvojau, kad teks 
veikti tamsoje. Upės gaudesys iš išorės dabar buvo daug gar- 
sesnis ir aidėjo mano celėje. Išgirdau stuktelėjimą į sieną - Litl- 

moro signalą, kad jis tuoj atidarys (ar bando atidaryti) išorinį 
liuką. 

Tą akimirką mane apėmė baisi nuojauta: iš pradžių rei- 
kėjo langą patikrinti. Mes žinojome, kad jis neveikia. O jei 
Litlmorui nepavyks dar kartą atidaryti lango po to, kai būsiu 
išmestas į vandenį? Trenkiau kumščiu į sieną, kad Litlmoras 
sustotų. Bet jis arba negirdėjo, arba priėmė mano signalą kaip 
pritariamą atsakymą. Staiga pasigirdo grandinių žvangėjimas, 
ir mane netikėtai užliejo neapsakomai šaltas vanduo. Visa ka- 
mera apsivertė. Mane kaip šapelį išplovė į upės gelmes. 


„AD 


PRIE METALINĖS GRAMERCY PARKĄ supančios tvoros 
šešėlyje stovėjo aukštas, tamsiaplaukis vyras. Išmušė trečia 
valanda ryto. Parkas buvo tuščias, kur ne kur apšviestas pa- 
vienėmis dujinėmis lempomis. Daugelis jį supančių namų 
skendėjo tamsoje, nors viename jų - laisvalaikio klubo pasta- 
te - degė šviesos ir skambėjo muzika. Kalvarijos bažnyčia su 
aukštai iškilusia varpine buvo tamsi ir tyli. 

Tamsiaplaukis vyras stebėjo priešais Aktonų namą bu- 
dintį policijos pareigūną. Karlas Jungas matė, kaip mažame 
gatvės žibinto šviesos apskritime šis pareigūnas kalbasi su 
kitu policininku, kuris po kelių minučių nuėjo alėja, matyt, 
vedančia į kiemą už namo. Jungas apsvarstė savo galimybes. 
Po poros minučių jis apsisuko ir susierzinęs sugrįžo į Man- 
hatano viešbutį. 


„AD 


LITLMORĄ STAIGA SUKAUSTĖ siaubinga mintis. Juk darbi- 
ninkai minėjo, kad penktasis langas neveikia. Jam prieš akis 
iškilo vaizdas, kaip po vandeniu Jangeris su išsprogusiomis 
akimis beviltiškai beldžia į kesono korpusą, o jis, Litlmoras, 

stovi viduje ir bejėgiškai trūkčioja grandines. Ką jis sau galvo- 
jo išleisdamas jį vietoj savęs? 

Praėjus lygiai vienai minutei Litlmoras greitai vieną po 
kitos patraukė grandines, atversdamas kamerą ir uždary- 
damas išorinį liuką. Mechanizmas dirbo idealiai. Jis atkėlė 
vidinį liuką. Iš kameros siūbtelėjo vanduo. To jis tikėjosi. 
Tačiau jis nesitikėjo, kad kameros viduje nieko neras, bū- 
tent - nieko. 

— O ne! - susiėmė už galvos Litlmoras. - O ne! 

Jis užtrenkė langą, atidarė išorinį liuką, suskaičiavo dešimt 
sekundžių ir pakartojo procesą iš naujo. Litlmoras atidarė 
langą. Priplūdo dar daugiau vandens, bet Jangerio nebuvo. 
Paklaikęs Litlmoras paskubomis padarė tai dar kartą, bet da- 
bar šiek tiek kitaip. Jis meldėsi iš visos širdies ir jėgų, kad lan- 
go viduje atsirastų daktaras. 

— Dieve, meldžiu, - nuolankai prašė jis. - Tegu jis būna čia. 
Pamiršk visa. Tik tegu jis atsiranda. 

Litlmoras trečią kartą pakėlė metalinę penktojo lango lėkš- 
tę, sušlapdamas batus ir kelnių galus. Dabar kamera buvo ge- 
rai išplauta. Keturios metalinės sienos žvilgėjo, bet tebebuvo 
tuščia. 

Detektyvas dirstelėjo į laikrodį: praėjo dvi minutės ir pen- 
kiolika sekundžių. Jo tėvo rekordas buvo kaip tik toks - dvi 
minutės ir penkiolika sekundžių. Bet jis be jokių pastangų 
plūduriavo šiltame ir ramiame tvenkinyje. Daktaras Jangeris 
tikrai taip ilgai neišgyventų. Litlmoras tai žinojo, bet negalėjo 
su tuo susitaikyti. Apkvaišęs jis mechaniškai atlikinėjo tuos 
pačius judesius ketvirtą ir penktą kartą, ir visus kartus rezul- 
tatas buvo tas pats. Vanduo apsėmė jo kelius, o jis pats spok- 
sojo į tuščią, metalinę kamerą. Detektyvas nekreipė dėmesio į 
kojos skausmą, tiksliau, tą skausmą jautė. Bet jis nepajudėjo iš 
vietos net ir tada, kai milijoną tonų sveriantis kesono karka- 
sas gavo galingą smūgį. Po smūgio išgirdo brūžavimą - ilgai 
trunkantį metalo brūžavimą - tiesiai virš savo galvos. Atrodė, 

lyg kesono stogą kliudė praplaukiančio povandeninio laivo 
dugnas. Litlmoras stovėjo prie lango kaip įbestas. 

Tačiau nutilus šiam garsui jis išgirdo kitą, labai silpną gar- 
są - barbenimą. Litlmoras apsidairė aplink. Jis negalėjo nu- 
statyti, iš kur sklido tas garsas. Detektyvas sulaikęs kvapą, 
keturpėsčias nuropojo į kairę, nedrįsdamas ko nors tikėtis. 
Barbenimas sklido iš už metalinės šeštojo lango lėkštės. Klū- 
pėdamas ant kelių Litlmoras atrakino lėkštę ir atstūmė ją. Šį- 
kart vanduo siūbtelėjo tiesiai klūpančiam detektyvui į veidą. 
Iš lango išvirto didžiulis juodas lagaminas, kuris parvertė jį 
ant nugaros. Po to pasirodė Strathamo Jangerio galva su gu- 
mine žarna burnoje. 

Vanduo nenustojo tekėti į vidų. Jis sruvo pro langą tarsi 
iš perpildytos vonios. Litlmoras, gulėdamas su lagaminu ant 
pilvo, nebyliai pakėlė akis į gydytoją. Jangeris išspjovė žarną. 

— O-o-ro ža-a-arnos, - išmikčiojo gydytojas, sunkiai ga- 
lėdamas kalbėti. Jis buvo taip sušalęs, kad nevalingai kaleno 
dantimis, o jo lūpos virpėjo, - |-languose. 

— Bet kodėl jūs negrįžote pro penktąjį langą? 

— N-n-negalėjau, - kaleno dantimis Jangeris. - Išorinis liu- 
kas pakankamai n-n-neatsidarė, o š-š-šeštas buvo praviras. 

Nustūmęs nuo savęs lagaminą Litlmoras džiaugsmingai 
sušuko: 

— Jūs suradote jį, daktarėli! Jūs suradote! Tik pažvelkite! - 
Detektyvas valė purvą nuo lagamino. - Lygiai tokį patį rado- 
me Leono kambaryje! 

— Atidarykite, - tarė Jangeris, vis dar iškišęs galvą pro šeš- 
tąjį langą. 

Litlmoras jau ketino atsakyti, kad lagamino skląsčiai užra- 
kinti spyna, kai kitas galingas trenksmas sudrebino kesoną. 
Po jo vėl sekė garsus metalo brūžavimas viršuje. 

— Kas tai? - paklausė Jangeris. 

— Nežinau, - gūžtelėjo pečiais Litlmoras. - Bet tai jau antrą 
kartą. Paskubėkite, eime. 

— Mažytė problemėlė, - tarė Jangeris, vis dar iškišęs galvą 
pro langą, iš kurio sunkėsi vanduo. - Įstrigo pėda. 

Išorinis šeštojo lango liukas užsitrenkė kaip lokių spąstai, 
prispausdami Jangerio kulkšnį. Štai kodėl vanduo tekėjo į 
vidų pro lango apačią: išorinis liukas liko praviras, o Jangerio 
pėda kyšojo upės pusėje. Savo laisvąja koja Jangeris spyrėsi į 
išorinį liuką kiek galėdamas, bet jis buvo nepajudinamas. 

— Viskas bus gerai, - tarė Litlmoras, šlubčiodamas prie 
traukiamų grandinių ant sienos. - Aš jį atidarysiu. Luktelė- 
kite sekundėlę. 

— Atsargiai! - perspėjo Jangeris. - Bus daug vandens. 

— Vėl jį uždarysiu tą pačią akimirką, kai tik ištrauksite 
savo koją. Pasiruošęs? Pradedu. Oi, oi, oi! - Litlmoras vel- 
tui trūkčiojo grandinę. Liukas nejudėjo. - Galbūt negalima 
atidaryti išorinio liuko, prieš tai neuždarius vidinio. Kiškite 
galvą atgal. 

Jangeris nenoromis pakluso. Jis įtraukė galvą atgal į šeštą- 
jį langą ir apžiojo kvėpavimo vamzdelį, pasiruošdamas dar 
vienam potvyniui. Bet dabar Litlmorui nepavyko uždaryti 
vidinio liuko. Jis iš visų jėgų trūktelėjo rankeną, bet lėkštė 
nenusileido. „Galbūt, - samprotavo Jangeris, - vidinis liukas 
neveikia, kai išorinis vis dar atidarytas.“ 

— Bet jie abu atidaryti, - pasikasė pakaušį Litlmoras. 

— Taigi abu neveikia. 

— Puiku, - susiraukė detektyvas. Litlmoras pabandė iš- 
traukti Jangerio kulkšnį, iš pradžių traukdamas tiesiai, o pas- 
kui sukinėdamas. Tai nedavė jokių rezultatų, išskyrus keletą 
stiprių skausmo priepuolių. 

— Litlmorai! 

— Ką? 

— Kodėl gęsta šviesos? 

Daugybė mėlynų dujų liepsnelių priešais kamerą susilpnė- 
jo nuo deglo stiprumo iki vos žybsinčių degtukų švieselių. 
Galiausiai jos visiškai užgeso. 

— Kažkas užsuka dujas, - tarė pro langą išslysdamas detek- 
tyvas. 

Dar kartą virš galvų pasigirdo siaubingas metalo džerškėji- 
mas. Šį kartą jis pasibaigė skambtelėjimu, po kurio ėjo visiškai 
naujas vaizdas ir garsas. Litlmoras ir Jangeris sutartinai pakė- 
lė akis į blausiai apšviestas gegnes. Jie išgirdo kažką panašaus 
į kurtinantį metro traukinio artėjimą. Tuomet jie pamatė: pro 
lubas pasipylė grakščiai krintanti gal pėdos pločio vandens 
kolona. Ji su didžiuliu trenksmu dužo į žemę, išsitaškydama 
visomis kryptimis. Į kesoną plūdo Ysto upė. 

— Mergele švenčiausioji! - išsižiojo Litlmoras. 

— O Dieve! - pridūrė Jangeris. 

Ysto upė ne tik veržėsi į jų kamerą. Panašūs kriokliai ėmė 
kristi pro pustuzinį plyšių visame kesone. Šniokštimas buvo 
kurtinantis. 

O nutiko štai kas: darbas Manhatano tilto kesone baigėsi. 
Dėl šios priežasties Jangeris nepamatė jokių įrengimų ar įran- 
kių. Pasibaigus darbui kesonas visada būdavo užtvindomas. 
Tačiau visai neseniai ponas Banvelas netikėtai nusprendė 
paskubinti šį įvykį. Jis pažadino du inžinierius ir davė jiems 
naktinius nurodymus. Vadovaudamiesi šiais nurodymais jie 
atvažiavo į Kanalo gatvės statybų aikštelę ir paleido ilgai lau- 
kusius savo valandos variklius. 

Šie varikliai kontroliavo kesono dvidešimties pėdų storio 
stoge įtaisytą purkštuvų sistemą. Kesone buvo sprogdinama 
dinamitu, todėl konstruktoriai pagalvojo ir apie gaisro gali- 
mybę. Jų atsargumas pasiteisino: kesone iš tikrųjų kartą kilo 
gaisras, ir jis buvo išgelbėtas tik užtvindžius vidines kameras. 
Vanduo į kesoną galėjo patekti tik atidarius tris pakopas storų 
metalinių lėkščių. Štai kas ir sukėlė tris skirtingus brūžavimo 
garsus. 

Vanduo jau buvo apsėmęs kulnus ir vis kilo. Jangeris iš 
visų jėgų timptelėjo norėdamas ištraukti savo pėdą, bet ji 
nepajudėjo. 

— Nemaloni situacija, - susiraukė jis. - Gal turite peilį? 

Litlmoras sugraibė kišenėje lenktinį peiliuką ir su viltimi 
padavė jį Jangeriui, kuris nepritariamai pašnairavo į dviejų 
colių ilgio geležtę. 

— Netiks. 

— Kam netiks? - užriko detektyvas. Jie vos galėjo susikalbė- 
ti per plūstančio vandens gausmą. 

— Norėjau ją nupjauti! - išrėkė Jangeris. 

- Ką nupjauti? - vanduo dabar siekė detektyvo kelius ir 
greitai kilo. 

— Savo pėdą, - atsakė gydytojas. Vis dar žiūrėdamas į Litl- 
moro peiliuką jis pridūrė: - Manau, kad su juo pavyktų nusi- 
žudyti. Tai geriau, nei paskęsti. 

— Duokite jį man. - Litlmoras išplėšė iš Jangerio rankos 
lenktinį peiliuką. Kylantis vanduo dabar jau beveik siekė lan- 
go apačią. - Kvėpavimo vamzdelis. Pasinaudokite juo. 

- O, teisingai! Gerai sugalvojote, - tarė Jangeris, įsikišda- 
mas žarną atgal į burną. Ir tuojau pat vėl ją išsiėmė. - Įsivaiz- 
duojate? Jie užsuko orą. 

Litlmoras čiupo kitą žarną ir pats patikrino. Jangeris buvo 
teisus. 

— Na, detektyve, - tarė Jangeris, kiek tik galima ištempda- 
mas į viršų kaklą. - Manau, kad jums pats laikas... 

— Užsičiaupkite! - nutraukė Litlmoras. - Net nedrįskite 
taip kalbėti. Niekur aš neinu. 

— Nekvailiokite! Griebkite tą lagaminą ir grįžkite į liftą. 

— Niekur aš neisiu, - pakartojo Litlmoras. 

Jangeris ištiesė ranką, pačiupo Litlmorą už marškinių ir, 
prisitraukęs jį artyn, piktai sušnypštė jam į ausį: 

— Nora... Aš ją apleidau, ja nepatikėjau ir apleidau. Dabar 
jie uždarys ją į beprotnamį. Girdite mane? Jie ją uždarys... 
arba... arba Banvelas ją nužudys. 

— Daktarėli... 

— Nevadinkite manęs daktarėliu! - nukirto Jangeris. - Pri- 
valote ją išgelbėti. Paklausykite manęs. Aš galiu mirti. Jūs ne- 
vertėte manęs čia eiti: aš pats norėjau pamatyti įrodymą. Jūs 
dabar esate vienintelis, kuris ja tikite. Turite išsigelbėti. Pri- 
valote. Išgelbėkite ją ir pasakykite jai... Ak, nesvarbu! Tiesiog 
nešdinkitės! 

Jangeris taip stipriai stumtelėjo Litlmorą, kad detektyvas 
susvirduliavo atgal ir pūkštelėjo į vandenį. Jis atsistojo. Ky- 
lantis vanduo pasiekė lango apačią. Litlmoras reikšmingai 
pasižiūrėjo į gydytoją, pasisuko ir nužirgliojo pro krioklį ir 
per vandenį, siekiantį jo šlaunis, taip greitai, kaip tik galėjo. 
Jis dingo. 

— Pamiršote lagaminą! - sušuko jam įkandin Jangeris. Bet 
detektyvas, rodos, jo neišgirdo. Vanduo dabar jau užliejo dau- 
giau kaip pusę lango. Tik dėl didelių pastangų Jangeris išlaikė 
galvą colį ar du virš vandens. Tada sugrįžo Litlmoras. Ranko- 
se jis laikė penkių pėdų ilgio švininį vamzdį ir didelį akmenį. 

— Litlmorai! - šūktelėjo Jangeris. - Grįžkite atgal! 

— Ar esate girdėjęs apie Archimedo dėsnį? - paklausė de- 
tektyvas. - Sverto principas. 

Jis atpliuškeno prie Jangerio ir įstatė akmenį į jau beveik 
pilno vandens lango apačią. Panardinęs galvą į toliau spar- 
čiai kylantį vandenį, Litlmoras įspraudė vieną vamzdžio galą 
po išoriniu liuku, šalia įstrigusios Jangerio kulkšnies, o kitą 
vamzdžio dalį padėjo ant akmens. Abiem rankomis jis pa- 
spaudė žemyn laisvą vamzdžio galą. Deja, akmuo tik išlėkė iš 
po vamzdžio ir niekas nepasikeitė. 

— Velniai griebtų! - nusikeikė išnėręs iš vandens Litlmoras. 

Jangerio akys, bet ne burna ir nosis, vis dar buvo virš van- 
dens. Jis kilstelėjo antakį Litlmorui. 

— To betrūko, - sudejavo detektyvas. Jis įkvėpė ir vėl 
panėrė. Paskui iš naujo sustatė į vietas akmenį ir vamzdį 
tokiu pat būdu ir spustelėjo vamzdį žemyn. Šį kartą akmuo 
pasiliko savo vietoje, bet išorinis liukas nepajudėjo. Litl- 

moras kaip galima aukščiau iššoko iš vandens ir visu svo- 
riu nusileido ant sverto. Bet švininis vamzdis buvo stipriai 
surūdijęs, ir Litlmoro svorio jėga perlaužė jį į dvi lygias 
dalis. Tačiau tą akimirką, prieš lūžtant vamzdžiui, lango 
išorinis liukas truputį pakilo. To užteko, kad Jangeris iš- 
trauktų savo pėdą. 

Abu vyrai išniro iš vandens vienu metu, bet Litlmoras go- 
džiai rijo orą ir pašėlusiai taškėsi abiem rankomis, o Jangeris 
tik vos judino vandens paviršių. Jis vieną kartą giliai įkvėpė 
ir tarė: 

— Kaip melodramatiška, ar ne? 

— Prašom, nėra už ką, - atsiliepė Litlmoras, išsitiesindamas 
virš vandens. 

— Kaip jūsų koja? - pasiteiravo gydytojas. 

— Gerai. O kaip jūsų pėda? 

— Taip pat gerai, - atsakė Jangeris. - Gal, sakau, šiaušiam 
lauk iš šios lindynės? 

Tempdami paskui save lagaminą, prasiyrę pro dūžtančio 
vandens kolonas, jie grįžo į centrinę kamerą. Status trapas į 
liftą jau buvo iki pusės užtvindytas. Nuo lifto viršaus pliaupė 
vanduo, galingomis srovėmis tekėdamas trapu ir sudaryda- 
mas šlapią užuolaidą aplink kabiną. Tačiau už užuolaidos lifto 
kabina pasirodė esanti sausa. 

Litlmoras ir Jangeris bendromis jėgomis vargais negalais 
sugebėjo užtraukti ir užstumti lagaminą trapu, įkelti jį į liftą 
ir įvirsti patys. Sunkiai kvėpuodamas Jangeris užtrenkė me- 
talines duris. Staiga aplinkui stojo tyla. Už sienos girdėjosi 
prislopintas vandens šniokštimas. Kabinoje vis dar degė mė- 
lynos dujų liepsnelės. Litlmoras perspėjo: 

— Kylam į viršų. 

Jis permetė valdymo svirtį į kėlimo padėtį - nieko neįvyko. 
Tada pabandė dar kartą. Ir vėl nieko. 


— Kokia staigmena, - sumurmėjo sau po nosim Litlmoras. 

Jangeris užlipo ant lagamino viršaus ir pabeldė į lubas. 
Garsas priminė vandens būgną. 

- Visa šachta užtvindyta, - padarė išvadą jis. 

— Žiūrėk! - detektyvas parodė pirštu į viršų, kur stovėjo gy- 
dytojas. - Lubose yra durelės. 

Tai buvo tiesa: lifto lubų centre buvo pora didelių atverčia- 
mų plokščių. 

— O štai kas jas atidaro. - Jangeris dūrė pirštu į ant sienos 
kabančią storą grandinę su raudona medine rankena. Tuomet 
nušoko nuo lagamino ir suėmė už tos rankenos. - Detektyve, 
pakilsime į viršų truputį greičiau, nei nusileidome. 

— Ne! - suriko Litlmoras. - Išprotėjote? Ar žinote, kiek sve- 
ria vanduo virš mūsų? Mes net nuskęsti nespėsime, nes būsi- 
me mirtinai sutraiškyti. 

— Ne, tai hermetiška kabina, - tarė Jangeris. - Ji ypač aukš- 
to spaudimo. Kai tik atversiu dureles, mes su jumis šausime iš 
lifto šachtos ir iš vandens kaip geizeris. 

— Jūs mane apgaudinėjate, - vis dar dvejojo Litlmoras. 

— Paklausykite manęs. Privalote pūsti orą iš plaučių visą 
kelią aukštyn. Patariu rėkti. Kalbu rimtai. Jei nors kelioms se- 
kundėms sulaikysite kvėpavimą, jūsų plaučiai tiesiogine pras- 
me sprogs kaip balionai. 

- Ojei mes įsipainiosime į lifto kabelius? 

— Tada nuskęsime, - „paguodė Jangeris. 

— Šaunus planas. 

— Gal turite kitų pasiūlymų? 

Litlmoras pažvelgė į kesoną pro stiklinį langelį lifto dury- 
se. Jame dabar buvo beveik visai tamsu. Visur liejosi vanduo. 
Detektyvas sunkiai nurijo seiles. 

— O ką darysime su lagaminu? 

- Pasiimsime kartu. - Lagaminas turėjo dvi odinės ran- 
kenas. Vienas vyras paėmė už vienos, kitas - už kitos ran- 
kenos. 

— Litlmorai, tik nepamirškite rėkti. Ar jau pasiruošęs? 

— Ko gero. 

— Vienas, du... trys. - Jangeris trūktelėjo raudoną rankeną. 
Lubų plokštės iš karto atsidarė ir du vyrai, rėkdami kiek leidžia 
plaučiai, su didžiuliu juodu lagaminu iš paskos katapultavosi 
per pilną vandens lifto šachtą, tarsi iššauti iš patrankos. 


DVIDEŠIMT ANTRAS SKYRIUS 


vICN 


DIDŽIULIO, PRABANGAUS MANSARDINIO BANVELŲ buto 
Balmorale prieškambaris buvo išklotas pieno baltumo sidab- 
rinėmis gyslelėmis išpuoštomis marmurinėmis plytelėmis. 
Grindų viduryje sodria, tamsiai žalia mozaika buvo išdėlio- 
ti persipynę inicialai GB. Jie ponui Džordžui Banvelui visa- 
da suteikdavo neapsakomą pasitenkinimą. Ponui Banvelui 
patiko savo inicialais žymėti viską, kas jam priklausė. Klara 
Banvel tuo bjaurėjosi. Kartą ji išdrįso prieškambaryje paties- 
ti brangų rytietišką kilimą, paaiškinusi vyrui, kad marmuras 
taip nepriekaištingai nublizgintas, kad svečiams kyla pavojus 
ant jo paslysti. Kitą dieną prieškambario grindys buvo plikos. 
Klara daugiau niekada nematė savo kilimo ir niekuomet apie 
jį neužsiminė nei ji pati, nei jos vyras. 

Dešimtą valandą, penktadienio rytą, prieškambaryje liokajus 
priėmė Banvelų paštą. Ant vieno voko puikavosi gražus Noros 
Akton raštas. Laiškas buvo skirtas poniai Klarai Banvel. Noros 
nelaimei, namuose vis dar buvo Džordžas Banvelas. Bet, laimė, 
liokajus Parkeris paprastai pirmiausia nunešdavo paštą poniai 
Banvel, ir jis taip padarė tą penktadienio rytą. Deja, Klara vis 
dar laikė Noros laišką rankoje, kai į miegamąjį įėjo Banvelas. 

Nors Klara stovėjo nusisukusi nuo durų, ji iškart pajuto, 
kad už jos stovi vyras. Ji atsisuko pasisveikinti su juo, paslėp- 
dama Noros laišką už nugaros. 

- Džordžai, - tarė ji, - tu dar čia. 

Banvelas tiriamai nužvelgė žmoną. 

- Pataupyk tai kam nors kitam. 

— Ką? 

- Tą nekaltą veido išraišką. Prisimenu ją nuo tada, kai dar 
vaidinai ant scenos. 

— Maniau, kad tau patiko, kaip atrodžiau ant scenos, - tarė 
Klara. 

- Ir dabar patinka. Bet žinau, ką ji reiškia, - Džordžas 
Banvelas priėjo prie žmonos, apkabino ją ir išplėšė iš rankų 
laišką. 

— Ne, - prikando lūpą Klara. - Džordžai, tave jis tik su- 
pykdys. 

Svetimo laiško skaitymas - tai išpuolis prieš du asmenis 
vienu kartu: ir prieš siuntėją, ir prieš gavėją. Pamatęs, kad jo 
žmona gavo laišką nuo Noros, Banvelas net apsilaižė. Tačiau 
staiga prarado saldumą, kai perskaitė laiško turinį. 

- Ji nieko nežino, - patikino Klara. 

Banvelas skaitė toliau. Jo veido bruožai įsitempė. 

— Džordžai, ja vis tiek niekas nepatikės. 

Džordžas ištiesė laišką žmonai. 

— Kodėl? - tyliai paklausė Klara, imdama jį. 

— Kas kodėl? 

— Kodėl ji taip tavęs nekenčia? 


„AD 


AUŠšTANT MES SU LITLMORU pagaliau grįžome į policijos 
automobilį, kurį detektyvas buvo palikęs už kvartalo į pie- 
tus nuo Manhatano tilto. Iššovę iš lifto šachtos, mes buvo- 
me išmesti kokias dešimt pėdų į orą ir pūkštelėjome atgal į 
vandenį. Bet pakilome nepakankamai aukštai. Teko sušalu- 
siems ir išsekusiems pakabėti įsikabinus į lifto kabelius, kol 
vanduo pakilo tiek, kad galėtume užsiropšti ant prieplaukos. 

Nuo ten įkėlėme lagaminą į irklinę valtį - tą pačią valtį, ku- 
ria atsiyrėme iki prieplaukos naktį. Laimei, srovė mums buvo 
palanki. Nemanau, kad kuris nors iš mūsų būtų turėjęs jėgų 
irkluoti. Už poros minučių pasiekėme krantą, kur mūsų laukė 
automobilis. Nujaučiau, kad Litlmoras nusižengė porai tai- 
syklių, pasiskolindamas policijos automobilį. Bet jam buvo 
geriau Žinoti. 

Detektyvui pasakiau, kad reikia paskambinti Aktonams. 
Negalima delsti nė akimirkos. Turėjau siaubingą nuojautą, 
kad naktį ten kažkas nutiko. Detektyvas nuvežė mus, kiaurai 
permirkusius, į nuovadą. Laukiau automobilyje, kol Litlmo- 
ras nušlubavo į pastatą. Jis grįžo po poros minučių: Aktonų 
namuose ramu. Norai viskas gerai. 

Iš policijos nuovados nuvykome į Litlmoro butą Malbe- 
rio gatvėje. Ten persirengėme sausais drabužiais. Detektyvas 
paskolino man per mažą kostiumą. Abu išgėrėme po kokį ki- 
birą kavos. Tuomet nuvažiavome į morgą. Pasiūliau nulauž- 
ti užrakinto lagamino viršų kirtikliu, bet Litlmoras pasiryžo 
nuo šios akimirkos elgtis tik pagal protokolą. Jis pasiuntė 
pasiuntinuką bėgte pas spynų meistrą, o mes likome laukti 
vis dar šlapiais plaukais, nekantriai vaikštinėdami iš kampo į 
kampą. Tiksliau, vaikštinėjau aš, o Litlmoras sėdėjo ant ope- 
racinio stalo, ilsindamas sužeistą koją. Lagaminas gulėjo jam 
prie kojų. Buvome vieni. Litlmoras tikėjosi surasti koronerį, 
su kuriuo susipažinau vakar. Bet džentelmeno nebuvo. 

Turėjau atsisveikinti su Litlmoru. Reikėjo įsiregistruoti su 
daktaru Froidu ir kitais mano svečiais viešbutyje. Šiandien, 
penktadienį, buvo paskutinė mūsų diena Niujorke. Rytoj va- 
kare visi išvyksime į Vorčesterį. Bet aš norėjau pamatyti ati- 
darytą lagaminą. Jei panelė Riverford viduje, tai neabejotinai 
įrodytų, kad Banvelas žudikas, ir Litlmoras pagaliau galėtų jį 
suimti. 


w-- oo 


lavoną ar galite nustatyti, kad jis buvo pasmaugtas? - De- 

tektyvas nusivedė mane į morgo šaldymo kamerą. Jis rado 
nepridengtą, iš dalies balzamuotą panelės Elzės Sigel kūną. 
Litlmoras jau buvo papasakojęs, ką apie ją žino. 

— Ši mergina nebuvo pasmaugta, - tvirtai pasakiau. 

— Taigi ponas Hugelis buvo teisus. Vadinasi, Čongas Singas 
meluoja. Kaip jūs supratote? 

- Antjos kaklo nėra pabrinkimo, - paaiškinau. - Pažvelkite 
į šį mažą kauliuką. Jis nepaliestas. Paprastai jis sulūžta, jei kas 
nors pasmaugiamas. Nėra jokių trachėjos ar stemplės traumos 
požymių. Labai nepanašu į smaugimą. Bet, atrodo, ji užduso. 

— Koks skirtumas? 

— Ji mirė nuo deguonies stygiaus, bet ne nuo smaugimo. 

Litlmoras persikreipė. 

- Norite pasakyti, kad kažkas ją gyvą užrakina lagamine, 
kuriame ji uždūsta? 

— Panašu į tai, - linktelėjau galva. - Keista. Ar matote jos 
nagus? 

— Daktarėli, nagai kaip nagai. 

— Neįprasta tai, kad jų galiukai lygūs, nepažeisti. 

Litlmoras iškart suprato. 

- Ji nesipriešino, - tarė jis, - net nebandė ištrūkti. 

Mes susižvalgėme. 

— Chloroformas, - tarė detektyvas. 

Tą akimirką kažkas pabeldė į laboratorijos duris. Atvyko 
spynų meistrai: Samuelis ir Izaokas Fridlanderiai. Įrankiu, 
primenančiu didžiules sodo žirkles, jie nukirpo dvi spynas, 
prikabintas ant lagamino skląsčių. Litlmoras įteikė jiems ra- 
šytinius parodymus su priesaika, liudijančia jų veiksmus, ir 
liepė palaukti, kad jie vėliau galėtų duoti parodymus dėl laga- 
mino turinio. Giliai įkvėpęs jis atidarė dangtį. 

Nebuvo jokio kvapo. Iš pradžių pamatėme tik sujauktą, 
pilnutėlį permirkusių ir brangakmeniais nusagstytų drabužių 
asortimentą. Tada Litlmoras parodė pirštu į juodą, susivėlusį 
plaukų kuokštą. 


ŽMOGŽUDYSTĖS INTERPRETACIJA | 345 


— Štai ji, - tarė jis. - Vaizdas bus nekoks. 

Užsimovęs pirštines Litlmoras nutvėrė plaukus ir pakėlė 
juos: jo ranka laisvai pakilo su pilnu delnu pro pirštus karan- 
čių šlapių, susivėlusių plaukų. 

- Jis ją apkirpo, - pasakė vienas iš Fridlanderių. 

— Sukapojo ją į gabalus, - pridūrė kitas. 

— Viešpatie! - sugriežė dantimis Litlmoras, šveisdamas tą 
kuokštą plaukų ant stalo. Netrukus jis vėl juos pagriebė. - Pa- 
laukite, juk tai perukas! 

Detektyvas pradėjo kraustyti lagamino turinį, išimdamas 
vieną daiktą po kito, įrašydamas kiekvieną objektą į sąrašą 
ir dėdamas juos į maišelius ar kitą tarą. Be peruko, ten buvo 
keletas porų aukštakulnių batelių, didelė kolekcija apatinio 
trikotažo, pustuzinis vakarinių suknelių, papuošalų ir kosme- 
tikos lobis, audinės boa, lengvutis moteriškas paltelis, bet... 
jokios moters. 

— Po šimts! - susiraukė krapštydamasis pakaušį Litlmo- 
ras. - Kur mergina? Turėjo būti kitas lagaminas. Daktarėli, 
jūs nepastebėjote kito lagamino? 

Pasidalijau su detektyvu mintimis dėl šios hipotezės. 


„AD 


LITLMORAS PALYDĖJO MANE tąja gatve, kurioje negailes- 
tingai spigino saulė. Paklausiau detektyvo, ką jis ketina daryti 
toliau. Jis pasakė, kad žada ištirti lagaminą ir jo turinį. Galbūt 
jam pavyks rasti kažką, kas padės susieti Banvelą su nužudy- 
tąja mergina. Tikriausiai Riverfordų šeima, esanti Čikagoje, 
galės atpažinti merginai priklausiusius daiktus. 

- Jei nors vienas iš šių vėrinių priklausys panelei Riverford, 
jis bus sučiuptas, - tarė detektyvas. - Noriu pasakyti, jog kas 
kitas, jei ne Banvelas, įvykdęs žmogžudystę, kitą dieną galėjo 
nuskandinti lagaminą su jos daiktais po Manhatano tiltu. Ir 
kodėl jis tai galėjo daryti, jei nėra žudikas? 

- Bet kam jam tai daryti, jei jis yra žudikas? - paklausiau. 

— O kam tai daryti, jei nėra? 

- Labai turiningas pokalbis, - leptelėjau. 

- Gerai. Galų gale nežinau, kodėl. - Detektyvas prisidegė 
cigaretę. - Žinote, šioje byloje pilna klaustukų. Kurį laiką gal- 
vojau, kad žudikas buvo Haris Fo. 

— Haris Fo? 

— Aha, buvau pasiruošęs didžiausiai pergalei, kokią tik gali 
pasiekti detektyvas! Tada paaiškėja, kad Fo uždarytas beprot- 
namyje užmiestyje. 

— Nepasakyčiau, kad jis iš tikrųjų uždarytas. - Ir paaiški- 
nau tai, ką sužinojau iš Dželifo: psichiatrinėje ligoninėje Fo 
turėjo labai geras sąlygas. Litlmoras norėjo sužinoti, iš kur 
gavau šią informaciją. Jam pasakiau, kad Dželifas yra vienas 
iš pagrindinių Fo psichiatrų. Ir dar supratau, kad, atrodo, Fo 
šeima buvo papirkusi visą ligoninės personalą. 

Detektyvas spoksojo. 

- Toji pavardė - Dželifas. Kažkur ji man labai girdėta. Ar 
tik jis negyvena Balmorale? 

— Gyvena. Vakarieniavau pas jį prieš dvi dienas. 

— Kalės vaikas, - tarė Litlmoras. 

— Detektyve, ko gero pirmą kartą išgirdau iš jūsų keiks- 
mažodį. 

— Manau, tai pirmas kartas, kai nusikeikiau. Iki pasima- 
tymo, daktarėli! - Jis nušlubčiojo atgal į pastatą taip greitai, 
kaip tik galėjo. Dar padėkojo man, atsisukęs per petį, ir išnyko 
tarpduryje. 

Paaiškėjo, kad neturiu pinigų. Piniginę palikau kelnėse, ku- 
rios kabėjo ant skalbinių virvės už Litlmoro virtuvės lango. 
Mano džiaugsmui, radau 5 centų monetą detektyvo kišenėje. 
Ir laimė, pabudau tuomet, kai mano traukinys sustojo didžio- 
joje centrinėje metro stotyje. Nežinau, kur būčiau atsidūręs 
priešingu atveju. 

KETURIASDEŠIMTOJOJE GATVĖJE, prie pat Brodvėjaus, de- 
tektyvas Litlmoras pašėlusiai daužė į dviaukščio namo duris 
akį rėžiančiu beldikliu. Po akimirkos duris truputį pravėrė 
niekada nematyta mergina. 

— Kur Siuzė? - įsakmiai paklausė jis. 

Mergina, neištraukdama iš burnos cigaretės, tik iškošė, kad 
ponios Meril nėra namie. Išgirdęs moteriškus balsus prieš- 
kambaryje, Litlmoras prasibrovė į vidų. Gausiai veidrodžiais 
nukabinėtame kambaryje vaikštinėjo kokios penkios mergi- 
nos, dėvinčios įvairiais apatiniais drabužiais. Juose daugiausia 
dominavo juoda ir skaisčiai raudona spalva. Vidury kambario 
stovėjo mergina, kurios Litlmoras ieškojo. 

— Labas, Greta! - pasisveikino jis. 

Ji tik sumirksėjo ir nieko neatsakė. Kaip ir kitos merginos, 
ji vis dar vilkėjo praėjusios nakties drabužius. Bet šioji aiškiai 
atrodė ne tokia mieguista kaip kitos. 

— Jis buvo užklydęs čia praėjusį savaitgalį, tiesa? - pareika- 
lavo atsakymo detektyvas. 

Greta vis dar nieko neatsakė. 

— Ar žinote, apie ką kalbu? - neatlyžo Litlmoras. - Tai Haris. 

— Mes pažįstame daugybę harių, - įsiterpė viena. 

— Haris Fo, - patikslino detektyvas. 

Greta šniurkštelėjo nosimi. Tik tada Litlmoras pastebėjo, 
kad ji verkia. Ji stengėsi tvardytis, bet pratrūko raudoti pri- 
sidengusi veidą nosinaite. Kitos merginos iškart susispietė 
aplink ir ėmė ją guosti. 

— Greta,jūs toji, išrinktoji, tiesa? - paklausė Litlmoras. - Tai 
jis plakė jus? Ar jis vėl jus išplakė praėjusį sekmadienį? - De- 
tektyvas kreipėsi į visas merginas: - Ar ją nuskriaudė Fo? Ar 
tai nutiko čia? 

— Ak, palikite ją ramybėje! - suurzgė puse lūpų mergina su 
cigarete burnoje. 

Greta rankoje spaudė ne tik nosinę, bet ir rausvą audinį su 
trumpomis tokios pat spalvos virvelėmis, kabančiomis viena- 
me gale. Tai buvo seilinukas. Detektyvas susivokė, kad nesi- 
girdėjo to kurtinančio kūdikio klyksmo, kuris viską nustelbė 
pirmojo apsilankymo metu. 

— Kas nutiko kūdikiui? - paklausė jis. 

Greta liovėsi kūkčiojusi. 

Litlmoras pasinaudojo proga. 

— Greta, kas nutiko jūsų kūdikiui? 

— Kodėl negalėjau jos pasilikti? - pratrūko Greta, niekam 
asmeniškai neskirdama šių žodžių. Ji vėl ėmė kūkčioti. Kitos 
iš visų jėgų stengėsi ją paguosti, bet ji negalėjo nusiraminti. — 
Ji niekam netrukdė. 

— Kažkas paėmė jūsų vaiką? - paklausė Litlmoras. 

Greta vėl užsidengė veidą nosinėle. Viena iš merginų prabilo: 

— Ją paėmė Siuzė. Ji tikrai žiauriai pasielgė: rado šeimą Pra- 
garo virtuvėje, kuri sutiko ją priglobti. Ji net nesako Gretai, 
kas tie Žmonės. 

— Be to, už tai Siuzė ima iš Gretos mokestį, - pridūrė kita, - 
tris dolerius per savaitę. Kokia neteisybė! 

— Galiu lažintis, kad Siuzė jiems moka tik pusantro dole- 
rio, - pasidalijo savo įžvalga rūkalė. 

— Pinigai man nerūpi, - atsiduso Greta. - Aš tik noriu Fa- 
nės. Noriu ją susigrąžinti. 

— Galbūt aš galėčiau ją sugrąžinti? - tarė Litlmoras. 

— Galėtumėte? - išplėtė vilties kupinas akis Greta. 

— Galėčiau pasistengti. 

— Padarysiu viską, ko norite, - maldavo Greta. - Bet ką? 

Litlmoras apsvarstė galimybę išgauti informaciją iš moters, 
iš kurios ką tik buvo atimtas jos kūdikis. 

— Nieko nereikia, - tarė jis, užsidėdamas kepurę. - Pasaky- 
kite Siuzei, kad grįšiu. 

Jis jau buvo bepasiekęs paradines duris, kai jam už nugaros 
pasigirdo Gretos balsas. 

— Jis čia buvo, - tarė ji. - Jis atėjo apie pirmą valandą 
nakties. 

— Fo? - pasitikslino Litlmoras. - Praėjusį sekmadienį? 

Greta linktelėjo galva. 

- Galite paklausti visų merginų. Jis atrodė kaip koks psi- 
chopatas. Fo pasirinko mane. Visada buvau jo numylėtinė. 
Siuzei pasakiau, kad nenoriu, bet jai į tai buvo nusispjauti. 
Ji koneveikia jį dėl visų tų pinigų, kuriuos jis skolingas jai už 
mūsų tylėjimą. Bet Fo tik garsiai nusijuokia ir... 

— Kokie dar pinigai už tylėjimą? 

— Pinigai, dėl kurių mes visos negalime liudyti teisme ir sa- 
kyti prisiekusiesiems apie visus tuos dalykus, kuriuos jis su 
mumis išdarinėdavo. Siuzė gavo šimtus. Ji pasakė jam, kad 
pinigai mums, bet visus juos pasiliko sau. Mes negavome nė 
cento. Hario Fo motina liovėsi mokėjusi, kai jį paguldė į be- 
protnamį. Štai kodėl Siuzė taip įsiuto. Ji pareiškė, kad jei nori 
mane turėti, tegu sumoka dvigubai ir dar daugiau už priedan- 
gą. Siuzė išgavo iš jo pažadą gražiai elgtis. Bet jis pažado ne- 
silaikė. - Gretos akys vėl apsiblausė, tarsi ji pasakotų įvykius, 
kurie nutiko kam nors kitam. - Mane nurengęs jis nutraukia 
nuo lovos patalynę ir pasako, kad suriš taip, kaip darydavo 
anksčiau. Liepiu jam dingti, arba... Jis nusišaipo: „Arba kas?“ 
ir kvatoja kaip pamišęs. Tada Fo sako: „Argi nežinai, kad esu 
beprotis? Galiu daryti tai, ką noriu. Ką jie man padarys? Už- 
darys į beprotnamį?" Tuo metu įėjo Siuzė. Tikriausiai ji visą 
tą laiką klausėsi už durų. 

— Ne, nesiklausė, - cyptelėjo viena iš merginų, kurių gru- 
pelė buvo susirinkusi prieškambaryje. - Aš klausiausi. Siu- 
zei pasakiau, ką jis ketina daryti. Taigi Siuzė Žengia tiesiai į 
vidų. Fo visada mirtinai jos bijojo. Žinoma, ji nebūtų įsiki- 
šusi, jei Fo būtų jai sumokėjęs iš anksto tiek, kiek ji norėjo. 
Bet kad būtumėte matęs, kaip jis nešė savo kailį iš ten - kaip 


žiurkė! 

— Fo įbėgo į mano kambarį, - tęsė kita mergina, - raudo- 
damas ir mojuodamas rankomis kaip mažas berniukas. Tada 
atėjo Siuzė ir vėl jį išvijo. 

Mergina su cigarete papasakojo istorijos pabaigą: 

- Ji vaikėsi jį po visą namą. Žinote, kur jį pagavo? Už šal- 
dytuvo. Jis tupėjo susigūžęs ir graužė nagus. Siuzė pakėlė jį 
už ausies, nutempė į prieškambarį ir išspyrė į gatvę kaip kokį 
šiukšlių maišą. Štai kodėl ją pasodino į kalėjimą. Po poros 
dienų atėjo Bekeris. 

- Bekeris? - paklausė Litlmoras. 

— Aha, Bekeris, - pasigirdo atsakymas. - Nieko nenutinka 
be Bekerio palaiminimo. 

- Ar paliudysite, kad Fo buvo čia praėjusį sekmadienį? — 
paklausė Litlmoras. 

Nė viena iš jų neatsakė, kol prabilo Greta: 

- Liudysiu, jei surasite mano Fang. 

Litlmoras vėl apsisuko eiti, kai rūkalė paklausė: 

— Ar norite sužinoti, kur jis nuėjo, kai buvo iš čia išmestas? 

- Iš kur jūs žinote? - pasiteiravo detektyvas ir trumpam 
stabtelėjo. 

— Girdėjau, kaip jo draugas sakė vairuotojui. Žiūrėjau pro 
antro aukšto langą. 

— Koks draugas? 

— Tas, kuris atėjo su juo. 

— Maniau, kad jis buvo vienas, - tarė Litlmoras. 

— Nece, - atsakė ji, - storulis, - manėsi esąs Dievo dovana. 
Tačiau reikia pasakyti, pakankamai pinigingas. Jis prisistatė 
daktaru Smitu. 

— Daktaras Smitas, - pakartojo detektyvas jausdamas, kad 
neseniai girdėjo šią pavardę. - Kur jie nuvažiavo? 

- Į Gramercy parką. Girdėjau, kaip jis garsiai ir aiškiai liepė 
vairuotojui. 

— Kalės vaikas! - pro dantis iškošė Litlmoras. 

GRĮŽAU Į VIEŠBUTĮ po dešimtos. Padavęs raktą administra- 
torius pašnairavo į Litlmoro apsitrynusį švarką, kurio ranko- 
vės man buvo aiškiai per trumpos. Buvo pranešta, kad gavau 
laišką. Bet mano vardu jį paėmė daktaras Brilas. Adminis- 
tratorius mostelėjo į vestibiulio kampą. Ten sėdėjo Brilas su 
žmona Roza ir Ferencis. 

- Gerasis Dieve, Jangeri! - neslėpė nuostabos Brilas, kai 
su jais pasisveikinau. - Atrodote klaikiai. Ką veikėte visą 
naktį? 

— Daugiausia plaukiojau, - atsakiau. 

— Abrahamai, - Roza subarė vyrą, - jis tiesiog vilki kito 
vyro kostiumą. 

— Roza atėjo čia, - paaiškino man Brilas, - kad visiems pa- 
sakytų, koks esu bailys. 

— Ne, - griežtai nukirto Roza, - esu čia, nes noriu pasakyti 
daktarui Froidui, kad jis ir Abrahamas privalo išleisti daktaro 
Froido knygą. Tie yra bailiai, kurie palieka grasinančias Žinu- 
tes. Daktare Jangeri, Abrahamas man viską papasakojo, ir mes 
nesileisime įbauginami. Įsivaizduojate, mūsų šalyje sudegina- 
ma knyga! Ar jie nežino, kad turime spaudos laisvę? 

— Rozute, jie įsibrovė į mūsų butą, - tarė Brilas, - ir palai- 
dojo jį pelenuose. 

— O tu nori pasislėpti pelės urvelyje? - atšovė ji. 

— Sakiau jums, - bejėgiškai skėstelėjo rankomis Brilas. 

- Na, aš nesislėpsiu. Neleisiu ir tau slėptis už mano sijono, 
lyg atrodytų, kad tu mane gintum. Daktare Jangeri, prašau 
jūsų pagalbos. Pasakykite daktarui Froidui, kad priimsiu tai 
kaip įžeidimą, jei rūpestis dėl mano saugumo sutrukdys išleis- 
ti jo knygą.. Mes gyvename Amerikoje. Už ką tie jauni vyrai 
žuvo Getisburge? 

— Norėdami, kad visa vergija virstų algų vergija? - paklausė 
Brilas. 

— Nutilk! - atsikirto Roza. - Abrahamas įdėjo į tą knygą 
visą širdį. Ji suteikė jo gyvenimui prasmę. Mes nesame tur- 
tingi, bet šioje šalyje turime du dalykus, kurie vertingesni už 
visa kita - orumą ir laisvę. Kas mums liks, jei pasiduosime 
tokiems žmonėms? 

— Dabarji kalba kaip per rinkiminę kampaniją, - pakomen- 
tavo Brilas. Dėl to Roza vožė jam per petį rankinuku. - Betjūs 
suprantate, kodėl ją vedžiau. 

— Aš rimtai, - tęsė Roza, pasitaisydama skrybėlaitę. - Eroi- 
do knyga privalo būti išleista. Neišeisiu iš šio viešbučio, kol 
pati nepasakysiu jam to tiesiai į akis. 

Pagyręs Rozą už drąsą, susilaukiau Brilo priekaištų, kad, ko 
gero, labiausiai gyvenime rizikavau saugumu, kai šokau visą 
naktį su pernelyg kibiomis debiutantėmis. Pripažinau, kad jis 
tikriausiai teisus, ir paklausiau, kur Froidas. Paaiškėjo, kad jis 
visą rytą praleido savo kambaryje. Pasak Ferencio, kuris bel- 
dėsi į jo duris, Eroidui nevirškino skrandis. Paskui pašnabž- 
domis pridūrė, kad Froidas vakar ne juokais susiginčijo su 
Jungu. 

— Bus dar blogiau, kai Froidas pamatys, ką jam šįryt atsiun- 
tė Holas, - mestelėjo Brilas, paduodamas man laišką, kurį 
gavo iš administratoriaus. 

- Brilai, juk jūs neatplėšėte man skirto laiško? - pa- 
klausiau. 

— Koks jis bjaurus! - tarė Roza, turėdama omeny savo 
vyrą. - Jis tai padarė mums nieko nesakęs. Niekada nebūčiau 
jam leidusi. 

— Dėl Dievo meilės, tai laiškas nuo Holo! - gynėsi Brilas. — 
Jangeris buvo dingęs. Ar nemanai, kad turime teisę žinoti, jog 
Holas ketina atšaukti Froido paskaitas? 

— Neįmanoma, - pareiškiau. 

— Deja, visko gali būti, - atsakė Brilas. - Pats paskaityk. 

Vokas buvo didžiulis. Jo viduje buvo sulankstytas perga- 
mento lapas. Ištiesinęs jį pamačiau visą laikraštinį puslapį 

užimantį septintosios skilties straipsnį su stambia antraš- 
te: „AMERIKOJE SUSIDARĖ TRAGIŠKA PADĖTIS“ - DR. 
KARLAS JUNGAS. Žemiau buvo oraus, akiniuoto Jungo fo- 
tografija visu ūgiu. Po ja parašyta: „Įžymus šveicarų psichia- 
tras“. Keistas dalykas buvo tas, kad popierius buvo per storas 
ir per geros kokybės laikraštiniam popieriui. Dar didesnis 
galvosūkis - viršuje atspausdinta data: sekmadienis, rugsėjo 5 
diena, už dviejų dienų. 

- Šis straipsnis iš sekmadienį pasirodysiančio Times nume- 
rio, - tarė Brilas. - Perskaityk Holo raštelį. 

Neparodydamas savo susierzinimo, paklausiau jo nurody- 
mo. Holo laiške buvo parašyta: 


Brangusis Jangeri, 


Šiandien šeima, siūliusi universitetui tokią dosnią dovaną, 
atsiuntė šio laiško priedą. Buvau informuotas, kad tai pus- 
lapis iš sekmadienį pasirodysiančio laikraščio New York Ti- 
mes. Pamatysite, kas jame rašoma. Šeima pasielgė kilniašir- 
diškai pranešusi man iš anksto, kad galėčiau imtis veiksmų 
dabar, o ne po neišvengiamo skandalo. Prašau, patikinkite 
daktarą Froidą, kad visai netrokštu atšaukti jo paskaitų, ku- 
rių taip entuziastingai laukiau. Tačiau tam tikras išskirtinis 
dėmesys jo vizitui gali labai pakenkti jo paties ir mūsų inte- 
resams. Savaime suprantama, aš asmeniškai netikiu šiomis 
užuominomis, bet esu priverstas apsvarstyti, ką apie tai pa- 
galvos kiti. Nuoširdžiai viliuosi, kad šis numatomas laikraš- 
čio straipsnis yra netikras ir neaptemdys mūsų garbingų 
svečių vizito. 


Jūsų, t. t. ir t. t. 


Mano apmaudui, laiškas patvirtino Brilo nuomonę: Holas 
ketino atšaukti Froido paskaitas. Kas vadovavo šiai prieš jį 
nukreiptai kampanijai? Kaip su tuo susijęs Jungas? 


354 | JED RUBENFELD 


- Atvirai kalbant, - tarė Brilas, ištraukdamas laikraščio 
straipsnį man iš rankų, - nežinau, ką labiau apjuodina šis 
idiotiškas straipsnis - Froidą ar Jungą? Paklausykite! Kur jis? 
A, taip: Amerikietėms merginoms patinka, kaip mylisi europie- 
čiai vyrai. Taip kalba mūsų Jungas. Įsivaizduojate? Jos teikia 
pirmenybę mums, nes jaučia, kad mes truputį pavojingi. Jis tik 
ir kalba apie tai, kaip amerikietės jo geidžia. Moterims na- 
tūralu bijoti, kai jos myli. Amerikietės moterys nori, kad joms 
vadovautų ir jas užvaldytų archajišku europiniu būdu. Jūsų 
amerikietis vyras tik nori būti paklusnus savo motinos ir žmo- 
nos sūnus. Tai ir yra Amerikos tragedija. Jis visiškai nutrūko 
nuo grandinės. 

— Bet jis neužsipuola Froido, - tariau. 

- Jiems apie Froidą prikalbėjo kažkas kitas. 

— Kas? - paklausiau. 

— Anonimas, - atsakė Brilas, - įvardijamas tik kaip gydy- 
tojas, kalbantis „garbingos“ amerikiečių medicinos bendruo- 
menės vardu. Paklausykite, ką jis sako: 


Prieš porą metų turėjau progą artimiau susipažinti su dak- 
taru Zigmundu Froidu iš Vienos. Viena nėra moralus mies- 
tas. Greičiau visai priešingai. Pavyzdžiui, homoseksualumas 
laikomas originalaus temperamento požymiu. Visą Žiemą 
dirbęs laboratorijoje šalia Froido sužinojau, kad jis atvirai 
mėgavosi Vienoje verdančiu gyvenimu - labai juo mėgavosi. 
Jis nejautė jokios sąžinės graužaties, kad gyvena kartu ne- 
susituokęs ir net augina nesantuokinius vaikus. Šis žmogus 
tikrai nepasižymi aukščiausio lygio morale. Jo mokslinė teo- 
rija, - jei taip ją galima vadinti, - yra lėbaujančios aplinkos ir 


jo praktikuojamo savotiško gyvenimo būdo rezultatas. 


— Dieve mano! - tariau. 
— Tai grynai asmeninis išpuolis, - pažymėjo Ferencis. - Ne- 
jaugi Amerikos laikraštis spausdins tokius dalykus? 

- Štai jūsų spaudos laisvė, - pareiškė Brilas, tuoj pat nude- 
gintas žmonos žvilgsnio. - Jie laimėjo. Holas atšauks paskai- 
tas. Ką galime padaryti? 

— Ar Froidas žino? - paklausiau. 

— Taip, Ferencis jam pasakė, - atsakė Brilas. 

— Perskaičiau jam svarbiausias laikraščio straipsnio vie- 
tas, - paaiškino Ferencis, - stovėdamas už durų. Jis nelabai 
nusiminė. Sako, kad girdėjęs baisesnių dalykų. 

— Bet Holas baisesnių dalykų negirdėjo, - pareiškiau. Froi- 
das jau seniai buvo pratęs prie apkalbų. Jis to tikėjosi ir, galima 
sakyti, buvo užsigrūdinęs. Bet Holas siaubingai bijojo skan- 
dalo kaip ir bet kuris iš seno, puritoniškojo molio nudrėbtas 
naujasis anglas. Jis nepakeltų, jei iškilmingo Klarko universi- 
teto paminėjimo atidarymo išvakarėse laikraštyje New York 
Times Froidas būtų išvadintas ištvirkėliu. Taigi garsiai paklau- 
siau: - Ar Froidas bent įsivaizduoja, kas iš Niujorko žmonių 
pažinojo jį Vienoje? 

— Niekas, - tvirtai pasakė Brilas. - Jis sako, kad niekada ne- 
dirbo su jokiu amerikiečiu. 

— Ką? — tariau. - Na, tai mūsų šansas. Galbūt visas straips- 
nis yra klastotė. Brilai, paskambink savo draugui, kuris dirba 
Times. Jei jie tikrai ketina tai išspausdinti, pranešk jiems apie 
šmeižtą. Jie negali paskelbti visiško melo. 

— Arjie patikės mano duotu žodžiu? - paklausė jis. 

Nespėjęs atsakyti pastebėjau, kad Ferencis ir Roza nukreipę 
žvilgsnius truputį už manęs. Apsisukau ir pamačiau į mane 
įsmeigtas mėlynas akis. Tai buvo Nora Akton. 


DVIDEŠIMT TREČIAS SKYRIUS 


VIT 


MANAU, KAD MANO ŠIRDIS iš tiesų porai sekundžių nustojo 
plakusi. Visi Noros Akton bruožai - palaidų plaukų sruogos, 
šokančios apie jos skruostus, maldaujančios mėlynos akys, 
laibos rankos, baltomis pirštinaitėmis apmautos plaštakos, 
lieknas liemuo - viskas lyg susimokė prieš mane. 

Pamatęs Norą viešbučio vestibiulyje pamaniau, kad tikriau- 
siai man reikia labiau gydytis negu jai. Viena vertus, abejojau, 
ar kada nors jausiu ką nors panašaus kitai moteriai. Kita ver- 
tus, šlykštėjausi ja. Kesone, kai į mano pakaušį alsavo mirtis, 
galvojau tik apie Norą. Dabar, matydamas ją, vėl prisiminiau 
jos išpažintį apie tuos bjaurius geismus. 

Tikriausiai stovėjau ir spoksojau kur kas ilgiau, nei leido 
mandagumas. Roza Bril atėjo man į pagalbą pasakydama: 

— Jūs tikriausiai panelė Akton. Mes esame daktaro Froido 
ir daktaro Jangerio draugai. Kuo galime padėti, mieloji? 

Nora žavingai ir grakščiai paspaudė rankas Rozai, Ferenciui 
ir Brilui, apsikeitė mandagumo frazėmis ir be žodžių davė su- 
prasti, kad norėtų pasikalbėti asmeniškai su manimi. Be jokios 
abejonės, žinojau, kad merginos viduje sąmyšis. Tačiau jos savi- 
tvarda buvo nepaprasta, ir ne tik kaip septyniolikametės. 

Paėjėjusi tolėliau nuo kitų ji sušnibždėjo: 

— Aš pabėgau. Nesugalvojau, kur daugiu galėčiau eiti. At- 
leiskite. Žinau, manimi bjauritės. 

Jos paskutiniai žodžiai kaip peilis dūrė man į širdį. 

— Panele Akton, kaip kas nors gali jumis bjaurėtis? 

— Mačiau jūsų veido išraišką. Nekenčiu to daktaro Froido. 
Iš kur jis galėjo žinoti? 

— Kodėl jūs pabėgote? 

Merginos akys prisipildė ašarų. 

- Jie nori uždaryti mane į psichiatrijos ligoninę. Jie vadina 
ją sanatorija ir sako, kad ten gerai pailsėsiu. O iš tiesų tai yra 
beprotnamis, stovintis šiaurinėje miesto dalyje. Mano mama 
tariasi su jais telefonu nuo pat ankstyvo ryto. Ji pasakė jiems, 
kad prisigalvojau, jog mane naktį kažkas užpuolė. Ir pasakė 
šitai garsiai, kad išgirsčiau aš, ponas ir ponia Bigsai. Kodėl 
negaliu to prisiminti... normaliai? 

— Nes jis jums davė chloroformo. 

— Chloroformo? 

— Chirurginio anestetiko, - patikslinau. - Jis sukelia tokius 
pojūčius, kuriuos patyrėte. 

- Tada jis buvo ten. Taip ir galvojau. Kodėl jis taip pasielgė? 

— Norėjo, kad atrodytų, jog pati save susižalojote. Tada nie- 
kas nepatikėtų, kad buvote užpulta, - paaiškinau. 

Ji pažvelgė į mane ir nusisuko. 

— Papasakojau apie tai detektyvui Litlmorui, - prisipažinau. 

— Ar ponas Banvelas vėl ateis pas mane? 

— Nežinau. 

— Dabar bent jau tėvai negalės išsiųsti manęs į beprotnamį. 

— Galės, - tariau. - Jūs esate jų vaikas. 

— Ką? 

— Jie priima sprendimus, kol esate nepilnametė, - paaiški- 
nau. - Jūsų tėvai gali nepatikėti mano žodžiu. Negalime to 
įrodyti. Chloroformas išgaruoja be pėdsakų. 

- Kelerių metų žmogus jau nelaikomas vaiku? - staiga pri- 
mygtinai paklausė ji. 

— Aštuoniolikos. 

- Šį sekmadienį man sukaks aštuoniolika. 

— Tikrai? - Ketinau pasakyti, kad tuomet nereikia bijoti, 
jog ją per prievartą uždarys į psichiatrijos ligoninę. Bet mane 
apėmė bloga nuojauta. 

— Kas negerai? - paklausė ji. 

— Turite neleisti jiems to padaryti iki sekmadienio. Jei jiems 
pavyks paguldyti jus į ligoninę šiandien ar rytoj, negalėsite iš 
ten išeiti tol, kol tėvai neduos sutikimo. 

— Net kai man sueis aštuoniolika? 

— Taip. 

— Aš pabėgsiu, - tarė ji. - Jau žinau kur - į mūsų vasarnamį. 
Dabar jie grįžo, todėl jis tuščias. Banvelas tikrai manęs ten 
neieškos - nė vienas iš jų. Ar galite mane ten palydėti? Tik 
valanda kelio keltu. The Day Line sustos Taritaune, jei jų pa- 
prašysite. Prašau, daktare! Be jūsų daugiau aš nieko neturiu. 

Susimąsčiau. Išvežti Norą iš miesto buvo labai protinga 
mintis. Džordžas Banvelas įsibrovė į jos kambarį visai nepa- 
stebėtas. Jis gali įsmukti ir dar kartą. O Nora vargu ar galėjo 
plaukti keltu viena: nesaugu jaunai merginai, ypač tokiai ža- 
viai kaip panelė Akton, vienai keliauti upe. Visa kita gali pa- 
laukti iki šio vakaro. Froidas vis tiek nelipo iš lovos. Jei Brilo 
pastangos susisiekti su draugu iš New York Times pasirodys 
nevaisingos, kitą žingsnį žengsiu aš, nuvykdamas į Vorčesterį 
asmeniškai pasikalbėti su Holu. Bet tai galėsiu padaryti rytoj, 
šeštadienį. 

— Palydėsiu jus, - sutikau. 

— Ar vilkėsite šiuo kostiumu? - paklausė ji. 


„AD 


PRAĖJUS PUSVALANDŽIUI PO to, kai buvo pristatyta rytinė 
korespondencija, Banvelų tarnaitė pranešė Klarai, kad prieš- 
kambaryje jos laukia lankytojas - policininkas. Klara nusekė 
paskui tarnaitę į marmurinį prieškambarį, kuriame jos lio- 
kajus laikė kepurę žemam, išblyškusio veido žmogeliui rudu 

kostiumu, mažutėmis, blizgančiomis, beveik beviltiškomis 
akimis, tankiais ūsais ir tokiais pat antakiais. 

Ji pamačiusi Klara krūptelėjo. 

- Jūs esate?.. - paklausė ji šaltai. 

- Koroneris Čarlzas Hugelis, - atsakė jis taip pat šaltai. — 
Vadovauju Elizabetos Riverford žmogžudystės tyrimui. No- 
rėčiau su jumis pasikalbėti. 

- Aišku, - tarė Klara. Ji pasisuko į liokajų. - Be abejonės, 
tai pono Banvelo reikalas, Parkeri, ne mano. 

— Atleiskite, ponia, - atsakė Parkeris. - Bet šis džentelme- 
nas prašė pakviesti jus. 

Klara atsuko koroneriui nugarą. 

— Ar kvietėte mane, pone... pone?.. 

— Hugelis, - tarė jis. - Aš... ne... aš tiktai pamaniau, kad jūsų 
vyro nėra namie, todėl, ponia Banvel... 

— Mano vyras namie, - nutraukė jį Klara. - Parkeri, praneš- 
kite ponui Banvelui, kad turime svečią. Pone Hugeli, turiu at- 
siprašyti. - Po poros minučių iš savo persirengimo kambario 
Klara išgirdo giliu Džordžo Banvelo balsu pasipylusį keiks- 
mažodžių lietų, po kurio buvo stipriai užtrenktos paradinės 
durys. Tada Klara išgirdo artėjančius sunkius savo vyro žings- 
nius. Akimirką Klaros rankos, pudruojančios jos gražų veidą, 
ėmė virpėti. Bet ji kaipmat įsakė joms nurimti. 


„AD 


Po VALANDOS IR penkiolikos minučių Nora Akton ir aš 
plaukėme Hadsono upe į šiaurę pro įspūdingas, saulės nu- 
degintas oranžines Naujojo Džersio uolas. Kai persirengiau, 
dėl visa ko išsmukome iš Manhatano viešbučio pro rūsio 
duris. Niujorko upės pakrantėje tristiebių medinių laivų ar- 
mada buvo nuleidusi inkarus prie Grants Tomb, kur ryškioje 
saulėkaitoje tingiai plaikstėsi jų baltos burės - pasiruošimas 
rudeninėms Hadsono-Faltono iškilmėms. Giedrame danguje 

sklandė vienas kitas skaidrus debesų dūmelis. Panelė Akton 
sėdėjo ant suoliuko netoli pirmagalio, o jos gražius plaukus 
lengvai taršė vėjelis. 

— Gražu, tiesa? - atsiduso ji. 

— Jei patinka laivai, - atsakiau. 

- Ojums nepatinka? 

— Aš prieš laivus, - tariau. - Visų pirma, dėl vėjo. Jei žmo- 
nėms taip patinka į veidą pučiantis vėjas, jie turėtų stovėti 
priešais elektrinį feną. O dar tie išmetamieji dūmai! Ir tas vel- 
niškas rago garsas - matomumas idealus, mylių spinduliu nė 
gyvos dvasios, o jie pučia tą prakeiktą ragą taip garsiai, kad 
garsas užmuša visą būrį Žuvų. 

- Šįryt tėvas išbraukė mane iš Bernardo. Jis paskambino 
registratoriui. Mama jį privertė. 

- Tai galima pakeisti, - tariau susigėdęs, kad pliauškiu to- 
kias kvailystes. Nebūčiau padaręs šios klaidos, jei būčiau mie- 
gojęs naktį. 

— Daktare Jangeri, ar tėvas išmokė jus šaudyti? - paklausė ji. 

Klausimas buvo labai netikėtas. Neaišku, ką ji turėjo ome- 
ny, jei iš viso ką nors turėjo. 

— Kodėl jūs manote, kad moku šaudyti? - paklausiau. 

- Juk visi mūsų socialinio sluoksnio vyrai moka šaudyti, 
tiesa? - Ji ištarė socialinis sluoksnis beveik paniekinamai. 

— Ne, - atsakiau, - nebent šaudyti žodžiais. 

— Na, bet jūs mokate, - tarė ji. - Teko jus matyti. 

— Kurė 

- Jau sakiau, kad pernai, žirgų lenktynėse. Jūs pramogavote 
šaudykloje. 

— Tikrai? 

— Taip, - tarė ji. - Atrodė, kad tikrai puikiai leidžiate laiką. 

Ilgai žiūrėjau į ją mėgindamas perprasti, kiek ji žino. Mano 
tėvas nusižudė ginklu. Per daug nevyniojant žodžių į vatą, jis 
išsitaškė sau smegenis. 

— Mane išmokė dėdė, - tariau, - o ne tėvas. 

- Jūsų dėdė Šermerhornas ar dėdė Fišas? 

— Panele Akton, jūs apie mane žinote daugiau, nei maniau. 

— Vyras, įsirašęs savo vardą į aukštuomenės sąrašą, neturė- 
tų skųstis, kad visi žino jo giminystės ryšius. 

— Aš pats savo vardo neįsirašiau. Buvau įrašytas taip kaip 
ir jūs. 

— Arjūs gedėjote, kai jis mirė? 

— Kas? 

— Jūsų tėvas. 

— Ką jūs iš tiesų norite sužinoti, panele Akton? 

— Ar gedėjote? 

— Niekas neaprauda savižudybės, - nukirtau. 

— Tikrai? Taip, ko gero, tėvų mirtis yra įprastas dalykas. Juk, 
kad ir kaip būtų, jūsų tėvas palaidojo savo tėvą, o tas tėvas 
savąjį. 

— Maniau, kad jūs nekenčiate Šekspyro. 

— Koks jausmas, daktare, kai jus augina žmogus, kurio ne- 
kenčiate? 

— Jums geriau žinoti, panele Akton. 

— Man? - paklausė ji. - Mane užaugino žmogus, kurį aš 
myliu. 

— Paprastai jūs nespinduliuojate šiuo jausmu kalbėdama 
aple savo tėvus. 

— Aš nekalbu apie tėvus, - patikslino Nora. - Kalbu apie 
ponią Bigs. 

— Nejaučiau neapykantos savo tėvui, - pareiškiau. 

— O aš savojo nekenčiu. Bent jau nebijau to pripažinti. 

Vėjas ėmė pūsti stipriau. Galbūt keitėsi oras. Nora buvo 
įsmeigusi įdėmų žvilgsnį į krantą. Nežinau, kaip iš tiesų ji no- 
rėjo mane priversti pasijusti. 

— Panele Akton, mes panašūs, - tariau. - Mes abu užaugo- 
me nenorėdami tapti tokiais, kokie yra mūsų tėvai - nė vienas 
išjų. Bet maištavimas, pasak daktaro Froido, rodo ne mažesnį 
prisirišimą negu nuolankumas. 

- Aišku, jums pavyko išlikti abejingam. 

Po kelių minučių ji paprašė manęs daugiau papasakoti apie 
Froido teorijas. Papasakojau vengdamas užsiminti apie Oidi- 
pą ir jam giminingus žodžius. Nusižengdamas įprastai profe- 
sinio etiketo taisyklei, apibūdinau jai keletą savo ankstesniųjų 
pacientų, žinoma, neminėdamas vardų ir tikėdamasis paaiš- 
kinti, kaip veikia perkėlimas ir koks jo kraštutinis poveikis 
psichoanalizės pacientams. Pabaigoje prisiminiau panelę Rei- 
čel, merginą, kuri ieškojo progos nusirengti mano akivaizdoje 
beveik kiekvieno seanso metu. 

- Arji buvo graži? - paklausė Nora. 

— Ne, - pamelavau. 

— Meluojate, - tarė ji. - Vyrams visada patinka tokios mer- 
ginos. Tikriausiai su ja turėjote lytinių santykių. 

— Jokiu būdu ne, - atsakiau nustebintas jos atvirumo. 

- Daktare, aš nesu jūsų įsimylėjusi, - pareiškė ji lyg niekur 
nieko. - Žinau, kad jums atrodo priešingai. Vakar klaidingai 
maniau, kad jaučiu jums meilę, bet tikriausiai taip nutiko dėl 
labai varginančių aplinkybių ir jūsų paties meilės prisipaži- 
nimo. 

— Panele Akton... 

— Neišsigąskite. Aš jums to daugiau nepriminsiu. Suprantu, 
kad tai, ką pasakėte vakar, jau nebeatspindi jūsų tikrųjų jaus- 
mų, kaip kad mano vakarykščiai žodžiai neatspindi manųjų. 
Nejaučiu jums jokios meilės. Šis... šis jūsų perkėlimas, dėl kurio 
pacientės arba įsimyli, arba pradeda neapkęsti gydytojų, man 
visai netinka. Esu jūsų pacientė, kaip ir sakėte. Tai viskas. 

Nieko neatsakiau, leisdamas jos žodžiams išnykti vėjyje, 
keltui ramiai plaukiant upe tolyn. 


„AD 


PENKTADIENĮ, TRUPUTĮ PO PIETŲ, detektyvas Litlmoras 
stovėjo priešais mažą, purviną kamerą didžiulėje, pilkoje įka- 

linimo pilyje, žinomoje Tombso vardu. Čia nepateko dienos 
šviesa, niekur nesimatė lango. Šalia Litlmoro buvo kalėjimo 
sargybinis. Jie abu spoksojo per metalines grotas į ant utėlėto 
gulto be sąmonės sudribusį Čongo Singo kūną. Jo balti apati- 
niai marškiniai buvo labai dėmėti, o pėdos basos ir murzinos. 

— Jis miega? - paklausė Litlmoras. 

Kikendamas sargybinis paaiškino, kad seržantas Bekeris 
tardė Čongą visą naktį. Litlmoras, išgirdęs Bekerio vardą, iš 
pradžių nustebo. Paskui suprato: panelė Sigel buvo surasta 
Tenderloine. Taigi savaime suprantama, kad apklausą buvo 
paskirta atlikti Bekeriui. Bet vis tiek detektyvas suglumo. 
Čongas jau buvo apklaustas vakar. Jis prisipažino, kad matė, 
kaip pusbrolis Leonas nužudė merginą. Taip sakė meras. Ką 
dar Bekeris norėjo iš jo išgauti šiąnakt? 

Kalėjimo sargybinis turėjo atsakymą į šį klausimą. Beke- 
ris prakalbino Čongą jau iš pat pradžių. Bet Čongas nenorėjo 
prisipažinti, kad dalyvavo pačiame žudymo procese. Jis atka- 
kliai tvirtino, kad atėjo į Leono kambarį, kai mergina jau buvo 
mirusi. 

— Ir Bekeris tuo nepatikėjo? - paklausė Litlmoras. 

Sargybinis paniūniavo trumpą melodiją ir papurtė galvą. 

— Gerai jį pakankino. Kaip ir sakiau, kvotė visą naktį. Kad 
būtumėte jį matęs! 

Ant gulto miegantis Čongas apsivertė ant kito šono, atgręž- 
damas savo dešinę akį, mėlyną ir ištinusią kaip slyvą. Po Singo 
nosimi ir žemiau ausies matėsi sukrešėjusio kraujo pėdsakų. 
Gali būti, kad jam buvo sulaužyta nosis, bet Litlmoras nebuvo 
tuo tikras. 

- Viešpatie! - atsiduso detektyvas. - Ar Čongas palūžo? 

- Mhm... 

Litlmoras liepė sargybiniui atidaryti kamerą. Jis pažadino 
miegantį kalinį. Detektyvas prisitraukė kėdę, prisidegė ciga- 
retę ir pasiūlė vieną kinui. Čongas liūdnai pasižiūrėjo į naują 
tardytoją ir paėmė cigaretę. 

- Žinau, kad suprantate angliškai, pone Čongai, - tarė Litl- 
moras. - Galbūt galėsiu jums padėti. Tik atsakykite į porą 
klausimų. Kada pradėjote dirbti Balmorale? Liepos pabaigoje? 

Čongas Singas linktelėjo galva. 

— O kada prie tilto? - paklausė detektyvas. 

— Panašiu laiku, - užkimusiu balsu atsakė jis. = Gal porą 
dienų vėliau. 

— Čongai, kaip jūs viską matėte, jei jūsų ten nebuvo? - pa- 
klausė Litlmoras. 

— Ą? 

— Jei įėjote į Leono kambarį po to, kai jis nužudė merginą, iš 
kur žinote, kad ją nužudė jis? 

- Jau sakiau, - atsakė Čongas. - Išgirsti muštynės. Žiūrėti 
pro rakto skylutę. 

Litlmoras žvilgtelėjo į sargybinį, kuris patvirtino, kad ČCon- 
gas vakar papasakojo tą pačią istoriją. Detektyvas nusisuko 
nuo Čongo Singo. 

— Ar tai tiesa“? 

— Tiesa. 

- Ne, netiesa. Aš buvau ten, pone Čongai, ar prisimenate? 
rakto skylutę. Pro ją nieko nematyti. 

Čongas tylėjo. 

- Kaip jūs gavote tuos darbus, Čongai? Kaip gavote du dar- 
bus pas poną Banvelą? 

Kinas gūžtelėjo pečiais. 

— Stengiuosi jums padėti, - tarė Litlmoras. 

- Leonas, - tyliai prisipažino Čongas. - Jis man gauti 
darbus. 

— Iš kur Leonas pažįsta Banvelą? 

— Nežinau. 

— Nežinote? 

- Nežinau, - atkakliai laikėsi savo Čongas Singas. - Aš nie- 
ko nežudyti. 

Litlmoras pakilo ir davė ženklą sargybiniui dar kartą atida- 
ryti kamerą. 


- Žinau, kad nenužudėte, - tarė jis. 
„AD 


AKTONŲ VASARNAMIS BUVO užmiesčio namas Njuporte, 
tikras dvaras, atitinkantis, tiesą sakant lenkiantis, vidutinius 
Europos karališkus standartus. Palydėjęs Norą iki durų keti- 
nau grįžti į miestą, bet supratau, kad negaliu. Nenorėjau pa- 
likti jos vienos net ten. 

Tarnai šiltai pasisveikino su Nora, atvėrė duris ir langus. 
Visi sujudo. Atrodė, kad jie nieko nežino apie jos fizines ir 
dvasines kančias. Nora vis dar buvo labai nekalbi, bet aiškiai 
norėjo man viską aprodyti. Dairiausi po pirmąjį pagrindinio 
namo aukštą. Dviaukščio prieškambario galerijoje kilo į dvi 
dalis išsišakojantys marmuriniai laiptai. Dešinėje buvo vitra- 
žinis kupolas, kairėje - aštuonkampė medžiu iškalta biblio- 
teka. Visur buvo gausu marmurinių kolonų ir paauksuoto 
gipso. 

Namo gale buvo plytelėmis išklota veranda. Pro ją mes pa- 
tekome į ryškiomis spalvomis pulsuojančią veją, kurioje augo 
žalia žolė ir aukšti ąžuolai. Ji driekėsi žemyn prie tolumoje te- 
kančios upės. Mergina pasileido tekina į žalias lankas. Aš - iš 
paskos, ir mes netrukus pasiekėme arklides. Ten oras švelniai 
kvepėjo arkliais ir šviežiu šienu. Paaiškėjo, kad virėjas leido į 
arklides atsiųsti iškylos krepšį, jei panelė Nora sumanytų pa- 
jodinėti. 

Ji pasirodė esanti ne ką blogesnė jojikė negu aš. Po grei- 
to pasijodinėjimo risčia, mes pasitiesėme paklotą pavėsyje su 
nuostabiu vaizdu į Hadsono upę. Iškylos krepšyje radome 
daugybę puikiai išsilaikiusių lede moliuskų, šaltos vištienos, 
bulvių kroketų, dėžutę, pilną mažų sausainiukų ir arbūzų sa- 
lotų. Kartu su gertuve šaltos arbatos virėjas įdėjo pusę butelio 

raudonojo vyno, skirto „džentelmenui“. Nieko burnoj netu- 
rėjau nuo vakar vakaro. 

Kai pavalgėme, Nora manęs paklausė: 

- Ar esate nuoširdus? 

— Per daug, - tariau, - bet tik todėl, kad esu toks blogas akto- 
rius. Ar tarnai paskambins tavo tėvams pranešti, kad esi čia? 

— Čia nėra telefono. - Ji nusiėmė skrybėlę, leisdama saulei 
raizgyti savo spindulius jos plaukuose. - Atleiskite už mano 
elgesį kelte, daktare. Nežinau, kodėl užsiminiau apie jūsų tėvą. 
Prašau man atleisti. Jaučiuosi taip, lyg būčiau įstrigusi degan- 
čiame name be išėjimo. Klara yra vienintelis žmogus, kuria 
galėjau pasikliauti, o dabar net ji negali man padėti. 

- Išeitis yra, - tariau. - Pasiliksite čia iki sekmadienio, su- 
lauksite aštuoniolikos, ir tėvai negalės jums nurodinėti. Taigi 
jei pasiseks, detektyvas Litlmoras jau bus ištyręs tuos įkalčius 
prieš Banvelą, kuriuos radome, ir jį suims. 

— Kokius įkalčius? 

Papasakojau jai apie mūsų kelionę į kesoną. Net dabar 
paaiškinau, kad detektyvas Litlmoras jau galbūt patvirtino, 
jog lagamino turinys priklauso panelei Riverford. O to pa- 
kaks gauti leidimą suimti poną Banvelą. Galbūt Banvelas jau 
suimtas. 

— Labai abejoju, - užsimerkė Nora. - Pakalbėkime apie ką 
nors kita. 

— Apie ką? 

— Bet ką, kas nesusiję su Džordžu Banvelu. 


„AD 


AKTONŲ REZIDENCIJOJE Gramercy parke Noros motina 
vertė aukštyn kojom dukters kambarį. Dingo Nora. Mildred 
Akton pasiuntė ponią Bigs patikrinti, ar Nora parke, bet mer- 
ginos ten nebuvo. Poniai Akton baisiausią pasipiktinimą kėlė 
mintis, kad jos dukra ją apgaudinėja. Akivaizdu, kad dukra 

pamišusi, nedora ir dar kartą pamišusi. Negalima tikėti nė 
vienu jos žodžiu. Ponia Akton jau matė dukters miegamaja- 
me rastas cigaretes ir kosmetiką. Ką dar ji ten slepia? 

Moteris nerado nieko, ką vertėtų konfiskuoti, kol nekyšte- 
lėjo rankos po dukters pagalve. Ji apstulbo aptikusi ten virtu- 
vinį peilį. 

Atradimas keistai paveikė Mildred Akton. Akimirksniu jai 
prieš akis pralėkė daugybė kruvinų vaizdų. Tarp jų buvo pri- 
siminimai apie vienturčio vaiko gimimą. Šis įvykis kaip visa- 
da priminė poniai Akton, kad nuo tos dienos ji su vyru miega 
skirtingose lovose. Po kurio laiko tie prakeikti vaizdai ir aso- 
ciacijos dingo. Ponia Akton visai juos užmiršo, bet jų sukelta 
būsena išliko. Jausdamasi didžiai teisinga gindama dukterį 
nuo pačios savęs, ji nunešė peilį atgal į virtuvę. 

Ponia Akton troško, kad jos vyras imtųsi kažkokių veiksmų. 
Taip pat ji norėjo, kad jis nebūtų toks beviltiškas, visada už- 
sidaręs savo darbo kambaryje ar žaidžiantis polą užmiestyje. 
Harkortas taip baisiai išlepino Norą. Jis absoliutus nevykėlis. 
Jei nebūtų paveldėjęs nedidelio tėvo turto, jis būtų atsidūręs 
vargšų prieglaudoje. Mildred jam tai sakė tiek daug kartų. 

Ponia Akton nusprendė, kad reikia nedelsiant paskambin- 
ti daktarui Saksui ir susitarti dar dėl vieno gydymo seanso 
elektromasažu. Tiesa, ji tik vakar turėjo tą seansą. Kaina buvo 
nežmoniška, bet ponia Akton jautė, kad be šito neišgyvens. 
Daktaras Saksas puikiai išmanė savo darbą. „Būtų malo- 
niau, - pamanė ji, - rasti krikščionį gydytoją, kuris būtų lygiai 
toks pat geras specialistas. Bet juk sakoma, kad geriausi gydy- 
tojai yra Žydai, tiesa?“ 


A 
SAVAIME SUPRANTAMA, KAD MANO galvoje tą akimirką 


buvo tuščia, kai Nora paprašė manęs pasakyti kažką, kas ją 
prablaškytų. Tada prisiminiau. 

— Vakar naktį, - pradėjau, - išsiaiškinau žodžių būti ar ne- 
būti prasmę. 

— Nežinojau, kad reikia aiškintis šių žodžių prasmę, - at- 
sakė ji. 

— Ak, žmonės stengėsi atskleisti jų prasmę jau keletą am- 
žių. Bet niekam nepavyko, nes visi visada galvojo, kad nebūti 
reiškia „mirti“. 

— Argi ne? 

— Na, jei taip suprasime, tuomet kyla problema. Visas mo- 
nologas prilygina žodį nebūti su veikimu, stoti į kovą su gin- 
klu, atkeršyti ir t. t. Taigi jei nebūti reiškia „mirti“, tada mirtį 
sukeltų veikimas, o veikimas jau savaime reiškia gyvenimą. 
Kaipgi veikimas susitapatino su nebuvimu? Jei galėtume atsa- 
kyti į šį klausimą, žinotume, kodėl Hamletui būti reiškia „ne- 
veikti“. Tada įmintume tikrą mįslę: kodėl jis neveikia, kodėl jis 
taip ilgai gyvena būdamas lyg paralyžiuotas. Atleiskite, jums 
turbūt nuobodu. 

— Nė trupučio. Bet nebūti gali reikšti tik mirtį, - tarė Nora. - 
Nebūti, vadinasi, - ji gūžtelėjo pečiais, - nebūti. 

Gulėjau pusiausėda ant šono. Dabar atsisėdau. 

— Ne, noriu pasakyti taip: turiu omeny, kad nebūti turi ant- 
rą reikšmę. Buvimo priešybė yra ne tik mirtis. Tik ne Hamle- 
tui. Nebūti taip pat reiškia ir „atrodyti“. 

— Kaip atrodyti? 

- Tiesiog atrodyti. - Atsistojau, pradėjau vaikštinėti ir, gėda 
pasakyti, traškinti krumpliais kaip koks neišauklėtas žmogus. — 
Užuomina visą laiką slypėjo ten, pačioje dramos pradžioje, kur 
Hamletas sako: Atrodo, ponia? Ne, yra. To, kas atrodo, nereikia 
man. Pamąstykite. Danija supuvusi iki pat šaknų. Visi turėtų 
gedėti Hamleto tėvo, ypač jo motina. Jis, Hamletas, turėtų būti 
karalius. Tačiau vietoj to Danija švenčia jo motinos santuoką 
su ne bet kuo, o su jo bjaurybe dėde, kuris užėmė sostą. 

Labiausiai jį žeidžia apsimestinis gedulas, netikrumas, juo- 
dais drabužiais vilkintys žmonės, kurie puola puotauti prie 

vestuvių stalų ir smagintis lovose kaip gyvuliai. Hamletas ne- 
nori gyventi tokiame pasaulyje. Jis neapsimetinėja. Jis atsisa- 
ko to, kas atrodo. Jis yra. 

Tada Hamletas sužino, kas yra jo tėvo žudikas. Jis prisie- 
kia atkeršyti. Bet tą akimirką jis įžengia į netikrumo pasaulį. 
Pirmasis jo žingsnis yra užsidėti juokdario kaukę - apsimesti 
bepročiu. Toliau su pagarbia baime jis klausosi, kaip akto- 
rius šlovina Hekubę. Po to jis iš tiesų pamoko artistus, kaip 
įtikinamai vaidinti. Hamletas net pats parašo jiems scenarijų, 
pagal kurį jie vaidins tą naktį. Scena, kurią jis turi suvaidinti, 
yra neužgauli, bet ji įtikinamai pavaizduoja jo tėvo žudiką ir 
nustebina dėdę, kuris vėliau pripažįsta savo kaltę. 

Jis atsiduoda vaidybos, netikrumo, atrodymo sričiai. Ham- 
letui būti ar nebūti nereiškia būti ar liautis egzistavus. Tai 
reiškia „būti ar atrodyti . Tokį sprendimą jis turi priimti. At- 
rodyti reiškia „vaidinti“ - apsimetinėti, atlikti savo vaidmenį. 
Štai jums visiems priešais nosį „Hamleto“ išaiškinimas. Ne- 
būti reiškia „atrodyti“, o atrodyti - „vaidinti (veikti)“. Todėl 
būti yra nevaidinti (neveikti). Štai iš kur šis sąstingis! Ham- 
letas buvo pasiryžęs neatrodyti. Tai reiškė niekada „neveikti 
(nevaidinti) . Jei laikysis nusistatymo, jei bus, negalės vaidin- 
ti (veikti). Bet jeigu jis ryšis stoti į kovą su ginklu ir atkeršy- 
ti už savo tėvą, jis privalo vaidinti (veikti), užuot pasirinkęs 
netikrumą. 

Pažiūrėjau į savo vieno asmens auditoriją. 

— Aišku, - tarė ji. - Taigi jis privalo apgaudinėti tam, kad 
išgautų dėdės prisipažinimą. 

p= Taip, taip, bet tai drauge ir universalu. Visas veikimas 
yra vaidyba. Visas vaidinimas yra įvykdymas. Nebe priežas- 
ties šie žodžiai turi dvejopą reikšmę*. Sukurti reiškia „su- 
manyti, bet kartu ir „apgauti“. Menas reiškia „apgaulę“. 
Kūryba - apgaulė. Nuo to nepabėgsi. Jei norime atlikti savo 


* Act - „veikti ir vaidinti“, perform - „vaidinti ir vykdyti“ (angl.). - 
Vert. past. 

vaidmenį pasaulyje, turime vaidinti. Sakykime, vyras atlie- 
ka psichoanalizę moteriai. Jis tampa jos vyru. Jis prisiima 
vaidmenį. Tai ne melas, bet vaidyba. Jeigu jis atsisako šio 
vaidmens su ja, tai prisiima kitą - draugo, meilužio, vyro ar 
dar kito. Mes galime pasirinkti, kokį vaidmenį vaidinti. Štai 
ir viskas. 

Nora sėdėjo suraukusi antakius. 

— Aš vaidinau, - tarė ji, - prieš jus. 

Kartais taip nutinka: tiesos akimirka išaušta netikėtai, kai 
veiksmas vyksta kitur ir dėmesys sutelktas į kitus dalykus. Ži- 
nojau, kad ji galbūt turi omenyje savo slaptą fantaziją apie 
tėvą, kurią pripažino vakar ir kurią, savaime suprantama, 
stengėsi išlaikyti paslaptyje. 

- Tai mano kaltė, - atsakiau. - Nenorėjau išgirsti tiesos. 
Ilgą laiką panašiai jaučiausi dėl „Hamleto“. Nenorėjau pati- 
kėti, kad Froido nuomonė apie šią dramą gali būti teisinga. 

— Daktaras Froidas turi nuomonę apie Hamletą? - pasido- 
mėjo ji. 

— Tai... tai, ką jums jau sakiau: Hamletas puoselėja slaptą 
norą turėti... turėti lytinių santykių su savo motina. 

— Daktaras Froidas taip sako? - šūktelėjo ji susijaudinu- 
si. - Ir jūs tuo tikite? Kaip šlykštu! 

— Na, taip. Bet šiek tiek keista girdėti tai iš jūsų lūpų. 

— Kodėl? - paklausė ji. 

— Nes jūs pati apie tai vakar kalbėjote. 

— Ką aš pasakiau? 

— Jūs prisipažinote, - priminiau, - kad turite panašių krau- 
jomaišiškų troškimų. 

— Jūs beprotis. 

Nuleidau balsą, bet kalbėjau griežtai: 

- Panele Akton, vakar parke jūs labai aiškiai pasakėte, kad 
pavydėjote, pamačiusi Klarą Banvel su savo tėvu. Jūs sakėte, 
kad norėjote būti ta, kuri... 

Jos skruostai užsiliepsnojo. 

— Liaukitės! Taip, sakiau, kad pavydėjau, bet ne Klarai! Kaip 
šlykštu! Pavyduliavau savo tėvui! 

Mes žiūrėjome vienas į kitą dabar abu stovėdami priešin- 
gose nedidelio vilnonio pakloto pusėse. Pora voveraičių, išdy- 
kavusių aplink šalia augančio medžio kamieną, staiga sustojo 
kaip įbestos ir įtariai spoksojo į mus. 

— Štai kodėl jūs manėte esanti begėdė? - paklausiau. 

- Taip, - sušnibždėjo ji. 

— Tai nėra begėdiška, - tariau, - bent jau iš dalies. 

Mano pastaba jos nepralinksmino. Paliečiau jos skruostą. Ji 
nudelbė akis. Suėmęs ranka jos smakrą, kilstelėjau veidą artyn 
ir pasilenkiau prie jos. Ji mane atstūmė. 

— Nereikia, - tarė ji. 

Panelė Nora vengė mano žvilgsnio. Ji atsitraukė nuo ma- 
nęs ir ėmėsi iškylos dalykų: rinko maisto likučius, dėjo juos į 
krepšį, purtė trupinius nuo pakloto. Mes tylėdami parjojome 
į arklides ir grįžome į namą. 

Taigi visi mano moraliniai būgštavimai pasinaudoti Nora 
dėl jos pačios perkėlimo sukeltu susidomėjimu manimi (jeigu 
ji iš tikrųjų buvo susidomėjusi) akimirksniu išgaravo sužino- 
jus, kad ji prisipažino turėjusi lesbietišką, o ne kraujomaišišką 
troškimą. Man buvo gėda tai pripažinti. Bet logika buvo tokia, 
kad vos tik supratęs tiesą, jau nebegalvojau apie tai, jog Nora 
galėtų bučiuoti savo tėvą taip kaip mane. Galbūt reikėjo pa- 
daryti išvadą, kad ji galėtų bučiuoti Klarą. Tačiau tuo metu 
apie tai negalvojau. 

Didžiajame name dabar buvo tylu. Vasaros popietės oras 
buvo visiškai ramus, šešėliuoti ir tušti didžiuliai kambariai. 
Visos langinės buvo uždarytos - tikriausiai siekiant apsaugoti 
nuo saulės užuolaidas ir baldus. Liūdnai susimąsčiusi ir beža- 
dė Nora nuvedė mane į aštuonkampę biblioteką su praban- 
giai išraižytais medžio dirbiniais. Ji užrakino duris ir parodė 
į krėslą. Mergina ragino mane į jį atsisėsti. Atsisėdau. Nora 
atsiklaupė ant grindų priešais mane. 

Pirmą kartą nuo tada, kai mane atstūmė, ji prabilo: 

— Ar prisimenate, kai pirmą kartą mane pamatėte? Tada, 
kai negalėjau kalbėti? 

Jos veido išraiška buvo neįskaitoma. Ji atrodė ir atgailau- 
janti, ir nekalta. 

- Žinoma, - tariau. 

- Aš nebuvau praradusi balso. 

— Atsiprašau? 

— Aš tik apsimečiau, - tarė ji. 

Stengiausi neišsiduoti, kaip staiga išdžiūvo mano burna. 

— Štai kodėl kitą rytą jūs jau kalbėjote, - tariau. 

Ji linktelėjo galva. 

— Kodėl? - paklausiau. 

— Ir ta amnezija. 

— O kas dėl jos? 

- Ją taip pat išgalvojau, - prisipažino ji. 

— Jūs nepraradote atminties? 

— Aš apsimetinėjau. 

Mergina pakėlė į mane akis. Jaučiausi taip keistai, kad atro- 
dė, jog visiškai jos nepažįstu. Pridėjęs dar ir šiuos naujus fak- 
tus, bandžiau iš naujo susiorientuoti, ką žinojau, ar maniau 
žinantis. Stengiausi pertvarkyti įvairiausius praėjusios savai- 
tės įvykius, juos susieti vieną su kitu, bet nesugebėjau. 

— Kodėl? 

Ji papurtė galvą ir prikando apatinę lūpą. 

- Ar jūs mėginote sužlugdyti Banvelą? - paklausiau. - Gal 
jūs ketinote pasakyti, kad tai jo darbas? 

— Taip. 

— Bet jūs melavote. 

— Taip. Bet visa kita - beveik viskas - buvo tiesa. 

Atrodė, kad ji maldauja užuojautos. Jai nejaučiau jokio gai- 
lesčio. Nieko nuostabaus, kad ji pasakė, jog jai negalima taiky- 
ti perkėlimo sindromo. Juk nevyko jokia psichoanalizė. 

— Jūs mane apkvailinote, - sušnibždėjau. 

— Nenorėjau, negalėjau... Tai taip... 

- Viskas, ką man pasakojote, buvo melas. 

— Ne. Banvelas iš tikrųjų bandė mane suvilioti, kai buvau 
keturiolikos. Ir jis pabandė suartėti dar kartą, kai buvau še- 
šiolikos. Aš tikrai mačiau savo tėvą su Klara štai čia, šiame 
kambaryje. 

— Sakėte, kad matėte savo tėvą su Klara Banvelų vasar- 
namyje. 

— Taip. 

— Kodėl melavote? 

— Nemelavau. 

Galvoje mintys sukosi ratu. Dabar prisiminiau: jos tėvų va- 
sarnamis buvo Berkšire, Masačusetso valstijoje. Mes buvome 
visai ne jos tėvų, o Banvelų vasarnamyje. Tarnai pažinojo ją 
ne dėl to, kad jie buvo jos tarnai, o todėl, jog čia ji dažnai 
lankydavosi. Situacijos tikroviškumas staiga tapo toks trapus, 
kad, rodės, tuoj suskils. Aš atsistojau. Ji suėmė mano rankas ir 
įdėmiai į mane įsižiūrėjo. 

- Jūs pati sužalojote savo kūną, - sausai pareiškiau. - Jūs 
plakėte save, raižėte. Jūs save deginote. 

Ji papurtė galvą. 

Mane užplūdo daugybė prisiminimų. Pirma, kaip padėjau 
Norai įlipti į karietą prie viešbučio. Rankomis suėmiau jos 
liemenį bei žemesniąją stuburo dalį, bet ji nė nekrūptelėjo. 
Kai paliečiau jos kaklą, kad galėčiau sukelti jai prisiminimus 
(nors viskas buvo melas). Vėl ją prilaikiau už nugaros, bet ji 
net nesusiraukė. 

- Jūs nepatyrėte sužalojimų, - tariau. - Jūs juos suklasto- 
jote, nusipiešėte ir niekam neleidote jūsų paliesti. Jūsų niekas 
neužpuolė. 

— Ne, - papurtė galvą ji. 

— Ne, neužpuolė ar ne, užpuolė? 

— Ne, - pakartojo ji. 

Sugriebiau jos riešus. Ji aiktelėjo. 

- Jums uždaviau paprastą klausimą: „Ar jus plakė? Man 
nerūpi, kas tai darė. Ar kuris nors vyras, - jei ne Banvelas, tai 
kuris nors kitas, - jus plakė? Taip ar ne? Atsakykite. 

Ji papurtė galvą. 

— Ne, - sušnabždėjo ji. - Taip. Ne. Taip. Taip stipriai, kad 
maniau, jog mirsiu. | 

Jei nebūtų taip kraupu, būtų juokinga kas penkias sekun- 
des klausytis jos besikeičiančio pasakojimo. 

— Parodykite nugarą, - liepiau. 

Ji papurtė galvą. 

- Jūs žinote, kad tai tiesa. Daktaras Higinsas jums sakė. 

- Jūs ir jį apkvailinote. - Čiupau už suknelės viršaus, per- 
plėšiau ir apnuoginau jos pečius. Nora Akton aiktelėjo, bet 
nepajudėjo ir nebandė manęs sulaikyti. Jos pečiai buvo nesu- 
žaloti. Mačiau jos apnuogintą krūtinės viršų. Ji taip pat buvo 
nesužeista. Apsukau ją. Ant merginos nugaros nebuvo jokių 
žaizdų, kurias galėčiau pamatyti. Taip pat negalėjau matyti ir 
žemiau jos menčių: baltas, siauras nėriniuotas korsetas dengė 
ją nuo pat menčių iki juosmens. 

— Ar ketinate nuplėšti ir korsetą? - paklausė ji. 

— Ne, pamačiau užtektinai. Grįžtu į miestą. Jūs irgi vyk- 
site kartu su manimi. - Vis dėlto labai galimas daiktas, kad 
jos vieta sanatorijoje. Iš tikrųjų nežinojau, kur jai priklau- 
sytų būti, bet reikėjo, kad ją kas nors prižiūrėtų. Tai jau 
buvo ne mano pareiga. Be to, neketinau prisiimti atsako- 
mybės, kad nuplukdžiau ją į Banvelų vasarnamį. - Vežu 
jus namo. 

— Labai gerai, - tarė ji. 

— Ak, tai jau nebijote būti uždaryta į beprotnamį? Tai buvo 
dar viena melagystė? 

— Ne, tai tiesa. Bet turiu iš čia išvykti. 

— Manote, kad esu kvailys? - paklausiau žinodamas, kad 
atsakymas yra teigiamas. - Jei jums grėstų būti išvežtai į be- 
protnamį, atsisakytumėte išvykti. 

— Negaliu pasilikti čia nakčiai. Galiausiai sužinos ponas Ban- 
velas. Šį vakarą nuėję į miestą jam gali paskambinti tarnai. 

— Na ir kas? - paklausiau. 

- Jis atvyks manęs nužudyti, - sugniaužė kumščius Nora. 

Paniekinamai nusijuokiau, bet ji tik žiūrėjo į mane. Įdėmiai 
žvelgiau į jos meluojančias mėlynas akis: arba ji tikėjo tuo, 
ką sako, arba dar tokios geros melagės nebuvau sutikęs. Jau 
žinojau, kad teisingas yra antrasis variantas. 

— Jūs vėl mane kvailinate, - vos tvardžiausi. - Bet dabar 
patikėsiu, kad kalbate rimtai. Banvelas žino, kad jį apšaukėte 
užpuoliku. Galbūt iš tiesų veltui baiminatės, nors jūs ir išsi- 
galvojote užpuolimą. Bet kuriuo atveju, tai dar viena priežas- 
tis nuvežti jus namo. 

— Negaliu vykti taip apsirengusi, - tarė Nora, žiūrėdama į 
savo suplėšytą suknelę. - Rasiu ką nors Klaros. Ar palauksite 
manęs? 

Linktelėjau. Kai ji priartėjo prie tarpdurio, jai šūktelėjau: 

— Kodėl mane čia atsivedėte? 

— Norėjau atskleisti tiesą. - Ji atidarė duris ir marmuriniais 
laiptais užbėgo į viršų, abiem rankomis spausdama prie krūti- 
nės suknelę. Laimei, niekas iš tarnų jos nepamatė. Jie tikriausiai 
būtų paskambinę policijai ir pranešę apie išprievartavimą. 


DVIDEŠIMT KETVIRTAS SKYRIUS 


vICN 


— NESAKAU, KAD JIS nužudė ją, jūsų kilnybe. Tik nujaučiu, 
kad jis kažką slepia, - aiškino detektyvas Litlmoras merui 
Maklelanui jo kabinete vėlyvą penktadienio popietę. Jis kal- 
bėjo apie Džordžą Banvelą. 

— Kokių turite įrodymų? - paklausė įpykęs Maklelanas. — 
Greičiau, žmogau! Duodu jums penkias minutes. 

Litlmoras iš pradžių norėjo papasakoti merui apie lagami- 
ną, kurį jis su Jangeriu rado kesone, bet apsigalvojo, nes pats 
lagaminas dar nebuvo įtikinamas įkaltis. Be to, jam iš viso ne- 
derėjo leistis į kesoną. . 

— Ką tik kalbėjausi su Gitlou iš Čikagos, sere. Jis patikrino 
policijos informaciją, pervertė viso miesto adresų sąrašus, ieš- 
kojo mėlynojoje knygoje. Ji ne iš Čikagos, sere. Niekas Čika- 
goje negirdėjo apie Elizabetą Rivertford. 

Maklelanas ilgai ir rūsčiai žvelgė į detektyvą. 

— Džordžas Banvelas sekmadienio naktį buvo su manimi, - 
lėtai ištarė jis. - Kartoju tai jau trečią kartą. 

- Žinau, sere. Esu tikras, kad panelė Riverford ten nevyko 
su jumis, kad ir kur jūs būtumėte, tiesa? 

— Ką? 

— Esu įsitikinęs, kad ponas Banvelas slapta neatsivežė jos 
kartu, sere, ir nenužudė jos apie vidurnaktį. Po to neatsigabe- 
no jos atgal į miestą ir nepaguldė jos bute, viską padarydamas 

taip, kad atrodytų, jog ji buvo ten nužudyta. Ar suprantate, ką 
noriu pasakyti, jūsų kilnybe? 

— Viešpatie, detektyve! 

— Tiesiog nežinau, kur jūs buvote, sere? Kaip ten atsidūrė 
ponas Banvelas? Ar jūs buvote kartu visą laiką? 

Maklelanas giliai įkvėpė. 

— Na, gerai. Sekmadienį vakare, pone Litlmorai, vaka- 
rieniavau su Čarlzu Merfiu Grand View viešbutyje netoli 
užeigos namų Saranac. Tądien vakarienę netikėtai suorga- 
nizavo Džordžas Banvelas. Dar vienas svečias buvo ponas 
Hafenas. 

Litlmoras išplėtė akis. Bosas Merfis buvo Tamanio Holo 
vadovas. Luisas Hafenas, Tamanio žmogus, iki praėjusio sek- 
madienio šeimininkavo Bronkse. 

— Bet, sere, jūs ką tik jį atleidote ir pasodinote į jo kėdę gu- 
bernatorių Hjudžesą. 

— Kartu su Hjudžesu ir gubernatoriumi Tortu vėliau keti- 
nome susitikti pas poną Kolgeitą. 

— Nesuprantu, sere. 

— Detektyve, nuvykau ten norėdamas išgirsti, kokias sąly- 
gas kelia Merfis mainais už Tamanio remiamą mano kandi- 
datūrą į mero postą. 

Litlmoras tylėjo. Naujienos jį pribloškė. Visi žinojo, kad 
meras skelbėsi esąs Tamanio Holo priešas. Jis prisiekė neturė- 
ti jokių reikalų su tokiais kaip Merfis. 

Maklelanas tęsė: 

— Džordžas įkalbėjo mane ten nueiti. Jis tvirtino, kad dabar, 
kai atleidau iš darbo Hafeną, Merfis bus linkęs derėtis. Taip ir 
buvo. Jis pageidavo, kad įtaisyčiau Hafeną į savivaldybės kon- 
trolieriaus postą. Jei sutikčiau, teisėjas Geinoras užleistų man 
vietą. Aš būčiau paskelbtas kandidatu ir laimėčiau rinkimus. 
Jie pasiūlė pranešti apie mano kandidatūrą gubernatoriui jau 
tą naktį, jei tik duosiu jiems žodį. 

— Ką jūs atsakėte, sere? 

- Pasakiau jam, kad ponui Hafenui nereikia naujo posto, 
nes jis ir taip jau dirbdamas šiame darbe pagrobė iš miesto 
ketvirtį milijono dolerių. Ponas Banvelas labai nusivylė. Jis 
norėjo, kad sutikčiau. Be abejo, jis pelnosi iš mūsų draugystės, 
Litlmorai, bet kartu užsidirbo ir kiekvieną miesto jam duotą 
dolerį. Tiesą sakant, šią savaitę atidaviau jam paskutinį užmo- 
kestį: nė centu daugiau už sutartą kainą. Net neįsivaizduoju, 
kaip jis būtų galėjęs nužudyti panelę Riverford Saranac užei- 
gos namuose. Mes išvykome iš Grand View devintą trisdešimt 
ar dešimtą, užsukome pas Kolgeitą ir grįžome kartu į miestą. 
Važiavome mano automobiliu, atvykome į Manhatano vieš- 
butį apie septintą ryto. Nemanau, kad Banvelas būtų dingęs iš 
mano akiračio ilgiau nei penkiom ar dešimčiai minučių per 
visą vakarą. Tačiau tikrai nežinau, kodėl jis klaidingai nuro- 
dė panelės Riverford šeimos gyvenamąją vietą. Jei, žinoma, jis 
tikrai sąmoningai iškreipė duomenis. Gal jis turėjo omenyje, 
kad Riverfordai gyvena viename iš aplinkinių miestų. 

— Sere, mes šiuo metu tikriname juos. 

— Bet kuriuo atveju, jis negalėjo jos nužudyti. 

- Ir aš netikiu, kad tai jo darbas, jūsų kilnybe. Tik norėjau 
pašalinti bet kokią panašią galimybę. Tačiau esu arti, sere, la- 
bai arti. Jau minu žudikui ant kulnų. 

— O dangau, Litlmorai! Kodėl nieko nesakėte? Kas jis? 

— Jei neprieštarausite, sere, šį vakarą išsiaiškinsiu, ar man 
išdegė. Papasakosiu jums paskui, jei galima. 

Meras sutiko. Bet prieš leisdamas Litlmorui eiti, jis padavė 
detektyvui kortelę su telefono numeriu. 

— Tai mano namų telefonas, - pasakė jis. - Jei kažką suži- 
nosite, iškart skambinkite man bet kuriuo paros metu. 


„AD 


PENKTADIENĮ VAKARE, aštuntą trisdešimt, Zigmundas Froi- 
das, pagaliau išgirdęs beldimą, atidarė viešbučio kambario du- 

ris. Po chalatu jis vilkėjo smokingo kelnes, baltus marškinius 
ir ryšėjo juodą kaklaraištį. Už jo durų stovėjo aukštas, jaunas 
vyras. Jis atrodė išsekęs tiek fiziškai, tiek dvasiškai. 

- Jangeri, čia jūs! - nustebęs tarė Froidas. - Viešpatie, atro- 
dote siaubingai! 

Strathamas Jangeris nieko neatsakė. Froidas tuoj suprato, 
kad jam kažkas nutiko. Bet Froido užuojautos atsargos buvo 
visai išsemtos. Šis apspuręs vaikinas simbolizavo visą tą bend- 
rą suirutę, kuri kilo, jam atvykus į Niujorką. Ar amerikiečiai 
negali ištverti neįsivėlę į kokius nors nemalonumus? Ar nega- 
lėtų bent vienas iš jų vaikščioti susikišęs marškinius į kelnes? 

— Sere, atėjau pažiūrėti, kaip jaučiatės, - tarė Jangeris. 

— Kad ir sutriko man virškinimas, praradau savo patį svar- 
biausią pasekėją. Jaučiuosi visai gerai. Ačiū, - atsakė Froi- 
das. - Jei atšauksite mano paskaitas jūsų universitete, tai irgi 
labai praskaidrins nuotaiką. Viską kartu sudėjus, tai pati sėk- 
mingiausia kelionė į jūsų šalį. 

- Ar Brilas susisiekė su Times, sere? - paklausė Jangeris. — 
Jis išsiaiškino, ar šis straipsnis tikras? 

— Taip, jis tikras, - tarė Froidas. - Jungas davė interviu. 

— Daktare Froidai, rytoj nuvažiuosiu pas rektorių Holą. 
Skaičiau tą straipsnį. Jame vien paskalos, anonimiškos paska- 
los. Esu tikras, kad man pavyks įtikinti Holą neatšaukti jūsų 
paskaitų. Jungas nieko bloga apie jus nepasakė. 

— Nieko bloga? - Froidas nusijuokė, su liūdna šypsena pri- 
siminęs savo paskutinį pokalbį su Jungu, kuris įvyko toje pa- 
čioje vietoje, kur jis dabar stovėjo. - Jis atsižadėjo Oidipo ir 
paneigė seksualinę etiologiją. Jungas neigia net tai, kad neu- 
rozių šaltinis yra žmogaus vaikystės potyriai. Todėl jūsų įta- 
kingų medikų sluoksniai parėmė jį, ne mane. O jūsų rektorius 
Holas, matyt, ketina sekti jų pavyzdžiu. 

Vyrai stovėjo abipus Froido viešbučio kambario slenksčio. 
Froidas nepakvietė Jangerio užeiti į vidų. Abu tylėjo. 

Tylą nutraukė Jangeris. 

— Sere, pirmą kartą perskaičiau jūsų knygą būdamas dvi- 
dešimties. Vos perskaitęs sužinojau, kad pasaulis niekada ne- 
bebus toks, koks buvo. Jūs esate svarbiausių amžiaus idėjų 
autorius. Amerika jų alksta. Esu tuo įsitikinęs. 

Froidas pravėrė burną atsakyti, bet atsakymas užgeso jo lū- 
pose. Jis sušvelnėjo. 

— Jangeri, jūs geras vaikinas, - atsiduso jis. - Atleiskite, 
bet dėl alkio, per daug juo nepasikliaučiau, nes alkanas žmo- 
gus suvalgys bet ką. Jei jau prakalbome apie maistą, mes vėl 
einame vakarieniauti pas Brilą. Ferencis jau pakeliui. Prisi- 
dėsite? 

— Negaliu, - atsakė Jangeris. - Neištverčiau ilgai atsimerkęs. 

— Dėl Dievo meilės, ką jūs veikėte visą šį laiką? - paklausė 
Froidas. 

- Būtų sunku apibūdinti mano pastarąsias dvidešimt ketu- 
rias valandas, sere. Bet neseniai buvau su panele Akton. 

— Aišku. - Froidas pastebėjo, kad Jangeris tikisi būti pa- 
kviestas į vidų. Bet jis buvo tam nenusiteikęs. Tiesą sakant, 
Froidas jautėsi išsekęs taip kaip ir Jangeris. - Na, viską man 
papasakosite rytoj. 

— Gerai, rytoj, - linktelėjo galva Jangeris ir apsisuko eiti. 

Pajutęs Jangerio nusivylimą, Froidas pridūrė: 

— Beje, norėjau jums pasakyti. Reikia daugiau pagalvoti 
apie Klarą Banvel. 

- Sere? 

— Visas šeimos gyvenimas sukasi apie labiausiai joje trau- 
muotą žmogų. Mes žinome, kad Nora iš esmės iškeitė savo 
tikruosius tėvus į Banvelus. Tada kyla klausimas, kuris asmuo 
šioje plejadoje patyrė didžiausią psichologinę traumą. 

— Manote, ponia Banvel? 

— Nereikėtų manyti, kad Nora. Ponia Banvel yra prikaus- 
tanti dėmesį asmenybė (tokie dažnai yra save įsimylėję žmo- 
nės), bet vyrai su ja visą gyvenimą elgėsi blogai. Žinoma, kal- 
bu konkrečiai apie jos vyrą. Pats girdėjote, ką ji sakė. 

— Taip, - patvirtino Jangeris. - Ji man papasakojo dar 
daugiau. 

— Pas Dželifą? 

— Ne, sere. Su ja po to kalbėjausi Aktonų namuose. 

— Aišku, - kilstelėjo antakį Froidas. - Manau, kad tai jos 
nuopelnas, kad Nora sužinojo, jog ponia Banvel atliko jos tė- 
vui feliaciją. 

— Atsiprašau? 

— Prisimenate, - tarė Froidas. Jis užsimerkė ir neatmerk- 
damas akių pacitavo jo ir Jangerio pokalbį prieš dvi dienas 
šia tema, pradėdamas savo žodžiais: „Ar nepastebite nieko 
keisto, kai Nora tvirtina, kad, pamačiusi ponią Banvel su savo 
tėvu, ji nesuprato, ką mato?“ - „Daktare Froidai, daugelis ke- 
turiolikamečių mergaičių Amerikoje menkai išmano šiuos 
dalykus.“ - „Vertinu tai, bet ne šitai turėjau omeny. Ji leido 
suprasti, kad dabar supranta, ką matė, tiesa?“ 

Jangeris spoksojo. 

- Jūs turite fonografinę atmintį? 

- Taip. Naudingas įgūdis psichoanalitikui. Patariu jį lavin- 
ti. Anksčiau prisimindavau pokalbius mėnesių mėnesius, bet 
dabar tik porą dienų. Bet kuriuo atveju, manau, kad sužinosi- 
te, jog pati ponia Banvel paaiškino Norai šio veiksmo pobūdį. 
Įtariu, kad ji užsitarnavo merginos pasitikėjimą, sukėlusi sau 
užuojautą. Kitaip neišeina paaiškinti, kodėl Nora puoselėja jai 
tokius jausmus. 

— Nora puoselėja jausmus poniai Banvel, - pakartojo Jan- 
geris. 

— Nagi, mano berniuk, pasukite galvą. Tokiu atveju, užuot 
jautusi poniai Banvel natūralią neapykantą, Nora iš esmės ją 
priėmė kaip motinos pakaitalą. Tai reiškia, kad ponia Banvel 
rado būdą, kaip užmegzti ypatingą ryšį su mergina - nuos- 
tabus pasiekimas tokiomis aplinkybėmis. Esu beveik tikras, 
kad ji patikėjo Norai savo uždraustas erotines paslaptis - tai 
dažniausiai suartina moteris. 

— Supratau, - atsakė Jangeris, žvelgdamas stiklinėmis akimis. 

— Tikrai? Tai be jokios abejonės dar labiau apsunkino Noros 
situaciją. Ir tai parodo, kad ponia Banvel neturi jokių skrupu- 
lų. Moteris niekada nepasakos tokių dalykų merginai, jei yra 
suinteresuota išsaugoti jos nekaltybę. Na, matau, kad norite 
man kažką pasakyti, bet esate pernelyg pavargęs. Neverta apie 
tai dabar kalbėtis. Pasikalbėsime rytoj. Eikite pailsėti. 


„AD 


PENKTADIENĮ VAKARE, TRUPUTĮ po vienuolikos, Smitas 
Elis Dželifas traukdamas ariją lengvu žingsniu grįžo į Balmo- 
ralą. Nepagailėjęs arbatpinigių durininkams, jis jiems pasigy- 
rė (nors jo niekas neklausė), kad praleido vakarą Metropo- 
liteno operoje su pačios geriausios rūšies moteriškos lyties 
būtybe - tokia, kuri žinojo, kuo užsiiminėti per operą. Visas 
švytėdamas Dželifas atrodė kaip žmogus, įsitikinęs savo kil- 
niadvasiškumu. 

Šis švytėjimas jo veide šiek tiek priblėso, kai jam kelią į liftą 
pastojo jaunas vyras, vilkintis apsitrynusiu kostiumu. Veidas 
dar labiau aptemo, kai jaunuolis prisistatė esąs policijos de- 
tektyvas. 

— Jūs esate Hario Fo gydytojas, tiesa, daktare Dželifai? - pa- 
klausė Litlmoras. 

— Gerasis žmogau, ar žinote, kiek dabar valandų? - subur- 
bėjo Dželifas. 

— Tiesiog atsakykite į klausimą. 

— Taip, aš rūpinuosi ponu Fo, - prisipažino Dželifas. - Kiek- 
vienas tai žino, ir visi laikraščiai apie tai rašė. 

- Ar jūs rūpinotės ponu Fo, - tęsė Litlmoras, - čia, mieste, 
praėjusį savaitgalį? 

— Nesuprantu, apie ką jūs kalbate, - susiraukė Dželifas. 

— Kurgi ne, - puse lūpų šyptelėjo detektyvas ir mostu pa- 
kvietė iššaukiančiai atrodančią merginą, kuri laukė ant odinės 

sofos kitoje marmurinio vestibiulio pusėje. Netrukus Greta 
priėjo. Litlmoras paklausė, ar ji atpažįsta Dželifą. 

— Tai tikrai jis, - linktelėjo galva Greta. - Daktaras Smitas. 
Jis atvyko su Hariu ir paskui su juo išvyko. 

Tą popietę, prieš apsilankymą pas merą, detektyvas grįžo 
į savo biurą, dar kartą perskaitė teismo proceso stenogramą 
ir rado Dželifo patvirtinimą, kad Fo yra psichiškai nesvei- 
kas. Perskaitęs stenogramoje, kad Dželifo pirmasis vardas yra 
Smitas, jis viską suprato. 

- Taigi, daktare Smitai, - tarė Litlmoras, - norite pasakyti 
teisybę čia ar policijos nuovadoje? 

Detektyvui neteko ilgai laukti išpažinties. 

— Taip ne aš nusprendžiau, - leptelėjo Dželifas. - Dana. Tai 
jis už tai atsakingas. 

Litlmoras liepė Dželifui nusivesti juos į savo butą. Kai jie 
įžengė į puošnų Dželifo prieškambarį, detektyvas supratingai 
linktelėjo galva. 

— Vaje, daktare Smitai, jūs tikrai galite daug ką prarasti! - 
pareiškė jis. - Taigi praėjusį savaitgalį jūs atsivežėte Fo į mies- 
tą. Kaip jums tai pavyko? Gal papirkote sargybinius? 

— Taip. Bet šitaip nusprendė Dana, ne aš, - neatlyžo Dže- 
lifas. Jis sunkiai klestelėjo ant kėdės valgomajame. - Aš tik 
vykdžiau jo nurodymus. 

Litlmoras įdėmiai įsistebeilijo į jį. 

- Arjums kilo mintis nuvežti jį pas Siuzę? 

— Fo pasirinko namus, ne aš. Prašau, detektyve. Tai buvo 
būtina sveikatos sumetimais. Sveikas vyras gali išsikraustyti 
iš proto tokioje įstaigoje kaip Matyvanas, apsuptas pamišėlių, 
netekęs galimybės normaliai fiziologiškai išlieti sėklos. 

— Bet Fo yra psichiškai nesveikas, - tarė Litlmoras. - Todėl 
jis uždarytas beprotnamyje. 

— Jis nėra pamišėlis. Tik jo nervai labai įtempti, - paprieš- 
taravo Dželifas. - Jo nervingas charakteris. Nieko gero nepa- 
sieksime, jei laikysime tokį vyrą uždarytą. 

- Gaila, kad teisme prisiekusiesiems tvirtinote priešingai, - 
toliau dėstė Litlmoras. - Jūs jau ne pirmą kartą atvežėte Fo į 
miestą, tiesa? 

— Ne, prisiekiu, - papurtė galvą Dželifas. - Tai buvo pirmas 
kartas. 

- Na, žinoma, - pakraipė galvą Litlmoras. - Kaip Fo su- 
sipažino su Elze Sigel? Ir kaip jūs įkalbėjote Banvelą padėti 
jums viską nuslėpti? 

Dželifas dievagojosi, kad apie Elzę Sigel pirmą kartą suži- 
nojo vakar perskaitęs popietinius laikraščius. 

- Ar žinojote veždamas Fo pas Siuzę, - tęsė Litlmoras, - ką 
jam patinka daryti su merginomis? Ar tai irgi buvo būtina 
sveikatos sumetimais? 

Dželifas nunarino galvą. 

— Žinojau apie jo polinkius, - sumurmėjo jis. - Bet maniau, 
kad mums pavyko jų atsikratyti. 

— Mhm... - numykė Litlmoras. Detektyvas su pasibjaurė- 
jimu žiūrėjo į dailiai sutvarkytus Dželifo rankų pirštų na- 
gus, sunertus ant jo milžiniško pilvo. - Tąnakt prieš vyks- 
tant pas Siuzę, kai Fo buvo čia, jūsų bute, kiek laiko jis buvo 
dingęs iš jūsų akiračio? Ar palikote jį vieną? Ar jis išėjo? 
Kas nutiko? 

— Čia? — Dželifas atrodė susijaudinęs ir sutrikęs. - Niekada 
to Žmogaus nebūčiau čia atsivežęs. 

— Smitai, nežaiskite su manimi. Jau turiu pakankamai duo- 
menų, kad paskelbčiau jus žmogžudystės bendrininku - ne 
vienos, 0 dviejų. 

- Žmogžudystės? - pasimuistė Dželifas. - Dieve, negali 
būti! Nebuvo jokios žmogžudystės! 

- Štai čia, šiame pastate, praėjusį sekmadienį buvo nužudy- 
ta mergina - tą pačią naktį, kai jūs atsivedėte Fo į savo butą. 

Dželifo veidas pabalo. 

— Ne, - šluostėsi prakaitą jis. - Fo atvyko į miestą šeštadie- 
nio vakarą. Sekmadienį iš ryto su juo traukiniu grįžome į Ma- 

tyvaną, kur jis prabuvo visą sekmadienį ir pirmadienį. Galite 
paklausti Danos ir patikrinti Matyvano įrašus. Juose viskas 
užfiksuota. 

Dželifas atrodė nuoširdžiai apimtas nevilties, bet Litlmoras 
turėjo liudytojų, kurie teigė priešingai. 

— Šaunus bandymas, Smitai, - tarė jis. - Bet pustuzinis 
merginų patvirtins praėjusį sekmadienį mačiusios jus ir Fo 
Siuzės namuose, tiesa, Greta? 

— Aha, - patvirtino Greta, - tarp pirmos ir antros valandos 
sekmadienio naktį. Taip jums ir sakiau. 

Litlmoras sustingo. 

— Palauk, palauk, apie kurią naktį kalbate - šeštadienio ar 
sekmadienio? 

— Šeštadienio naktis... sekmadienio rytas... tas pats, - atsa- 
kė Greta. 

- Greta, - bandė išlikti ramus detektyvas, - man reikia 
tikslaus atsakymo. Kada pas jus atėjo Fo, šeštadienio ar sek- 
madienio naktį? 

- Šeštadienio naktį, - tarė Greta, - nes sekmadieniais ne- 
dirbu. 

Litlmoras vėl atsidūrė akligatvyje. Jis buvo šimtu procentų 
įsitikinęs, kad prie to buvo prikišęs nagus Fo. Atrodė, kad su- 
siėjo visi galai. Bet dabar paaiškėjo, kad Fo buvo pas Siuzę ne 
tą naktį - vakarykštę. 

— Patikrinsiu ligoninės įrašus, - tarė Litlmoras Dželifui. - 
Geriau melskitės, kad būtumėte teisus. Eime, Greta. Mums 
jau metas. 

Dželifas tramdydamasis pakilo nuo kėdės. 

— Manau, detektyve, kad turėtumėte manęs atsiprašyti, - 
oriai pareiškė jis. 

— Galbūt, - nesutriko Litlmoras. - Bet jei užsiminsite apie 
tai dar kartą, gausite nuo vienerių iki penkerių metų kalėjimo 
už tai, kad padėjote pabėgti kaliniui. Jau net nekalbu apie tai, 
kad visiems laikams atsisveikinsite su gydytojo darbu. 

ANTRĄ NAKTĮ Iš EILĖS Karlas Jungas ėjo pro Kalvarijos 
bažnyčią kitapus Gramercy parko. Šį kartą kišenėje jis nešėsi 
revolverį. Galbūt ginklas teikė jam drąsos. Nedvejodamas 
Jungas ryžtingai žingsniavo palei plieninę Gramercy parko 
tvorą pietinėje pusėje, perėjo gatvę ir priėjo tiesiai prie pa- 
reigūno, stovinčio priešais Aktonų namą. Policininkas pa- 
klausė, kokiu jis reikalu. Jungas atsakė, kad ieško klubo su 
pramogine programa. Ar galėtų pareigūnas jam parodyti 
kelią? 

- Jūs ieškote laisvalaikio klubo, - iškart suprato policinin- 
kas. - Šešioliktas numeris, už keturių namų. 

Jungas pasibeldė į šešioliktu numeriu pažymėto namo 
duris ir, paminėjęs Smito Dželifo vardą, buvo įleistas į vidų. 
Ore sklandė muzikos garsai ir moteriškas juokas. Įėjęs į vidų 
Jungas negalėjo patikėti, koks buvo kvailys, kad beveik du 
kartus buvo priėjęs prie pat šios vietos durų, bet apsisukdavo 
ir sprukdavo. Įsivaizduokite, kad jo stoto vyriškis bijo įeiti į 
namą, kur galima už pinigus gauti moterį. 

Klubo drabužinės darbuotoja, pasitikusi jį vestibiulyje, ne- 
tikėtai sutriko, kai jis išsitraukė revolverį. Bet Jungas su euro- 
pietišku mandagumu padavė jį ir paaiškino, kad už poros 
namų pamatęs policininką sunerimo, jog lauke gali šmirinėti 
koks žudikas. 

— Viskas gerai, - gražiai nusišypsojo jam mergina. - Aki- 
mirką pamaniau, kad žudikas esate jūs. 

Kai tiedu nusijuokė ir durys užsidarė, Kalvarijos bažnyčios 
šešėliuose iš karietos išlipo kitas vyras. Taksi nuvažiavo, pa- 
likdamas vyrą vieną beveik toje pačioje vietoje, kurioje vakar 
naktį stovėjo Jungas. Tas vyras ryšėjo baltą kaklaraištį. Nors 
buvo karštas, vasariškas vakaras, jis vilkėjo apsiaustu ir mū- 
vėjo baltas zomšines pirštines. Jo kepurė buvo nuleista žemai 
ant akių, kad uždengtų kiek galima daugiau veido. Vyras ne- 

judėjo. Jis nenorėjo, kad prie Aktonų namo budintys polici- 
ninkai jį pamatytų. 


„AD 


Vos UŽSIDARIUS DURIMS Smitas Dželifas puolė prie te- 
lefono. Jis paprašė operatoriaus sujungti jį su Matyvano 
psichiatrijos ligoninės Nepakaltinamųjų skyriumi. Teko 
laukti penkiolika minučių, bet Dželifui pagaliau pavyko 
susisiekti su ligoninės sargybiniu, su kuriuo jis puikiai su- 
tarė. Dželifas ėmė berti skubius nurodymus, bet šis greitai 
jį pertraukė. 

- Jūs pavėlavote, - pareiškė sargybinis. - Jo nėra. 

— Nėra? 

— Jis išvyko prieš tris valandas. 

Dželifas padėjo ragelį. Drebančiais pirštais jis surinko Čarl- 
zo Danos namų, esančių Penktojoje aveniu, telefoną. Niekas 
neatsiliepė. Buvo beveik vidurnaktis. Po šešių signalų Dželifas 
padėjo ragelį. 

— Dieve mano)! - suinkštė jis. 


„AD 


KiTAPUS BALMORALO, PO gatvės žibintu, Litlmoras atsi- 
sveikino su Greta. Naktis vis dar buvo karšta ir tvanki. 

— Galiu pasakyti, kad jis atėjo sekmadienio naktį, - pasisa- 
kė pati Greta, - jei norite. 

Litlmoras liūdnai nusijuokė. Jis papurtė galvą, stabdyda- 
mas pravažiuojantį taksi. 

— Dabar jūs nebeieškosite mano Fanės, tiesa? - paklausė 
beviltiškai ji. 

- Ne, neieškosiu, - tarė Litlmoras. - Aš ją rasiu. 

Jis nurodė vairuotojui Keturiasdešimtąją gatvę ir iš anksto 
užmokėjo jam dolerį. 

- Jūs esate tikras džentelmenas, ar žinote? - tarė ji. - Gal 
netyčia norėtumėte mane vesti? Mes abu esame raudon- 
plaukiai. 

Litlmoras vėl nusijuokė. 

- Atleisk, širdele, jau esu susižadėjęs. 

Greta pabučiavo jam į skruostą. Kai taksi nuvažiavo, apsi- 
sukęs Litlmoras tiesiai sau už nugaros išvydo stovinčią Betę 
Longobardi. Vykdamas į miesto pakraštį detektyvas trumpai 
užsuko į Longobardžių namus ir paliko žinutę Betei, kviesda- 
mas susitikti su juo prie Balmoralo, kai tik ji grįš namo. 

— Laukiu pasiaiškinimo, - pervėrė jį žvilgsniu Betė. - Ir jau 
geriau aiškinkis įtikimai. 

Pasiaiškinimas buvo tikrai patikimas: vos tik sužinojusi, 
kad Greta prarado kūdikį, Betė iškart atlyžo. Litlmoras nusi- 
vedė ją prie savo policijos automobilio. Iš bagažinės detekty- 
vas ištraukė griozdišką krepšį. 

— Noriu tau parodyti keletą daiktų, - tarė jis. - Tie daiktai 
galbūt priklausė panelei Riverford. Tik tu viena gali juos at- 
pažinti. 

Litlmoras iškratė krepšio turinį į automobilio bagažinę. 
Drabužiai buvo pernelyg įmirkę, kad juos būtų galima atpa- 
žinti. Betei pasirodė matyti papuošalai ir batai, bet ji nebuvo 
įsitikinusi. Tada ji pamatė žvyno pavidalo rankovę, nusagstytą 
blizgučiais ir karančią nuo tankaus, susiglamžiusio audinio. Ji 
ištiesino suknelę, kuriai priklausė ši rankovė, ir iškėlė ją prieš 
lempos šviesą. 

- Ši rankovė yra jos! Mačiau ją su šia suknele. 

— Tu auksas, - tarė Litlmoras. Jis jau ketino ją apkabinti, 
kai jo akį patraukė dar vienas dalykas. - Ar matai drabužių, 
kuriuos moteris vilkėtų dieną? 

— Tik ne šie, - papurtė galvą Betė, kilnodama apatinius dra- 
bužėlius. - Ir ne šie. Ne, Džimi, tai vakariniai drabužiai. 

— Vakariniai drabužiai, - lėtai pakartojo detektyvas. 

— Kas yra? - paklausė Betė. 

Litlmoras nieko neatsakė, nes buvo paskendęs mintyse. 

— Džimi, kas? 

- Bet tada ponas Hugelis... - staiga paskubomis detekty- 
vas pradėjo plekšnoti per kišenes ir po jas naršyti, kol paga- 
liau rado voką su keliomis fotografijomis. Vienoje iš jų bu- 
vo Betė. 

— Ar atpažįsti šį veidą? 

— Žinoma, - tarė ji, - bet kodėl?.. 

— Eime atgal į viršų, - pertraukė ją Litlmoras. Jis pagriebė 
iš bagažinės griozdišką varinį daiktą, kuris atrodė kaip prie 
žvakidės pritvirtintas lengvojo automobilio priekinis žibin- 
tas. Tai buvo nešiojamas elektrinis žibintas. Tada jis nusivedė 
Betę atgal į Balmoralą. Jie pakilo Alabasterio flygelio liftu į 
viršutinį aukštą. 

- Kokio ūgio buvo panelė Riverford? - paklausė Litlmoras, 
jiems kylant į viršų. 

- Truputį aukštesnė už mane. - Betės ūgis buvo penkios 
pėdos ir du coliai. - Bent jau ji atrodė aukštesnė. 

— Ką turi omeny? 

— Ji visada avėjo aukštakulnius, - paaiškino Betė, - tikrai su 
labai aukšta pakulne, tačiau nebuvo pratusi su jais vaikščioti. 

— Kiek ji svėrė? 

— Džimi, nežinau. Kodėl klausi? 

Aštuoniolikto aukšto koridorius buvo tuščias. Nepaisy- 
damas Betės protesto, Litlmoras meistriškai atrakino Eli- 
zabetos Riverdorf buto spyną ir atidarė duris. Viduje buvo 
tamsu ir tylu. Virš galvos nebuvo šviestuvų. Visos lempos 
buvo išneštos. 

— Ką mes čia veikiame? - paklausė Betė. 

— Bandome išsiaiškinti vieną dalyką. - Litlmoras pasuko 
koridoriumi tiesiai prie panelės Riverford kambario, pasi- 
šviesdamas tamsoje blyksinčiu žibintu. 

— Nenoriu ten eiti. - Betė visai to netrokšdama sekė 
įkandin. 

Jie priėjo prie durų. Litlmoras jau siekė rankenos, kai jo 
ranka sustingo ore. Staiga tylą perskrodė ausį rėžiantis garsas. 
Jis sklido iš kambario. Garsas vis stiprėjo, virsdamas tolima 
aimana. 

Betė įsikibo Litlmorui į ranką. 

— Tai tas garsas, apie kurį tau pasakojau, Džimi. Garsas, 
kurį girdėjome tą rytą, kai mirė panelė Elizabeta. 

Detektyvas atidarė duris. Aimana vis dar garsėjo. 

— Neik į vidų, - sušnibždėjo Betė. 

Netikėtai triukšmas dingo. Stojo mirtina tyla. Litlmoras įėjo 
į kambarį. Betė, pabūgusi pasilikti už durų, įėjo įsikibusi detek- 
tyvui į rankovę. Baldai vis dar buvo savo vietose: lova, veidrodis, 
staliukai, komodos. Jie metė klaikius šešėlius, kai detektyvas pa- 
judindavo žibinto šviesos ruožą. Litlmoras priglaudė ausį prie 
sienos ir įdėmiai klausydamasis pabarbeno ją krumpliais. Jis 
nusileido keliomis pėdomis žemiau ir atliko tą patį veiksmą. 

— Ką tu darai? - šnipštelėjo Betė. 

Litlmoras spragtelėjo pirštais. 

- Židinys, - tarė jis. - Radau molžemio prie židinio. 

Jis priėjo prie židinio ir, atstūmęs į šalį jo metalines groteles, 
išsitiesė ant grindų. Žibintu jis pašvietė į kaminą. Tolimiau- 
sioje užpakalinėje židinio sienoje Litlmoras pamatė plytas, ce- 
mento skiedinį ir tris trikampiu išsidėsčiusius plyšius, kurių 
pats viršutinis buvo apskritimo formos. 

- Štai, - tarė detektyvas. - Šitai ir turi būti. Dabar kaip jis?.. 

Litlmoras apšvietė žibintu geležines atramėles malkoms, 
kabančias šalia židinio. Šalia gulėjo tridantis žarsteklis. Du iš 
jo trijų dantų buvo smailūs ir aštrūs, o kitas - apvalus. Trys 
galai kartu sudarė trikampį. Litlmoras pašoko, čiupo žarstek- 
lį ir bakstelėjo juo į užpakalinę kamino dalį. Trys žarsteklio 
galai atitiko plyšių formą taip, lyg būtų specialiai pritaikyti 
(žinoma, jie ir buvo specialiai pritaikyti). Po akimirkos visas 
židinys ant vidinių vyrių pasisuko į šalį, ir Litlmorui į veidą 
pūstelėjo stiprus vėjas. 

— Pasigrožėkite! - pakraipė galvą Litlmoras. Viduje plytė- 
jo mažomis mėlynomis liepsnelėmis nusėtos sienos. - Ir kur 
anksčiau jas mačiau? Bete, eime. 

Betė, tvirtai įsikibusi Litlmorui į ranką, įžengė kartu su 
juo į koridorių. Priėjus didžiules kvadrato formos metali- 
nes grotas ant vienos iš sienų, detektyvas priglaudė prie jų 
ausį. Lygiai taip pat paragino padaryti ir Betę. Tolumoje jie 
išgirdo panašų, aimaną primenantį triukšmą, kuris taip iš- 
gąsdino Betę. 

— Oro šachta, - paaiškino Litlmoras, - kažkokia dirbtinė 
vėdinimo sistema. Tikriausiai čia pumpuojamas oras. Kai 
įsijungia pompa, pasigirsta šis garsas. Kai pompa išsijungia, 
garsas dingsta. - Jie nuėjo koridoriumi porą šimtų pėdų, pra- 
eidami daugybę panašių grotų ir tris ar keturis kartus staigiai 
pasukdami už kampo. Betė beveik suleido nagus į Litlmoro 
ranką. Pagaliau jie priėjo koridoriaus galą. Jiems kelią užtvėrė 
siena. Bet ant tos sienos, po paskutiniąja dujų liepsnele, žibėjo 
maža metalinė lėkštutė. Litlmoras spustelėjo lėkštutę, ir siena 
atsivėrė kaip durys. 

Elektrinio žibinto šviesa apšvietė prabangiai įrengtą vyro 
darbo kabinetą. Sienas dengė knygų lentynos, tačiau vietoj 
jų lentynos buvo prikrautos tiltų ir namų maketų. Darbo 
kambario viduryje stovėjo didelis stalas su varinėmis lempo- 
mis. Litlmoras įjungė vieną iš jų. Durys, vedančios iš darbo 
kambario, buvo uždarytos. Litlmoras su Bete pritykino prie 
tų durų, pravėrė jas ir nuėjo koridoriumi tolyn. Perėję bal- 
tą marmurinį prieškambarį, jie išgirdo prislopintą garsą. Ei- 
dami pro pačią erdviausią svetainę, kokią jiems teko matyti, 
Litlmoras su Bete pastebėjo duris, kurios traškėjo rankenai 
besisukiojant į abi puses. Akivaizdu, kad kažkas, esantis už tų 
durų, beviltiškai bandė jas atidaryti. Litlmoras garsiai prisista- 
tė esąs policijos detektyvas. 

Atsiliepė moteriškas balsas. 

— Atidarykite duris! Išleiskite mane! 

Litlmoras ilgai netruko. Už durų buvo patalynės spinta, 
kurioje įsprausta į ankštą tarpą stovėjo nusisukusi moteris su 
už nugaros surištomis rankomis. Ponia Klara Banvel iškart 
atsisuko, padėkojo detektyvui ir paprašė ją atrišti. 


„AD 


HENRIO KENDALO FO KAKTA blizgėjo nuo prakaito, kai jis 
stebėjo kitoje Gramercy parko pusėje po dujiniu gatvės žibin- 
tu priešais Aktonų namą patruliuojantį policininką. Prakaitas 
kiaurai permerkė jo marškinių nugarą po smokingo švarku. 
Jis varvėjo per jo rankoves ir kelnes. 

Stovėdamas geriausioje strateginėje vietoje Rytų Dvidešimt 
pirmojoje gatvėje tarp Parko ir Leksingtono aveniu, Fo galėjo 
matyti daugybę įspūdingų namų, išsidėsčiusių pietinėje Gra- 
mercy parko pusėje. Jis matė ryškiai penktadienio naktį švie- 
čiantį laisvalaikio klubą. Pro peršviečiamas pirmojo klubo 
aukšto užuolaidas jis net įžiūrėjo pirmyn ir atgal vaikštinėjan- 
čius, Duplexes ir Bronx kokteilius ragaujančius pasiturinčius 
pagyvenusius vyrus ir merginas apnuogintais pečiais. 

Fo akys buvo geresnės už Jungo. Jis pastebėjo, kad trimis 
aukštais aukščiau virš patrulio kažkas juda ant Aktonų stogo. 
Ten, nakties danguje, jis įžiūrėjo kito policininko siluetą ir jo 
šautuvo kontūrus. Fo buvo liesas žmogėnas, ir dėl to atrodė 
netvirtas, o rankos truputį per ilgos. Kaip vyro, bebaigiančio 
ketvirtą dešimtį, jo veidas atrodė stebėtinai berniokiškas. Jis 
beveik būtų gražus, jei ne mažos, pernelyg giliai susodintos 
akys ir truputį per storos lūpos. Judėdamas ar stovėdamas jis, 
rodos, visada negalėdavo atgauti kvapo. 

Fo dabar judėjo. Slapstydamasis šešėliuose jis sėlino rytų 
kryptimi. Fo dar žemiau trūktelėjo savo kepurės kraštą, per- 
eidamas Leksingtono aveniu: namas ant šio kampo jam buvo 
puikiai pažįstamas. Senais laikais jis stebėjo jį valandų valan- 
das, laukdamas iš jo išeinančios gražios merginos, kurią jam 

taip knietėjo sužaloti, kad net dilgčiojo odą. Vyras ėjo me- 
talinės parko tvoros pakraščiu, kol priėjo pietinį jo kampą. 
Ten nuo budraus policininko skyrė Irvingo gatvė. Fo priar- 
tėjo prie namų pietinėje Gramercy parko pusėje. Pareigūnai 
jo nepamatė. Jis buvo beveik už dviejų kvartalų. Net pats ati- 
džiausias stebėtojas neįtartų, kad šis vyras kėsinosi įsibrauti į 
dvyliktuoju numeriu pažymėtą pastatą, pono ir ponios Akto- 


nų namus. 
„AD 


UŽ TRIJŲ MYLIŲ, savo bute antrame mažo namelio aukšte 
Vareno gatvėje, koroneris Čarlzas Hugelis susikrovė lagami- 
nus. Dabar jis stovėjo viduryje svetainės ir kandžiojo krump- 
lius. Koroneris nusiuntė merui atsistatydinimo laišką. Apie 
tai jis informavo ir nuomojamo buto šeimininką. Hugelis 
nuėjo į banką ir uždarė savo sąskaitą. Visi jam priklausan- 
tys pinigai gulėjo priešais jį, sukrauti ant grindų į tvarkingas 
krūveles. Jis niekaip neapsisprendė, kaip juos išsinešti. Paskui 
pasilenkė ir jau trečią kartą ėmė skaičiuoti banknotus, mąs- 
tydamas, ar jų užteks jam įsikurti kitame, mažesniame mies- 
te. Staiga pasigirdo stiprus beldimas į duris. Jo rankos mėš- 
lungiškai sutrūkčiojo, paleisdamos penkiasdešimties dolerių 
banknotus į orą. 


„AD 


JEI TIK PRIEŠAIS AKTONŲ namus patruliavęs policininkas 
būtų pakėlęs galvą, galbūt būtų pastebėjęs tamsų šešėlį Noros 
kambario lange. Galbūt jis būtų supratęs, kad už užuolaidų 
praslinko vyras. Bet jis nepakėlė galvos. 

Įsibrovėlis atsilaisvino kaklą spaudžiantį šilkinį kakla- 
raištį. Jis tyliai ištraukė jį iš savo apykaklės ir, apsivyniojęs 
kraštus aplink rankas, prisiartino prie Noros lovos. Nors 

ir buvo tamsu, jis įžiūrėjo miegančią merginos figūrą. Taip 
pat matė jos dailaus smakro ir švelnaus, neapsaugoto kaklo 
liniją. Įkišęs kaklaraištį tarp galvūgalio lentos ir pagalvės 
jis leido jį lėtai žemyn, po pagalve, vis arčiau prie merginos 
kaklo, be galo lėtai, kol iš po pagalvės išlindo abu kakla- 
raiščio galai. Visą tą laiką jis klausėsi jos švelnaus, ramaus 
kvėpavimo. 

Geras klausimas, ar būtų pravertęs virtuvinis peilis, jei po- 
nia Mildred Akton nebūtų jo ištraukusi iš po merginos pagal- 
vės. Ar Nora Akton, pažadinta iš miegų vidury nakties, būtų 
pasiekusi peilį? O jei būtų pasiekusi, ar būtų juo pasinaudoju- 
si? Nora visada miegojo ant pilvo. Net jei pavyktų jai sugriebti 
ginklą, ar smaugiama ji galėtų išgelbėti savo gyvybę? 

Visi pasvarstymai geri, bet jie tik teoriniai. Nebuvo ten nei 
virtuvinio peilio, nei Noros. 

— Rankas aukštyn, pone Banvelai! - įsakė balsas už vyro 
prie Noros lovos, o į jo nugarą buvo įremtas šautuvo vamz- 
dis. Kambarį apšvietė elektrinis žibintas, kurį laikė tarpdu- 
ryje stovintis uniformuotas pareigūnas. Džordžas Banvelas 
iškėlė rankas priešais savo veidą. Žiūrėdamas į lovą pusiau 
apakintas jis apstulbo, pamatęs į jį spoksančią nepažįstamą 
merginą, išsigandusią, bet ryžtingą. Tai buvo Betė Longo- 
bardi. 

— Pone Banvelai, pasitraukite nuo lovos! - liepė detektyvas 
Litlmoras. Patikrinęs Banvelo kišenes Litlmoras žvilgtelėjo į 
Noros židinį. Jame, kaip jis tikėjosi, matėsi atsidariusi sienos 
plokštė, už kurios plytėjo slaptas koridorius. - Gerai, dabar 
ramiai ir lėtai nuleiskite rankas už nugaros. 

Banvelas nepajudėjo. 

— Sakyk savo kainą, - tarė jis. 

— Ji didesnė, nei gali sumokėti, - atsakė Litlmoras. 

— Dvidešimt tūkstančių, - tarė Banvelas, vis dar laikydamas 
rankas prie galvos. - Duosiu abiem po dvidešimt tūkstančių 
dolerių. 

— Rankas už nugaros! - pakartojo Litlmoras. 

— Penkiasdešimt tūkstančių, - neatlyžo Banvelas. Prisi- 
merkdamas nuo spiginančios šviesos jis pamatė, kad tarpdury 
stovi du vyrai: vienas laikė žibintą, kitas stovėjo už jo, o dar 
vienas buvo įrėmęs į jo nugarą pistoletą. Išgirdę žodžius „pen- 
kiasdešimt tūkstančių“ tie du vyrai ant slenksčio nepatogiai 
pasimuistė. Banvelas kreipėsi į juos: - Tik pagalvokit apie tai, 
vaikinai! Iškart matyti, kad jūs protingi. Kaip jūs manote, iš 
kur vyriausiasis inspektorius Byrnsas gavo savo dalį? Žinote, 
kokią sumą Byrnsas laiko banke? Tris šimtus penkiasdešimt 
tūkstančių. Teisingai. Mano dėka jis tapo turtingas žmogus. 
Jus taip pat galiu paversti turtingais. 

— Merui tikrai nepatiks jūsų bandymai mus papirkti, - tarė 
Litlmoras, nuleisdamas vieną Banvelo ranką ir uždėdamas 
antrankį ant jo riešo. 

- Ar klausysite kvailio, stovinčio už manęs?! - panieki- 
namai sušuko Banvelas, vis dar stipriu ir pasitikinčiu balsu 
kreipdamasis į tuos du vyrus tarpduryje, nors jo padėtis ir 
buvo nepavydėtina. - Teisme jį sumalsiu į miltus. Girdite? 
Sutriuškinsiu! Būkite protingi! Norite visą savo gyveni- 
mą būti vargšai? Nesijaudinkite dėl mero. Meras paklūsta 
man. 

— Nejaugi, Džordžai? - paklausė vyras, stovintis už parei- 
gūno, laikančio žibintą. Jis žengė į šviesą. Tai buvo meras Mak- 
lelanas. - Ar tikrai? 

Litlmoras spragtelėjo antrankius ant kito Banvelo riešo, ir 
užraktas smagiai trakštelėjo. Kaip tokio sudėjimo vyras Ban- 
velas stebėtinai vikriai išsisuko iš detektyvo gniaužtų ir su už 
nugaros surakintomis rankomis šoko slapto koridoriaus link. 
Bet norint ten įlįsti reikėjo stabtelėti ir staigiai pasilenkti. Čia 
jam vikrumo ir pritrūko. Litlmoras rankoje laikė ginklą. Jis 
galėjo iššauti, bet užuot taip padaręs, liuoktelėjo į priekį ir 
stuktelėjo pistoleto rankena Banvelui į pakaušį. Surikęs Ban- 
velas susmuko ant grindų. 

Po poros minučių detektyvas Litlmoras pasodino beveik 
sąmonę praradusį Džordžą Banvelą Aktonų laiptų apačioje 
ir prirakino jį kitais antrankiais prie laiptų turėklų. Juos pa- 
siskolino iš vieno uniformuoto vyro. Banvelo veidu varvėjo 
kraujas. Kitas policininkas leido iš miegamojo išeiti sutriku- 
siems Harkortui ir Mildred Aktonams. 


„AD 


LAISVALAIKIO KLUBO VIDUJE drabužinės darbuotoja pa- 
sveikino naują svečią, kuris taip pat ją nustebino. Šį kartą to- 
dėl, kad vyras vilkėjo apsiaustą vasaros viduryje. Hariui Fo 
buvo ypač saldu džiaugtis savo laisve kambariuose, suprojek- 
tuotuose to paties vyro, kurį jis nužudė prieš trejus metus - 
pono Stenfordo Vaito. Jis prisistatė Monrojaus Reido iš Fila- 
delfijos vardu. Šuo vardu jis prisistatė ir kitam nevietiniam 
lankytojui, užsieniečiui džentelmenui, su kuriuo susipažino 
mažoje pokylių salėje. Ten ant scenos šokėjos rodė pramoginį 
numerį. Haris Fo ir Karlas Jungas tą vakarą artimai susibičiu- 
liavo. Kai Jungas užsiminė, kad jis pažįsta šio klubo narį Smi- 
tą Dželifą, Fo sušuko, kad jis taip pat puikiai pažįsta šį žmogų, 
nors neatskleidė visos teisybės apie jų pažinties aplinkybes. 


„AD 


— PUIKIAI PADIRBĖTA, DETEKTYVE! - pagyrė meras Mak- 
lelanas Litlmorą Aktonų svetainėje. - Niekada nepatikėčiau, 
jei nebūčiau pamatęs savo akimis. 

Ponia Bigs tvarstė gilią žaizdą Banvelo makaulėje. Jis vis 
dar buvo prirakintas dvejais antrankiais: vieni spaudė jo rie- 
šus už nugaros, o kiti neleido jam pasitraukti nuo laiptų turėk- 
lo. Ponas Aktonas įsipylė sklidiną taurę gėrimo. 

— Maklelanai, ar galite mums paaiškinti, kas čia vyksta? - 
paklausė jis. 

— Bijau, kad pats nelabai žinau, - atsakė meras. - Man vis 
dar sunku suvokti, kaip Džordžas galėjo nužudyti panelę Ri- 
verford. 
ninkus, kurie savo ruožtu pažvelgė į merą. Litlmoras pasisiūlė 
atidaryti pats. Po akimirkos visi išvydo, kaip pareigūnas Rier- 
donas, tvirtai savo gniaužtuose laikydamas koronerį Čarlzą 
Hugelį, įvedė jį į kambarį. 

— Sučiupau jį, detektyve, - tarė Rierdonas. - Kaip ir sakėte, 
jau buvo susikrovęs visus daiktus. 


DVIDEŠIMT PENKTAS SKYRIUS 


vICN 


VIEŠBUČIO KAMBARYJE MANE pažadino telefono skambu- 
tis. Neprisiminiau, kaip užmigau. Vos beatmenu, kaip grįžau 
į savo kambarį. Skambino iš administracijos. 

— Kiek dabar valandų? - paklausiau. 

— Beveik vidurnaktis, sere. 

— Kokia šiandien diena? - Mano smegenis vis dar gaubė 
migla. 

— Penktadienis, sere. Atleiskite, daktare Jangeri, bet jūs pra- 
šėte jums pranešti, jei pas panelę Akton ateis lankytojų. 

— Taigi? 

— Ponia Banvel šiuo metu jau kyla į viršų, į panelės Akton 
kambarį. 

— Ponia Banvel? - pasipurčiau. - Gerai. Kitą kartą prieš 
įleisdami dar ką nors, paskambinkite man. 

Mes su Nora grįžome iš Taritauno traukiniu. Visą kelią be- 
veik tylėjome. Kai atvykome į didžiąją centrinę stotį, Nora 
maldavo ją nuvežti atgal į Manhatano viešbutį tik įsitikinti, ar 
dar neužimtas jos vardu užsakytas kambarys. Ji paklausė, ar 
tokiu atveju ji negalėtų apsistoti ten iki sekmadienio, kai il- 
giau nebereikės baimintis, kad jos tėvai per prievartą uždarys 
ją į beprotnamį. 

Nors man ši mintis nepatiko, nuvežiau ją į viešbutį. Tačiau 
įspėjau ją, kad rytoj ryte, nors ir kas nutiktų, pranešiu jos tė- 

vui apie jos buvimo vietą. Buvau tikras (taip jai ir pasakiau), 
kad ji sugebės sukurti kokią istoriją, padėsiančią neprisileisti 
tėvų dar likusias dvidešimt keturias valandas. Pasirodė, kad 
dėl kambario ji neklydo, nes jame dar niekas kitas negyveno. 
Paėmusi iš administratoriaus raktus, ji dingo lifte. 

Pagalvojau, kad ponia Banvel neprotingai pasielgė, taip 
vėlai sumaniusi aplankyti Norą. Juk ją galėjo pasekti vyras. 
Tikriausiai panelė Akton jai paskambino. Bet jeigu ji galėjo 
taip apgaudinėti mane, tai Klara tikriausiai meistriškai galėjo 
pameluoti savo vyrui apie vakarinio pasivaikščiojimo tikslą. 

Prisiminiau Froido pastabas apie Noros jausmus Klarai. 
Žinoma, jis vis dar tikėjo, kad Nora puoselėjo kraujomaišiš- 
kus jausmus. Aš jau netikėjau. Iš tikrųjų atsižvelgdamas į savo 
būti ar nebūti interpretaciją drįsau manyti, kad pagaliau radau 
atsakymą į tai, kaip paaiškinti visą Oidipo kompleksą. Taip, 
Froidas buvo visiškai teisus teigdamas, kad Oidipo problema 
atspindi tikrąją žmogaus prigimtį. Bet jis matė veidrodišką, 
atvirkščią tikrovės atspindį. 

Reikia kalbėti ne apie sūnų, o apie tėvą. Kai mažas berniu- 
kas susiduria su savo mama ir tėčiu, viena šios trijulės dalis — 
tėvas, patiria gilų seksualinį apmaudą. Savaime suprantama, 
jam gali atrodyti, kad berniukas įsiterpė į jo ypatingus, išskir- 
tinius santykius su žmona. Jis gali net truputį norėti atsikra- 
tyti Žžindančio, zirziančio įsibrovėlio, kurį motina laiko tokiu 
ypatingu ir tobulu. Jis net gali trokšti jo mirties. 

Oidipo kompleksas egzistuoja, bet subjektas iš visų jo pre- 
dikatų yra tėvas arba motina, o ne vaikas. Ir vaikui augant pa- 
dėtis tik pablogėja. Mergaitė greitai susiremia su motina kaip 
asmenybė, kurios jaunystės ir grožio motina negali liautis 
pavydėjusi. Berniukas ilgainiui neišvengiamai pralenkia savo 
tėvą, o šis, sūnui augant, jaučiasi vis labiau prislėgtas kartas 
skiriančių konfliktų. 

Bet kokie gi tėvai pripažins, kad trokšta užmušti savo 
palikuonis? Koks tėvas prisipažins, kad pavydi sūnui? Tai- 


400 | JED RUBENFELD 


gi Oidipo kompleksas primetamas vaikams. Matyt, vidinis 
oidipiško tėvo balsas jam kužda, kad ne jis - tėvas - jaučia 
slaptą pavydą ir trokšta sūnaus mirties, o greičiau jau šis 
Oidipas geidžia motinos ir siekia tėvo atsikratyti. Kuo in- 
tensyvesni tėvų pavydo priepuoliai, tuo destruktyviau jie 
elgsis su savo vaikais, sukeldami tą situaciją, kurios jie bijo- 
jo. Tai įrodo pats Oidipas. Galų gale tai akivaizdžiai patvir- 
tina ir Hamletas. 

Gaila, kad šis atradimas, jei toks buvo, dabar atrodė toks 
išsikvėpęs, toks nenaudingas. Kas iš to gero? Ką iš viso gera 
atnešė mąstymas? 


„AD 


— KOKS ĮŽEIDIMAS! - vos tramdydamas pasipiktinimą su- 
šnypštė koroneris Hugelis. - Reikalauju pasiaiškinimo. 

Džordžas Banvelas suurzgė iš skausmo, kai ponia Bigs už- 
dėjo pleistrą jam ant galvos. Jo plaukuose liko sukrešėjusio 
kraujo, bet jis jau nežliaugė skruostais. 

— Litlmorai, ką visa tai reiškia? - paklausė meras. 

— Pone Hugeli, pats jam papasakosite? - paklausė detekty- 
vas, - ar man viską apsakyti? | 

— Ką apsakyti? - nesuprato Maklelanas. 

— Paleiskite mane, - liepė koroneris Rierdonui. 

— Pareigūne, paleiskite jį! - įsakė meras. Rierdonas iškart 
pakluso. 

- Litlmorai, ar tai dar vienas jūsų pokštas? - paklausė Hu- 
gelis, pasilygindamas švarką. - Neklausyk, ką jis kalba, Ma- 
klelanai. Vakar šis vyras apsimetė negyvu ant mano operaci- 
nio stalo. 

— Tikrai? - paklausė meras Litlmoro. 

— Taip, sere. 

— Matote? - kreipėsi Hugelis į Maklelaną pakeltu balsu. - 
Aš jau nedirbu miesto tarnyboje. Mano atsistatydinimas įsi- 

galiojo šiandien penktą valandą dienos. Pareiškimas ant jūsų 
stalo, Maklelanai, nors abejoju, ar jūs jį skaitėte. Einu namo. 
Labanakt! 

— Pone mere, neišleiskite jo, - paprašė Litlmoras. 

Koroneris nekreipė jokio dėmesio. Užsimaukšlinęs ant gal- 
vos kepurę jis pradėjo eiti durų link. 

— Sere, neišleiskite jo, - pakartojo Litlmoras. 

— Pone Hugeli, prašau pasilikti ten, kur esate, - įsakė Mak- 
lelanas. - Šiąnakt detektyvas jau pademonstravo man vieną 
neįmanomą dalyką. Noriu jį išklausyti. 

- Ačiū, jūsų kilnybe, - padėkojo Litlmoras. - Pirmiausia 
pradėsiu nuo nuotraukos. Sere, koroneris Hugelis padarė 
nuotrauką. Tai nuotrauka, kurioje užfiksuotas panelės River- 
ford kaklas su pono Banvelo inicialais. 

Laiptų apačioje sukruto Banvelas. 

— Čia dabar kas? - paklausė jis. 

- Jo inicialai? Apie ką jūs kalbate? - paklausė Maklelanas. 

— Sere, turiu tos nuotraukos kopiją, - tarė Litlmoras, duo- 
damas merui nuotrauką. - Sudėtinga paaiškinti, sere. Supran- 
tate, ponas Hugelis sakė, kad panelės Riverford kūną iš morgo 
pavogė dėl to, kad ant jo buvo palikta įkalčių. 

— Taip, Hugeli, jūs man tai minėjote, - patvirtino meras. 

Koroneris tylėjo ir atsargiai žiūrėjo į Litlmorą. 

— Tada Rivjeras išryškina Hugelio fotoplokšteles, - tęsė de- 
tektyvas. - Ir toje nuotraukoje ant panelės Riverford kaklo tik- 
rai pamatome kažkokį atspaudą. Mes su Rivjeru jo neiššifra- 
vome, bet ponas Hugelis mums jį išaiškino. Žudikas pasmau- 
gia panelę Riverford savo kaklaraiščiu. Ant jo yra segtukas, 
o šis su monograma. Taigi matote, jūsų kilnybe, nuotraukoje 
ant panelės Riverford kaklo užfiksuoti žudiko inicialai. Pone 
Hugeli, juk taip mums tvirtinote? 

— Neįtikėtina, - tarė meras, prisitraukęs nuotrauką prie pat 
nosies ir įdėmiai į ją spoksodamas. 

— Kaip Dievą myliu, matau GB inicialus. 

— Taip, sere. Be to, radau vieną pono Banvelo kaklaraiščio 
segtuką. Galite pats įsitikinti, kad jie panašūs. - Išsitraukęs iš 
kelnių kišenės Banvelo kaklaraiščio segtuką, Litlmoras pada- 
vė jį merui. 

— Nieko sau! - palingavo galva meras. - Identiška. 

- Nesąmonė! - sugriaudėjo Banvelas.- Mane kažkas 
pakišo. 

— Dievuliau, Hugeli, - tarė meras, nekreipdamas dėmesio į 
Banvelą. - Žmogau, kodėl man nieko nesakėte? Juk tai realūs 
įkalčiai prieš jį. 

— Bet aš ne... negaliu... Parodykite man tą nuotrauką, - pa- 
prašė Hugelis. 

Meras padavė koroneriui nuotrauką. 

— Bet mano nuotraukoje... 

- Jūsų kilnybe, ponas Hugelis šios nuotraukos nematė, - 
paaiškino Litlmoras. 

— Nesuprantu, - susiraukė meras. 

— Pono Hugelio nuotraukoje - jo originalioje nuotraukoje, 
sere, - ant merginos kaklo nebuvo GB inicialų. Čia kaip veid- 
rodinis atspindys. GB matyti iš kitos pusės. 

— Na, tikrai, inicialai turėtų matytis atvirkščiai, tiesa? - pa- 
tvirtino Maklelanas. - Monograma privalėjo palikti atvirkščią 
įspaudą lygiai taip pat kaip antspaudas ant voko. 

— Čia šuo ir pakastas, - tarė Litlmoras. - Teisingai supra- 
tote, jūsų kilnybe: segtukas būtų palikęs atvirkščią įspaudą. 
Taigi dėl atvirkščiai atsispaudusių raidžių GB pono Hugelio 
nuotraukoje atrodė, kad žudikas yra ponas Banvelas. Būtent 
taip teigė pats ponas Hugelis. Vienintelė problema buvo ta, 
kad pono Hugelio nuotrauka jau buvo atvirkščias atvaizdas. 
Tai patvirtino Rivjeras. Štai ko nesuprato ponas Hugelis, sere! 
Jo nuotraukoje buvo atvirkščios raidės GB. Aišku? Bet joje ir 
taip jau buvo užfiksuotas veidrodinis merginos kaklo atspin- 
dys. Vadinasi, ant jos kaklo paliktas įspaudas tikrai buvo GB. 

O tai reiškė, kad žudiko monograma įsispaudė ne kaip įpras- 
tos raidės GB, bet kaip atvirkščios - antspaudo principu. 

— Pakartokite iš naujo, - paprašė Maklelanas. 

Litlmoras pakartojo. Tiesą sakant, jam teko pakartoti šias 
savo įžvalgas keletą kartų, kol meras suprato. Be to, jis pa- 
aiškino, kad Rivjeras padarė atvirkštinį Hugelio nuotraukos 
vaizdą, perversdamas raides GB ir padarydamas taip, kad jos 
matytųsi iš priekio ir jas galima būtų palyginti su tikrąja pono 
Banvelo monograma. Šią atvirkščią nuotrauką jis ką tik paro- 
dė merui. 

— Bet vis tiek neaišku, - irzliai tarė meras. - Niekas neaiš- 
ku. Kaip galėjo originalioje Hugelio nuotraukoje užfiksuota 
Džordžo Banvelo monograma atrodyti atvirkščia? 

- Jūsų kilnybe, yra vienintelis paaiškinimas, - tarė Litlmo- 
ras. - Kažkas ją nupiešė. 

—- Ką? 

— Kažkas ją nupiešė ar išraižė tiesiai ant sausos fotoplokš- 
telės prieš pateikiant Rivjerai ją išryškinti. Kažkas, kas galėjo 
prieiti prie pono Banvelo segtuko ir pono Hugelio fotoplokš- 
telių. Kažkas, kas norėjo mus įtikinti, kad Elizabetą Riverford 
nužudė ponas Banvelas. Tas, kas tai padarė, pasidarbavo iš 
peties. Jiems beveik pavyko. Bet jie padarė vieną apmaudžią 
klaidą: be reikalo nuotraukoje nupiešė veidrodinį atspindį. Jie 
žinojo, kad įspaudas ant panelės Riverford kaklo turėjo būti 
veidrodinis tikrosios monogramos atspindys. Taigi jie manė, 
kad nuotraukoje inicialų raidės turi būti pavaizduotos iš ki- 
tos pusės. Taip pat jie pamiršo, kad nuotrauka yra dvigubai 
atvirkščias atspindys. Tai reiškia, kad ji rodo ne veidrodinį, 
bet realų atspindį. Vadinasi, jie skaudžiai suklydo ir išsidavė, 
nupiešę nuotraukoje atvirkščias raides GB. 

Hugelis įsiterpė: 

— Na, nieko nesuprantu, ką tas bukagalvis kalba. Mes turi- 
me aiškią merginos kaklo nuotrauką. Ir ant kaklo įspaustos 
raidės GB - ne atvirkščios, dvigubai atvirkščios ar trigubai 

atvirkščios ir ką dar Litlmoras besvaičiotų. Tiesiog GB. Tai 
įrodymas, kad žudikas Banvelas. 

Trumpam stojo tyla. Ją nutraukė meras. 

- Detektyve, - tarė jis, - manau, kad supratau jūsų argu- 
mentaciją. Bet turiu pasakyti, kad viskas tiek kartų buvo ap- 
versta, kad jau visai susimaišiau. Ar tai vienintelė priežastis 
tikėti, kad ponas Hugelis prikišo pirštus prie įkalčių? Ar gali 
būti, kad Hugelis teisus, jog jūsų nuotrauka įrodo Džordžo 
Banvelo kaltę? 

Litlmoras susiraukė. 

— Palaukite, - tarė jis. - Manau, kad yra daug įkalčių prieš 
Banvelą, tiesa? Pone mere, ar galėčiau užduoti porą klausimų 
ponui Banvelui? 

— Pirmyn, - atsakė Maklelanas. 

— Pone Banvelai, ar gerai mane girdite, sere? 

— Ko norite? - suurzgė Banvelas. 

- Žinote, pone Banvelai, gerai pagalvojus esu beveik tikras, 
kad mes galime jus apkaltinti panelės Riverford žmogžudyste. 
Aptikau jūsų butus jungiantį slaptą koridorių. 

— Koks šaunuolis, - burbtelėjo Banvelas. 

— Jos bute radau molžemio, kuris sutampa su molžemiu iš 
jūsų statybos aikštelės. 

— Štai jums įkaltis. 

— Mes radome lagaminą su panelės Riverford daiktais - tą 
lagaminą, kurį jūs paskandinote Ysto upėje po Manhata- 
no tiltu. 

— Neįmanoma! - užriaumojo Banvelas. 

- Ištraukėme jį vakar naktį, pone Banvelai, prieš pat jums 
užtvindant kesoną. 

- Litlmorai, vakar naktį jūs buvote Manhatano tilto keso- 
ne? - griežtai paklausė Maklelanas. 

— Taip, pone, - susigėdęs prisipažino Litlmoras. - Atleiski- 
te, mere. 

— Ai, niekis, - numojo ranka Maklelanas. - Tęskite. 

— Grynas šmeižtas, - įsiterpė Banvelas. - Maklelanai, aš 
visą naktį buvau su tavimi Saranac užeigoje. Juk žinai, kad 
negalėjau jos nužudyti. 

— Kaltintojui atrodys kitaip, - atsakė Litlmoras. - Jis pasa- 
kys, kad kažkas nuvežė panelę Riverford į Saranac užeigos 
namus, kad jūs nepastebėtas pasišalinote vakarienės su meru 
metu, kažkur susitikote su ja porai minučių ir nužudėte. Po to 
jūs atvežėte jos kūną atgal į Balmoralą ir viską sutvarkėte taip, 
kad atrodytų, jog ji ten ir nužudyta. Iš anksto numatėte, kad 
ant jos kaklo. Štai ką pasakys kaltintojas, pone Banvelai. 

— Ašjos nežudžiau, prisiekiu, - nepasidavė Banvelas. - Ga- 
liu įrodyti. 

— Kaip gali tai įrodyti, Džordžai? - paklausė Maklelanas. 

— Niekas nenužudė Elizabetos Riverford, - staiga pareiškė 
Banvelas. 

— Ką? - išpūtė akis meras. - Ji gyva? Kur ji? 

Banvelas papurtė galvą. 

— Dėl Dievo meilės, žmogau! - paragino Maklelanas. - Pa- 
siaiškink! 

— Nėra jokios Elizabetos Riverford, - dar kartą visus pri- 
trenkė Banvelas. 

— Niekada nebuvo, - pridūrė Litlmoras. 

Banvelas giliai atsiduso. Hugelis garsiai įkvėpė. Merui trū- 
ko kantrybė. 

— Ar kas nors paaiškins, kas čia vyksta? 

— Pirmiausia man įtarimą sukėlė jos svoris, - pradėjo Litl- 
moras. - Pono Hugelio ataskaitoje rašoma, kad penkių pėdų 
ir penkių colių ūgio panelė Riverford svėrė šimtą penkiolika 
svarų. Bet įrenginys ant lubų, prie kurio ji buvo pririšta, ne- 
būtų išlaikęs šimto penkiolikos svarų sveriančios merginos. 
Jis būtų iškart nulūžęs. Aš patikrinau. 

— Gali būti, kad truputį suklydau dėl ūgio ir svorio, - prisi- 
pažino Hugelis. - Buvau labai pervargęs. 

—- Pone Hugeli, jūs nesuklydote, - paprieštaravo Litl- 
moras. - Jūs tyčia nurodėte klaidingus duomenis. Be to, 
nepaminėjote, kad panelės Riverford plaukai visai nebuvo 
juodi. 

— Aišku, kad juodi, - atrėmė Hugelis. - Visi Balmorale pa- 
tvirtins, kad ji buvo juodaplaukė. 

— Perukas, - nukirto Litlmoras. - Mes radome jį Banvelo 
lagamine. 

Hugelis kreipėsi į merą. 

— Jis neteko proto. Kažkas jam užmokėjo, kad taip kalbėtų. 
Kodėl turėčiau tyčia klaidingai apibūdinti panelės Riverford 
fizinę išvaizdą? 

— Kodėl, detektyve? - paklausė Maklelanas. 

- Jeigu jis būtų visiems pasakęs, kad panelė Riverford yra 
penkių pėdų ir dviejų colių ūgio, šimto trijų svarų svorio ilga- 
plaukė blondinė, situacija iš tiesų taptų kebli. O kitą dieną - 
tą pačią dieną, kai dingo panelės Riverford kūnas - atsirastų 
identiškus sužalojimus patyrusi penkių pėdų ir dviejų colių 
ūgio, šimtą tris svarus sverianti ilgaplaukė blondinė Nora Ak- 
ton. Ar ne, pone Hugeli?. 


„AD 


NORA PUOLĖ KLARAI į glėbį, vos jai spėjus įžengti į viešbu- 
čio kambarį. 

- Širdele, - tarė Klara, - ačiū Dievui, tu sveika gyva! Taip 
džiaugiuosi, kad paskambinai, 

— Aš jiems viską papasakosiu! - susijaudinusi sušuko 
Nora. - Stengiausi išsaugoti paslaptį, bet negaliu. 

- Žinau, - tarė Klara. - Rašei apie tai savo laiške. Viskas 
gerai. Papasakok jiems visa. 

— Ne, - atsakė Nora pilnomis ašarų akimis, - turiu galvoje 
iš tikrųjų viską. 

— Suprantu. Viskas gerai. 

- Jis nepatikėjo, kad aš iš viso buvau sužalota, - pasiskun- 
dė Nora. - Tas daktaras Jangeris. Jis manė, kad žaizdas nu- 
sipiešiau. 

— Koks siaubas! 

— Klara, aš to nusipelniau. Viskas išėjo ne taip. Esu tokia 
bloga. Viskas veltui. Geriau jau būčiau mirusi. 

- Ša! Mums abiem reikia nuraminti nervus. - Ji nuėjo 
prie spintelės, ant-kurios stovėjo puspilnis grafinas ir keletas 
taurių. - Štai! Ak, koks šlykštus brendis! Bet įpilsiu po lašelį 
mums abiem. Pasidalysime. 

Ji padavė Norai taurę su trupučiu ant dugno teliūskuojan- 
čio geltono gėrimo. Nora dar niekada negėrė brendžio, bet 
Klara paragino ją paragauti ir, kai pirmas deginantis pojūtis 
praėjo, ištuštino taurę iki dugno. Lašelis išsipylė ant Noros 
suknelės. 

— Viešpatie! - nustebo Klara. - Ar tu vilki mano suknelę? 

- Taip, - tarė Nora, - atsiprašau. Šiandien buvau Taritau- 
ne. Pyksti? 

— Aišku, ne. Ji taip tau tinka. Mano daiktai visada tau 
tinka. - Klara įpylė į taurę brendžio per piršto storį ir užsi- 
merkusi gurkštelėjo pati. Paskui prispaudė taurę Norai prie 
lūpų. - Ar Žinai, - tarė ji, - kad pirkau šią suknelę galvodama 
apie tave? Šie batai, kuriais dabar aviu, dera prie jos. Štai, pa- 
simatuok. Tavo tokios dailios kulkšnys. Metam viską iš galvos 
ir perrengiam tave taip kaip anksčiau? 

— Manai? - Nora bandė išspausti šypseną. 


„AD 


— NORITE PASAKYTI, KAD Elizabeta Riverford buvo Nora 
Akton? - paklausė detektyvo Litlmoro priblokštas meras 
Maklelanas. 

- Jūsų kilnybe, galiu įrodyti, - tvirtai pasakė Litlmoras. 
Jis parodė gestu į Betę. - Pone mere, susipažinkite su Bete 

Longobardi. Ji buvo panelės Riverford kambarinė Balmorale. 
Pone Aktonai, ar turite čia Noros nuotrauką? 

Harkortas Aktonas atnešė vieną nuotrauką. Jis padavė ją 
detektyvui, kuris perdavė ją Betei. 

- Tai panelė Riverford, - patvirtino Betė. - Plaukai kitokie, 
bet tai ji. 

Maklelanas papurtė galvą. 

— Nora Akton gyveno Balmorale prisidengusi Elizabetos 
Riverford vardu? Kodėl? 

- Ji ten negyveno, - suniurnėjo Banvelas. - Ji ketino ten 
ateiti porą naktų per savaitę - ir viskas. Į ką taip žiūri? Kodėl 
nežiūri į Aktoną? 

- Jūs žinojote? - negalėdamas patikėti paklausė Maklela- 
nas pono Aktono. 

— Žinoma, ne, - atsakė ponia Akton už savo vyrą. - Nora 
tikriausiai pati tai sugalvojo. 

Harkortas Aktonas tylėjo. 

- Jei jis nežinojo, tai yra prakeiktas kvailys, - pareiškė Ban- 
velas. - Bet aš prie jos neprisiliečiau. Šiaip ar taip, tai buvo 
Klaros mintis. 

— Klara irgi žinojo? - dar labiau nustebo meras. 

- Žinojo? Ji viską suorganizavo. - Banvelas net užsikirto. 
Paskui tęsė toliau: - Dabar paleiskite mane. Nepadariau jokio 
nusikaltimo. 

— Išskyrus tai, kad vakar mane pervažiavote, - tarė detek- 
tyvas Litlmoras. - Be to, bandėte papirkti policijos pareigū- 
ną, nužudyti panelę Akton, nųžudėte Symusą Malį. Sakyčiau, 
pone Banvelai, ši savaitė jums buvo labai turininga. 

Išgirdęs Malio vardą Banvelas pabandė pašokti nuo grindų, 
nors ir buvo prikaustytas antrankiais prie turėklo. Kilus sam- 
brūzdžiui Hugelis nėrė prie durų. Abiem vyrams nepasisekė 
pasiekti savo tikslo. Banvelas tik susižeidė riešus, o koronerį 
sučiupo pareigūnas Rierdonas. 

— Bet kodėl, Hugeli? - paklausė meras. 

Koroneris tylėjo. 

— Dieve mano)! - toliau kalbėjo meras koroneriui. - Jūs ži- 
nojote, kad Elizabeta Riverford yra Nora. Ar jūs ją nuplakėte? 
Gerasis Dieve! 

— Ne! - apgailėtinai suriko Hugelis, vis dar būdamas tvir- 
tuose Rierdono gniaužtuose. - Aš nieko neplakiau, tik sten- 
giausi padėti. Turėjau padėti jį pasodinti už grotų. Ji man 
pažadėjo. Aš niekada... Ji viską suplanavo... Ji man davė nuro- 
dymus... Ji man žadėjo... 

— Nora? - paklausė meras. - Ką, dėl Dievo meilės, ji jums 
pažadėjo? 

- Ne Nora, - tarė Hugelis. Jis linktelėjo galva į Banvelą, - jo 
žmona. 


„AD 


NusISPYRUSI SAVO BATELIUS Nora Akton pasimatavo Kla- 
ros aukštakulnius. Kulniukai buvo aukšti ir smailūs, o bateliai 
pagaminti iš puikios, minkštos odos. Pakėlusi akis mergina 
pamatė Klaros rankoje netikėtą daiktą - mažą revolverį su 
perlamutrine rankena. 

- Širdele, čia taip karšta, - sučiulbėjo Klara. - Išeikime į 
balkoną. 

— Klara, kodėl tu laikai nukreipusi į mane ginklą? 

— Nes nekenčiu tavęs, širdele. Tu mylėjaisi su mano vyru. 

— Nesimylėjau, - paprieštaravo Nora. 

— Bet jis tavęs beprotiškai norėjo - tai tas pats. Ne, tai 
blogiau. 

— Bet tu juk nekenti Džordžo. 

- Argi? Na, tikriausiai, - tarė Klara. - Aš vienodai nekenčiu 
jūsų abiejų. 

— O ne, nekalbėk taip. Verčiau jau mirsiu. 

— Na, tada... 

— Bet Klara, tu mane privertei... 

— Taip, tave priverčiau, - sutiko Klara. - O dabar sunaikin- 
siu. Mieloji, tiesiog pagalvok apie mano situaciją. Kaip galiu 
tau leisti papasakoti policijai viską, ką Žinai? Pergalė jau taip 
arti. Man skersai kelio stovi tik... tu. Kelkis, širdele! Į balkoną. 
Pirmyn! Neversk manęs tave nušauti. 

Nora pakilo. Ji susverdėjo. Klaros smailiakulniai bateliai 
buvo jai per aukšti. Ji vos galėjo paeiti. Prisilaikydama už so- 
fos atlošo, už krėslo, po to už stalo, ji nusvirduliavo prie atvirų 
prancūziškų durų, vedančių į balkoną. 

- Štai taip, - tarė Klara, - tik truputį toliau. 

Nora žengė žingsnį į balkoną ir suklupo. Ji spėjo rankomis 
įsikibti į turėklus ir atsistojo veidu į miestą. Tryliktame aukšte 
pūtė stiprus vėjas. Nora jautė šį gaivų vėją. Jis lytėjo jos kaktą 
ir skruostus. 

- Tu apavei mane šiais bateliais tam, - tarė ji, - kad būtų 
paprasčiau mane išstumti, tiesa? 

— Ne, - atsakė Klara, - kad viskas atrodytų kaip nelaimingas 
atsitikimas. Tu buvai nepratusi prie aukštakulnių, neįpratusi 
gerti brendį, kurį jie užuos ant tavo suknelės. Tiesiog siaubin- 
gas nelaimingas atsitikimas. Širdele, nenoriu tavęs stumti. Gal 
iššok pati? Tiesiog leisk sau skristi. Manau, tau visai patiks. 

Nora matė laikrodį ant Metropoliteno bokšto už mylios 
į pietus. Buvo vidurnaktis. Vakaruose spindėjo ryškiaspalvis 
Brodvėjus. 

— Būti ar nebūti, - sušnibždėjo ji. 

— Gaila, bet nebūti, - atsakė Klara. 

— Ar galiu paprašyti vieno dalyko? 

— Nežinau, mieloji. Kokio? 

— Pabučiuok mane, - paprašė Nora, - tik kartelį, prieš 
mirtį. 

Klara Banvel apsvarstė prašymą. 

— Gerai, - sutiko ji. 

Nora lėtai atsisuko, už nugaros rankomis įsitvėrusi į tu- 
rėklą, nurydama mėlynose akyse sužvilgusias ašaras. Ji labai 

lėtai kilstelėjo smakrą. Klara, laikydama revolverį, nukreiptą 
į Noros liemenį, nubraukė nuo jos lūpų plaukus. Nora užsi- 
merkė. 


„AD 


STOVĖDAMAS VIRŠ KRIAUKLĖS viešbučio kambaryje ap- 
sišlaksčiau veidą šaltu vandeniu. Dabar man buvo aišku, 
kad Nora savo šeimoje buvo veidrodinio Oidipo komplek- 
so atspindžio objektas, kuris vis labiau man atrodė kaip 
visuotinis reiškinys. Be jokios abejonės, motina mirtinai jai 
pavydėjo. Bet Noros atvejį labai komplikavo Banvelai. Froi- 
das buvo teisus ir dėl to: Banvelai tam tikra prasme tapo 
Norai tėvo ir motinos pakaitalais. Banvelas geidė Noros 
(vėl atvirkštinis Oidipo kompleksas), bet Nora akivaizdžiai 
geidė Klaros. Čia kažkas buvo ne taip. Klarą irgi buvo sun- 
ku perprasti. Jos vaidmuo buvo labiausiai komplikuotas. 
Kaip pastebėjo Froidas, ji susidraugavo su Nora, įgijo jos 
pasitikėjimą atskleisdama savo seksualinius išgyvenimus. 
Žinoma, pasak Froido, šiame reikale buvo kažkas nedora, 
kad Klara dalijosi tokia savo patirtimi su Nora. Bet, mano 
požiūriu, Klara turėjo pavydėti Norai. Ji turėjo jos nekęsti 
ir trokšti ją... 
Šokau iš lovos ir išbėgau iš kambario. 


„AD 


TĄ AKIMIRKĄ, KAI jų lūpos susilietė, Nora čiupo tą Klaros 
ranką, kuri laikė ginklą. Revolveris iššovė. Nora nesugebėjo 
atimti ginklo iš Klaros rankų, bet jai pavyko nukreipti vamzdį 
nuo savo kūno. Kulka prašvilpė oru virš miesto. 

Nora perdrėskė Klarai veidą, palikdama kraujo žymes virš 
jos akių ir po jomis. Kai Klara iš skausmo suriko, Nora iš visų 
jėgų suleido dantis jai į ranką - vėlgi į tą, kuri laikė ginklą. 

Revolveris nukrito ant betoninių balkono grindų ir nušliuožė 
atgal į viešbučio kambarį. 

Klara skėlė Norai antausį. Trenkusi dar kartą, ji nutempė 
merginą už plaukų prie balkono krašto. Ten ji perlenkė Noros 
nugarą per turėklus. Ilgos jos garbanos nusviro tiesiai žemyn į 
apačioje plytinčią gatvę. 

Nora pakėlė vieną bateliu apautą koją ir visu svoriu užmy- 
nė ant Klaros pėdos. Smailus kulniukas įsmigo į basą Klaros 
kojos keltį. Klara klaikiai suriko ir paleido Norą, kuri žaibiš- 
kai išsivadavo iš jos gniaužtų. Ji prastypčiojo pro Klarą, pro 
prancūziškas duris, bet pargriuvo ant grindų, nemokėdama 
bėgti su Klaros bateliais. Nora yrėsi tolyn ant kelių ir rankų, 
šliauždama ginklo link. Ji spėjo paliesti perlamutrinę ranke- 
ną pirštų galiukais, kai Klara stipriai trūktelėjo ją už suknelės 
atgal. Šioji nutempė merginą į šoną, peršoko per ją, nužings- 
niavo į kambario vidurį ir pagriebė pistoletą. 

— Brangioji, tu šaunuolė! - šnopuodama tarė Klara. - Ne- 
įsivaizdavau, kad taip moki. 

Jas pertraukė trenksmas. Į orą išlėkus medžio šipuliams 
plačiai atsilapojo užrakintos durys, ir į vidų įvirto Strathamas 
Jangeris. 

Jangeris sustojo. Viešbučio kambario viduryje jis išvydo 
Klarą Banvel su apdraskyta oda aplink akį ir mažu revolve- 
riu rankoje. Ginklas buvo nukreiptas į jį. Už kokių dešimties 
pėdų nuo Klaros jis pamatė ant žemės gulinčią Norą su iš 
baimės ir laukinės nevilties paklaikusiomis akimis. 

— Daktare Jangeri, - tarė Klara, - kaip malonu jus matyti. 
Prašau uždaryti duris. 

Paklusau. 

— Nora, ar jūs sužeista? - paklausiau. 

— Ne, - atsakė ji. 

Jangeris iškvėpė orą. Prieš minutę jis išgirdo šūvį. 

— Ojjūs, ponia Banvel? - tarė jis. - Kaip šįvakar jaučiatės? 

Klaros lūpų kampučiai vos pastebimai pakilo į viršų. 

— Greitai jausiuosi geriau, - pasakė ji. - Eikite į balkoną, 
daktare. 

Jangeris nepajudėjo. 

— Daktare, į balkoną, - pakartojo ji. 

— Ne, ponia Banvel. 

— Tikrai? - šyptelėjo Klara. - Ar man nušauti jus ten, kur 
stovite? 

— Negalite, - ramiai atrėmė Jangeris. - Apačioje jūs pasisakėte 
savo vardą. Jei mane nužudysite, jus pakars už žmogžudystę. 

— Labai klystate, - atsakė Klara. - Jie pakars Norą, o ne 
mane. Pasakysiu policijai, kad jus nužudė ji, ir jie manimi pa- 
tikės. Ar pamiršote? Ji psichopatė. Ji pati nusidegino cigarete. 
Net jos tėvai taip mano. 

— Ponia Banvel, - toliau kalbėjo Jangeris, - jūs nekenčiate 
Noros, bjauritės savo vyru. Septynerius metus buvote jo auka. 
Nora irgi yra auka. Nebūkite jo įrankiu. 

Klara spoksojo į Jangerį. Jis žengė žingsnį jos link. 

— Nejudėkite iš vietos! - griežtai įsakė Klara. - Daktare Jan- 
geri, kaip psichologas jūs stebėtinai menkai perprantate žmo- 
nes, esate toks lengvatikis. Jūs manote, kad sakiau jums tiesą. 
Arjūs tikite viskuo, ką jums sako moterys? Ar tikite jomis tik 
tada, kai norite su jomis permiegoti? 

— Aš nenoriu su jumis permiegoti, ponia Banvel. 

- Visi vyrai nori su manimi permiegoti. 

— Prašau nuleisti ginklą, - atsargiai pasakė Jangeris. - Jūs 
pernelyg susierzinusi. Žinoma, turite teisę tokia būti, bet nu- 
kreipiate savo pyktį klaidinga kryptimi. Ponia Banvel, vyras 
jus muša. Jis niekada neatliko tikrosios sutuoktinio pareigos. 
Jis vertė jus... vertė jus atlikti veiksmus... 

Klara nusijuokė. 

— Oi, liaukitės! Per daug komiškai atrodote. Man tuoj nuo 
jūsų bus bloga. 

Jangerį privertė nutilti ne pats juokas, bet išdidžiai globė- 
jiškas jos tonas. 

- Jis niekada nevertė manęs nieko daryti, - pareiškė Kla- 
ra. - Daktare, aš visai ne auka. Mūsų vestuvinę naktį jam pa- 
sakiau, kad manęs jis niekada negaus. Pasakiau tai aš, o ne jis. 
Kaip lengvai išsisukau! Taip pat pasakiau, kad jis stipriausias 
vyras, kokį esu sutikusi. Ir dar, kad darysiu dalykus, kurie jam 
net labiau patiks. Tą ir dariau. Atvesiu jam kitų, jaunų mergi- 
nų, su kuriomis galės išdarinėti tai, ką nori. Tą ir dariau. Galų 
gale jis gali mane žaloti, o aš jį tenkinsiu tol, kol jis mane žalos. 
Tą ir dariau. 

Jangeris ir Nora tylėdami spoksojo į Klarą. 

— Ojam tai patiko, - pridūrė ji šypsodamasi. 

Ir vėl stojo mirtina tyla. Pagaliau Jangeris prabilo: 

— Kodėl? 

— Nes jį pažinojau, - paaiškino Klara. - Jo apetitas nepaso- 
tinamas. Žinoma, jis manęs norėjo, bet ne tik manęs vienos. 
Žinojau, kad jis turės kitų - daugybę kitų. Daktare, ar manote, 
kad galėjau susitaikyti su tuo, jog būsiu viena iš daugelio? Pa- 
jutau jam neapykantą iš pirmo žvilgsnio. 

— Nora su tuo neturi nieko bendra, - ramiai pasakė Jangeris. 

— Turi, - atkirto Klara. - Ji viską sugadino. 

— Kaip? - paklausė Nora. 

— Savo egzistavimu, - atsakė Klara su neslepiama pagieža, 
net nesiteikdama pažvelgti į Noros pusę. - Jis... ją įsimylėjo. 
Įsimylėjo kaip koks šuo - ne protingas, o kvailas šuo. Ji buvo 
tokia išlepinta ir kartu visiškai ne. Koks žavingas prieštaravi- 
mas! Jį apėmė manija. Taigi turėjau gauti šuniukui kauliuką, 
tiesa? Juk neįmanoma gyventi su taip apsiseilėjusiu vyru! 

- Štai kodėl tu sutikai užmegzti romaną su mano tėvu, - 
įsiterpė Nora. 

- Sutikau? Ne! - paniekinamai suprunkštė Klara, kreipda- 
masi į Jangerį, ne į Norą. - Tai buvo mano mintis. Tai silp- 
niausias, nuobodžiausias vyras, kokį man yra tekę pažinoti. 
Jei yra dangus pasiaukojančioms moterims, aš... bet net tada 
ji viską sužlugdė. Ji atstūmė Džordžą, iš tikrųjų jį atstūmė. - 

Klara giliai įkvėpė. Netrukus susitvardžiusi tęsė toliau savo 
įprasta maniera: - Bandžiau jį išgydyti įvairiausiais būdais. 
Išbandžiau daugybę skirtingų dalykų. Tikrai. 

— Elzė Sigel, - tarė Jangeris. 

Staigiai virptelėję Klaros lūpų kampučiai išdavė jos nuste- 
bimą, bet ji nesutriko: 

— Jūs tikrai talentingas, daktare, ir turite seklio gyslelę. Ar 
nesvarstėte galimybės keisti profesiją? 

— Jūs parūpinote savo vyrui kitą merginą iš geros šeimos, - 
tarė Jangeris. - Vylėtės, kad ji padės jam užmiršti Norą. 

— Labai gerai. Netikiu, kad kokia kita moteris, išskyrus 
mane, būtų galėjusi tai padaryti. Bet pričiupau ją suradusi 
kiną. Ji rašė jam, tam kinui, meilės laiškus! Šis perdavė juos 
man, o aš tai vargšelei pasakiau, kad mano pareiga atiduoti 
juos tėvui, nebent ji sutiks man padėti. Mano šunvyris ne- 
susidomėjo. Kad būtumėte jį matę elgiantis apsimestinai!.. 
Jo mintys sukosi tik apie... - Dabar Klara dėbtelėjo į vis dar 
kniūbsčiomis gulinčią Norą, - ...savo kaulą. 

— Jūs nužudėte ją, - pasakė Jangeris, - panaudojusi chloro- 
formą. Tą patį chloroformą, kurį davėte savo vyrui, kai jis ėjo 
pas Norą. 

Klara nusišypsojo. 

— Sakiau, kad galėtumėte tapti detektyvu. Elzė tiesiog ne- 
mokėjo laikyti liežuvio už dantų. Ir koks nemalonus buvo jos 
balsas! Ji nepaliko man kitos išeities. Elzė būtų viską išpliur- 
pusi. Mačiau tai jos akyse. 

— Kodėl tu manęs nenužudei? - įsikišo Nora. 

— Ak, apie tai galvojau, širdele, bet tai nieko nebūtų išspren- 
dę. Neįsivaizduoji, koks buvo jausmas žvelgti savo vyrui į vei- 
dą, kai jis suprato, kad tu esi jo gyvenimo meilė ir darai viską, 
kas tavo menkoje galioje, jog sužlugdytum ir sutriuškintum jį. 
Šis vaizdas buvo vertas daugiau nei visi jo pinigai. Na, beveik 
daugiau. Bet kuriuo atveju aš vis tiek gausiu visus jo pinigus. 
Daktare Jangeri, manau, kad jau per ilgai šnekučiuojamės. 

— Ponia Banvel, galite mus nužudyti, - kalbėjo Jangeris. 
Jei jie ras mus abu negyvus, nušautus iš jūsų ginklo, nieka- 
da nepatikės, kad jūs nekalta. Jūs būsite pakarta. Nuleiskite 
pistoletą! - Jis žengė dar vieną žingsnį pirmyn, nors Klara ir 
tvirtai laikė revolverį, nukreipusi tiesiai jam į krūtinę. 

— Stop! - suriko Klara, atsukdama ginklą į Norą. - Nebijote 
dėl savo ir jos gyvybės? Dabar eikite į balkoną. 

Jangeris žengė žingsnį pirmyn - ne link balkono, bet link 
Klaros. 

— Stop! - vėl suriko Klara. - Ar pakvaišote? Aš ją nu- 
šausiu. 

- Jūs šausite į ją, ponia Banvel, - atsakė Jangeris, - ir nepa- 
taikysite. Kas tai? Dvidešimt antro kalibro vienpusio veikimo 
pistoletas? Su juo nepataikytumėte net į daržinės duris, ne- 
bent stovėsite nuo jų per dvi pėdas. Aš dabar kaip tik stoviu 
už dviejų pėdų, ponia Banvel. Šaukite į mane! 

— Kaip pageidausite, - tarė Klara ir iššovė į jį. 

Jangeris patyrė ryškų, tačiau nepaaiškinamą įspūdį, pama- 
tęs iš Klaros revolverio vamzdžio išlendančią, lėtai nuskren- 
dančią jo link ir praduriančią jo marškinius kulką. Jis išgirdo 
šūvį tik pajutęs staigų, aštrų skausmą po Žemiausiu kairiuoju 
šonkauliu. 

Ginklas šiek tiek atšoko. Jangeris sugriebė Klaros riešus. 
Ji stengėsi išsivaduoti, bet nepajėgė. Tuomet jis jėga nutem- 
pė ją balkono link: jis ėjo priekiu, o ji nugara, abu laikydami 
ginklą iškėlę virš galvų ir nukreiptą į lubas. Nora atsikėlė, bet 
Jangeris papurtė galvą. Klara paspyrė didžiulę stalinę lempą į 
Noros pusę. Šioji, sudužusi merginai prie pėdų, pažėrė stiklo 
šukių lietų ant jos kojų. Jangeris toliau tempė Klarą į balkoną. 
Jie peržengė balkono slenkstį. Jangeris šiurkščiai prispaudė ją 
prie balkono turėklo, o ginklas vis dar buvo nukreiptas į viršų. 
Jis spaudė Klarą vis stipriau, atlošdamas jos nugarą per turė- 
klus. Ilgi jos plaukai dabar plaikstėsi, karodami tiesiai žemyn 
į Medisono aveniu, trylika aukštų žemiau. 

- Jūsų laukia ilgas kelias žemyn, ponia Banvel, - sušnibž- 
dėjo jis tamsoje susiraukdamas, kulkai judant per jo vidu- 
rius. - Paleiskite ginklą! 

- Jūs to nepadarysite! - sušvokštė ji. - Jūs negalite manęs 
nužudyti! 

— Negaliu? - paklausė jis. 

- Ne. Tuo mes ir skiriamės. 

Jangeris vėl suvirpėjo iš skausmo: rodėsi, lyg įkaitintas iki 
raudonumo geležinis virbas būtų įsmeigtas jam į pilvą. Ne- 
galėdamas ištraukti ginklo iš Klaros gniaužtų jis kilstelėjo ją 
nuo grindų, nepaleisdamas jos riešų ir, smarkiai trinktelėjęs, 
atrėmė ją į šoninę balkono sieną. Dabar jie stovėjo vienas 
priešais kitą, prisispaudę krūtinėmis, rankos ir plaštakos su- 
sipynusios, jos nugara prispausta prie sienos. Jų akis ir lūpas 
skyrė vos keli coliai. Jangeris pažvelgė žemyn į Klarą, o ji pa- 
kėlė akis į jį. Vienas moteris įniršis subjauroja, o kitas padaro 
dar gražesnes. Klarą kaip tik buvo galima priskirti pastarajai 
kategorijai. 

Ji vis dar laikė ginklą maždaug tarp jų kūnų, uždėjusi pirštą 
ant gaiduko. Pirmasis prabilo Jangeris: 

— Nežinote, į kurį iš mūsų nukreiptas ginklas, tiesa? - pa- 
klausė jis ir taip stipriai spustelėjo ją prie sienos, kad ji net 
žioptelėjo. - Norite sužinoti? Jis nukreiptas į jus — tiesiai į 
jūsų širdį. - Pro jo marškinių apačią gausiai sunkėsi kraujas. 
Klara nieko nesakė, nenuleisdama nuo jo abejojančių akių. 

Sukaupęs visas jėgas jis tęsė: 

- Jūs teisi, aš galiu blefuoti. Bet kodėl jums nenuspaudus gai- 
duko ir nesužinojus? Neturite kitos išeities? Po akimirkos jus 
įveiksiu. Pirmyn! Nuspauskite gaiduką, nuspauskite, Klara! 

Klara nuspaudė gaiduką. Pasigirdo prislopintas sprogimas. 
Ji išplėtė akis. 

— Ne, - tarė ji. Jos kūnas sustingo. Nemirksėdama ji žvel- 
gė į Jangerį. - Ne, - pakartojo ji. Tada sušnabždėjo: - Mano 
poelgis. 

Klaros akys taip ir neužsimerkė. Kūnas susmuko. Ji krito 
negyva ant grindų. 

Dabar ginklą laikė Jangeris. Jis grįžo į viešbučio kambarį ir 
pabandė prieiti prie Noros, bet nepavyko. Jis prisimerkęs su- 
klupo ant sofos. Ten ir atsigulė, ranka susiėmęs už pilvo. Jam 
per pirštus sunkėsi kraujas, didelė, raudona dėmė vis plėtėsi 
ant jo marškinių. Nora pribėgo prie jo. 

— Aukštakulniai, - tarė jis. - Gražiai atrodote su aukštakul- 
niais bateliais. 

— Nemirkite, - sušnibždėjo ji. 

Jis tylėjo. 

— Prašau, nemirkite! - maldavo ji. - Ar jūs mirsite? 

— Gaila, panele Akton, bet tikriausiai mirsiu, - atsakė Jan- 
geris. - Jis nukreipė žvilgsnį į Klaros lavoną, po to į balkoną, 
pro kurį matėsi nakties platybėje mirksinčios kelios žvaigždės. 
Nuo tada, kai Brodvėjus buvo apšviestas dirbtinėmis švieso- 
mis, miesto centre nebuvo matyti žvaigždžių mirksėjimo. Pa- 
galiau Jangeris dar kartą pažvelgė į mėlynas Noros akis. 

— Parodykite, - tarė jis. 

— Ką parodyti? 

— Nenoriu mirti nesužinojęs. 

Nora suprato. Ji pasisuko per liemenį atsukdama jam nu- 
garą, kaip tą dieną pirmojo jų seanso metu tame pačiame 
kambaryje. Gulėdamas ant sofos Jangeris atsargiai ištiesė 
vieną ranką - švariąją, ne tą, permirkusią krauju, kuri vis 
dar buvo prispausta prie pilvo - ir atsagstė jos suknelės sa- 
gas. Kai suknelės nugara nukrito, jis atlaisvino jos korseto 
virveles ir atitraukė kilpeles. Už susikryžiavusių nėrinių, po 
ir tarp dailiomis jos mentėmis jis pamatė keletą gyjančių 
plėštinių plakimo žaizdų. Jis palietė vieną. Nora aiktelėjo, 
tada susitvardė. 

— Gerai, - tarė Jangeris, pakildamas nuo sofos. - Tuomet 
viskas gerai. Dabar iškvieskime policiją ir greitąją pagalbą, 
kaip manai? 

— Bet, - suvapėjo spoksodama į jį suglumusi Nora, - sakėte, 
kad mirsite. 

— Kurią nors dieną mirsiu, - atsakė jis. - Bet tik ne nuo šio 
blusos įkandimo. 


DVIDEŠIMT ŠEŠTAS SKYRIUS 


vICN 


VĖLYVĄ ŠEŠTADIENIO RYTĄ, kai tik pabudau, slaugytoja 
įleido pas mane du lankytojus: Abrahamą Brilą ir Sandorą 
Ferencį. 

Brilas ir Ferencis paniurusiai šypsojosi. Jie stengėsi neišsi- 
duoti, garsiai klausdami, kaip jaučiasi „mūsų didvyris“. Net 
privertė mane papasakoti visą istoriją, bet savo liūdesio nepa- 
jėgė nuslėpti. Paklausiau, kas nutiko. 

— Viskas baigta, - nunarino galvą Brilas. - Dar vienas laiš- 
kas nuo Holo. 

— Tiesą sakant, skirtas tau... - pridūrė Ferencis. 

— „kurį, savaime suprantama, perskaitė Brilas, - užbaigiau. 

- Jangeri, dėl Dievo meilės! - pratrūko Brilas. - Manėme, 
kad gali mirti. 

— O tai jums suteikia teisę skaityti mano korespondenciją. 

Paaiškėjo, kad Holo laiške buvo gerų ir blogų naujienų. Jis 
atsisakė dosnios dovanos Klarko universitetui ir paaiškino 
negalįs priimti jokių lėšų, dėl kurių universitetas išsižadėtų 
akademinės laisvės. Bet dabar Holas apsisprendė dėl Froido 
paskaitų. Jei šiandien iki ketvirtos valandos jis tiesiogiai iš 
mūsų neišgirs, kad Times neišspausdins to įžanginio straips- 
nio, paskaitos bus atšauktos. Jis labai apgailestavo. Žinoma, 
Froidas gaus visą jam žadėtą užmokestį. Holas padarys pa- 
reiškimą, kad Froidui pasisakyti sukliudė sveikata. Be to, Ho- 

las pasirinksiąs pavaduojantį asmenį, kuriam, jo giliu įsitiki- 
nimu, Froidas norėtų vietoj savęs patikėti Karlą Jungą per- 
skaityti svarbiausias paskaitas. 

Manau, Brilą labiausiai papiktino šis paskutinis sakinys. 

- Jei tik mes žinotume, kas už viso to slepiasi, - suurzgė jis. 
Girdėjau, kaip jis griežė dantimis. 

Kažkas pabeldė į duris. Galvą įkišo Litlmoras. Visus supa- 
žindinęs paraginau Brilą iškloti mūsų situaciją detektyvui. Jis 
viską smulkiai papasakojo. „Blogiausia, - baigė Brilas, - kad 
slegia nežinia, kas veikia prieš mus. Kas taip trokšta uždrausti 
Froido knygą ir užkirsti kelią jo paskaitoms Vorčesteryje?“ 

— Jei norite mano patarimo, - tarė Litlmoras, - manau, rei- 
kia šnektelėti su mūsų draugu, daktaru Smitu Dželifu. 

— Dželifu? - kilstelėjo antakius Brilas. - Absurdas! Jis yra 
mano leidėjas. Jam tik į naudą, kad Froido paskaitos susilauk- 
tų sėkmės. Jis mėnesių mėnesius spaudė mane kuo greičiau 
išversti medžiagą. 

— Klaidingai mąstote, - atsakė Litlmoras. - Nebandykite 
visko taip supaprastinti. Šis vyrukas, Dželifas, gauna jūsų kny- 
gos rankraštį, o kai jį atiduoda jums, yra pilnas keistenybių. 
Jis aiškina, kad tos nesąmonės atsidūrė ten dėl to, kad kaž- 
koks pastorius pasiskolino jo spausdinimo presą? Visa istorija 
smarkiai pašvinkusi. Su juo pirmiausia reikia pasikalbėti. 

Jie bandė mane sulaikyti, bet aš apsirengiau eiti su jais. Jei 
nebūčiau toks kvailas, bent būčiau paprašęs pagalbos padėti 
užsirišti batus. Vos nesutraukiau susiūtos žaizdos siūlų. Pake- 
liui pas Dželifą mes užsukome į Brilo butą. Ten buvo vienas 
įkaltis, kurį Litlmoras norėjo nusivežti į nuovadą. 


„AD 


BALMORALO VESTIBIULYJE LITLMORAS mostu pakvietė 
prieiti administratorių. Visą rytą policininkai šukavo ištuštė- 
jusį Banvelų butą. Jau ir taip pelnęs uniformuotų vyrų palan- 

kumą, Litlmoras staiga tapo labai svarbiu asmeniu. Naujienos 
apie tai, kad jis pričiupo ir Banvelą, ir Hugelį, žaibo greičiu 
pasiekė visą policiją. 

Smitas Elis Dželifas atidarė duris vilkėdamas pižama, galvą 
apsimuturiavęs šlapiu rankšluosčiu. Jis apstulbo išvydęs dak- 
tarus Jangerį, Brilą ir Ferencį. Netikėtai nuostaba virto išgąs- 
čiu, kai jiems įkandin smagiai įėjo jo priešas, vakar jį užsipuo- 
lęs detektyvas. 

— Aš nežinojau, - leptelėjo Dželifas Litlmorui. - Apie tai 
sužinojau tik jums išėjus. Jis buvo mieste tik dvi valandas. Ne- 
įvyko jokių nesusipratimų, prisiekiu. Jis jau ligoninėje. Galite 
paskambinti. Daugiau tai nepasikartos. 

— Jūs pažįstami? - suglumęs paklausė Brilas. 

Visų nuostabai, Litlmoras porą minučių kamantinėjo Dže- 
lifą apie Harį Fo. Kai detektyvas pagaliau liko patenkintas, 
jis paklausė Dželifo, kodėl šis siuntinėjo Brilui anoniminius 
grasinimus, sudegino jo rankraštį, išbarstė pelenus po jo butą 
ir apšmeižė daktarą Eroidą laikraštyje. 

Dželifas prisiekinėjo neturįs su tuo nieko bendra. Jis pa- 
reiškė, kad nežino apie jokį knygų deginimą ar grasinimus. 

— Ak, tikrai? - paklausė Litlmoras. - O kas tada įdėjo tuos 
lapus į rankraštį, na, tuos su ištraukomis iš Biblijos? 

— Nežinau, - gynėsi Dželifas. - Tikriausiai tai kokių bažny- 
čios žmonių darbas. 

— Kurgi ne? - neatlyžo Litlmoras. Jis parodė Dželifui įkal- 
tį, kurio mes ir stabtelėjome pasiimti pakeliui - vieną lapą iš 
Brilo rankraščio. Ant jo buvo ne tik eilutės iš Jeremijo knygos, 
bet ir mažas, rūsčiai žvelgiančio barzdoto vyro su turbanu at- 
vaizdas. Detektyvas tęsė toliau: - Tuomet kaip ten atsidūrė šis 
atspaudas? Neatrodo labai davatkiška. 

Dželifui atvipo žandikaulis. 

— Kas yra? - paklausė Brilas. - Atpažįstate? 

— Čaraka, - tarė Dželifas. 

— Kas? - paklausė Litlmoras. 

- Čaraka yra senovės indų gydytojas, - atsakė Ferencis. - 
Pasakiau indų. Pamenate, sakiau indų? 

Jangeris prabilo: 

— Triumviratas. 

— Ne, - tarė Brilas. 

— Taip, - pripažino Dželifas. 

— Ką? - sutriko Ferencis. 

Jangeris kreipėsi į Brilą: 

— Kaip mes iš pradžių nesupratome! Kas Niujorke yra ne 
tik Morton Prince žurnalo valdybos narys, žinantis viską, ką 
Princas ketina išleisti, bet kuriam nieko nereiškia akimirksniu 
suimti jį Bostone“ 

— Dana, - pasakė Brilas. 

— O kieno šeima siūlė Klarko universitetui dosnią dova- 
ną? Holas prasitarė, kad vienas iš jų yra gerai nusimanantis 
apie psichoanalizę gydytojas. Visoje šalyje yra vienintelė tokia 
turtinga šeima, kuri turėtų pakankamai lėšų visos ligoninės 
statybai ir galėtų pasigirti tarp savųjų turinti pasaulinio lygio 
neurologą. 

— Bernardas Saksas! - sušuko Brilas. 

— O daktaras anonimas laikraštyje Times yra Staras. Iškart 
turėjau atpažinti tą pompastišką pagyrūną. Staras visada gi- 
riasi, kad prieš kelis dešimtmečius studijavo Charcot labora- 
torijoje. Gali būti, kad jis ten ir susipažino su Froidu. 

— Kas? - paklausė Ferencis. - Kas tas triumviratas? 

Jangeris ir Brilas pakaitomis paaiškino. Vyrai, kuriuos ką tik 
įvardijo, - Čarlzas Lūmis Dana, Bernardas Saksas ir M. Ale- 
nas Staras, - yra trys įtakingiausi šalies neurologai. Visi kartu 
jie vadinami Niujorko triumviratu. Tokį nepaprastą prestižą 
ir galią jie įgijo tik dėl įspūdingo rafinuotumo, kilmės ir ne- 
švarių sandorių. Dana buvo įžymiausio valstybinės reikšmės 
veikalo autorius apie suaugusiųjų nervų ligas. Saksas turė- 
jo pasaulinę reputaciją, ypač dėl savo įnašo į anglo Voreno 
Tajaus atrastos ligos gydymą. Jis parašė pirmą vadovėlį apie 

vaikų nervų ligas. Savaime suprantama, Saksas neprilygo pa- 
čiai aukščiausiai kaip Dana šeimos padėčiai. Saksai iš viso 
negalėjo dalyvauti aukštuomenės gyvenime dėl netinkamos 
religijos. Bet jie buvo turtingesni. Bernardo Sakso brolis vedė 
panelę Goldman. Šios sąjungos rezultatas - nuosavas bankas. 
Jis netrukus tapo Volstryto bastionu. Kolumbijos universiteto 
profesorius Staras buvo mažiausiai pasiekęs iš šios trijulės. 

— Jis tikras papliauška, - tarė Brilas, turėdamas omenyje 
Starą. - Danos marionetė. 

— Bet kodėl jie norėtų sužlugdyti Froidą? - paklausė Fe- 
rencis. 

— Todėl, kad jie yra neurologai, - atsakė Brilas. - Froidas 
kelia jiems siaubą. 

— Nelabai suprantu. 

- Jie yra somatinės mokyklos atstovai, - paaiškino Jange- 
ris. - Šie žmonės tiki, kad visos nervų ligos yra neurologinių 
sutrikimų, o ne psichologinių priežasčių rezultatas. Jie netiki 
vaikystės trauma ir tuo, kad seksualinių geismų užslopinimas 
sukelia psichines ligas. Psichoanalizė jiems yra kaip prakeiks- 
mas. Vadina ją sekta. 

— Ar dėl mokslinių prieštaravimų, - paklausė Ferencis, - jie 
darytų tokius dalykus: degintų rankraščius, grasintų, skleistų 
melagingus kaltinimus? 

- Mokslas čia niekuo dėtas, - atsakė Brilas. - Šie neurolo- 
gai viską kontroliuoja. Jie yra nervų specialistai, nervų ligų 
ekspertai. Visos moterys eina pas juos dėl isterijos, širdies vir- 
pulių, nerimo, frustracijų. Medicininė praktika jiems sukrau- 
na milijonus. Jie teisūs bijodami mūsų kaip velnias kryžiaus. 
Mes atimsime iš jų darbą. Niekas nesikonsultuos su nervų 
ligų specialistu, kai supras, kad psichologiniai susirgimai kyla 
dėl psichologinių, o ne neurologinių priežasčių. 

- Dželifai, Dana buvo jūsų vakarėlyje, - tęsė Jangeris. - 
Jis elgėsi labai priešiškai su Froidu. Ar jis žinojo apie Brilo 
knygą? 

— Taip, - atsakė Dželifas. - Bet jis nedegintų jos. Dana jai 
pritarė. Jis mane ragino ją išleisti, net užmokėjo redaktoriui, 
kad šis padėtų parengti knygą. 

— Redaktoriui? - paklausė Jangeris. - Ar šis redaktorius yra 
kada nors išsinešęs rankraštį iš jūsų biuro? 

— Žinoma, - atsakė Dželifas. - Jis dažnai nešdavosi rank- 
raštį, kad galėtų padirbėti namie. 

— Na, dabar viskas aišku, - suniurnėjo Brilas. - Niekšas! 

— O kaip tai susiję su Čaraka? - paklausė Litlmoras. 

— Taip vadinasi jų klubas, - atsakė Dželifas. - Tai vienas už- 
dariausių ir prabangiausių klubų mieste. Į jį beveik neįmano- 
ma patekti. Nariai mūvi žiedus su veido atspaudu. Tas veidas 
yra toks, koks ir ant lapo. 

— Tai klika, - tarė Brilas, - slapta draugija. 

— Bet jie juk mokslininkai, - negalėjo patikėti Ferencis. - 
Nejaugi tokie žmonės degintų rankraštį ir išbarstytų pelenus 
po Brilo butą? 

— Jie tikriausiai dar degina smilkalus ir aukoja nekaltas 
mergeles, - burbtelėjo Brilas. 

— Kyla klausimas, ar jie prikišo nagus prie to straipsnio apie 
Jungą Times? - paklausė Jangeris. - Štai ką mums reikia išsi- 
aiškinti. 

— Arjie prikišo nagus? - paklausė Litlmoras Dželifo. 

— Na, aš... aš gal kartą ir girdėjau juos kalbant apie tai, - iš- 
lemeno Dželifas. - Jie pasirūpino, kad Jungas būtų pakviestas 
skaityti paskaitų Fordhame. 

— Savaime suprantama, - pritarė Brilas ir spragtelėjo pirš- 
tais. - Jie pasinaudoja Jungu, kad sutriuškintų Froidą. Ir Ho- 
las pučia į tą pačią dūdelę. Ką darysime? Juk negalime kovoti 
tik su Čarlzu Dana. 

— Nesu toks tikras, - atsakė Litlmoras. Jis vėl kreipėsi į Dže- 
lifą: - Vakar vakare jūs kalbėjote apie Daną, tiesa? Tai tas pats 
žmogus? 

Dželifas linktelėjo galva. 

ATIDARĘS MAŽO, BET dailaus namo prie Penkiasdešimt tre- 
čiosios gatvės ir Penktosios aveniu duris tarnas mums prane- 
šė, kad daktaro Danos nėra namuose. 

— Perduokite jam, kad detektyvas nori užduoti jam keletą 
klausimų apie Harį Fo, - pasakė Litlmoras. - Ir paminėkite, 
kad ką tik buvau pas daktarą Smitą Dželifą. Galbūt tai išgirdęs 
jis parsiras greičiau. 

Detektyvas nutarė kartu su manimi nuvažiuoti pas Čarlzą 
Daną. Brilas ir Ferencis grįžo į viešbutį. Netrukus mus pa- 
kvietė užeiti į vidų. 

Danos namai nepasižymėjo akį rėžiančiu įmantrumu kaip 
Dželifo butas ar kiti namai, neseniai iškilę Penktojoje aveniu, 
tarp jų ir mano giminaičių. Danos namas buvo raudonų ply- 
tų. Baldai buvo gražūs, lengvi. Įžengę į prieškambarį mudu su 
Litlmoru pamatėme iš tamsios, turtingos knygų bibliotekos 
išskubantį Daną. Jis uždarė sau už nugaros duris ir su mu- 
mis pasisveikino. Manau, kad nustebo išvydęs mane, bet nė 
trupučio neišsidavė, neprarasdamas pasitikėjimo savimi ir nė 
sekundei neparodydamas sutrikimo. Jis paklausė, kaip laikosi 
mano teta Mamė, o aš - kaip gyvena keli jo pusbroliai. Dana 
net nepasiteiravo, kodėl atėjau kartu su Litlmoru. Šio vyro 
mandagumas ir gracija iš tiesų palikdavo neišdildomą įspūdį. 
Jis atrodė savo amžiaus - kokių šešiasdešimties. Jam tie gyve- 
nimo metai labai tiko. Dana palydėjo mus į kitą kambarį, kur, 
kaip įsivaizduoju, jis tvarkydavo darbo reikalus ir priimdavo 
pacientus. 

Mūsų pokalbis su Dana buvo trumpas. Litlmoras pakei- 
tė balso toną. Su Dželifu jis kalbėjo valdingai, kaltino ir 
spaudė neigiantį savo kaltę Dželifą į kampą. O su Dana 
detektyvas buvo kur kas atsargesnis. Tačiau vis tiek davė 
suprasti, kad mes žinome kažką, ko Dana nenorėtų, kad 
mes žinotume. 

Dana visai nesigūžė iš baimės kaip Dželifas. Jis prisipažino 
padėjęs Fo teismo metu, bet pažymėjo, kad jo vaidmuo, skir- 
tingai nuo Dželifo, yra tik patariamasis. Jis niekada nesprendė 
apie psichinę Fo būklę nei anksčiau, nei dabar. 

— Ar jūs nusprendėte atvežti Fo į Niujorką praėjusį savait- 
galį? - paklausė Litlmoras. 

— Ar ponas Fo buvo praėjusį savaitgalį Niujorke? - atrėmė 
Dana. 

— Dželifas teigia, kad tai buvo jūsų sprendimas. 

— Detektyve, pono Fo gydytojas yra Dželifas. Aš nutraukiau 
profesinius santykius su ponu Fo pernai. Viskas užfiksuota 
dokumentuose. Daktaras Dželifas kartais prašė mano konsul- 
tacijų ir, kai galėdavau, jam patardavau. Aš nieko nežinau apie 
paskutinius Dželifo priimtus gydymo sprendimus ir, savaime 
suprantama, neturiu su jais nieko bendra. 

— Visai logiška, - tarė Litlmoras. - Maniau, kad galėsiu su- 
imti jus už pagalbą organizuojant kalinio pabėgimą, bet, atro- 
do, tuo negaliu jūsų apkaltinti. 

- Tikrai abejoju, ar jums pavyktų mane apkaltinti, - tarė 
Dana. - Bet jei pabandytumėte, iškart pasirūpinčiau, kad bū- 
tumėte atleistas iš darbo. 

— Ko gero, - tarė Litlmoras, - jūs neturite nieko bendra su 
rankraščio vagyste ir su tuo, kad jis buvo sudegintas, o pelenai 
išbarstyti daktaro Abrahamo Brilo namuose? 

Pirmą kartą Dana išsidavė smarkiai nustebęs. 

- Daktare Dana, koks gražus jūsų žiedas! - toliau varė savo 
Litlmoras. 

Visai nepastebėjau, kad ant dešinės Danos rankos žėrėjo 
žiedas su atspaudu. Visi tylėjo. Dana, neslėpdamas žiedo, su- 
nėrė savo ilgus pirštus ir atsilošė krėsle. 

- Pone Litlmorai, ko jūs siekiate? - paklausė Dana. Jis pa- 
sisuko į mane: - O galbūt reikėtų užduoti šį klausimą jums, 
daktare Jangeri? 

Atsikrenkščiau. 

- Tai šmeižto kampanija, - tariau. - Visi kaltinimai, ku- 
riuos metėte daktarui Froidui, yra melagingi. 

- Tarkim, suprantu, apie ką jūs kalbate, - atsakė Dana. - 
Dar kartą klausiu: „Ko jūs norite?“ 

— Dabar pusė keturių, - atsakiau. - Po pusės valandos iš- 
siųsiu telegramą G. Stenliui Holui į Vorčesterį. Jam pranešiu, 
kad rytoj tam tikras straipsnis nebus išspausdintas New York 
Times. Noriu, kad mano telegramoje būtų parašyta tiesa. 

Dana sėdėjo tylėdamas, nenuleisdamas nuo manęs akių. 

- Leiskite jums šį tą pasakyti, - pagaliau prabilo jis. - Pro- 
blema yra ta, kad mūsų Žmogaus smegenų pažinimas yra ri- 
botas. Nėra vaistų, kurie pakeistų žmonių mąstymą ar išgydy- 
tų jų iliuzijas; išvaduotų juos nuo seksualinių geismų ar pa- 
dėtų išvengti gyventojų pertekliaus pasaulyje; visus padarytų 
laimingus. Žinote, visa tai neurologija. Be jos nežengtume nė 
žingsnio. Psichoanalizė mus sugrąžina šimtmečiu atgal. Jos 
propaguojamas palaidumas pritrauks mases, o gašlumas — 
jaunus ir net kai kuriuos senus mokslininkus. Ji pavers vi- 
suomenę ekshibicionistais, o gydytojus - mistikais. Bet vieną 
dieną žmonės pabus ir pamatys, kad karalius nuogas. Mes 
anksčiau ar vėliau atrasime vaistus, kurie pakeis žmonių mąs- 
tymą ir valdys jų jausmus. Tik kyla klausimas, ar tada mes vis 
dar būsime nepraradę gėdos jausmo, ar gėdysimės to fakto, 
kad visi aplinkui laksto nuogi? Išsiųskite telegramą, daktare 
Jangeri. Tebūnie taip, kaip jūs norite. Kol kas. 


„AD 


Išėjus Iš DANOS NAMŲ Litlmoras pasisiūlė mane pavėžėti 
iki viešbučio. 

— Sakykite, daktarėli, - tarė jis, - žinau, ką jūs jaučiate Norai 
ir visa kita. Bet ar jūs ne... noriu pasakyti, kodėl ji tai darė? 

— Dėl Klaros, - atsakiau. 

Litlmoras papurtė galvą. 

— Visi viską darė dėl Klaros. 

— Ji parūpindavo Banvelui merginų, - pasakiau. 

- Žinau, - atsakė Litlmoras. 

- Žinote? 

— Vakar vakare, - tarė jis, - Nora pasakojo man ir Betei apie 
savo ir Klaros su imigrantų šeimomis susijusią veiklą kinų 
kvartale. Kažkas man čia pasirodė ne taip, jei suprantate, ką 
noriu pasakyti. Tik ne po visko, ką teko išgirsti. Taigi sužino- 
jęs iš Noros kelis vardus ir adresus, nubėgau ten šįryt. Radau 
keletą šeimų, kurioms Klara „padėjo“. Daugelis jų nenorėjo 
kalbėti, bet galiausiai man pavyko išgauti teisybę. Sakau jums, 
tai bjauru. Klara surasdavo merginas, netekusias tėvo, kartais 
visai našlaites, tikrai jaunas mergaites - trylikametes, keturio- 
likametes, penkiolikametes. Dosniai sumokėjusi jų globėjams, 
ji nuveždavo jas pas Banvelą. 

Kurį laiką Litlmoras vairavo tylėdamas. 

— Ar išsiaiškinote, - paklausiau, - kaip Noros kambaryje 
atsirado slaptas koridorius? 

— Aha, Banvelas mums šiandien viską išklojo, - tarė de- 
tektyvas. - Jis dėl visko kaltina Klarą. Banvelas iki pat vakar 
niekada neįtarė, kad ji veikė prieš jį. Prieš trejus ar ketverius 
metus Aktonai pasamdė jį, kad atstatytų jų namą Gramercy 
parke. Štai kada jie susipažino. 

— Ir Banvelas pametė galvą dėl Noros, - pasakiau. 

-— Atrodo, taip. Jai tuo metu buvo tik keturiolika, bet jis 
žūtbūtinai pasiryžo ją gauti. Taigi paklausykite: jo vyrukai 
restauruoja namą ir randa seną požeminį tunelį, vedantį nuo 
antro aukšto kambarių į sodo pašiūrę ir atgal. Aišku, Aktonai 
nieko apie jį nežino. Bet jie ramiai ilsisi užmiestyje, o Banvelas 
neprasitaria apie tai nė žodeliu. Jis sutvarko tunelį taip, kad 
galėtų į jį patekti iš alėjos sode, neįžengęs į Aktonų namus. 
Jis taip suprojektuoja namą, kad kambarys antrame aukšte 
tampa naujuoju Noros kambariu. Paklausiau Banvelo, ar jis 
ketino vieną naktį įsliūkinti į Noros kambarį ir ją išprievar- 

tauti. Žinote ką? Jis nusijuokė man į veidą. Pasak jo, jis nie- 
kada nieko neprievartavo. Visos jo norėjo. Šis vyras tikėjosi 
Norą sugundyti, todėl jam reikėjo slapto įėjimo ir išėjimo iš 
jos kambario, apie kurį nieko nežinotų jos tėvai. Bet Noros 
sugundyti jam nepavyko. 

— Ji atstūmė jį, - linktelėjau galva. 

- Taip jis mums tvirtino. Banvelas dievagojosi niekada jos 
nepalietęs. Šią savaitę jis pirmą kartą pasinaudojo koridoriu- 
mi. Žinote, jis atrodė tikrai nusiminęs. Galbūt nė viena mer- 
gina nėra jo atstūmusi. 

— Gali būti, - tariau. - O gal jis mylėjo ją? 

— Taip manote“ 

— Taip manau, todėl Klara ir pasiryžo jam gauti ją. 

— Kaip? - paklausė Litlmoras. 

— Manau,ji stengėsi, kad Nora ją įsimylėtų. 

— Ką? - nesuprato jis. 

Nieko neatsakiau. 

— Apie tai nežinau, - tęsė Litlmoras, - bet pasakysiu jums 
tiek: Banvelas sako, kad būtent Klara sugalvojo prikalbin- 
ti Norą vaidinti Elizabetą Riverford Balmorale. Statydamas 
Balmoralą jis įrengia dar vieną tunelį (kaip ir Aktonų na- 
muose), tik šį kartą sujungia jį su savo darbo kambariu. Šis 
koridorius veda į butą, kuris bus jo meilės lizdelis. Banvelas 
įrengia jį pagal savo skonį: didelė varinė lova, šilkiniai pa- 
talai ir visa kita. Į spintą jis prikemša apatinių drabužėlių ir 
kailių, pakabina ten keletą kostiumų. Bet visai neseniai, jei 
tikėsime Banvelo žodžiais, pas jį atėjusi Klara praneša, kad į 
butą nieko nesivestų, nes pagaliau pavyko prikalbinti Norą. 
Pagal susigalvotą planą Nora išsinuomos butą netikra pa- 
varde Balmorale ir atvyks susitikti su juo tada, kai tik galės. 
Nežinau, kiek jo žodžiuose buvo tiesos. Nenorėjau apie tai 
klausinėti Noros. 

O aš Žinojau. Nora papasakojo man viską vakar vakare, kol 
laukėme policijos. 

Vieną liepos mėnesio dieną Klara graudžiai pasiskundė 
Norai, kad jos santuoka ne tokia, kokia atrodo iš šalies, ir ji 
nebegali daugiau taip gyventi. Džordžas beveik kasnakt ją 
plaka ir prievartauja. Ji žinojo, kad Džordžui yra už daug ką 
skolinga, bet bijojo dėl savo gyvybės. Ji negalėjo jo palikti, nes 
kitaip jis užmuštų ją. 

Nora pasibaisėjo, bet, skėstelėjusi rankomis, Klara pasakė, 
kad nieko negalima padaryti. Ją išgelbėtų tik vienas dalykas, bet 
jis neįmanomas. Klara pažinojo aukštas pareigas užimantį vyrą 
policijoje. Pasirodo, tai buvo koroneris Hugelis. Klara susipaži- 
no su juo, kai ji ir Nora „teikė pagalbą“ imigrantų šeimai, kurių 
dukra numirė. Pasak Klaros, ji pasipasakojo jam apie savo sun- 
kią padėtį. Hugeliui jos pagailo. Bet jis pasakė, kad įstatymas 
bejėgis, nes jos vyras turi įstatymo suteiktą teisę prievartauti 
žmoną kada panorėjęs. Tačiau kai Klara pridūrė, jog Džordžas 
prievartauja ir kitas merginas, kartais visai jaunutes trylikame- 
tes, kurių šeimoms jis užmokėdavo mainais už tylėjimą (o vieną 
jis net nužudė!), koroneris neva labai pasiuto. Jis tarsi pareiškė, 
kad yra tik viena išeitis: reikia inscenizuoti žmogžudystę. 

Bute, kuriame Džordžas linksmindavosi su meilužėmis, 
turi būti rasta tariamai negyva mergina. Turi taip atrodyti, 
kad ji mirė nuo jo rankos. Šitai galima padaryti, nes jis pats 
(koroneris) duos vaistų, kurie padės apsimesti mirusia, ir pats 
atliks skrodimą. Žmogžudystės vietoje paliktas įkaltis įrodys 
Banvelo kaltę. Klara privertė Norą patikėti šiuo su koroneriu 
sukurtu planu. 

Nora prisiminė, kad ją šokiravo toks įžūlus planas. Ji pa- 
klausė, ar Klarai tikrai jis atrodo įgyvendinamas. 

Ne, tarė Klara. Ji niekada nedrįstų kokios nors merginos 
prašyti suvaidinti Banvelo meilužę ir auką. Jai (Klarai) tiesiog 
belieka kęsti savo žiaurią lemtį. 

Tada Nora pasisiūlė padėti. 

Klarą tai lyg ir sukrėtė. Ji kategoriškai atsisakė. Vaidinsian- 
ti auką mergina turės leisti Klarai ją sužaloti. Nora paklausė 

Klaros, ar sakydama sužaloti ji turi omeny išprievartavimą. 
Klara, žinoma, paneigė, kad ne, bet auka turės leistis būti su- 
rišama laidu ar virve aplink kaklą, tarsi ji būtų pasmaugta. Be 
to, gali tekti ant jos nugaros palikti net botago kirčių žymių. 
Nora pakartojo, kad ji tam pasiryžusi, jausdama, jog savo at- 
kaklumu įveikia Klaros pasipriešinimą. Pagaliau Klara pasi- 
davė ir jos pradėjo įgyvendinti scenarijų. Nora nebuvo tikra, 
kas nutiko Balmorale tą sekmadienio naktį. Tai, be jokios abe- 
jonės, susiję su koronerio duotu katalepsiją sukeliančio vaisto 
poveikiu. Nora prisiminė, kaip Klara jai liepė nerėkti, o ji vis 
pamiršdavo savo netikrą vardą. Tačiau visa kita gaubia rūkas. 
Ji neturėjo patirti sunkių sužalojimų, bet Klara ją Žiauriai nu- 
plakė. Visa tai papasakojau Litlmorui. 

- Žinau, kas nutiko po to, - tarė jis. - Pirmadienį ryte Nora 
pabunda morge, kur prie jos budi Hugelis. Jis praneša jai blo- 
gas naujienas: žmogžudystės vietoje turėjo būti rastas kakla- 
raištis, šilkinis kaklaraištis su Banvelo monograma, kuris būtų 
įrodęs Banvelo kaltę, bet jo ten nebuvo. Taip nutiko, kad tą 
rytą slaptu koridoriumi į kambarį atėjo Banvelas. Jis norėjo 
iš ten pasiimti savo drabužius, kad nesusietume jo su panele 
Riverford. Pamatęs greta jos gulintį savo kaklaraištį, jis pasi- 
ėmė jį. 

— Bet tą naktį Banvelas buvo užmiestyje su meru, - primi- 
niau. - Negi Hugelis to nežinojo? 

— Niekas nežinojo. Klara manė, kad sekmadienį Banvelas 
vakarieniaus mieste. Visai netikėtai Banvelui su meru atsirado 
labai slaptų reikalų Saranac užeigos namuose. Apie tai Klara 
niekaip negalėjo sužinoti, nes Banvelų užmiesčio viloje nėra 
telefono. Taigi Klara tą naktį pasprunka iš Taritauno, apie de- 
vintą valandą susidoroja su Nora ir grįžta atgal. Ji liepia Huge- 
liui parašyti, kad auka mirė tarp vidurnakčio ir antros valandos 
nakties, nes Banvelas tuo metu jau turėjo būti namie. 

— Bet kitą rytą pamatęs savo kaklaraištį Banvelas pasiima jį 
nespėjus atvykti Hugeliui. 

— Teisingai. Be to kaklaraiščio Hugeliui dar kyla problema. 
Jis negali susisiekti su Klara. Taigi jis pats nusprendžia insce- 
nizuoti dar vieną netikrą užpuolimą, šį kartą Noros namuose. 
Ten jie paliks dar vieną įkaltį. Jam reikia apkaltinti Banvelą, 
suprantate? Tokia susitarimo su Klara esmė. Ji davė jam de- 
šimt tūkstančių dolerių avanso, o likusius trisdešimt tūkstan- 
čių jis turėjo gauti, kai Banvelas atsidurs už grotų. Bet kažkas 
nepavyko ir antrą kartą. Tik nežinau, kas. Hugelis tyli kaip 
žemė. 

Viskas vėl ėmė aiškėti. Nora sutiko suvaidinti antrą užpuo- 
limą, nes ji vis dar tikėjo, kad gelbėja Klarą ir todėl, kad neži- 
nojo, kaip paaiškins pabudusi ir radusi ant savo kūno kirčius 
ir žaizdas - sužalojimus, kurių neturėjo patirti. Antrojo „už- 
puolimo“ metu koroneris paprasčiausiai ją surišo ir paliko. 
Jos kūnas buvo žiauriai sužalotas dar vakar. Nereikėjo jos 
plakti iš naujo ir vėl žaloti. Ji daugiau sužalojimų nepatyrė. 
Štai kodėl Nora nesugebėjo atsakyti į mano klausimus vakar. 
Paklausiau jos, ar koks nors vyras ją plakė. Ji bijojo man pasa- 
kyti tiesą, nes Klara prisiekė, kad apie tai sužinojęs Banvelas ją, 
Klarą, nužudys. Bet surišęs Norą koroneris prarado savitvar- 
dą. Jis negalėjo atitraukti akių nuo jos apnuoginto kūno. Nora 
sakė, kad jis prakaitavo ir atrodė, jog jam sunku ryti seiles. Jis 
negrasino jai, nesikėsino išžaginti, bet nesiliovė taisęs virvės 
aplink jos riešus ir nesitraukė. Tuomet jis ėmė į ją trintis. 

— Akivaizdu, kad jūsų koroneris nebesivaldė, - tariau nesi- 
leisdamas į detales. - Nora suklykė. 

- Ir Hugelis puola į paniką, tiesa? - tęsė Litlmoras. - Jis iš- 
bėga pro galines duris. Rankoje jis laiko Banvelo kaklaraiščio 
segtuką, kurį ketino palikti miegamajame. Bet Hugelis taip 
supanikuoja, kad pamiršta. Taigi jis išmeta jį sode manyda- 
mas, kad mes rasime jį apieškodami kiemą. 

Koroneriui pabėgus Nora nežinojo, ką daryti. Jos klyksmas 
prišaukė poną ir ponią Bigsus. Koroneris turėjo palikti ją be 
sąmonės, bet jis išlėkė, pamiršęs jai duoti narkotikų. Sutrikusi 

Nora apsimetė negalinti kalbėti ar prisiminti to, kas nutiko. Iš 
tikrųjų balsą ji prarado prieš trejetą metų, o šią mintį jai paki- 
šo tikra, nors ir gana ribota, tos pirmosios nakties amnezija. 

— Kodėl Banvelas įmetė lagaminą į upę? - paklausiau Litl- 
moro. 

— Vyrukas buvo įspiestas į kampą, - tarė Litlmoras. - Pa- 
galvokite: jis žinojo, kad jei leis mums pasirausti po visus 
daiktus bute, mes aptiksime jo pėdsakus ir įkišime jį už grotų 
už žmogžudystę. Bet Banvelas negalėjo taip paprastai mums 
pasakyti, kad Elizabeta buvo Nora. Net jei mes juo ir pati- 
kėtume, kiltų baisus skandalas. Jis tikriausiai sėstų į kalėjimą 
už nepilnametės tvirkinimą. Taigi Banvelas pasakė merui, kad 
siunčia panelės Riverford daiktus atgal į Čikagą. Jis sukrovė 
juos į lagaminą ir nusileido į kesoną. Manė, kad tai ideali vie- 
ta, kol susidūrė su Maliu. 

— Jam beveik pavyko mus apkvailinti, - tariau. 

— Dėl Malio? 

— Ne, kai jis... kai jis nudegino Norą. - Ši mintis mane taip 
papiktino, kad ėmiau galvoti, jog nužudžiau ne tą Banvelų 
šeimos narį. 

— Aha, - pritarė Litlmoras. - Banvelas norėjo mus įtikinti, 
kad Nora beprotė ir susižalojo pati. Jis manė, kad jei pasiseks, 
tai išneš sveiką kailį. Nesvarbu, ką Nora sakys. Niekas ja ne- 
patikės. 

— Kodėl jis nutarė vakar naktį ją nužudyti? - paklausiau. 

— Nora nusiuntė Klarai laišką, - atsakė jis. - Laiške buvo 
rašoma, kad ji papasakos policijai viską, ką Banvelas padarė 
Klarai ir kitoms merginoms, imigrantėms. Matyt, Banvelas 
laišką perskaitė. 

- Įdomu, ar Klara tyčia leido jam jį perskaityti, - susi- 
mąsčiau. 

- Visko gali būti. Bet kuriuo atveju Banvelas nusprendžia, 
kad dabar jam neliko kitos išeities. Jis privalo ją nužudyti. 
Bet tada pas Banvelus apsilanko Hugelis. Jis tikriausiai buvo 

apimtas nevilties. Jis sakosi norįs kažką išsiaiškinti su Klara. 
Manau, kad koroneris tiesiog norėjo ją pamatyti, nes ji buvo 
vienintelė, kuri žinojo, kas vyksta. Kad ir kaip ten būtų, Hu- 
gelis ateina, kai namuose yra Banvelas. Jam pagaliau pradeda 
aiškėti, kur šuo pakastas. Jis užrakina Klarą spintoje ir tą naktį 
nuvyksta pas Aktonus. Bet būtent tada aš ir aptinku tą slaptą 
koridorių Balmorale ir stačia galva įgriūnu į Banvelo darbo 
kambarį. Žmogau, Klara buvo kietas riešutėlis! Ji šiaip ne taip 
pasako man, kad jos vyras nuėjo nužudyti Noros, bet, atrodo, 
man teko traukti iš jos kiekvieną žodį. Nemanau, kad ji ži- 
nojo, jog Noros visai nėra namie. Iš kur Klara sužinojo, kad 
Nora viešbutyje? 

— Nora pati jai paskambino, - atsakiau. 

— Tikriausiai iškart, kai išėjau. 

— O kaip tas kinas? - paklausiau. 

- Leonas? Niekada jo nerasime, - atsakė Litlmoras. - Šian- 
dien ilgai kalbėjausi su kitu kinu, ponu Čongu. Atrodo, kad 
prieš mėnesį pas jį atėjęs pusbrolis Leonas pasakė, jog yra tur- 
tingas vyrukas, kuris jiems sumokės, jei jie paims iš jo lagami- 
ną. Tą naktį juodu nuvyksta į Balmoralą ir, sėdę į taksi, atsive- 
ža lagaminą į Leono kambarį. Kitą dieną Leonas susikrauna 
daiktus. „Kur susiruošei?“ - paklausia jo CČongas. Leonas at- 
sako, kad vyksta į Vašingtoną, o iš ten atgal į Kiniją. Čongas 
sunerimsta. „Kas tame lagamine?" - paklausia jis. „Pats pa- 
žiūrėk“, - pasiūlo Leonas. Taigi atidaręs jį Čongas viduje pa- 
mato negyvą Leono merginą. Čongas nuliūsta. Jis nerimauja, 
kad policija pamanys, jog ją nužudė Leonas. Bet šis nusijuokia 
ir pasako, kad taip policija ir turi manyti. Be to, Leonas liepia 
Čongui kitą dieną nueiti į Balmoralą, kur jis gaus tikrai gerą 
darbą. Čongas supyksta. Jis supranta, kad Leonui buvo gerai 
sumokėta, kitaip jis negalėtų grįžti į Kiniją. Taigi būdarnias ki- 
nas, Čongas kaip atlygio paprašo dviejų darbų vietoj vieno, ir 
Leonas sutvarko šį reikalą. 

Mes sustojome prie viešbučio paskendę savo mintyse. 

Tylą nutraukė Litlmoras: 

— Man tik neaišku vienas dalykas. Kodėl Klara taip stengėsi 
suvesti Norą ir Banvelą, jei taip jai pavydi? O paskui šitaip už 
tai neapkentė Noros. Kažkokia nesąmonė?! 

— Ak, nežinau! - prisipažinau lipdamas iš automobilio. - 
Kai kurie žmonės jaučia poreikį tyčia save kankinti. 

— Tikrai? 

— Taip. 

— Kodėl? - paklausė Litlmoras. 

— Neįsivaizduoju, detektyve. Ši paslaptis dar neatskleista. 

— O, man priminėte, kad jau nesu detektyvas, - džiugiai 
tarė jis. - Meras suteiks man leitenanto laipsnį. 


„AD 


PIETINĖS GATVĖS UOSTE ŠEŠTADIENIO VAKARĄ lietus 
pylė kaip iš kibiro ant visos mūsų kompanijos - Froido, aiš- 
kiai sutrikusio Jungo, Brilo, Ferencio, Džounso ir manęs. Kai 
jų lagaminai buvo pakrauti į naktinį laivą, plaukiantį į Folri- 
verį, Froidas pasivėdėjo mane į šalį. 

— Jūs nevykstate kartu? - paklausė jis, mums abiem stovint 
po skėčiais. 

— Ne, sere. Chirurgas patarė man artimiausiu metu vengti 
kelionių. 

— Aišku, - skeptiškai atsakė jis. - O Nora, žinoma, lieka čia, 
Niujorke. 

— Taip, - atsakiau. 

- Bet tarp jūsų yra kažkas daugiau, tiesa? - Froidas pasi- 
glostė barzdą. 

Greitai pakeičiau pokalbio temą. 

— Sere, kaip reikalai su daktaru Jungu, jei galiu paklausti? — 
Aš ir Froidas žinojom, kad turėjau informacijos apie keistą 
Jungo ir Froido pokalbį prieš porą dienų. 

- Jau geriau, - atsakė Froidas. - Žinote, manau, kad jis pa- 
vydėjo jums. 

— Manė 

— Taip, - tarė Froidas. - Pagaliau supratau, kad jūsų pasky- 
rimą atlikti psichoanalizę Norai jis suvokė kaip išdavystę. Kai 
paaiškinau jam, kad pasirinkau jus tik dėl to, kad jūs čia gyve- 
nate, mūsų santykiai iškart pagerėjo. - Jis įsižiūrėjo į tolį per 
lietų. - Tačiau ilgai tai netruks. 

— Daktare Froidai, nesuprantu ponios Banvel, - prisipaži- 
nau. - Taip pat nesuprantu ir jos jausmų panelei Akton. 

Froidas susimąstė. Jam papasakojau beveik viską: kaip Nora 
apsimetė praradusi balsą, apie jos dalyvavimą vaidinime, ku- 
rio tikslas - pasodinti už grotų Džordžą Banvelą ir t. t. 

— Vienas iš variantų, - pradėjo Froidas, - kad Nora buvo 
ponios Banvel veidrodis, kuriame ji matė save prieš dešimt 
metų, o šis jai rodė, kuo ji tapo. Savaime suprantama, kad 
tai sukėlė jai troškimą Norą ištvirkinti ir nuskriausti. Reikia 
nepamiršti, kiek metų ji kentė šiurkštų elgesį, nuolat būdama 
paklusnus sadisto objektas. 

— Bet ji gyveno su juo. - Negali būti, kad ji nepaliko Banve- 
lo tik dėl pinigų. - Ar tai reiškia, kad ji buvo mazochistė? 

- Jangeri, toks dalykas neegzistuoja, bent jau gryna for- 
ma. Kiekvienas mazochistas kartu yra ir sadistas. Bet kuriuo 
atveju vyrai neteikia pirmenybės mazochizmui, - vyrauja sa- 
dizmas. O vyriškoji ponios Banvel asmenybės dalis, be jokios 
abejonės, buvo stipriai išreikšta. Ji greičiausiai jau ilgą laiką 
planavo sužlugdyti savo vyrą. 

Man kilo vienas klausimas. Dvejojau, ar užduoti jį garsiai. 
Jis atrodė toks primityvus ir nemokšiškas. Bet nutariau suri- 
zikuoti. 

— Daktare Froidai, ar homoseksualumas yra patologija? 

— Svarstote, ar Nora yra homoseksuali? - atspėjo jis. 

— Arjūs mane permatote kiaurai? 

- Žmogui nepavyksta nieko nuslėpti, - atsakė Froidas. - Jei 
lūpos tyli, kalba pirštų galiukai. 

Atsispyriau pagundai dirstelėti žemyn į savo pirštų galiukus. 

— Nėra reikalo žiūrėti į savo pirštų galiukus, - tęsė jis. — 
Jūsų nepermatau kiaurai. Kalbėdamas su jumis, mano ber- 
niuk, tiesiog klausiu savęs, ką jausčiau, būdamas jūsų vietoje. 
Bet atsakysiu jums į klausimą. Homoseksualumas tikrai nėra 
pranašumas, bet jo negalima vadinti liga. Homoseksualumas 
nėra nei gėda, nei trūkumas, nei išsigimimas. Moterims ypač 
dažnai būdingas narcisizmas, savimeilė, kuri traukia jas prie 
tos pačios lyties atstovių. Tačiau nemanau, kad Nora homo- 
seksuali. Tikriau sakant, ji buvo suvedžiota. Bet turėjau iškart 
pastebėti jos meilę poniai Banvel. Tai buvo iš tiesų pats svar- 
biausias ir stipriausias jos psichinio gyvenimo dalykas. Pirmą 
dieną jūs papasakojote, kaip meiliai ji kalbėjo apie ponią Ban- 
vel, užuot jautusi nuožmiausią pavydą moteriai, atliekančiai 
seksualinį aktą su jos tėvu - aktą, kurį pati geidė jam atlikti. 
Tik pati galingiausia aistra poniai Banvel leido jai užgniaužti 
tą pavydą. 

Savaime suprantama, negalėjau absoliučiai sutikti su vis- 
kuo, ką jis sakė. Aš tik linksėjau galva. 

- Jūs nesutinkate? - įžvalgiai paklausė jis. 

— Netikiu, kad Nora tokiu būdu pavydėjo Klarai, - tariau. 

Froidas kilstelėjo antakius. 

- Netikėti galima tik paneigus Oidipą. 

Ir vėl nutilau. 

— O, - tarė Froidas. Ir pakartojo: - O... - Jis giliai įkvėpė, 
atsiduso ir įsižiūrėjo į mane iš arti: - Štai kodėl jūs nevažiuo- 
jate su mumis į Klarką. 

Svarsčiau, ar atskleisti Froidui savo Oidipo komplekso in- 
terpretaciją. Labai to norėjau. Dar labiau troškau su juo pa- 
diskutuoti apie Hamletą, bet negalėjau. Žinojau, kaip jį pri- 
bloškė Jungo išdavystė. Manau, bus kitų progų. Pasakiau, kad 
atvyksiu į Vorčesterį antradienį iš ryto ir kaip tik spėsiu į jo 
pirmąją paskaitą. 

- Tokiu atveju, - tęsė Froidas, - leiskite man prieš išvyks- 
tant išsakyti savo nuomonę. Esate ne pirmas ir ne paskuti- 

nis, kuriam Oidipo kompleksas nepriimtinas. Bet manau, kad 
jūsų neigimas gali būti susijęs tiesiogiai su mano asmeniu. 
Mano berniuk, jūs Žavėjotės manimi iš tolo. Tokiuose san- 
tykiuose visada yra kažkas panašaus į tėvo ir sūnaus meilę. 
Dabar sutikęs mane gyvai ir gavęs progą užbaigti šį kateksį, 
išsigandote. Išsigandote, kad atitolsiu nuo jūsų, kaip kad jūsų 
tikrasis tėvas. Todėl jūs ir užbėgate už akių mano užsisklendi- 
mui, paneigdamas Oidipo kompleksą. 

Lietus vis dar pliaupė. Froidas žvelgė į mane geraširdiškai, 
be jokio pykčio. 

— Kažkas jums papasakojo, - atsakiau, - kad mano tėvas 
nusižudė. 

— Taip. 

— Bet jis nenusižudė. 

— Tikrai? - paklausė Froidas. 

— Aš jį nužudžiau. 

— Ką? 

— Neturėjau kitos išeities, - paaiškinau, - įveikti savo Oidi- 
po komplekso. 

Froidas žiūrėjo į mane. Akimirką išsigandau, kad jis nesu- 
pras mano sąmojo. Tačiau jis garsiai nusikvatojo ir paspaudė 
man ranką. Jis padėkojo, kad padėjau jam visą šią jo buvimo 
Niujorke savaitę, ir ypač už tai, kad išgelbėjau jo paskaitas 
Klarko universitete. Palydėjau jį į laivą. Jo veidas atrodė daug 
labiau susiraukšlėjęs nei prieš savaitę, nugara truputį sulinku- 
si, o akys pasenusios visu dešimtmečiu. Kai lipau iš laivo, jis 
šūktelėjo mano vardą. Froidas stovėjo prie turėklų, o aš buvau 
nuėjęs porą žingsių trapu žemyn. 

— Na, tuomet būsiu su jumis atviras, mano berniuk! - šūk- 
telėjo jis iš po skėčio, vis dar šniokščiant liūčiai. - Jūsų šalis 
man kelia įtarimą. Būkite atsargus! Ji sukelia žmonėms tai, 
kas blogiausia - šiurkščias ambicijas, žiaurumą. Čia per daug 
pinigų. Jūsų šalis garsėja apsimestiniu dorovingumu, kuris 
yra labai trapus. Į šipulius jį sudaužys visuotinai trokštamo 

pasitenkinimo uraganas. Bijau, kad Amerika yra klaida... mil- 
žiniška klaida, žinoma, tik klaida. 


„AD 


TIESĄ SAKANT, tai buvo paskutinis kartas, kai mačiau Froidą 
Amerikoje. Tą patį vakarą pakilau su Nora į Gilenderio pa- 
statą, stovintį ten, kur susikerta Nasau, Brodvėjus, Volstrytas 
ir kasdien sukraunami ir prarandami didžiuliai turtai. Tą šeš- 
tadienio vakarą Volstrytas buvo tuščias. 

1897 metais iškilęs devyniolikos aukštų Gilenderio pastatas 
buvo kevirtas pagal dydį Niujorko dangoraižis. Pačioje jo vir- 
šūnėje buvo įmantrus centrinis kupolas, iš kurio atsivėrė viso 
Manhatano peizažas. 

Kai išlydėjau Froidą, nuvykau pas Aktonus. Ponia Bigs pa- 
sitiko mane kaip seną draugą. Harkorto ir Mildred Aktonų 
niekur nesimatė, matyt, jie buvo išvykę. Paklausiau, kaip jau- 
čiasi Nora. Ponia Bigs, berdama žodžius, pasišalino. Netrukus 
Nora nulipo į apačią. 

Nė vienas iš mūsų neradome tinkamų žodžių. Pagaliau pa- 
klausiau, ar ji norėtų pasivaikščioti. Patikinau, kad tai būtų 
naudinga jos sveikatai. Staiga mane apėmė bloga nuojauta, 
kad ji atsisakys, ir jos niekada daugiau nepamatysiu. 

— Gerai, - sutiko ji. 

Nustojo lyti. Ore tvyrojo šlapio šaligatvio kvapas, kuris 
mieste atstoja gaivą. Gilenderio pastato durininkas nužvelgė 
mus nuo galvos iki kojų ir įleido išgirdęs, kad norime pasigro- 
Žėti įžŽymiuoju vaizdu nuo stogo. 

Pro keturis didžiulius, smailėjančius kupolo langus, išsi- 
dėsčiusius keturiomis kryptimis, matėsi miestas. Šiauriniame 
miesto pakraštyje, kiek akys užmato, plytėjo žėrinčio Manha- 
tano zona. Pietuose matėsi salos pakraštys, vanduo ir liepsno- 
jantis Laisvės statulos deglas. 

— Man patinka šis pastatas, - pasakiau. - Jį ketinama grei- 
tai nugriauti. Bus nugriautas aukščiausias pastatas pasaulio 
istorijoje. 

— Ar jautėtės kada nors laimingas? - staiga paklausė Nora. 

Susimąsčiau. 

— Pasak daktaro Froido, esame nelaimingi, kai negalime iš- 
silaisvinti nuo savo prisiminimų. 

— Arjis pasakė, kaip reikia išsilaisvinti nuo prisiminimų? - 
paklausė Nora. 

- Išsilaisvinama juos prisiminus. 

Abu patylėjome. 

— Daktare, skamba nelogiškai, - pareiškė Nora. 

— Taip. 

Nora parodė pirštu į panašaus aukščio pastato viršūnę už 
kokio kvartalo į šiaurę. 

— Pažvelkite, Hanoverio pastatas, ant kurio prieš trejus me- 
tus mane užsipuolė ponas Banvelas. 

Nieko neatsakiau. 

- Jūs žinojote? - paklausė ji. - Žinojote, kad matysiu jį 
nuo čia? 

Vėl nieko neatsakiau. 

— Jūs vis dar mane gydote, - tarė Nora. 

— Niekada jūsų negydžiau. 

Ji įdėmiai į mane pasižiūrėjo. 

— Kokia buvau kvaila. 

— Ne tokia kvaila, palyginus su manimi. 

— Ką dabar darysite? - paklausė ji. 

— Grįšiu į Vorčesterį, - atsakiau. - Gydysiu žmones. Už po- 
ros savaičių grįžta studentai. 

— Mano paskaitos prasideda dvidešimt ketvirtą dieną, - pa- 
sigyrė Nora. 

— Tai vis dėlto jūs studijuosite Bernarde? 

— Taip. Jau nusipirkau knygas. Išvažiuosiu iš tėvų namų. 
Gyvensiu miesto pakraštyje, Bruksholo bendrabutyje. 

— Panele Akton, ką jūs ketinate studijuoti Bernarde? - pasi- 
domėjau. - Šekspyro moteris? 

— Tiesą sakant, - nerūpestingai atsakė ji, - mąsčiau apie ka- 
ralienės Elžbietos I laikų dramos ir psichologijos derinį. Ak, 
be to, dar kriminalistiką! 

— Absurdiškas dalykų derinys. Visi pagalvos, kad juo- 
kaujate. 

Buvo dar viena pauzė. 

— Na, - tariau, - tuomet reikėtų atsisveikinti. 

— Buvau laiminga tik vieną kartą, - prisipažino ji. 

— Vieną kartą? 

— Vakar vakare, - tyliai pasakė Nora. - Viso gero, daktare. 
Ačiū jums. 

Nieko neatsakiau. Pasielgiau teisingai. Jei nebūčiau sutei- 
kęs nors truputėlį papildomo laiko, ji galbūt nebūtų ištarusi 
žodžių, kuriuos taip troškau išgirsti. 

— Ar pabučiuosite mane atsisveikindamas? - paklausė ji. 

— Pabučiuoti? Jus? - pakartojau. - Panele Akton, jūs nepil- 
nametė. Jumis dėtas, apie tai nė nesvajočiau. 

- Aš kaip ta pelenė, - tarė ji, - tik atvirkščiai. Vidurnaktį 
man sukanka aštuoniolika. 

Išmušė vidurnaktis. Ją pabučiavau. Ir atsitiko taip, kad jau 
niekada neišvykau iš Niujorko net ir trumpam. 


EPILOGAS 


vICN 


1910 METŲ LIEPĄ Džordžas Banvelas buvo išteisintas dėl 
Symuso Malio žmogžudystės, teisėjui atmetus kaltinimus dėl 
įkalčių trūkumo. Tačiau Banvelas buvo nuteistas už pasikėsi- 
nimą nužudyti Norą Akton. Likusį savo gyvenimą jis praleido 
kalėjime. 

Čarlzas Hugelis atliko aštuoniolikos mėnesių bausmę už 
kyšio paėmimą ir įkalčių suklastojimą. Kalėjime jį kankino 
nemiga. Kartais jis iš viso nemiegodavo naktį ir galiausiai su- 
sirgo nervine liga, nuo kurios niekada nepasveiko. 

Vieną 1912 metų vasaros dieną Haris Fo išėjo pro paradi- 
nes Matyvano valstybinės ligoninės nepakaltinamiesiems du- 
ris, įsėdo į jo laukiantį automobilį ir išvyko į Kanadą. Ten jis 
buvo sugautas ir išsiųstas atgal į Niujorką, kur stojo prieš teis- 
mą dėl pabėgimo. Kaltinimo procesas buvo juokingas. Norė- 
damas nuteisti Fo prokuroras lyg ir turėjo įtikinti prisieku- 
siuosius, kad pabėgdamas jis buvo psichiškai sveikas. Bet jei 
prisiekusieji pripažintų jį psichiškai sveiku, tuomet jis turėtų 
teisę pabėgti, nes psichiškai sveikas Žmogus pagal įstatymą 
negali būti įkalintas beprotnamyje. Teismo procesas pasibai- 
gė visišku ir besąlygišku Fo paleidimu į laisvę. Po devynerių 
metų jis nuplakė jaunuolį žirgo botagu ir vėl buvo įkalintas. 

1909 metų rugsėjo 9 dieną Čongas Singas buvo paleistas 
iš kalėjimo. Manoma, kad jo ankstesnis prisipažinimas buvo 

išgautas prievarta. Jam nebuvo pateikta jokių kaltinimų. Nors 
ir buvo paskelbta tarptautinė paieška, Viljamo Leono rasti ne- 
pavyko. 

* 1909 metais Džordžas Maklelanas nesibalotiravo į mero 
postą ir daugiau niekada nebuvo išrinktas meru. Bet jis ište- 
sėjo pažadą pabaigti Manhatano tiltą, nors tai būtų paskutinis 
jo darbas užimant šias pareigas. 1909 metų gruodžio 31 dieną 
Maklelanas oficialiai perkirpo kaspiną ant Manhatano tilto. 

1909 metų rugsėjo 15 dieną Džimiui Litlmorui buvo oficia- 
liai įteiktas leitenanto laipsnis. Jis vedė Betę prieš pat Kalėdas. 
Tarp svečių buvo ir Greta su kūdikiu. 

Ernestas Džounsas niekada nesužinojo apie Froido dalyva- 
vimą Džordžo ir Klaros Banvelų nusikaltimų tyrime. Eroidas 
nenorėjo paviešinti savo vaidmens. Jis nepasitikėjo Džounso 
sugebėjimu saugoti paslaptį. Tačiau Džounsas viską sužinojo 
apie Čarakos draugiją. Jam ypač padarė įspūdį jų Žiedas su at- 
spaudu. Jis pasiryžo pagaminti tokius pat žiedus ištikimiems 
Froido pasekėjams, kad jie galėtų visur vienas kitą atpažinti. 
Nereikia nė sakyti, kad Jungas tokio žiedo negavo. 


„AD 


PRAĖJUS DEšIMTMEČIAMS PO Froido paskaitų Klarko uni- 
versitete paaiškėjo, kad 1909 metais prasidėjo nauja Amerikos 
psichiatrijos ir kultūros era. Froido pasirodymas universitete 
sulaukė nepaprasto pasisekimo. Brilo išversta Froido knyga 
apie isteriją buvo išleista truputį vėliau, kai baigėsi teismo 
procesas. Amerikos dirvoje įsišaknijo psichoanalizė. Jos po- 
puliarumas augo stulbinančiais tempais. Froido seksualinės 
teorijos triumfavo, plačiai pasklido psichoterapinė kultūra. 
Pagaliau 1912 metais buvo išklausytos Jungo paskaitos 
Fordhame, kurių metu jis atvirai atsiskyrė nuo Froido. Tais 
pačiais metais Times per visą puslapį išspausdino įspūdin- 
gą straipsnį apie Jungą bei Mozės Aleno Staro įtarimus apie 

„savotišką“ Froido gyvenimo būdą Vienoje. Bet jau buvo per 
vėlu. Jungo žvaigždė niekada nesužibo taip ryškiai kaip Froi- 
do. Nutraukęs ryšius su Froidu, jis kentėjo nuo gilios depre- 
sijos priepuolių, kuriuos lydėjo psichozės arba kvazipsichozės 
pasireiškimai. Jis vėliau išjuokė Froido idėjas, vadindamas jas 
„žydų psichologija“. 

Psichoanalizė suardė neurologijos ir nervinės ligos ryšį. Dėl 
psichoanalizės nervinė liga tapo pasenusiu terminu. Vietoj jo 
atsirado visai naujas žodynas, į kurį įėjo tokie pasakymai kaip 
išstumtas troškimas, nesąmoninga fantazija, įtrauktos trys 
naujos struktūros: id, ego, super ego ir, žinoma, seksualumas. 
Psichologija atgimė, o somatinis neurologinis „psichinės li- 
gos“ gydymas beveik visą šimtmetį buvo laikomas atgyvenu- 
siu, atsilikusiu ir sustabarėjusiu iki pat mūsų laikų, kai ledai 
pagaliau pajudėjo. 

Pats Froidas neparodė džiaugsmo, kokio tikėtasi, kai šioje 
šalyje psichoanalizė susilaukė tokio pripažinimo. Gluminda- 
mas kolegas jis vadino Smitą Elį Dželifą nusikaltėliu. Pasak 
Froido, gal jo idėjos ir populiarios Amerikoje, bet jų iki galo 
niekas nesuprato. 

- Į Ameriką visada žvelgsiu įtariai, - prasitarė Froidas 
draugui paskutiniaisiais savo gyvenimo metais. 


AUTORIAUS ŽODIS 


„ŽMOGŽUDYSTĖS INTERPRETACIJA“ - grožinės literatūros 
kūrinys nuo pradžios iki pabaigos, bet jame pateikta daug 
tikrus faktus atitinkančių detalių. Pagrindinė knygos siuže- 
to linija - paslaptinga žmogžudystė - yra išgalvota, kaip ir 
nedoros pastangos sutrukdyti įžymioms Froido paskaitoms 
Klarko universitete. Visa kita iš esmės atitinka realius faktus. 

Žinoma, Zigmundas Froidas tikrai 1909 metais apsilankė 
Jungtinėse Valstijose, rugpjūčio 29 dienos vakare atplauk- 
damas garlaiviu „Džordžas Vašingtonas“ kartu su Karlu 
Jungu ir Sandoru Ferenciu (nors Ernesto Džounso kla- 
sikinėje biografijoje minima rugsėjo 27 diena, vėlesniuo- 
se leidimuose „ištaisyta“ į tokią pat klaidingą rugpjūčio 
27-ąją). Eroidas savaitei apsistojo Manhatano viešbutyje 
Niujorke, o po to nuvyko į Klarko universitetą. Amerika 
jam tikrai paliko siaubingą įspūdį. Grįžęs į Europą jis iš 
tiesų amerikiečius vadino „laukiniais“ ir kaltino savo ke- 
lionę dėl įvairiausių fizinių negalavimų, kurių daugelis jį 
kamavo dar iki 1909 metų. Visa tai ilgai glumino jo biogra- 
fus, ypač dėl to, kad Klarko universitete jo paskaitos susi- 
laukė didžiulės sėkmės. Viešėdamas Jungtinėse Valstijose 
Froidas iš tikrųjų sulaukė prašymų atlikti improvizuotus 
psichoanalizės seansus, nors, kiek mums žinoma, niekada 
iš paties Niujorko mero. 

Šioje knygoje aprašytas 1909 metų Manhatanas buvo 
kruopščiai ištyrinėtas. Architektūra, miesto gatvės, aukštuo- 
menė - visos detalės iki pat taksi automobilių spalvų atitinka 
to meto realybę. 

Tačiau negalėjau griežtai remtis faktais aprašydamas visas 
Niujorko detales. Visų pirma, teko pakeisti keletą vietų. Pa- 
vyzdžiui, pagrindinis miesto morgas tuo metu buvo Bellevue 
ligoninėje Dvidešimt šeštojoje gatvėje, o aš koronerį Huge- 
lį - išgalvotą veikėją - ir jo morgą įkurdinau miesto centre, 
išgalvotame pastate. Panašiai išgalvojau Balmoralą, kuriame 
buvo rastas Elizabetos Riverford kūnas. Bet sumanūs skai- 
tytojai iškart atpažins tikrą pastatą Ansoniją, kuris kartu su 
fontanais ir juose šokinėjančiais ruoniais gali būti laikomas 
realiu Balmoralo atitikmeniu. Be to, nors Manhatano tilto ke- 
sonas visais požiūriais yra tikras, 1909 metų rugsėjo mėnesį 
jis buvo pripildytas betono ir jame nebuvo jokių hermetiškų 
nuolaužų išmetimo kamerų, atsidarančių į upę. Šioje knygoje 
tas kameras vadinau „langais“. Iš tikrųjų kesone buvo įreng- 
tas ilgesnis hermetiškas nuolaužų nuleidžiamasis vamzdis. 
Bet man reikėjo „langų dėl tų priežasčių, kurių nereikia aiš- 
kinti jau knygą perskaičiusiems. 

Be to, pakeičiau kai kuriuos istorinius įvykius. Toks mažas 
pavyzdėlis yra Abrahamo Brilo užuomina apie Teodoro Ruz- 
velto „amerikiečius per brūkšnelį . Istorijos žinovai pastebės, 
kad Ruzvėltas savo įžymiąją „amerikiečių per brūkšnelį“ kal- 
bą pasakys 1915 metais. (Tačiau šis menkinantis išsireiškimas 
jau buvo plačiai naudojamas 1909 metais, o spaudoje buvo 
skelbiamas Ruzvelto požiūris ir iki pat 1915-ųjų. Susidomėję 
skaitytojai galėtų, pavyzdžiui, paskaitinėti 1912 metų vasario 
17 dienos laikraščio New York Times trečią puslapį, kuriame 
parašyta, kad Ruzveltas ką tik Vokietijoje išspausdintame 
straipsnyje „sukritikavo amerikiečius per brūkšnelį“. Brilas, 
visą gyvenimą užkabinėjamas dėl savo vokiško akcento, buvo 
labai jautrus šiuo klausimu.) Taip pat naudodamasis tekstais 

daktaras Jangeris išsiaiškina, kodėl Nora Akton matė save gu- 
linčią lovoje iš viršaus. Jie yra visiškai tikri, bet keli iš jų para- 
šyti po 1909 metų. Kita vertus, detektyvas Litlmoras iš tikrųjų 
galėjo būti perskaitęs H. G. Velso trumpą istoriją apie panašų 
įvykį. Apsakymas „Po peiliu“ buvo išleistas 1896 metais. 

Kitas nedidelis laiko pakeitimas susijęs su streiku trikotažo 
fabrike, kur pasamdoma Betė. Streikas įvyko 1909 metų lap- 
kričio mėnesį (įžymusis gaisras kilo 1911 metais). Aš pakei- 
čiau ponios Fiš išgalvoto pokylio Waldorf-Astoria viešbutyje 
laiką. Iš tiesų 1909 metų aukštuomenės sezonas Manhatane 
prasidėjo vėliau. Bet daugelis ponios Fiš vakarėlio detalių ir 
jos svečiai yra istoriškai realūs. Beje, šioje knygoje aprašytas 
Waldorf-Astoria nėra tas viešbutis, kurį šiandien galime ras- 
ti Parko aveniu šiaurinėje pusėje, netoli didžiosios centrinės 
stoties terminalo. Pirmasis Waldorf-Astoria viešbutis stovėjo 
prie Penktosios aveniu ir Trisdešimt ketvirtosios gatvių kam- 
po. 1930 metais jis buvo nugriautas ir jo vietoje pastatytas 
Empire State Building. 

Reikšmingesnis laiko pasikeitimas išryškėja tada, kai trak- 
tuoju Jungo atsiskyrimą nuo Froido. Šis procesas tikrovėje 
truko trejus metus ir kulminaciją pasiekė 1912 metais. Aš 
glaustai išdėsčiau svarbiausius įvykius ir perkėliau juos į 
Ameriką, nors jie vyko kitur. Nepaisant to, mano knygoje ap- 
rašytos scenos tarp Froido ir Jungo, - nors ir kelia nuostabą, - 
įvyko iš tiesų. Pavyzdžiui, garsus ir paslaptingas sprogimas 
iš tikrųjų pertraukė juodu vidury ginčo apie magiją (Eroidui 
laikantis skeptiškos pozicijos), ir Jungas tikrai tvirtino psicho- 
kinezės būdu sukėlęs triukšmą, anot jo, taip vadinamu „ka- 
talizės pasireiškimu “. Kai Froidas nusišaipė, Jungas perspėjo, 
kad netrukus vėl pasigirs tas pats trenksmas, ir jis įrodys savo 
tiesą. Sunku suvokti, bet jo žodžiai išsipildė. Tačiau šis epizo- 
das įvyko ne Manhatano viešbučio kambaryje 1909 metų rug- 
sėjo mėnesį, bet Froido namuose Vienoje tų pačių metų kovą. 
Tai dar ne viskas. Froidas du kartus apalpo Jungo akivaizdo- 

je - vieną kartą 1909 metų rugpjūčio 20-ąją, likus dienai iki 
keliautojų išsilaipinimo į Amerikos krantą. Pats Jungas 1951 
metais papasakojo apie „nelaimingą atsitikimą“ Niujorke, kai 
Froidas nesulaikė šlapimo (nors jis galėjo ir išgalvoti šį atsiti- 
kimą, siekdamas diskredituoti Froidą). 

Skaitytojams gali kilti klausimas, ar Froidas ir Jungas iš tik- 
rųjų būtų išreiškę tokią asmeninę nuomonę, kokią priskiriu 
jiems knygoje „Žmogžudystės interpretacija“. Atsakau: be- 
veik kiekvienu atveju jie tokią savo nuomonę išsakė tikrovėje. 
Didelė dalis Froido ir Jungo dialogų yra tiesiogiai paimta iš 
jų laiškų, rašinių ir kitų paviešintų šaltinių. Pavyzdžiui, mano 
knygoje Froidas sako: „Malonumas patenkinus laukinį ins- 
tinktą yra nepalyginti stipresnis, nei patenkinus civilizuotą.“ 
Susidomėję skaitytojai gali rasti atitinkamą sakinį 1930 me- 
tais išleistoje Froido knygoje „Civilizacija ir nepasitenkinimas 
ja“ (žr. Froido „Rinktinių raštų“ leidimą, t. 21, p. 79). 

Kaip Froido aistruoliai netruko pastebėti, Noros perso- 
nažas remiasi Dora, jauna moterimi, kurią Froidas aprašė 
pačioje kontraversiškiausioje savo atvejo istorijoje. Doros 
tikrasis vardas buvo Ida Bauer. Ji nebuvo amerikietė, ir Froi- 
das negydė jos Amerikoje, nors 1945 metais ji mirė Niujorke. 
Nora jokiu būdu nėra tiksli Doros kopija, bet esminius Noros 
gyvenimo faktus - jos tėvo geriausio draugo pastangas suar- 
tėti; tėvo atsisakymą ją palaikyti, kai ji pasipriešina jam; jos 
tėvo romaną su to paties draugo Žmona ir pačios Noros jau- 
čiama trauka tai žmonai - galima rasti Doros byloje. Oidipo 
teorija, paremta Noros neurozės interpretacija, įtraukiant ir 
oralinį komponentą (mano knygoje šią teoriją Froidas pa- 
teikia Jangeriui), yra tikrasis aiškinimas, kurį Froidas duoda 
tikrajai Dorai. 

Visiems gerai žinoma apie mero Džordžo B. Maklelano pa- 
stangas perimti miesto tarybos valdžią iš Tamanio Holo. Tikė- 
tina, kad 1909 metų rugsėjį Maklelanas asmeniškai vadovavo 
svarbiam Žmogžudystės tyrimui, nes tuo metu jis praktiškai 

valdė visas policijos pajėgas. Kita vertus, Maklelano suinte- 
resuotumas kelti savo kandidatūrą kitai kadencijai yra gryna 
spėlionė. Viešai jis pareiškė, kad savo kandidatūros nekels. 

Čarlzas Lūmis Dana, Bernardas Saksas ir M. Alenas Staras 
yra istorinės figūros. Jie iš tiesų sudarė triumviratą ir buvo 
aršūs Froido ir psichoanalizės priešai. Tačiau noriu pabrėžti, 
kad šioje knygoje jiems be išlygų priskiriami niekšiški veiks- 
mai yra grynas prasimanymas. Be to, siekdamas ryškesnio 
efekto, padidinau Danos turtą ir nurodžiau jo kraujo ryšius 
su daug garsesne šeima, turinčia tą pačią pavardę. Nors Čarl- 
zas L. Dana kilo iš to paties žymaus protėvio kaip ir tie žinomi 
Danos, jis gimė Vermonte ir galėjo net nežinoti savo tikrojo 
ryšio su Čarlzu A. Dana, kitais Niujorko ir Bostono Danais. 
Smitas Elis Dželifas yra kita mano padailinta istorinė figūra. 
Pavyzdžiui, Dželifas nebuvo turtingas. Ir nėra jokios priežas- 
ties manyti, kad jis buvo mergininkas. Tačiau reikia pažymė- 
ti, kad Dželifas buvo vyriausiasis žudiko Hario Fo psichiat- 
ras ekspertas. Jis išleido pirmąją Froido knygą anglų kalba 
„Rinktiniai straipsniai apie isteriją ', kurią išvertė Abrahamas 
Brilas. Taip pat tiesa, kad Dželifas lankėsi Čarakos klube, pri- 
vilegijuotoje (bet ne slaptoje) draugijoje, kurią įkūrė Dana ir 
Saksas. 

Ataskaitos apie sadistiškus Fo jaunos žmonos ir kitų jaunų 
moterų užpuolimus yra beveik pažodžiui paimtos iš doku- 
mentinių šaltinių. Dėl įdomumo pažymėtina, kad ponia Me- 
ril savo pribloškiančius parodymus davė ne Fo žmogžudystės 
teismo proceso metu, bet viename teismo posėdyje dėl Fo ne- 
pakaltinamumo. Nėra jokių įrodymų, kad sėdėdamas kalėji- 
me ar Matyvano beprotnamyje nepakaltinamiesiems Fo tuo 
metu kada nors lankėsi ponios Meril ar kokioje kitoje pana- 
šaus tipo įstaigoje. Tačiau turint omenyje jo įkalinimo sąlygas, 
negalima atmesti tokio savavališko pasišalinimo galimybės. 

Panelės Elzės Sigel, generolo Franco Sigelio, kuris tarnavo 
mero tėvo Džordžo B. Maklelano pulke pilietinio karo metu, 

dukraitės kūnas tikrai buvo rastas 1909 metų vasarą lagami- 
ne, Leonui Lingui priklausančiame bute Aštuntojoje aveniu. 
Čongas Singas - realiai egzistavęs asmuo. Bet jo vardu pava- 
dintas veikėjas mano knygoje yra tikrojo Čongo Singo ir kito 
su byla susijusio individo mišinys. Kad ir kaip būtų, panelės 
Sigel kūnas buvo rastas likus dviem su puse mėnesio iki Froi- 
do atvykimo į Niujorką. Nereikia nė sakyti, kad jį surado ne 
mano išgalvotas personažas - detektyvas Džimis Litlmoras. 

Toks pat išgalvotas yra ir daktaras Strathamas Jangeris, 
kaip ir Jangerio meilės romanas su Nora. 


PADĖKA 


kuriai kilo šios knygos idėja, ir mylimoms dukterims Sop- 
hia ir Louisa. Jos pastebėjo kitų praleistas klaidas, pradedant 
nuo pat pirmojo puslapio. Jaučiuosi labai skolingas Suzanne 
Gluck ir John Sterling už tikėjimą šia knyga, Jennifer Barth ir 
George Hodgman, padėjusiems ją tobulinti. Atsižvelgdamas 
į knygos turinį pridursiu, kad mano tėvo intelektas sužadino 
vaikystėje mano žingeidumą, o mamos stiprybė padėjo siekti 
užsibrėžto tikslo. Labai dėkui Debby Rubenfeld, Jordan Smol- 
ler, Alescis Contant, Anne Dailey, Marina Santilli, Susan Birke 
Fiedler, Lisa Gray, Anne Tofflemire ir James Bundy. 

